
— Taip, taip, panelės, galite sau linguoti galvomis kiek pa- 
tinka: protingiausia, geriausia iš jūsų yra... Ne,. nesakysiu, kas 
ji, nes mano klasėje ji vienintelė kukli mergaitė, ir aš bijau, kad 
ji neprarastų tos retos dorybės, kurią aš jums visoms linkiu 
turėti. 

— In nomine Patris, et Filii, et Spiritu Sancto '— įžūliai už- 
giedojo Konstansa. 

— Amen,— choru jai pritarė visos mergaitės. 

— Bjaurus pikčiurna,— tarė Klorinda, žaviai papūtusi lūpu- 
tes; ji lengvai sudavė vėduokle per dainavimo mokytojo susi- 
raukšlėjusius kaulėtus pirštus, užsnūdusius ant tylinčių vargonų 
klaviatūros. 

— Tai ne aš! — ramiu balsu tarė senasis profesorius; jis jau 
keturiasdešimt metų kiekvieną dieną po šešias valandas kentė 
įžūlius ir šelmiškus jaunų moteriškosios lyties atstovių išpuolius.— 
Ir vis dėlto,— pridūrė nežiūrėdamas į susierzinusį ūžiantį avilį 
ir slėpdamas akinius į futliarą, o tabokinę į kišenę, — ši protingo- 
ji, ši švelnioji, štropioji, dėmesingoji, ši geroji mergaitė — ne jūs, 
sinjora Klorinda, ne jūs, sinjora Konstansa, ir ne jūs, sinjora 
Džuljeta, na, žinoma, ir ne Rozina, ir jau jokiu būdu ne Mike- 
leis 

— Vadinasi, tai aš! 

— Ne, aš! 

— Visiškai ne, aš! 

— Aš! 

— Aš! —suriko kartu koks pusšimtis blondinių ir brunečių, 
vienos maloniais, kitos spigiais balsais — tartum būrys klykaujan- 
čių žuvėdrų, puolančių -ant kranto išmestą nelemtą kriauklę. 

Ši kriauklė, tai yra maestro (aš įsitikinęs, kad jokia kita me- 
tafora netiktų apibūdinti jo kampuotiems judesiams, perlamutri- 
nėms akims, kraujagyslių išraizgytiems skruostikauliams, 0 ypač — 
tūkstančiams žilų, dygių jo profesoriškojo peruko garbanėlių),-— 
kartoju, maestro tris kartus kėlėsi nuo kėdės, rengdamasis išeiti, 
ir vėl sėdosi, tačiau kaip kriauklė, užsnūdusi ir suakmenėjusi 
audrose, ilgai nepasidavė įkalbinėjimams pasakyti, kuri iš jo mo- 

kinių nusipelnė pagyrimų. Jis visuomet buvo šykštus pagyrimams, 
tačiau dabar tartum apgailestaudamas nusileido prašymams, ku- 
riuos pats išprovokavo. Jis paėmė savo profesorišką lazdelę ir 
perskyrė ja šią nedrausmingą bandą į dvi grupes. Rimtai nusitei- 
kęs, jis praėjo tarp lengvabūdžių panelių ir sustojo priešais mažą 
tigūrėlę, pritūpusią ant laiptelio šalia vargonų. Atsirėmusi alkū- 
nėmis į kelius ir užsikimšusi ausis nuo triukšmo, susirietusi kaip 
beždžionėlė, ji pusbalsiu mokėsi pamoką. Profesorius, džiaugs- 
mingas ir triumfuojantis, stovėjo ištiesęs ranką tartum piemuo 
Paris, dovanojantis obuolį — tik ne gražiausiajai, 0 protingiausia- 
jai. 

— Konsuela? Ispanė? — labai nustebusios vienu balsu sušuko 
jaunosios choristės. Paskui pasigirdo sutartinis homeriškas juo- 
kas, ir didingas profesoriaus veidas paraudo iš pykčio. 

Mažoji Konsuela nieko negirdėjo; ji taip susikaupusi mokėsi 
natų, kad kurį laiką nekreipė dėmesio į šį triukšmą. Pagalmu 
pastebėjusi, kad į ją žiūrima, mergaitė atitraukė rankas nuo ausų 
ir nuleido jas ant kelių; sąsiuvinis nejučia nuslydo ant grindų. 
Ji sėdėjo tarsi sustingusi, ne susigėdusi, o kiek išsigandusi, pas- 
kui atsistojo ir apsidairė, ar už jos nugaros nėra kokio nors ne- 
paprasto ar juokingo daikto, sukėlusio tokį linksmą šurmulį. 

— Konsuela,— pasakė profesorius ir, nieko neaiškindamas, pa- 
ėmė ją už rankos, — eik šen, mano geroji, ir sugiedok man Per- 
golezės „Salve, Regina“. Klorinda ją kala jau ištisus metus, o tu 
mokaisi dvi savaites. 

Nieko neatsakiusi, neparodžiusi nei baimės, nei išdidumo ar 
drovumo, Konsuela nusekė paskui profesorių, kuris vėl sėdo prie 
vargonų ir iškilminga veido išraiška padavė toną savo jaunajai 
mokinei. Konsuela užgiedojo paprastai ir lengvai; po aukštais 
bažnyčios skliautais suskambo toks grynas, nuostabus balsas, ko- 
kio dar nėra girdėjusios šios sienos. Ji sugiedojo „Salve, Regina“ 
ir nė karto nesuklydo, visas natas išdainuodama nepaprastai tiks- 
liai, laiku nutraukdama arba išlaikydama lygiai tiek, kiek reikė- 
jo. Klusniai ir tiksliai laikydamasi maestro nurodymų ir stropiai 
vykdydama protingus ir aiškius jo patarimus, ji, nepatyręs ir 
nerūpestingas vaikas, pasiekė daugiau nei galėjo pasiekti tikras 
dainininkas, baigęs mokyklą, turintis įgūdžių ir talentą: ji sugie- 
dojo nepriekaištingai. 

— Gerai, dukra mano,— senasis maestro visuomet šykštėjo 
pagyrimų.— Tu šį dalyką gerai išmokai ir sugiedojai su išmany- 
mu. Kitąkart pakartosi Skarlečio kantatą, ją mes jau mokėmės. 

— Si, signor profesore '— atsakė Konsuela.— O dabar galiu 
eiti? 

— Taip, mano vaike. Panelės, pamoka baigta! 

Konsuela susidėjo į krepšelį savo sąsiuvinius, pieštukus ir ma- 
žytę juodą vėduoklę — būtiną kiekvienos ispanės ir venecijietės 
žaisliuką; ja ji beveik niekada nesinaudojo, tačiau visuomet tu- 

rėjo su savim. Po to ji šmurkštelėjo už vargonų, lengvai kaip pe- 
lytė nusileido vidiniais laipteliais, vedančiais į bažnyčią, klupte- 
lėjo prieš centrinį altorių ir prie šlakstyklos susidūrė su gražiu 
jaunu sinjoru, kuris šypsodamasis padavė jai šlakstyklę. Pasi- 
šlaksčiusi kaktą ir drąsiai žiūrėdama nepažįstamajam į veidą kaip 
mergaitė, kuri dar nesijaučia esanti moteris, ji tuo pat metu ir 
persižegnojo, ir padėkojo jam; visa tai buvo taip juokinga, kad 
jaunuolis nusikvatojo. Nusijuokė ir Konsuela, bet staiga, tartum 
prisiminusi, kad jos kažkas laukia, leidosi bėgti, greitai iššoko 
pro duris ir laipteliais nusileido į gatvę. 

Tuo metu profesorius vėl paslėpė savo akinius didelėje lie- 
menės kišenėje ir kreipėsi į pritilusias mokines. 

— Gėda jums, gražuolės! — pasakė jis.— Ši mergaitė — ji jau- 
niausia iš jūsų ir į mano klasę atėjo paskutinė, — tik ji viena gali 
teisingai giedoti ir solo, ir chore; kad ir kokią kakofoniją jūs 
sukeliat, aš visuomet girdžiu jos balsą, tyrą ir tikrą, kaip klave- 
sino gaida. Ir tai todėl, kad ji stropi, kantri ir turi tai, ko jūs nė 
viena neturit ir neturėsit: išmanymą! 

— Nesusilaikė nepasakęs savo mėgiamo žodelio, — sušuko Klo- 
rinda, vos išėjus profesoriui.— Per pamoką jis pakartojo jį tik 
trisdešimt devynis kartus! Turbūt susirgtų, jei neištartų jo ketu- 
riasdešimtąjį. 

— Ko čia stebėtis, kad tai Konsuelai sekasi, — tarė Džuljeta.— 
Ji tokia neturtinga, tik ir svajoja kuo greičiau ko nors išmokti ir 
užsidirbti duonos kąsnį. 

— Man pasakojo, kad jos motina čigonė,— pridūrė Mikeli- 
na, — kad mergaitė dainavo gatvėse ir keliuose, kol pateko čia. 
Nepaneigsi, jos balsas nuostabus, bet vargšelė neturi nė lašo pro- 
to! Ji viską kala atmintinai, vergiškai laikosi profesoriaus nuro- 
dymų, o visa kita padaro jos sveiki plaučiai. 

— Tegu ji sau turi tuos puikius plaučius ir nuostabųjį pro- 
tą, — pasakė gražuolė Klorinda,— tačiau aš nenorėčiau visų tų pra- 
našumų, jei man reikėtų susikeisti su ja išvaizda. 

— Jūs ne tiek daug prarastumėt! — paprieštaravo Konstansa, 
kuri nelabai norėjo pripažinti Klorindos grožį. 

— Ji visai neišvaizdi,— pridūrė kažkuri mergina.— Išgeltusi 
kaip velykinė žvakė, akys didelės, bet visai neišraiškingos. Ir dar 
visuomet taip prastai apsirengusi! Ne, aišku, ji bjauri. 

— Vargšė! Kokia ji nelaiminga! Nei pinigų, nei grožio! 

Mergaitės baigė savo „pagyrimus“ Konsuelai, šitaip atsikeršy- 
damos už tą susižavėjimą, kurį jos jautė Konsuelai, kai ta gie- 
dojo. 


II 


Tai vyko Venecijoje beveik prieš šimtą metų, Mendikantės 
bažnyčioje. Garsusis maestro Porpora ką tik baigė pirmąją sa- 
vo kūrinio didiesiems mišparams repeticiją; jis turėjo diriguoti 

kitą sekmadienį, Žolinių dieną. Jaunutės choristės, kurias jis taip 
rūsčiai išbarė, buvo auklėtinės vienos iš tų mokyklų, kur mergai- 
tės buvo mokomos valstybės lėšomis; po to joms buvo skiriamos 
pašalpos „santuokai arba įstojimui į vienuolyną“, kaip sakė Ža- 
nas Žakas Ruso, kuris toje pačioje bažnyčioje žavėjosi nuosta- 
biais jų balsais šiek tiek prieš aprašomąjį laiką. Tikriausiai prisi- 
meni, skaitytojau, visas tas smulkmenas ir tą puikų epizodą, 
kurį jis papasakojo savo „Išpažinties“ aštuntojoje knygoje. Aš 
čia nekartosiu tų žavingų puslapių, nes tu nebenorėsi grįžti prie 
manųjų. Tavim dėtas aš lygiai taip pat pasielgčiau, bičiuli. Ta- 
čiau tikiuosi, kad šiuo metu neturi po ranka „Išpažinties“, todėl 
tęsiu savo pasakojimą. 

Ne visos šios mergaitės buvo vienodai neturtingos. Kad ir ko- 
kia nepaperkama buvo administracija, be abejonės, į mokyklą 
patekdavo ir ne itin didelės vargšės; jos naudojosi galimybe res- 
publikos sąskaita gauti meninį išsilavinimą ir neblogai įsikurti. 
Tad kai kurios iš jų nepaisė šventų lygybės dėsnių, nors kaip 
tik dėl jų joms pavyko patekti į tuos suolus, kuriuose sėdėjo 
labiau neturtingos jų seserys. Ne visos laikėsi griežtų respubli- 
kos nuostatų dėl būsimojo auklėtinių likimo. Neretai atsitikdavo, 
kad kuri nors iš jų, pasinaudojusi nemokamu auklėjimu, atsisa- 
kydavo pašalpos ir siekdavo kitokios, geresnės karjeros. Matyda- 
ma, kad tokie dalykai neišvengiami, administracija kartais leisda- 
vo mokytis muzikos neturtingų artistų vaikams, kurių tėvai dėl 
klajokliško gyvenimo negalėdavo ilgiau užsibūti Venecijoje. Vie- 
na iš tokių vaikų buvo ir mažoji Konsuela, gimusi Ispanijoje ir 
iš ten atkeliavusi į Italiją per Sankt Peterburgą, Konstantinopolį, 
Meksiką arba Archangelską, o gal ir kokiu kitu, tik čigonams ži- 
nomu keliu. 

Tačiau čigone ji buvo praminta tik dėl profesijos, nes buvo 
ne čigonų, ne indų ir, šiaip ar taip, ne žydų kilmės. Jos gyslomis 
tekėjo grynas ispanų kraujas; tamsus gymis ir labai romus bū- 
das, kuris visiškai nebūdingas klajoklių gentims, rodė, kad ji 
buvo kilusi iš maurų. Aš visiškai nieko bloga nenoriu pasakyti 
apie šias gentis. Jei Konsuelos paveikslą būčiau pats sugalvojęs, 
tai, gali būti, aš kildinčiau ją iš Izraelio ar dar senesnių tautų, 
tačiau ji buvo Ismailio palikuonė, tai patvirtino visa jos esybė. 
Man neteko jos susitikti, nes man dar nesuėjo šimtas metų, bet 
taip buvo kalbama, ir aš negaliu to paneigti. Jai nebuvo būdin- 
gas — kaip zingarelle ' — ūmus įkarštis, besikaitaliojantis su sva- 
jingos apatijos priepuoliais. Neturėjo ji ir vargšės duoneliautojos 
ebbrea ? įtaigaus smalsumo. Ji buvo rami kaip užutekio vanduo 
ir kartu tokia pat judri kaip lengvos, nuolat zujančios vandens 
paviršiumi gondolos. 

Konsuela augo greitai. Kadangi motina buvo neturtinga, Kon- 
suela visuomet nešiojo per trumpas jos amžiui sukneles, ir tai 

keturiolikmetei ilgakojei mergaitei teikė savotiško laukinio gra- 
cingumo, jos eisena buvo tokia laisva, kad į ją žiūrėti buvo ir 
malonu, ir graudu. Gali būti, jos kojytė buvo maža, bet niekas 
to nežinojo — tokiais prastais batais ji avėjo. Užtat. jos figūra, 
aptempta pernelyg ankštu ir sutrūkinėjusiu per siūles korsažu, 
buvo grakšti ir lanksti, tik be jokių gundančių apvalumų. Varg- 
šė mergaitė nė negalvojo apie tai. Ji priprato, kad visos šviesia- 
plaukės baltos ir putnios Adrijos dukros visąlaik vadino ją ,„bež- 
džione“, „citrina“, ,„juočke“. Jos apvalus, išbalęs ir neišraiškin- 
gas veidas nebūtų traukęs niekieno dėmesio, tačiau trumpi, 
tankūs, už ausų atmesti plaukai ir rimta abejingo aplinkiniam pa- 
sauliui Žmogaus išraiška teikė jai savotiško originalumo. Nepa- 
trauklūs žmonės ilgainiui praranda norą patikti. Viskam abejin- 
gas žmogus nebesidomi savo išore ir tuo atstumia kitus. Gražus 
rūpinasi savimi, puošiasi, stebi save, tartum nuolat žiūrėtų į įsi- 
vaizduojamą veidrodį. Negražus nesirūpina savimi, apsileidžia. 
Tačiau yra dvejopas negražumas: vieni, kentėdami dėl visuotinio 
nepalankumo, pavyduliauja ir pyksta,— tai ir yra tikrasis ne- 
gražumas; kiti, naivūs, nerūpestingi, susitaiko su savo padėtim ir 
abejingai žiūri į tai, kokį įspūdį jie daro kitiems, — toks negra- 
žumas, nepatraukiantis žvilgsnio, gali palenkti širdis. Būtent toks 
buvo  Konsuelos negražumas. Kilniadvasiški, jai prijaučiantys 
žmonės iš pradžių apgailestavo, kad ji negraži. Paskui, tartum ap- 
sigalvoję, nesivaržydami glostė jos galvą — su gražia taip nesi- 
elgtų — ir sakė: „Na, tu, atrodo, esi šauni: mergaitė“. Konsuela 
buvo ir tuo patenkinta, nors puikiai suprato, kad tie žodžiai reiš- 
kia: „Daugiau tu nieko neturi". | 

Tuo tarpu jaunas gražus sinjoras, kuris Konsuelai padavė švęs- 
to vandens šlakstyklę, tebestovėjo prie šlakstyklos, o visos mo- 
kinės viena po kitos ėjo pro jį. Jis labai dėmesingai visas ap- 
žiūrinėjo, ir kai priartėjo gražiausioji iš jų, Klorinda, nutarė 
paduoti jai švęsto vandens ir įmerkė ranką, kad pajustų jos švel- 
nius pirštelius. Mergaitė, paraudusi dėl patenkintos garbėtroškos, 
išeidama žvilgtelėjo į jį sumišusi ir tuo pat metu drąsiai; jos 
žvilgsnis nebuvo nei išdidus, nei nekaltas. 

Kai mokinės dingo už vienuolyno tvoros, galantiškas jaunasis 
sinjoras grįžo į bažnyčios vidų ir, prisiartinęs prie lėtai nuo var- 
gonų nusileidžiančio profesoriaus, sušuko: 

— Prisiekiu Bakchu, brangus maestro, jūs man pasakysite, 
kuri iš jūsų Mokinių ką tik giedojo „Salve, Regina'! 

— O kam jums reikia žinoti, grafe Dzustinjaniė — paklausė 
profesorius, kartu su juo išeidamas iš bažnyčios. | 

— Kad galėčiau jus pasveikinti, — atsakė jaunuolis.— Aš jau 
seniai stebiu ne tik jūsų vakarines pamaldas, bet ir jūsų užsiėmi- 
mus su mMokinėmis — juk žinote, koks esu karštas bažnytinės mu- 
zikos gerbėjas. Patikėkite, aš pirmą sykį girdžiu taip tobulai 
atliekant Pergolezę, o tokio nuostabaus balso nesu girdėjęs per 
savo gyvenimą. 

— Prisiekiu Dievu, taip ir yra,— pasimėgavęs dideliu tabako 
šniūkiu pratarė patenkintas profesorius. 

— Pasakykite gi man nežemiškos, taip sužavėjusios mane bū- 
tybės vardą, — neatlyžo grafas.— Jūs esate reiklus sau, niekada ne- 
būnate patenkintas, bet turite prisipažinti, kad jūsų mokykla yra 
viena geriausių Italijoje: jūsų chorai puikūs, o solistės labai ge- 
ros. Tačiau muzika, kurios jūs mokote savo auklėtines, yra tokia 
kilni, tokia didinga, kad reta kuri iš jų gali perteikti visą jos 
grožį... 

— Jos negali perteikti to grožio, nes pačios jo nejaučia,— 
liūdnai pratarė profesorius.— Ačiū Dievui, mums netrūksta gry- 
nų, skambių, stiprių balsų, o dėl muziką jaučiančių asmenybių — 
deja, jų taip reta, jos tokios netobulos. .. 

— Na, vieną jūs tikrai turite, be to, nuostabiai talentingą, — 
paprieštaravo grafas.— Dieviškas balsas! Kiek jausmo, koks to- 
bulumas! Na, pasakykite gi pagaliau jos vardą! 

—-.Ar tikrai ji suteikė jums malonumąt — profesorius vengė 
atsakyti. 

— Ji sujaudino mane, privedė iki ašarų... Ir taip natūraliai, 
paprastai, kad iš pradžių aš nė nesupratau, kaip tai įvyko. Bet 
paskui, o mano brangus mokytojau, aš prisiminiau tai, ką jūs 
taip dažnai man kartojote, dėstydamas man savo dieviškąjį me- 
ną, ir tik dabar supratau, koks jūs buvote teisus. 

— O ką tokio aš jums kalbėjau? — iškilmingai paklausė ma- 
estro. 

— Jūs man sakėte, kad meno didybė, tikrumas ir grožis yra 
jo paprastumas, — atsakė grafas. 

— Taip pat aš jums minėjau apie prašmatnumą ir radiinuotumą 
ir sakiau, kad dažnai mes priversti žavėtis tomis savybėmis. 

— Žinoma. Tačiau jūs pridurdavote, kad šios šalutinės savy- 
bės neturi nieko bendra su tikruoju genialumu; tarp jų — gili 
praraja. Tai štai, brangusis mokytojau, jūsų dainininkė — ji vie- 
na — stovi kitoje prarajos pusėje, o visos kitos — šioje! 

— Tai tiesa, be to, gražiai pasakyta, — trindamas iš pasitenki- 
nimo rankas pratarė profesorius. 

— Na, o kuo ji vardu? — neatlyžo graitas. 

— Kas? — vylingai perklausė profesorius. 

— O Dieve mano! Nagi toji sirena arba, tiksliau, arkangelas, 
kurio balsą aš ką tik girdėjau. 

— O kam jums reikia jos vardo, grafe? — griežtai paklausė 
Porpora. 

— Pone profesoriau, kodėl jūs norite jį nuslėpti? 

— Aš jums paaiškinsiu, tačiau pirma jūs turite prisipažinti, 
kodėl taip atkakliai siekiate sužinoti tą vardą. 

— Argi ne natūralus noras sužinoti, pamatyti ir įvardyti tai, 
kas tave žavi? 

— Mielas grafe, aš tuoj pat jus demaskuosiu. Tai ne vieninte- 
lė priežastis: žinau, kad esate didelis muzikos mėgėjas ir Žino- 

vas, tačiau, be to, dar esate ir San Samuelės teatro savininkas. Ne 
tiek dėl naudos, kiek dėl šlovės jūs kviečiatės į savo teatrą di- 
džiausius Italijos talentus, geriausius balsus. Jūs puikiai žinote, 
kad mes gerai mokome, rimtai dirbame ir iš mūsų mokyklos iš- 
eina geros artistės. Jūs iš mūsų jau pagrobėte Korilę, o ją, jei 
ne šiandien tai rytoj, iš jūsų gali pavilioti kitas teatras, tad jūs ir 
sukate ratus apie mūsų mokyklą, smalsaudamas, ar neparengėm 
jums naujos Korilės. .. Štai tokia tiesa, pone grafe. Prisipažinkit, 
kad sakau teisybę. | 

—- Na, jei ir taip, brangus maestro, — šypsodamasis papriešta- 
ravo grafas, — kas čia bloga? 

— Bloga tai, pone grafe, kad jūs tas vargšes. būtybes ištviI- 
kinate ir pražudote. 

— Vis dėlto ką jūs norite tuo pasakyti, nuožimusis profeso- 
riau? Kada jūs tapote šių gležnų būtybių zlobėju? 

— Aš norėjau pasakyti, kaip yra iš tikrųjų, pone grafe. Aš 
nesirūpinu nei jų dorybėmis, nei tų dorybių tvirtumu; man pa- 
prasčiausiai rūpi jų talentas, kurį jūs žeminate ir Žudote savo te- 
atrų scenose, nes duodate joms atlikti nešvankią ir prastą muzi- 
ką. Argi tai ne siaubinga, ne gėda matyti, kaip toji pati Korilė, 
kuri jau buvo pradėjusi iš tikrųjų suprasti rimtąjį meną, bažny- 
tinę Muziką iškeitė į pasaulietinę, maldas — į žaismingas daine- 
les, altorių — į sceną, tai, kas didinga — į tai, kas juokinga, Aleg- 
rį ir Palestriną — į Albinonį ir kirpėją Apolinį? 

— Taigi jūs toks nepalenkiamas, kad atsisakote pasakyti man 
tos mergaitės vardą, nors aš negaliu nieko iš jos norėti, nežino- 
damas, ar ji turi savybių, reikalingų scenai? 

— Griežtai atsisakau. 

— Ir jūs Manote, kad aš pats jo nesužinosiu? 

— Deja! Jei jau taip užsispyrėte — pasieksite savo, bet žino- 
kite, kad aš savo ruožtu padarysiu viską, kad sutrukdyčiau jums 
pagrobti iš Mūsų tą dainininkę. 

— Puiku, maestro, tačiau jūs esate jau beveik nugalėtas: aš 
mačiau paslaptingąją jūsų dievybę, aš nujaučiau, pažinau ją. . 

— Štai kaip? Jūs esate tikras? — nepasitikėdamas santūriai 
paklausė profesorius. 

— Akys ir širdis atvėrė man ją, įrodymui aš tuojau nupiešiu 
jums jos portretą: ji aukšto ūgio — atrodo, aukščiausia iš visų 
jūsų Mokinių, — balta kaip Friulio viršūnės sniegas, rausvaskruos- 
tė kaip brėkštanti giedros dienos padangė. Auksiniai plaukai, 
mėlynos akys ir malonus kūno linijų apvalumas. Ant vieno pirš- 
telio ji mūvi rubino žiedelį — kai aš jį paliečiau, jis nudegino 
mane tarsi stebuklingos ugnies kibirkštis. 

— Bravo! — ironiškai sušuko Porpora.— Dabar neturiu ką nuo 
jūsų slėpti: šios gražuolės vardas — Klorinda. Eikite pas ją su 
savo gundančiais pasiūlymais, duokite jai aukso, briliantų, sku- 
durų! Ji, žinoma, mielai sutiks eiti į jūsų trupę ir galbūt galės 

pakeisti Korilę, nes jūsų teatrų publika dabar gražius pečius ver- 
tina labiau už gražią muziką, o įžūlius žvilgsnius — labiau už kil- 
nų protą. 

— Nejaugi aš taip apsirikau, brangus mokytojau? Nejau Klo- 
rinda yra tik eilinė gražuolė? — šiek tiek sumišęs pratarė gra- 
fas. 

— Na, o jei mano sirena, mano dievybė, mano arkangelas, 
kaip jūs ją vadinate, yra visiškai negraži? — vylingai paklausė 
maestro. 

— Jei ji bjauri, maldauju, nerodykite jos man: mano svajonė 
būtų labai negailestingai sudaužyta. Jei ji tik negraži, aš dar ga- 
lėčiau dievinti ją, bet nekviesčiau jos į savo teatrą: scenoje 
talentas negražiai moteriai dažnai atneša nelaimę. Tačiau, ma- 
estro, ką jūs ten pamatėte ir kodėl jūs staiga sustojote? 

— Mes esam prieplaukoje, kurioje paprastai stovi gondolos, 
bet dabar nė vienos nematau. O jūs, grafe, kur žiūrite? 

— Matote štai tą jaunikaitį, jis sėdi šalia gana neišvaizdžios 
mergiūkštės. Ar tai ne mano augintinis Andzoletas, protingiau- 
sias ir gražiausias iš Visų mūsų jaunųjų plebėjų? Atkreipkite į 
jį dėmesį, maestro. Tai turėtų būti jums įdomu. Šis berniokas yra 
geriausias tenoras Venecijoje, jis be galo myli muziką ir turi 
nepaprastų gabumų. Aš jau seniai noriu pakalbėti su jumis ir 
prašyti pamokyti jį. Štai jį aš tikrai numatau savo teatrui ir ti- 
kiuosi, kad po kelių metų už rūpinimąsi juo susilauksiu atpildo. 
Ei, Dzoto, eik šen, mano bermniuk, aš pristatysiu tave įžymiajam 
maestro Porporai. 

Andzoletas ištraukė savo basas kojas iš vandens, kur jos ne- 
rūpestingai tabalavo, kol jis storu virbu gręžė gražias kriaukles, 
Venecijoje poetiškai vadinamas fiori di mare !'. Visi jo drabužiai 
buvo smarkiai panešiotos kelnės ir gana ploni, bet visiškai su- 
plyšę marškiniai, per kuriūos buvo matyti balti, nutekinti tartum 
jaunojo Bakcho pečiai. Jis iš tikrųjų buvo gražus kaip jaunas 
graikų faunas, 0 jo veide atsispindėjo senajai skulptūrai labai 
būdingas svajingas liūdesys ir nerūpestinga ironija. Ploni švie- 
sūs plaukai, nuauksinti saulės, daugybe trumpų garbanų krito ant 
jo alebastrinio kaklo. Jo veido bruožai buvo idealiai taisyklingi, 
tačiau skvarbiose, juodose kaip rašalas akyse šmėkščiojo kažkas 
labai įžūlaus, ir tai profesoriui nepatiko. Išgirdęs grafo balsą, 
berniukas pašoko, metė visas kriaukles šalia jo sėdėjusiai mer- 
gaitei ant kelių, ir, kol ji, nesikeldama iš vietos, toliau vėrė 
kriaukleles ant siūlo pakaitomis su auksaspalviais karoliukais, jis 
priėjo prie grafo ir pagal vietos paprotį pabučiavo jam ranką. 

— Iš tikrųjų, gražus berniukas! — tarė profesorius, meiliai 
plekšnodamas jam skruostą.— Tačiau man atrodo, kad jis užsi- 
ima pernelyg vaikišku savo amžiui darbu; jam turbūt jau yra 
aštuoniolika? 


! jūros gėlėmis (it.) 

— Greitai bus devyniolika, sior profesor '— atsakė Andzole- 
tas venecijietiškai.— O su kriauklėmis terliojuos tik dėl to, kad 
noriu padėti mažajai Konsuelai,— ji daro iš jų vėrinius. 

— Aš nė nejtariau, Konsuela, kad tu mėgsti papuošalus, — 
pasakė Porpora, su grafu ir Andzoletu prieidamas prie savo mo- 
kinės. 

— O, tai ne man, pone profesoriau,— atsakė Konsuela, tru- 
putį pasikeldama, kad kriauklės nuo prijuostės neišbyrėtų į van- 
denį.— Šiuos vėrinius parduosiu ir nusipirksiu ryžių ir kuku- 
rūzų. 

— Ji neturtinga ir dar turi maitinti savo motiną, — paaiškino 
Porpora.— Klausyk, Konsuela,— tarė jis mergaitei, — kai jums su 
motina bus blogai, pasakyk man, nes aš draudžiu tau prašyti iš- 
maldos, supratai? 

— O, sior profesor, jums visiškai nereikia to jai drausti — 
gyvai paprieštaravo Andzoletas.— Ji pati niekada neprašytų iš- 
maldos, be to, ir aš neleisčiau. 

— Bet juk tu pats nieko neturi! — pasakė grafas. 

— Nieko, išskyrus jūsų malonę, jūsų šviesybe, bet aš globo- 
ju šią mergaitę. 

— Ji tavo giminaitė? 

— Ne, ji svetimšalė, Konsuela. 

— Konsuela? Koks keistas vardas, — pastebėjo grafas. 

— Puikus vardas, sinjore,— paprieštaravo Andzoletas,— jis 
reiškia ,„paguodą“... 

— Sėkmės! Kaip matau, ji tavo draugė? 

— Sužadėtinė, sinjore. 

— Štai kaip! Šie vaikai jau svajoja apie vestuves. 

— Mes susituoksime tą dieną, kai jūsų šviesybė pasiūlysite 
man angažementą San Samuelės ieatre. 

— Tokiu atveju, mano vaikai, jums reikės ilgai laukti. 

— O, mes palauksime,— atsakė Konsuela vaikiškai ir neru- 
pestingai. 

Grafas ir maestro dar kurį laiką smaginosi, klausydamiesi nai- 
vių jaunos poros atsakymų, paskui profesorius liepė Andzoletui 
ateiti pas jį kitą dieną ir pažadėjo paklausyti jo. Abu nuėjo, pa- 
likę jaunuolius toliau tęsti savo rimtą darbą. 

— Kaip jums patinka mergaitė? — paklausė profesorius gra- 
tą. 

— Aš šiandien jau mačiau ją, manau, ji pakankamai negraži, 
kad galima būtų pateisint patarlę: ,,Aštuoniolikmečio akims visos 
moterys — gražuolės". 

-— Puiku, — atsakė profesorius, — dabar aš galiu jums atskleisti 
paslaptį: jūsų dieviškoji dainininkė, jūsų sirena, jūsų paslaptin- 
£0ji gražuolė — tai Konsuela. 

'. — Kaip? Jinai? Toji pelenė? Tas juodas liesas žiogelis? Ne- 
gali būti, maestro! 


' pone profesoriau (it.) 

— Toji pati, šviesusis grafe. Ar jums neatrodo, kad ji taps 
gundančia primadona? 

Grafas sustojo, atsigręžė, dar sykį iš tolo žvilgtelėjo į Kon- 
suelą ir, sudėjęs rankas, su komiška neviltim sušuko: 

— Gailestingas dangau! Argi tai ne klaida apdovanoti genia- 
lumo ugnimi tokias pelenes! 

— Vadinasi, jūs atsisakote savo nusikalstamų ketinimų? — 
paklausė profesorius. 

— Žinoma. 

— Jūs pažadate man? 

— O, prisiekiu jums! — atsakė grafas. 


III 


Gimęs po Italijos dangumi, augęs laisvai kaip jūrų paukštis, 
vargšas našlaitis, apleistas, bet laimingas ir tikintis ateitimi, tik- 
ras meilės vaisius, devyniolikmetis gražuolis, nevaržomai leidžian- 
tis laiką su mažąja Konsuela ant Venecijos grindinio, Andzole- 
tas, be abejo, nebuvo naujokas meilėje. Pažinęs lengvų ir dažnų 
pergalių džiaugsmą, jis jau būtų nusivalkiojęs ir galbūt ištvirkęs, 
jei būtų gyvenęs mūsų rūstaus klimato sąlygomis, jei gamta ne- 
būtų jo apdovanojusi stipriu organizmu. Tačiau anksti fiziškai 
subrendęs, jis išsaugojo tyrą širdį, o jausmingumą pajungė va- 
liai. Jis atsitiktinai susitiko mažąją ispanę, kuri pamaldžiai gie- 
dojo giesmes prie madonos statulos; norėdamas pralavinti savo 
balsą, jis pradėjo giedoti su ja ištisus vakarus žvaigždžių švie- 
soje. Susitikdavo jie ir smėlėtame Lido pajūryje rinkti kriauklių: 
jis — valgiui, ji — kad galėtų iš jų verti rožančius ir papuošalus; 
susitikdavo bažnyčiose, ten ji karštai meldėsi Dievui, o jis spok- 
sojo į gražias moteris. Konsuela visuomet jam atrodė tokia gera, 
švelni, paslaugi ir linksma, kad jis, pats nežinodamas kaip ir 
kodėl, tapo jos draugu ir nuolatiniu palydovu. Iki tol Andzoletas 
žinojo tik meilės malonumus. Konsuelai jis jautė draugiškumą, 
tačiau, būdamas sūnus savo tautos ir šalies, kurioje aistra svaI- 
biau už prieraišumą, nesugebėjo savo draugystės pavadinti kitaip 
kaip tik meile. Kai jis apie tai pasakė Konsuelai, toji tik pratarė: 
„Jei tu mane įsimylėjęs, vadinasi, nori mane vesti?“ Jis atsakė: 
„Žinoma, jei tu sutinki, mes apsivesim“. 

Nuo to laiko reikalas buvo išspręstas. Galbūt Andzoletui ši 
meilė tebuvo žaidimas, bet Konsuela tikėjo ja labai rimtai. Viena 
aišku: jauna Andzoleto širdis jau buvo patyrusi tuos prieštarin- 
gus jausmus, tuos painius, sudėtingus išgyvenimus, kurie su- 
drumsčia persisotinusių žmonių ramybę ir sujaukia jų gyvenimą. 

Pasidavęs audringiems savo instinktams, siekiantis malonumų, 
mylintis tik tai, kas galėtų suteikti jam laimę ir neapkenčiantis 
visko, kas trukdo linksmybei, artistas iki kaulų smegenų, tai yra 
trokštantis gyventi ir jaučiantis gyvenimą nepaprastai stipriai, 

Jis priėjo išvados, kad meilužės verčia jį išgyventi visas aistros 
kančias ir pavojus, bet nemoka sukelti jam tikros aistros. Geidu- 
lingumo genamas, jis karts nuo karto sueidavo su moterimis, 
tačiau greitai mesdavo jas iš persisotinimo ar apmaudo. Paskui, 
nepadoriai, niekingai išeikvojęs jėgų perteklių, šis keistas jau- 
nuolis vėl pajusdavo poreikį bendrauti su savo švelniąja drauge, 
patirti gražius, šviesius jausmus. Jis jau galėjo pasakyti kaip 
Žanas Žakas Ruso: „Iš tikrųjų, prie moterų mus pririša ne ištvir- 
kimas, o malonumas gyventi šalia jų“. Taigi, nesuvokdamas to 
žavesio, kuris traukė jį prie Konsuelos, dar nemokėdamas jausti 
grožio, netgi nesuprasdamas, graži ji ar bjauri, Andzoletas žaidė 
su ja vaikiškus Žaidimus kaip berniukas, bet tuo pat metu labai 
pagarbiai, kaip vyras, vertino jos keturiolika metų; minioje, ant 
marmurinių Venecijos rūmų laiptų ir prie kanalų jis gyveno su 
ja tokį pat laimingą, tokį pat tyrą, tokį pat uždarą ir beveik 
tokį pat poetišką gyvenimą, kokį gyveno Paulius ir Virginija 
apelsinmedžių giraitėse negyvenamoje saloje. Naudodamiesi ne- 
ribota ir pavojinga laisve, neturėdami šeimos ir budrių švelnių 
motinų, kurios rūpintųsi jų dora, tarno, kuris vakarais parvestų 
juos į namus, neturėdami netgi šuns, galinčio perspėti juos apie 
pavojus, palikti visiškai vieni, jie vis dėlto išvengė nuopuolio. 
Bet kokiu oru ir bet kokiu paros metu jie dviese skrajojo užu- 
tekiuose valtimi be irklų ir vairo; be palydovo, be laikrodžio, 
negalvodami apie potvynį, klaidžiojo sekliose įlankose; iki vėly- 
vos nakties dainavo gatvių sankryžose, prie vynuogienojais ap- 
augusių bokštų, o jų patalas iki ryto buvo baltas dar neatvėsęs 
grindinys. Užmiršę, kad dar nepusryčiavo ir vargu ar Vvakarie- 
niaus, prie Pulčinelos teatro jie užsidegę stebėjo gražiosios Ko- 
risandos, marionečių karalienės, fantastišką dramą. Jie pašėlusiai 
linksminosi karnavaluose, nors visiškai neturėjo kuo tinkamai 
pasipuošti: jis — užsivilkęs išvirkščią seną striukę, ji — prisise- 
gusi ant galvos didžiulį senų kaspinų bantą. Jie prabangiai puo- 
tavo ant tilto turėklų arba ant rūmų laiptų, šveisdami „jūros 
vaisius“ !, krapų stiebus ir citrinos žieveles. Žodžiu, nepažindami 
pavojingų glamonių, nejausdami esą įsimylėję vienas kitą, jie 
gyveno taip pat linksmai ir laisvai, kaip galėtų gyventi du neiš- 
tvirkę to paties amžiaus ir lyties paaugliai. Ėjo dienos ir metai. 
Andzoletas susirasdavo naujų meilužių. O Konsuela nė nejįtarė, 
kad galima mylėti kitaip negu ją mylėjo. Tapusi suaugusia mer- 
gina, ji nė nepagalvojo, kad su jaunikiu reikia būti santūresnei. 
O jis, matydamas, kaip ji auga ir keičiasi jo akyse, nejautė jokio 
nekantrumo, nenorėjo jokių draugystės — tokios giedros ir ra- 
mios, be paslapčių ir sąžinės graužaties — permainų. | 
Praėjo ketveri metai nuo to laiko, kai profesorius Porpora ir 
grafas Dzustinjanis pristatė vienas kitam savo muzikalius glo- 
botinius. Grafas visiškai užmiršo jaunąją bažnytinės muzikos 
atlikėją. Profesorius taip pat neprisiminė gražuolio Andzoleto, 


' Įvairios pigios kriauklės, labai mėgiamos paprastų Venecijos žmonių. 

nes, tuo metu jį išklausęs, nerado jame nė vienos tų savybių, 
kurias privalėdavo turėti jo mokinys: visų pirma — didelį ir kant- 
rų protą, po to — kuklumą iki visiško mokinio nusižeminimo prieš 
mokytoją, ir pagaliau — bet kokio ankstesnio muzikinio išsilavi- 
nimo nebuvimą. ,„Nenoriu nė girdėti apie mokinį, — sakė jis — ku- 
rio smegenys nebus visiškai man pavaldžios, — kaip švari lenta, 
kaip grynas vaškas, kuriame aš galėčiau padaryti pirmąjį at- 
spaudą. Aš neturiu laiko, kad galėčiau visus metus trinti iš jo 
atminties tai, ką jis išmoko, in tik po to pradėt jį mokyti. Jei 
jūs norite, kad aš rašyčiau ant grifelinės lentelės, duokite man 
ją švarią, II tai dar -ne viskas: ji turi būti geros kokybės. Jei ji 
per stora, aš negalėsiu ant jos rašyti; jei ji per plona, aš ją tuoj 
pat sudaužysiu.“ Žodžiu, nors Porpora ir pripažino jauną Andzo- 
letą turint nepaprastų gabumų, po pirmosios pamokos jis su tam 
tikru apmaudu ir ironiška rezignacija grafui pareiškė, kad jo me- 
todas netinka tokiam išsilavinusiam mokiniui; užteks pasamdyti 
pirmą pasitaikiusį mokytoją, kad galima būtų pristabdyti ir sulė- 
tinti šios nuostabios individualybės prigimtinių sugebėjimų au- 
gimą. 

Grafas nusiuntė savo augintinį pas profesorių Melifjorę, ir ias, 
pereidamas nuo ruliadų iki kadencijų, nuo trelės prie grupeto, 
visiškai išlavino savo nuostabiai gabų mokinį. Kai Andzoletui su- 
kako dvidešimt treji, jis pasirodė grafo salone, ir visi jį girdėju- 
sieji pripažino, kad jis gali labai sėkmingai debiutuoti San Sa- 
muelės teatre ir atlikti svarbiausius vaidmenis. 

Vieną vakarą visi Venecijos aristokratai muzikos mėgėjai ir 
visi garsiausi artistai buvo pakviesti dalyvauti generalinėj repe- 
ticijoj. Pirmą kartą gyvenime Andzoletas nusimetė savo plebė- 
jiškus drabužius, apsivilko juodą fraką, šilko liemenę, susišukavo 
aukštyn ir nusipudravo puikius savo plaukus, apsiavė bateliais 
su sagtimis ir, atstatęs krūtinę, ant pirštų galų priėjo prie kla- 
vesino. Šimtų žvakių šviesoje, stebimas dviejų ar trijų šimtų porų 
akių, jis, pralaukęs įžangą, įkvėpė į plaučius oro ir su jam bū- 
dinga drąsa ir išdidumu paėmė savo krūtininį do; dabar jis buvo 
toje pavojingoje siteroje, kur ne žiuri ir ne žinovai, o publika 
vienoje rankoje laiko palmės šakelę, kitoje — švilpuką. 

Nereikia nė sakyti, Andzoletas jaudinosi, tačiau to beveik ne- 
buvo matyti; jo skvarbios akys, paslapčia klausiamai žvelgian- 
čios į moterų akis, perskaitė jose nebylų pritarimą, kurio daž- 
niausiai negailima jaunam gražuoliui. Andzoletas išgirdo prita- 
riamą mėgėjų šnabždesį — juos nustebino galingas jo balso temb- 
ras ir vokalo lengvumas,— ir visą jo esybę užliejo džiaugsmas 
ir viltis. Andzoletas, iki šiol mokęsis ir dainavęs tarp paprastų 
žmonių, pirmą kartą gyvenime pasijuto esąs neeilinis žmogus ir, 
apsvaigęs nuo sėkmės pojūčio, uždainavo su nepaprasta jėga ir 
įkvėpimu. Žinoma, jo skonis ne visada buvo subtilus, ne visą 
ariją jis atliko nepriekaištingai, tačiau kiekvieną sąvo klaidą jis 
pataisydavo drąsia interpretacija ir įkvėpimo proveržiais. Jis ne- 

perteikė tų efektų, apie kuriuos svajojo kompozitorius, tačiau 
atrado naujų, apie kuriuos niekas negalvojo — nei juos sukūręs 
autorius, nei juos paaiškinęs profesorius, nei kuris iš virtuozų, 
anksčiau atlikusių tą ariją. Tie drąsūs atradimai visus užbūrė ir 
sužavėjo. Už vieną naują niuansą jam atleido dešimtį klaidų, už 
vieną originalų jausmo proveržį — dešimtį metodo pažeidimų. Me- 
ne menkiausias talento blykstelėjimas, menkiausias siekimas at- 
rasti ką Nors nauja sužavi žmones labiau negu išmokti, visiems 
žinomi būdai. 

Galbūt niekas ir nesuvokė, kas būtent sukėlė tokį entuziazmą, 
bet visi buvo pakerėti. Korilė vakaro pradžioje puikiai sudainavo 
didelę ariją, jai daug plojo, tačiau jaunojo debiutanto sėkmė 
visiškai užtemdė jos pasisekimą, ir ji įniršo. Išklausęs pasipylusių 
pagyrimų ir komplimentų, Andzoletas grįžo prie klavesino, prie 
kurio ji sėdėjo, ir pasilenkęs prie jos, prabilo pagarbiai ir kartu 
drąsiai: 

— Nejaugi jūs, dainavimo karaliene, grožio karaliene, neap- 
dovanosite nė vienu palankiu žvilgsniu nelaimingojo, kuris dre- 
ba prieš jus ir jus dievina? 

Nustebinta tokio įžūlumo, primadona pažvelgė tiesiai į gražų- 
jį veidą, į kurį anksčiau vos teikdavosi mesti žvilgsnį — kuri 
išdidi, šlovės ir sėkmės viršūnę pasiekusi moteris kreips dėmesį 
į nekilmingą, beturtį jaunuolį? Dabar pagaliau jinai jį pastebėjo 
ir buvo pritrenkta jo grožio. Degantis jo žvilgsnis įsiskverbė į 
jos sielą. Nugalėta ir sužavėta, jinai įsmeigė į jį ilgą reikšmingą 
žvilgsnį, -ir tas žvilgsnis buvo tarsi antspaudas ant jo naujos 
sėkmės patento. Tą atmintiną vakarą Andzoletas užkariavo visus 
savo klausytojus ir nuginklavo stipriausią savo priešą, nes gra- 
žioji dainininkė karaliavo ne tik scenoje, bet ir teatro administ- 
racijoje, ir netgi paties grafo Dzustinjanio kabinete. 


IV 


Griaudint vieningiems ir šiek tiek perdėtiems aplodismentams, 
kuriuos sukėlė debiutanto balsas ir dainavimo maniera, tik vie- 
nas klausytojas — jis sėdėjo ant kėdės kraštelio, suspaudęs ke- 
lius ir tarsi Egipto dievybė, pasidėjęs ant jų ištiestas rankas, — 
buvo tylus it sfinksas ir paslaptingas it hieroglifas; tai buvo pro- 
fesorius ir įžymus kompozitorius Porpora. Tuo metu, kai jo gar- 
busis kolega profesorius Melifjorė, priskyręs sau visą garbę dėl 
Andzoleto sėkmės, šypsojosi damoms ir žemai lenkėsi vyrams, 
dėkodamas net už žvilgsnį, bažnytinės muzikos profesorius sėdė- 
jo nudūręs akis į žemę, suraukęs antakius, sučiaupęs lūpas, tarsi 
labai įtemptai mąstytų. Kai publika, pakviesta į dožo žmonos 
pokylį, pamažu išsiskirstė ir prie klavesino liko tik prisiekę mu- 
zikos e a "keletas damų ir garsiausių artistų, Dzustinjanis 


priėjo prie griežtojo, profšsGriaus. 
17 


— Brangus profesoriau,— tarė jis, — jūs pernelyg griežtai ver- 
tinate naujoves, ir jūsų tylėjimas manęs negąsdina. Jūs atkakliai 
nenorite girdėti žavinčios mus pasaulietinės muzikos ir naujoviško 
jos atlikimo, tačiau jūsų širdis nenoromis atsivėrė ir jūs išgėrėte 
saldžius nuodus. 

— Paklausykite, sior profesor,— venecijietiškai pasakė gra- 
žioji Korilė, kreipdamasi į senąjį savo mokytoją vaikišku tonu, 
kaip buvo įpratusi scuola '— aš noriu jus prašyti vienos malo- 
nės... 
— Šalin, nelaimingoji! — šypsodamasis sušuko profesorius, ne- 
va piktai atstumdamas besimeilinančią jam neištikimą mokinę.— 
Kas bendra yra dabar tarp mūsų? Tu man esi žuvusi. Kitiems gali 
dovanoti savo kerinčią šypseną ir klastingai čiulbėti. 

— Jis jau atsileidžia,— pratarė Korilė, viena ranka laikyda- 
ma debiutanto ranką, o kita žaisdama puošniu baltu profesoriaus 
kaklaryšiu. ..— Dzoto, klaupkis ant kelių prieš didžiausiąjį Ita- 
lijos dainavimo mokytoją. Nusižemink prieš jį, mano berniuk, 
suminkštink jo širdį. Vienas šio Žmogaus žodis — jei tu jo su- 
lauksi — reiškia daugiau negu visos šlovę skelbiančios fanfa- 
TOS. 

— Jūs buvote man labai griežtas, pone profesoriau,— pra- 
kalbo Andzoletas, kukliai nusilenkdamas su vos pastebima iro- 
nija.— Visus tuos ketverius metus aš tik ir galvojau apie tai, kaip 
suminkštinti jūsų širdį. Jei man šiandien nepavyko to padaryti, 
nežinau, ar išdrįsiu dar kada nors pasirodyti publikai, žinodamas 
rūstų jūsų nuosprendį. 

— Berniuk, palik moterims saldžias ir vylingas kalbas, — at- 
sakė profesorius, energingai pašokdamas iš vietos; jis kalbėjo 
taip įtikinamai, kad net atrodė esąs aukštesnis ir didingesnis nei 
visuomet,— niekad nesižemink ir nesigerink netgi aukštesniems 
už save, o juo labiau žmogui, kurio nuomonė iš esmės tau visiškai 
nesvarbi. Ką tik sėdėjai ten, kampe, vargšas, nežinomas, nedrą- 
sus; visa tavo ateitis kabojo ant plauko, viskas priklausė nuo 
tavo balso skambumo, nuo atsitiktinės klaidelės, nuo tavo klau- 
sytojų kaprizų. Ir štai dėl atsitiktinumo ir polėkio tu akimirksniu 
tapai turtingas, žymus, išdidus. Tau atsivėrė artisto katjera. Taigi 
bėgte pirmyn, kol turi jėgų! Tačiau klausykis manęs įdėmiai, nes 
pirmą, galbūt ir paskutinį, kartą išgirsi teisybę. Tu esi blogam 
kelyje, prastai dainuoji ir mėgsti prastą muziką. Tu nieko neži- 
nai, nieko nesi gerai išstudijavęs. Dainuoji techniškai ir lengvai, 
tačiau aistrą tu tik vaizduoji, o pats lieki abejingas. Tu burkuoji 
ir Čiulbi it gražutės koketės, kurioms atleidžiamas blogas dainavi- 
mas dėl jų pamaiviškumo. Tu nemoki frazuoti, blogai, vulgariai 
tari, esi nenuoširdus ir banalus. Tačiau nenusimink, trūkumų gali 
atsikratyti. Tu turi tokių savybių, kurių negali išugdyti nei moks- 
las, nei darbas, tu turi tai, ko iš tavęs negali atimti nei kvaili 
patarimai, nei blogi pavyzdžiai: tavyje dega dieviškoji... genia- 

lumo ugnis!.. Deja, toji ugnis neapšvies nieko didingo, tavo 
talentas bus bevaisis... Tavo akyse, tavo sielos gelmėj aš per- 
skaičiau: tu nejauti šventos pagarbos menui, netiki didžiaisiais 
mokytojais, negerbi didžiųjų kūrinių; tu mėgsti šlovę, tik šlovę, 
ir mėgsti ją tik dėl savęs paties. Tu galėtum... sugebėtum. .. bet 
ne... per vėlu. Tavo likimas bus meteoro likimas. .. 

Čia profesorius, staiga užsimaukšlinęs skrybėlę, apsisuko ir 
išėjo, su niekuo neatsisveikinęs, matyt, paniręs į savo mįslingojo 
nuosprendžio tolesnius apmąstymus. 

Dalyvavusieji mėgino nuleisti juokais profesoriaus išpuolį, ia- 
čiau keletą akimirksnių visus apėmė kažkoks sunkus nerimas ir 
liūdesys... Andzoletas turbūt pirmas nustojo apie tai galvojęs, 
nors profesoriaus žodžiai sukėlė jam džiaugsmą, pasididžiavimą, 
pyktį ir jausmų sąmyšį. 

Atrodė, jam rūpėjo tik Korilė, ir jis sugebėjo ją taip įtikinti, 
kad ji iš karto jį įsimylėjo. Grafas Dzustinjanis nelabai jai pavy- 
duliavo ir, galimas daiktas, jis turėjo priežasčių jos labai nevar- 
žyti. Labiausiai jam rūpėjo jo teatro spindesys ir šlovė. Grafas 
buvo fanatiškas dailiųjų menų gerbėjas. Mano nuomone, šie žo- 
džiai nusako labai būdingą italams jausmą, pasižymintį didele 
aistra, bet ne visada padedantį atskirti gerą ir bloga. Meno kul- 
tas — per daug šiuolaikiška sąvoka, kuri prieš šimtą metų nebuvo 
žinoma, — reiškia visai ką kita nei dailiųjų menų pamėgimas. 
Grafas buvo meno mėgėjas tokia prasme, kokia tuomet buvo su- 
prantama: mėgėjas, ir tiek. Šios aistros patenkinimas ir buvo 
svarbiausias jo gyvenimo tikslas. Jis domėjosi publikos nuomone 
ir stengėsi ją sudominti pačiu savim, mėgo bendrauti su artistais, 
diktuoti madas, priversti kitus kalbėti apie jo teatrą, jo prabangą, 
paslaugumą ir dosnumą. Žodžiu, jis buvo didelis garbėtroška, kaip 
ir dauguma provincijos didikų. Būti teatro savininku ir direkto- 
rIium — geriausias būdas įtikti visam miestui ir suteikti jam pra- 
mogų. Dar didesnį pasitenkinimą grafas turėtų, jei galėtų prie 
savo stalo vaišinti visą respubliką! Kai svetimšaliai kartais klau- 
sinėdavo profesorių Porporą apie grafą Dzustinjanį, jis visuomet 
atsakydavo: ,„„Tai žmogus, labai mėgstantis vaišinti: savo teatre 
jis pateikia muziką lygiai taip pat kaip fazanus ant savo stalo“. 

Apie pirmą valandą nakties svečiai ėmė skirstytis. 

— Andzolo, kur tu gyveni? — paklausė Korilė debiutantą, kai 
jie balkone liko vienu du. 

Užkluptas netikėto klausimo Andzoletas čia raudo, čia balo. 
Kaip šiai akinančiai gražuolei prisipažinti, kad jis neturi savojo 
kampo? 

Tiesą sakant, jam būtų lengviau prisipažinti, negu parodyti 
tą apgailėtiną lūšną, kurioje jis nakvodavo tuomet, kai nemie- 
godavo po atviru dangumi — savo noru ar būtinumo spiriamas. 

— Kodėl tave taip nustebino mano klausimas? — juokdamasi 
iš jo sutrikimo, paklausė Korilė. 

Andzoletas mikliai išsisuko: 

— Aš klausiu savęs, kokių karaliaus rūmų, kokios burtinin- 
kės rūmų reikia, kad į juos galėtų grįžti laimingas mirtingasis, 
patyręs švelnųjį Korilės žvilgsnį? 

— Ką tu, saldžialiežuvi, nori pasakyti? — ištarė jinai, įsmeig- 
dama į jį vieną iš aistringiausių savo šėtoniško arsenalo žvilgs- 
nių. 

— Tą, kad aš dar nepatyriau tokios laimės, tačiau jei tas lai- 
mingasis būčiau aš, tai, apsvaigęs ir išdidus, trokščiau gyventi 
tarp dangaus ir vandenų — kaip žvaigždės. 

— Arba kaip cuccali !! — garsiai juokdamasi sušuko daini- 
ninkė. 

Žinoma, kad jūrų žuvėdros yra nereiklios, ir venecijiečių pa- 
tarlė prilygina jas lengvabūdiškam, išsiblaškiusiam žmogui, kaip 
prancūzų — vabalui: „,Lengvabūdiškas kaip vabalas“. 

— Juokitės iš manęs, niekinkite mane,— atsakė Andzoletas,— 
tik galvokite apie mane — bent retkarčiais. 

— Na, jei nori kalbėti su manimi vien metaforomis, — paprieš- 
taravo ji,— aš išsivežu tave savo gondola, tad kaltink save, jei 
atsidursi toli nuo savo namų. | 

— Tai štai kodėl jūs domėjotės, kur aš gyvenu, sinjora! Tad 
atsakysiu jums trumpai ir aiškiai: aš gyvenu ant jūsų rūmų 
laiptų. 

— Na, tai eik ir lauk manęs ant laiptų tų rūmų, kuriuose mes 
dabar esame, — tyliai pasakė Korilė, — nes Dzustinjanis gali įširsti, 
kad aš taip prielankiai klausausi tavo nesąmonių. 

Patenkintas Andzoletas tuojau pat metėsi į rūmų prieplauką, 
kur stovėjo Korilės gondola, skaičiuodamas sekundes pagal savo 
apsvaigusios širdies dūžius. Tačiau iki to laiko, kol Korilė pasirodė 
ant laiptų, daugybė minčių karštligiškai praskriejo garbėtroškos 
debiutanto galvoje. „Korilė yra visagalė, — galvojo jis, — tačiau 
kas bus, jei aš, pelnęs Korilės palankumą, tuo pačiu užsitrauksiu 
grafo nemalonę? Kas bus, jei dėl mano pernelyg greitos perga- 
lės jis paliks savo lengvabūdišką meilužę ir ji praras savo ga- 
lią?" 

Kol Andzoletas, draskomas abejonių, žvelgė į laiptus ir gal- 
vojo apie pabėgimą, portikas staiga nušvito nuo fakelų ir laiptų 
viršuje pasirodė gražioji Korilė, apsisiautusi šermuonėlių kaili- 
niais, lydima kavalierių, kurie tarpusavy varžėsi dėl garbės paly- 
dėti ją, pagal venecijiečių paprotį, iki gondolos. 

— O ką jūs čia veikiate? — paklausė Andzoletą primadonos 
gondolininkas.— Greičiau lipkite į gondolą, jei jums tai leista, 
jei ne, greičiau bėkite krantine, nes sinjorą atlydi pats grafas. 

Andzoletas, gerai nesuvokdamas ką daro, pasislėpė gondolos 
gilumoje. Jis visiškai pasimetė. Tačiau, atsidūręs viduje, jis įsi- 
vaizdavo, kaip nustebs ir supyks grafas, kai, įlipęs į gondolą su 
mylimąja, pamatys ten savo įžūlųjį augintinį. Jis kamavosi iš 
baimės kokias penkias minutes. Sinjora, sustojusi laiptų viduryje, 

kalbėjosi, juokavo, ginčijosi su savo svita dėl kažkokios ruliados, 
garsiai dainuodama ją įvairiais variantais. Jos grynas ir skambus 
balsas sklido tarp kanalo rūmų ir kupolų — lygiai kaip kaimo ty- 
loje skamba prieš aušrą pabudusio gaidžio giedojimas. 

Andzoletas, negalėdamas daugiau ištverti tokios įtampos, nu- 
tarė šokti į vandenį. Kai jis nuleido stiklą juoduose aksomo rė- 
muose ir iškėlė koją už borto, antrasis gondolininkas, sėdėjęs 
laivagalyje, pasilenkė prie jo ir sušnabždėjo: 

— Sinjora dainuoja, vadinasi, jūs turite ramiai sėdėti ir laukti. 

„Aš dar nežinau jų papročių“, — pagalvojo Andzoletas ir ėmė 
laukti, vis dar negalėdamas nurimti. Korilė su pasitenkinimu pri- 
vertė grafą palydėti ją iki gondolos. Jau stovėdama pirmagalyje, 
ji vis linkėjo felicissima note ', kol gondola atsiskyrė nuo kran- 
to. Po to ji atsisėdo šalia savo naujo mylimojo taip ramiai ir 
paprastai, tarsi šiame įžūliame žaidime nebūtų rizikavusi nei jo 
gyvybe, nei savo likimu. 

* — Na, kaip Korilė? — tuo metu Dzustinjanis kalbėjosi su gra- 
fu Barberigų.— Galiu duot galvą nukirst — ji ne viena gondo- 
loje. 

— (O kodėl jūs taip manote? 

— O todėl, kad ji mane visaip prašė, kad palydėčiau ją iki 
namų. 

— Ir jūs nepavyduliaujate? 

— Aš jau seniai esu išsigydęs nuo tos silpnybės ir brangiai 
sumokėčiau, jei mūsų primadona ką nors rimtai įsimylėtų — tuo- 
met ji pasiliktų Venecijoje ir nebesvajotų apie kelionę, kuria ji 
mane gąsdina. Susirasti meilužę nesunku, bet štai rasti kitą tokį 
balsą, tokį talentą — tai jau sunkiau: kas, be Korilės, gali taip 
patraukti publiką į San Samuelės teatrą ir priversti ją šėlti? 

— Suprantu. Tačiau kas gi yra laimingas išpaikintos prince- 
sės mylimasis šį vakarą? 

Grafas su bičiuliu ėmė aptarinėti visus, kuriuos šį vakarą Ko- 
rilė galėjo pasirinkti. Apie Andzoletą jie nė nepagalvojo. 


V 


| O laimingo išrinktojo sielą draskė abejonės, sutrikęs jis visas 
virpėjo, tamsios nakties tyloje plaukdamas gondola šalia įŽymiau- 
sios Venecijos gražuolės. Andzoletas jautė didėjančią aistrą, dar 
labiau kaitinamą patenkinto garbės troškimo; tačiau, kita vertus, 
Jo jausmus vėsino baimė greitai patekti į nemalonę, būti išjuok- 
tam, atstumtam ir išduotam grafui. Atsargus ir gudrus kaip tikras 
venecijietis, jis, ištisus šešerius metus stengęsis pakliūti į sceną, 
puikiai žinojo beprotišką moters, vadovaujančios visoms teatro 
intrigoms, valdingumą. Jis visiškai pagrįstai numanė, kad ji ne- 

ilgai bus jam palanki, ir leidosi į šį pavojingą žaidimą tik todėl, 
kad nesitikėjo tokios greitos pergalės, ir buvo staiga užkluptas ir 
pagrobtas. Jis manė, kad Korilė pakęs jį tik dėl jo talento, o 
jinai jį pamilo — dėl jo jaunystės, grožio ir gimstančios šlovės! 
„Kad išvengčiau sunkaus ir kartaus nusivylimo tuoj po savo per- 
galės, turiu priversti ją bijoti manęs, — greitai, kaip kartais suge- 
ba gudragalviai, sumetė Andzoletas.— Tik kaip aš, niekingas jau- 
nuolis, pajėgsiu įvaryti baimės šiai tikrai pragaro karalienei?“ — 
galvojo jis. Tačiau greitai susivokė ir su tokia aistra ir įkarščiu 
suvaidino nepasitikėjimą, pavydą, nuoskaudą, kad primadona bu- 
vo priblokšta. Visas jų aistringas ir lengvabūdiškas pokalbis bu- 
vo toks: 

Andzoletas. Žinau, kad jūs manęs nemylite ir niekada 
nepamilsite. Štai kodėl aš toks liūdnas ir santūrus. 

Korilė. O jei staiga tave pamilčiau? 

Andzoletas. Aš pulčiau į neviltį, nes po to iš dangaus 
patekčiau tiesiai į prarają ir, užkariavęs jus savo būsimos laimės 
kaina, netekčiau jūsų po kokios valandos. 

Korilė. Kodėl tu manai, kad aš taip greitai tave paliksiu? 

Andzoletas. Todėl, kad, pirma, esu niekingas, o antra — 
esu girdėjęs apie jus labai blogai kalbant. | 

Korilė. Kas gi taip piktai apie mane kalba? 

Andzoletas. Visi vyrai, nes jie visi jus dievina. 

Korilė. Vadinasi, jei būčiau kvaila, įsimylėčiau ir tau pri- 
sipažinčiau, tu mane atstumtum? 

Andzoletas. Nežinau, ar rasiu jėgų pabėgti nuo jūsų, 
bet jei taip atsitiktų, tai, be abejo, niekada daugiau su jumis ne- 
susitikinėčiau. 

— Taigi, — pasakė Korilė,— man norisi pamėginti tiesiog iš 
smalsumo. .. Andzoletai, man atrodo, aš tave myliu. 

— O aš netikiu. Nebėgu nuo jūsų tik dėl to, kad puikiai su- 
prantu — jūs juokiatės iš manęs. Tačiau tokiu žaidimu jūs manęs 
nesutrikdysite ir netgi neįžeisite. 

— Matau, nori įveikti mane gudrumu? 

— (O kodėl gi ne? Bet nesu toks baisus, jei pats pasakau jums 
būdą, kaip mane nugalėti. 

—- Kokį? 

— Pamėginkite rimtai pakartoti tai, ką jūs pasakėte juokais. 
Aš mirtinai išsigąsiu ir pabėgsiu. 

— Koks tu keistas! Matau, reikia būti atsargiai. Esi iš tų, ku- 
riems nepakanka rožės aromato, — jie nori ją nuskinti ir dar pa- 
slėpti po stiklu. Nesitikėjau, kad, turėdamas šitiek metų, esi toks 
drąsus ir užsispyręs! 

— Ir jūs mane už tai niekinate? 

— Priešingai, dėl to tu man dar labiau patinki. Labos nakties, 
Andzoletai, greitai pasimatysime. 

Ji ištiesė jam savo gražią ranką, ir jis aistringai ją pabu- 
čiavo. 

„Na ir mikliai išsisukau“,— galvojo jis, bėgdamas galerijomis 
palei kanalą. 

Nesitikėdamas tokiu vėlyvu metu prisibelsti į lūšną, kur jis 
paprastai nakvodavo, nutarė išsitiesti prie pirmo pasitaikiusio 
slenksčio ir pasimėgauti ta rojaus ramybe, kurią pažįsta tik vai- 
kai ir vargšai. Tačiau pirmą kartą gyvenime jis nerado nė vienos 
švarios grindinio plytos, kad galėtų atsigulti. Nors Venecijos grin- 
dinys yra švariausias ir balčiausias pasaulyje, vis dėlto jis perne- 
lyg dulkinas, kad gultum ant jo su tokiu elegantišku plonos me- 
džiagos juodu kostiumu. Be to, tie patys valtininkai, kurie rytais 
atsargiai žingsniuodavo laiptais, stengdamiesi neužkliudyti jau- 
nojo plebėjo skarmalų, jei tik jis pasipainiotų jiems po kojom, 
galėtų iš jo, mieguisto, pasijuokti ir tyčia ištepti puikų ,,„velt- 
ėdžio“ aprėdą. Iš tikrųjų, ką pamanytų tie valtininkai apie žmo- 
gų, miegantį po atviru dangumi šilkinėmis kojinėmis, plonais 
baltiniais, nėrinių žabo ir rankogaliais? Tą minutę Andzoletas su ap- 
gailestavimu prisiminė savo mielą raudonai rudą vilnonį apsiaus- 
tą, tiesa, išblukusį, nusitrynusį, bet dar tvirtą ir puikiai apsau- 
gantį nuo nesveikų miglų, rytais pakylančių virš Venecijos ka- 
nalų. Buvo vasario pabaiga, ir nors šiuose kraštuose tokiu metų 
laiku saulė jau pavasariškai šviečia ir šildo, naktys būna dar 
labai šaltos. Andzoletas sumanė įlįsti į vieną stovėjusių prie kran- 
to gondolų, tačiau jos visos buvo užrakintos. Pagaliau jam pavy- 
ko atidaryti vienos duris, bet lįsdamas į vidų jis užkliudė mie- 
gančio valtininko kojas ir užgriuvo ant jo. 

— Po velnių! — pasigirdo šiurkštus užkimęs balsas iš gilu- 
mos.— Kas esate ir ko jums reikia? 

— Čia tu, Dzanetai? — atsiliepė Andzoletas, pažinęs valtinin- 
ko balsą.— Leisk man atsigulti šalia ir išsimiegoti po tavo užtie- 
salu. 

— O kas tu toks? 

— Andzoletas. Argi manęs nepažįsti? 

— Ne, velniai griebtų, nepažįstu! Tu apsirengęs tokiais dra- 
bužiais, kokių Andzoletas negali turėti, nebent pavogtų. Dink iš 
čia, dink! Net jei čia būtų pats dožas, aš neleisčiau į gondolą 
žmogaus, kuris turi puošnių drabužių, bet neturi kampo išsimie- 
goti. 

„Kol kas, — pamanė Andzoletas,— grafo Dzustinjanio malonė 
ir globa man atneša daugiau nemalonumų negu naudos. Laikas 
pasirūpinti, kad kišenėje būtų bent keli cechinai, kitaip nesuge- 
bėsiu vaidinti man skirto vaidmens." 

Labai nusiminęs, jis ėmė klaidžioti tuščiomis gatvėmis, bijo- 
damas sustoti, kad neperšaltų,— iš nuovargio ir pykčio jį mušė 
pIakaitas. 

„Kad tik neužkimčiau! — galvojo jis.— Ponas grafas pageida- 
vo, kad rytoj jo nuostabų jaunąjį dainininką išklausytų koks nors 
kvailas ir griežtas kritikas, ir jei po bemiegės nakties, praleistos 
be poilsio ir stogo virš galvos, aš bent kiek užkimsiu, tas tuoj pat 

paskelbs, kad aš neturįs balso. O grafas, kuris gerai žino, kad 
taip nėra, paprieštaraus: „Ak, jei jūs būtumėte jį vakar girdė- 
ję!" — „Tai jis ne visuomet vienodai geras? — paklaus kitas.— Gal 
jis silpnos sveikatos?“ — „(O gal jis vakar pervargo,— pridės tre- 
čias.— Iš tikrųjų, jis pernelyg jaunas, kad galėtų dainuoti tris 
dienas iš eilės. Prieš leidžiant jį į sceną jums, žinoma, reikėtų 
palaukti, kol jis suaugs ir suvyriškės“. Ir grafas jam atsakys: 
„Velniai griebtų! Jei jis užkimsta po dviejų arijų, tai jis man 
visiškai nereikalingas!“ Ir tuomet, norėdami patikrinti mano jė- 
gą, sveikatą ir plaučius, jie privers mane diena iš dienos dainuoti 
iki iškritimo ir palauš mano balsą. Velniai griebtų žymiųjų di- 
dikų globą! Ak, greičiau išsivaduoti iš jos; pasiekęs šlovę, pub- 
likos palankumą, naudodamasis teatrų konkurencija, aš galėsiu 
dainuoti jų salonuose savo malonumui ir būsiu lygus su jais.“ 

Taip svarstydamas Andzoletas priėjo vieną mažą aikštę. Ve- 
necijoje jos paprastai vadinamos corti; tai grupė namų, susispie- 
tusių aplink bendrą aikštę. Paryžiuje tai dabar vadinama citė — 
kvartalu. Išdėstymo taisyklingumu, gražumu ir komfortu šitie 
„kiemai“ neprilygsta šiuolaikiniams kvartalams. Tai greičiau ma- 
žos tamsios aikštelės, vienos kaip akligatviai, kitomis galima pra- 
eiti iš vieno kvartalo į kitą; jose gyvena mažai Žmonių, dau- 
giausia vargšai, niekam nežinomi prastuoliai — darbininkai ir 
skalbėjos, džiaustančios skalbinius ant virvių, ištemptų skersai 
kelio, — nepatogumas, su kuriuo praeiviai taikstosi labai kantriai, 
nes žino, kad teisės praeiti jie neturi, kad juos čia irgi tik pa- 
kenčia. Bėda vargšui artistui, priverstam pro atvirą kambarėlio 
langą kvėpuoti šių užkaborių oru! Pačiame Venecijos centre, po- 
ra žingsnių nuo didžiųjų kanalų ir prabangių rūmų prieš jį staiga 
atsiveria neturtingųjų klasės gyvenimas — triukšmingas, kaimiš- 
kas, ne itin dorybingas. Vargas artistui, kai jo apmąstymams rei- 
kia tylos: nuo aušros iki nakties kudakuoja vištos, loja šunvs, 
ankštoje erdvėje žaidžia ir klega vaikai, ant namų slenksčių 
nuolat plepa moterys, dainuoja dirbtuvių darbininkai — visas tas 
triukšmas nenutyla nė minutei. Dar gerai, jei nepasirodo koks 
improvizatorius ir nepradeda klykauti savo sonetų ir dainų tol, 
kol negauna iš kiekvieno namo po soldą. Kartais dar užklysta 
Brigela, vidury aikštės išskleidžia balaganėlį ir kantriai dudena 
dialogus su avvocato, su tedesco, su diavolo ', kol visiškai išeik- 
voja savo gražbylystę mažiems skarmaliams — laimingiems žiūro- 
vams, dideliėms mėgėjams paspoksoti ir pasiklausyti, nors kiše- 
nėse nėra nė grašio. 

Užtat naktį, kai viskas nurimsta ir švelni mėnulio šviesa už- 
lieja akmenų grindinį, visi tie įvairių epochų namai, prilipę vie- 
nas prie kito be jokios simetrijos ir tvarkos, apgaubti paslap- 
tingų šešėlių, sudaro be galo vaizdingą paveikslą, pilną nesuvo- 
kiamo, keisto žavesio. Mėnulio šviesa viską išgražina; menkiausia 
architektūros detalė išryškėja ir įgauna originalumo, kiekvienas 


! su advokatu, su vokiečiu, su velniu (it.) 

vynuogienojais apsivijęs balkonas primena mums romantišką- 
ją Ispaniją, vaizduotėje atgyja apsiausto ir špagos laikų ri- 
terių nuotykiai. O iš skaidraus dangaus, kuriame skendi blyškūs 
tolimųjų rūmų kupolai, iškylantys virš šių tamsių kampuotų kon- 
tūrų, liejasi neapsakoma, pilna harmonijos šviesa, žadinanti be- 
galines svajas... 

Kaip tik tuo momentu, kai visi laikrodžiai mušė dvi valandas 
po vidurnakčio, Andzoletas atsidūrė Korte Mineli rajone, prie 
San Fantino bažnyčios. Slaptas instinktas atvedė jį prie būsto tos, 
kurios vardas ir veidas nė karto nešmėstelėjo jo atmintyje nuo 
pat saulės laidos. Nespėjęs įžengti į aikštelę, jis išgirdo kažkieno 
švelnų balsą, tylutėliai šaukiantį jį malonybiniu vardu; pakėlęs 
akis, jis pamatė neryškų siluetą vienoje iš skurdžiausių tarpu- 
namės terasų. Dar akimirka, lūšnos durys atsidarė, ir Konsuela 
kartūno sijonu, apsisiautusi sena juoda šilko -mantilija, kažkada 
dėvėta motinos, ištiesė jam rankas, davusi ženklą tylėti. Apgrai- 
bomis, ant pirštų galų užkopė jie sutręšusiais įvijais mediniais 
laipteliais, vedančiais ant stogo, ir, susėdę terasoje, pradėjo 
šnibždėtis ir bučiuotis; šis šnabždesys tarsi paslaptingas vėjelis 
ar pokalbis dvasių, poromis skrajojančių migloje, kas naktį sklin- 
da tarp įmantrių kaminų, kurie it raudonos čalmos vainikuoja 
visus Venecijos namus. 

— Kaip? Tu iki šiol manęs laukei, mano vargšele? — sukuž- 
dėjo Andzoletas. 

— Bet juk tu žadėjai ateiti ir papasakoti man apie savo pa- 
sirodymą -šiandien! Na, sakyk gi, sakyk greičiau, ar gerai sudai- 
navai, ar patikai, ar tau plojo, ar pasiūlė kontraktą? 

— O tu, geroji mano Konsuela, ar tu nepykai ant manęs, kad 
taip ilgai neatėjau? Ar nepavargai, manęs laukdama? Nesušalai 
toje terasoje? Ar vakarieniavai? Ar labai jaudinaisi? Nepykai ant 
manęs? — sąžinės graužiamas klausinėjo  Andzoletas, pamatęs, 
kokia švelni ir patikli ši vargšė mergaitė. 

— Nė kiek,— atsakė ji, droviai apkabindama jo kaklą.— Jei 
ir pykau, tai ne ant tavęs. Nors pavargau ir sušalau, bet dabar, 
kai tu šalia manęs, viską pamiršau. Ar vakarieniavau? Tiesą sa- 
kant, neprisimenu. Ar jaudinausi? Ir nemaniau! Ar pykau ant 
tavęs? Niekuomet gyvenime! 

— Tu angelas,— tarė Andzoletas, bučiuodamas ją.— Tu mano 
paguoda! Kokios žiaurios ir klastingos kitų žmonių širdys! 

— Kas gi atsitiko? Kas nuskriaudė „mano sielos sūnų“? — su- 
šuko Konsuela, įterpdama į mielą venecijietišką tarmę drąsias ir 
aistringas savo giintosios kalbos metaforas. 

Andzoletas papasakojo apie visa, kas įvyko, netgi apie savo 
meilinimąsi Korilei, ir ypač smulkiai apie jos koketavimą. Tačiau 
jis viską nusakė savaip, perteikdamas tik tai, kas negalėjo Kon- 
suelos įskaudinti: juk jis nenorėjo-būti jai neištikimas ir to ne- 
padarė, ir visa tai buvo beveik visiška tiesa. Tačiau yra šimtoji 
tiesos dalis, kurios nepajėgia išaiškinti joks teisminis tardymas, 

kurios niekada nesako savo advokatui joks klientas, ir joks teis- 
mas negali jos atskleisti — nebent atsitiktinai. — nes būtent šie 
keli nuslėpti faktai ar siekimai ir pridengia priežastį, dingstį, tiks- 
lą — žodžiu, esmę visų tų garsių procesų, kuriuose gynėjai retai 
patiria sėkmę, o nuosprendis retai būna teisingas, nepaisant aist- 
ringos oratorių gražbylystės ir teisėjų šaltakraujiškumo. 

Nėra ko ir sakyti, Andzoletas kai kurias savo nuodėmėles nu- 
tylėjo, kai kuriuos įspūdžius, patirtus publikos akivaizdoje, nu- 
švietė visai kitaip, o apie baimę ir jaudinimąsi, patirtą gondolo- 
je, visai užmiršo papasakoti. Greičiausiai, jis visai neužsiminė 
apie gondolą, o savo meilinimąsi primadonai pavaizdavo kaip 
sąmojingus juokelius, kurių dėka jis išvengė pavojingų jos tink- 
lų ir sugebėjo jos nesupykdyti. Tačiau, paklausite jūs, miela skai- 
tytoja, kodėl nenorėdamas ir negalėdamas papasakoti, kaip vis- 
kas buvo iš tikrųjų — kaip dėl savo atsargumo ir protingo 
elgesio jis išvengė didžiausios pagundos, — kodėl šis jaunas gud- 
ruolis norėjo pažadinti Konsuelos pavydą? Jūs šito klausiate, 
gerbiamoji ponia? O jūs — jūs pati — ar nepasakojate savo my- 
limajam arba, teisingiau, savo išrinktajam vyrui apie visus ger- 
bėjus, kuriuos jūs atstūmėte, apie visus jo varžovus, kuriuos pa- 
aukojote,— ir ne tik iki vedybų, bet ir paskui, visuose pokyliuo- 
se, dar vakar, netgi šiandien rytą?! Klausykite, gerbiamoji, jei 
esate graži, kuo aš neabejoju, galiu prisiekti, kad elgiatės lygiai 
taip kaip Andzoletas, ir darote tai ne tam, kad geriau atrodytu- 
mėt, ne tam, kad sužeistumėt pavydžią sielą, ne tam, kad dar 
labiau imtų didžiuotis jūsų meile tas, kuris ir taip ja didžiuoja- 
si, bet tiesiog tam, kad malonu turėti šalia savęs būtybę, kuriai 
galima visa tai papasakoti tarsi atliekant savo pareigą ir, darant 
išpažintį, pasigirti savo klausytojui. Tik reikalas yra toks, ger- 
biamoji, kad jūs papasakojate beveik viską, nuslėpdama kokį 
nors mMažmožį — jūs niekuomet apie jį neužsiminsite: tą jūsų 
žvilgsnį, tą šypseną, kuri ir paskatina išpuikusį akiplėšą įžūliai 
pasielgti. Tas žvilgsnis, toji šypsena, tas mažmožis kaip sykis ir 
buvo gondola, apie kurią Andzoletas, vėl maloniai išgyvendamas 
tą nuostabų vakarą, užmiršo papasakoti Konsuelai. Mažoji ispa- 
nė, savo laimei, dar nepažino pavydo; šį skaudų, sunkų jausmą 
patiria daug iškentėjusios sielos, o Konsuela buvo gera, nes my- 
lėjo pirmą sykį. Vienintelis dalykas smarkiai paveikė Konsuelą — 
tai malonus, bet labai rūstus garbiojo maestro, profesoriaus Por- 
poros nuosprendis jos dievinamam Andzoletui. Ji privertė jau- 
nuolį dar sykį pakartoti tikruosius mokytojo žodžius ir po to, kai 
jis vėl tiksliai juos persakė, ji giliai susimąstė ir ilgai tylėjo. 

— Konsuelina,— prakalbo Andzoletas, nekreipdamas didelio 
dėmesio į jos tylėjimą,— pasidarė labai vėsu, ar nebijai persišal- 
dyti? Pagalvok, brangioji, juk visa mūsų ateitis priklauso nuo 
tavojo balso — dar labiau negu nuo manojo. 

— Aš niekuomet nepersišaldau,— atsakė ji,— o štai tau šalta 
su tuo puikiu kostiumu. Še, įsisupk į mano mantiliją. 

— Nieko nepadės man tas skylėtos taftos gabalas. Aš norėčiau 
bent pusvalandį pasišildyti tavo kambaryje. 

— Gerai, — atsakė Konsuela,— bet tuomet mes turėsime paty- 
lėti, nes išgirdę kaimynai gali mus pasmerkti. Jie neblogi žmo- 
nės ir nelabai kišasi į mūsų meilę, nes žino, jog tu niekuomet 
neateini pas mane naktį. O gal geriau tu eitum miegoti į savo 
namus? 

— Tai neįmanoma: iki aušros manęs niekas nejįleis, ir man 
teks šaltį dar ištisas tris valandas. Girdi, kaip man nuo šalčio 
barška dantys? 

— Na, ką gi, eime,— pratarė Konsuela atsistodama.— Užra- 
kinsiu tave savo kambaryje, o pati grįšiu čionai, į terasą; jei kas 
mus seka, tegu mato, kaip kukliai aš elgiuosi. 

Ir ji nusivedė jį į savo kambarį, didoką, bet skurdų; gėlės, 
kažkada nutapytos ant sienų, šen bei ten prasimušė pro antrą 
apsilupusių dažų sluoksnį. Didelė medinė lova su jūros žolių 
čiužinių, kartūninė dygsniuota antklodė, nepriekaištingai švari, 
bet visa apsiūta margais lopais, pintinė kėdė, nedidelis staliukas, 
senovinė gitara ir filigraninis Nukryžiuotasis — tai visas turtas, 
kurį Konsuelai paliko motina. Nedidelis spinetas ir krūva su- 
driskusių gaidų, kurias kilniaširdiškai duodavo jai profesorius 
Porpora, papildė būstą jaunos artistės, vargšės čigonės dukros, 
didžiojo Menininko mokinės, įsimylėjusios gražuolį nuotykių ieš- 
kotoją. | 

Kadangi kambaryje stovėjo tik viena kėdė, o stalas buvo už- 
verstas gaidomis, Andzoletui neliko nieko kita kaip atsisėsti ant 
lovos, ir jis tuojau pat tai padarė be jokių ceremonijų. 

Vos prisėdęs ant lovos kraštelio, Andzoletas, apimtas nuovar- 
gio, nugriuvo ant didelės pagalvės. | 

— Mano brangioji, mano geroji žmonele,— sumurmėjo jis, — 
dabar atiduočiau visus metus, kuriuos man liko gyventi, už vieną 
valandą gilaus miego, ir viso pasaulio brangenybes už tai, kad 
galėčiau prisidengti kojas šitos antklodės krašteliu. Niekada gy- 
venime man nebuvo taip šalta, kaip su šiuo prakeiktu fraku; po 
bemiegės nakties mane krečia drebulys. 

Konsuela akimirką dvejojo. Aštuoniolikmetė našlaitė, vienut 
viena pasaulyje, ji už savo poelgius atsakė tik prieš Dievą. Ti- 
kėdama Andzoleto pažadais, kaip Evangelijos žodžiais, ji nebi- 
jojo, kad jam įgris arba kad jis paliks ją, jei ji nusileis visiems 
jo norams. Tačiau dėl gėdos jausmo, kurio Andzoletas niekados 
nesistengė joje nuslopinti, ji pamanė, kad jo prašymas yra ne 
itin delikatus. Bet ji priėjo prie jo ir paėmė jį už rankos — ranka 
buvo šalta, o kai Andzoletas jos ranką priglaudė prie savo kak- 
tos, mergaitė pajuto, kokia ji karšta. 

— Tu sergi! — atmesdama kitokias mintis, sušuko ji suneri- 
musi.— Žinoma, pamiegok valandėlę mano lovoje. 


Andzoletas nelaukė, kad ji dar sykį tai pakartotų. 

— Gera kaip pats Dievas, — sušnibždėjo jis, išsitiesdamas ant 
jūržolių čiužinio. 

Konsuela apklojo jį antklode ir, kampe suradusi kažkokių sku- 
durų, apkamšė jam kojas. Apklostydama jį su motinišku rūpestin- 
gumu, ji tyliai jam sušnabždėjo: 

— Andzoletai, lovoje, kurioje tu dabar užmigsi, aš miego- 
jau su motina paskutiniais jos gyvenimo metais. Čia ji mirė, ir 
aš, aprengusi ją įkapėmis, budėjau prie jos ir meldžiausi, kol 
laidotuvių valtis išvežė ją į amžinybę. Tai štai dabar aš tau pa- 
pasakosiu, ką ji privertė mane jai pažadėti paskutinę savo va- 
landą. „,„Konsuela,— pasakė ji,— prisiek man prieš Nukryžiuotąjį, 
kad Andzoletas atsiguls į šią lovą, į mano vietą ne anksčiau, 
negu jūs su juo susituoksite bažnyčioje." 

— Ir tu prisiekei? 

— Ir aš prisiekiau. Bet dabar, pirmą kartą leidusi tau čia at- 
sigulti, aš užleidau ne motinos, o savo vietą. 

— O tu, vargšele, taip ir nemiegosi? — sušuko Andzoletas, 
stengdamasis pasikelti. — Koks aš vis dėlto niekšas! Tuojau pat 
einu miegoti į gatvę! 

— Ne! Ne! — Konsuela švelniai stumtelėjo jį ant pagalvės.— 
Tu sergi, o aš sveika. Mano motina mirė kaip tikra katalikė, ji 
dabar danguje ir iš ten nuolat žvelgia į mus. Ji žino, kad išlaikei 
jai duotą žodį — nepalikai manęs. Ji taip pat žino, kad mūsų 
meilė dabar tokia pat tyra, kaip jai dar gyvai esant. Ji mato, kad 
ir šią minutę aš nieko bloga nemanau, nieko bloga nedarau. 
Dieve, suteik ramybę jos sielai! 

Čia Konsuela persižegnojo. Andzoletas jau snaudė. Išeidama 
Konsuela sukuždėjo: | 

— Ten, terasoje, aš pasimelsiu, kad tu nesusirgtum. 

— Gera kaip Dievas, — pusiau miegodamas pakartojo Andzo- 
letas, net nepastebėjęs, kad sužadėtinė paliko jį vieną. | 

Konsuela iš tikrųjų nuėjo į terasą melstis. Po kurio laiko ji 
grįžo pažiūrėti, ar jam ne blogiau, ir, pamačiusi jį ramiai mie- 
gant, ilgai, įdėmiai žiūrėjo į jo gražų pablyškusį veidą, nušviestą 
mėnulio. 

Paskui nenorėdama pasiduoti miegui ir prisiminusi, kad šio 
vakaro jaudinimasis sutrukdė jai mokslus, ji vėl užsidegė lempą, 
atsisėdo prie savo staliuko ir ėmė rašyti gaidų lape kompozici- 
jos užduotį, kurią rytdienai buvo uždavęs mokytojas Porpora. 


VI 


Nors grafas Dzustinjanis buvo filosofiškai nusiteikęs ir pats 
vis kuo nors susižavėdavo — Korilė nelabai vykusiai apsimeti- 
nėjo, kad jam pavyduliauja,— jis toli gražu nebuvo toks abejin- 
gas savo padūkėlės meilužės įžūliems kaprizams, kaip stengėsi 
tai parodyti. Geras, silpnavalis ir lengvabūdiškas, jis buvo ištviI- 

kęs daugiau žodžiais. Todėl širdies gilumoje kentėjo dėl nedė- 
kingumo, kuriuo ši moteris atsimokėjo jam už jo kilnumą. Tais 
laikais Venecijoje, kaip ir Paryžiuje, pavydas buvo laikomas ne- 
padorumo viršūne, tačiau jo, tikro italo, išdidumas neleido jam 
taikstytis su juokingu ir menku vaidmeniu, kurį Korilė vertė jį 
vaidinti. 

Ir štai tą patį vakarą, kai Andzoletas puikiai pasirodė jo rū- 
Imuose, grafas, su savo draugu Barberigu linksmai pasijuokęs iš 
Korilės šelmysčių, palaukęs, kol išsivažinės visi jo svečiai ir 
užges ugnys, užsimetė apsiaustą, pasiėmė špagą ir pasuko į savo 
meilužės rūmus. 

Įsitikinęs, kad ji viena, Dzustinjanis dėl visa ko tyliai užkal- 
bino gondolininką, kuris primadonos gondolą laikė po specialia 
pastoge. Keletas cechinų atrišo gondolininko liežuvį, ir grafas 
netrukus įsitikino neklydęs: Korilė gondoloje buvo su palydovu. 
Kas jis toks, grafui nepavyko sužinoti. Gondolininkas to žmogaus 
nepažinojo: Andzoletą jis buvo matęs šimtus kartų, kai tas vaikš- 
tinėdavo prie teatro ir Dzustinjanio rūmų, tačiau naktį, su juodu 
fraku ir nusipudravusio, jis jo nepažino. 

Ši neįžvelgiama paslaptis sukėlė dar didesnį grafo apmaudą. 
Jis netgi negalėjo pasityčioti iš savo varžovo — patyčios buvo 
vienintelis gero tono kerštas, toks pat baisus šioje parodomųjų 
jausmų epochoje, kaip nužudymas tikrų aistrų laikais. Visą naktį 
jis nesumerkė akių ir anksčiau, nei Porpora pradeda užsiėmimus 
neturtingų mergaičių konservatorijoje, jis nuvyko į Mendikantės 
mokyklą ir įėjo į salę, kur turėjo susirinkti mokinės. 

Grafo santykiai su profesoriumi paskutiniu laiku gerokai pa- 
sikeitė. Dzustinjanis jau nebuvo jo priešininkas muzikos srity- 
je — priešingai, dabar jis buvo profesoriaus sąjungininkas ir tam 
tikra prasme viršininkas: grafas paaukojo didelę pinigų sumą 
profesoriaus mokyklai ir padėkos ženklan jis buvo paskirtas vy- 
riausiuoju mokyklos vadovu. Nuo to laiko šiedu draugai gerai 
sutarė; nors profesorius nepakentė madingos pasaulietinės mu- 
zikos, jis vertino grafo pastangas visaip remti muzikos dėstymą 
ir propagavimą. Be to, grafas savojo San Samuelės teatro scenoje 
pastatė operą, kurią ką tik buvo sukūręs Porpora. 

-— Brangus maestro,— pasakė grafas, pasivedėdamas jį į ša- 
lį — jūs ne tik turite sutikti, kad aš pagrobčiau vieną jūsų mo- 
kinę, bet ir nurodyti, kuri iš jų geriausiai galėtų pakeisti scenoje 
Korilę. Artistė pavargusi, ji praranda balsą, jos kaprizai mus 
žlugdo, ryt poryt ji nusibos ir publikai. Iš tikrųjų, reikia pagal- 
voti ir surasti jos succeditrice'. (Atleisk, brangus skaitytojau, 
taip sako italai, ir grafas čia nesukūrė neologizmo.) | 


— Aš neturiu tokios, kokios jums reikia,— sausai atkirto Por- 
pora. 


— Kaip, maestro! — sušuko grafas.— Jūs vėl puolat į me- 
! įpėdinę (it.) 

lancholiją? Aš jums įrodžiau savo ištikimybę ir daug paaukojau, 
o jūs atmetat menkiausią mano prašymą padėti ir patarti? 

— Aš jau neturiu tokios teisės, grafe, tačiau tai, ką jums 
pasakiau, — tikra tiesa. Patikėkite žmogumi, nuoširdžiai jums at- 
sidavusiu ir norinčiu padėti: mano vokalo mokykloje nėra nė vie- 
nos mokinės, kuri galėtų pakeisti Korilę. Aš nė kiek jos neper- 
vertinu, tačiau, nors tos moters talentas nėra tikras, vis dėlto 
turiu pripažinti, kad ji moka laikytis scenoje, sugeba paveikti 
publikos jausmus, o tai įgyjama per ilgus praktikos metus ir ne- 
lengvai pasiekiama debiutantei. 

— Tai tiesa,— pasakė grafas,— tačiau mes patys sukūrėme 
Korilę, mes vadovavome pirmiesiems jos žingsniams, mes pri- 
vertėme publiką ją vertinti; visa kita padarė jos grožis. O jūsų 
mokykloje yra ne mažiau žavių mokinių. To tai jūs nepaneigsite, 
maestro! Sutikite, Klorinda — gražiausia pasaulio būtybė. 

— Bet ji nenatūrali, manieringa ir apskritai nepakenčiama. .. 
Na, galbūt publikai ir patiks juokingas jos maivymasis. Dainuoja 
ji prastai, be jausmo ir išmanymo... Tiesa, publika irgi neturi 
klausos... Be to, Klorindos bloga atmintis, ji neišradinga; nuo 
nesėkmės jos neišgelbės netgi nedidelės apgavystės, kurios pa- 
deda daugeliui kitų dainininkų. 

Tardamas šiuos žodžius, profesorius žvilgtelėjo į Andzoletą; 
grafo numylėtinis prasmuko į klasę neva norėdamas su juo pa- 
sikalbėti ir stovėjo netoliese, labai įdėmiai klausydamasis po- 
kalbio. | 

— Nesvarbu,— atsakė grafas, nekreipdamas dėmesio į piktą 
profesoriaus išpuolį — Aš jau seniai negirdėjau Klorindos. 
Pakvieskime ją čia: tegu ji ateina su penkiomis šešiomis gražiau- 
siomis mokinėmis. Klausyk, Andzoletai,— pridūrė jis juokdama- 
sis, — tu toks išsipustęs, kad tave galima palaikyti jaunu profe- 
soriumi. Eik į sodą, išsirink pačias gražiausias mokines ir pasa--. 
kyk, kad mes su ponu profesoriumi jų laukiame, 

Andzoletas pakluso. Tačiau dėl juoko ar kitokių sumetimų jis 
atsivedė negražiausias. Štai kada Žanas Žakas būtų galėjęs su- 
šukti: „Sofija buvo kreiva, Katina — šluba'". 

Šis nesusipratimas buvo sutiktas geraširdiškai, ir, tylomis pa- 
sijuokus, mergaitės buvo išsiųstos atgal; jų buvo paprašyta at- 
siųsti paties profesoriaus nurodytas mokines. Netrukus pasirodė 
grupė žaviausių mergaičių su gražuole Klorinda. 

— Kokie puikūs plaukai! — sukuždėjo profesoriui į ausį gra- 
fas, kai pro jį praėjo Klorinda su savo nuostabiomis šviesiomis 
kasomis. 

— Ant galvos ji turi daug daugiau negu galvoje,— net nenu- 
leisdamas balso, atsakė priežtasis kritikas. 

Visą valandą truko bandomasis dainavimas; negalėdamas il- 
giau tverti, grafas išėjo visiškai prislėgtas, tačiau neužmiršęs kaIš- 
tai pagirti dainininkių, o profesoriui sukuždėjo: „Nėra ko nė gal- 
voti apie tokias papūgas“. 

5 Jei jūsų šviesybė leistų man pasakyti keletą žodžių apie 
tą Jums rūpimą reikalą...— sukuždėjo Andzoletas grafui, lipda- 
mas su juo laiptais žemyn. 

— Sakyk! Gal tu žinai, kur yra stebuklas, kurio mes ieško- 
met — paklausė grafas. 

— Taip, jūsų šviesybe. 

— Iš kokios jūros gelmių tu ištrauksi tą deimančiuką? 

— Iš klasės gelmių. Ten gudruolis profesorius Porpora slepia 
Jį nuo jūsų tuomet, kai jūsų šviesybė apžiūrite savo moterų ba- 
talioną. 

— Ką? Tu sakai, kad mokykloje yra briliantas, ir mano akys. 
niekados nematė jo spindesio? Jei maestro Porpora taip mane 
apgaudinėja. .. 

— Brilianto, apie kurį aš kalbu, nėra tarp klasės mokinių. Tai 
neturtinga mergaitė, ji dainuoja chore, kai ją pakviečia. Profe- 
sorius ją moko privačiai iš gailestingumo, o dar labiau iš mei- 
lės menui. 

— Vadinasi, toji mergaitė yra nuostabiai gabi: juk patenkinti 
profesorių nelengva, jis veltui nešvaisto savo laiko. Galbūt aš 
esu ją girdėjęs, tik nežinojau, kad būtent ji dainuoja? 

— Jūsų šviesybė girdėjote ją seniai, kai ji buvo dar vaikas. 
Dabar tai suaugusi, stipri mergina, darbšti ir išsilavinusi kaip 
pats profesorius; pakaktų jai sudainuoti tris taktus scenoje, ir 
publika Korilę bemat pamirštų. 

— Jį niekados viešai nedainuoja? Negi profesorius nekviečia 
jos giedoti savo didžiuosiuose mišparuose? 

— Anksčiau profesorius mielai klausėsi jos giedojimo bažny- 
čioje, tačiau nuo to laiko, kai pavydžios ir kerštingos mokinės 
pagrasino išvarysiančios ją iš choro, jei ji pasirodysianti tarp 
jų... 
— Vadinasi, ji nedora mergaitė? 

— O Dieve gailestingas! Ji skaisti kaip rojaus vartai, jūsų 
šviesybe. Tačiau ji neturtinga ir žemos kilmės, kaip ir aš, — betgi 
jūsų šviesybė gailestingai mane globojate... O tos piktos raga- 
nos pagrasino profesoriui pasiskųsiančios jums, kad jis, nepai- 
sydamas mokyklos taisyklių, atsiveda į klasę privačią mokinę. 

— Kur aš galiu jos pasiklausyti? 

— Jūsų šviesybe, įsakykite profesoriui, kad jis priverstų ją 
padainuoti jums, ir tuomet jūs pats galėsite įvertinti jos balsą 
ir didelius sugebėjimus. 

— Tavo įsitikinimas verčia mane tikėti tavimi. Sakai, kad aš 
jau esu ją girdėjęs. .. Stengiuos prisiminti, bet. .. 

— Mendikantės bažnyčioje, Pergolezės „Salve, Regina“ gene- 
ralinės repeticijos dieną. ., 

— Prisiminiau! — sušuko grafas.— Nepaprastas balsas, išraiš- 
kingumas, supratimas! 

— Tuomet ji buvo dar visai vaikas, jūsų šviesybe, ji turėjo 
tik keturiolika metų. 

— Taip, bet... atrodo, ji negraži. 

— Negraži, jūsų šviesybe? — paklausė nustebęs Andzoletas. 

— Kuo ji vardu?.. Berods, tai buvo ispanė... tokiu keistu 
vardu... 

— Konsuela, jūsų šviesybe. 

— Taip, taip, tai ji! Tuomet tu norėjai ją vesti, ir mes su pro- 
fesorium dar pasišaipėm iš jūsų romano. Konsuela! Taip, taip... 
profesoriaus numylėtinė, protinga, bet labai jau negraži. 

— Negraži? — pakartojo apstulbęs Andzoletas. 

— Na taip, mano berniuk. O tu vis dar ją įsimylėjęs? 

— Ji mano draugė, jūsų šviesybe. 

— Drauge mes vadiname ir seserį, ir meilužę. Kas ji tauė 

— Sesuo, jūsų šviesybe. 

— Taigi nesupyksi, jeigu tau pasakysiu, ką manau. Tavo pa- 
siūlymas yra visiškai neprotingas. Norint pakeisti Korilę, reikia 
būti angeliškai gražiai, o tavoji Konsuela — dabar gerai prisime- 
nu — ne tik negraži, o tiesiog bjauri. 

Tuo momentu prie grafo priėjo vienas jo bičiulių ir pasivedė 
jį į šalį, o Andzoletas vis dar stovėjo sukrėstas ir dūsaudamas 
kartojo: „„Bjauri!“ 


VII 


Jums, mielas skaitytojau, galbūt pasirodys keista, kad Andzo- 
letas neturėjo savo nuomonės, graži ar negraži yra Konsuela, bet 
tai yra tiesa. Venecijoje ji gyveno labai užsidariusi ir nepaste- 
bima, tad niekam į galvą neatėjo pakelti ją dengiančią užmarš- 
ties skraistę ir pasidomėti, kokiame kūne — patraukliame ar nie- ' 
kuo neišsiskiriančiame — slypi jos protas ir gerumas. 

Porpora, kuriam be meno niekas neegzistavo, matė joje vien 
artistę. Korte Mineli rajono gyventojai jai nepriekaištavo dėl 
nekaltos meilės Andzoletui: Venecijoje į tai žiūrima ne itin griež- 
tai. Tik kartais jie perspėdavo ją, kad ji būsianti nelaiminga su 
tuo benamiu jaunuoliu, ir patarinėjo ištekėti už doro, ramaus 
darbininko. Kadangi ji visad atsakydavo, kad jai, mergaitei be 
šeimos ir atramos, Andzoletas kaip tik tinka, be to, per visus 
šešerius metus jie matėsi kasdien, nedarė iš to jokios paslapties ir 
niekada nesipyko, tai galų gale visi apsiprato su jų laisva ir 
tvirta sąjunga. Niekas iš kaimynų niekada nemergino Andzoleto 
„draugės“. Ar dėl to, kad ji buvo laikoma jo sužadėtine, ar dėl 
to, kad buvo neturtinga? Arba galbūt dėl to, kad jos išvaizda 
nieko neviliojo? Pastaroji priežastis labiausiai tikėtina. 

Šiaipjau visiems žinoma, kad mergaitės paauglės nuo dvyli- 
kos iki keturiolikos metų būna liesos, nevikrios, jų veido bruožai, 
figūra, judesiai nedarnūs. Penkioliktais metais jos tarsi ,,persi- 
laužia“, kaip sako senos prancūzės kaimietės, ir štai toji, kuri 
anksčiau buvo negraži, staiga tampa jei ne gražia, tai bent sim- 

patiška. Yra netgi toks prietaras, kad mergaitės ateičiai blogiau, 
jei ji per anksti išgražėja. .. 

„Jaunystėje Konsuela išgražėjo, kaip ir visos mergaitės, ir apie 
ją nustojo kalbėję esą ji negraži; ir ji iš tikrųjų jau nebuvo ne- 
graži. Kadangi ji nebuvo nei dofina, nei infantė, jos nesupo dva- 
riškiai, diena iš dienos „„besistebintys“, kaip skleidžiasi karališko 
vaiko grožis, kadangi nebuvo kam švelniai rūpintis jos ateitimi, 
niekas ir nemėgino pasakyti Andzoletui: ,,„Tau neteks prieš žmo- 
nes rausti dėl savo nuotakos“. 

Andzoletas girdėjo, kad ją vadino negražia tuomet, kai jam 
tai neturėjo jokios reikšmės, o kai apie Konsuelos išvaizdą dau- 
giau niekas nekalbėjo nei gerai, nei blogai, jis apskritai nustojo 
apie tai galvojęs. Jo mintys krypo kitur — jis troško garbės, sva- 
jojo apie teatrą, apie šlovę; jam nerūpėjo girtis savo meilės per- 
galėmis. Jis anksti patenkino deginantį smalsumą, kurį sukelia 
bundantis juslingumas. Aš jau sakiau, kad aštuoniolikos metų 
jis žinojo visas meilės paslaptis, dvidešimt dvejų jis buvo beveik 
nusivylęs, tačiau jo draugystė su Konsuela, nepaisant kelių ne- 
kaltų pasibučiavimų, buvo tokia pat tyra kaip ir anksčiau. 

Tokią Andzoleto ramybę ir padorumą — savybes, kuriomis jis 
tikrai nepasižymėjo,— galima paaiškinti tuo, kad didelė laisvė, 
kuria naudojosi jaunoji pora ir apie kurią pasakojome pradžioje, 
pamažėl buvo visiškai apribota. Kai Konsuela turėjo apie šešio- 
lika metų ir vis dar gyveno klajoklės gyvenimą — po užsiėmimų 
konservatorijoje ji bėgo į Pjacetą kartoti pamokos ir suvalgyti 
savo porcijos ryžių drauge su Andzoletu — jos motina, galutinai 
išsekusi, nustojo dainuoti įvairiose kavinėse, kur ji vakarais gro- 
davo gitara ir rinkdavo pinigus į medinę lėkštutę. Vargšė moteris 
prisiglaudė vienoje iš skurdžiausių Korte Mineli palėpių ir ten 
lėtai geso vargingame guolyje. Tuomet geroji Konsuela, nenorė- 
dama palikti motinos vienos, visiškai pakeitė savo gyvenimo bū- 
dą. Išskyrus tas valandas, kurias profesorius mMaloningai skirdavo 
jos pamokoms, Konsuela arba siuvinėjo, arba rašė kontrapunkto 
darbus, nesitraukdama nuo valdingos, griežtai auklėjusios ją vai- 
„kystėje, o dabar merdinčios, puolusios į neviltį, motinos pata- 
lo. Rami ir pasiaukojanti, Konsuela nesitraukė nuo motinos. Vai- 
kystės džiaugsmų, laisvės, netgi meilės — visko ji nesvyruodama 
atsisakė. Andzoletas dažnai dėl to jai priekaištavo; pamatęs, kad 
tai nieko nepadeda, numojo ranka ir ėmė pramogauti. Tačiau tai 
pasirodė neįmanoma. Andzoletas nebuvo toks kantrus darbe kaip 
Konsuela, jis paskubomis ir neatidžiai dirbo užsiėmimuose pas 
savąjį profesorių, kuris lygiai taip pat paskubomis ir prastai jį 
mokė — vien dėl užmokesčio, kurį jam buvo pažadėjęs grafas 
Dzustinjanis. Andzoleto laimei, dosniai jį apdovanojusi gamta pa- 
dėjo kiek kompensuoti prarastą laiką ir pataisyti prasto mokymo 
rezultatus. Tačiau jam likdavo daug laisvo laiko ir jis pasiges- 
davo ištikimos ir linksmos Konsuelos. Jis mėgino atsiduoti savo 
amžiui ir padėčiai būdingoms aistroms: lankėsi užeigose, praloši- 

nėjo įvairiems plevėsoms iš grafo retkarčiais gaunamas dovanė- 
les. Taip tęsėsi dvi tris savaites, ir jis pajuto, kad savijauta, svei- 
kata ir balsas gerokai suprastėjo. .. Dykinėjimas ir pasileidimas — 
ne vienas ir tas pat, o Andzoletas nebuvo linkęs į palaidą gyve- 
nimą. Atsikratęs ydingų aistrų, žinoma, iš meilės sau, jis užsi- 
sklendė ir pamėgino mokytis, tačiau vienatvė pasirodė slogi ir 
sunki. Jis pajuto, kad Konsuela reikalinga ne tik jo laimei, bet 
ir talentui. Darbščiai ir atkakliai Konsuelai muzika buvo tokia 
pat gimtoji stichija, kaip paukščiui oras ar žuviai vanduo; ji 
mėgo nugalėti kliūtis ir kaip vaikas visiškai nevertino savo lai- 
mėjimų; ji stengėsi prasiskverbti į meno paslaptis, vedina to pa- 
ties instinkto, kuris verčia daigelį veržtis į šviesą, ir buvo iš tų 
retų laimingų žmonių, kuriems darbas yra malonumas, tikras po- 
ilsis, įprastas, normalus būvis, o dykinėjimas — sunkus, skaus- 
mingas, pražūtingas, beveik neįmanomas dalykas. Beje, tokie 
žmonės dykinėjimo nežino; netgi tuomet, kai jie, atrodo, nieko 
neveikia, jie dirba; jie ne svajoja, jie — mąsto. Stebėdamas 
jų veiklą, manai, kad būtent dabar jie kažką kuria, bet 
iš tikrųjų jie tik išryškina tai, ką yra sukūrę anksčiau. Galbūt, 
brangus skaitytojau, sakysi, kad nepažinojai tokių įstabių žmo- 
nių. Į tai aš atsakysiu, kad per savo gyvenimą sutikau tik vieną 
tokią būtybę, o juk esu vyresnis už tave. Ak, kodėl negaliu tau 
pasigirti, kad man pavyko atskleisti tą dieviškąją įtempto vidi- 
nio darbo paslaptį varganu savo protu! Deja, bičiuli skaitytojau, 
nei tu, nei aš negalime tuo pasigirti. 

Konsuela dirbo nesudėdama rankų ir visuomet su malonumu. 
Ištisomis valandomis ji laisvai dainavo ir skaitė gaidas, nugalė- 
dama sunkumus, kurių Andzoletas pats vienas nesugebėtų įveik- 
ti; negalvodama apie jokias varžytuvės, vaikiškai kvatodama, 
pagauta poetinės ir kūrybinės fantazijos, būdingos paprastiems 
Ispanijos ir Italijos žmonėms, Konsuela vertė Andzoletą sekti ja, 
pritarti jai, suprasti ją, atsakyti jai. Andzoletas, to net nesuvok- 
damas ir nepastebėdamas, metams bėgant persiėmė Konsuelos 
genialumuų, tarsi gėrė jį iš pačios versmės. Tačiau jis buvo tin- 
ginys ir jame keistai derinosi žinojimas ir nemokšiškumas, įkvė- 
pimas ir lengvabūdiškumas, jėga ir nelankstumas, drąsa ir bejė- 
giškumas — savybės, kurios privertė Porporą giliai susimąstyti 
po Andzoleto pasirodymo scenoje. Senasis muzikas, vieną kartą 
pabaręs mergaitę dėl draugystės su Andzoletu, daugiau niekuo- 
met nematė jų drauge, todėl jis nė neįtarė, jog visa geriausia 
šis plevėsa gavo iš Konsuelos. Ji, norėdama išsaugoti savo mo- 
kytojo palankumą, vengė rodytis jo akivaizdoje su Andzoletu; 
iš tolo pastebėjusi profesorių, vikriai kaip kačiukas ji pasislėp- 
davo už kolonos arba šmurkštelėdavo į kokią nors gondolą. 

Tokio atsargumo jie laikėsi ir vėliau, kai Konsuela budėjo 
prie savo motinos patalo. Andzoletas pajuto, kad be Konsuelos 
negali nei gyventi, nei tikėti, nei sulaukti įkvėpimo, netgi kvė- 
puoti; jis nutarė prisidėti prie jos atsiskyrėliško gyvenimo ir kas 

vakarą kartu su ja kęsti mirštančiosios pykčio protrūkius. Keletą 
mėnesių prieš mirtį nelaimingos moters kančios kiek sumažėjo; 
paveikta dukters meilės, ji sušvelnėjo. Pamažu ji priprato prie 
Andzoleto paslaugų, o jis pats, nors nebuvo skirtas tokiam vaid- 
meniui, priprato romiai žiūrėti į žmogaus silpnumą ir kančias, 
buvo nuolat pasirengęs padėti. Andzoletas buvo santūrus ir ma- 
lonus. Jo pastovumas pavergė motinos širdį, ir prieš mirtį ji pri- 
vertė vaikus prisiekti, kad jie niekada nesiskirs. Andzoletas davė 
žodį ir tą iškilmingą minutę išgyveno dar nepatirtą gilų grau- 
dulį. Jis lengva širdimi davė šį pažadą, kadangi mirštančioji pa- 
sakė: „Kas ji tau bebūtų — draugė, sesuo, meilužė ar žmona, 
nepalik jos, juk ji tik tave pripažįsta, tik tavęs klauso“. Po to, 
norėdama duoti dukrai protingą ir gerą patarimą ir negalvodama, 
ar jis įgyvendinamas, ji, kaip jau žinome, privertė Konsuelą 
„atskirai prisiekti, kad toji nepriklausys mylimajam iki vestuvių. 
Nenumatydama kliūčių, kurių galėtų iškilti dėl Andzoleto abe- 
jingumo religijai ir jo nepriklausomo būdo, mergaitė prisiekė. 

Tapusi našlaite, Konsuela toliau uždarbiavo siūdama, bet kar- 
tu mokėsi ir muzikos, kad galėtų prisidėti prie būsimos Andzo- 
leto profesijos. Per paskutinius dvejus metus, kai Konsuela viena 
gyveno palėpėje, jis susitikinėjo su ja kasdien, bet nejautė jai 
jokios aistros. Beje, jis nejautė aistros ir kitoms moterims, jį 
labiau traukė draugystės su Konsuela žavesys ir malonumas gy- 
venti šalia jos. | 

Nesuvokdamas iki galo didelių savo draugės gabumų, jis vis 
dėlto taip išlavino savo muzikinį skonį ir išmanymą, kad supra- 
to, jog jos sugebėjimai daug didesni negu visų San Samuelės 
teatro dainininkių, neišskiriant nė Korilės. Tad jo prieraišumą 
Konsuelai stiprino viltis, beveik įsitikinimas, kad jie abu, su- 
vieniję jėgas, pasieks puikią karjerą. Konsuela nebuvo pratusi 
galvoti apie ateitį ar ją numatyti. Ji norėjo ir toliau mokytis 
muzikos tik iš pašaukimo, o savo ir Andzoleto interesų bendru- 
mą ji vertino tik kaip jų draugystės ir laimės stiprinimą. Neti- 
kėtai nutaręs pagreitinti svajonių įgyvendinimą, Andzoletas nie- 
ko jai nepasakė, ir tuo metu, kai Dzustinjanis ieškojo pamainos 
Korilei, jis labai tiksliai atspėjo savo globėjo mintis ir pateikė tą 
netikėtą pasiūlymą, apie kurį jau kalbėjome. 

Konsuelos negražumas, keista, jei tikėti grafu — neperžengia- 
ma kliūtis, gerokai išgąsdino ir sutrikdė Andzoletą. Jis pasuko 
į Korte Mineli; kas žingsnį sustodamas ir galvodamas apie savo 
draugę, jis šimtąjį kartą savęs klausė: „Tai ji negraži? Bjauriė 
Atgrasi?" 


VIII 


— Ko tu taip žiūri į mane? — paklausė Konsuela Andzoletą, 
kuris, įėjęs į kambarį, tyliai stebėjo ją, nutaisęs keistą veido 
išraišką.— Galima pamanyti, kad niekada nesi manęs matęs. 

— Tai tiesa, Konsuela,— atsakė jis — aš taves niekada nesu 
matęs. | 

— Ką tu sakai? Gal išprotėjai? 

— O Dieve! — sušuko Andzoletas.— Mano smegenyse tarsi 
kažkokia juoda dėmė, ir ji man trukdo tave matyti. 

— Dieve gailestingas! Tu sergi, mano drauge? 

— Ne, mano brangioji, nusiramink, pamėginkim viską išsiaiš- 
kinti. Pasakyk, Konsuela, ar aš tau gražus? 

— Na, žinoma, juk aš tave myliu. 

— O jei manęs nemylėtum, koks aš tau atrodyčiau? 

— Ką aš žinau? 

— O kada tu žiūri į kitus vyrus, ar skiri, gražūs jie ar ne? 

— Skiriu, bet man esi gražesnis už visus gražuolius. 

— Dėl to, kad esu iš tikrųjų gražus, ar dėl to, kad mane 
myli? 

— Ir dėl to, ir dėl šito. Beje, visi tave laiko gražuoliu, ir tu 
pats tai Žinai. Bet kas tau rūpi? 

— Man norisi žinoti, ar Mane mylėtum, jei būčiau bjaurus? 

— Na, aš turbūt to nepastebėčiau. 

— Vadinasi, tau atrodo, kad galima mylėti ir negražų? 

— Kodėl gi ne? Juk mane tu myli. 

— Tai tu negraži, Konsuela? Sakyk, atsakyk gi! Tu iš tiesų 
esi negraži? 

— Apie mane visuomet taip buvo kalbama. Argi pats to ne- 
matai? 

— Ne, ne, tikrai nematau. 

— Na, tuomet aš laikau save pakankamai gražia ir esu labai 
patenkinta. 

— Štai dabar, Konsuela, tu žvelgi į mane tokiomis geromis, 
nuoširdžiomis, mylinčiomis akimis, kad atrodai man gražesnė 
už Korilę. Tačiau aš noriu žinoti, ar taip yra iš tikrųjų, ar vis 
dėlto aš klystu. Supranti, aš gerai pažįstu tavo veidą, žinau, kad 
jis geras ir man patinka. Kai aš susierzinęs, jis mane ramina, kai 
liūdžiu, jis mane guodžia, kai esu prislėgtas, jis mane drąsina. 
Bet nežinau, Konsuela, kaip tu atrodai. Nežinau, ar tu iš tiesų 
esi negraži. 

— Aš dar kartą klausiu: kodėl tau tai rūpiė 

— Turiu tai žinoti. Kaip manai, ar gražus vyras gali mylėti 
negražią mMoterįė | 

— Bet tu juk mylėjai vargšę mano motiną, o ji prieš mirtį 
buvo panaši į baidyklę. O kaip aš ją mylėjau! 

— Ir tu laikei ją bjauria? 

— Ne. O tu? 

— Aš net negalvojau apie jos išvaizdą. Bet tai visai kas kita, 
Konsuela... Aš kalbu apie kitokią — apie aistringą meilę, juk 
aš tave būtent taip myliu, tiesa? Aš negaliu be tavęs gyventi, 
negaliu išsiskirti. Kaip Manai, tai ir yra tikroji meilė? 

— O kas kita čia galėtų būti? 

— Draugystė. 

— Taip. Galimas dalykas, tai yra draugystė. 

Nustebusi Konsuela nutilo ir įdėmiai pažiūrėjo į Andzoletą. 
O tas, nugrimzdęs į susimąstymą, pirmą kartą sprendė klausimą, 
ką jis jautė Konsuelai — meilę ar draugystę ir ką reiškia jo ra- 
mus ir tyras jausmas jai — pagarbą ar abejingumą. Pirmą kartą 
jis pažvelgė į mergaitę jauno vyro akimis, jaudindamasis ap- 
žiūrinėjo ir vertino jos kaktą, akis, figūrą — visa tai, ką iki šiol 
jis matė kaip kažką idealiai vieninga. Pirmą kartą Konsuela su- 
sijaudino ir sumišo nuo savo draugo žvilgsnio: ji paraudo, širdis 
ėmė šokčioti; nepakeldama Andzoleto žvilgsnio, ji nusisuko. An- 
dzoletas vis dar tylėjo. Konsuela staiga pajuto baisų nerimą, di- 
delės ašaros pasipylė jos skruostais; užsidengusi veidą rankomis, 
ji sušuko: 

— O, aš matau, tu atėjai man pasakyti, kad nenori daugiau 
su manimi draugauti! 

— Ne, ne, niekada aš to nesakiau ir nesakau|l — išsigandęs 
atsakė Andzoletas, pirmą kartą matydamas ją verkiant. Jis puolė 
ją raminti. 

Tačiau tą akimirką Konsuela nusigręžė, ir jis pabučiavo ne 
vėsų jos skruostą, o įkaitusį petį, vos pridengtą juoda šiurkščių 
nėrinių skara. 

Kai pirmoji aistros kibirkštis įsiliepsnoja stiprios ir jaunos, dar 
išsaugojusios vaikišką tyrumą, bet jau visiškai subrendusios bū- 
tybės krūtinėje, ji sukelia sukrečiantį, beveik kankinamą įspūdį. 

— Nežinau, kas man yra,— prakalbo Konsuela, verždamasi iš 
savo draugo glėbio su iki šiol nepatirta baime,— bet man labai 
negera, atrodo, kad tuoj mirsiu... 

— Nereikia mirti, brangioji, — švelniai prilaikydamas ją kal- 
bėjo Andzoletas,— dabar esu tikras, kad tu esi gražuolė, tikra 
gražuolė. 

Iš tikrųjų, šią minutę Konsuela buvo labai graži. Ir Andzoletas, 
pajutęs tai visa savo širdimi, negalėjo susilaikyti neišreiškęs jai 
savo susižavėjimo, nors ir nebuvo tikras, ar jos grožis tinkamas 
scenai. 

— Na, pasakyk pagaliau, kodėl tau šiandien prireikė, kad bū- 
čiau graži? — paklausė Konsuela, staiga išbalusi ir netekusi jėgų. 
— O ar tau pačiai nesinori būti gražiai, mieloji Konsuela? 

— Taip, tau. 

— O kitiems? 

— Man niekas kitas nerūpi. 

— O jei nuo to priklausytų mūsų ateitis? 

Andzoletas, matydamas, kokia sutrikusi jo draugė, atvirai jai 
papasakojo apie savo pokalbį su grafu. Kai jis persakė jai ne 
itin malonius grafo žodžius, geraširdė Konsuela, kuri dabar viską 
suprato ir spėjo nusiraminti, nusišluostė ašaras ir nusijuokė. 


— Kaip,— sušuko Andzoletas, matydamas tokį jos naivumą,— 

tu nė kiek nesijaudini ir nesipiktini? O, aš matau, Konsuela, jūs 
esate mažoji koketė ir puikiai žinote, kad nesate negraži. 

— Klausyk, — šypsodamasi atsakė ji,— jei tau taip rūpi tokios 
nesąmonės, turiu tave nuraminti. Aš niekada nebuvau koketė: 
turint tokią išvaizdą, tai būtų juokinga. Tačiau žinau, kad dabar 
jau nesu negraži. 

— Iš tikrųjų? Tu tai girdėjai? Kas tau pasakė, Konsuela? 

— Visų pirma, mano motina: ji niekada nesisielojo dėl ma- 
no išvaizdos. Ji ne kartą sakė, kad tai praeis ir kad ji vaikystėje 
atrodė dar prasčiau. O aš iš daugelio ją pažinojusių esu girdėjusi, 
kad ji buvo gražiausia mergina Burge. Prisimeni, kai ji dainuo- 
davo kavinėje, ne kartą teko girdėti: „Turbūt ši moteris jaunys- 
tėje buvo labai graži“. Matai, mano drauge, vargšai neilgai būna 
gražūs: šiandien tu dar nesi graži, rytoj jau esi negraži. Gelbūt 
aš dar būsiu graži, jei nepervargsiu, gerai miegosiu ir nelabai 
badausiu. 

— Konsuela, mes su tavim nesiskirsim. Aš greit praturtėsiu, 
tau nieko netrūks ir galėsi gražėti sau į sveikatą. 

— Kad taip būtų! Tepadeda mums Dievas visur kitur! 

— Taip, bet dabar svarbiausia sužinoti, ar grafas pripažins 
tave pakankamai gražia scenai. | 

— O, tas grafas! Kad tik jis nebūtų per daug įnoringas. 

— Na, šiaip ar taip, nesi negraži. 

— Taip, aš nesu negraži. Dar seniau esu girdėjusi, kaip stik- 
lininkas — jis gyvena priešais — pasakė žmonai: „(O žinai, Kon- 
suela visai nebjauri: jos puiki figūra, kai ji juokiasi — tiesiog 
širdis džiaugiasi, o kai uždainuoja, tai darosi visai graži“. 

— O ką jam atsakė žmona? 

— Ji atkirto: „Kas tau rūpi, kvaily? Geriau dirbk savo darbą, 
vedusiam žmogui nėr ko spoksoti į merginas". 

— Ir buvo matyt, kad ji pyksta? 

— Dar kaip! 

— Geras ženklas. Ji manė, kad jos vyras neklysta. Na, o kas 
dar? | 

— O dar grafienė Močenigo,— aš jai siuvu, ir ji visada ma- 
nim rūpinosi,— tai štai aną savaitę įeinu pas ją, o ji ir sako dak- 
tarui Ančilui: „,„Pažvelkite, daktare, kaip ši mergaitė suaugo, pra- 
žydo, kokia žavinga jos figūra“. 

— O ką atsakė daktaras? 

— Jis atsakė: „Iš tikrųjų, ponia, prisiekiu jums, aš jos ne- 
būčiau pažinęs! Ji iš tų flegmatiškų būtybių, kurios pražysta 
pradėjusios pilnėti. Matysite, ji bus gražuolė". 

— O dar ką nors girdėjai? 

— Santa Kjaros vienuolyno vyresnioji — ji užsako savo alto- 
riams siuvinėjimus — pasakė vienai iš vienuolių: „Ar aš nebuvau 
teisi, kai sakiau, kad Konsuela panaši į mūsų šventąją Ceciliją? 
Kaskart melsdamasi prieš jos paveikslą, aš nejučia galvoju apie 

šią mergaitę, galvoju ir prašau Dievą, kad ji neįpultų į nuodėmę 
ir visada giedotų tik bažnyčioje“. 

— O ką atsakė sesuo? 

— Ji atsakė: „Jūs teisi, motina vyresnioji, visiškai teisi“. Tuoj 
po to aš nubėgau į jų bažnyčią pasižiūrėti į šventąją Ceciliją. 
Ją nutapė didelis menininkas, ir ji tikra gražuolė! 

— Ji panaši į tave? 

— Truputį. | 

— Kodėl niekada man to nepasakojai? 

— Man į galvą neatėjo. 

— Miela mano Konsuela, vadinasi, tu esi graži? 

— Nežinau, bet aš tikrai nesu tokia bjauri, kaip apie mane 
kalbėjo anksčiau. Šiaip ar taip, daugiau apie mano bjaurumą 
niekas nekalba. Tiesa, gal žmonės tiesiog nenori manęs įskaudinti 
dabar, kai esu suaugusi. 

— Na, Konsuela, pasižiūrėk į mane. Tavo akys — gražiausios 
pasaulyje! 

— Užtat burna per didelė, — nusijuokė Konsuela, apžiūrinėda- 
ma save veidrodžio šukėje. 

— Burna nemaža, bet kokie puikūs dantys,— tesė Andzole- 
tas, — kaip perlai! Jie tiesiog žiba, kai tu juokiesi! 

— Ką gi, kai mes būsime pas grafą, būtinai turėsi mane pra- 
įuokinti. 

— (O kokie nuostabūs plaukai, Konsuela! 

— Čia tai tiesa. Štai, žiūrėk. .. 

Ji ištraukė segtukus, ir lavina juodų plaukų, atspindinčių 
saulę kaip veidrodis, nuslydo iki žemės. 

— Tavo aukšta krūtinė, lieknas liemuo, o pečiai... Kokie jie 
puikūs! Kam tu slepi juos nuo manęs, Konsuela? Juk aš noriu 
matyti tik tai, ką būtinai turėsi parodyti publikai. 

— Mano kojos pakankamai mažos,— norėdama nukreipti po- 
kalbį pasakė Konsuela ir atkišo smulkutę žavingą — tikros anda- 
lūzietės — kojytę, tokių Venecijoje beveik nepamatysi. 

— Rankelė — irgi žavumėlis,— pridūrė Andzoletas, pirmą kar- 
tą bučiuodamas jai ranką.— Na, parodyk man savo rankas aukš- 
čiau! | 

— Tu gi jas matei šimtus kartų, — pasakė ji, nusiimdama pus- 
pirštines. 

— Ne, aš dar niekada nesu jų matęs,— tarė Andzoletas. 

Šis nekaltas ir kartu pavojingas tyrinėjimas pradėjo jį keistai 
jaudinti. Jis staiga nutilo ir vis žiūrėjo į mergaitę, o ji, veikiama 
jo žvilgsnių, akyse keitėsi, darėsi vis gražesnė. 

Gali būti, jis ir anksčiau nebuvo toks aklas: galbūt Konsuela 
pirmą sykį, pati to nesuvokdama, atsikratė tylaus nerūpestingu- 
mo, kuris būdingas mergaitėms, turinčioms nepriekaištingas kūno 
linijas. Tą akimirką, dar susijaudinusi nuo smūgio, sužeidusio ją 
iki pat širdies gelmių, ir vėl atgavusi nuoširdumą ir patiklumą, 
bet truputį sumišusi — ne dėl dar neatsiradusio koketiškumo, o 

dėl pabudusio gėdos jausmo, jos išgyvento ir suprasto,— tą aki- 
mirką Konsuela, baltas jos veidas ir skaisčių akių spindesys, iš 
tikrųjų priminė šventąją Ceciliją iš Santa Kjaros vienuolyno. 

Andzoletas nepajėgė atplėšti nuo jos akių. Saulė nusileido. 
Dideliame kambaryje su vienu mažu langeliu greitai temo, ir šioje 
prieblandoje Konsuela tapo dar gražesnė,— atrodė tarsi ją gaub- 
tų nepatirtų malonumų dvelksmas. Andzoleto galvoje šmėkštelėjo 
mintis atsiduoti aistrai, pabudusiai jame su iki tol nežinoma 
jėga, tačiau šaltas protas nuslopino šį proveržį Jam norėjosi 
duoti valią savo karštam susižavėjimui ir pasitikrinti, ar Konsu- 
elos grožis gali sukelti tokią pat aistrą, kokią sukeldavo visų 
pripažintos ir jo turėtos gražuolės. Tačiau jis nedrįso pasiduoti 
pagundai, žeminančiai tą, kuri jam sukėlė tokias mintis. Jo susi- 
jaudinimas didėjo, o baimė prarasti šį saldų ir nepatirtą jausmą 
vertė trokšti, kad jis tęstųsi kuo ilgiau. 

Staiga Konsuela — ji jau nebegalėjo ilgiau tverti iš susidro- 
vėjimo — tapo vėl nerūpestingai linksma, ėmė vaikštinėti po kam- 
barį ir su perdėta ekspresija dainuoti kažkokios operos ištraukas, 
tragiškai gestikuliuodama tarsi scenoje. 

— Betgi tai nuostabu! — susižavėjęs ir nustebęs sušuko Andzo- 
letas; jis pamatė, kad ji sugeba griebtis tokių scenos triukų, 
kokių anksčiau niekada jam nedemonstruodavo. 

— Ir visai ne nuostabu! — atsakė Konsuela sėsdamasi.— Ti- 
kiuosi, tu tai sakai juokais? 

— Tikrai tau sakau, scenoje tai būtų puiku. Korilė sprogtų 
iš pavydo: tai taip pat efektinga, kaip ir tai, už ką jai pašėlusiai 
ploja publika. 

— Mano mielas Andzoletai, aš visiškai nenoriu, kad ji sprog- 
tų iš pavydo dėl tokių juokelių. Ir jei publika sumanytų ploti 
man tik už tai, kad moku pamėgdžioti Korilę, tai aš daugiau ne- 
norėčiau pasirodyti scenoje. 

— Vadinasi, tu tikiesi pralenkti Korilę? 

— Taip, tikiuosi arba atsisakysiu visko. 

— Kaip tu tą padarysi? 

— Kol kas nežinau... 

— Pamėgink. 

— Ne, visa tai tik svajonės; kol nebus nuspręsta, graži aš 
ar bjauri, mums nėra ko statyti oro pilių. Galbūt mudu esam 
nevispročiai ir, kaip pasakė ponas grafas, Konsuela iš tikrųjų yra 
bjauri. | 

Paskutinis sakinys suteikė Andzoletui jėgų išeiti. 


IX 
Tą savo gyvenimo tarpsnį, beveik nežinomą jo biografams, 
Nikolas Porpora, vienas geriausių Italijos kompozitorių ir įžy- 
miausias XVIII amžiaus vokalo profesorius, Skarlačio mokinys, 

dainininkų Hasės, Farinelio, Kafarelio, Salimbenio, Uberto (žino- 
mo „„Porporino“ vardu) ir dainininkių Mingoti, Gabrieli, Molteni 
mokytojas, — žodžiu, garsiausios to meto dainavimo mokyklos 
pradininkas Nikolas Porpora gyveno Venecijoje ant skurdo ir 
nevilties ribos. O kadaisė jis vadovavo Venecijos Ospedaleto 
konservatorijai, ir tai buvo laimingiausias jo gyvenimo periodas. 
Būtent tuo metu jis parašė ir pastatė geriausias savo operas, su- 
kūrė geriausias kantatas ir svarbiausius bažnytinės muzikos kūri- 
nius. 1728 metais pakviestas į Vieną, jis, tiesa, tam tikrų pastangų 
dėka, pateko į Karolio VI globą. Jis įgijo Saksonijos dvaro ! pa- 
lankumą, po to buvo pakviestas į Londoną, ten devynerius ar de- 
šimt metų turėjo garbės rungtis su didžiuoju Hendeliu, kurio 
žvaigždė tuo metu buvo šiek tiek nublankusi. Tačiau galų gale 
Hendelio genijus nugalėjo, o Porpora, įžeistas ir beveik be pinigų, 
grįžo į Veneciją. Čia ne be vargo tapo jau kitos konservatorijos 
direktoriumi. Jis parašė dar keletą operų ir pastatė jas, tačiau 
tai buvo nelengva; paskutinioji opera, nors parašyta Venecijoje, 
buvo pastatyta Londono teatre ir neturėjo jokio pasisekimo. Jo 
genijui buvo suduotas baisus smūgis; šlovė ir sėkmė galėjo jį 
dar prikelti, tačiau nedėkingumas Hasės, Farinelio ir Kafarelio, 
kurie pamažu jį visai pamiršo, žeidė jo širdį, padarė jį atšiaurų, 
apnuodijo senatvę. Žinoma, kad jis mirė Neapolyje eidamas 
aštuoniasdešimtuosius metus visiškai nuskurdęs ir suvargęs. 

Tuo metu, kai grafas Dzustinjanis, numatydamas Korilės iš- 
ėjimą ir beveik to trokšdamas, ieškojo jos įpėdinės, Porpora buvo 
suirzęs, ir jo nepasitenkinimas buvo ne be pagrindo. Venecijoje 
buvo mėgiama ir atliekama Jomelio, Ločio, Karisimio, Gasparinio 
ir kitų puikių meistrų muzika, tačiau publika be jokios atrankos 
žavėjosi ir lengvąja Kokio, Buinio, Salvatorės Apolinio ir kitų 
daugiau ar mažiau negabių kompozitorių muzika; jų lėkštas ir 
vulgarus stilius patiko vidutiniokams. Mokytojas pagrįstai pikti- 
nosi savo mokinio Hasės operomis. Nelaimingas garbusis Por- 
pora nemėgo šiuolaikinės muzikos ir stengėsi ją užgožti senųjų 
autoritetingų ir šlovingų meistrų kūriniais. Jis pernelyg griežtai 
kritikavo gracingus Galupio kūrinius ir netgi Kjodzeto, populia- 
raus Venecijos kompozitoriaus, originalias fantazijas. Su juo ga- 
lima buvo kalbėtis vien apie padrę Martinį, apie Durantę, Mon- 
teverdį, Palestriną; nežinau, ar jam patiko netgi Marčelas ir Leo. 
Štai kodėl pirmuosius grafo Dzustinjanio mėginimus pakviesti į 
sceną nežinomą jo mokinę Konsuelą — nors jis troško jai ir šlo- 
vės, ir laimės, — Porpora sutiko šaltai ir su liūdesiu. Jis buvo 
tikrai patyręs dėstytojas ir žinojo savo mokinės vertę. Senajam 
maestro kėlė siaubą mintis, kad šis grynas talentas, išugdytas 
senųjų kompozitorių šedevrų, bus suprofanuotas. Nuleidęs galvą, 
jis grafui atsakė prislėgtu balsu: 

! N. Porpora ten mokė dainavimo ir kompozicijos Saksonijos princesę, vė- 


liau Prancūzijos dofiną, Liudviko XVI, Liudviko XVIII ir Karolio X motiną 
(aut. pastaba. ). 

— Na ką gi, imkite tą nesuteptą sielą, tyrą protą, meskite jį 
šunims, atiduokite žvėrims suėsti, matyt, toks yra mūsų dienų 
genijaus likimas. 

Gilus, sunkus ir kartu komiškas senojo muziko liūdesys pa- 
didino Konsuelos vertę grafo akyse: jei net griežtasis mokytojas 
taip vertina savo mokinę, vadinasi, yra už ką. 

— Jūs iš tikrųjų taip manote, brangus maestro? Ar Konsuela 
iš tiesų yra tokia nepaprasta, dieviška būtybė? 

— Jūs ją išgirsite,— atsakė Porpora kaip žmogus, susitaikęs 
su neišvengiamybe, ir pakartojo: — Toks jos likimas. 

Vis dėlto grafui pavyko išsklaidyti maestro nerimą: jis paža- 
dėjo rimtai peržiūrėti savo operos teatro repertuarą. Jis pažadėjo, 
kai tik pavyks atsikratyti Korilės, išmesti iš repertuaro prastas 
operas, pastatytas, anot jo, tik dėl jos kaprizų ir siekiant jos 
pasisekimo. Jis gudriai užsiminė, kad labai atsargiai vertins Ha- 
sės operas, ir netgi pareiškė: jei Porpora panorės sukurti operą 
Konsuelai, toji diena, kai mokinė perteiks jo mintis atitinkamu 
stiliumi, bus San Samuelės operos teatro triumfo diena ir laimin- 
giausioji jo, grafo, gyvenimo diena. 

Įtikintas jo argumentų, Porpora kiek atsileido ir slapta jau 
troško savo mokinės debiuto, kurio anksčiau jis prisibijojo, ma- 
nydamas, kad ji gali suteikti naujo spindesio jo varžovo kūri- 
niams. Kadangi grafas pareiškė abejonių dėl Konsuelos išvaizdos, 
Porpora kategoriškai atsisakė suteikti jam galimybę pasiklausyti 
jos siaurame rate ir be pasirengimo. Į atkaklius grafo prašymus 
ir klausimus jis atsakinėjo: 

— Aš nesiimu teigti, kad ji yra gražuolė. Suprantama, mer- 
gaitė, taip vargingai apsirengusi, jaučiasi nedrąsiai prieš tokį 
didžiūną ir meno žinovą, kaip jūs; liaudies vaikas, ji gyvenime 
nepatyrė jokio dėmesio ir, aišku, nori susitvarkyti savo tualetus 
ir pasiruošti. Kita vertus, Konsuela yra iš tų žmonių, kurių veidas 
nuostabiai keičiasi, kai juos pagauna įkvėpimas. Reikia ją tuo 
pat metu ir matyti, ir klausyti. Leiskite man tuo pasirūpinti, jei 
jums jinai netiks, rasiu būdų padaryti ją gera vienuole, ir ji iš- 
garsins mokyklą, kurioje dėstys. 

Porpora iš tikrųjų svajojo apie tokią Konsuelos ateitį. 

Susitikęs su savo mokine, jis pasakė, kad jai reikės dainuoti 
grafui Dzustinjaniui. Ji išreiškė naivų nuogąstavimą dėl savo iš- 
vaizdos, tačiau mokytojas įtikino ją, kad grafas per pamaldas 
sėdės bažnyčioje už vargonų grotelių ir jos nematys, bet vis 
dėlto patarė jai apsirengti padoriau, kadangi po pamaldų jis norįs 
pristatyti ją grafui. Nors kilnusis senis pats buvo vargšas, jis 
vis dėlto davė Konsuelai šiek tiek pinigų. Konsuela, susijaudi- 
nusi, sumišusi, pirmą kartą gyvenime užsiėmė savimi ir savo 
apdarais. Ji nusprendė išmėginti savo balsą ir uždainavo; įsitiki- 
nusi, kad jos balsas skamba šviežiai, stipriai ir lanksčiai, suža- 
vėtam ir sujaudintam Andzoletui pasakė: 

— Ak! Kodėl dainininkei, be gero balso, reikia dar kažką tu- 
Tėti! 


X 


Iškilmingos dienos išvakarėse Andzoletas rado savo draugės 
duris užšautas; pralaukęs laiptinėje apie ketvirtį valandos, jis 
pagaliau galėjo įeiti ir pasižiūrėti į Konsuelą, apsirengusią šven- 
tiniais drabužiais, kuriuos ji norėjo jam parodyti. Ji apsivilko 
gražutę kartūno suknelę didelėmis gėlėmis, užsimetė nėrinių ska- 
rą ir nupudravo plaukus. Tai taip pakeitė jos išvaizdą, kad Andzo- 
letas keletą minučių stovėjo nesuvokdamas, išlošė ji ar pralošė 
dėl tokio pasikeitimo. Dvejonė jo akyse pervėrė Konsuelą it dur- 
tuvo ašmenys. 

— Na štai! — sušuko ji.— Matau, kad nepatinku tau su šitais 
apdarais. Kas galės mane pavadinti bent pakenčiama, jei net tas, 
kuris mane myli, nejaučia jokio džiaugsmo? 

— Palauk, palauk,— paprieštaravo Andzoletas.— Visų pirma, 
aš sužavėtas tavo nuostabios talijos — ją labai paryškina pail- 
gintas suknelės liemuo, o nėrinių skara suteikia tau kilnumo! Si- 
jonas krenta plačiomis klostėmis ir puikiai guli... Bet man gaila 
tavo juodų plaukų... Taip, man rodos, anksčiau kgivo geriau. 
Kur dingsi — jie tiko prastuolei, o rytoj tu turi būti sinjora. 

— O kodėl turiu būti sinjora? Aš nekenčiu pudros, ji nublu- 
kina ir susendina pačias gražiausiąsias, o su šitais puošniais sku- 
durais nejaukiai jaučiuosi. Žodžiu, aš pati sau nepatinku ir matau, 
kad ir tu tokios pat nuomonės. Žinai, šiandien buvau repeticijoje, 
ir prie manęs Klorinda irgi matavosi naują suknelę. Kokia ji 
puošni, drąsi, graži! Laimingoji, pakanka tik žvilgtelėti į ją, kad 
įsitikintum, kokia ji graži! Man labai baisu pasirodyti grafui 
šalia jos. 

— Nusiramink, grafas ne tik ją matė, bet ir klausėsi jos dai- 
navimo. 

. — Ir ji blogai dainavo? 
* — Kaip visuomet. 

— Ak, mano drauge, konkurencija nuodija sielą. Dar neseniai, 
jei Klorinda — kad ir labai pasipūtusi, ji visai nebloga mergai- 
tė — būtų patyrusi nesėkmę muzikos žinovo akivaizdoje, aš visa 
širdimi būčiau jos pagailėjusi ir ją užjautusi. O šiandien jaučiu, 
kad galėčiau džiaugtis dėl jos žlugimo. Man rodosi, mudviejų lai- 
mei atėjo galas, ir rytoj, koks bebūtų mano bandymo rezultatas, 
grįšiu į savo skurdų kambarį visiškai kitokia negu buvau anks- 
čiau. 

Dvi didelės ašaros nuriedėjo Konsuelos skruostais. 

— Kaip galima dabar verkti! — sušuko Andzoletas.— Apsi- 
blaus tavo akys, patins vokai. O. tavo akys, Konsuela. .. Žiūrėk, 
negadink jų — tai gražiausia, ką turi. 

— Arba jos ne tokios negražios negu visa kita, — tarė ji, 

šluostydamasi ašaras.— Pasirodo, kai pasišventi scenai, negali net 
paverkti. 

Andzoletas mėgino ją pralinksminti, bet ji buvo liūdna visą 
dieną. O vakare, likusi viena, ji nupurtė pudrą nuo savo puikių, 
juodų kaip derva plaukų, sušukavo juos, užsivilko juodą šilkinę 
suknelę, kurią dėvėdavo sekmadieniais, ir, veidrodyje pamačiusi 
save tokią kaip visuomet, nusiramino. Po to, karštai pasimeldusi, 
ėmė galvoti apie savo motiną, susigraudino ir užmigo apsiašaro- 
jusi. Kai Andzoletas kitą rytą užėjo pasiimti ją į bažnyčią, jis 
užtiko ją už spineto, apsirengusią ir susišukavusią kaip visuomet 
sekmadieniais, — ji repetavo ariją, kurią turėjo atlikti. 

— Ką, tu dar nesusišukavusi, neapsirengusi! — sušuko jis.— 
Juk netrukus reikia eiti. Ką tu sau manai, Konsuela? 


— Mano drauge, aš apsirengusi, susišukavusi ir rami. Taip 
ir eisiu,— atsakė ji tvirtai.— Visi tie puošnūs apdarai man ne- 
tinka. Mano juodi plaukai tau labiau patinka nenupudruoti. Šis 
liemuo netrukdo man kvėpuoti. Prašau, neprieštarauk: tai nu- 
spręsta. Aš prašiau Dievą įkvėpti mane, o motinėlę — pamokyti, 
kaip elgtis. Ir štai Dievas liepė man būti kuklia ir paprasta. O 
motinėlė sapne man pasakė tai, ką sakydavo visuomet: „Pasistenk 
gerai sudainuoti, o visa kita — Dievo rankose“. Aš mačiau, kaip 
ji paėmė mano puošnią suknelę, nėrinius, kaspinus ir paslėpė 
juos spintoje, o štai šią juodą suknelę ir baltą muslino skarą pa- 
dėjo prie mano lovos. Pabudusi paslėpiau puošnius apdarus spin- 
toje, kaip ji tai padarė sapne, užsivilkau savo juodą suknelę, už- 
simečiau skarą, ir štai — aš pasirengusi. Jaučiuosi kur kas drą- 
sesnė, atsisakiusi tų dalykų, kurie man svetimi. Geriau paklau- 
syk mano balso — jis viską nulems. 

Ir ji atliko ruliadą... 


— O Dieve! Mes žuvę! — sušuko Andzoletas.— Tavo balsas 
skamba dusliai, akys paraudusios. Turbūt verkei vakar vakare! 
Graži, nėr ką sakyti! Sakau tau: mes žuvę! Tu iš proto išsikraus- 
tei! Vilkėti gedulingais rūbais iškilmingą dieną! Tai ir nelaimę 
prišaukia, ir šiaip atrodai daug prasčiau negu visuomet! Greičiau, 
greičiau persirenk, o aš nubėgsiu raudonų dažų veidui. Tu išba- 
lus kaip numirėlė. 

Jie karštai susiginčijo. Andzoletas buvo netgi šiurkštokas. 
Vargšė mergaitė vėl įsižeidė ir apsiverkė. Tai dar labiau įaudrino 
Andzoletą; jų kivirčui įsiliepsnojus, laikrodis išmušė be ketvirčio 
dvi: laiko liko tik bėgte nubėgti iki bažnyčios. Andzoletas pra- 
trūko keiktis. Pabalusi kaip rytmečio žvaigždė, atsispindinti la- 
gūnos vandenyje, Konsuela paskutinį kartą žvilgtelėjo į veidro- 
džio šuke ir puolė Andzoletui į glėbį. 

— Mano drauge! — sušuko ji.— Nebark, nekeik manęs! Geriau 
pabučiuok mane taip stipriai, kad išbalę mano skruostai paraustų. 
Tegu tavo bučinys būna aukojimo ugnis ant Izaijo lūpų ir tegu 
Viešpats nenubaudžia mūsų už tai, kad mes suabejojom juo! 

Ji paskubomis užsimetė ant galvos skarą, sugriebė gaidas ir, 
tempdama paskui save susikrimtusį mylimąjį, nulėkė su juo į 
Mendikantės bažnyčią. Bažnyčia buvo sausakimša. Andzoletas 
leisgyvis nuėjo pas grafą — jie iš anksto buvo susitarę susitik- 
ti, — o Konsuela užlipo prie vargonų. Choristės jau stovėjo pasi- 
rengusios, profesorius laukė prie pulto. Konsuela nė nejtarė, kad 
iš tos vietos, kur sėdėjo grafas, puikiai buvo matyti choras ir 
kad jis įdėmiai stebi kiekvieną jos judesį. 

Tačiau veido jis negalėjo įžiūrėti: atėjusi ji tuojau pat pri- 
klaupė ir, rankomis užsidengusi veidą, ėmė karštai melstis. ,,„Vieš- 
patie,— kuždėjo ji, — tu žinai, kad aš prašau tave iškelti mane 
ir nepažeminti mano varžovių. Tu taip pat Žinai, kad, pasišvęs- 
dama scenai ir pasaulietiniam menui, aš nenoriu tavęs užmiršti, 
nenoriu gyventi nuodėmėj. Tu žinai, kad nesu garbėtroška, ir 
meldžiu tave suteikti mano balsui skambumo ir gilumo, kai aš 
šlovinsiu tave, padaryk taip, kad galėčiau susijungti su tuo, kurį 
man leido mylėti mano motina, ir kad niekada su juo nesiskir- 
čiau, teikčiau jam džiaugsmą ir laimę.“ 

Pasigirdo pirmieji orkestro akordai, kviečiantys Konsuelą už- 
imti savo vietą. Ji lėtai atsistojo, skara nuslydo jai ant pečių — 
tik dabar grafas ir Andzoletas, susijaudinę ir sunerimę, pagaliau 
ją išvydo. Tačiau kaip stebuklingai buvo pasikeitusi mergaitė, 
dar prieš akimirką išbalusi, prislėgta, pavargusi ir išsigandusi! Jos 
aukštą kaktą, atrodė, gaubė dangiškas švitėjimas, begalinis švel- 
numas atsispindėjo kilniame, ramiame ir skaisčiame veide. Akyse 
nebuvo nė menkiausio šlovės troškimo. Visa ji spinduliavo kaž- 
kokia rimtimi, gilia paslaptimi, kuri jaudino ir kėlė pagarbą. 

— Drąsos, mano dukra,— sukuždėjo jai profesorius, — didžio- 
jo kompozitoriaus kūrinį atliksi jam dalyvaujant; jis yra čia ir 
tavęs klausysis. 

— Kas, Marčelas? — nustebusi paklausė Konsuela, matydama, 
kad profesorius ant pulto deda Marčelo psalmes. 

— Taip, jis. O tu giedok kaip visada, ne geriau ir ne blogiau, 
ir viskas bus gerai. 


Iš tikrųjų, Marčelas — tuo metu jis gyveno paskutiniuosius 
savo gyvenimo metus — atvyko atsisveikinti su gimtąja Veneci- 
ja, kurią jis triskart išgarsino — kaip kompozitorius, kaip rašyto- 
jas ir kaip valstybės veikėjas. Jis visada daug dėmesio rodė 
Porporai, tad profesorius paprašė jį išklausyti jo mokines. Norė- 
damas kompozitoriui padaryti siurprizą, Porpora pirmuoju nume- 
riu parinko jo nuostabią psalmę „I cieli immensi narrano“, kurią 
Konsuela tobulai atlikdavo. Šis kūrinys nuostabiai derinosi su 
religine ekstaze, šiuo momentu apėmusia kilnią mergaitės sielą. 
Vos perbėgusi akimis pirmąją šios didingos psalmės eilutę, Kon- 
suela pasinėrė į kitą pasaulį. Ji užmiršo graią, tūžmingas vaI- 
žoves, netgi Andzoletą — ji galvojo tik apie Dievą ir Marčelą. 
Kompozitorius dabar jai buvo tarpininkas tarp jos ir spindinčio 

dangaus, kurį šlovinti ji dabar pasirengė. Ar galėjo būti kas nors 
gražesnio ir nuostabesnio! 


I cieli immensi narrano 
Del grande Iddio la gloria; 
II firmamento lucido, 

Al!' universo annunzia, 
Cuanto sieno mirabilį 
Della sua destra le opere !. 


Žavus raudonis išpylė jos skruostus, didelės juodos akys už- 
sidegė dieviška ugnimi, ir po bažnyčios skliautais pasigirdo ne- 
pakartojamas jos balsas — grynas, stiprus, didingas; tokį galėjo 
turėti tik būtybė, pasižyminti nepaprastu protu ir didele širdimi. 
Po kelių taktų iš Marčelo akių pasipylė jausmingos ašaros. Gra- 
fas susijaudinęs sušuko: 

— Prisiekiu Dievu, ši moteris nuostabi! Tai šventoji Cecilija, 
šventoji Teresė, šventoji Konsuela! Tai poezijos, muzikos, tikėji- 
mo įsikūnijimas! 

Andzoletui linko kojos, jis vos laikėsi, karštligiškai nusitvėręs: 
už pakylos grotelių; pagaliau uždusęs, kone apalpęs, smaugiamas 
džiaugsmo ir išdidumo, jis nusileido ant kėdės. 

Žmonės, užpildę bažnyčią, tik iš pagarbos šventai vietai ne- 
kėlė audringų ovacijų kaip teatre. Grafas neturėjo kantrybės 
laukti pamaldų pabaigos, jis pasikėlė į chorus, norėdamas išreikš- 
ti savo susižavėjimą Porporai ir Konsuelai. Dar per mišias, kol 
dvasininkai skaitė psalmes, Konsuela nusileido į bažnyčią, nes 
Marčelas panoro jai padėkoti. Jis buvo taip susijaudinęs, kad vos. 
pajėgė kalbėti. 

— Dukra mano,— pradėjo jis trūkčiojančiu balsu,— priimk 
mirštančiojo padėką ir palaiminimą. Tu privertei mane išsyk už- 
miršti ištisus baisių kančių metus. Kai aš klausiausi taves, man 
atrodė, kad įvyko stebuklas ir klaikus skausmas, nuolat mane 
kamavęs, išnyko visam laikui. Jei angelai danguje gieda kaip 
tu, aš trokštu palikti šią žemę, kad galėčiau patirti amžiną laimę, 
kurią pažinau dėka tavęs. Laiminu tave, mano vaike! Būk laimin- 
ga šiame pasaulyje, esi to verta. Aš girdėjau Faustiną, Romani- 
ną, Kuconi, visas didžiausias pasaulio dainininkes; jos nevertos 
tavo mažojo pirštelio. Tu gali duoti žmonėms tai, ko jie niekada 
negirdėjo, gali priversti juos patirti tokius jausmus, kokių nėra 
patyręs joks mirtingasis! 

Pritrenkta, kone sugniuždyta tokių žodžių, Konsuela žemai nu- 
silenkė, lyg norėdama atsiklaupti, ir pabučiavo mirtinai išblyš- 
kusią didžiojo kompozitoriaus ranką. Atsikeldama ji metė į Andzo- 
letą žvilgsnį, kuris tarsi sakė: ,,Nedėkingasis, tu manęs nesupra- 
tai!“ 

! Begalinis dangus šlovina visagalį Kūrėją, 

spindulingasis skliautas skelbia 
visai begalinei visatai, 
kokie didingi ir nuostabūs yra Viešpaties darbai (it. ). 

XI 


„ Per likusią pamaldų dalį Konsuela giedojo taip puikiai, kad 
grafas Dzustinjanis nieko negalėjo prikišti. Ji vadovavo visam 
chorui. Atlikdama savo partijas, ji demonstravo platų balso 
diapazoną, galingą plaučių jėgą arba, tiksliau, savo meno tobu- 
lumą: juk tas, kas moka dainuoti, niekada nepavargsta, o dainuo- 
ti Konsuelai buvo taip pat lengva kaip kitam kvėpuoti. Jos 
nepriekaištingai švarus, skambus balsas išsiskyrė iš šimtų jos 
draugių balsų, ir jai visai nereikėjo šaukti, kaip tai daro netalen- 
tingos ir bebalsės dainininkės. Be to, ji jautė ir suprato visus sub- 
tiliausius kompozitoriaus minties niuansus. Žodžiu, ji buvo tikra 
artistė šiame pulke vidutiniškų, menko temperamento daininin- 
kių, tiesa, turinčių šviežius balsus. Natūraliai, nesipuikuodama ji 
karaliavo, ir visoms dainininkėms, kol jos dainavo, atrodė, kad 
kitaip ir negali būti. Tačiau kai choras nutilo, tos pačios artistės, 
kurios žvilgsniu maldavo Konsuelą padėti, dabar širdies gilumoje 
ant jos pyko ir visus pagyrimus, sakomus Porporos mokyklai, pri- 
siskyrė sau. Porpora pagyrimų klausėsi tylomis, šypsodamasis 
ir Žiūrėdamas į Konsuelą; Andzoletas puikiai suprato, ką sako jo 
žvilgsnis. 

Po pamaldų grafas viename iš vienuolyno priimamųjų surengė 
choristėms puikias vaišes. Grotelės skyrė du didelius stalus, su- 
statytus pusmėnuliu vienas priešais kitą; tarp grotelių buvo pa- 
liktas tarpas — jame galėjo tilpti didžiulis pyragas,— ir per jį 
buvo perduodami patiekalai, kuriuos pats grafas maloniai siūlė 
vyresnėms vienuolėms ir auklėtinėms. Apsirengusios vienuolyno 
seserų drabužiais, auklėtinės ėjo išsirikiavusios po dvylika ir iš 
eilės sėdpsi į laisvas vietas salės gilumoje. Vienuolyno vyresnioji 
sėdėjo išorinėje salės dalyje prie grotelių, grafui iš dešinės, o 
jam iš kairės buvo laisva vieta. Toliau sėdėjo Marčelas, Porpora, 
parapijos kunigas, vyresnieji dvasininkai, dalyvavusieji pamal- 
dose, keletas aristokratų — muzikos mylėtojų, pasaulietiški mo- 
kyklos globėjai ir pagaliau gražuolis Andzoletas; jis vilkėjo juo- 
du paradiniu kostiumu, segėjo špagą. Paprastai per tokias vaišes 
jaunosios dainininkės būdavo labai smagios: skanūs patiekalai, 
vyrų draugija, noras patikti arba būti pastebėtoms — visa tai teik- 
davo didelį malonumą, ir jos be perstojo linksmai čiauškėdavo. 
Šįkart vaišės buvo nelinksmos, tvyrojo kažkokia įtampa. Grafo 
sumanymas jau nebuvo paslaptis (ar yra paslapčių, kurios nega- 
lėtų prasiskverbti pro vienuolyno sienų plyšius?), ir kiekviena mer- 
gaitė širdies gilumoje svajojo, kad būtent ją Porpora pasiūlys 
grafui vietoj Korilės. O profesorius gudriai palaikė kai kurių 
mergaičių viltis: vienas jis norėjo priversti geriau giedoti Marče- 
lo akivaizdoje, kitas jis troško smarkiai nuvilti ir taip atsikeršyti 
už visa, ką buvo patyręs iš jų savo pamokose. Šiaip ar taip, 
Klorinda tą dieną išsipustė taip, kad galėtų atsisėsti šalia grafo. 
Kai ji pamatė, kad toji nuskurdėlė Konsuela su savo juoda suk- 


47 


nele, toji negraži mergiščia, nuo šiol pripažinta geriausia mo- 
kyklos dainininke ir vienintele jos puošmena, ramiai sėdasi už 
stalo tarp grafo ir Marčelo,— kai ji tai pamatė, ji tiesiog įsiuto! 
Pyktis iškreipė jos veidą, ji pasidarė tokia bjauri, kokia Konsuela 
niekada nebuvo ir kokia taptų pati Venera, jei ją užvaldytų tokie 
pat negražūs jausmai. Džiūgaujantis Andzoletas matė, kas dedasi 
Klorindos sieloje; jis prisėdo prie jos ir ėmė berti lėkštus kompli- 
mentus, o ji, kvailė, priėmė juos kaip gryną pinigą. Ji kaipmat 
pralinksmėjo: manė atkeršysianti Konsuelai, užvaldžiusi jos su- 
žadėtinio dėmesį, tad visomis išgalėmis stengėsi jį sužavėti. Ta- 
čiau ji buvo per daug ribota, o Andzoletas — per daug gudrus, 
todėl Klorinda neišvengiamai turėjo apsijuokti. 

Tuo tarpu grafas vis labiau stebėjosi Konsuelos taktu, išmin- 
timi ir patrauklumu; pokalbio su ja metu jis pamatė, kad Kon- 
suelos būdo savybės prilygsta jos talentui ir sugebėjimams, 
parodytiems bažnyčioje. Ji visiškai nekoketavo, buvo labai papras- 
ta, linksma, gera, patikli ir per pirmąją pažintį sužadino nepa- 
prastą jo simpatiją. Po vakarienės grafas pakvietė Konsuelą pa- 
plaukioti gondola su juo ir jo draugais, pakvėpuoti vakaro oru. 
Marčelas dėl ligos negalėjo dalyvauti iškyloje, o Porpora, gra- 
fas Barberigas ir keletas kitų jaunų didikų priėmė grafo pasiūly- 
mą. Andzoletas irgi buvo pakviestas. Pagalvojusi, kad jai vienai 
teks būti gausioje vyrų draugijoje, Konsuela sutriko; ji tylutė- 
liai paprašė grafą pakviesti Klorindą. Nesuprasdamas, kodėl An- 
dzoletas asistuoja vargšei gražuolei, ir patenkintas tuo, kad tas 
skiria jai daugiau dėmesio negu savo sužadėtinei, Dzustinjanis 
mielai sutiko. Šaunusis grafas — lengvabūdis, gražus, turtingas 
teatro šeimininkas dėl laisvų papročių, būdingų italams ir apskri- 
tai jo amžiaus Žmonėms, buvo gerokai išpuikęs. Įaudrintas išgerto 
graikiško vyno ir muzikos, trokšdamas kuo greičiau atkeršyti 
klastingajai Korilei, grafas — tai jam buvo savaime suprantama — 
iškart pradėjo mergintis Konsuelai. Patvarkęs taip, kad kita jau- 
noji pora atsidurtų priešingame gondolos gale, Dzustinjanis at- 
sisėdo greta Konsuelos ir įbedė išraiškingą žvilgsnį į naująją savo 
auką. Tačiau atviraširdė Konsuela nieko nesuprato. Ji, tokia tyra 
ir tiesi, net neįtarė, kad jos draugo globėjas gali turėti tokių bjau- 
rių užmačių. Be to, dėl savo kuklumo, kurio nepajudino netgi 
nepaprasta šios dienos sėkmė, Konsuela nė nepagalvojo, kad gra- 
fas galėtų jai simpatizuoti. Ji su pagarba žiūrėjo į turtingąjį di- 
džiūną, jos ir Andzoleto giobėją, ir nuoširdžiai, vaikiškai džiau- 
gėsi malonia išvyka. 

Jos ramybė ir patiklumas pritrenkė grafą, jis nežinojo nė ką 
manyti: ar tai yra linksmumas moters, nusprendusios nesipriešin- 
ti, ar tai — naivus visiškai nekaltos būtybės kvailumas. Italijoje 
aštuoniolikmetės mergaitės jau daug žino, — norėjau pasakyti, 
daug žinojo, ypač prieš šimtą metų, — juolab, kai šalia toks drau- 
gas kaip Andzoletas. Atrodytų, grafo viltys buvo ne be pagrindo. 
Ir vis dėlto, kiekvieną sykį, kai ėmė Konsuelą už rankos arba 

rengėsi apkabinti, grafas jautė nepasitikėjimą savimi, kažkokią 
nesąmoningą pagarbą jai. 

Barberigas taip pat matė, kokia patraukli savo paprastumu yra 
Konsuela ir mielai būtų jai merginęsis, tačiau nenorėjo būti ne- 
delikatus ir trukdyti savo draugui. „Pagal nuopelnus ir garbė, — 
mąstė jisai, regėdamas klaidžiojančias susižavėjusias grafo akis.— 
Ateis ir mano eilė.“ Nepratęs moterų draugijoje gėrėtis žvaigždė- 
mis, jaunasis Barberigas šį kartą pajuto nepasitenkinimą, kad 
Andzoletas, niekingas berniūkštis, pasigrobė šviesiaplaukę Klo- 
rindą; priėjęs prie jos, jaunajam tenorui jis užsiminė, kad tas, 
užuot asistavęs merginai, geriau imtųsi irklų. Nepaisant nepa- 
prasto įžvalgumo, Andzoletas vis dėlto buvo nepakankamai gerai 
išauklėtas, kad suprastų iš pusės žodžio. Be to, su aristokratais 
jis elgėsi gana išdidžiai, netgi įžūliai. Jis neapkentė jų visa širdi- 
mi ir nuolaidumas jų atžvilgiu buvo tik gudrybė, kuri slėpė gi- 
liausią panieką. Supratęs, kad tenoras nori jį paerzinti, Barberi- 
gas sumanė jam žiauriai atkeršyti. 

— Žiūrėkite, kaip sekasi jūsų draugei  Konsuelai,— garsiai 
kreipėsi jis į Klorindą.— Ką ji šiandien dar iškrės? Jai maža fu- 
roro, kurį savo giedojimu ji sukėlė visame mieste, ji dar meili- 
nasi Mūsų vargšui grafui. Jei jis galutinai ir nepametė galvos, 
tai, matyt, dar pames, ir vargas tuomet sinjorai Korilei. 

— O, šito nereikia baimintis! — vylingai paprieštaravo Klo- 
rinda.— Konsuela įsimylėjusi Andzoletą, jinai yra jo sužadėtinė. 
Jie aistringai myli vienas kitą jau dievaižin kiek metų. 

— Ilgi meilės metai gali būti užmiršti per vieną akimirką, — 
nesutiko Barberigas,— ypač kai Dzustinjanio akys siunčia mirti- 
nas strėles. Ar jums taip neatrodo, žavingoji Klorinda? 

Andzoletas neturėjo jėgų ilgiau klausytis tokių patyčių. Tūks- 
tančiai gyvačių ėmė rangytis jo širdyje. Iki tol jam į galvą ne- 
atėjo toks įtarimas. Be jokių pašalinių minčių jis džiaugėsi savo 
draugės pergale; dvi valandas jis linksminosi, šaipydamasis iš ne- 
laimingos aukos tik dėl to, kad galėtų kažkaip išlieti savo džiu- 
gesį ir patenkinti puikybę. Persimetęs su Barberigųu juokeliais, 
Andzoletas apsimetė, kad jį sudomino ginčas dėl muzikos, įsilieps- 
nojęs gondolos vidury tarp Porporos ir kitų grafo svečių, ir, pa- 
mažu toldamas nuo Klorindos su Barberigu, jis tamsoje prasmuko 
į gondolos pirmagalį. Pamėginęs nutraukti graio ir Konsuelos po- 
kalbį, Andzoletas iškart pastebėjo grafo nepasitenkinimą; šaltai 
ir sausai grafas atsakė į kelis beprasmiškus jaunuolio klausimus 
ir patarė jam eiti pasiklausyti giliamintiškų didžiojo Porporos 
samprotavimų apie kontrapunktą. | 

— Didysis Porpora ne mano mokytojas,— juokais atsakė 
Andzoletas, mėgindamas nuslopinti užvirusį pyktį, — jis Konsuelos 
mokytojas, tad jei didžiai gerbiamas grafas nori, kad mano varg- 
šė Konsuela mokytųsi tik pas savo senąjį profesorių. ..— švelniai 
ir meilikaujamai tesė jis, palinkdamas prie grafo. 

— Mieliausias Dzoto,— nutraukė jį grafas taip pat švelniai, 
bet klastingai, — aš turiu pasakyti jums kai ką į ausį.— Pasilen- 
kęs prie Andzoleto, jis tarė: — Jūsų sužadėtinė, matyt, gavusi iš 
Jūsų dorybingumo pamokas, yra nepažeidžiama, bet jei aš su- 
manyčiau duoti jai kitokio pobūdžio pamokų, manau, kad turė- 
čiau teisę užsiimti tuo bent vieną vakarą... 

Andzoletas visas sustingo. 

— Jūsų maloningiausioji šviesybė galbūt gali aiškiau pasa- 
kyti, — dusdamas pratarė jis. | ( 

— Tai galima pasakyti dviem žodžiais; mielas drauge: „gon- 
dola už gondolą',— atrėžė grafas. 

Andzoletas apmirė iš siaubo; jis suprato, jog grafas žino apie 
jo pasiplaukiojimą su Korile. Patrakusi ir įžūli moteris pasigyrė 
apie tai grafui per paskutinį jų baisų barnį. Veltui kaltasis mė- 
gino suvaidinti nustebusį. į 

— Eikite ir pasiklausykite, ką sako Porpora apie neapolietiš- 
kos mokyklos pagrindus! — ramiai prašneko grafas.— Paskui man 
papasakosite, tai labai įdomu. .. | 


— Matau, jūsų šviesybe,— atsakė įsiutęs Andzoletas; dabar jis 
buvo pasirengęs pražudyti visą savo ateitį. 

— Ko gi tu delsi? — naiviai paklausė Konsuela, nustebinta jo 
neryžtingumo.— Tuomet aš eisiu, pone grafe. Aš visada pasiren- 
gusi jums tarnauti. 


Grafas nespėjo jos sulaikyti. Ji lengvai peršoko suolelį, ski- 
riantį ją nuo senojo mokytojo, ir atsitūpė šalia jo. 

Matydamas, kad jo meilinimasis Konsuelai menkai pasistūmė- 
jo, grafas nutarė apsimesti. 


— Andzoletai,— tarė jis šypsodamasis ir tampydamas savo glo- 
botiniui už ausies, — štai visas mano kerštas, didesnio nebus. Pri- 
sipažinkite, jis toli gražu neatitinka jūsų pražangos. Ar galima 
tą malonumą, kurį jaučiau bendraudamas su jūsų mylimąja de- 
šimties svečių akivaizdoje, palyginti su tuo malonumu, kurį jūs 
jautėte būdamas vienas su mano meiluže jos aklinai uždarytoje 
gondoloje? 

— Jūsų šviesybe,— smarkiai susijaudinęs šūktelėjo Andzole- 
tas, — prisiekiu jums savo garbe... 

— Kur toji jūsų garbė? Gal kairėje ausyje? — paklausė gra- 
fas, vaizduodamas, kad ir šią nelaimingą ausį nori patampyti kaip 
anksčiau dešiniąją. 

— Nejaugi jūs manote, kad jūsų globotinis neturi sveiko pro- 
to ir gali ryžtis tokiai kvailystei? — paklausė Andzoletas spėjęs 
susitvardyti. 

— Padarė jis kvailystę ar nepadarė, dabar man visiškai nerū- 
pi,— sausai atkirto grafas. Jis pakilo ir, priėjęs prie Konsuelos, 
atsisėdo greta jos. 

Ginčai dėl muzikos tęsėsi ir Dzustinjanio rūmuose, kur visa 
kompanija grįžo apie vidurnaktį; svečiams buvo pasiūlyta šoko- 
lado ir šerbeto. Nuo meno technikos buvo pereita prie stiliaus, 
prie idėjų, senovinių ir šiuolaikinių muzikos formų, galų gale — 
prie išraiškos būdų ir čia, suprantama, pradėta kalbėti apie ar- 
tistus ir apie įvairią muzikos supratimo ir perteikimo manierą. 
Porpora susižavėjęs kalbėjo apie savo mokytoją Skarlatį, kuris 
pirmasis bažnytinei muzikai suteikė patetikos. Tačiau toliau pro- 
fesorius nesileido į kalbas: jis nepritarė tam, kad bažnytinė mu- 
zika įsiveržtų į pasaulietinės muzikos sferą ir imtų naudoti jos 
gražmenas, pasažus ir ruliadas. 

— Ar tai reiškia, kad jūs, maestro, nepripažįstate sunkių pa- 
sažų ir fioritūrų, kurios vis dėlto laidavo sėkmę ir pripažinimą 
garsiajam jūsų mokiniui Farineliui? — paklausė jį Andzoletas. 

— Aš nepripažįstu jų bažnyčioje, — atsakė maestro, — tik teat- 
re. Bet ir čia reikia saiko, svarbiausia — kad jomis nebūtų pikt- 
naudžiaujama. Aš esu už griežtą skonį, vaizdingumą, grakštumą, 
reikalauju, kad moduliacijos atitiktų ne tik konkretų siužetą, bet 
ir pjesės herojų, jo reiškiamus jausmus, atitiktų situaciją, kurioje 
jis tuo metu yra. Tegu nimfos ir piemenaitės čiulba kaip paukš- 
čiukai ir savo čiauškėjimu temėgdžioja fontanų ir upelių čiurle- 
nimą, tačiau Medėja ar Didonė gali tik raudoti arba riaumoti kaip 
sužeista liūtė. Pavyzdžiui, koketė savo lengvabūdiškas kavatinas 
gali puošti netikėtomis ir elegantiškomis fioritūromis. Korilė šia- 
me žanre tobula, tačiau jai nepavyktų perteikti gilių jausmų ir 
audringos aistros. Nėra ko jai blaškytis, varginti savo balso ir 
plaučių: nevykęs pasažas ar ruliada vienu akimirksniu pavers 
parodija didingus dalykus, kuriuos ji norėtų perteikti. Jūs visi 
esate girdėję Faustiną Bordoni, dabar sinjorą Hase. Tai štai, kai 
kuriuose vaidmenyse, kurie atitiko puikų jos balsą, ji buvo ne- 
prilygstama. Tačiau atėjo Kuconi; giliai įsijautusi ji perteikdavo 
liūdesį, švelnumą, maldavimą — ir ašaros, kurias jinai jums su- 
keldavo, kaipmat iš jūsų širdies išplaudavo visų Faustinos grožy- 
bių prisiminimą. Yra, taip sakant, materialus talentas ir yra dva- 
sios genijus. Vieni dalykai mus linksmina, kiti — jaudina... Yra 
tai, kas stebina, ir tai, kas žavi... Gerai žinau, vokalo vingrybės 
dabar madingos; demonstravau jas savo mokiniams tik kaip nau- 
dingus aksesuarus, bet to beveik gailiuosi: daugelis jomis pikt- 
naudžiauja, nejaučia saiko, jiems nerūpi ilgalaikis publikos pa- 
lankumas, jiems svarbu tuoj pat išgirsti nuostabos ir karštligiško 
susižavėjimo šūksnius. | 

Niekas nesiėmė prieštarauti maestro nuomonei, tai buvo tei- 
singa visų meno rūšių ir visų tikrų talentų atžvilgiu. Tik grafas, 
labai trokšdamas išgirsti, kaip Konsuela atlieka pasaulietinę mu- 
ziką, tyčia ėmė ginčyti pemnelyg griežtas Porporos pažiūras. Jis 
pastebėjo, kad kuklioji mokinė ne tik neatmeta senojo mokytojo 

erezijų, bet, priešingai, nenuleidžia nuo jo akių, lyg skatindama 
jį laimėti šį ginčą. Grafas nutarė pats paklausti Konsuelą, ar ji 
galėtų taip pat puikiai dainuoti scenoje, kaip giedojo bažny- 
čioje. 

— Abejoju, — atsakė ji nuoširdžiai, — ar scenoje galėčiau pa- 
justi tokį pat įkvėpimą; bijau, kad ten daug prarasčiau. 

— Šis kuklus ir protingas atsakymas mane nuramino,— pasa- 
kė grafas.— Esu tikras, kad publika, aistringa, entuziastinga, tie- 
sa, truputį išlepinta, įkvėps jus ir jūs teiksitės išmokti tas sunkias, 
bet puikias arijas, kurių publika kasdien reikalauja vis daugiau 
ir daugiau. 

— Išmokti! — sarkastiškai. šypsodamasis, pabrėžtinai ištarė 
Porpora. 

— Išmokti! — sušuko Andzoletas su išdidžia panieka balse. 

— Taip, taip, žinoma, išmokti, — romiai pritarė Konsuela.— 
Nors aš šiek tiek lavinausi tame žanre, nemanau, kad dabar ga- 
lėčiau rungtis su įžymiomis mūsų scenos dainininkėmis. .. 

— Meluoji! — įsikarščiavo Andzoletas.— Sinjore grafe, ji me- 
luoja. Priverskite ją sudainuoti pačias sunkiausias koloratūrines 
jūsų repertuaro arijas ir pamatysite, ko ji verta! 

— Jei žinočiau, kad ji nepavargus...— neryžtingai pratarė 
grafas, o jo akys užsidegė nekantrumu. 

Konsuela kaip vaikas klausiamai žvilgtelėjo į Porporą, tartum 
laukdama jo įsakymų. 

— Na, ką gi,— pasakė profesorius,— ji ne taip greit pavargs- 
ta, tad šiame draugiškame ir maloniame būrelyje galime ją kaip 
reikiant išegzaminuoti. Ar negalėtumėt, didžiai gerbiamas grafe, 
parinkti ariją ir pats akompanuoti jai klavesinu? 

— Bijau, kad jos buvimas ir dainavimas taip mane jaudins, 
kad negalėsiu teisingai pagroti, — atsakė Dzustinjanis.— Maestro, 
kodėl jūs negalėtumėte akompanuoti? 

— Aš noriu matyti ją dainuojant,— atsakė Porpora.— Tiesą 
pasakius, klausydamasis jos, niekada nesu į ją žiūrėjęs. O man 
reikia žinoti, kaip ji laikosi, kas darosi su jos burna ir akimis. 
Eik, mano dukra, tarp tavo egzaminuotojų būsiu ir aš. | 

— Ką gi, tuomet aš jai akompanuosiu,— įsiterpė Andzoletąs 
ir atsisėdo už klavesino. 

— Aš jūsų labai varžysiuos, maestro, — kreipėsi Konsuela į 
Porporą. 

— Varžymasis — kvailumo požymis,— atsakė mokytojas, — 
kas iš tikrųjų myli meną, nieko nebijo. Jei tu bijai, vadinasi, esi 
garbėtroška. Jei nesilaikysi tvirtai, vadinasi, tavo gabumai iš- 
pūsti, ir aš pirmas pasakysiu: ,,Konsuela niekam tikusi!“ 

Nesukdamas sau galvos dėl to, kaip pragaištingai gali paveik- 
ti tokie švelnūs padrąsinimai, profesorius užsidėjo akinius, atsisė- 
do priešais savo mokinę ir pradėjo mušti riturnelės taktą. Buvo 
pasirinkta puiki, įmantri ir sudėtinga arija iš Galupio komiškos 


52 


operos „„Diavolessa“ ': grafas panoro, kad Konsuela pereitų į žan- 
rą, visiškai priešingą tam, kuriame ji šiandien rytą sukėlė furo- 
rą. Būdama nepaprastai gabi, mergaitė beveik be pratybų, sa- 
varankiškai išmoko savo stipriu ir lanksčiu balsu atlikti visas tuo 
metu žinomas vokalines figūras. Tiesa, Porpora pats patarė jai 
praktikuotis šioje srityje ir retkarčiais ją patikrindavo, kad ji 
visai neužmestų pratybų, tačiau šiam žanrui jis skyrė labai mažai 
laiko ir dėmesio ir net nežinojo, ką sugeba jo nuostabioji moki- 
nė. Norėdama atkeršyti mokytojui už jo žiaurumą ir truputį pa- 
sijuokti iš jo, Konsuela ryžosi įmantrią ,,„Padūkėlės“ ariją išpuošti 
daugeliu fioritūrų ir pasažų, — tuo metu daugelis manė, kad jie 
neįveikiami. Improvizavo ji lengvai: atrodė, kad ji skaito natas 
ir yra iš anksto pasirengusi. Meistriškai moduliuodama, Konsu- 
ela dainavo išraiškingai ir be galo energingai, nuo audringos 
linksmybės staiga pereidama į niūrią neviltį; klausytojai išgyveno 
susižavėjimą ir siaubą. Porpora, pašokęs iš vietos, garsiai su- 
šuko: 

— Tu esi tikras demonas! 

Konsuela juokdamasi atsisėdo. Jos baigiamasis kerščendo su- 
kėlė karštus susižavėjimo šūksnius. 

— Ak, tu nevidone! — kreipėsi į ją Porpora.— Tave maža pa- 
karti! Na, ir pasijuokei iš senio! Nuslėpei nuo manęs pusę savo 
sugebėjimų! Seniai jau neturėjau ko tavęs mokyti, o tu, veid- 
maine, lankei mano pamokas, — matyt, norėjai išpešti visas mano 
kompozicijos, dėstymo paslaptis ir, pralenkus mane, apšaukti se- 
nu pedantu. 

— Maestro,— nesutiko Konsuela,— aš pasielgiau taip, kaip 
kažkada jūs pats pasielgėte su imperatorium Karoliu. Prisimenat, 
jūs man pasakojot tą epizodą? Imperatorius nepakentė trelių ir 
uždraudė jas naudoti oratorijoje; jūs, beveik iki galo įvykdęs 
jo valią, paskutinėje fugoje parengėte jam smagų divertismentą: 
fugą pradėjote keturiomis kylančiomis trelėmis, po to ėmėte jas 
varijuoti greitu tempu. Jūs ką tik pasmerkėte piktnaudžiavimą 
vokalinėmis įmantrybėmis ir tuoj pat nutarėt mane jomis išban- 
dyti. Štai kodėl tiek daug jų panaudojau — norėjau įrodyti, kad 
ir aš sugebu būti besaikė. O dabar prašau man atleisti. 

— Aš jau sakiau, kad esi tikras demonas, — atsakė Porpora.— 
O dabar padainuok mums ką nors žmoniška. Ir dainuok, kaip iš- 
manai, — Matau, kad jau nebegaliu būti tavo mokytoju. 

— Jūs visada būsite mano gerbiamu, mano mylimu mokyto- 
ju! — sušuko mergaitė, puldama jam ant kaklo ir karštai apka- 
bindama.— Ištisus dešimt metų jūs mane maitinote ir mokėte. O, 
brangus mokytojau! Kalbama, kad jūs patyrėte žmonių nedėkin- 
gumą. Tegu Dievas tuoj pat atima iš manęs meilę, balsą, jei ma- 
no širdyje yra bent vienas nuodingas puikybės ir nedėkingumo 
lašelis! 


! „Padūkėlė“ (it.) 

Porpora išbalo, kažką sumurmėjo ir tėviškai pabučiavo savo 
mokinę į kaktą. Konsuela ant kaktos pajuto mokytojo ašaras, ji 
nesiryžo jų šluostyti ir jautė, kaip šaltos, sunkios nepripažinto, 
visų užmiršto senojo genijaus ašaros džiūvo ant jos kaktos. Šios 
ašaros labai paveikė Konsuelą, ją apėmė kažkokia nepaaiškina- 
ma baimė, jos gyvumas ir linksmumas dingo. Visą valandą sve- 
čiai susižavėję, karštai gyrė ją, tačiau, pamatę, kad nesugeba 
išsklaidyti jos liūdesio, ėmė prašyti ją atlikti tragišką vaidmenį. 
Ji padainavo didelę Jomelio operos ,,„Atstumtoji Didonė“ ariją. 
Niekada iki šiol ji nejautė tokio stipraus poreikio išlieti savo 
ilgesį. Ji buvo nuostabi, paprasta, didinga ir dar gražesnė negu 
bažnyčioje; karštligiškas raudonis išpylė jos skruostus, akys ki- 
birkščiavo. Šventoji dingo, jos vietą užėmė meilės apimta mo- 
teris. Grafas, jo bičiulis Barberigas, Andzoletas ir netgi senasis 
Porpora, atrodė, visai pamišo. Klorinda duso iš nevilties. Grafas 
Konsuelai pranešė, kad rytoj pat bus pasirašytas jos angažemen- 
tas; ji paprašė grafą suteikti jai vieną malonę ir neklausinėti, 
kas tai per malonė,— taip kažkada elgdavosi riteriai. Grafas davė 
žodį, ir visi išsiskirstė, jausdami nepaprastą susijaudinimą, kurį 
patiriame, susidūrę su didingu genialumu. 

Konsuelai skinant pergalę po pergalės, Andzoletas gyveno tik 
ja, visiškai užmiršęs save; tačiau kai grafas svečiams skirstantis 
paskelbė apie jo sužadėtinės angažementą ir nė žodžiu neužsi- 
minė apie jį, Andzoletas prisiminė, kaip šaltai grafas elgėsi su 
juo pastarosiomis valandomis, ir baimė visam laikui prarasti grafo 
palankumą aptemdė jaunuolio džiaugsmą. Jam dingtelėjo mintis 
palikti Konsuelą su Porpora ant laiptų, ir grįžus pas savo globė- 
ją, pulti jam į kojas; tačiau šią akimirką jis taip nekentė grafo, 
kad nutarė nesižeminti. Atsisveikinęs su Porpora, jis buvo beei- 
nąs su Konsuela palei kanalą, tačiau tuo metu jį sustabdė grafo 
gondolininkas ir pasakė, kad pagal jo šviesybės įsakymą gondola 
turi parvežti Konsuelą namo. Andzoletą išpylė šaltas prakaitas. 

— Sinjora įpratusi vaikščioti savomis kojomis, — šiurkščiai at- 
kirto jis.— Ji labai dėkoja grafui už suteiktą malonę. 

— O kokią jūs turite teisę kalbėti už ją?! — paklausė grafas, 
ėjęs iš paskos. 

Andzoletas atsigręžė į Dzustinjanį; grafas neatrodė „kaip sve- 
čius išlydintis šeimininkas: užsimetęs apsiaustą, su špaga, su skry- 
bėle rankoje, jis atrodė kaip žmogus, išsiruošęs į naktinį žygį. 
Andzoletas taip įsiuto, kad buvo pasirengęs persmeigti Dzustin- 
janį peiliu, — tokį peilį, smailą, gerai išaštrintą paprastas veneci- 
jietis visada nešiojosi slaptoje apsiausto kišenėje. 

— Sinjora,— kreipėsi grafas į Konsuelą ryžtingų tonu,— ti- 

kiuosi, jūs nenorėsite manęs įžeisti ir neatsisakysite mano pa- 
slaugų. 

Patikli Konsuela, visiškai neįtardama, kas vyksta aplinkui ją, 
priėmė pasiūlymą, padėkojo ir, atsirėmusi gražia apvalia alkūne 
į grafo ranką, be ceremonijų įšoko į gondolą. Tarp grafo ir Andzo- 
leto įvyko bežadis išraiškingas dialogas. Viena koja stovėdamas 
ant kranto, o kita gondoloje, grafas nužvelgė Andzoletą, o tas. 
sustingęs ant paskutinės laiptų pakopos, irgi įsisiurbė akimis į 
grafą. Įnirtęs jis spaudė po apsiaustu peilio kotą. Dar žingsnis 
gondolos link — ir grafą būtų ištikusi mirtis. Ši trumpa bežadė 
scena buvo grynai venecijietiška: abu varžovai stebėjo vienas 
kitą ir nė vienas iš jų nesistengė paspartinti neišvengiamos ka- 
tastrofos. Iš esmės grafas ketino savo apsimestiniu neryžtingumu 
pakankinti varžovą, ir pakankino jį kaip reikiant, nors pastebė- 
jo ir puikiai suprato Andzoleto pasiryžimą jį nudurti. Andzoletui 
taip pat užteko valios neišsiduoti ir laukti, kol grafas malonės 
baigti savo žiaurų žaidimą arba atsisveikinti su gyvenimu. Tai 
truko kokias dvi minutes — visą amžinybę. Grafas tas minutes 
išlaukė su stoiška panieka, paskui pagarbiai nusilenkė Konsuelai 
ir, pasisukęs į savo globotinį, tarė: 

— Aš leidžiu jums įlipti į mano gondolą, kitąkart žinosite, 
kaip turi elgtis išauklėtas žmogus. 

Jis pasitraukė ir praleido Andzoletą; įsakęs gondolininkui ir- 
tis į Korte Mineli, jis liko stovėti krante sustingęs it statula. At- 
rodė, jis ramiai laukia naujo suniekinto varžovo pasikėsinimo. 

— Iš kur grafas žino, kur tu gyveni? — tai buvo pirmas An- 
dzoleto klausimas savo draugei, kai tik Dzustinjanio rūmai išnyko 
iš akių. 

— Aš pati jam pasakiau, — atsakė Konsuela. 

— O kodėl? 

— Todėl, kad jis manęs paklausė. 

— Nejau nesupranti, kam to jam prireikė? 

— Matyt, tam, kad įsakytų nuvežti Mane namo. 

— Manai, tik dėl to? O gal dėl to, kad galėtų užeiti pas 
tave? 

— Užeiti pas mane? Kokia nesąmonė! Į tokią varganą lūšną? 
Tai būtų labai didelė garbė, o man visai to nereikia. 

' — Gerai, Konsuela, kad tau to nereikia, nes toji didelė garbė 
galėtų pavirsti didele gėda. 

— Gėda? Kodėl? Na, žinai, aš tavęs visiškai nesuprantu, An- 
dzoletai. Man nuostabu, kad, užuot džiaugęsis netikėta ir nepa- 
prasta šios dienos mūsų sėkme, tu kalbi man kažkokius keistus 
dalykus. 

— Netikėta — tai tiesa, — karčiai tarė Andzoletas. 

— O man atrodė, kad ir bažnyčioje, ir vakare rūmuose, kai 
man plojo, tu džiaugeisi labiau už mane. Tu žiūrėjai į mane de- 
gančiomis akimis, ir aš labai stipriai jaučiau savo laimę; aš ma- 
čiau, kaip ji atsispindi tavo veide. Bet dabar tu toks niūrus ir pa- 

simetęs,— toks būni tuomet, kai mes neturime duonos arba kai 
mūsų ateitis mums atrodo netikra ir liūdna. 

— O ką gero žada man ateitis? Galbūt ji ir nėra netikra, bet 
džiaugtis neturiu ko. 

— Ko dar tau reikia? Prieš savaitę labai sėkmingai debiutavai 
grafo rūmuose... 

— Tavo pasisekimas užtemdė manąjį, tu pati tai gerai žinai, 
brangioji. 

— Manau, kad ne, na, o jei ir taip, mes negalim vienas kitam 
pavydėti. 

Konsuela šiuos žodžius ištarė taip švelniai ir nuoširdžiai, kad 
Andzoletas iš karto nusiramino. 

— Taip, tu teisi! — sušuko jis, glausdamas sužadėtinę prie 
krūtinės.— Mes negalim vienas kitam pavydėti, neturim vienas 
kito apgaudinėti. 

Tardamas paskutinius žodžius, jis susigėdęs prisiminė savo 
intrigėlę su Korile; staiga jam dingtelėjo tokia mintis: grafas, no- 
rėdamas galutinai jį sudoroti, nepraleis progos viską papasakoti 
Konsuelai, kai tik jam pasirodys, kad ji teikia jam vilčių. Jis vėl 
paniuro, Konsuela irgi susimąstė. 

— Kodėl tu pasakei, — paklausė ji po minutės tylos, — kad 
mes neturime vienas kito apgaudinėti? Tai juk savaime supran- 
tama. 

— Žinai, nekalbėkime apie tai čia, — sušnibždėjo Andzoletas.— 
Bijau, gondolininkai mūsų klausosi ir viską papasakos grafui. 
Aksomo ir šilko užuolaidos labai plonos, o rūmų gondolininkų 
ausys keturiskart didesnės nei samdytųjų. Leisk man užeiti pas 
tave į kambarį, — paprašė jis, kai jie priplaukė prie Korte Mineli 
krantinės. 

— Bet tai prieštarauja mūsų įpročiams ir susitarimui, — atsa- 
kė ji. 

— O, neatsisakyk,— sušuko Andzoletas,— nestumk manęs į 
neviltį ir nepykdyk! 

Išgąsdinta jo žodžių ir tono, Konsuela nesiryžo prieštarauti. Ji 
uždegė lempą, užtraukė užuolaidas. Pamačiusi, koks paniuręs ir 
susimąstęs sužadėtinis, ji apkabino jį. 

— Sakyk, kas tau yra? — liūdnai paklausė ji.— Ko tu dabar 
toks paniuręs ir susijaudinęsė 

— Argi nenumanai, Konsuela? 

— Ne, garbės žodis! 

— Tuomet prisiek, kad nieko nejtari, prisiek man savo moti- 
nos siela, prisiek Kristumi, prieš kurį tu meldiesi rytą ir va- 
karą... 

— O! Prisiekiu Kristumi ir savo motinos siela! 

— O mūsų meile prisieki? 

— Taip, ir mūsų meile, ir mūsų amžinu gyvenimu... 

— Tikiu tavimi, Konsuela, kitaip tai būtų pirmas melas tavo 
gyvenime. 

— Na, o dabar paaiškinsi, kas yra? 

— Aš nieko tau neaiškinsiu, bet galbūt netrukus mane su- 
prasi... O! Kai ateis tas momentas, tau ir taip bus viskas aiš- 
ku... Vargas, vargas mums abiems bus tą dieną, kai tu suprasi, 
kas šiandien mane kamuoja! 

— Dieve, kokia baisi nelaimė mūsų tyko? Iki šiol mes nieko 
neslėpėme vienas nuo kito... Bijau, kad į šį skurdų kambarį grį- 
žome persekiojami piktos lemties. Neveltui, išeidama iš ryto, nu- 
jaučiau, kad grįšiu apimta nevilties. Kuo nusikaltau, kad negaliu 
pasidžiaugti diena, kuri atrodė tokia nuostabi? Argi nesimeldžiau 
Dievui — nuoširdžiai ir karštai? Ar nenuvijau šalin minčių apie 
šlovę! Ar nesistengiau kuo geriau dainuoti! Argi nesisielojau dėl 
Klorindos pralaimėjimo! Juk aš gavau grafo pažadą pakviesti ją 
kartu su mumis antriesiems vaidmenims, nors jis nė neįtaria, kad 
pažadėjo man būtent tai, ir negali atsiimti savo žodžio! Kartoju: 
ką bloga padariau, kad turėčiau kentėti kančias, kurias tu man 
pranašauji ir kurias aš jau išgyvenu matydama tavo sielvartą? 

— Tu iš tiesų nori sutvarkyti angažementą Klorindai, Konsu- 
ela? 

— Taip, jei grafas laikysis žodžio. Vargšelė visą laiką svajojo 
apie teatrą, be jo ji neįsivaizduoja savo ateities. .. 

— Ir tu tikiesi, kad grafas dėl tos nemokšos Klorindos atsisa- 
kys Rozalbos — toji bent šį tą moka? 

— Rozalba nesiskirs su Korile — juk jos seserys ir išeis kartu. 
Klorindai mes abu padėsim, išmokysim ją geriausiai panaudoti 
mielą balselį O publika visuomet bus atlaidi tokiai gražuolei. 
Pagaliau, jei man pavyktų įtaisyti ją nors tretiesiems vaidme- 
nims, ir tai būtų gerai: ji galėtų savarankiškai pradėti savo kar- 
jerą. 

— Tu tikra šventoji, Konsuela! Nejaugi nesupranti: toji kvai- 
lė, kurią nori padaryti laiminga, niekada neatleis tau už tai, kad 
jai skirs trečius ar net ketvirtus vaidmenis, o tu pati turėsi pa- 
grindinius? | 

— Kas man rūpi jos nedėkingumas! Deja! Pernelyg gerai Ži- 
nau, kas yra nedėkingumas ir nedėkingi žmonės! 

— Tuė — nusikvatojo Andzoletas ir pabučiavo ją kaip visada 
broliškai švelniai. 

— Žinoma,— atsakė ji, džiaugdamasi, kad pavyko išsklaidyti 
liūdnas draugo mintis.— Mano sielai labai artimas ir visada bus 
artimas kilnusis Porpora. Jis dažnai man girdint išsakydavo gilių, 
pilnų kartėlio minčių. Galbūt jis manė, kad aš negaliu jų suprasti, 
tačiau jos visam laikui įkrito man į sielą. Tas žmogus daug iš- 
kentėjo, jį graužia sielvartas; klausydamasi liūdnų ir sarkastiškų 
jo kalbų, aš suvokiau, kad menininkai yra daug pavojingesni ir 
piktesni negu tu manai, brangusis. Taip pat žinau, kad publika 
yra lengvabūdė, užmarši, žiauri, neteisinga. Žinau, kad puiki kar- 
jįera — sunkus kryžius, o šlovė — erškėčių vainikas! Taip, visa 
tai man ne paslaptis. Aš labai daug galvojau, labai daug mąsčiau 

apie tuos dalykus, ir turbūt niekas jau negalės manęs nustebinti; 
jei kada nors man pačiai teks visa tai patirti, aš surasiu savyje 
jėgų nenusiminti, nepasiduoti. Štai kodėl šiandien nebuvau ap- 
svaigusi nuo sėkmės, štai kodėl aš nenusimenu dėl tavo niūrių 
minčių. Aš jų dar gerai nesuvokiu, bet esu tikra, kad su tavimi, 
jei tu mane mylėsi, aš netapsiu atsiskyrėle, kaip mano vargšas 
mokytojas, tas kilnus senis ir nelaimingas vaikas. 

„ Klausydamasis savo draugės, Andzoletas vėl atkuto ir pra- 
linksmėjo. Konsuela darė jam didelį poveikį. Jis vis labiau įsiti- 
kino, kad ji yra labai tvirta ir tiesi. — šių savybių jam kaip tik 
ir trūko. Pasikalbėjęs su ja ketvirtį valandos, jis visiškai užmiršo 
pavydo kančias, ir kai ji vėl pradėjo klausinėti, ko jis toks susi- 
rūpinęs, jam pasidarė gėda dėl to, kad įtarinėjo tokią tyrą, ne- 
kaltą būtybę.. Jis kaipmat sugalvojo paaiškinimą. 

— Aš bijau, kad grafas man gali neleisti dainuoti su tavim. 
Šiandien jis man nepasiūlė dainuoti, o aš, tiesą sakant, tikėjausi, 
kad jis pasiūlys mudviem atlikti duetą. Greičiausiai, jis visiškai 
mane užmiršo; net nepastebėjo, kad visai neblogai akompanavau 
tau klavesinu. Pagaliau, kalbėdamas apie tavo angažementą, jis 
nė neužsiminė apie manąjį. Kaip tu neatkreipei dėmesio į tokį 
keistą dalyką? 

— Man ir į galvą neatėjo, kad grafas galėtų kviesti mane 
be tavęs. Argi jis nežino, kad eisiu tik su tokia sąlyga? Ar jis 
nežino, kad mes sužadėtiniai, kad mylime vienas kitą? Gal tu jam 
pasakei tai ne visiškai aiškiai? 

— Sakiau, Konsuela, bet galbūt jis mano, kad aš giriuosi? 

— Na, ką gi, tuomet aš pati pasigirsiu savo meile tau, Andzo- 
letai! Aš jam taip nupasakosiu, kad jis manim patikės! O šiaipjau 
klysti, mano drauge! Jei grafas neprasitarė apie tavo angažemen- 
tą, tai tik dėl to, kad tai nuspręstas dalykas — nuo tos dienos, 
kai tu taip sėkmingai pasirodei jo rūmuose. 

— Bet jis dar nepasirašė! O su tavim pasirašys rytoj. Jis pats 
tau sakė. 

— Nejaugi manai, kad aš pasirašysiu pirmoji? Na, jau ne! 
Gerai, kad įspėjai mane. Mano vardas bus parašytas tik po ta- 
vojo. 

— Prisieki? 

— Kaip tau ne gėda! Verti mane prisiekti dėl to, dėl ko esi 
tikras! Iš tiesų, tu šiandien manęs nemyli arba nori pakankinti; 
atrodo, tu netiki, kad aš myliu iave. 

Mergaitės akyse pasirodė ašaros, ji įsižeidusi atsisėdo ant kė- 
dės. Šitokia Konsuela atrodė dar žavingesnė. 

„Esu tikras kvailys — pamanė Andzoletas,— visai išėjau iš 
proto. Kaip galėjau pagalvoti, kad grafas suvilios tokią nekaltą, 
ištikimai mane mylinčią būtybę! Jis pakankamai patyręs ir, aiš- 
ku, iš pirmo žvilgsnio suprato, kad Konsuela ne jam skirta. Argi 
jis būtų buvęs toks kilnus šiandien vakare ir leidęs man įlipti 
į gondolą, jei nebūtų buvęs tikras, kad jos akyse atrodytų kaip 

menkas ir juokingas pliuškis? Ne! Žinoma, ne! Mano likimas 
aiškus, mano padėtis tvirta. Tegu Konsuela jam patinka, tegu jis 
meilinasi jai, tegu netgi įsimyli ją, — visa tai tik pagreitins mano 
karjerą. Ji sugebės iš jo išpešti viską, išvengdama visų pavojų. 
Greitai šiuos dalykus ji išmanys geriau negu aš. Ji stipri ir at- 
sargi. Mielojo grafo merginimasis Konsuelai bus man naudin- 
gas." 

Atsikratęs visų abejonių, jis metėsi prie sužadėtinės kojų; pir- 
mą kartą jį apėmė tokia aistra. 

— Mano gražuole! — sušuko jis.— Šventoji! Padūkėle! Kara- 
liene! Atleisk, kad galvojau tik apie save, užuot puolęs ant kelių 
ir dievinęs tave. Šiandien rytą išėjau iš šio kambario susipykęs 
su tavimi, o turėjau atšliaužti keliais ir prašyti atleidimo! Kaip 
dar gali mane mylėti, kaip gali šypsotis tokiam galvijui kaip aš? 
Sušerk savo vėduokle per mano veidą, Konsuela! Sutrypk mane 
gražiomis savo kojytėmis! Tu šimtą kartų geresnė už mane, nuo 
šiol aš — amžinas tavo vergas! 

— Nesu verta tokių skambių žodžių, — pasakė ji, apkabinda- 
ma Andzoletą.— Tavo susierzinimą aš suprantu ir tau atleidžiu. 
Matau, kad tik baimė sukėlė tavo liūdesį ir abejones: baimė iš- 
siskirti su manimi, prarasti bendrą mūsų gyvenimą. Tau pritrūko 
tikėjimo Dievu. Jau geriau tu būtum mane kuo nors apkaltinęs. 
Bet aš melsiuosi už tave: „Viešpatie, atleisk jam, kaip aš jam at- 
leidžiu!“ 

Šią minutę Konsuela buvo labai graži, apie savo meilę ji kal- 
bėjo labai tiesiai ir paprastai, su ispaniškų pamaldumu — žmogiš- 
ku, švelniu ir nuolankiu. Išvargusi nuo patirtų įspūdžių, ji atrodė 
tokia patraukli ir švelni, kad Andzoletas, dar anksčiau sujaudin- 
tas jos nepaprastos sėkmės, dabar pamatė mergaitę visiškai kito- 
mis akimis. Rami broliška jo meilė virto deginančia aistra. Jis 
buvo iš tų žmonių, kurie žavisi tuo, kas patinka kitiems, ko kiti 
pavydi ir dėl ko varžosi. Džiaugsmas, kad jis turi Konsuelą, ku- 
rios aistringai trokšta kiti, pažadino jame beprotišką geismą, ir 
Konsuela pirmą kartą pasijuto nesaugi jo glėbyje. 

— Būk mano mylimoji! Būk mano žmona! — dusdamas sušuko 
jis.— Būk mano, Mano amžinai! 

— Kada nori, nors rytoj, — su angeliška šypsena atsakė jinai. 

— Rytoj? Kodėl rytoj? 

— Tu teisus, dabar jau po vidurnakčio, mes galim susituokti 
šiandien. Kai tik išauš, nueisime pas kunigą. Tėvų mes neturime, 
sutuoktuvėms nereikės ilgai ruoštis. Turiu nedėvėtą kartūno suk- 
nelę. Žinai, mano drauge, kai ją siuvausi, sakiau sau: „Vestuvių 
suknelės aš neturiu, ir jei mano mielasis ryt poryt panorės su 
manim susituokti, turėsiu vilkėti nešiotą suknelę, o tai, sakoma, 
prišaukia nelaimę“. Neveltui sapnavau, kaip motinėlė paėmė ir 
paslėpė ją spintoje: ji, vargšė, žinojo, ką daro. Taigi viskas pa- 
ruošta: saulei tekant mudu prisieksime viens kitam ištikimybę. 
Aha, nenaudėli, tu norėjai prieš tai įsitikinti, ar aš ne baidyklė? 

— Ak, Konsuela, kokia tu dar vaikiška! Tikras vaikas! — nu- 
siminęs sušuko Andzoletas.— Argi galima taip, staiga, susituokti 
slapta nuo visų! Grafas ir Porpora, kurių globa mums dar reika- 
linga, labai įsižeis, jei mes taip pasielgsime. Senasis mokytojas 
manęs nemėgsta, o grafas, aš tai žinau iš patikimų žmonių, ne- 
mėgsta ištekėjusių dainininkių. Vadinasi, reikia laiko, norint su- 
laukti jų sutikimo mūsų vestuvėms. Jei mes ir nuspręsim slaptai 
susituokti, mums prireiks bent kelių dienų, kad galėtume patyliu- 
kais susitvarkyti. Juk negalima nubėgti į San Samuelės bažnyčią, 
kur visi mus pažįsta; pakaks vienos senučiukės — ir visa parapija 
po valandos viską žinos. 

— Aš apie tai net nepagalvojau,— atsakė Konsuela.— Tai apie 
ką tu man kalbėjai? Kam tu, nevidone, man sakei: „Būk mano 
žmona!"“, jei žinojai, kad kol kas tai neįmanoma? Juk ne aš pir- 
moji prabilau apie tai, Andzoletai. Tiesa, aš dažnai pagalvodavau, 
kad mes jau esame subrendę vedyboms, bet niekada nepagalvo- 
davau apie tas kliūtis, apie kurias tu kalbi; pasitikėdama tavo 
protu ir — žinai, dar kuo? — tavo gera valia, nutariau, kad tu 
pats turi išspręsti šį klausimą. Aš mačiau, kad tu neskubi su ve- 
dybomis, ir nepykau. Tu dažnai sakydavai, kad prieš tai reikia 
pasirūpinti savo šeimos ateitimi, reikia turėti pinigų. Mano mama 
buvo tokios pat nuomonės, ir man tai atrodo protinga. Matyt, su 
vedybomis teks palaukti. Reikia, kad su mumis abiem būtų pa- 
sirašytas angažementas, ar ne taip? Ir dar — reikia laimėti pub- 
likos palankumą. Ką gi, grįšime prie šio pokalbio po mudviejų 
debiuto. Bet ko tu taip išbalai, Andzoletai? Dieve mano, ko iu 
gniauži kumščius? Argi mes ne laimingiė Ar mes būtinai turime 
prisiekti, kad galėtume mylėti ir pasitikėti vienas kitu? 

— O, Konsuela! Kokia tu rami! Kokia tu tyra ir kokia šalta! — 
įniršęs sušuko Andzoletas. 

— Aš? Aš šalta? — savo ruožtu nustebusi ir iš pykčio išrau-. 
dusi sušuko jaunoji ispanė. 

— Aš myliu tave kaip moterį, o tu klausaisi ir atsakinėji man 
kaip mažas vaikas. Tu žinai tik draugystę, tu net nenutuoki, kas 
yra meilė. Aš kenčiu, liepsnoju, mirštu prie tavo kojų, o tu man 
kalbi apie kažkokį kunigą, kažkokią suknelę, apie teatrą... 

Konsuela, anksčiau pašokusi iš vietos, dabar vėl atsisėdo — 
susigėdusi, drebėdama visu kūnu. Ji ilgai tylėjo, o kai Andzoletas 
vėl pamėgino ją apkabinti, tyliai jį atstūmė. 

— Paklausyk,— pasakė ji, — mes turime išsiaiškinti, pažinti 
vienas kitą. Tu, matyt, iš tikrųjų laikai mane vaiku. Būtų negar- 
binga tave įtikinėti, kad nesuprantu to, ką jau seniai esu supra- 
tusi. Su visokiais žmonėmis esu išvažinėjusi daugiau kaip pusę 
Europos. Prisižiūrėjau klajojančių artistų ištvirkusių laukinių įpro- 
čių, numaniau — deja! — savo vargšės motinos paslaptis, taigi Ži- 
nojau tai, ką puikiai Žino mano metų paprastos mergaitės. Tačiau 
negalėjau patikėti, kad tu, Andzoletai, nori priversti mane sulau- 

žyti priesaiką, kurią daviau Dievui prie savo mirštančios moti- 
nos. Aš nelabai vertinu gai, ką aristokratės — kartais girdžiu jų 
pokalbius — vadina reputacija. Esu per daug neryški būtybė, kad 
kreipčiau dėmesį į tai, ką žmonės galvoja apie mano garbę, — 
man garbė yra laikytis savo žodžio ir, mano galva, tavo garbė 
reikalauja to paties. Galbūt nesu gera katalikė, kaip man norė- 
tųsi, — mane mažai mokė religijos. Suprantama, aš nemoku iokio 
gražaus elgesio, neturiu tokio supratimo apie dorovę, kaip mo- 
kinės, kurios auga vienuolyne ir nuo ryto iki vakaro klausosi 
dievobaimingų pamokymų. Bet aš turiu savo religiją ir laikausi 
jos kaip sugebu. Aš nemanau, kad mūsų meilė, metams bėgant 
vis labiau stiprėjanti, turėtų dėl to prarasti savo tyrumą. Aš ne- 
gailiu tau bučinių, bet žinau, kad mes neišduodame mano moti- 
nos. Aš nenoriu jos išduoti tik dėl to, kad patenkintume nekant- 
rius norus, kuriuos taip lengva pažaboti. 

— Lengva! — sušuko Andzoletas, karštai spausdamas ją prie 
krūtinės.— Lengva! Aš taip ir maniau, kad esi šalta! 

— Gerai, laikyk mane šalta! — vaduodamasi iš jo glėbio, su- 
šuko Konsuela.— Tačiau Viešpats mato, aš tave labai myliu. 

— Tad eik pas jį! — piktai riktelėjo Andzoletas.— Su manim 
tau nesaugu. Aš bėgu, kad nepasielgčiau negarbingai. 

Jis metėsi prie durų, tikėdamasis, kad Konsuela, kuri niekada 
neišleisdavo jo nesusitaikiusi, jei tarp jų įvykdavo menkiausias 
nesutarimas, sulaikys jį ir šį kartą. Ji iš tikrųjų norėjo šokti pas- 
kui jį, bet susilaikė; kai jis išėjo, ji pribėgo prie durų, griebė už 
rankenos, norėdama atidaryti jas ir sugrąžinti jį, tačiau didelių 
pastangų dėka susitvardė, uždarė duris ir, išsekinta žiaurios vi- 
dinės kovos, krito be sąmonės ant grindų. Taip nejudėdama ji 
pragulėjo iki ryto. 


XIV 


— Prisipažinsiu, aš ją beprotiškai įsimylėjęs, — kalbėjo grafas 
Dzustinjanis tą pačią tylią ir ramią naktį, sėdėdamas savo rūmų 
balkone su bičiuliu Barberigu. 

— Taigi duodi suprasti, kad aš negaliu jos įsimylėti, — atsilie- 
pė jaunas ir šaunus Barberigas.— Ką gi, tavo pirmenybė. Bet jei 
Korilei vėl pavyktų tave įpainioti į savo tinklus, būk malonus, 
perspėk mane — tuomet ir aš pabandysiu laimę... 

— Nesvajok apie tai; jei mane myli! Korilė visuomet man bu- 
vo tik žaisliukas. Tačiau aš matau, kad tu iš manęs juokiesi. 

— Ne, bet man rodos, ji nebuvo tau tik žaisliukas, — juk dėl 
jos tu švaistei pinigus ir darei visokias kvailystes. 

— Sakykim, kad aš apskritai savo žaidimus žaidžiu aistringai 
ir darau viską, kad juos pratęsčiau. Bet šį kartą tai daugiau negu 
susižavėjimas, — tai iš tiesų tikra aistra. Niekada gyvenime nesu 
sutikęs tokio savito grožio būtybės kaip Konsuela. Ji lyg žibin- 
tas: kartais jo šviesa pradeda gesti, bet tuo metu, kai jis, atrodo, 

tuoj užges, staiga vėl taip ryškiai įsiliepsnoja, tarsi norėtų už- 
temdyti Žvaigždes. 

— Ak! — atsiduso Barberigas.— Toji juoda suknelė, balta ska- 
relė, tas pusiau elgetiškas, pusiau vienuoliškas apsiaustas, išbalęs 
ramus veidas, iš pirmo žvilgsnio neišraiškingas, laisva ir natūrali 
laikysena, — kaip ši mergina keičiasi, kokia darosi dieviška, kai 
pradeda dainuoti! Laimingas esi, Dzustinjani,— tavo rankose jos 
likimas, jos šlovė! 

— Nelabai tikiu ta laime, kurios tu man pavydi! Priešingai, 
aš bijau, kad jai svetimos gerai man žinomos moterų aistros, ku- 
riomis lengva žaisti. Ar patikėsi, mano drauge, toji mergaitė man 
yra paslaptis, nors aš visą dieną ją stebėjau ir tyrinėjau. Man 
rodos, ji neprarado savo ramybės, o aš netekau galvos. 

— Taip, tu ją iš tiesų įsimylėjęs ir nieko daugiau nematai. O 
aš, kadangi neturiu vilties, viską aiškiai matau ir dabar keliais. 
žodžiais Mėginsiu tau paaiškinti. Konsuela — nekaltybės žiedelis. 
Ji myli tą vaikėzą Andzoletą ir mylės dar keletą dienų. Jei tu 
norėsi šiurkščiai nutraukti šį vaikišką prisirišimą, tai tik labiau 
jį sustiprinsi, bet jei apsimesi jai abejingas, Konsuela, lyginda- 
ma jus abu, greit atšals savo išrinktajam. 

— Bet jis, nevidonas, gražus kaip Apolonas! Turi puikų balsą, 
jis sulauks sėkmės. Net ir Korilė dėl jo eina iš proto. Į tokį var- 
žovą negali nekreipti dėmesio, ypač kai turi reikalą su protinga 
mergina! 

— Taip, bet jis vargšas, o tu turtingas, jis nežinomas, o tu — 
galingas, — atsakė Barberigas.— Svarbiausia sužinoti — Andzole- 
tas jos meilužis ar draugas? Pirmuoju atveju Konsuela greičiau 
juo nusivils. Antruoju — tarp jų vyks kova, abejonės, ir visa tai 
pratęs tavo kančias. 

— Anot tavęs, aš turiu trokšti to, ko labai bijau, mane siutina 
vien mintis apie tai. O ką tu pats manai? 

— Manau, kad jie nėra meilužiai.: 

— Bet tai neįmanoma: vaikinas ištvirkęs, drąsus, aistringas, 
pagaliau jo aplinkos žmonių dorovė... 

— Konsuela — retas stebuklas. O tu, mielas Dzustinjani, nors 
ir esi laimėjęs ne vieną pergalę prieš dailiąją lytį, bet, matau, nesi 
pakankamai patyręs, jei iš pokalbių su mergaite, iš jos žvilgsnių, 
net iš judėsių nepastebėjai, kad ji tyra kaip kalnų krištolas. 

— Kaip tu mane pradžiuginai! 

— Saugokis! Tai beprotybė, nesąmonė! Jei tu myli Konsuelą, 
reikia rytoj pat išleisti ją už vyro. Po savaitės jos valdovas leis. 
jai pajusti visą uždėtų retežių sunkumą, nuobodulį, visas pavydo 
kančias, sukeltas nemalonaus, neteisingo ir neištikimo sargo. O 
gražuolis Andzoletas būtent toks ir bus. Aš įdėmiai stebėjau jį 
vakar Konsuelos ir Klorindos draugijoje, ir galiu neapsirikdamas 
pasakyti, kokios klaidos ir bėdos jo laukia ateityje. Paklausyk 
mano patarimo, bičiuli, būsi man dėkingas. Vedybiniai šios klasės 

žmonių ryšiai lengvai nutraukiami, ir tu pats žinai, kad tų moterų 
meilė — aistringas įnoris, o kliūtys tik labiau įpučia ugnį. 

„— Tavo žodžiai stumia mane į neviltį, nors suvokiu, kad esi , 
teisus. 

Grafo nelaimei, šio pokalbio klausėsi žmogus, kuris nepraleido 
nė vieno žodžio. Palikęs Konsuelą, Andzoletas, vėl apsėstas pa- 
vydo, ėmė vaikštinėti aplink savo globėjo rūmus. Jis norėjo įsiti- 
kinti, ar grafas neplanuoja pagrobimo — tuo metu tai buvo labai 
madinga, ir aristokratai beveik niekada nebuvo už tai baudžia-- 
mi. Andzoletas negirdėjo, ką toliau kalbėjo bičiuliai: mėnuo 
pakilo virš rūmų, jaunuolio šešėlis vis labiau ryškėjo ant grindi- 
nio, ir jaunieji didžiūnai, pastebėję, kad kažkas stovi prie bal- 
kono, įėjo į vidų ir uždarė duris. 

Andzoletas eidamas mąstė apie nugirstus žodžius. Šio bičiulių 
pokalbio visiškai pakako, kad jis suprastų, kaip jam elgtis, kaip 
pasinaudoti geranoriškais Barberigo patarimais savo draugui. Jis 
užmigo tik paryčiui ir, pamiegojęs apie porą valandų, pašoko ir 
nubėgo Korte Mineli link. Konsuelos kambario durys buvo užda- 
rytos, tačiau per plyšį jis įžiūrėjo savo draugę. Ji miegojo lovoje 
apsirengusi, išblyškusi kaip lavonas: nuo ryto vėsos ji atsigavo 
ir, pasikėlusi nuo grindų, be jėgų krito į lovą su visais drabu- 
žiais. Susijaudinęs Andzoletas tylomis stovėjo prie durų, jį grau- 
žė sąžinė. Pagaliau pamatęs, kad mergaitė guli nejudėdama lyg 
letargo apimta — šiaip ji miegodavo labai jautriai, — jis baisiai 
išsigando; įkišęs į durų plyšį peilį, atšovė skląstį. Konsuela buvo 
labai išvargusi, nusikamavusi ir negirdėjo triukšmo. Andzoletas 
įėjo, užšovė duris, atsiklaupė prie lovos ir ėmė laukti mergaitės 
pabudimo. Kai Konsuela pabudusi išvydo savo draugą, vos ne- 
suriko iš džiaugsmo, bet, ištiesusi rankas jį apkabinti, staiga jas 
atitraukė ir su siaubu atšlijo nuo jo. 

— Matau, kad dabar manęs bijai ir, užuot mane pabučiavusi, 
taikaisi pabėgti! — nusiminė Andzoletas.— Taip, aš smarkiai nu- 
baustas! Atleisk man, Konsuela! Aš čia daugiau kaip valandą 
saugojau tavo miegą. Nejaugi po to negali pasitikėti savo drau- 
gu? Atleisk, sesute, pirmą ir paskutinį kartą aš daviau tau dingstį 
supykti ant manęs, atstumti mane, savo brolį. Daugiau niekada 
nesuteršiu šventos mūsų meilės gėdingais norais. Jei sulaužysiu 
šią priesaiką — mesk mane, išvaryk! Štai čia, prie tavo mergiško 
patalo, kuriame mirė vargšė tavo motina, aš prisiekiu gerbti tave 
taip pat, kaip gerbiau iki šiol, prisiekiu nebučiuoti tavęs, jei tu 
to nenorėsi iki mūsų vedybų. Sakyk, ar tu patenkinta manimi, 
mano brangioji, mano šventoji Konsuela? 


Konsuela tylėdama priglaudė prie krūtinės šviesiaplaukę vene- 
cijiečio galvą ir apsipylė ašaromis. Ašaros nuplovė jos skausmą; 
vėl padėjusi galvą ant kietos pagalvės, ji tyliai tarė: 

— Prisipažįstu, aš vos gyva; visą naktį nesumerkiau akių — 
mes taip baisiai su tavim išsiskyrėm. 

— Miegok, Konsuela! Užmik, mano angele! — meiliai atsakė 
Andzoletas.— Atsimeni tą naktį, kai tu paguldei mane į savo 
lovą, 0 pati tuo metu meldeisi ir dirbai prie šio staliuko? Dabar 
mano eilė budėti ir saugoti tavo miegą. Pamiegok dar, mano 
vaike, o kol tu valandą kitą miegosi, aš peržiūrėsiu tavo natas 
ir tylomis pasimokysiu. Niekas mūsų iki vakaro nepasiges, jei 
apskritai kas nors dar mus šiandien prisimena. Miegok, taip man 
parodysi, kad man atleidai ir tiki manimi. 

Konsuela laiminga nusišypsojo. Jis pabučiavo ją į kaktą, at- 
sisėdo už staliuko, o ji užmigo gaiviu ir saldžiu miegu. 

Andzoletas taip ilgai ramus gyveno šalia šios nekaltos mer- 
gaitės, kad jam buvo visai nesunku po vakarykščio susijaudinimo 
grįžti prie savo įprasto — brolio — vaidmens. Ši broliška meilė 
buvo, taip sakant, normalus jo sielos būvis. 

Be to, naktį nugirstas pokalbis dar labiau sustiprino jo apsi- 
sprendimą. 

„Ačiū jums, mieli ponai,— galvojo Andzoletas,— jūs man da- 
vėte savosios moralės pamoką ir, patikėkite, „,„nevidonas vaikė- 
zas" sugebės ja pasinaudoti geriau už jūsų sluoksnio ištvirkėlį 
plevėsą. Jei turėjimas atšaldo, jei buvimas kartu sukelia persi- 
sotinimą ir pasišlykštėjimą, mes sugebėsime išsaugoti tą liepsną, 
kurią, jūsų manymu, taip lengva užpūsti. Mes sugebėsime susi- 
laikyti ir nuo pavydo, ir nuo išdavysčių, ir netgi nuo meilės ma- 
lonumų. Jūsų pranašystės, išminčiau Barberigai, žlugs; naudinga 
iš jūsų Mokytis!“ 

Taip bemąstydamas Andzoletas, taip pat išvargintas nemigo 
nakties, užsnūdo padėjęs galvą ant stalo. Tačiau miegas nebuvo 
gilus: kai saulė artėjo prie laidos, jis pašoko ir priėjo pažiūrėti, 
ar Konsuela nepabudo. Besileidžiančios saulės spinduliai pro langą 
nuostabia purpurine šviesa užliejo ir seną lovą, ir miegančią joje 
gražiąją mergaitę. Balto muslino skarą Konsuela buvo užmetusi 
ant kryželio, kabančio galvūgalyje, ir pasidariusi užuolaidą. Leng- 
vas muslinas gracingai krito ant jos lankstaus, taisyklingų linijų 
kūno. Rausvoje prieblandoje ji gulėjo tarsi gėlė, į vakarą nulen- 
kusi savo žiedą. Jos nuostabūs juodi plaukai išsidraikė ant baltų 
matinių pečių, rankos gulėjo sukryžiuotos ant krūtinės kaip šven- 
tosios, — Mergaitė atrodė tokia tyra ir dieviškai graži, kad Andzo- 
letas mintyse sušuko: 

„O, grafe Dzustinjani, kaip gaila, kad tu nematai jos dabar, 
ir šalia jos — pavydaus ir budraus sargo, saugančio brangenybę, 
kuri niekada nebus tavo!" 

Tą pačią akimirką lauke pasigirdo lengvas šnaresys: jautri 
Andzoleto ausis išgirdo vandens pliuškenimą prie namelio, ku- 
riame gyveno Konsuela. Į Korte Mineli gondolos retai užsukdavo, 
be to, Andzoletas tą dieną buvo labai nuovokus. Jis užšoko ant 
kėdės ir pažvelgė pro langelį, pro kurį matėsi siauras kanalas. 
Jis pamatė grafą Dzustinjanį: išlipęs iš gondolos, grafas priėjo 
prie pusnuogių vaikų, žaidusių ant kranto, ir ėmė jų klausinėti. 

Iš pradžių Andzoletas nesumetė, kaip pasielgti: pažadinti savo 

draugę ar užšauti duris. Bet per tas dešimtį minučių, kol grafas 

kalbėjosi su vaikais ir ieškojo Konsuelos mansardos, Andzoletas 

spėjo susitvardyti. Jis pravėrė duris, kad galima būtų įeiti be 

triukšmo, o pats grįžo prie staliuko ir apsimetė rašąs gaidas. Širdis 

jo krūtinėje daužėsi, bet veidas buvo ramus ir neišdavė susijau- 
inimo. 

Iš tikrųjų, grafas įėjo ant pirštų galų, norėdamas staiga už- 
klupti Konsuelą. Jis nudžiugo pamatęs vargingai apstatytą kam- 
barį, jam atrodė, kad ši aplinkybė palengvins pasiekti tikslą. Jis 
atsinešė pasirašytą kontraktą ir tikėjosi, kad dėl šio dokumento 
nebus sutiktas itin griežtai. Bet vos pažvelgęs į tą keistą šven- 
tovę, kur gražioji mergaitė miegojo angelo miegu, pagarbiai 
saugoma savo patenkinto mylimojo, vargšas Dzustinjanis visai 
sutriko, susipainiojo savo apsiauste, išdidžiai užmestame ant pe- 
ties, ir ėmė trypčioti tarp stalo ir lovos, nežinodamas, į ką kreip- 
tis. Andzoletas pajuto atsikeršijęs už vakarykštę žeminančią sce- 
ną prie gondolos. 

— Jūsų šviesybe, pone grafe! — sušuko jis atsistodamas ir ap- 
simesdamas baisiai nustebęs dėl šio netikėto vizito.— Tuojau pa- 
žadinsiu savo. .. sužadėtinę. 

— Ne! — atsakė grafas, spėjęs atitokti; jis nusisuko nuo An- 
dzoleto, kad galėtų iki soties pasigėrėti miegančia Konsuela.— 
Aš laimingas, kad matau ją tokią, ir draudžiu tau ją žadinti. 

„Taip, taip! Gėrėkis ja! — mąstė Andzoletas.— Man to ir te- 
reikia.“ | 

Konsuela nepabudo, ir grafas, pritildęs balsą, labai linksmai ir 
meiliai ėmė ja žavėtis. | 

— Tu buvai teisus, Dzoto,— pasakė jis nesivaržydamas,— 
Konsuela — geriausia dainininkė visoje Italijoje, o aš klydau, abe- 
jodamas, kad ji dar ir gražiausia mergina pasaulyje. 

— Bet jūs, didžiai gerbiamas grafe, laikėte ją bjauria,— klas- 
tingai pastebėjo Andzoletas. 

— Ir tu, aišku, persakei jai šiurkščius mano vertinimus? Na, 
nieko, tikiuosi atpirkti savo kaltę, ir tau nepavyks daugiau man 
kenkti. 

— Kenkti jums, jūsų šviesybe? Kaip galėčiau tą padaryti, 
net jei tokia mintis ateitų Man į galvą? 

Čia Konsuela sujudėjo. 

— Leiskime jai ramiai nubusti, kad neišgąsdintume jos. Ar ga- 
lių atsisėsti už stalo? Man reikia perskaityti Konsuelos kontraktą. 
Štai ką,— pridūrė grafas, kai Andzoletas klusniai užleido vietą, — 
kol ji miega, tu gali žvilgtelėti į jos kontraktą. | | 

— Kontraktas prieš bandomąjį debiutą? Tiesiog nuostabu, o 
mano taurusis globėjau! Ir debiutas įvyks dar nepasibaigus Ko- 
rilės kontraktui? 

— Tai manęs nejaudina. Netesybos — tūkstantis cechinų. Mes 
sumokėsime jai, ir tiek. 

— O jei Korilė pradės intrigas? 

— Tuomet uždarysime ją į kalėjimą. 

— Dieve mano! Sinjorui grafui kliūčių nėra! 

— Taip, Dzoto,— sausai atkirto grafas, — mes būtent tokie: jei 
jau ko nors įsigeidžiame — siekiame to bet kuria kaina. 

— Ką? Kontrakto sąlygos tokios pat kaip Korilės? Nežinomai 
debiutantei mokėsite tiek, kiek garsiai dainininkei, publikos nu- 
myvlėtineiė 

— Naująją dainininkę visi dievins dar labiau. Jei tokios sąly- 
gos jos nepatenkins, tai pakaks vieno jos žodžio, ir ji gaus dvi- 
gubai daugiau. Viskas priklauso nuo jos pačios, — pridūrė grafas 
garsiau, nes pamatė, kad Konsuela bunda.— Jos likimas jos ran- 
kose. 

Išgirdusi per miegus šiuos žodžius, Konsuela pasitrynė akis ir 
įsitikinusi, kad nesapnuoja, pašoko iš lovos. Nesistebėdama dėl 
tokio keisto vizito, ji susitvarkė plaukus, užsimetė mantiliją ir 
patikliai įsiterpė į pokalbį: 

— Jūs per daug geras, sinjore grafe, bet aš nesu tokia pasi- 
pūtėlė, kad galėčiau išnaudoti jūsų gerumą. Iki debiuto nepasi- 
rašysiu kontrakto. Aš galiu nepatikti publikai, man gali nepasi- 
sekti — ir mane nušvilps. Kas atsitiks, jei tą dieną neturėsiu bal- 
so, pasimesiu, pagaliau, tiesiog būsiu negraži... Davęs žodį, jūs 
neatsiimsite jo dėl savo išdidumo, o aš taip pat esu išdidi, kad 
galėčiau tuo piktnaudžiauti... 

— Būsite negraži tokią dieną, Konsuela! — rydamas ją akimis 
ėmęs už rankos, jis privedė ją prie veidrodėlio.— Jei esate žavin- 
ga su šiais apdarais, tai kaipgi atrodysite apiberta brangenybė- 
mis, spindinti ir triumfuojanti? > 

Matydamas grafo įžūlumą, Andzoletas iš pykčio kone priežė 
dantimis. Bet Konsuela kiek ironiškai ir abejingai priėmė vulga- 
rius grafo komplimentus, ir Andzoletas nusiramino. 

— Sinjore grafe,— tarė ji, atstumdama nuo savęs veidrodžio 
šukę, kurią grafas laikė prieš jos veidą, — nesudaužykite mano 
veidrodžio gabalėlio: aš niekada jokio kito neturėjau ir labai jį 
branginu, nes jis niekada nėra manęs apgavęs. Kokia bebūčiau — 
bjauri ar graži, atsisakau priimti jūsų dosnumą. Be to, privalau 
atvirai jums pasakyti, kad nedebiutuosiu ir nepasirašysiu kont- 
rakto, jei mano sužadėtinis, kuris stovi dabar prieš jus, nebus 
pakviestas į jūsų teatrą. Mes su juo turime pasirodyti publikai 
toje pačioje scenoje. Mes negalime išsiskirti, kadangi ruošiamės 
susituokti. 

Šis netikėtas prisipažinimas šiek tiek nustebino grafą, tačiau 
jis greitai susitvardė. 

— Jūs teisi Konsuela,— atsakė jis,— aš tikrai neketinu jus 
išskirti. Dzoto debiutuos kartu su jumis. Tačiau neturime pamirš- 
ti, kad jis, nors ir labai talentingas, vis dėlto jums neprilygsta. 

— Aš manau kitaip,— karštai atsakė Konsuela paraudusi, tar- 
tum būtų įžeidę ją pačią. 

„ — Žinau, žinau, kad jis yra daugiau jūsų, o ne profesoriaus 
mokinys, — šypsodamasis atsakė grafas.— Nesiginkite, mano gra- 
žuole! Prisimenate, Porpora, sužinojęs apie jūsų draugystę su 
Dzoto, sušuko: ,„Dabar aš suprantu, iš kur tie jo sugebėjimai, at- 
sveriantys daugybę jo trūkumų“. 

— Aš labai dėkingas ponui profesoriui! — nejaukiai šyptelėjo 
Andzoletas. 

— Nieko, jis pakeis savo nuomonę,— linksmai tarė Konsu- 
ela.— Publika privers mano brangųjį šaunųjį mokytoją manyti 
kitaip. 

— Jūsų brangus ir šaunus mokytojas — geriausias teisėjas, ge- 
riausias vokalo Žinovas pasaulyje,— paprieštaravo grafas.— Tegu 
Andzoletas ir toliau klauso jūsų nurodymų. Tai jam bus tik į nau- 
dą. Tačiau, kartoju, mes negalime pasirašyti su juo kontrakto, 
kol nežinome, kaip jį sutiks publika. Tegu jis debiutuoja, o pas- 
kui, jei jis mums patiks, galėsime patenkinti jo reikalavimus. 

— Tuomet mes debiutuosime kartu. Mes klusnūs jūsų tarnai, 
pone grafe. Tačiau jokio kontrakto iki debiuto! Mano nuomonės 
nieks nepakeis. .. | 

— Galbūt jūsų nepatenkina mano siūlomos sąlygos? Tad kel- 
kite savo, Konsuela. Štai jums plunksna — pati braukykite, papil- 
dykite; mano parašas — apačioje. , 

Konsuela paėmė plunksną. Andzoletas pabalo; grafas, tai pa- 
stebėjęs, "iš pasitenkinimo įsikando galiuką savo žabo, kurį visą 
laiką pešiojo. Ryžtingai perbraukusi kontraktą, Konsuela virš 
grafo parašo įrašė: „,„Andzoletas ir Konsuela įsipareigoja drauge 
priimti sąlygas, kurias grafas malonės pasiūlyti po jų debiuto, 
įvyksiančio kitą mėnesį San Samuelės teatre“. Ji skubiai pasirašė 
ir padavė plunksną mMmylimajam. 

— Pasirašyk neskaitęs,— pasakė ji,— bent šitaip mūsų gerada- 
riui įrodysi savo dėkingumą ir pasitikėjimą. 

Andzoletas vis dėlto prieš pasirašydamas perbėgo akimis teks- 
tą. Grafas taip pat perskaitė, žiūrėdamas per jo petį. 

— Konsuela! — sušuko grafas.— Iš tikrųjų, keista jūs mergai- 
tė! Esate nuostabi! Na, o dabar kviečiu jus abu pietų,— pridūrė 
jis; suplėšęs kontraktą, jis pasiūlė Konsuelai ranką. | | 

Mergaitė priėmė pasiūlymą, bet paprašė grafą kartu su Andzo- 
letu palaukti. jos gondoloje, kol ji susitvarkys. 

„Matyt, turėsiu iš ko pasisiūdinti vestuvinę suknelę“, — likusi 
viena, pagalvojo Konsuela. 

Ji užsivilko kartūno suknelę, susišukavo plaukus ir nuskrido 
laiptais žemyn, visu balsu dainuodama kažkokią skambią muzi- 
kinę frazę. Grafas, norėdamas parodyti išskirtinę pagarbą, su An- 
dzoletu laukė jos laiptuose. Neįtardama, kad Dzustinjanis gali būti 
taip arti, ji vos neįpuolė jam į glėbį, tačiau atsitokėjusi griebė 
jo ranką ir, pagal vietos paprotį, pagarbiai pabučiavo — kaip val- 

dinė, nenorinti peržengti juos skiriančių barjerų. Po to puolė su- 
žadėtiniui ant kaklo ir linksmai, šelmiškai nusiteikusi, stryktelėjo 
į gondolą, nelaukdama pagalbos savo ceremoningojo globėjo, ku- 
ris buvo šiek tiek nepatenkintas. 

Matydamas Konsuelos abejingumą pinigams, grafas mėgino 
sužadinti joje garbės troškimą: pasiūlė jai briliantų ir apdarų, 
tačiau ji atsisakė. Iš pradžių Dzustinjanis manė, kad ji suprato 
slaptus jo kėslus, tačiau netrukus įsitikino, jog tai yra paprastos 
mergaitės išdidumas: ji nenorėjo nepelnytų dovanų. Tačiau jis 
privertė ją paimti balto atlaso suknelę, sakydamas, kad nepado- 
ru rodytis įo salone su kartūno suknele, ir pareikalavo, kad ji iš 
pagarbos jam atsisakytų savo paprastų rūbelių. Ji pakluso ir pa- 
teko į madingų siuvėjų rankas; sužavėti jos nuostabios figūros, 
tie negailėjo jai medžiagos... Per dvi dienas ji virto puošnia da- 
ma; grafas padovanojo jai perlų vėrinį — kaip mokestį už tą va- 
karą, kai ji savo dainavimu sužavėjo jį Ir jo draugus. Konsuela 
vis tiek buvo graži, nors tie puošnūs apdarai neatitiko jos savito 
grožio ir buvo skirti lėkštai publikai. Tačiau jai tai nepavyko. 
:Konsuela iš pirmo žvilgsnio nieko nestebino: ji buvo išbalus, 
o jos — kuklios, užsiėmusios savo reikalais mergaitės — akyse 
nebuvo tos ugnies, nuolat degančios Žvilgsniuose moterų, kurios 
trokšta tik vieno — sublizgėti. Rimtas ir susimąstęs veidas at- 
spindėjo jos vidų. Už stalo ji plepėjo visokius niekus, mandagiai 
kęsdama nuobodžias aukštosios visuomenės kalbas, ir niekas, ją 
stebėjęs, negalėjo pavadinti jos gražia. Tačiau kai tik jos veidas 
nušvisdavo linksma vaikiška šypsena, išduodančia sielos skaistu- 
mą, visi tuoj pat pamatydavo, kokia ji miela. Kai ją pagaudavo 
įkvėpimas, kai ji kuo nors gyvai susidomėdavo ar susijaudinda- 
vo, kaipmat pasikeisdavo — genialumo ir meilės ugnis įsiliepsno- 
davo joje, ir ji visus sužavėdavo, patraukdavo, pavergdavo, pati 
visai nesuvokdama savo galių. 

Grafą stebino ir keistai kamavo jo jausmai Konsuelai. Jis iurė- 
jo menišką sielą, ir Konsuela pirmoji užgavo ir privertė skambėti 
jos stygas. Bet ir dabar didžiūnas nesuprato, kokie menki ir be- 
jėgiški yra jo Mėginimai pavergti šią moterį, nepanašią į tas, 
kurias jam pavyko išvesti iš kelio. 

Jis nutarė kantriai laukti ir pamėginti sužadinti joje konku- 
rencijos jausmą: jis pakvietė Konsuelą į teatrą, į savo ložę, tikė- 
damasis, kad Korilės sėkmė sukels jai garbės troškulį. Tačiau re- 
zultatas buvo visai ne toks, kokio jis laukė. Iš teatro Konsuela 
išėjo susimąsčiusi, pavargusi nuo plojimų triukšmo. Ji nusivylė 
Korile, neradusi joje tikro talento, didingos aistros. Konsuela lai- 
kė save pakankamai išmanančia, kad galėtų vertinti jos dirbtinį 
talentą, kurį iš pat pradžių pražudė netvarkingas gyvenimas ir 
egoizmas. Ji abejingai paplojo primadonai, ištarė keletą santū- 

rių pagyrimo žodžių, tačiau nepanoro vaidinti komedijos — liaup- 
sinti varžovę, kuri nesukėlė jai nei baimės, nei susižavėjimo. Aki- 
mirką grafui pasirodė, kad Konsuela širdyje pavydi Korilei — jei 
ne jos talentui, tai bent pasisekimui. 

— Jos pasisekimas yra niekingas palyginti su tuo, koks lau- 
kia jūsų, — pasakė graias.— Tai tik blyškus atspindys būsimų jū- 
sų pergalių, jei publikai pasirodysite taip, kaip mums pasirodėte. 
Tikiuosi, jūsų neišgąsdino tai, ką čia pamatėte? 

— Nė kiek, sinjore grafe,— atsakė ji šypsodamasi.— Ši pub- 
lika manęs nepąsdina, aš net negalvoju apie ją. Aš galvoju, ką 
dar galima padaryti su šiuo vaidmeniu. Korilė atlieka jį puikiai, 
bet, man rodos, jame yra ir kitų, jos neišnaudotų galimybių. 

— Ką, jūs negalvojate apie publiką? 

— Ne, aš galvoju apie partitūrą, apie kompozitoriaus suma- 
nymą, apie patį vaidmenį, orkestrą, kurio galimybes reikia išnau- 
doti, o trūkumus paslėpti, kai kuriose vietose stengiantis pranok- 
ti pačiai save. Manau, kad chorui reikia griežtesnio dirigavimo; 
svarstau, kuriose vietose reikės panaudoti visus savo sugebėji- 
mus, o kuriose — patausoti jėgas. Matote, pone grafe, yra apie 
ką galvoti, o publika... nieko nesupranta ir nieko negali manęs 
išmokyti. 

Jos protingos mintys ir griežti vertinimai pribloškė Dzustin- 
janį, jis nedrįso daugiau klausinėti ir su baime galvojo, kokiais 
būdais gali toks gerbėjas kaip jis pavergti šį nepaprastą protą. 

Abiejų jaunuolių debiutui buvo ruošiamasi pagal visas tai- 
sykles. Grafas ir Porpora, Konsuela ir jos mylimasis nuolat ginči- 
josi ir svarstė. Senasis mokytojas ir jo talentinga mokinė pasisakė 
prieš puošnius skelbimus, prieš daugybę smulkių ir lėkštų gudry- 
bių, kurios mūsų laikais taip ištobulintos, kad nėra nė kalbos apie 
padorumą. To meto Venecijoje laikraščiai nevaidino didelio vaid- 
mens šioje sferoje. Dar niekas nemokėjo sumaniai prisivilioti pub- 
likos, nedarė reklamos, neišsigalvojo artistų biografijų ir nesinau- 
dojo klakeriais. Siaurame rate vykdavo machinacijos ir aistringos 
intrigos, bet viską lemdavo pati publika, naiviai žavėdamasi vie- 
nais artistais ir nuoširdžiai nemėgdama kitų. Ir ne visuomet čia 
svarbiausią vietą užimdavo menas. Tais laikais — kaip ir dabar — 
Melpomenės rūmuose virė intrigos intrigėlės, bet anksčiau ne- 
mokėta nuslėpti nesutarimų priežasčių, sumaniai prisidengus 
karšta meile menui. O po visu tuo iš tikrųjų slėpėsi smulkūs žmo- 
giški jausmai, nepridengti civilizacijos. 

Šiuos reikalus Dzustinjanis tvarkė daugiau kaip didžiūnas 
mecenatas, o ne kaip teatro direktorius. Jis labiau troško garbės 
nei pinigų. Savo salonuose jis ruošė publiką, kurstydamas joje 
norą pamatyti jo spektaklius. Jo metodai patraukti publiką ne- 
buvo nei pigūs, nei lėkšti — jis išdykėliškai siekė meilės perga- 
lių, sumaniai išnaudodamas aukštuomenės paskalas. Ir dabar jis 
palengva, labai meistriškai ėmėsi griauti savo paties sukurtą Ko- 
rilės šlovę. Visi matė jo pastangas išgarsinti naująją žvaigždę 

ir buvo įsitikinę, kad jam jau priklauso tas stebuklas, kurį jis 
rengėsi jiems pristatyti. Vargšė Konsuela dar nenumanė, kokius 
jausmus ji kelia grafui, o visa Venecija jau kalbėjo, kad Korilė 
jam nusibodusi ir jis norįs ją pakeisti, todėl rengiąs savo naujos 
meilužės debiutą. Kai kurie sakė: „Koks pasityčiojimas iš publi- 
kos ir kokia žala teatrui! Jo numylėtinė — kažkokia gatvės dai- 
nininkė, ji nieko nemoka ir turi vien gražų balsą bei pakenčia- 
mą išvaizdą“. 

Korilės šalininkai griebėsi intrigų. Vaidindama atstumtąją au- 
ką, ji kurstė savo draugus susidoroti su įžūlia Zingarella (čigo- 
niuke). Ginti Konsuelos stojo moterys, kurių vyrus ar mylimuo- 
sius buvo suviliojusi Korilė; gynė ją ir vyrai, kurie manė: tegul 
žinomi Venecijos donžuanai sukasi aplink naująją debiutantę ir 
palieka ramybėje jų žmonas; pagaliau tarp Korilės priešininkų 
buvo jos atstumti meilužiai, kurie troško, kad jos varžovė at- 
keršytų už juos. 

Tikrieji dilettanti di musica ' taip pat suskilo į dvi stovyklas. 
Vienoje buvo šalininkai tokių autoritetų kaip Porpora, Marčelas, 
Jomelis ir kiti, tikintys, kad talentingos dainininkės pasirodymas 
scenoje atgaivins geras senas tradicijas. Kitoje būrėsi antrarū- 
šiai kompozitoriai, kurių lengvus kūrinius mielai atlikdavo Ko- 
rilė: jos pasitraukimas jiems buvo nenaudingas. Apskritai sujudo 
visas San Samuelės teatras: orkestro muzikantai baiminosi, kad 
reikės sėsti prie seniai užmirštų partitūrų ir gerokai paplušėti, 
visas personalas laukė reformų ir su tuo susijusių trupės pa- 
keitimų, netgi scenos mašinistai, kostiumininkai, kirpėjai — visi 
nerimo, pasisakydami už arba prieš debiutą. 

Tiesą sakant, respublikoje šiuo debiutu buvo domimasi labiau 
nei naująja vyriausybe, kurios vadovu neseniai tapo dožas Pje- 
tras Grimaldis, taikiai perėmęs valdžią iš savo pirmtako dožo Lui- 
džio Pizanio. 

Konsuela jautėsi prislėgta, ją vargino laukimas ir visi tie rū- 
pesčiai, susiję su karjeros pradžia. Ji buvo pasiryžusi debiutuoti 
be jokio pasirengimo, iš karto, kai tik išmoks naują operą. Visiš- 
kai nesuprasdama tų gausių intrigų, ji laikė jas daugiau pavojin- 
gomis negu naudingomis ir buvo įsitikinusi, kad galima apsieiti 
ir be jų. Tačiau grafas geriau išmanė teatrinio gyvenimo paslap- 
tis ir, trokšdamas, kad įsivaizduojamas jo artumas Konsuelai kel- 
tų ne pajuoką, o pavydą, stengėsi surasti kuo daugiau Konsuelos 
šalininkų. Kasdien jis išsikviesdavo ją ir pristatydavo miesto ir 
provincijos aristokratijai. Konsuelos kuklumas ir prislėgta dvasi- 
nė būsena nelabai padėjo jo sumanymui, tačiau pakakdavo jai 
uždainuoti, ir pergalė būdavo akivaizdi. 

Andzoletas anaiptol nepritarė draugės bodėjimuisi visokiais 
pašaliniais būdais siekti pasisekimo. Pats jis toli gražu nebuvo 
tikras dėl savo sėkmės. Visų pirma grafas juo nelabai domėjosi; 

antra vertus, tenoras, kurį jis ruošėsi pakeisti, buvo pirmos kla- 
sės dainininkas, taigi nebus lengva priversti publiką jį pamiršti. 
Tiesa, Andzoletas taip pat kas vakarą dainuodavo grafo rūmuo- 
se, ir Konsuela nepaprastai vikriai sugebėdavo iškelti jį į pirmą 
planą dainuojant duetus; jos stiprus, gerokai pranokstantis jo 
sugebėjimus, talentas įkvėpdavo Andzoletą ir jis dažnai dainuo- 
davo labai gerai. Jam daug plojo, skatino jį, tačiau gražus jau- 
nuolio balsas nublankdavo vos pradėjus dainuoti Konsuelai, ir ne 
tik klausytojai, bet ir jis pats su siaubu suvokdavo savo trūku- 
mus. Jam reikėjo smarkiai kibti į darbą, tačiau Konsuela niekaip 
negalėjo jo įtikinti rytais dainuoti kartu su ja jos namelyje, kur 
ji tebegyveno, nepaisydama grafo pasiūlymų įkurdinti ją geres- 
nėje vietoje. Andzoletas buvo užsiėmęs įvairiais rūpesčiais, vizi- 
tais, intrigomis, nereikšmingais darbeliais ir neturėjo nei laiko, 
nei noro dirbti. 

Andzoletas, be kita ko, priėjo išvados, kad pavojingiausias jo 
priešas yra Korilė. Žinodamas, kad grafas su ja daugiau nesusi- 
tikinėja ir ja nebesidomi, jis nutarė ją aplankyti ir pamėginti 
palenkti į savo pusę. Jo žiniomis, dainininkė linksmai ir filosofiš- 
kai priėmė grafo neištikimybę ir kerštą; ji gavo puikų Paryžiaus 
italų operos pasiūlymą ir dabar laukia savo varžovės žlugimo, dėl 
kurio ji, matyt, yra tikra, o kol kas šaiposi ir tyčiojasi iš nerealių 
grafo ir jo bičiulių svajonių. Klastingas ir atsargus Andzoletas nu- 
tarė nuginkluoti baisųjį priešą. Kartą, išsipuošęs ir išsikvėpinęs, 
jis išsiruošė pas ją apie vidudienį, tuo laiku, kai Venecijos rū- 
muose viešpatauja ramybė, visi ilsisi ir retai lanko vieni kitus. 

Jis užtiko Korilę vieną puikiame buduare; ji snūduriavo ant 
kušetės, apsivilkusi žavingu negliže, kaip sakydavo tais laikais. 
Tačiau dienos šviesoje Andzoletas pastebėjo, koks pasikeitęs jos 
veidas: matyt, ne taip jau lengvai ji išgyveno istoriją su Konsu- 
ela, kaip mėgino įtikinti jos gerbėjai. 

* — O, čia tu, šelmi! — šūktelėjo ji, linksmai plekšnodama jam 
į veidą ir duodama ženklą tarnaitei išeiti ir uždaryti duris.— Vėl 
atėjai saldžialiežuvauti? Ar tik nemanai mane įtikinti, kad nesi 
klastingiausias iš visų gerbėjų ir vikriausias iš visų šlovės me- 
džiotojų? Jūs, mano mielas drauge, esat didžiausias išpuikėlis, 
jei manote, kad netikėtas jūsų dingimas po tiekos švelnių prisi- 
pažinimų bent kiek mane nuliūdino. Ir didžiausias kvailys, kad 
privertėte mane jūsų laukti: po paros aš jus visai pamiršau. 

— Para! Bet juk tai baisiai daug! — bučiuodamas aukščiau 
alkūnės stiprią ir apvalią Korilės ranką, atsakė jis.— Ak, jei ga- 
lėčiau tuo patikėti, labai didžiuočiausi savimi! Bet gerai žinau: 
jei būčiau buvęs toks lengvatikis ir kaip gryną pinigą priėmęs 
jūsų kalbas... 


71 


— Siūlau užmiršti, ką kalbėjau. Jei tu būtum tuomet pas mane 
sis nebūčiau tavęs priėmusi. Tačiau kaip drįsai ateiti šian- 

ien 

— Argi tai bloga — nelįsti žmonėms į akis, kai jiems sekasi, 
ir ateiti pas juos pareikšti meilės ir ištikimybės jausmų, kai 
jie... 

— Tęsk! „Kai jie patekę į nemalonę?" Esi labai kilnus ir jaut- 
rus, įžymusis mano drauge! — Korilė atsirėmė į juodą atlasinę pa- 
galvėlę, šaižiai ir kiek dirbtinai juokdamasi. 

Ryškioje vidudienio šviesoje atstumtoji primadona atrodė kiek 
nublankusi, išgyvenimai paliko pėdsakus jos gražiame, žydinčiame 
veide; vis dėlto Andzoletas, kuriam dar niekada neteko būti vie- 
nam su tokia puošnia ir švytinčia moterimi, pajuto, kad kažkas 
sujudo tame jo sielos kampelyje, į kurį nepanoro nusileisti Kon- 
suela ir iš kurio jis sąmoningai išvijo šviesų jos paveikslą. Anks- 
ti ištvirkę vyrai kartais gali jausti draugiškus jausmus skaisčiai, 
nepatyrusiai merginai, bet įžiebti juose aistrą pajėgia tik koketė. 
Į Korilės pašaipas Andzoletas atsakinėjo meilės prisipažinimais. 
Eidamas pas ją, jis nusprendė suvaidinti įsimylėjėlį, o čia staiga 
iš tiesų pajuto meilę. Sakau „meilę“, kadangi nežinau geresnio 
termino, nors vartoti šį nuostabų žodį apibūdinti tiems jausmams, 
kuriuos sukelia šaltos, žaidžiančios žemais instinktais moterys 
kaip Korilė, reiškia jį suteršti. Pastebėjusi, kad jaunasis tenoras 
rimtai susižavėjęs, ji atsileido ir ėmė švelniau juokauti. 

— Prisipažinsiu, tu man patikai visą vakarą, — pasakė ji,— bet 
iš tikrųjų aš tavęs negerbiu. Žinau, kad esi garbėtroška, vadinasi, 
klastingas ir linkęs išduoti. Tavimi negalima pasitikėti. Tą naktį 
mano gondoloje suvaidinai despotą ir pavyduolį. Man nusibodo 
drungni jaunų didikų garbinimai ir su tavim man būtų buvę įdo- 
miau, bet tu, niekingas bermniūkšti, mane apgaudinėjai: tu buvai 
įsimylėjęs kitą ir dabar tebemyli ir nori ją vesti... Ką? O, pui- 
kiai žinau: mano varžovę, debiutantę, naująją Dzustinjanio mei- 
luže. Gėda mums abiems, visiems trims, ne — visiems keturiems! — 
nejučia įsikalbėjusi, suriko ji ir atitraukė nuo Andzoleto savo 
ranką. 

— Kokia jūs žiauri! — sušuko jis, vėl stengdamasis sugriebti 
jos putlią rankutę.— Jūs turėtumėt suprasti, kas man atsitiko, kai 
pirmą kartą jus pamačiau, o ne galvoti apie tai, kas mane do- 
mino iki tos lemtingos akimirkos... Jūs pati galite susiprasti, 
kas buvo po to. Bet ar verta Mums galvoti apie tai dabar, kai... 

— Aš visai neketinu pasitenkinti užuominomis ir nutylėjimais. 
Sakyk tiesiai: tu dar tebemyli čigonę? Tu vesi ją? 

"— Jei aš ją myliu, kodėl iki šiol nevedžiau? 

— Galbūt todėl, kad anksčiau tam priešinosi grafas. Dabar 
visi žino, kad jis pats to nori. Netgi kalbama, kad jis trokšta 
pagreitinti vestuves, o mergiotė seniai... 

Andzoletas paraudo išgirdęs, kaip įžeidinėjama būtybė, kurią 
jis dievina. 

— Aha! Tu įsižeidei! — sušuko Korilė.— Puiku! Tai viskas, ką 
norėjau sužinoti. Tu myli ją. Kada gi vestuvės? 

— Nebus jokių vestuvių. 

— Vadinasi, jūs dalijatės su grafu? Neveltui jis toks malonin- 
gas jums. 

— Dėl Dievo meilės, sinjora, nekalbėkime nei apie grafą, nei 
apie ką kita, kalbėkime tik apie mus abu. 

— Sutinku! Taigi šiuo metu mano buvęs meilužis ir tavo bū- 
simoji Žmona... 

Andzoletas supyko. Jis atsistojo nutaręs išeiti. Bet taip jis tik 
dar stipriau įpūstų neapykantą moters, kurią norėjo palenkti į 
savo pusę. Nelaimingas ir suniekintas, jis dvejojo. 

Korilė degė troškimu pastūmėti jį į neištikimybę — ne dėl to, 
kad mylėjo, o dėl to, kad atkeršytų Konsuelai, nors ir nebuvo vi- 
sai tikra, ar varžovė nusipelnė tokių įžeidinėjimų. 

— Na, matai, — tarė ji, žvilgsniu prismeigusi Andzoletą prie 
buduaro durų,— aš pagrįstai tavim nepasitikėjau: dabar tu ap- 
gaudinėji vieną iš mūsų. Kurią gi — ją ar mane? 

— Nei vienos, nei kitos! — sušuko jis, trokšdamas pasiteisinti 
savo akyse.— Aš nesu jos meilužis ir niekada juo nebuvau. Net- 
gi nesu jos įsimylėjęs, nes visai nepavyduliauju grafui. 

— Nemeluok! Tu taip stipriai pavyduliauji, kad net sau ne- 
nori prisipažinti, o čia atėjai pasigydyti arba užsimiršti. Nuolan- 
kiai dėkoju! 

— Kartoju, aš visiškai nepavyduliauju, ir kad įrodyčiau, jog 
nepykstu ant jūsų, pasakysiu, kad grafas — kaip ir aš — nėra jos 
meilužis, — ji skaisti kaip kūdikis; vienintelis žmogus, kuris jums 
nusikalto, tai grafas Dzustinjanis. 

— Vadinasi, aš galiu padaryti taip, kad čigonę nušvilptų, ir 
tu dėl to nė kiek nesupyksi? Gerai! Tu sėdėsi mano ložėje ir 
švilpsi, o po spektaklio tapsi vieninteliu mano meilužiu! Na, su- 
tik, kol aš nepersigalvojau. 

— Sinjora, jūs norite pakenkti mano debiutui? Jūs pi žinote, 
kad aš turiu pasirodyti kartu su Konsuela. Jei ją nušvilps, tai ir 
aš tapsiu jūsų pykčio auka. Ką aš, nelaimingasis, padariau, kad 
užsitraukiau jūsų nemalonę? Aš turėjau nuostabią, pražūtingą 
svajonę: visą vakarą įsivaizdavau, kad jūs bent truputį man pri- 
jaučiate, kad jūsų palankumas padės man laimėti. Tačiau, pasi- 
rodo, jūs mane niekinate, nekenčiate manęs. O juk aš jus my- 
lėjau, dievinau... Na, ką gi, jei aš jums toks šlykštus, naikinkite 
mano karjerą. Bet jei dabar, kai esame vieni, jūs man pasakysite, 
kad esu jums bjaurus, aš pasirengęs publikos akivaizdoje iškęsti 
jūsų pyktį. | 

— Ak tu gyvate! — sušuko Korilė.— Tavo kalbos ir žvilgsniai 
pilni saldžių nuodų! Brangiai sumokėčiau, kad galėčiau tave pa- 
žinti, suprasti, bet mane sulaiko baimė: kas esi — žavingiausias 
meilužis ar pavojingiausias priešas? 

— Aš — jūsų priešas? Negalėčiau juo būti, net jei būčiau 
jums abejingas. Be to, ar jūs turite priešų, dieviškoji Korile? Ar 
galite turėti priešų Venecijoje, kur visi jus.pažįsta ir kur esate 
vienintelė karalienė? Kai susipykote su grafu, jis iš keršto pa- 
noro jus pašalinti. Atsitiktinai jis susitiko gabią mergaitę; ji sva- 
joja apie debiutą. Ar ji, vargšė, dėl to kalta? Konsuela labai jus 
gerbia ir tikrai neturi tokių įžūlių pretenzijų jūsų atžvilgiu, kaip 
jūs manote. Man aišku, kodėl jūs taip nusiteikusi prieš Konsu- 
elą. Viena, paslaugūs grafo draugai stengiasi perdėti jos su- 
gebėjimus, kita vertus, jūsų gerbėjai, užuot jus nuramine, įtikinę, 
kad jūsų šlovė tvirta, o varžovė dreba iš baimės, priešingai, pik- 
tais šmeižtais jus tik erzina ir pykina. Dėl to esu taip priblokš- 
tas, kad net nežinau, kaip išsklaidyti jūsų abejones. 

— Gerai žinai, prakeiktas plepy! — aistringai ir kartu šiek tiek 
nepatikliai žvelgdama į jį, atsakė Korilė.— Klausausi saldžių ta- 
vo kalbų, o protas man liepia nepasitikėti tavim. Žinau, kad Kon- 
suela yra nuostabi, nors mane stengiamasi įtikinti, kad taip nėra; 
ji turi sugebėjimų — tiesa, visiškai kitokių negu mano: pats griež- 
tasis Porpora apie tai kalba visiems. 

— Jūs gerai jį pažįstate ir turbūt žinote jo keistenybės ar, 
tiksliau pasakius, maniją. Jis nepakenčia kitų originalumo, nepa- 
kenčia dainavimo naujovių, tačiau už teisingai sudainuotą gamą 
jis gali paskelbti savo mokinę esant geresnę už visas publikos 
numylėtas „žvaigždes“; pakanka, kad mokinė įdėmiai klausytųsi 
jo samprotavimų ir pedantiškai kaltų jo pamokas. Nuo kada jūs 
taip vertinate to bepročio senio nuomonę? 

— Tai ji nėra talentinga? 

— Ji turi gražų balsą, neblogai gieda bažnyčioje, o apie teat- 
Ią neturi nė menkiausio supratimo; scenoje ji gali taip sutrikti, 
kad baimė sunaikins ir tuos nedidelius sugebėjimus. 

— Ji sutriks? Ką tu! Man sakė, ji labai drąsi, net įžūli! 

— Vargšė mergaitė! Matyt, ji turi daug priešų! Nuostabioji 
Korile, jūs išgirsite ją ir pajusite jai užuojautą; užuot surengusi 
jai žlugimą — apie tai ką tik juokais kalbėjote,— jūs panorėsite 
jai padėti. 

— Arba tu meluoji, arba man melavo mano draugai. 

— Jūsų draugai suklydo. Jie išsigando, kad gali atsirasti jums 
varžovė. Ir ko išsigando? Mergaitės! Menkai jie jus pažįsta, jei 
abejoja jūsų jėgomis! Jei turėčiau laimę būti jūsų draugu, pati- 
kėkite, geriau jus vertinčiau ir neabejočiau jūsų talentu, net jei 
jums tektų varžytis su pačia Faustina ar Molteni! 

— Nemanyk, kad aš išsigandau jos. Nesu nei pavydi, nei pik- 
ta, kitų šlovė niekada man nėra pakenkusi ar suerzinusi. Bet jei 
stengiamasi Mane pažeminti, priversti kentėti... 

— Gal norite, kad atvesčiau pas jus Konsuelą? Jei būtų išdrį- 
susi, ji seniai jau būtų atėjusi pas jus patarimo ir pagalbos. Bet 
ji tokia nedrąsi. Be to, jai taip pat prikalbėjo, kad esate žiauri, 
kerštinga ir norite ją sužlugdyti. 

— Ak, taip? Tuomet aš suprantu, ko tu čia atėjai. 

A Ne, sinjora, jūs, matyt, nesuprantate; aš nė trupučio nepa- 
tikėjau tais šmeižtais ir niekuomet nepatikėsiu. Ne, sinjora, ne, 
jūs manęs nesuprantate! 

Juodos Andzoleto akys sužvilgo, ir jis suklupo prie Korilės 
kojų, nutaisęs švelnią įsimylėjėlio miną. 

Korilei netrūko nei įžvalgumo, nei gudrumo, bet dėl savo tuš- 
tybės ir savimeilės ji dažnai patekdavo į spąstus. Be to, ji buvo 
aistringa moteris, o Andzoletas buvo gražiausias iš visų jos su- 
tiktų vyrų. Ji nesugebėjo atsispirti saldžioms jo kalboms. Džiaug- 
damasi, kad gali atkeršyti grafui, ji atsidavė Andzoletui. Praėjus 
savaitei nuo pirmojo jų pasimatymo, ji ėjo dėl jo iš proto, jos 
audringi pavydo ir pykčio proveržiai galėjo bet kurią akimirką 
atskleisti jų ryšio paslaptį. Andzoletas, irgi savaip ją“ įsimylėjęs 
(tiesa, jo širdis liko ištikima Konsuelai), gerokai išsigando šios 
pernelyg greitos ir tikros pergalės. Tačiau jis tikėjosi išlaikyti 
savo įtaką Korilei iki debiuto, kad ji negalėtų sugadinti jo ir Kon- 
suelos pasirodymo scenoje. Jis elgėsi labai apdairiai, melavo jai 
velniškai išradingai ir sugebėjo ją palenkti, užvaldyti. Jam pa- 
vyko ją įtikinti, kad labiausiai vertinąs moters kilnumą, švelnu- 
mą ir tiesumą. Jis meistriškai primetė jai vaidrnenį, kurį ji turėjo 
vaidinti visuomenėje Konsuelos atžvilgiu, jei nenorėjo sulaukti 
jo paniekos ir neapykantos. Jis buvo jai švelnus ir kartu griežtas. 
Grasinimus maskuodamas meilumu, jis įtikinėjo laikąs Korilę ge- 
Tumo angelu. Vargšė Korilė savo buduare suvaidino visus įma- 
nomus vaidmenis, išskyrus tą, kuris, reikia pasakyti, jai nesisekė 
ir scenoje. Tačiau ji pakluso Andzoletui, bijodama netekti malo- 
numų, kurių ji dar neprisisotino; Andzoletas savo ruožiu šykštėjo 
jai tų malonumų, kad nenusibostų. Jam pavyko Korilę įtikinti, 
kad grafas ją dar įsimylėjęs ir tik vaizduojąs abejingą, o pats 
paslapčia pavyduliaująs. 

— Jei jis sužinotų apie mūsų laimę, galas viskam: ir mano 
debiutui, ir, galimas dalykas, visai mano karjerai, — kalbėjo jis.— 
Nuo tos dienos, kai neatsargiai prasitarei jam apie mano meilę 
tau, jis labai atšalo; manau, jei jis sužinotų apie mūsų ryšį, pra- 
dėtų Manęs nekęsti ir persekioti. 

Tai buvo mažai tikėtina: grafas būtų apsidžiaugęs, jei būtų su- 
žinojęs apie Andzoleto neištikimybę sužadėtinei. Tačiau išpuikusi 
Korilė patikėjo Andzoleto melu. Patikėjo ji ir tuo, kad jai nėra 
ko baimintis dėl Andzoleto meilės Konsuelai. Jis prisiekinėjo vi- 
sais šventaisiais, kad vargšei mergaitei buvo kaip brolis — iš 
esmės tai buvo tiesa,— ir jam pavyko užgesinti Korilės pavydą. 
Artėjant didžiajai dienai, Korilė nutraukė visas intrigas prieš Kon- 
suelą; ji netgi ėmė veikti priešingai, tikėdama, kad drovi, neėpa- 
tyrusi debiutantė žlugs ir be jos pastangų, o Andzoletas bus be 
galo jai dėkingas, kad ji prie to neprisidėjo. Be to, Andzoletui 
pavyko suvaidyti Korilę su ištikimiauslais gerbėjais: iškėlęs pa- 
vydo sceną, jis pareikalavo, kad jinai juos išvytų. 

Patyliukais griaudamas planus moters, kurią jis kasnakt glau- 
dė prie krūtinės, gudrus venecijietis tuo pat metu grafui ir Kon- 
suelai kalbėjo visai ką kita. Jis gyrėsi jiems, kaip gudriai, įžū- 
liai meluodamas sugebėjo nuginkluoti pavojingą priešininke. 
Lengvabūdis grafas, visokių intrigų mėgėjas, mielai klausėsi glo- 
botinio tauškalų. Jo savimeilę glostė Andzoleto įtikinėjimai, esą, 
Korilė sielojasi dėl jų išsiskyrimo; su nerūpestingų žiaurumu, 
būdingu žmonėms, pasinėrusiems į teatrinį gyvenimą ir meilės 
nuotykius, grafas skatino jaunuolį krėsti visokias šunybes. Visa 
tai stebino ir liūdino Konsuelą. 

— Būtų daug geriau,— sakė ji savo jaunikiui, — jei lavintum 
savo balsą ir mokytumeis vaidmenį. Tu įsivaizduoji, kad daug 
padarei, nuginklavęs priešą. Patikėk, nušlifuota gaida, pajausta 
intonacija objektyvią publiką veikia labiau negu pavyduolių ty- 
lėjimas. Štai į tokią publiką reikia atsižvelgti, ir man liūdna, 
kad tu apie ją nė kiek negalvoji. 

— Nesijaudink, brangi  Konsuela,— atsakė  Andzoletas.— 
Klysti manydama, kad toji pati publika gali būti ir objektyvi, ir 
išmananti. Išmanantys žmonės retai būna sąžiningi, o sąžiningieji 
taip nedaug išmano, kad menkiausias drąsos blyksnis juos apaki- 
na ir pavergia. 


XVII 


Andzoleto pavydas grafui kiek aprimo: jis buvo užsiėmęs 
svajonėmis apie šlovę ir Korilės meile. Laimė, Konsuelai nerei- 
kėjo dorovingo ir budraus gynėjo. Saugoma savo pačios nekalty- 
bės, mergaitė išvengdavo įžūlių Dzustinjanio puolimų ir laikė jį 
toliau nuo savęs jau vien tuo, kad mažai apie jį galvojo. Pra- 
bėgus dviems savaitėms, ištvirkęs venecijietis pamatė, kad joje 
dar nepabudo nuodėminga aistra, nors jis visaip stengėsi ją pa- 
žadinti. Kol kas jam sekėsi ne geriau kaip pirmąją dieną, tad 
jis nenorėjo persistengti ir viską sugadinti. Jei Andzoletas jį būtų 
persekiojęs, grafas iš pykčio būtų paspartinęs reikalą, tačiau 
Andzoletas paliko jam laisvas rankas, Konsuela nieko neįtarė, tai- 
gi grafui neliko nieko kita kaip būti maloniam ir laukti. Norė- 
damas patikti, jis griebėsi įvairiausių švelnaus merginimosi gud- 
rybių, o Konsuela manė, kad toks elgesys yra įprastas aristokra- 
tams, pasižymintiems papročių laisvumu. Grafas aistringai mėgo 
muziką ir buvo geras, todėl ji jautė jam tikrą draugiškumą ir 
gilų dėkingumą; o jis dėl tokio tyros ir ištikimos sielos artumo 
jautėsi ir laimingas, ir neramus; jis pradėjo bijoti to jausmo, 
kurį norėjo pažadinti joje ryžtingų savo prisipažinimu. 

Tuo metu, kai jis baimindamasis ir kartu su tam tikru malonu- 
mų išgyveno anksčiau nepatirtą jausmą (jį kiek guodė Veneci- 
joje pasklidęs prasimanymas apie tariamą jo pergalę), Korilė taip 
pat patyrė savyje kažkokį perversmą. Ji mylėjo, ir mylėjo kairš- 
tai. Irzli ir valdinga, ji tapo jaunojo Adonio verge, tuo ji pa- 

nėšėjo į gosliąją Venerą, įsimylėjusią gražuolį medžiotoją ir pir- 
mą sykį paklususią savo mirtingam išrinktajam. Korilė netgi mė- 
gino dėtis dorybinga,— šios savybės ji visiškai neturėjo, — ir dėl 
to jautė kažkokį saldų graudulį: juk yra žinoma, kad kitos bū- 
tybės dievinimas išaukština ir sutaurina sielas, nelinkusias į di- 
džius ir pasiaukojamus darbus. 


Šie gilūs išgyvenimai padarė įtakos ir Korilės talentui: teatre 
buvo pastebėta, kad patetinius vaidmenis jį atlieka kur kas sub- 
tiliau ir jausmingiau. Tačiau jos būdas ir pati prigimtis buvo su- 
laužyta ir toks jos pasikeitimas sukėlė sunkią vidinę krizę; šioje 
kovoje ji fiziškai nusilpo.  Nustebę aplinkiniai matė — vieni 
džiaugdamiesi, kiti baimindamiesi, — kaip ji praranda savo balsą. 
Negilus kvėpavimas ir intonacijos netikrumas kenkė jos nuosta- 
bioms improvizacijoms. Nepasitenkinimas savimi ir baimė galu- 
tinai palaužė jos jėgas. Spektaklyje prieš Konsuelos debiutą ji 
dainavo taip prastai, kad draugai, norėję jai paploti, buvo pri- 
versti nutilti dėl publikos reiškiamo nepasitenkinimo. 

Pagaliau atėjo didžioji diena. Salė buvo taip perpildyta, kad 
nebuvo kuo kvėpuoti. Juodai apsirėdžiusi, išbalusi ir susijaudi- 
nusi, Korilė vos gyva sėdėjo mažoje tamsioje ložėje; ji bijojo, 
kad nežlugtų jos mylimasis ir su siaubu mąstė apie galimą var- 
žovės pergalę. Visa Venecijos aristokratija ir visos gražuolės, 
pasipuošusios brangenybėmis ir gėlėmis, užpildė tris ryškiai ap- 
šviestus pusapvalės salės aukštus. Frantai būriavosi užkulisiuose 
ir, to meto papročiu, užėmė pusę scenos. Dožo žmona, lydima 
svarbiausių respublikos valdininkų, užėmė savo ložę prie avan- 
scenos. Orkestrui diriguoti turėjo pats Porpora, o grafas Dzustin- 
janis laukė prie Konsuelos persirengimo kambario durų, kol ji 
ruošėsi; tuo metu užkulisiuose Andzoletas, apsivilkęs Antikos 
kario kostiumą, tiesa, šiek tiek sumodernintą, kone mirė iš baimės 
ir stengėsi padrąsinti save kiprietišku vynu. 

Opera buvo parašyta ne klasiko ir ne novatoriaus, ne rimto 
senųjų laikų kompozitoriaus ir ne drąsaus šiuolaikinio muziko. 
Tai buvo kažkokio užsieniečio nežinomas kūrinys. Porpora, norė- 
damas išvengti intrigų — jos, be abejonės, būtų prasidėjusios, 
jei jis būtų panorėjęs atlikti savo arba kito žymaus kompozito- 
Tiaus kūrinį — ir galvodamas visų pirma apie savo mokinės pa- 
sisekimą, pasiūlė ,„Hipermnestros“ partitūrą. Tai buvo pirmas ly- 
rinis kūrinys vieno jauno vokiečio, kuris ne tik Italijoje, bet ir 
pasaulyje neturėjo nei priešų, nei gerbėjų ir kuris vadinosi tie- 
siog ponu Kristofu Gliuku. 

Scenoje pasirodžius Andzoletui, salė susižavėjusi suošė. Te- 
noras, kurį jis pakeitė, puikus dainininkas, padarė klaidą: jis 
paliko sceną tuomet, kai jau neturėjo nei balso, nei grožio. Nedė- 
kingoji publika nelabai jo gailėjo; dailioji publikos dalis, klau- 
santi daugiau akimis nei ausimis, buvo sužavėta, kai vietoj spuo- 
guoto storulio pasirodė dvidešimt ketverių metų jaunuolis — švie- 

žias kaip rožė, šviesiaplaukis kaip Febas, panašus į Fidijaus 
statulą, tikras lagūnų vaikas: bianco, crespo e grassotto !. 

Jis buvo per daug susijaudinęs, kad galėtų gerai sudainuoti 
savo ariją, bet moteris ir teatro senbuvius sužavėjo puikiu balsu, 
gražiomis pozomis ir keliais naujais vykusiais pasažais. Debiu- 
tantas turėjo puikius duomenis, jo laukė graži ateitis. Triskart 
nuaidėjo plojimų griausmas, dukart jaunasis tenoras buvo iš- 
kviestas į sceną, kaip įprasta Italijoje, o ypač Venecijoje. 

Sėkmė padrąsino Andzoletą ir, kai jis vėl pasirodė kartu su 
Hipermnestra, jame neliko nė pėdsako baimės. Tačiau šioje sce- 
noje visų dėmesį užvaldė Konsuela: visi matė ir girdėjo tik ją. 

— Štai ji! — girdėjosi iš visų pusių. 

— Kas? Ispanė? 

— Taip, debiutantė. Dzustinjanio meilužė. 

Konsuela išėjo rimta ir susikaupusi; apžvelgusi salę, ji nusi- 
lenkė publikai, be nusižeminimo ir koketiškumo priėmė savo ger- 
bėjų audringus plojimus ir pradėjo rečitatyvą tokiu tvirtu ir gry- 
nu balsu, kad jau po pirmosios frazės teatrą sudrebino susižavė- 
įimo šūksniai. 

— Ak, klastūnas! Jis pasijuokė iš manęs! — sušuko Korilė, 
metusi neapykantos kupiną žvilgsnį į Andzoletą, kuris nesusilai- 
kęs žvilgtelėjo į ją su neslepiama pašaipa; apsipylusi ašaromis, 
ji pasitraukė į savo ložės gilumą. 

Konsuela sudainavo dar keletą frazių. Tuo metu pasigirdo 
gergždžiantis senojo Ločio balsas: 

— Amicį miei, guesto ė un portento!* 

Kai ji dainavo įžanginę ariją, publika ją daug kartų nutraukė, 
šaukė „bis“, septynis kartus kvietė į sceną; teatras gaudė iš susi- 
žavėjimo. Žodžiu, Venecijos muzikos mėgėjų entuziazmas prasi- 
veržė visu savo kerinčiu ir šiek tiek komišku įkarščiu. 

— Ko jie taip šaukia? — klausė Konsuela, grįžusi į užkulisius 
ir girdėdama publikos reikalavimus vėl ir vėl pasirodyti. — Gali- 
ma pagalvoti, kad jie ruošiasi apmėtyti mane akmenimis! 

Nuo tos akimirkos Andzoletas, be abejonės, pasitraukė į ant- 
Iąjį planą. Jį sutikdavo gerai, bet tik todėl, kad visi buvo pa- 
tenkinti. Publika šaltai ir atlaidžiai vertino jo klaidas ir ne itin 
žavėjosi vykusiomis vietomis, 

Moterims — ekspansyviai, triukšmingajai publikos daugumai — 
patiko jo išvaizda, tačiau vyrai buvo nekokios nuomonės apie jį 
ir visą savo susižavėjimą nukreipė į primadoną. Nė vienas iš. 
tų, kurie atėjo į teatrą priešiškai nusiteikę, nedrįso išsakyti nė 
menkiausios kritikos; tiesą sakant, neatsirado tokių, kurie būtų 
atsilaikę prieš visuotinį susižavėjimą naujuoju stebuklu. 

Opera turėjo didelį pasisekimą, nors pačia muzika iš esmės. 
niekas nesidomėjo. Tai buvo grynai itališkas kūrinys, gracingas, 

! šviesiaplaukis, garbanotas Ir tvirtas (it.) 

2 Bičiuliai mano, tai stebuklas! (it.) 

saikingai patetiškas, bet, kaip buvo kalbama, iš šios operos dar 
nebuvo galima nuspėti „„Alcestės“ ir „Orfėjaus“ autoriaus. Joje 
buvo nedaug vietų, kerinčių klausytojus savo grožiu. Per pirmą- 
ją pertrauką vokiečių kompozitorius buvo iškviestas kartu su 
tenoru, primadona ir net Klorinda. Klorinda, priimta Konsuelos 
prašymu, savo antraeilį vaidmenį sudainavo dusliu balsu ir vul- 
gariu akcentu, sužavėdama visus savo pečiais: Rozalba, kurią ji 
pakeitė, buvo per daug liesa! 

Per paskutinę pertrauką Andzoletas, visą laiką slapta sekęs 
Korilę, pastebėjo, kad toji vis labiau širsta; jis nutarė užeiti į jos 
ložę ir užbėgti už akių galimam sprogimui. Jį pamačiusi, Korilė 
kaip tigrė šoko ant jo ir nagais taip išarė jam veidą, kad vėliau 
nei pudra, nei dažai negalėjo paslėpti kruvinų įdrėskimų. Įžeis- 
tas tenoras sutramdė meilužės įniršį, trenkdamas į krūtinę kumš- 
čiu taip smarkiai, kad jinai, vos nepraradusi sąmonės, krito į savo 
sesers Rozalbos glėbį. 

— Niekšas! Išdavikas! Nevidonas! — dusdama murmėjo ji— 
Ir tu, ir tavo Konsuela — abu žūsite nuo mano rankos! 

— Nelaimingoji, tik pamėgink žengti bent vieną žingsnį, pa- 
mėgink ką nors iškrėsti —ir aš nudursiu tave visos Venecijos 
akivaizdoje! — pro sukąstus dantis sušnypštė išbalęs Andzoletas 
ir išsitraukė peilį, kurį visuomet nešiojosi ir kuriuo mokėjo nau- 
dotis meistriškai kaip tikras lagūnų vaikas. 

— Jis padarys tai, — su siaubu sušnabždėjo Rozalba.— Mal- 
dauju tave, greičiau eikime iš čia, kitaip mūsų laukia mirtis! 

— Taip, taip, tikra tiesa, įsidėmėkite tai, — atsakė Andzoletas, 
užtrenkdamas ložės duris ir jas užrakindamas. 

Ši tragikomiška scena buvo grynai venecijietiška: viskas vy- 
ko žaibiškai ir patylomis. Vis dėlto, kai debiutantas iš užkulisių 
nuskubėjo į savo persirengimo kambarį, prisidengęs skruostą no- 
sine, visi suprato, kad įvyko nedidelis susidūrimas. O kirpėjas, 
pakviestas sutvarkyti išdraikytų graikų princo garbanų ir už- 
maskuoti įdrėskimų, tuoj pat išskalambijo choristams ir statistams, 
kad herojaus skruostas nukentėjo nuo vienos įsimylėjusios katy- 
tės nagučių. Kirpėjas žinojo, ką reiškia tokios žaizdos, nes ne 
kartą buvo dalyvavęs panašiuose užkulisių įvykiuose. Žinia apie 
šį atsitikimą akimirksniu pasklido scenoje, peršoko per rampą, 
pasiekė orkestrą ir balkoną, iš balkono persimetė į ložes, o iš 
ten, gerokai padailinta, prasiskverbė į parterį. Andzoleto ir Kori- 
lės ryšys dar niekam nebuvo žinomas, tačiau kai kurie buvo matę, 
kaip jis sukosi apie Klorindą, tad pasklido gandas, jog pastaroji, 
apimta pavydo primadonai, gražiausiajam tenorui išdūrė akį ir 
išmušė tris dantis. | 

Ši žinia daugelį nuliūdino (ypač dailiosios S atstovės), 
tačiau kitiems tai buvo žavingas skandaliukas. Žiūrovai vienas 
kitą klausinėjo, ar nebus nutrauktas spektaklis ir ar nepasiro- 
dys ankstesnis tenoras Stefaninis baigti vaidmens su sąsiuviniu 
rankose. Bet štai uždanga pakilo. Pasirodė Konsuela, tokia pat 

rami ir didinga, ir viskas buvo užmiršta. Nors jos vaidmuo nebuvo 
tragiškas, tačiau Konsuela, vaidindama stipriai ir išraiškingai, pa- 
darė jį tokį. Ji privertė visus ašaroti, ir kai pasirodė tenoras, jo 
žaizda sukėlė vien šypsenas. Tačiau dėl to juokingo epizodo An- 
dzoleto sėkmė kiek nublanko, ir“ visi laurai tą vakarą atiteko 
Konsuelai. Pabaigoje ją vėl ir vėl kvietė į sceną, palydėdami 
karštais aplodismentais. 

Po spektaklio visi nuvyko į Dzustinjanio rūmus vakarieniauti, 
ir Andzoletas visai pamiršo apie ložėje užrakintą Korilę; norė- 
dama iš ten išeiti, ji buvo priversta išlaužti duris. Sumaištyje, 
kuri paprastai vyrauja teatre po sėkmingo spektaklio, niekas to 
nepastebėjo. Tačiau kitą dieną kažkas sugretino abu įvykius — 
išlaužtas duris ir tenoro įdrėskimus — ir Andzoleto ir Korilės mei- 
lės ryšys, kurį jie taip kruopščiai slėpė, buvo išaiškintas. 

Andzoletas jau buvo užėmęs vietą prie didelio stalo, aplink 
kurį grafas, iškėlęs prašmatnų banketą Konsuelos garbei, suso- 
dino savo svečius, o garsūs Venecijos poetai jau buvo pradėję 
skaityti iš anksto sukurtus madrigalus ir sonetus dainininkės gar- 
bei,— kai liokajus po Andzoleto lėkšte tylomis pakišo Korilės 
laiškelį. Jis paslapčia perskaitė: | 

„Jei tu neateisi pas mane tuoj pat, aš pati ateisiu pas tave ir 
surengsiu tau skandalą, kur bebūtum — pasaulio pakrašty ar tris- 
kart prakeiktos Konsuelos glėbyje!“ 

Suvaidinęs staigaus kosulio priepuolį, Andzoletas pakilo nuo 
stalo. Prieškambaryje, išplėšęs lapą iš gaidų saąsiuvinio, jis pieštu- 
ku brūkštelėjo: 

„Jei nori, ateik: mano peilis toks pat aštrus, kaip ir mano pa- 
nieka ir neapykanta tau!“ 

Tironas žinojo, kad tokiai moteriai baimė yra vienintelis apy- 
nasris, grasinimas — vienintelis būdas ją sutramdyti. Tačiau jis 
nejučia paniuro ir per vakarienę buvo išsiblaškęs. Kai visi pakilo 
nuo stalo, jis pabėgo ir nudūmė pas Korilę. 

Jis užtiko nelaimingą moterį baisioj nevilty. Ji sėdėjo prie 
lango susivėlusi, užtinusiomis nuo ašarų akimis. Suplėšyta suk- 
nelė skutais karojo ant jos krūtinės, kuri kilnojosi nuo raudos. 
Pamačiusi tą, kurio jau nebesitikėjo pamatyti, ji nejučia apsi- 
džiaugė. Tačiau Andzoletas per daug gerai ją pažinojo, kad pultų 
ją guosti. Jis buvo tikras, kad bet koks jo parodytas gailestis 
ar atgaila pažadins joje pyktį ir keršto troškimą, todėl nutarė ir 
toliau vaidinti nepermaldaujamą; nors jam širdies gilumoje buvo 
gaila Korilės, jis apipylė ją baisiais priekaištais ir pareiškė, kad 
atėjo su ja atsisveikinti visam laikui. Ji metėsi prieš jį ant kelių 
ir prišliaužė paskui jį iki pat durų, maldaudama atleidimo. Tik 
visiškai ją palaužęs ir pažeminęs, jis apsimetė sušvelnėjęs. Žvelg- 
damas į išpaikintą gražuolę, besivoliojančią dulkėse prie jo kojų 
kaip atgailaujančią Magdaleną, apimtas išdidumo ir nepaaiškina- 
mo jaudulio, jis nusileido aistringiems jos maldavimams. Glamo- 
nėdamas šią sutramdytą liūtę, Andzoletas nė akimirką nepamiršo, 

kad ji yra laukinis žvėris, ir iki galo vaidino įžeistą, bet atlaidų 
valdovą. 

„ Jau švito, kai ši moteris, apsvaigusi ir pažeminta, pridengusi 
blyškų veidą ilgais juodais plaukais ir atsirėmusi gražiomis ran- 
komis į sudrėkusį nuo ryto rasos balkoną, ėmė tyliu, švelniu 
balsu skųstis dėl kančių, kurias jai kelia meilė. 

— Na, taip, esu pavydi, — kalbėjo jinai, — labai pavydi. Man 
sunku matyti, kaip mano dešimties metų šlovę akimirksniu sunai- 
kina nauja kylanti žvaigždė, kaip žiauri, užmarši minia be gai- 
lesčio mane atstumia. Kai tu pajusi pasisekimo džiaugsmą ir žlu- 
gimo kartėlį, patikėk, nebūsi toks griežtas ir reiklus sau, koks 
dabar esi man. Tu sakai, kad esu pilna jėgų, kad sėkmė, turtai 
ir visa kita manęs laukia svečiose šalyse, kad ten turėsiu kitų 
meilužių. Tačiau kas šiame pasauly galėtų paguosti mane dabar, 
kai paliko visi draugai, kai esu nutrenkta nuo sosto, o jame jau 
karaliauja kita? Ir toji gėda — pirmoji mano gyvenime, vienintelė 
per visą mano karjerą — užpuolė mane tuomet, kai atsiradai iu! 
Pasakysiu daugiau: tu užtraukei man šią gėdą, tu — pirmas mano 
meilužis, kurį beprotiškai pamilau. Tu sakai, kad esu klastinga 
ir pikta, kad tik vaidinau kilnią ir gerą, bet juk tu pats to norė- 
jai, Andzoletai. Aš buvau įžeista — tu pareikalavai, kad vaizduo- 
čiau ramią, ir aš apsimečiau esanti rami, Aš buvau nepatikli — 
tu pareikalavai, kad patikėčiau tavo nuoširdumu, ir aš patikėjau. 
Mano sieloje virė pyktis ir neviltis — tu man sakei: juokis, ir aš 
juokiausi. Aš buvau įniršusi — tu man liepei tylėti, ir aš tylėjau. 
Ką dar galėjau padaryti? Aš vaidinau svetimą vaidmenį ir apsi- 
mečiau esanti tvirta, bet juk taip nėra. Dabar, kai tas apsimes- 
tinis tvirtumas išnyko, kai mano kančia darosi nepakeliama ir 
aš einu iš proto, tu, kuris turėtum pasigailėti manęs, pamini ma- 
ne po kojom ir rengiesi palikti mane mirti toje baloje, į kurią 
pats mane įstūmei. Ak, Andzoletai! Jūsų širdis akmeninė, ir aš 
jums esu tik jūros smėlis, kurį atneša ir nuplauna banga. Bark, 
mušk mane, įžeidinėk, jei to reikia stipriai tavo prigimčiai, bet 
nors truputį pasigailėk manęs! Pagalvok, kaip karštai turiu tave 
mylėti, jei, būdama tokia bjauri, taip baisiai kenčiu dėl meilės. 

*— Bet paklausyk, mano draupe,— tęsė ji, dar švelniau jį ap- 
kabindama,— tai, ką aš iškentėjau, yra niekai palyginti su tuo, 
ką išgyvenu, galvodama apie tavo ateitį ir tavo laimę. Tu žuvęs, 
Andzoletai, brangus mano Andzoletai! Žuvęs galutinai! Tu to ne- 
žinai, nesuvoki! O aš — aš tai matau ir sakau sau: „(Geriau būčiau 
buvus jo garbėtroškos auka, geriau mano žlugimas būtų pasi- 
tarnavęs jo sėkmei, bet ne — viskas atsisuko prieš jį ir aš tik 
padėjau savo varžovei, kuri pamynė po kojom mus abu“. 

— Ką tu kalbi, beprote? — sušuko Andzoletas.— Aš tavęs ne- 
suprantu. 

— Tu turi mane suprasti, suprasti bent tai, kas šiandien įvy- 
ko. Argi nepastebėjai, kaip publika, iš pradžių susižavėjusi pir- 
mąja tavo arija, vėliau, kai Konsuela pradėjo dainuoti, tau at- 
G — 2612 81 


šalo? Ir — deja! — ji visada taip dainuos: geriau už mane, geriau 
už visus, ir, tiesą pasakius, geriau už tave, mano brangus An- 
dzoletai... Vadinasi, tu nematai, kad toji moteris sutryps tave 
ir, gali būti, jau sutrypė pirmuoju savo pasirodymu? Nematai, kad 
jos negražumas užtemdė tavo grožį? Taip, ji negraži, aš tai pri- 
pažįstu, bet taip pat žinau, kad tokios moterys gali sukelti vy- 
rams daug stipresnę aistrą, pažadinti daug gilesnius jausmus ne- 
gu nuostabiausios pasaulio gražuolės. .. Argi tu nematai, kaip jai 
visi lenkiasi, kaip ją dievina? Visur, kur tik su ja pasirodysi, 
tu liksi šešėlyje ir niekas tavęs nepastebės. Ar nežinai, kad artis- 
to talentui pagyrimų ir pasisekimo reikia kaip kūdikiui oro, kad 
jis galėtų gyventi ir augti? Kad visokia konkurencija trumpina 
sceninį artisto gyvenimą, o pavojingas varžovas šalia jo — tai 
mirtis mūsų sieloms, tai tuštuma aplink mus? Pamąstyk apie liūd- 
ną mano patirtį: baimė prieš nežinomą varžovę, baimė, kurią tu 
norėjai iš Manęs išmušti, buvo sukausčiusi mane visą mėnesį. Ir 
kuo labiau artėjo jos triumfo diena, tuo silpnesnis darėsi mano 
balsas ir seko jėgos. O aš beveik netikėjau jos pergale! Kas gi 
bus dabar, kai savo akimis mačiau jos triumfą — neabejotiną, ne- 
ginčytiną, pribloškiantį? Žinai, aš jau negaliu dainuoti Venecijos, 
o gal net ir Italijos scenose: aš nepasitikiu savimi. Jaučiu, kad 
drebėsiu, kad neišspausiu iš savęs jokio garso. .. Kur pabėgti nuo 
prisiminimų? Ar yra vieta, iš kur nereikės bėgti nuo savo per- 
galingos varžovės? Taip, aš žuvusi, bet ir tu žuvęs, Andzoletai! 
Tu mirei, nespėjęs pasidžiaugti gyvenimu. Ir jei būčiau tokia 
pikta, kaip tu manai, aš džiaugčiausi, stumčiau tave į prapultį ir 
taip atkeršyčiau, bet aš tau sakau: jei nors kartą pasirodysi 
čia su ja, Venecijoje tau nebebus ateities! Jei lydėsi ją kelionė- 
se, visur susilauksi gėdos ir pažeminimo. Jei gyvensi jos lėšomis, 
dalysies su ja prabanga, slėpsies už jos vardo — tavo gyvenimas 
bus menkas ir blankus. Nori žinoti, kaip tave priims publika? 
Žmonės klausinės: ,„Kas tas gražus jaunuolis, kuris visuomet yra 
šalia jos?“ Ir jiems bus atsakyta: „Nagi, niekas, daugiau negu 
niekas — gal vyras, gal dieviškosios dainininkės meilužis“. 

Andzoletas buvo panašus į audros debesį, kuris tuo metu kilo 
rytuose. 

— Tu iš proto išsikraustei, mieloji Korile! — atsakė jis.— Kon- 
suela visai nėra tokia grėsminga, kaip tau ją piešia liguista vaiz- 
duotė. O aš, kartoju tau, aš nesu jos meilužis ir, žinoma, niekada 
nebūsiu jos vyras. Taip .pat niekada negyvensiu jos galingų spar- 
nų šešėlyje it menkas paukštelis. Leisk jai skrajoti! Padangėse 
užteks oro ir erdvės visiems, kuriuos galinga jėga pakelia virš 
žemės. Pažvelk į šį Žvirblį: jis laisvai skrajoja virš kanalų kaip 
žuvėdra virš jūros, ar ne? Na, užteks nesąmonių! Jau švinta, ir 
man laikas ištrūkti iš tavo glėbio. Iki rytojaus! Jei nori, kad pas 
tave sugrįžčiau, būk kaip ir anksčiau švelni ir kantri, būtent 
švelnumu ir kantrumu mane pakerėjai. Patikėk, tai daug nau- 
dingiau tavo grožiui negu riksmai ir pavydo priepuoliai! 

Vis dėlto namo Andzoletas grįžo niūriai nusiteikęs. Jau gu- 
lėdamas ir snausdamas, jis pagalvojo: kas galėjo palydėti Kon- * 
sųelą iš grafo rūmų į namus? Tai buvo jo pareiga ir jis niekada 
niekam neleido jo pavaduoti. 

— Galų gale,— tarė jis sau, kumščiu pasitaisydamas pagal- 
vę,— jei grafas nori pasiekti savo, tai man gal būtų geriau, kad 
tai kuo greičiau įvyktų. 

Andzoletui pabudus, vėl sukilo jo pavydas grafui Dzustinja- 
niui. Tūkstančiai prieštaringų jausmų draskė jo sielą. Korilės va- 
kar sužadintas jausmas buvo naujas Andzoletui: jis ėmė pavydėti 
Konsuelai talento ir sėkmės. Kuo daugiau jis galvojo apie savo 
sužadėtinės triumfą, tuo didesnė jam atrodė jo paties nesėkmė, 
ir tai žeidė jo savimeilę. Jį ėmė kamuoti mintis, kad galbūt ne 
tik visuomenės akyse, bet ir iš tikrųjų jis jau yra atskirtas nuo 
moters, staiga tapusios įžymybe. O juk dar vakar jis buvo vie- 
nintelė didelė įos meilė. Jam atrodė, kad iš tos kankynės yra 
dvi išeitys: arba išskirti Konsuelą su grafu, išsivežti ją iš Vene- 
cijos ir pamėginti kartu su ja ieškoti laimės kitur, arba palikti 
ją varžovui, pačiam bėgti kuo toliau ir vienam siekti šlovės, ku- 
rios Konsuela jau nebegalėtų užtemdyti. Nepajėgdamas apsispręs- 
ti; Andzoletas, užuot ieškojęs savo tikrosios draugės patarimo, 
vėl metėsi į sūkurį — nubėgo pas Korilę. Toji papylė alyvos į ug- 
nį, dar energingiau negu vakar ėmusi įrodinėti, kokia prasta yra 
jo padėtis. 

— Savo tėvynėje pranašu nebūsi, — kalbėjo ji, — todėl tau ne- 
reikėtų gyventi mieste, kuriame gimei, kur tave matė bėgiojant 
nuskurusį, kur kiekvienas gali pasakyti (juk turtingieji labai 
mėgsta girtis gerais darbais): „Aš jį globojau“; „aš pirmas pa- 
stebėjau jo talentą“; „tai aš rekomendavau jį tam ir tam'; „jį 
aš geriau vertinu negu aną“. Per ilgai tu gyvenai šio miesto gat- 
vėse, mano vargše Andzoletai, ir tavo grožis buvo pastebėtas 
anksčiau negu talentas. Ne taip lengva sužavėti žmones, kurių 
gondolas tu irklavai už grašius, dainuodamas Taso ištraukas, ar 
patarnavai jiems, kad užsidirbtum sau vakarienei. Konsuela yra 
neišvaizdi, ji namisėda, ir čia ji priimama kaip retenybė. Be to, 
ji ispanė, kalba ne venecijietiškai. Jos graži, šiek tiek keistoka 
tartis patiktų visiems, net jei būtų nepakenčiama, nes ji neįprasta 
klausai. Tris ketvirtadalius nedidelės sėkmės pirmajame veiksme 
tu patyrei dėl savo grožio, o paskutiniajame visi žiūrėjo tik į ją. 

— Na, dar įdrėskimas, kuriuo jūs mane apdovanojote,— ko- 
dėl aš jums už tai atleidau? — taip pat prisidėjo, kad sumažėtų 
ir tas menkas pranašumas. 

— Galbūt jis menkaš vyrams, bet moterims grožis daug reiš- 
kia. Moterų dėka tu karaliavai salonuose; scenoje be vyrų para- 
mos žlugsi. Bet kaip gali palenkti, sužavėti vyrus, kai tavo var- 

žovė — moteris, kuri ne tik pakeri rimtus dainavimo mėgėjus, 
bet ir svaigina savo gracija ir moteriškumu net tuos, kurie vi- 
siškai nesupranta muzikos! O, kokį talentą ir sugebėjimus reikėjo 
turėti Stefaniniui, Saverijui ir kitiems vyrams, kurie išeidavo su 
manimi į sceną ir norėdavo mane pralenkti! 

— Tokiu atveju, brangi Korile, man būtų ne mažiau rizikinga 
rodytis su tavim scenoje. Jei aš sumanyčiau išvažiuoti paskui tave 
į Prancūziją, tavo žodžiai man būtų rimtas įspėjimas. 

Ši Andzoleto frazė Korilei suteikė šviesios vilties. Ji suprato, 
kad pasiekė daugiau nei tikėjosi: matyt, Mintis išvykti iš Vene- 
cijos jau brendo jos mylimojo galvoje. Ji griebėsi visokių gud- 
rybių, kad sugundytų jį įgyvendinti šį sumanymą. Ji stengėsi su- 
menkinti savo sugebėjimus, įtikinėdama jį, kad jie esą gerokai 
kuklesni negu jos varžovės, kad ji nesanti tokia didelė artistė 
ir neapsakoma gražuolė ir todėl negalinti uždegti publikos. Ka- 
dangi iš esmės taip ir buvo (nors Korilė taip nemanė), ji nesun- 
kiai įtikino Andzoletą: jis niekuomet tuo neabejojo ir Konsuelą 
laikė daug geresne už ją. Taigi per šį susitikimą buvo beveik nu- 
spręsta, kad jie pabėgs ir dirbs kartu; Andzoletas apie tai rimtai 
susimąstė, nors ir paliko plyšelį atsitraukimui. | 

Matydama, kad Andzoletas dar šiek tiek abejoja, Korilė ėmė 
įtikinėti jį tęsti debiutus; naujuose spektakliuose, sakė ji, jis tu- 
rėsiąs didesnį pasisekimą. Sielos gilumoje ji tikėjosi atvirkštinio 
rezultato ir manė, kad nesėkmės galutinai paskatins jį palikti ir 
Veneciją, ir Konsuelą. .. 

Atsisveikinęs su meiluže, Andzoletas nuėjo pas savo draugę; 
jis negalėjo atsispirti norui ją pamatyti. Pirmą kartą jis visą 
dieną prabuvo be jos tyro pabučiavimo. Tačiau po to, kas įvyko 
su Korile, jis gėdijosi savo nuotakos; jis stengėsi įteigti sau neva 
einąs pas ją dėl to, kad įsitikintų jos neištikimybe. „Be jokios 
abejonės, — galvojo jis, — grafas pasinaudojo patogia proga, nes 
Konsuela, aišku, supyko, kad aš pabėgau! Tiesiog neįtikima, kad 
toks ištvirkėlis, pasilikęs vienas su ja nakčiai, jos nesuviliotų!“ 
Tačiau vien nuo tos minties jį krėtė drebulys, širdis plyšo, ir jis 
skubėjo, manydamas, kad Konsuela turbūt baisiai graužiasi ir 
rauda... Bet kažkoks vidinis balsas jam sakė: tokia skaisti, kilni 
būtybė negali taip staiga, taip gėdingai nupulti; sulėtinęs žings- 
nį, jis ėmė galvoti apie savo paties niekingą elgesį, apie savo 
egoizmą, pasipūtimą, nenuoširdumą, apie nešvarią sąžinę. 

Kai jis įėjo, Konsuela kaip visada sėdėjo už stalo, apsivilkusi 
juoda suknute; jos žvilgsnis, visa jos esybė alsavo ramybe ir 
skaistumu. Nudžiugusi ji puolė prie jo ir ėmė klausinėti — su- 
nerimusi, bet be jokių priekaištų ar nepasitikėjimo, — kaip jis be 
jos praleidęs laiką. 

— Aš nelabai gerai jaučiausi, — prislėgtu balsu atsakė Andzo- 
letas, suvokdamas savo nuopuolį.— Prisimeni, aš galva atsitren- 
kiau į dekoraciją — dar rodžiau tau mėlynę? Tuomet aš tau pa- 
sakiau, kad tai niekis, bet paskui ėmė skaudėti galvą ir aš turėjau 

išeiti iš grafo rūmų — bijojau ten netekti sąmonės — ir visą rytą 
pragulėjau lovoje. 

- — Ak, Dieve mano! — sušuko Konsuela, bučiuodama varžo- 
vės paliktą mėlynę.— Tau skaudėjo? O dabar skauda? 

— Ne, dabar man daug geriau. Pamiršk tai. Sakyk, kaip tu 
grįžai naktį viena namo? 

— Vienat O, ne, mane grafas atlydėjo savo gondola. 

— Taip ir maniau! — sušuko Andzoletas kažkokiu keistu bal- 
su.— Žinoma. .. likęs vienas su tavimi, jis prikalbėjo tau visokių 
dalykų, visokių meilių žodelių! 

— O ką daugiau jis man! galėjo prikalbėti negu visada kal- 
bėdavo prie visų šimtus kartų? Tiesa, grafas mane lepina ir turbūt 
galėtų sužadinti manyje garbės troškimą, jei aš nevengčiau šios 
ydos. .. Be to, mes nebuvome vieni: gerasis mano mokytojas taip 
pat panorėjo mane lydėti. O, tai nuostabus draugas! 

— Koks mokytojas? Koks nuostabus draugas? — išsiblaškęs ir 
galvodamas apie ką kitą, paklausė Andzoletas. 
 — Kaip tai — koks? Nagi, žinoma, Porpora! Apie ką staiga 
užsigalvojai? 

—. Aš galvoju apie vakarykštį tavo triumfą. Aišku, ir tu apie 
jį galvoji? 

— Prisiekiu, Mažiau negu apie tavąjį! 

— Nesityčiok iš manęs, miela Konsuela! Mano pasisekimas 
buvo toks menkas, kad buvo labiau panašus į nesėkmę. 

Konsuela net pabalo iš nuostabos. Būdama nepaprastai ramaus 
charakterio, ji vis dėlto nebuvo tokia šaltakraujiška, kad galėtų 
įvertinti skirtumą tarp aplodismentų, sukeltų jai ir jos mylima- 
jam. Girdėdamas tokias ovacijas, netgi labai patyręs artistas gali 
suklysti ir klakerių pritarimą palaikyti didele sėkme. Kone išsi- 
gandusi baisaus triukšmo, Konsuela negalėjo jo suprasti ir nepa- 
stebėjo, kad jai plojama smarkiau negu Andzoletui. Ji nuošir- 
džiai pabarė jį už pernelyg dideles pretenzijas likimui, bet, ma- 
tydama, kad jai nesiseka jo įtikinti ir išsklaidyti jo liūdesį, ėmė 
švelniai priekaištauti, kad jis trokštąs tik šlovės ir per daug rūu- 
pinąsis minios palankumu. 

— Aš visuomet sakiau,— atsakė ji — kad tau meno vaisiai 
brangesni už patį Meną. O man atrodo, jei padarei viską, ką ga- 
lėjai, ir supranti, kad padarei gerai, tai tavo vidiniam pasitenki- 
nimui nieko neprideda truputį mažesni ar truputį didesni pagyri- 
mai. Prisimeni, ką man sakė Porpora, kai pirmą kartą dainavau 
Dzustinjanio rūmuose: „Tas, kuris iš tikrųjų myli meną, nieko 
nebijo“. 

— Tu ir tavo Porpora galite vadovautis tais puikiais posa- 
kiais,— apmaudžiai pertraukė ją Andzoletas.— Nieko nėra leng- 
viau kaip filosofuoti apie gyvenimo negandas pažįstant vien 
džiaugsmus. Nors neturtingas ir turi priešų, Porpora vis dėlto yra 
įžymus. Per savo gyvenimą jis nuskynė nemaža laurų, tad dabar 
gali ramiai senti jų paunksnėje. O tu jauti savo galią ir nežinai, 

kas yra baimė. Staigiai vienu šuoliu atsidūrusi laiptų viršuje, 
žmogui, kuris ne taip tvirtai kaip tu laikosi ant kojų, priekaiš- 
tauji, kad jam svaigsta galva. Tai labai žiauru ir neteisinga, 
Konsuela. Be to, tu sakai, kad nereikia kreipti dėmesio į publi- 
kos nuomonę, jei pats jauti pasitenkinimą. Na, o jei aš jaučiu, 
kad dainavau ne itin gerai? Ar nematai, koks aš nepatenkintas 
savim? Argi tu nepastebėjai, koks buvau atgrasus? Negirdėjai, 
kaip blogai dainavau? 

— Ne, tu dainavai nei geriau, nei blogiau kaip visuomet. Su- 
sijaudinimas beveik nepakenkė tavo balsui, be to, tu greitai susi- 
ėmei. Ką gerai mokėjai, viskas pavyko. 

— O ko nemokėjau? — paklausė Andzoletas, įsmeigęs į ją di- 
deles juodas akis, įdubusias iš nuovargio ir nepasitenkinimo. 

Konsuela atsiduso ir patylėjusi tęsė, bučiuodama jį: 

— Ko nemoki, reikia išmokti. Būtų gerai, kad rimčiau padir- 
bėtum repeticijose... Prisimeni, aš tau sakiau... Bet kam prie- 
kaištauti, reikia kuo greičiau pataisyti tai, kas įmanoma. Pradė- 
kim dirbti nors po dvi valandas kasdien, ir pamatysi, kaip greitai 
mes nugalėsim visas kliūtis. 

— Ar tai įmanoma per vieną dieną? 

— Žinoma, ne, bet po kelių mėnesių. .. 

— O aš turiu dainuoti rytoj, turiu pasirodyti publikai, kuri 
mato mano trūkumus, 0 ne privalumus. 

— Bet toji pati publika įvertins tavo pažangą. 

— Kas žino! O jei ji nusiteikusi priešiškai? 

— Ji jau įrodė savo palankumą tau. 

—- Taip! Tu manai, publika buvo man atlaidi? 

— Taip, mano drauge, manau: ji atleido tau klaidas ir plojo 
už pavykusias vietas. 

— Bet, laukdami geresnių rezultatų, jie nepasirašys su ma- 
nim gero kontrakto. 

— Grafas labai dosnus. Be to, jis man siūlo tiek pinigų, kad 
mudu galėsime gyventi daugiau negu prabangiai. 

— Puiku! Vadinasi, galėsiu gyventi, naudodamasis tavo sėk- 
me? 

— Bet ir tu daug esi Man padėjęs! 

— Čia pinigai ne taip svarbu. Tegu jis nedaug moka... bet 
jis gali mane pasikviesti antriems ar net tretiems vaidmenims. 

— Jis nieko neturi pagrindiniams ir jau seniai galvoja tik 
apie tave. Be to, jis tau labai palankus. Tu manei, jis priešinsis 
mūsų vedyboms? Priešingai, jis matyt, to trokšta, nes jau ne 
kartą klausė, kada gi pakviesiu jį į vestuves? 

— Štai kaip! Nuostabu! Labai dėkingas esu jums, malonin- 
gas grafe! 

— Ką tu nori tuo pasakyti? 

— Nieko, Tik labai gaila, Konsuela, kad tu nesulaikei manęs 
nuo debiuto, kol mano trūkumai, kuriuos tu gerai žinojai, ne- 
buvo ištaisyti. Kartoju, tu gerai žinojai mano trūkumus. 

— Ar aš nesakiau to atvirai? Kiek kartų buvau tave įspėjus! 
Bet tu vis kartojai, kad publika visiškai nieko nesupranta. Su- 
AS laja apie nuostabų tavo pasisekimą grafo salone, pamaniau, 

ad... 

— Kad aukštuomenė supranta ne daugiau negu paprasti mir- 
tingieji? 

— Pamaniau, kad visi atkreips dėmesį į tavo sugebėjimus, o 
ne į trūkumus. Taip, atrodo, ir buvo ir vienu, ir kitu atveju. 

„Iš esmės ji teisi. — pagalvojo Andzoletas.— O, jei galėčiau 
atidėti savo debiutus... Bet tuomet mane gali pakeisti kitas te- 
noras, kuris, aišku, vėliau nebenorės užleisti man savo vietos.“ 

— Nagi, pasakyk, kokių turiu trūkumų? — paprašė jis Kon- 
suelą, keletą kartų perėjęs per kambarį. 

— Juos aš tau ne kartą minėjau: per daug drąsos ir per ma- 
žai pasirengimo; aukštas gaidas tu išdainuoji skubėdamas, be 
jausmo; dramatiškas vietas per daug forsuoji. Tu nelabai perpra- 
tai visą vaidmenį. Išmokęs jį dalimis, išskyrei tik daugiau ar ma- 
žiau efektingas vietas. Tu nesuvokei nei jo raidos, nei bendros 
idėjos. Galvodamas tik apie tai, kaip sublizgėti savo puikiu bal- 
su, tu iš karto, pirmu pasirodymu pademonstravai viską, ką mo- 
ki. Tu be atodairos naudojai efektus, ir visi jie buvo vienodi. 
Jau pirmojo veiksmo pabaigoje publika žinojo tave atmintinai, 
tačiau, nieko neįtardama, laukė kažko nepaprasto finale, o fina- 
le nieko neįvyko. Įkvėpimas išnyko, balsas nusilpo. Tu pats tą 
pajutai ir iš visų jėgų stengeisi forsuoti ir jausmą, ir balsą. Šį 
manevrą publika suprato, ir dėl to, didžiai tavo nuostabai, ji 
liko šalta tose vietose, kuriose, tau atrodė, esi labai patetiškas. .. 
Tomis akimirkomis ji Matė tave ne kaip didelį, aistros apimtą ar- 
tistą, o kaip šlovės trokštantį aktorių. 

— O kaip, sakyk, elgiasi kiti? — trepteldamas koja, sušuko 
Andzoletas.— Esu klausęsis visų, kuriems per paskutinius dešimt 
metų plojo Venecija. Argi Stefaninis nešaukdavo, kai neturėda- 
vo balso? O publika vis vien jam pašėlusiai plojo. 

— Tai tiesa. Bet aš nemanau, kad publika to nesuprato. Tie- 
siog ji plojo, prisiminusi ankstesnius jo laimėjimus, nenorėdama 
duoti jam suprasti, kad tai yra jo saulėlydis. 

— Na, o Korilė, publikos numylėtinė, kurią tu nutrenkei, aI- 
gi ji neforsavo savo balso? Argi tuomet, kai ją keldavo į pa- 
danges, ji iš tiesų išgyveno aistrą? 

— Aš visą laiką maniau, kad ji dainuoja Ir vaidina prastai, 
be jokio skonio, todėl, kaip ir tu, buvau įsitikinusi, kad publika 
nieko nesupranta, ir į sceną išėjau visiškai rami. 

— Ak, Konsuela, brangioji, tu aitrini mano žaizdą, — sunkiai 
dūsaudamas, pratarė Andzoletas. 

— Kodėl, mano mylimasis? 

— Dar klausi! Mes klydome su tavim, Konsuela. Publika vis- 
ką supranta. Tai, ko ji nesupranta, jai pasako širdis. Publika — 
tai didelis vaikas, ji nori, kad ją linksmintų ir graudintų. Ji pa- 

sitenkina tuo, ką gauna, bet pakanka parodyti jai ką nors geres- 
nio — ir ji tuoj pat pradeda lyginti. Korilė darė klaidų, nemo- 
kėjo kvėpuoti, bet dar prieš savaitę kerėjo publiką. Pasirodei 
tu, ir Korilė žuvo. Ji sunaikinta, palaidota. Jei ji dabar pasiro- 
dytų — ją nušvilptų. Jei aš anksčiau būčiau pasirodęs su ja, 
mano pasisekimas būtų toks pat didelis, kaip tuomet, kai aš pir- 
mą kartą po jos dainavau pas grafą. Tačiau šalia tavęs aš nu- 
blankau. Taip turėjo būti, ir taip bus visada. Publikai patiko bliz- 
gučiai, netikrus akmenis ji laikė brangakmeniais ir jais žavėjosi. 
Bet štai jai parodė briliantą, ir dabar ji jau pati nesupranta, kaip: 
galėjo taip baisiai apsigauti. Ji daugiau negali pakęsti netikrų 
briliantų ir juos atmeta. Čia ir yra mano nelaimė: aš — Venecijos 
stiklas — pasirodžiau šalia jūrų perlo... 

Konsuela nesuprato, kokie teisingi buvo kartūs jos sužadėti- 
nio žodžiai. Jai atrodė, kad jis taip kalba iš meilės jai ir į visą 
šį Meilikavimą atsakė šypsena ir bučiniais. Ji įtikinėjo Andzole- 
tą, kad jis pralenks ją, jei tik nors kiek pasistengs; ji grąžino jam 
pasitikėjimą, pasakiusi, kad dainuoti kaip dainuoja ji yra lengva. 
Ji kalbėjo nuoširdžiai, nes nebijojo sunkumų ir nežinojo, kad 
darbas tam, kuris jo nemėgsta ir neturi kantrybės, yra svarbiau- 
sia ir neįveikiama kliūtis. 


XIX 


Skatinamas nuoširdžių Konsuelos ir klastingų Korilės patari- 
mų pasirodyti scenoje antrą kartą, Andzoletas karštai kibo į dar- 
bą ir antrajame ,,„Hipemnestros“ spektaklyje pirmąjį veiksmą su- 
dainavo daug geriau. Publika tai įvertino. Tačiau Konsuelos pa- 
sisekimas taip pat išaugo, ir jis, matydamas jos pranašumą, vėl 
nusiminė ir liko nepatenkintas savim. Paniurusiam Andzoletui 
atrodė, kad jo niekas nesiklauso, kad arti sėdintys žiūrovai šnabž- 
dasi, o gerbėjai tik iš gailesčio drąsina jį užkulisiuose. Visuose 
jų pagyrimuose jis ieškojo slaptos, nemalonios sau prasmės. Ko- 
rilė, į kurios ložę jis užėjo per pertrauką, su apsimestiniu nerimu 
paklausė, ar jis neserga. 

— Kodėl taip klausi? — susierzino jis. 

— Todėl, kad tavo balsas skamba kažkaip dusliai, atrodai pri- 
slėgtas. Andzoletai, brangusis, susiimk, sukaupk visas jėgas, atsi- 
kratyk baimės. 

— Argi aš blogai sudainavau pirmąją ariją“ 

— Daug blogiau negu pirmajame spektaklyje! Man taip 
spaudė širdį, kad bijojau netekti sąmonės. 

— Bet man plojo! 

— Deja!.. Tiesa, aš be reikalo tave kritikuoju. Dainuok to- 
liau, tik stenkis, kad balsas būtų grynesnis. .. 

„Žinoma,— galvojo jis.— Konsuela norėjo duoti man gerą pa- 
tarimą. Ji pati vadovaujasi intuicija, ir tai ją gelbsti. Bet kaip, 
neturėdama patirties, ji gali išmokyti mane sutramdyti užsispyrė- 

lę publiką? Klausydamasis jos patarimų, aš slepiu puikias savo 
talento puses, o kad mano dainavimo maniera pasidarė geresnė, 
niekas to nė nepastebėjo. Būsiu drąsus kaip anksčiau. Argi per 
savo debiutą pas grafą nesugebėjau pakerėti tų, kurie manim 
netikėjo? Net senis Porpora pripažino mano talentą — tiesa, ne 
be išlygų! Tegu tad publika lenkiasi mano talentui ir pakenčia 
mano trūkumus.“ 

Antrajame veiksme jis nėrėsi iš kailio, demonstruodamas vo- 
kalo vingrybes, ir publika klausėsi jo nustėrusi. Kai kurie pra- 
dėjo ploti, bet kiti juos nutildė. Didžioji publikos dalis nesusi- 
gaudė, ar tenoras yra dieviškas ar tiesiog atgrasus. 

Dar truputėlis drąsos — ir Andzoletas būtų laimėjęs, bet nu- 
traukti plojimai jį baisiai sutrikdė ir partiją jis baigė gėdingai 
suklupęs. 

Trečiajame veiksme jis įsidrąsino ir nutarė. veikti savaip, ne- 
atsižvelgdamas į Konsuelos patarimus: jis griebėsi įvairiausių 
vokalinių gudrybių. Ir staiga — kokia gėda! — mirtinoje tyloje 
pasigirdo /švilpimas. Gera ir atlaidi publika plojimais privertė 
švilpikus nutilti, bet buvo aišku, kad žiūrovai yra palankūs An- 
dzoletui kaip žmogui ir visiškai nepriima jo kaip artisto. Grįžęs 
į persirengimo kambarį, Andzoletas įsiutęs suplėšė savo kostiumą 
į skutus. Pasibaigus spektakliui, jis nubėgo pas Korilę ir užsidarė 
su ja. Apimtas baisaus pykčio, jis nutarė bėgti su savo meiluže 
kad ir į pasaulio kraštą. , 

Tris dienas jis nesimatė su Konsuela. Jis nejautė jai neapy- 
kantos: savo iškankintos sielos gilumoje jis švelniai ją mylėjo 
ir nepaprastai jos ilgėjosi. Tačiau Konsuela jam kėlė kažkokį siau- 
bą. Jis jautė, kad jinai jį valdo, savo genialumu naikina jį publi- 
kos akivaizdoje. Ir tuo pat metu jis visiškai ja pasitikėjo. Sutri- 
kęs Andzoletas negalėjo nuslėpti nuo Korilės savo jausmų tau- 
riai sužadėtinei. Korilę tai smarkiai žeidė, bet ji surado jėgų 
neišsiduoti. Vaidindama jautrią, ji privertė Andzoletą atvirai išsi- 
pasakoti, ir sužinojusi, kad jis pavyduliauja grafui, padarė taip, 
kad grafas sužinotų apie jos ryšį su Andzoletu. Ji tikėjosi, 
"kad Dzustinjanis nepraleis progos viską papasakoti savo aistros 
objektui. Tokiu būdu Andzoletui būtų užkirstas kelias grįžti pas 
sužadėtinę. 

Visą dieną pralaukusi Andzoleto savo mansardoje, Konsuela 
iš pradžių nustebo, o paskui ėmė nerimauti. Kai ir kitą dieną An- 
dzoletas nepasirodė, Konsuela iškamuota laukimo ir nerimo, vos. 
sutemus apsigobė skara (žymioji dainininkė dabar turėjo vengti 
paskalų) ir nubėgo į Andzoleto namus. Andzoletas jau pora sa- 
„vaičių gyveno viename iš daugelio graio namų. Ji nerado jo ir 
sužinojo, kad jis namie retai nakvoja. 

Tačiau tai nesukėlė Konsuelai minties apie jo neištikimybę. 
Gerai žinodama sužadėtinio aistrą romantiškoms klajonėms, ji 
nusprendė, kad jis, nesugebėjęs priprasti prie naujo, prabangaus 
būsto, nakvoja vienoje iš savo anksčiau pamėgtų vietų. Ji jau no- 

rėjo eiti toliau jo ieškoti, bet prie laukųjų durų susidūrė akis į 
akį su Porpora. 

— Konsuela,— tyliai pratarė senis, — be reikalo slepi nuo ma- 
nes savo veidą: aš girdėjau tavo balsą ir, aišku, pažinau tave. 
Vargšele, ką čia veiki tokį vėlų vakarą ir ko ieškai šiame na- 
me? 

—. Ieškau savo sužadėtinio, — atsakė Konsuela, imdama už pa- 
rankės senąjį mokytoją, — ir nerausdama sakau tai jums, geriau- 
siam savo bičiuliui. Žinau, kad nepritariate mano meilei, bet ne- 
galiu jums meluoti. Man neramu: po spektaklio jau dvi dienos 
nemačiau Andzoleto. Bijau, ar jis nesusirgo. 

— Jis? Susirgo? — gūžtelėjo pečiais profesorius.— Eime su ma- 
nimi, vaike, mums reikia pasikalbėti. Jei tu nutarei būti su ma- 
nimi atvira, aš tau irgi būsiu atviras. Atsiremk į mano ranką ir 
eidami pasikalbėsime. Išklausyk mane, Konsuela, ir gerai apmąs- 
tyk tai, ką tau pasakysiu. Tu negali, neturi būti to jaunuolio 
žmona. Draudžiu tau vardu Visagalio, kuris į mano širdį įdėjo tė- 
viškus jausmus tau. 

— (O mano mokytojau, geriau paprašykite, kad aš paaukočiau 
savo gyvenimą, bet ne šią meilę! — nusiminusi atsakė ji. 

— Aš neprašau — reikalauju! — tvirtai atsakė Porpora.— Ta- 
vo mylimasis — prakeiktas. Jei tu tuoj pat jo neatsisakysi, jis su- 
teiks tau kančias ir gėdą. 

— Brangus mokytojau,— tarė ji liūdnai ir švelniai šypsoda- 
masi,— jūs ne kartą man tą sakėte, ir aš veltui stengiausi pa- 
klausyti jūsų patarimo. Jūs nekenčiate vargšo jaunuolio. Bet jūs 
jo nepažįstate, ir esu tikra, kad kada nors atsisakysite savo prie- 
šiškumo jam. 

— Konsuela,— dar tvirtesniu balsu ištarė profesorius, — žinau, 
kad mano argumentai iki šiol buvo nelabai įtikinami. Aš kalbė- 
jau su tavim kaip artistas su artiste ir tavo sužadėtinį laikiau tik 
artistu. Dabar su tavim kalbu kaip vyras su moterim ir kalbu 
apie vyrą. Tu, moteris, myli nevertą vyrą, aš esu visiškai tuo tik- 
ras. 

— Dieve mano! Andzoletas nevertas mano meilės! Jis, vienin- 
telis mano draugas, mano globėjas, mano brolis! Ak, jūs nežino- 
te, kiek jis yra man padėjęs, kaip rūpinosi manimi nuo pat vai- 
kystės! Leiskite jums viską viską papasakoti.— Ir ji papasakojo 
savo gyvenimo ir savo meilės istorijas, kurios visiškai sutapo. 

Porpora buvo sujaudintas, bet išliko tvirtas. 


— Visa tai tik rodo, kad esi nekalta, ištikima ir dora. Aš 
suprantu, kad tu Andzoletui buvai reikalinga; ką besakytum, už 
tai, ką moka ir išmano, jis turi būti dėkingas tik tau. Tiesa yra 
tokia: tavo skaistus ir doras mylimasis bendrauja su visomis puo- 
lusiomis Venecijos moterimis, tavo sužadintą aistrą jis patenkina 
ištvirkimo verpetuose ir pasitenkinęs grįžta pas tave tik dėl to, 
kad galėtų pasinaudoti tavo žiniomis. 

— Gerai pagalvokite, ką kalbate,— dusdama pratarė Konsu- 
ela.— Brangus mokytojau, visuomet tikėjau jumis kaip Dievu, bet 
dabar nenoriu jūsų klausyti, nenoriu tikėti tuo, ką sakote apie 
manąjį Andzoletą... Paleiskite mane! — pridūrė ji, stengdamasi 
ištraukti savo ranką iš profesoriaus rankos.— Jūs tiesiog mane 
žudote! | 

— Ne! Atskleisdamas tiesą, aš noriu sunaikinti pražūtingą ta- 
vo meilę, o tave grąžinti gyvenimui! — atsakė susijaudinęs senis, 
spausdamas merginos ranką prie savo širdies.— Žinau, Konsuela, 
kad esu žiaurus, bet kitoks nemoku būti. Aš ilgai abejojau, del- 
siau, kol buvo įmanoma. Vis tikėjausi, kad tau atsivers akys ir 
pati pamatyši, kas dedasi. Tačiau gyvenimas nieko tavęs neiš- 
mokė, tu aklai ruošiesi pulti į prarają. Aš to neleisiu — sulaiky- 
siu ant prarajos krašto. Per paskutinius dešimt metų buvai vie- 
nintelė būtybė, kurią mylėjau ir vertinau. Tu neturi pražūti, ne, 
ne! 

— Bet, mano drauge, man negresia joks pavojus! Nejau jūs 
manim netikite, kai aš prisiekiu jums visais šventaisiais, kad 
nesulaužiau savo pažado, duoto prieš mirtį Motinai? Andzoletas 
taip pat laikosi priesaikos. Kol kas nesu nei jo žmona, nei mei- 
lužė. 

— Tereikia jam pasakyti žodį, ir tu tapsi ir viena, ir kita! 

— Bet mano motina pati paėmė iš mūsų tokį pažadą! 

— Šiaip ar taip, dabar, naktį, tu ėjai pas žmogų, kuris nenori 
ir negali būti tavo vyras... 

— Kas jums tai sakė? 

— Argi Korilė jam leis? 

— Korilė? Kuo ji čia dėta? 

— Esame tik pora žingsnių nuo šios mergšės namų... Tu ieš- 
kai savo sužadėtinio. .. Tad eikime ten jo ieškoti. Ką? Užteks tau 
drąsos taip pasielgti? 

— Ne, ne, tūkstantį kartų ne! — vos laikydamasi ant kojų ir 
atsiremdama į sieną, sušuko Konsuela.— Neatimkite iš manęs 
gyvybės, brangus mokytojau, aš juk dar visai negyvenau! Supras- 
kite, jūs mane žudote! 

— Tu privalai išgerti šią taurę, — užsispyręs tęsė profesorius.— 
Čia yra likimo man skirtas vaidmuo. Savo švelnumu ir atlaidumu 
aš tik padėjau veistis nedėkingiems ir menkiems žmonėms. Da- 
bar matau: tiems, kuriuos myliu, privalau sakyti vien tiesą. Tik 
taip dar gali jiems pasitarnauti išsekinta mano širdis, suakme- 
nėjusi nuo kančių. Vargšas vaike, man gaila, kad tokią sunkią 
valandą nėra šalia tavęs švelnesnio draugo. Bet esu toks, kokį 
padarė mane gyvenimas; kadangi nemoku paveikti žmonių švel- 
niai it saulės spindulys, privalau jiems atskleisti tiesą ryškiai 
kaip žaibas. Taigi, Konsuela, mes negalime būti silpni! Eime į 
šiuos rūmus! Noriu, kad tu užtiktum Andzoletą ištvirkėlės Kori- 
lės glėbyje. Jei negali eiti — aš nutempsiu tave; jei nugriūsi — 

nunešiu tave ant rankų. Kai senojo Porporos širdyje dega galin- 
ga pykčio ugnis, jis atras jėgų! 

— Pasigailėkite, pasigailėkite! — suriko balta kaip drobė Kon- 
suela.— Palikite man bent abejonę... Leiskite dar dieną... tik 
vieną dieną... juo tikėti. Aš nepasirengusi tokiai kankynei. .. 

— Ne! Nė vienos dienos, nė vienos valandos! — tvirtai atrėžė 
senis.— Praleidęs šią progą, aš galbūt negalėsiu akivaizdžiai at- 
skleisti tau tiesos, o ta diena, kurios tu prašai, pasinaudos tas 
niekšas, kad vėl galėtų tave apgauti. Ne, tu eisi su manim! Aš 
to noriu, aš įsakau! 

— Gerai, eisiu! — atsakė Konsuela: meilė jai suteikė jėgų.— 
Bet eisiu tik dėl to, kad įrodyčiau, jog jūs neteisus, o mano su- 
žadėtinis yra man ištikimas. Jūs bjauriai klystate ir norite, kad 
jumis patikėčiau! Eikime gi, budeli, eikime, aš nebijau jūsų! 

Bijodamas, kad mergaitė neapsigalvotų, Porpora griebė ją 
savo gyslota, kieta it geležinės žnyplės ranka ir nusitempė į sa- 
vo namus. Praėję begalę koridorių, pasikėlę nesuskaičiuojamais 
laiptais, jie atsidūrė viršutinėje terasoje. Iš čia, už žemesnio ne- 
gyvenamo namo stogo, buvo matyti Korilės rūmai. Jie skendėjo 
tamsoje, švietė tik vienas langas, išeinantis į niūrų ir tylų negy- 
venamo namo fasadą. Atrodė, šis langas nepasiekiamas niekieno 
žvilgsniams, nes atsikišęs balkonas trukdė matyti iš apačios. Virš 
balkono buvo tik namo, kuriame gyveno Porpora, stogas, bet ir 
nuo jo nieko nebuvo galima įžiūrėti dainininkės rūmuose. Tačiau 
Korilė nežinojo, kad stogo kampe yra bortelis, sudarantis nišą 
po atviru dangumi. Porpora turėjo savotišką polinkį (meninin- 
kams apskritai būdingi visokie kaprizai) kas vakarą pabėgti 'nuo 
savo aplinkos žmonių, kad, pasislėpęs už plataus dūmtraukio, 
galėtų gėrėtis žvaigždėmis. Čia jis apmąstydavo savo bažnytinių 
ar scenai skirtų muzikos kūrinių siužetus. Taip jis visiškai atsi- 
tiktinai sužinojo Andzoleto ir Korilės ryšių paslaptį. Konsuela, 
žvilgtelėjusi Porporos nurodyta kryptimi, pamatė savo mylimąjį 
varžovės glėbyje. Ji tuoj pat nusigręžė. Porpora, bijodamas, kad 
nuo smūgio ji neprarastų sąmonės, sugriebė ją — iš kur jis turėjo 
tiek jėgų! — ir beveik nešte nunešė į apatinį aukštą, į savo ka- 
binetą; jis skubiai uždarė duris ir langą, kad niekas negirdėtų 
galimo nevilties priepuolio. 


XX 


Tačiau jokio priepuolio nebuvo. Konsuela sėdėjo tyli ir su- 
gniuždyta. Porpora norėjo ją prašnekinti, bet ji davė ženklą, kad 
iis nieko neklausinėtų. Staiga ji pakilo, priėjo prie klavesino, ant 
kurio stovėjo šalto vandens grafinas, ir greitai, stiklinė po stik- 
linės, išgėrė jį visą. Po to, keletą kartų perėjusi per kambarį 
ir netarusi nė žodžio, vėl atsisėdo priešais mokytoją. 

Griežtasis senis nesuvokė, kaip ji kenčia. 

— Na, ką? — paklausė jis.— Apgavau tave? Ką manai dabar 
daryti? 


„Smarkus drebulys supurtė suakmenėjusį jos kūną; perbraukusi 
ranka kaktą, ji pratarė: 

— Nieko nedarysiu, kol nesuprasiu, kas įvyko. 

— (O ką dar turi suprasti? 

— Viską, nes visiškai nieko nesuprantu. Noriu suprasti savo 
nelaimės priežastį — ir negaliu. Ką bloga padariau Andzoletui, 
kad jis liovėsi mane mylėjęs? Už ką jis mane niekina? Jūs, aišku, 
negalite man atsakyti, nes aš pati nesugebu įminti šios Mįslės. 
Čia yra kažkokia neišaiškinama paslaptis! Mano motina tikėjo 
meilės žolelių galia... Gal toji Korilė yra burtininkė? 

— Vargšė mergaitė! — pasakė profesorius.— Teisybė, šįkart 
neapseita be burtų, tačiau jie vadinasi — Garbės Troškimas. Būta 
ir nuodų — Pavydo. Korilė galėjo įpilti jam šių nuodų, bet jo sie- 
la buvo pasirengusi juos priimti. Andzoleto kraujyje jau būta 
nuodų, ir dar vienas lašas sukčių pavertė išdaviku, nedėkingą — 
priesaikos laužytoju. 

— Koks garbės troškimas? Koks pavydas? 

— Jis trokšta pralenkti visus, taip pat ir tave, jis Žvėriškai 
pavydi tau, nes tu jį pranokai, užgožei. 

— Bet ar gali taip būti? Nejaugi vyras gali pavyduliauti pra- 
našesnei moteriai? Nejau mylimasis gali pykti dėl mylimos mo- 
ters pasisekimo? Vadinasi, yra tokių dalykų, kurių aš negaliu su- 
prasti. 


— Tu niekada to nesuprasi, bet gyvenime su tuo susidursi 
kiekviename žingsnyje. Sužinosi, kad vyras gali pavydėti mote- 
riai talento, jei jis yra garbėtroška; sužinosi, kad mylimasis gali 
pykti dėl mylimos moters sėkmės, jei jie kartu dirba teatre. Juk 
aktorius, Konsuela, yra ne vyras, o moteris. Jis liguistai trokšta 
garbės, svajoja tik apie garbę ir vaidina dėl to, kad galėtų ja 
svaigintis... Moters grožis jam kenkia, jos talentas užgožia, su- 
naikina jo paties talentą. Moteris yra jo varžovė, arba, tiksliau, 
jis — moters varžovas; jam būdingas koketės smulkmeniškumas, 
"aikštingumas ir visokie juokingi kaprizai. Tokį būdą turi daugu- 
ma scenos vyrų. Aišku, būna išimčių, bet jos labai retos; tokie 
vyrai reikalauja pagarbos ir įvertinimo labiau negu žymūs moks- 
lininkai. Ir Andzoletas nėra išimtis. Jis yra nepaprastai didelis 
garbėtroška: štai kur jo elgesio priežastys. 

— Bet koks nesuprantamas kerštas, koks menkas, beprasmiš- 
kas būdas atkeršyti! — pratarė Konsuela.— Kaip gali Korilė jį pa- 
guosti? Jei jis būtų man atvirai papasakojęs apie savo kančias. | 
Jei jis būtų pasakęs bent žodelį, aš galbūt būčiau supratusi, bū- 
čiau užjautusi ir užleidusi jam vietą. 

— Pavyduoliai visada nekenčia kitų žmonių, nes įsivaizduoja, 
kad tie atima jų laimę. O meilėje ar ne tas pat? Argi malonumai, 
kuriuos mylimam žmogui teikia kiti, neatrodo atgrasūs? Tavo 

mylimasis piktinosi publika, kuri vainikuoja tave laurais, o tu 
jauti neapykantą varžovei, kuri teikia jam pasitenkinimą. Argi 
ne taip? 

— Jūs pasakėte gilią mintį, brangus mokytojau, turiu ją ap- 
mąstyti. 

— Tai —tiesa! Andzoletas nekenčia tavęs dėl tavo pasiseki- 
mo scenoje, o tu nekenti Korilės dėl tų malonumų, kuriuos ji tei- 
kia Andzoletui savo buduare. 

— Ne, aš negaliu jo neapkęsti, ir jūs padėjote man suprasti, 
kad būtų žema ir niekinga nekęsti savo varžovės. Vadinasi, čia 
svarbiausia tai, kad aš negaliu be pasibaisėjimo galvoti apie jos 
Andzoletui teikiamus malonumus. Bet kodėl taip yra? Nežinau. 
Jei aš tai darau nesąmoningai, tai ir Andzoletas nelabai nusikals- 
ta, nepakęsdamas mano sėkmės. 

— Tu visaip stengiesi pateisinti jo poelgius ir jausmus... Ne, 
Andzoletas nėra toks nekaltas ir jo kančios menkesnės negu ta- 
vo. Jis. tave apgaudinėja, žemina, o tu jį nori išteisinti. Beje, aš 
visai nenorėjau pažadinti tavyje neapykantos, tu turi būti rami 
ir abejinga. Tas žmogus elgiasi pagal savo būdą. Tu jo niekada 
nepakeisi. Susitaikyk su tuo ir galvok apie save. | 

— Apie save? Tai yra — apie save vieną? Be vilties, be mei- 
lės? 

— Galvok apie muziką, apie dieviškąjį meną! Nejau, Konsu- 
ela, tu myli meną tik dėl Andzoleto? 

— Aš mylėjau meną dėl paties meno. Bet mintyse niekada 
neskyriau dviejų neatskiriamų dalykų: savo ir Andzoleto gyve- 
nimo. Jei ši antroji mano gyvenimo pusė bus atimta, neįsivaiz- 
duoju, kaip galėsiu mylėti ką nors kitą. 

— Andzoletas tebuvo tau idėja, kuria tu gyvenai; tu pakeisi 
ją kita — kilnesne, aukštesne, gyvybingesne. Tavo siela, talentas, 
visa tavo esybė nepriklausys daugiau nuo netikrų dalykų, tu gy- 
vensi aukštais idealais, mintimis nusikelsi į dangų ir susiriši šven- 
tais vedybiniais ryšiais su pačiu Dievu! 

— Jūs norite, kad tapčiau vienuole, kaip kadaise esate man 
pataręs? 

— Ne, tavo talento negalima apriboti vienu muzikos žanru. 
Kur tu bebūtum — scenoje ar vienuolyne, visada liksi šventąja 
mergele, šventojo idealo sužadėtine! 

— Jūs kalbate labai paslaptingai. Leiskite man eiti, brangus 
mokytojau. Aš turiu susikaupti ir pabandyti suprasti save. 

— Visiškai teisingai, Konsuela, tu turi save atrasti. Iki šiol tu 
nepažinai savęs, nes savo sielą ir ateitį patikėjai Žmogui, kuris: 
visais atžvilgiais yra už tave menkesnis. Tu nesuvokei savo pa- 
šaukimo, nematei, kad tau niekas neprilygsta ir todėl tų negali 
turėti šioje žemėje palydovo. Tau reikalinga vienatvė, visiška 
laisvė. Tu negali turėti nei vyro, nei meilužio, nei šeimos, negali 
atsiduoti aistrai. Tik tokią įsivaizduoju tavo ateitį, tavo gyvėe- 
nimo kelią. Jei atsiduosi mirtingajam, prarasi savo dieviškumą. 


94 


Ak, jei Mingoti ir Molteni, mano įžymiosios mokinės, didieji ma- 
no tvariniai, būtų paklausiusios mano patarimų, jos nebūtų turė- 
jusios varžovių žemėje! Tačiau moterys silpnos ir smalsios: jos 
neatsispiria šlovės kerams, pasiduoda tuštiems troškimams ir kap- 
rizams. .. O ką jos tuo laimėjo? Dvasines kančias ir nuovargį. Jos 
pražudė savo talentą! Ar tu nenori jų pralenkti, Konsuela? Argi 
nenori būti aukščiau žemiškos tuštybės? Ar nesutinki nutildyti 
savo širdies balso, kad pelnytum gražiausią vainiką, kokį tik gali 
pelnyti genijus? 

Dr ilgai kalbėjo Porpora; neįmanoma perduoti įkvėptos ir iš- 
raiškingos jo kalbos. Konsuela klausėsi, nuleidusi galvą ir nudū- 
rusi akis į žemę. Kai jis nutilo, ji pasakė: 

— Mokytojau, jūs — didis žmogus, bet esu per kvaila jus 
suprasti. Man rodos, jūs įžeidžiate Žmogaus prigimtį, smerkdamas 
kilnias jo aistras. Man rodos, jūs norite nuslopinti paties Dievo 
mums duotus instinktus ir sudievinate baisų, prieštaraujantį pri- 
gimčiai egoizmą. Galbūt geriau jus suprasčiau, jei būčiau tikra 
krikščionė. Pamėginsiu tokia tapti — štai viskas, ką galiu jums 
pažadėti. 

Ji pakilo eiti — iš pažiūros rami, bet viduje iškankinta. Por- 
pora, didysis kompozitorius ir labai rūstus žmogus, palydėjo ją 
iki namų. Eidamas jis tęsė savo pamokymus, tačiau nesugebėjo 
jos įtikinti. Vis dėlto po šito pokalbio jai palengvėjo, nes jis pri- 
vertė ją daug ką apmąstyti. Andzoleto nusikaltimas kažkaip nu- 
blanko, pasinėrus į begalines skausmingas godas. Daug valandų 
ji praleido melsdamasi ir verkdama. Pagaliau užmigo su ramia 
sąžine ir viltimi, kad Dievas yra gailestingas ir jai padės. 

Kitą dieną užėjo Porpora ir pasakė, kad Stefaninis repetuos 
„Hipermnestrą“, nes Andzoletas susirgo — guli lovoje ir skundžia- 
si neturįs balso. Pirmoji Konsuelos mintis buvo bėgti jo slau- 
gyti. 

— Nesivargink,— sulaikė ją profesorius, — Andzoletas puikiai 
jaučiasi — taip sako teatro gydytojas. Matysi, vakare jis bus pas 
Korilę. Grafas Dzustinjanis gerai supranta, ką visa tai reiškia, ir 
nelabai sielojasi dėl to, jei tenoras nutrauks savo debiutus; gy- 
dytojui jis uždraudė pasakoti apie Andzoleto apgaulę ir paprašė 
geraširdį Stefaninį trumpam grįžti į sceną. 

— Dieve mano! Ką Andzoletas sumanė? Nejau jis iš tiesų pa- 
lūžo ir rengiasi palikti sceną? 

— Taip, San Samuelės teatro sceną. Po mėnesio jiedu su Ko- 
rile išvyksta į Prancūziją. Tave tai stebina? Jis bėga nuo šešėlio, 
kurį ant jo meta tavo sėkmė, atiduoda savo likimą į mažiau pa- 
vojingos moters rankas; kai tik ji nebebus jam daugiau reikalin- 
ga, jis paliks ją. 

Konsuela išbalo ir prispaudė rankas prie širdies, kuri, rodės, 
tuoj sprogs. Galbūt ji dar turėjo viltį susigrąžinti Andzoletą, gal- 
būt rengėsi tik švelniai jį pabarti ir pasakyti jam, kad geriau ji 
paliksianti sceną. Ši žinia jai buvo kaip durklo smūgis. Jos galvo- 

je netilpo mintis, kad ji niekada nebematys to, kurį taip stipriai 
mylėjo. . | 

— Tai kažkoks baisus sapnas! — sušuko ji. — Aš turiu eiti pas 
jį, tegul jis paaiškina, ką reiškia visas šis kliedesys. Jis negali iš- 
važiuoti su ta moterim — jinai jį pražudys. Aš negaliu to leisti! 
Aš sulaikysiu, paaiškinsiu, ko jam iš tikrųjų reikia, o jei jau kiti 
argumentai jo nebeveikia... Eime su manim, brangus mokytojau! 
Negalima jo palikti... 

— Tai aš tave paliksiu visiems laikams, jei taip kvailai pasi- 
elgsi! — suriko įpykęs profesorius.— Maldauti tokį niekšą! Plėšti 
ji iš Korilės! O šventoji Cecilija, saugokis savo čigoniškos pri- 
gimties ir nepasiduok beprotiškiems klajoklės instinktams! Eime, 
tavęs laukia repeticijoje. O šįvakar tu turėsi malonumą dainuoti 
su tokiu meistru kaip Stefaninis. Tu išvysi išsilavinusį, kuklų ir 
kilniaširdį artistą. 

Porpora nusitempė ją į teatrą, ir čia Konsuela pirmą kartą 
suvokė visą artisto gyvenimo siaubą: priklausomybę nuo publi- 
kos, amžiną būtinumą slėpti savo jausmus ir vaizduoti svetimas 
aistras, verčiant dėl to jaudintis kitus. Ši repeticija, paskui pa- 
sirengimas ir po to spektaklis jai buvo tikra kankynė. Andzoletas 
nesirodė. Po dienos ji dainavo komiškoje Galupio operoje „„Arci- 
fanfano, re de'matti“ '. Ją pastatė Stefaniniui, kuris puikiai atliko 
komišką vaidmenį. Konsuela turėjo juokinti tuos, kuriuos anks- 
čiau priversdavo verkti. Užslėpusi giliai širdyje baisų ilgesį, ji 
vis dėlto sugebėjo būti kerinti, nuostabi ir netgi sąmojinga. Du 
ar tris kartus ji vos nepratrūko rauda, tačiau sukaupusi jėgas 
nuslopino ją kažkokia nenatūralia linksmybe. Kai ji grįžo į per- 
sirengimo kambarį, ją ištiko isterijos priepuolis. Publika triukš- 
mingai kvietė ją į sceną, norėdama sukelti ovacijas. Kadangi ji 
vis nesirodė, kilo baisus sąmyšis, žiūrovai puolė laužyti kėdes, 
šokinėti per rampą. .. Stefaninis atėjo jos pasiimti ir pusiau nusi- 
rengusią, išsidraikiusią, mirtinai išbalusią nusitempė į sceną. Ją 
užmėtė gėlėmis. Kažkas metė jai po kojom laurų vainiką, kurį 
ji buvo priversta pakelti. 

— Laukiniai žvėrys! — šnibždėjo ji, grįždama į užkulisius. 

— Mano gražuole, — tarė jai senasis dainininkas, prilaikyda- 
mas ją, — tu sergi. Na, bet šios smulkmenos, — pridūrė jis, per- 
duodamas jai didelį glėbį gėlių, — stebuklingai išgydo visus ne- 
galavimus. Palauk, priprasi, ateis laikas, ir tu jausies nesveika ir 
pavargusi tik tomis dienomis, kai tave pamirš apvainikuoti lau- 
rais. 

„Kokie jie buki ir niekingi!“ — pagalvojo vargšė Konsuela. 

Grįžusi į savo persirengimo kambarį, ji be sąmonės krito ant 
gėlėmis nuklotos sofos. Kambarinė nubėgo gydytojo. Grafas Dzus- 
tinjanis kelioms minutėms liko su nuostabiąja dainininke vienas; 
ji buvo balta kaip jazmino šakelės, ant kurių gulėjo. Susijaudi- 


! „Arčifanfanas, bepročių karalius"  (it.). 

nęs, apsvaigęs nuo aistros, visiškai pametęs galvą grafas puolė 
prie jos, tikėdamasis savo glamonėmis ją atgaivinti. Bet vos jis 
prisilietė lūpomis prie skaisčių Konsuelos lūpų, ji atsigavo ir su 
pasišlykštėjimu nubloškė jį tarsi gyvatę. 

— Šalin! — sušuko ji lyg kliedėdama.— Šalin meilę, glamo- 
nes, saldžias kalbas!.. Niekada nemylėsiu, neturėsiu nei vyro, 
nei šeimos, nei meilužio. Mano mokytojas teisus: laisvė, vienat- 
vė, aukšti idealai, šlovė! .. 

Ir ji pratrūko taip skaudžiai raudoti, kad išsigandęs grafas 
puolė prieš ją ant kelių ir ėmė raminti. Bet jis negalėjo rasti pa- 
guodos žodžių jos iškamuotai sielai, nes tuo metu jo audringa 
aistra pasiekė apogėjų. Jam buvo gerai suprantama apgautos 
meilės neviltis. Jis ėmė karštai kalbėti apie savo jausmus kaip 
žmogus, dar nepraradęs vilties sulaukti atsako. Atrodė, Konsuela 
jo klausosi; nesąmoningai atitraukusi savo ranką ji sumišusi jam 
nusišypsojo; grafui pasivaideno, kad tai geras ženklas. Kai kurie 
vyrai, gerai išmanantys aukštuomenės santykių subtilybes, visiš- 
kai nesupranta kitokio pobūdžio santykių. Atėjo gydytojas ir 
prirašė raminamųjų lašelių, kurie tuo metu buvo madingi. Po to 
Konsuelą įsupo į apsiaustą ir nunešė į gondolą. Grafas įlipo kartu 
su dainininke; nenustodamas vilties, jis toliau kuždėjo jai mei- 
lius žodžius, gražius ir įtaigius, kaip jam atrodė. Jis gražbyliavo 
apie ketvirtį valandos, bet, neišgirdęs atsako, ėmė maldauti Kon- 
suelą tarti jam nors vieną žodelį, padovanoti jam nors vieną 
žvilgsnį. 

— Ką -jums pasakyti? — pratarė ji, tartum pabudusi iš sap- 
no.— Aš negirdėjau jūsų. 

Dzustinjanis sutriko, bet nusprendė, kad galbūt geresnės progos 
jis gali nesulaukti ir kad dabar palūžusi mergaitė lengviau pa- 
siduos. Jis vėl prabilo apie savo meilę, ir vėl Konsuela atsakė 
tylėjimu. Tačiau jo mėginimai apkabinti ir pabučiuoti Konsuelą 
buvo sutikti priešiškai — Konsuela priešinosi instinktyviai, nes 
pykti neturėjo jėgų. Kai gondola priplaukė prie krantinės, Dzus- 
tinjanis norėjo trumpam sulaikyti dainininkę, vis dar tikėdama- 
sis išgirsti iš jos bent vieną viltingą žodį. 

— Atleiskite, sinjore grafe,— švelniai, bet abejingai pagaliau 
prabilo Konsuela.— Aš dabar labai silpna, klausiausi jūsų nelabai 
atidžiai, bet viską supratau. Taip, aš puikiai jus supratau. Leis- 
kite man pagalvoti per naktį, leiskite man atsigauti! O rytoj... 
taip, rytoj aš jums atsakysiu atvirai. 

— Rytoj! O brangi Konsuela! Tai visa amžinybė! Bet aš pasi- 
rengęs paklusti, jei jūs leisite man tikėtis, kad mūsų draugys- 
tė... 
 — Taip, taip! Galite tikėtis, — keistu balsu atsakė Konsuela, 
lipdama į krantą.— Neikite paskui mane,— pridūrė ji įsakmiai, — 
kitaip nebegalėsite nieko tikėtis. 

Gėda ir pyktis suteikė jai jėgų, ir ji, lipdama laiptais, pratrū- 
ko juoktis šiurpiu, piktu juoku. 


7 — 2612 07 


— Jums labai linksma, Konsuela! — tamsoje nuskambėjo bal- 
sas, kurį išgirdus, ji vos neprarado sąmonės.— Sveikinu jus! 

— O taip! — sušuko ji, stipriai sugriebdama Andzoletą už ran- 
kos ir vesdamasi jį į savo kambarį.— Dėkoju tau, Andzoletai, už 
sveikinimą: man iš tikrųjų labai linksma, taip, taip, be galo links- 
ma! 

Jos laukdamas Andzoletas buvo uždegęs lempą; kai žydra jos 
šviesa apšvietė iškankintus veidus, jie išsigando vienas kito. 

— Mes esame labai laimingi, Andzoletai, ar ne? — šaižiu bal- 
su pasakė ji, karčiai šypsodamasi.— Sakyk, ką tu manai apie mu- 
sų laimę? — jos akys pasruvo ašaromis. 

— Aš manau, Konsuela,— atsakė jis tokia pat karčia šypse- 
na,— kad mums nelengva buvo pasiryžti, bet galų gale mes prie 
to priprasim. 

— Man rodos, tu puikiai pripratai prie Korilės buduaro. 

— O tu — prie pono grafo gondolos. 

— Pono grafo? Vadinasi, tu žinojai, kad grafas nori padaryti 
mane savo meiluže? 

— Kad tau, mano mieloji, nesutrukdyčiau, aš kukliai pasiša- 
linau. 

— Ak, tu žinojai? Ir, pasinaudojęs ta proga, mane palikai? 

— Ar aš blogai pasielgiau? Argi tu nepatenkinta savo liki- 
mu? Grafas — nuostabus meilužis! Ar gali su juo varžytis vargšas 
nevykęs debiutantas! 

— Porpora buvo teisus: jūs — niekingas žmogus! Išeikite! Jūs 
nevertas, kad jums teisinčiausi, ir, man atrodo, jūsų gailestis netgi 
įžeistų mane. Girdite? Išeikite! Jūs galite debiutuoti Venecijoje, 
galite grįžti su Korile į San Samuelę: žinokite, kad aš, būdama 
savo Motinos duktė, niekada nebepasirodysiu tame šlykščiame 
balagane, kuris vadinamas teatru!.. 

— Vadinasi, jūsų motinos, čigonės, duktė ruošiasi vaidinti 
įžymią damą Dzustinjanio viloje ant Brentos kranto? Ką gi, puiki 
ateitis, ir aš labai dėl jūsų džiaugiuosi! 

— O, mano brangi motule! — sušuko Konsuela, puldama ant 
kelių prie lovos. 

Andzoletą sukrėtė Konsuelos neviltis, jos širdį verianti rauda. 
Jame staiga pabudo sąžinė, ir jis puolė apkabinti savo draugę 
ir pakelti ją nuo grindų. Bet ji pašoko ir su neregėta jėga išstūmė 
Jį pro duris šaukdama: 

— Šalin iš čia! Šalin iš mano širdies! Šalin iš mano atminties! 
Sudie, sudie amžinai! 

Andzoletas atėjo pas Konsuelą vedinas baisaus egoizmo. Ne- 
turėdamas jėgų su ja išsiskirti, jis sugalvojo, jo manymu, geriau- 
sią būdą viską išspręsti: norėjo perspėti apie pavojų, gresiantį 
jai iš įsimylėjusio Dzustinjanio, ir tuo pačiu priversti išeiti iš 
teatro. Jis puikiai žinojo, kokia tyra ir išdidi yra Konsuela, žinojo, 
kad ji nepriims jokių pasiūlymų, dėl kurių jai reikėtų gailėtis. Jo 

sugedusioje sieloje buvo gyvas tvirtas tikėjimas Konsuelos pa- 
dorumu; jis žinojo, kad ras ją tokią pat skaisčią, ištikimą ir atsi- 
davusią kaip ir prieš dvi dienas, kai ją paliko. Tačiau jis 
norėjo suderinti norą likti Konsuelos sužadėtiniu ir tvirtą apsi- 
sprendimą būti Korilės meilužiu. Andzoletas planavo grįžti į sce- 
ną kartu su meiluže; jo sėkmė visiškai priklausė nuo Korilės, ir 
jis negalėjo su ja išsiskirti. Toks buvo įžūlus ir niekšingas jo 
planas; o į Konsuelą jis žiūrėjo taip, kaip italų moterys žiūri į 
madoną: atgailos valandą jos prašo atleidimo, o kai daro nuodė- 
mę, uždengia ją užuolaidėle. 

Tačiau pamatęs Konsuelą komiškame vaidmenyje, nuostabią 
ir iš pažiūros linksmą, jis pradėjo baimintis, kad per ilgai kūrė 
savo planą. Pamatęs, kaip ji įlipo į grafo gondolą, o po to iš- 
girdęs isterišką jos juoką ir nepajutęs jame nevilties, jis nu- 
sprendė, kad jau pavėlavo, ir jį apėmė apmaudas. Bet kai, pasi- 
piktinusi jo įžeidinėjimais, Konsuela išgrūdo jį pro duris, jis vėl 
pajuto jai pagarbą, sumišusią su baime. Andzoletas ilgai stovėjo 
ant laiptų, po to klaidžiojo krantine, tikėdamasis, kad jį pašauks. 
Jis net išdrįso pasibelsti į jos duris, norėdamas prašyti atleidimo, 
bet kambaryje tvyrojo mirtina tyla, ir jam jau niekada nebuvo 
lemta įeiti į tą kambarį kartu su Konsuela. Sutrikęs, prislėgtas, 
jis nuėjo namo, nutaręs kitą dieną grįžti. 

„Šiaip ar taip,— manė jisai, — aš įgyvendinsiu savo planą: ji 
žino apie grafo meilę, pusė darbo atlikta.“ 

Išvargęs Andzoletas kitą rytą ilgai miegojo, o po pietų nu- 
vyko pas Korilę. 

— Stulbinanti naujiena! — sušuko ji, atverdama jam glėbį— 
Konsuela išvažiavo! 

— Išvažiavo? Su kuo? Kur? 

— Į Vieną. Ten ją išsiuntė Porpora, jis pats taip pat ruošiasi 
vykti paskui ją. Ši gudri mergiotė apmovė mus visus: ji pakviesta 
į imperatoriškąją sceną, kur Porpora stato naująją savo operą. 

— Išvažiavo! Išvažiavo, nė žodžio man nepasakiusi! — suriko 
Andzoletas, puldamas prie durų. 

— O! „Dabar jau neberasi jos Venecijoje! — piktai juokdama- 
si ir triumiuodama pasakė Korilė.— Auštant ji laivu išplaukė į 
Pelestriną. Dabar ji jau toli. Dzustinjanis, kurį jinai apgavo (jis 
įsivaizdavo pelnęs jos palankumą), iš pasiutimo net susirgo. Ką 
tik jo pavedimu buvo atėjęs Porpora ir prašė mane dainuoti šios 
dienos spektaklyje. Stefaninis labai pavargo nuo teatro, trokšta 
pailsėti savo viloje ir svajoja, kad tu atnaujintum savo debiutus. 
Taigi žinok: rytoj vėl turėsi dainuoti ,,„Hipermnestroje“. Dabar 
einu į repeticiją, manęs laukia. Jei netiki, eik pasivaikščioti po 
miestą — įsitikinsi, kad tai tiesa. 

— (O furija! Tu laimėjai! — suriko Andzoletas.— Tu mane žu- 
dai! 

Ir jis be sąmonės nugriuvo ant persiško kurtizanės kilimo. 

Konsuelai pabėgus, kvailiausiai jautėsi grafas Dzustinjanis. 
Visai Venecijai davęs dingstį manyti, kad debiutantė esanti jo 
meilužė, jis negalėjo paaiškinti, kodėl ji taip staiga ir paslaptin- 
gai dingo dabar, kai jis prisipažino ją mylįs? Tai labai žeidė jo 
savimeilę. Tiesa, kai kurie manė, kad grafas, pavyduliaudamas 
savo brangenybės, paslėpė debiutantę vienoje iš užmiesčio vilų. 
Tačiau Porpora kaip visuomet tiesiai ir atvirai papasakojo, kad 
Konsuela išvyko į Vokietiją ir ten lauks jo atvykstant; visi pra- 
dėjo sukti galvas, norėdami suprasti to keisto poelgio priežastis. 
Grafas mėgino vaizduoti, kad dėl to jis nė kiek nesijaudina, ta- 
čiau nesugebėjo paslėpti apmaudo; visiems pasidarė aiškų, kad 
Konsuelos palankumas jam buvo tik tariamas. Greitai išplaukė į 
paviršių didesnioji tiesos dalis: buvo sužinota apie Andzoleto 
neištikimybę ir apie vargšės ispanės nusivylimą; visi ėmė nuo- 
širdžiai jos gailėtis. 

Andzoletas pirmiausia nulėkė pas Porporą, bet senis su juo 
buvo griežtas. 

— Neklausinėk manęs, pasipūtęs, beširdi jaunuoli,— piktai 
atsakė profesorius, — tu nebuvai vertas šios kilnios mergaitės mei- 
lės, ir niekada nesužinosi, kur ji yra. Iš visų jėgų stengsiuos, kad 
neužtiktum jos pėdsakų. Jei kada nors jūs atsitiktinai susitiksite, 
tikiuosi, kad tavo paveikslas jau bus ištrintas iš jos širdies ir 
atminties. To aš noriu ir siekiu. 

Andzoletas nuėjo į Korte Mineli. Konsuelos kambarys jau bu- 
vo išnuomotas kitam gyventojui, darbininkui, kuris gamino stik- 
lo daiktelius: jais buvo apstatytas visas jos kambarys. Stiklapū- 
tys seniai gyveno šiame name ir dabar patenkintas įrenginėjo čia 
savo dirbtuvę. 

— O, čia tu, sūneli! — kreipėsi jis į jaunąjį tenorą.— Atėjai 
manęs aplankyti naujoje vietoje? Smagu čia bus, ir žmona labai 
džiaugiasi, kad galės apačioje sutalpinti visus vaikus. Ko iu 
dairaisi? Gal Konsuelina ką nors pamiršo? Ieškok, mielasis, gerai 
apžiūrėk. Aš nepyksiu. 

— O kur įos baldai? — paklausė Andzoletas. Jam suspaudė 
širdį: čia, šiame kambaryje, kur jis patyrė tyriausius, gražiausius 
jausmus, Konsuelos nė pėdsako neliko. 

— Baldai apačioje, kieme. Ji padovanojo juos senutei Aga- 
tai. Ir gerai padarė: senė neturtinga, gaus už juos šiek tiek pinigų. 
Taip, mūsų Konsuela buvo gera. Ji ne tik niekam neskolin- 
ga, bet išvažiuodama dar paliko visiems dovanėlių. Pasiėmė su 
savimi tik Nukryžiuotąjį. Vis dėlto keista, kad ji išvažiavo vi- 
durnaktį, niekam nieko nepasakiusi. Išaušus atėjo Porpora ir vis- 
ką sutvarkė, tartum vykdydamas jos testamentą. Visi kaimynai 
jos gailėjo ir guodėsi tuo, kad ji dabar galbūt gyvens kokiuose 
nors rūmuose prie Didžiojo kanalo, — juk ji dabar turtinga ir Ži- 
noma sinjora. Aš visuomet sakiau, kad savo balsu ji daug pa- 

sieks. O kaip rimtai ji mokėsi! Kada gi vestuvės, Andzoletai? Ti- 
kiuosi, manęs neužmirši — paimsi daugiau stiklinių papuošaliu- 
kų, kad galėtum apdovanoti mūsų kvartalo mergaites? 

— Žinoma, žinoma, — sumurmėjo pasimetęs Andzoletas. 

Apimtas baisaus sielvarto, jis iššoko į kiemą, kur vietinės kū- 
mutės pardavinėjo iš varžytinių Konsuelos lovą ir stalą, — lovą, 
kurioje daug kartų matė ją miegančią, stalą, prie kurio ji sėdė- 
davo, studijuodama gaidas. .. 

— Dieve mano! Viskas dingo, jos nebėra! — sudejavo jis, bėg- - 
damas iš kiemo. 

Šią akimirką jis troško nudurti Korilę. 

Po trijų dienų jiedu su Korile pasirodė scenoje ir abu buvo 
negailestingai nušvilpti. Uždanga buvo nuleista, nesibaigus spek- 
takliui. Andzoletas šėlo iš pykčio, Korilė buvo rami. 

— Štai kuo baigėsi tavo globa! — grasinamai sušnypštė jis, 
kai jiedu liko vieni. 

— Kaip greitai tu nusimeni, vargše berniuk,— ramiai atsakė 
jam primadona,— matyt, visiškai nepažįsti publikos ir nesi pa- 
tyręs jos kaprizų. Aš buvau tikra, kad mus ištiks nesėkmė, ir net 
nepakartojau vaidmens. Tau nieko nesakiau, nes žinojau — 
tau neužteks drąsos išeiti į sceną, jei žinosi, kad mus nušvilps. 
O dabar klausyk, kas mūsų laukia ateityje. Kitą kartą mus pri- 
ims dar blogiau. Galbūt trys, keturi, šeši, aštuoni spektakliai bus 
tokie pat. Tačiau šiose audrose mes laimėsime savo partiją. Jei 
net būtume menkiausi aktoriukai pasaulyje, laisva prieštaravimo 
dvasia laimėtų mums karštų šalininkų. Yra daugybė žmonių, ku- 
rie įsivaizduoja, kad gali būti reikšmingi, įžeidinėdami kitus, bet 
nemaža ir tokių, kurie noriai globoja kitus ir dėl to jaučiasi esą 
geresni. Po dešimties spektaklių, kai teatro salė pavirs mūšio lau- 
ku, o švilpesys kaitaliosis su aplodismentais,— užsispyrėliai ne- 
teks jėgų, atkaklieji pasipūs, o mes su tavim įžengsime į naują 
erą. Toji publikos dalis, kuri buvo mums nežinia dėl ko palanki, 
klausysis mūsų gana abejingai. Tai bus tarsi pakartotinis mūsų 
debiutas. Ir tuomet mudu turėsime užvaldyti, pakerėti klausyto- 
jus! Aš pranašauju tau didelį pasisekimą, brangus Andzoletai: 
pikti burtai išsisklaidys, tu išgirsi pagyrimų, ir tai suteiks tau 
naujų jėgų. Prisimink, kokį įspūdį padarei pirmą kartą dainuo- 
damas pas Dzustinjanį. Tuomet nespėjai įtvirtinti savo pergalės: 
tave užgožė kita ryški žvaigždė. Bet toji žvaigždė dingo už hori- 
zonto, ir dabar ruoškis-su manim kilti į padangę. 

Viskas vyko taip, kaip nusakė Korilė. Iš tikrųjų, keletą dienų 
meilužiams reikėjo brangiai mokėti už tai, kad publika neteko 
Konsuelos. Tačiau įžūlus jų atkaklumas išsekino publikos įniršį — 
pernelyg stiprų, kad galėtų ilgai tęstis. Dzustinjanis rėmė Korilę. 
Su Andzoletu jo santykiai buvo kitokie. Po nesėkmingų mėgini- 
mų pasikviesti į Veneciją naują tenorą — teatro sezonas ėjo į 
pabaigą ir visuose Europos teatruose kontraktai buvo pasirašyti — 
grafas buvo priverstas palikti jaunuolį savo teatre. Teatro repu- 

tacija buvo pernelyg gera, kad ją galima būtų prarasti dėl vie- 
no ar kito artisto; tokios smulkmenos negalėjo pažeisti per ilgą 
laiką susiklosčiusių tradicijų. Ložės buvo abonuotos visam sezo- 
nui. Jose damos priiminėjo svečius ir, kaip įprasta, plepėjo. Tik- 
rieji muzikos mėgėjai dar kurį laiką širdo, bet jų buvo ne tiek 
daug. Pagaliau ir jiems įgriso piktintis. Tad vieną gražų vakarą 
Korilė, su įkvėpimu atlikusi savo ariją, klausytojų buvo vienin- 
gai iškviesta į sceną. Į sceną ji išsitempė Andzoletą, kurio niekas 
nekvietė. Jis, atrodė, kukliai ir baimindamasis nusileido švelniai 
prievartai. Čia ir jam teko aplodismentų. O kitą dieną publika 
iškvietė ir jį. Žodžiu, nepraėjo nė mėnuo, ir Konsuela, kuri švys- 
telėjo tarsi Žaibas vasaros danguje, buvo užmiršta. Korilė kėlė 
didesnį furorą negu anksčiau, nes konkurencija įžiebė joje ug- 
nį, o meilė — jausmus. Andzoletas neatsikratė trūkumų, tačiau 
išmoko geriau parodyti savo privalumus. Prie trūkumų publika 
priprato, privalumais žavėjosi. Jo grožis kerėjo moteris, jis tapo 
labiausiai geidžiamas salonų svečias, o Korilės pavydas jo gerbė- 
joms teikė aštrių pojūčių. Klorinda scenoje irgi demonstravo savo 
sugebėjimus, tai yra sunkiasvorį grožį ir seklų, kvailą juslingumą, 
patinkantį tam tikrai žiūrovų padermei. Dzustinjanis, norėdamas 
užsimiršti, — jis buvo gerokai susikrimtęs,— Klorindą padarė sa- 
vo meiluže, apipylė ją briliantais, skyrė jai pagrindinius vaidme- 
nis, tikėdamasis ja pakeisti Korilę, kuri kitam sezonui buvo pa- 
kviesta į Paryžių. 

Korilė visiškai nepyko ant savo varžovės — toji nekėlė jai 
jokių pavojų nei dabar, nei ateityje. Jausdama tam tikrą pasi- 
tenkinimą, ji netgi rėmė Klorindą, šaltą, įžūlią, amoralią men- 
kystą. Dabar šiedvi puikiai sutariančios būtybės savo rankose 
laikė visą administraciją. Jos neleido įtraukti į repertuarą nė vie- 
no rimto kūrinio ir keršijo Porporai: nepriėmė jo operų ir rinkosi 
pačių prasčiausių jo varžovų operas. Labai sutartinai jos žlugdė 
tuos, kurie joms nepatiko, ir visaip rėmė savo pataikūnus. Jų 
dėka tą sezoną Venecijoje buvo žavimasi visiškai menkais dar- 
bais; didieji meno kūriniai buvo užmiršti. 

Andzoletui nekėlė džiaugsmo sėkmė ir geras gyvenimas (gra- 
fas pasirašė su juo gana neblogą kontraktą), jis viskuo šlykštė- 
josi ir sunkiai vilko savo niekingos laimės jungą. Jis atrodė pasi- 
gailėtinai, kai, bodėdamasis Korile, ėjo su ja už parankės į repe- 
ticijas,— vis dar  dieviškai gražus, tačiau išbalęs, nuvargęs, 
nuobodžiaujantis ir patenkintas savimi, kaip žmogus, priimantis 
pagarbą, bet sugniuždytas sunkios lengvai laimėtų laurų ir mirtų 
naštos. Net scenoje, vaidindamas su savo liepsninga meiluže 
aistringą ilgesį, stengėsi parodyti jai savo abejingumą. Kai ji rijo 
jį akimis, jis visa savo povyza tartum sakė publikai: ,,„Nemany- 
kite, kad atsakau į jos meilę. Priešingai, tas, kuris išvaduos mane 
iš jos, padarys man didelę paslaugą . 

Korilės išlepintas ir ištvirkintas Andzoletas buvo jai nedėkin- 
gas ir egoistiškas. Jo sieloje, nepaisant visokių ydų, ruseno vie- 

nintelis tyras ir tikras jausmas — ištikima meilė Konsuelai. Iš pri- 
gimties būdamas lengvabūdis, jis mokėjo užsimiršti, tačiau išsi- 
gydyti nuo šios meilės nesugebėjo. Jis buvo neištikimas Korilei: 
mylėjosi čia su Klorinda, norėdamas slapta atsikeršyti grafui, čia 
su žinomomis aukštuomenės gražuolėmis, o kartais ir su pačia 
nevalyviausia statiste. Iš paslaptingo aukštuomenės damos bu- 
duaro jis lengvai persikeldavo į beprotišką orgiją, pašėlusias Ko- 
rilės glamones lengvai iškeisdavo į nerūpestingas pokylio links- 
mybes. Atrodė, jis norėjo visiškai užmiršti praeitį. Tačiau visur, 
netgi didžiausių linksmybių metu, jį kažkas persekiojo; kartais, 
kai jis su savo triukšmingais sugėrovais plaukdavo pro tamsias 
Korte Mineli lūšnas, jį supurtydavo rauda. 

Korilė ilgai kentė Andzoleto šiurkštumą — kaip ir visos men- 
kystos, ji buvo linkusi mylėti ją niekinančius ir skriaudžiančius 
žmones, — tačiau ilgainiui ji ėmė bodėtis šia pražūtinga aistra. 
Įsitikinusi, kad niekada neprisijaukins šios nenuolankios būtybės, 
ji ėmė neapkęsti meilužio ir keršyti neištikimybe. Kartą naktį, kai 
Andzoletas su Klorinda plaukiojo gondola po Veneciją, jis pa- 
stebėjo kitą greitai skriejančią gondolą; užgesintas žibintas rodė, 
kad joje vyksta slaptas meilės pasimatymas. Jis neatkreipė dė- 
mesio į tą aplinkybę, tačiau Klorinda, kuri nuolat baiminosi būti 
atpažinta, jam sušnabždėjo: 

— Įsakyk lėčiau irkluoti — tai grafo gondola, pažinau gondo- 
lininką. 

— Priešingai, plauksime greičiau,— atkirto Andzoletas,— rei- 
kia ją pasivyti: noriu žinoti, į ką grafas šiandien tave iškeitė. 

— Ne, ne! Sukime atgal! — sušuko Klorinda.— Jis labai gerai 
mato ir girdi! Netrukdykime jam. 

— Ei, smarkiau irkluok! — šūktelėjo Andzoletas savo gondo- 
lininkui.— Noriu pasivyti štai aną gondolą, priekyje. 

Nepaisant išgąstingų Klorindos prašymų, įsakymas buvo be- 
matant įvykdytas. Abi gondolos susilietė, ir Andzoletas išgirdo 
juoką. 

— Puiku! — tarė jis.— Teisybė laimi! Tai Korilė mėgaujasi 
vakaro vėsa su ponu graiu! 

Jis šoko į pirmagalį, griebė iš gondolininko rankų irklus ir 
ėmė smarkiai irkluoti. Netrukus jis atsitrenkė į grafo gondolą. 
Nežinia, dėl kokių priežasčių — ar dėl to, kad Korilė juokdamasi 
ištarė jo vardą, ar dėl beprotybės priepuolio — jis garsiai pa- 
sakė: 

— Brangioji Klorinda, tu, be abejonės, esi gražiausia, patrauk- 
liausia Moteris pasaulyje. 

— Aš ką tik tą pat sakiau Korilei,— atsakė grafas, praskleis- 
damas savo gondolos uždangą.— O dabar, kai mūsų išvyka bai- 
giasi, mes, kaip sąžiningi žmonės, turintys lygiavertes brangeny- 
bes, galime jomis pasikeisti. 

— Jūsų šviesybe, aš paduosiu jums ranką, kad galėtumėt per- 
eiti Čia ir pasiimti savo brangenybę,— atsakė jam Andzoletas. 

Matyt, norėdamas pasišaipyti iš Andzoleto ir bendrų jų mei- 
lužių, grafas ištiesė ranką, ruošdamasis perlipti į jo gondolą, ta- 
užšoko ant graio gondolos šaukdamas it laukinis: ,„Moteris už 
moterį, gondola už gondolą, pone grafe!“ — ir akimirksniu ją ap- 
vertė. 

Palikęs visus juos likimo valiai, visiškai nesirūpindamas, kaip 
Klorinda išsikapstys iš šio nuotykio, Andzoletas nuplaukė į prie- 
šingą krantą, tamsiomis vingiuotomis gatvelėmis parbėgo namo, 
akimirksniu persirengė, pasiėmė visus savo pinigus ir nubėgo į 
pirmą pasirengusį išplaukti barkasą. Plaukdamas Triesto link, jis 
pergalingai spragtelėjo pirštais: Venecijos kupolai ir varpinės 
palengva nyko apyaušrio migloje. 

Tarp vakarinių Karpatų atšakų, skiriančių Čekiją nuo Bava- 
rijos ir tose vietose vadinamų Boehmer-Wald (Bohemijos mišku), 
dar prieš šimtą metų stovėjo sena galinga pilis, pagal kažkurią 
legendą pavadinta Milžinų pilimi. Iš tolo ji buvo panaši į seno- 
vinę tvirtovę, tačiau iš tiesų tai buvo ponų sodyba, viduje 
įrengta Liudviko XIV stiliumi, jau tuomet nebemadingu, bet vis 
dėlto puošniu ir skoningu. Feodalinė architektūra buvo subtiliai 
atnaujinta tuose pilies pastatuose, kur gyveno grafai Rudolštadtai, 
šio turtingo dvaro savininkai. 

Šios čekų kilmės šeimos nariai suvokietino savo pavardę, atsi- 
žadėję Reformacijos tragiškiausiu Trisdešimties metų karo mo- 
mentu. Jų šlovingas ir kilnus protėvis, įsitikinęs protestantas, 
buvo žvėriškai nužudytas fanatikų ant kalno netoli pilies. Iš Sak-- 
sonijos kilusi jo našlė savo mažų vaikų gyvybes ir turtą išsaugo- 
jo priimdama katalikybę ir atiduodama Rudolštadto įpėdinius auk- 
lėti jėzuitams. Kai Čekiją galutinai pavergė Austrija, o Reforma- 
cijos šlovė ir nelaimės buvo priblėsusios, trečioji Rudolštadtų 
karta tebegyveno savo dvare turtingai, bet kukliai, kaip dori 
krikščionys, tvirti katalikai, tikri aristokratai ir ištikimi Marijos 
Teresės tarnai. Senais laikais, būdami imperatoriaus Karolio VI 
valdiniai, jie pasižymėjo narsumu. Todėl visus stebino, kad pas- 
kutinis šios garsios ir šlovingos giminės atstovas, jaunasis Alber- 
tas, vienintelis grafo Kristiano Rudolštadto sūnus, nedalyvavo ką 
tik pasibaigusiame kare dėl sosto; jis sulaukė trisdešimties metų 
pasitenkindamas paveldėta šlove ir neieškojo kitokios. Jo keis- 
tas elgesys sukėlė imperatorės įtarimą: ar jis nėra jos priešų 
bendramintis? Tačiau kai grafas Kristianas turėjo garbės priimti 
imperatorę savo pilyje, jis sugebėjo paaiškinti jai savo sūnaus 
elgesį. Marijos Teresės ir Rudolštadto pokalbis visiems atrodė mįs- 

lingas. Kažkokia keista paslaptis gaubė šios pamaldžios ir labda- 
ringos šeimos židinį; per dešimtį metų beveik niekas iš kaimynų 
nebuvo pas juos apsilankęs; nei reikalai, nei pramogos, nei po- 
litiniai neramumai negalėjo priversti Rudolštadtų išvažiuoti iš savo 
pilies. Jie dosniai ir klusniai mokėjo visus karinius mokesčius, 
visiškai nesijaudindami dėl pavojų ir nelaimių, ir, rodės, gyveno 
savo, atskirą nuo kitų aristokratų, gyvenimą; tai kėlė nepasitikė- 
jimą jais, nors jų veikla pasižymėjo vien gerais ir kilniais dar- 
bais. Nežinodami, kaip paaiškinti nelinksmą, atsiskyrėlišką Ru- 
dolštadtų šeimos gyvenimą, vieni juos kaltino mizantropija, kiti — 
šykštumu. Tačiau jų elgesys kiekviename žingsnyje neigė ir vie- 
na, ir kita, tad beliko jiems prikišti apatiją ir šaltumą. Buvo kal- 
bama, neva grafas nenorėjęs rizikuoti vienintelio sūnaus, pasku- 
tiniojo giminės atstovo, gyvybe tuose pražūtinguose karuose, o 
imperatorė sutikusi paimti už tai pinigų sumą, pakankamą ap- 
ginkluoti visam husarų pulkui. Aristokratės, turėjusios dukterų 
nuotakų, nusprendė, kad grafas labai teisingai pasielgė; kai jos 
sužinojo, kad grafas Kristianas ruošiasi, matyt, apvesdinti sūnų 
su savo brolio, barono Frydricho, dukra ir kad jaunoji baronaitė 
Amalija jau grįžo iš Prahos vienuolyno ir dabar gyvens Milžinų 
pilyje, — šios damos vienu balsu pareiškė, kad Rudolštadtų pilis — 
lokio irštva, o jos gyventojai tikri laukiniai, vienas už kitą blo- 
gesni. Tačiau keletas nepaperkamų tarnų ir ištikimų draugų žino- 
jo ir šventai saugojo šeimos paslaptį. 

Vieną vakarą ši garbinga šeima sėdėjo už stalo, gausiai ap- 
krauto laukinių paukščių mėsa ir tais sočiais patiekalais, kuriuos 
tuo metu dar valgė mūsų protėviai slavų žemėse, nepaisydami 
Liudviko XV rūmų subtilybių, pakeitusių daugumos Europos ari- 
stokratų įpročius. Didžiulis židinys, kuriame liepsnojo storos ąžuo- 
linės malkos, skleidė šilumą didelėje niūrioje svetainėje. Grafas 
Kristianas ką tik garsiai sukalbėjo maldą, kurią kiti šeimos nariai 
išklausė stovėdami. Tarnai — jų buvo daug, visi pagyvenę, orūs, 
ilgais ūsais, nacionaliniais kostiumais, plačiais mameliukų šaro- 
varais — neskubėdami aptarnavo savo didžiai gerbiamus ponus. 
Pilies kapelionas sėdėjo grafui iš dešinės, jaunoji baronaitė Ama- 
lija — iš kairės. Baronas Frydrichas, jaunesnysis jo brolis, kurį jis 
visuomet vadino „jaunuoju“ broliu (jam dar nebuvo šešiasdešim- 
ties), sėdėjo priešais. Kanonisė Venceslava Rudolštadt, jo sesuo, 
garbinga šešiasdešimties metų asmenybė, nepaprastai liesa ir su 
didele kupra, sėdėjo viename stalo gale, o grafas Albertas, grafo 
Kristiano sūnus ir Amalijos jaunikis, išbalęs, išsiblaškęs ir paniu- 
ręs, buvo įsitaisęs kitame, priešais savo oriąją tetą. 

Iš visų šitų nekalbių žmonių Albertas, žinoma, mažiausiai za- 
lėjo pagyvinti vakarienę. Kapelionas buvo labai atsidavęs savo 
šeimininkams ir ypač gerbė šeimos galvą, tad kalbėdavo tik tuo- 
met, kai grafo akyse išskaitydavo tokį pageidavimą. Pats grafas 
buvo nepaprastai ramus, susikaupęs žmogus, jis niekad neieškojo 
progos atsitraukti nuo savo minčių. 

Baronas Frydrichas, nelabai gilių jausmų žmogus, buvo gyves- 
nis ir veiklesnis. Būdamas toks pat švelnus ir geraširdis kaip ir 
vyresnis brolis, jis neprilygo jam protu ir dvasios gyvenimo inten- 
syvumu. Jis tikėjo daugiau iš įpročio ir padorumo. Vienintelė 
jo aistra buvo medžioklė; jis medžiodavo ištisomis dienomis ir 
vakarais grįždavo įraudęs, uždusęs, alkanas, bet visiškai nepa- 
vargęs — jo organizmas iš tiesų buvo geležinis. Valgė jis kaip 
dešimt, o gėrė kaip trisdešimt žmonių. Prie deserto jis paprastai 
pagyvėdavo, ir tuomet prasidėdavo begaliniai jo pasakojimai, kaip 
jo skalikas Safyras užpjudė kiškį, kaip kitas šuo, "Pantera, susekė 
vilką, kaip pakilo į orą jo sakalas Atila. Visi klausydavosi barono 
kantriai ir geraširdiškai; po to jis tyliai užsnūsdavo prie židinio 
dideliame, juoda oda aptrauktame krėsle ir miegodavo, kol jo ne- 
pažadindavo duktė, sakydama, kad jau laikas gulti. 

Iš visos šeimos šnekiausia buvo kanonisė. Ją galima buvo pa- 
vadinti netgi plepia: bent du kartus per savaitę po ketvirtį va- 
landos ji su kapelionu aptarinėjo čekų, saksų ir vengrų šeimų 
genealogijas. Kaip savo penkis pirštus ji žinojo visų — pradedant 
karaliais ir baigiant plikbajoriu — kilmę. 

Grafo Alberto išvaizda buvo truputį gąsdinanti ir iškilminga. 
Kiekvienas jo gestas buvo kažkoks pranašiškas, kiekvienas žodis 
skambėjo kaip nuosprendis. Kažin kodėl (tai, matyt, galėjo su- 
prasti tik šeimos paslaptį žinantis Žmogus), kai tik Albertas pra- 
verdavo burną — oO tai atsitikdavo labai retai, — visi, ir artimieji, 
ir tarnai žiūrėdavo į jį su didele baime ir švelniu, kankinainu ne- 
rimu,— visi, išskyrus jaunąją Amaliją: ji pusbrolio žodžių klau- 
sydavosi susierzinusi ir su pašaipa ir drįsdavo — ji vienintelė! — 
atsakyti niekinamai arba juokais, priklausomai nuo nuotaikos. 

Ši jauna šviesiaplaukė, rausvaskruostė, gyva ir puikiai sudėta 
mergina buvo nuostabiai graži. Kai kambarinė, norėdama išsklai- 
dyti jos liūdesį, vadindavo ją perlu, toji atsakydavo jai: „Deja! 
Aš kaip perlas kriauklėje palaidota savo nuobodžios šeimos gel- 
mėse — šioje siaubingoje Milžinų pilyje“. Iš šių žodžių skaitytojui 
aiškų, kokia Žvitri paukštytė buvo uždaryta tame narvelyje. 

Tą vakarą iškilmingą tylą, tradiciškai vyraujančią už stalo, 
ypač per pirmąją pertrauką tarp patiekalų (abu senieji aristo- 
kratai, kanonisė ir kapelionas turėjo puikų apetitą bet kuriuo me- 
tų laiku), nutraukė grafas Albertas. 

— Koks baisus oras! — pratarė jis, sunkiai atsidusęs. 

Visi nustebę susižvalgė. Daugiau kaip valandą sėdėdami sve- 
tainėje su uždarytomis ąžuolo langinėmis, jie negalėjo žinoti, kad 
per tą laiką oras pablogėjo. Visiška tyla tvyrojo viduje ir lauke, 
ir nebuvo jokių artėjančios audros ženklų. 

Tačiau niekas nedrįso prieštarauti Albertui, vien Amalija gūž- 
telėjo pečiais. Po nerimastingos pauzės vėl suskambo šakutės, ir 
tarnai iš lėto ėmė nešti patiekalus. 


— Nejaugi negirdite, kaip Bohemijos miško eglėmis ūžauja 

vėjasė Nejaugi negirdite griausmingo upės riaumojimo? — jau 
garsiai paklausė Albertas, įdėmiai žvelgdamas į tėvą. 

Grafas Kristianas nieko neatsakė, o baronas, turėjęs įprotį su 
visais visuomet sutikti, neatitraukdamas žvilgsnio nuo žvėrienos 
gabalo, kurį jis pjaustė su tokia energija, tartum čia būtų buvęs 
granitas, pasakė: 

— Iš tikrųjų, vėjas saulėlydžio metu pranašauja lietų. Visiš- 
kai tikėtina, kad rytoj bus bjaurus oras. 

Albertas keistai šyptelėjo, ir vėl viskas nugrimzdo į niūrią ty- 
lą, tačiau nepraėjo nė penkių minučių, kai galingas vėjo gūsis, 
sudrebinęs langų stiklus, sukaukė, suūžė, kirto it rimbu į griovio 
vandenį, ir nušvilpė kalnų viršūnių link su tokia šiurpia dejone, 
kad visi išbalo, tik Albertas vėl nusišypsojo mįslinga šypsena. 

— Šią valandą, — pratarė jis, — audra gena pas mus vieną sie- 
lą. Gerai būtų, kad jūs, pone kapelione, pasimelstumėt už tuos, 
kurie keliauja rūsčiais mūsų kalnais per tokią klaikią audrą. 

— Aš kas valandą nuoširdžiai meldžiuosi, — drebėdamas atsa- 
kė kapelionas, — už tuos, kurie klajoja sunkiais gyvenimo keliais, 
tarp žmogiškųjų aistrų audrų. 

— Neatsakinėkite jam, pone kapelione,— pasakė Amalija, ne- 
kreipdama dėmesio į visų žvilgsnius ir ženklus, įspėjančius ją 
netęsti šio pokalbio.— Jūs gerai žinote, kad mano pusbroliui ma- 
lonu kamuoti kitus visokiomis mįslėmis. Aš visiškai nelinkusi jų 
spėlioti. 

Atrodo, grafas Albertas kreipė ne didesnį dėmesį į savo pus- 
seserės ironišką toną, negu ji —į keistus jo samprotavimus. Jis 
atsirėmė alkūne į lėkštę, kuri beveik visada stovėdavo priešais 
jį tuščia, ir įsmeigė žvilgsnį į raštuotą staltiesę, tartum tyrinėda- 
mas jos gėlytes ir žvaigždutes, o iš tikrųjų pasinerdamas į kaž- 
kokius gilius apmąstymus. 


XXIII 


Audra įsisiautėjo dar nesibaigus vakarienei. Vakarienė čia 
tęsdavosi lygiai dvi valandas, net ir per pasninką, kurio griežtai 
buvo laikomasi; be to, grafas kaip Romos bažnyčios įsakymų 
šventai laikėsi šeimos įpročių. Audros buvo labai dažnos šiuose 
kalnuose, o didžiuliai miškai, kurie tais laikais dar dengė jų 
šlaitus, atkartojo vėjo ūžesį ir perkūno griaudėjimą; pilies gy- 
ventojams audros nebuvo naujiena ir gamtos stichija negalėjo jų 
per daug išgąsdinti. Tačiau nepaprastas grafo Alberto susijaudi- 
nimas nejučia paveikė visą šeimą ir baronas, jei nebūtų buvęs ge- 
ros širdies, būtų supykęs dėl to, kad jam trukdoma mėgautis 
skaniais valgiais. Kai baisus griausmas vakarienės pabaigoje taip 
išgąsdino vyresnįjį liokajų, kad tas nepataikė peiliu į šerno kum- 
pį, baronas atsiduso. 

— Baigtas kriukis! — pasakė jis, užjaučiamai šypsodamasis 
sumišusiam liokajui. 

— Taip, dėde, jūs teisus! — garsiai sušuko grafas Albertas kel- 
damasis nuo stalo.— Baigta! „„Husito“ nebėra — jį sudegino žai- 
bas. Jis nebesužaliuos šį pavasarį. 

— Ką tu nori pasakyti; mano brangus sūnau? — liūdnai pa- 
klausė senis Kristianas.— Tu kalbi apie didįjį Šrekenšteino ąžuo- 
lą? 

— Taip, tėve, aš kalbu apie ąžuolą, ant kurio šakų praėjusią 
savaitę mes įsakėme pakarti dvidešimt vienuolių augustinie- 
čių. | 

— Jis šimtmečius laiko savaitėmis! — sušnabždėjo kanonisė, 
šypsodamasi.— Jei jūs, brangus mano vaike,— garsiai kreipėsi ji 
į sūnėną, — matėte sapne įvykius, kurie iš tikrųjų buvo arba dar 
bus (nes dėl keisto sutapimo jūsų fantazijos ne kartą yra išsi- 
pildžiusios), tai šio bjauraus, pusiau nudžiūvusio ąžuolo žūtis — 
nedidelis praradimas. Su juo ir jo pavėsyje esančia uola mus sieja 
daugybė prisiminimų. 

— (OO aš, — gyvai pridūrė patenkinta Amalija, gavusi progą pa- 
laidyti savo liežuvį, — būčiau labai laiminga, jei audra išvaduotų 
mus nuo to baisaus kartuvių medžio; jo šakos panašios į skeletus, 
o iš apaugusio rausvomis samanomis liemens, rodos, sunkiasi krau- 
jas. Vakarais aš nė karto nepraeinu pro jį nesudrebėjusi: lapų 
šlamesys visuomet klaikiai primena priešmirtines dejones, ir aš 
bėgu iš ten neatsigręždama. 

— Amalija,— vėl prabilo jaunasis grafas, pirmą kartą po dau- 
gelio dienų susidomėjęs pusseserės žodžiais,— jūs protingai el- 
giatės, neidama prie „„Husito“ dienomis ir net naktimis, kaip aš. 
Jūs pamatytumėt ir išgirstumėt tokių dalykų, nuo kurių kraujas 
stingsta gyslose ir kurių jūs niekada negalėtumėt pamiršti. 

— Nutilkite! — suriko jaunoji baronaitė, atšlydama nuo stalo, 
į kurį buvo atsirėmęs Albertas.— Aš visiškai nesuprantu, kodėl 
jūs visą laiką Mane gąsdinat. 

— Duok Dieve, brangi Amalija, kad jūsų pusbrolis taip kal- 
bėtų vien norėdamas pajuokauti,— švelniai tarė senasis grafas. 

— Ne, tėve, aš sakau jums visiškai rimtai: ąžuolas ant Siaubo 
uolos nuvirto, suskilo į keturias dalis, ir jau rytoj jūs galėsite 
siųsti medkirčius jį sukapoti. Toje vietoje aš pasodinsiu kiparisą 
ir pavadinsiu jį ne „„Husitu“, o „Atgailaujančiuoju“; Siaubo uolą 
seniai laikas pavadinti „Atpirkimo uola“. 

— Gana, gana, Mano sūnau, — baisiai sunerimęs atsakė senis, — 
atsikratyk niūrių vaizdinių ir leisk žmonių veiksmus teisti Die- 
vui. 

— Niūrūs vaizdiniai išnyko amžiams: jie nustojo egzistavę 
kartu su ąžuolu-kankinimo įrankiu, kurį audros gūsis ir dangiš- 
koji ugnis pavertė pelenais. Vietoj skeletų, kurie siūbuodavo 
ant jo šakų, aš matau gėles ir vaisius, glamonėjamus vėjelio ant 
naujojo medžio šakelių. O vietoj juodojo Žmogaus, kuris kasnakt 
kūrendavo laužą po ąžuolu, matau virš mūsų galvų plevenančią 

tyrą ir šviesią sielą. Audra rimsta, mano brangieji, pavojus pra- 
ėjo, keleiviai dabar saugūs. Mano siela rami. Atpirkimo terminas 
baigiasi. Jaučiu, kad atgimstu gyvenimui. 

— O mano brangus sūnau! Kad taip būtų! — švelniu ir sujau- 
dintu balsu prabilo senasis grafas.— Kad tu galėtum atsikratyti 
visų tų kankinančių regėjimų ir vaiduoklių! Nejau Viešpats su- 
teiks man tokią malonę — grąžins mano mylimam Albertui ra- 
mybę, viltį ir tikėjimą? 

Nespėjo senis pabaigti šių švelnių žodžių, kai Albertas tyliai 
palinko virš stalo ir staiga užmigo giliu miegu. 

— To dar betrūko! — pasakė jaunoji baronaitė, kreipdamasi į 
savo tėvą.— Užmigti prie stalo! Labai miela, nėr ką sakyti! 

— Šis staigus ir gilus miegas, man rodos, yra gaivinanti kri- 
zė, po kurios jo būklė turi bent laikinai pagerėti, — pasakė kape- 
lionas, smalsiai žiūrėdamas į jaunąjį grafą. 

— Tegul niekas jo nekalbina ir nemėgina žadinti,— įsakė gra- 
fas Kristianas. 

— Dieve gailestingas, — pamaldžiai sudėjusi rankas, karštai 
meldėsi kanonisė,— išpildyk jo pranašystes, ir tegu jo trisdešimt- 
mečio diena tampa jo visiško pasveikimo diena! 

— Amen! — pamaldžiai ištarė kapelionas.— Nukreipkime savo 
širdis į gailestingąjį Dievą, ir, padėkoję jam už valgį, maldau- 
kime jį išgydyti šį jauną kilnų žmogų. 

Visi atsistojo padėkos maldai ir kiekvienas tylomis meldėsi 
už paskutinįjį Rudolštadtų giminės atstovą. Senis Kristianas taip 
susijaudino, kad nuvytusiais jo skruostais nusirito dvi didelės 
ašaros. | 

Kai senasis grafas įsakė savo ištikimiems tarnams nunešti mie- 
gantį sūnų į jo kambarius, baronas Frydrichas staiga, degdamas 
noru irgi kuo nors padėti brangiam sūnėnui, džiaugsmingai ir 
kažkaip vaikiškai jį sulaikė: 

— Žinai, broliuk, man šovė į galvą gera idėja! Jei tavo sū- 
nus pabus po kokio nors blogo sapno vienas, jam vėl gali grįžti 
niūrios mintys. Įsakyk nunešti jį į svetainę ir pasodinti į mano 
didįjį krėslą: visame name nėra miegui geresnio krėslo. Ten jam 
bus patogiau nei lovoje, ir pabus jisai prie linksmai liepsnojančio 
židinio, apsuptas draugiškų veidų. 

— Tai tiesa, — atsakė grafas.— Jį galima pernešti į svetainę ir 
paguldyti ant didžiosios sofos. 

— Po valgio labai žalinga miegoti išsitiesus,— paprieštaravo 
baronas.— Patikėkite, žinau tai iš patirties. Jį reikia pasodinti į 
mano krėslą. Taip, taip, aš labai noriu, kad jis ilsėtųsi būtent 
mano krėsle. 

Kristianas suprato, kad atsisakydamas jis įžeistų brolį; jauna- 
sis grafas buvo paguldytas į odinį medžiotojo krėslą; jo miegas 
buvo daugiau panašus į letargą ir jis beveik nieko nejuto. Iš- 
didus ir patenkintas baronas įsitaisė prie židinio, atkišdamas ko- 

jas į kaitrią ugnį. Jis laimingas šypsojosi, kai kapelionas kartojo, 
kad šis miegas turėtų labai gerai paveikti grafą Albertą. Gera- 
širdis baronas buvo pasirengęs dėl jaunojo grafo paaukoti ne 
tik kėdę, bet ir savo popietinį miegą, kad su kitais šeimos nariais 
galėtų saugoti Alberto poilsį, tačiau po ketvirčio valandos jis 
apsiprato su naujuoju krėslu ir netrukus pasigirdęs knarkimas 
užgožė paskutinius tolstančius griaustinio dundėjimus. 

Staiga suskambo didysis pilies varpas (juo buvo pranešama 
apie neįprastus apsilankymus), ir po kelių minučių seniausias 
tarnas Hansas įėjo į kambarį, laikydamas rankose didelį voką. 
Jis tylomis padavė jį grafui Kristianui ir pasišalino į gretimą 
kambarį, laukdamas savojo pono įsakymų. Grafas atplėšė laišką 
ir, Žvilgtelėjęs į parašą, paprašė Amaliją garsiai perskaityti. Labai 
susidomėjusi ir nekantraudama ji priėjo prie žvakės ir perskaitė 
štai ką: 

„Didžiai gerbiamas ir Maloningas pone grafe! 

Jūsų šviesybė suteikė man garbę, prašydamas mano paslau- 
gos. Tuo jūs padarėte mane dar laimingesnį negu visomis tomis 
paslaugomis, kurias esate man suteikęs anksčiau ir kurias aš su 
dėkingumu prisimenu. Aš buvau pasirengęs įvykdyti jūsų švie- 
sybės įsakymą, tačiau nesitikėjau taip greitai, kaip man norėtųsi, 
rasti tinkamą asmenį. Bet netikėtos aplinkybės leidžia išpildyti 
jūsų norą, ir aš skubiai siunčiu jums jauną merginą, kuri atitinka 
jūsų reikalavimus — tiesa, tik iš dalies. Todėl rekomenduoju pri- 
imti ją laikinai, kad jūsų didžiai gerbiama ir miela giminaitė ga- 
lėtų ramiai laukti, kol aš surasiu geresnį variantą. 

Mergina, kuri turės garbę perduoti jums šį laišką — mano 
mokinė ir tam tikra prasme mano įdukra. Kaip ir pageidauja mie- 
loji baronaitė Amalija, ji bus mandagi ir maloni kompanionė ir 
sumani muzikos mokytoja. Tiesa, ji neturi tokio išsilavinimo, ko- 
kio jūs pageidaujate: laisvai kalbėdama keliomis užsienio kalbo- 
mis, ji vargu ar turi tiek žinių, kad galėtų mokyti Amaliją. Muzi- 
ką ji išmano tobulai ir nuostabiai dainuoja. Jūs būsite patenkinti 
jos talentų, balsu ir elgsenos maniera. Ne mažiau būsite paten- 
kinti jos švelniu ir kilniu būdu. Jūsų šviesybės galite drąsiai 
su ja bendrauti, nebijodami, kad ji pasielgs kaip nors netinkamai 
aI negarbingai. Ji nenori būti surišta su jūsų gerbiama šeima kokiais 
nors įsipareigojimais ir atsisako atlyginimo. Žodžiu, mielajai ba- 
ronaitei aš siunčiu ne duenją, ne kambarinę, o kampanionę ir 
draugę — kaip ji pati teikėsi prašyti manęs jūsų šviesybės laiško 
prieraše, padarytame jos nuostabia rankute. 

Sinjoras Korneras, gavęs paskyrimą Austrijos pasiuntinybėje, 
laukia įsakymo išvykti. Tačiau, matyt, įsakymas ateis ne anks- 
čiau kaip po dviejų mėnesių. Sinjora Korner, gerbiama jo žmona 
ir mano kilni mokinė, nori išsivežti mane į Vieną, kur, jos nuo- 
mone, mano karjera bus sėkmingesnė. Nesitikėdamas geresnės 
ateities, aš vis dėlto priimu maloningą jos kvietimą, nes trokštu 

palikti nedėkingąją Veneciją, kurioje patyriau tik skriaudas, įžei- 
dimus ir likimo smūgius. Nekantraudamas laukiu, kada vėl išvy- 
siu mieląją Vokietiją — Čia esu turėjęs laimingų ir šviesių dienų 
ir palikęs garbingų draugų. Jūsų šviesybė gerai žinote, kad už- 
imate vieną iš pirmųjų vietų mano senoje, įžeistoje, bet neatša- 
lusioje širdyje,— širdyje, kuri kupina ištikimybės ir dėkingumo 
jums. Taigi, didžiai gerbiamas grafe, aš patikiu jums savo įdukrą, 
prašydamas jai jūsų pastogės, globos ir palaiminimo. Ji sugebės 
atsidėkoti jums už jūsų malones ir pasistengs būti malonia ir nau- 
dinga jaunajai baronaitei. Ne vėliau kaip po trijų mėnesių aš 
atvyksiu jos pasiimti ir atvešiu jums mokytoją, kuri galės suda- 
ryti su jumis sutartį ilgesniam laikui. 

Laukdamas laimingos dienos, kada galėsiu paspausti jums, ge- 
riausiajam iš visų, ranką, išdrįsiu su pasididžiavimu pavadinti sa- 
ve jūsų šviesybės — chiarissima, stimatissima, illustrissima '— 
nuolankiausiu tarnu ir ištikimiausiu draugu. 

Nikolas Porpora, kapelmeisteris, kompozitorius ir 
dainavimo mokytojas 

Venecija, 17... m. ... mMėn.... d.“ 

Perskaičiusi laišką, Amalija pašoko iš džiaugsmo, o senasis 
grafas susijaudinęs kelis kartus pakartojo: 

— (Garbusis Porpora, nuostabus draugas, gerbiamas žmogus! .. 

— Žinoma, žinoma,— atsiliepė kanonisė Venceslava, baimin- 
damasi, kad svetimas žmogus gali sutrikdyti šeimos įpročius, ir 
tuo pat metu trokšdama svetingai sutikti atvykėlę.— Reikia kuo 
geriau ją sutikti ir priimti... Kad tik jinai čia nenuobodžiau- 
tų... 

— Dėde, o kur yra mano būsimoji draugė, mano brangi mo- 
kytoja? — sušuko jaunoji baronaitė nesiklausydama tetos svars- 
tymų.— Gal ji greitai pasirodys pati? Aš nekantriai jos laukiu! 

Grafas Kristianas paskambino. 

— Hansai, kas perdavė jums šį laišką? — paklausė senąjį taI- 
ną. 

— Viena dama, jūsų šviesybe! 

— Jinai jau čia! — sušuko Amalija.— Kurgi ji? Kurė 

— Pašto karietoje, prie pakeliamojo tilto. 

— Ir jūs privertėte ją laukti prie pilies vartų užuot įvedęs ją 
į svetainę? 

— Taip, panele baronaite, paėmęs laišką, aš įsakiau vežėjui 
likti vietoje. Tiltą liepiau pakelti, o po to laišką įteikiau ponui 
grafui. 

— Betgi tai kvaila, nedovanotina versti mūsų svečius laukti 
tokiu baisiu oru! Galima pamanyti, kad mes gyvename tvirtovėje 
ir kiekvienas, kas prie jos prisiartina, yra priešas! Bėkite grei- 
čiau, Hansai, bėkite!.. 

Tačiau Hansas tebestovėjo nejudėdamas kaip statula. Jo akyse 


! šviesiausiojo, garbingiausiojo, kilmingiausiojo (it.) 

švietė apgailestavimas, kad jis negali įvykdyti jaunosios šeimi- 
ninkės nurodymo; atrodė, net patrankos sviedinys, paleistas virš 
jo galvos, nebūtų privertęs jo bent mažumėlę pakeisti pozą, ku- 
Iioje jis sustingęs laukė savo senojo pono įsakymų. 

— Brangus vaike, Hansas ištikimai vykdo savo pareigą ir 
gautus įsakymus, — pagaliau lėtai ištarė grafas Kristianas; dėl jo 
lėtumo baronaitei užvirė kraujas.— Dabar, Hansai, liepkite ati- 
daryti vartus ir nuleisti tiltą. Tegu visi išeina jos pasitikti su už- 
degtais deglais — ji yra mūsų laukiama viešnia! 

Hansas, gavęs įsakymą tuoj pat įvesti nepažįstamąją į namus, 
į kuriuos net artimiausi ir ištikimiausi draugai buvo įleidžiami su 
didžiausiu atsargumu, neparodė nė menkiausios nuostabos. Kano- 
nisė nuėjo duoti nurodymą paruošti atvykėlei vakarienę. Amalija 
norėjo bėgti prie pakeliamojo tilto, bet dėdė pasiūlė jai ranką, 
norėdamas pats sutikti garbingąją viešnią, ir temperamentingoji 
baronaitė buvo priversta iki laiptų kolonados nueiti iškilmingu 
lėtu žingsniu; ant pirmojo laiptelio jau stovėjo ką tik iš pašto 
karietos išlipusi keliaujanti bėglė — Konsuela. 

Trys mėnesiai praėjo nuo to laiko, kai baronaitė Amalija su- 
sigalvojo, kad jai būtina — ne tiek užsiėmimams, kiek pramo- 
goms — turėti kompanionę, ir vienatvėje ji ne kartą mėgino įsi- 
vaizduoti būsimąją savo draugę. Žinodama niūrų Porporos būdą, 
ji baiminosi, kad jis neatsiųstų jai griežtos ir pedantiškos guver- 
nantės. Todėl ji paslapčia parašė Porporai ir įspėjo jį, kad neno- 
rėtų turėti vyresnės kaip dvidešimt penkerių metų mokytojos, — 
tartum nebūtų užtekę išsakyti tokį pageidavimą artimiesiems, ku- 
rie ją laikė savo numylėtine ir valdove. | 

Porporos laiškas ją nudžiugino, ir ji tuoj pat susikūrė visiškai 
kitokį paveikslą: dainininkė, profesoriaus įdukra, jauna mergina, 
o svarbiausia — venecijietė. Amalijos nuomone, tokia draugė jai 
labai tiko. 

Todėl ji kiek nusivylė, kai vietoj įsivaizduojamos guvios raus- 
vaskruostės pamatė išbalusią, liūdną, nepaprastai sutrikusią mer- 
gaitę. Vargšę Konsuelą kamavo ne tik didelis skausmas ir 
sunkios kelionės nuovargis; ji buvo priblokšta siaubingų išgyveni- 
mų, patirtų paskutinėmis kelionės valandomis: baisi audra, išvar- 
tytos eglės, tamsa, skrodžiama žaibų, niūrus pilies vaizdas, me- 
džioklinių barono šunų staugimas, įžiebti deglai sustingusių tarnų 
rankose — visa tai darė kraupų įspūdį. Koks kontrastas Marčelo 
„Spindulingajam skliautui“ ir harmoningai Venecijos naktų tylai, 
jos praėjusiam gyvenimui, kupinam meilės ir džiugios poezijos! 
Kai karieta lėtai pravažiavo dusliai dundančiu po arklių kanopo- 
mis pakeliamuoju tiltu, kai už nugaros baisiai girgždėdamos nusi- 


112 


leido pakeliamos grotos, Konsuelai pasirodė, kad ji įžengė į Dan- 
tes pragarą, ir, siaubo apimta, atsidavė Visagalio malonei. 
„Visiškai suprantama, kad ji sutriko, išvydusi pilies šeiminin- 
kus. Pamačiusi grafo ištįsusį, išbalusį, senatvės ir kančių nuvar- 
gintą veidą, sausą, sustingusią jo figūrą senamadišku surdutu, ji 
pamanė, kad priešais ją stovi viduramžių pilies savininko šmėk- 
la; palaikiusi visa tai kažkokia haliucinacija, ji vos nesurikusi 
iš siaubo nejučia atšlijo. 

Senasis grafas, jos išgąstį ir sutrikimą palaikęs ilgos kelionės 
iškankinto žmogaus nuovargiu, ištiesė Konsuelai ranką, norėda- 
mas padėti jai pasikelti į priebutį, ir pamėgino pasakyti keletą 
švelnių sveikinimo žodžių. Nors garbingąjį senį gamta buvo ap- 
dovanojusi neišraiškinga ir šalta išvaizda, jis per daugelį metų 
buvo taip atpratęs nuo visuomenės, kad dabar dar labiau pasi- 
metė; iš pažiūros rimtas ir griežtas, iš tiesų jis buvo vaikiškai 
drovus. Nutaręs prabilti į Konsuelą itališkai (jis gerai mokėjo tą 
kalbą, tačiau buvo atpratęs), jis dar labiau sumišo ir vos įstengė 
sumurmėti keletą žodžių; gerai neišgirdusi, mergaitė jo murmesį 
palaikė nesuprantama, paslaptinga vaiduoklių kalba. 

Amalija, kuri buvo pasirengusi pulti Konsuelai ant kaklo, kad 
ją iš karto prijaukintų, taip pat nesumetė, ką sakyti: ją — taip 
kartais atsitinka drąsiausiems žmonėms — sukaustė artimųjų dro- 
vumas ir santūrumas. 

Konsuelą įvedė į didelį kambarį, kuriame ką tik buvo vaka- 
jodamas- parodyti jai sūnų, nugrimzdusį į letargą, sutrikęs susto- 
jo; Konsuela, drebanti, iš nuovargio linkstančiomis kojomis, su- 
smuko ant kėdės. 

— Dėde,— tarė Amalija, supratusi senojo grafo sumišimą, — 
man rodos, geriau sinjorą priimkime čia. Čia šilčiau negu didžio- 
joje svetainėje — ten turbūt dabar gerokai šalta nuo stipraus kal- 
nų vėjo, ir dar po tokios audros. Aš matau, kad mūsų viešnia 
krenta iš nuovargio, jai labiau reikia skalsios vakarienės ir po- 
ilsio negu mūsų ceremonijų. Ar ne tiesa, brangioji sinjora? — 
pridūrė ji, pagaliau nutarusi paspausti bejėgišką Konsuelos ranką 
savo putlia rankute. 

Gaivus, jaunas balsas, nuskambėjes italų kalba su ryškiu vo- 
kišku akcentu, iš karto nuramino Konsuelą. Ji pakėlė išsigan- 
dusias savo akis į gražutį jaunosios baronaitės veidą, ir žvilgsnis, 
kuriuo persimetė abi.merginos, akimirksniu ištirpdė tarpusavio 
šaltį. Konsuela suprato, kad tai yra būsimoji jos mokinė ir kad 
ši žavi būtybė nėra šmėkla. Ji savo ruožtu paspaudė Amalijos 
ranką ir prisipažino, kad karietos dardesys ją visiškai apsvaigi- 
nes, o audra išgąsdinusi. Noriai paklusdama rūpestingajai Ama- 
lijai, ji persėdo arčiau židinio, leido nuvilkti mantiliją ir sutiko 
pavakarieniauti, nors nejautė jokio alkio. Palengva, drąsinama 
jaunosios šeimininkės meilumo, ji visiškai atsigavo, galėjo matyti, 
girdėti ir atsakinėti. 

Kol tarnai dengė stalą, pokalbis savaime pakrypo apie Por- 
porą, ir Konsuela su džiaugsmu pastebėjo, kad senasis grafas kal- 
ba apie jį kaip apie savo draugą, ne tik sau lygų, bet ir pranoks- 
tantį jį. Po to kalba pakrypo apie Konsuelos kelionę, apie kelią, 
kuriuo ji važiavo, apie ją išgąsdinusią audrą. 

— Venecijoje esame pripratę prie dar staigesnių ir pavojin- 
gesnių audrų,— kalbėjo Konsuela.— Plaukdami gondola per mies- 
tą audros metu, mes net prie savo namų rizikuojame gyvybe. 
Vanduo, atstojantis mums grindinį, tuo metu kyla ir šėlsta tartum 
jūra. Bangos smarkiai mėto netvirtas mūsų gondolas, jos gali at- 
sitrenkti į namų sienas ir sudužti į šipulius nespėjus prisišvar- 
tuoti. Nepaisant to, kad buvau liudininkė daugybės tokių nelai- 
mingų atsitikimų ir nesu baili, šiandien, kai skersai kelio nuvirto 
žaibo nutrenktas didžiulis medis, persigandau kaip niekada. Ark- 
liai atsistojo piestu, o vežėjas su siaubu suriko: „„Prakeiktas medis 
nuvirto! ,„Husito“ nebėra!“ Ar negalėtumėte, sinjora baronaite, 
man paaiškinti, ką tai reiškia? 

Nei grafas, nei Amalija neatsakė. Jie tik sudrebėjo ir susi- 
žvalgė. 

— Taigi mano sūnus neklydo! — pratarė senasis grafas.— Keis- 
ta! Labai labai keista! 

Vėl sunerimęs dėl sūnaus, jis nuėjo pas jį į svetainę; Amalija, 
sudėjusi rankas, sušnibždėjo: 

— Čia kažkokie burtai! Matyt, pats velnias su mumis! 

Šie mįslingi žodžiai vėl sukėlė Konsuelai prietaringą siaubą, 
kuris buvo apėmęs ją prie įėjimo į Rudolštadtų pilį. Staigus Ama- 
lijos išbalimas, iškilmingas tylėjimas senų tarnų, apsivilkusių rau- 
donais šarovarais, stebėtinai vienodais kvadratiniais purpuriniais 
veidais, blausiomis, negyvomis, apsipratusių su savo padėtimi ver- 
gų akimis; niūrus, apmuštas tamsiu ąžuolu kambarys, kurio ne- 
galėjo apšviesti sietynas su daugybe degančių žvakių; gūdus di-. 
džiojo apuoko, po audros vėl pradėjusio medžioklę aplink pilį, 
riksmas; didžiuliai šeimos portretai ant sienų; milžiniškos elnių 
ir šernų iš medžio išskaptuotos galvos — visa tai kėlė mergaitei 
baisų nerimą, kurį buvo trumpam pamiršusi; baronaitės žodžiai 
tik dar labiau jį sustiprino. 

— Mieloji sinjora,— pasakė ta, rengdamasi pavaišinti ją va- 
kariene,— būkite pasiruošusi pamatyti čia neregėtų dalykų, dažnai 
nuobodžių, bet kartais ir baisių. Tikros romanų scenos: jei jūs 
kam nors papasakosite, niekas nepatikės, tačiau jūs turite paža- 
dėti, kad apie tai niekam niekados neprasitarsite! .. 

Nespėjo baronaitė užbaigti savo žodžių, kai lėtai atsivėrė du- 
rys ir į valgomąjį įėjo kanonisė Venceslava, kuprota, pailgavei- 
dė, ant griežto sukirpimo apdaro, kaip visada, prisisegusi savo 
ordino kaspiną. Ji atrodė tokia pat iškilminga, kaip ir tą atmin- 
tiną dieną, kai imperatorė Marija Teresė, su savo svita grįždama 
iš kelionės po Vengriją, Milžinų piliai suteikė didelę garbę: su- 

stojo čia valandėlei pailsėti ir išgerti karšto vyno. Kanonisė pri- 
ėjo prie Konsuelos — toji nerimastingai žvelgė į ją, iš nuostabos 
ir baimės net užmiršusi atsistoti, — du kartus jai nusilenkė ir, vo- 
kiškai pasakiusi kalbą, tokią ilgą, lyg būtų seniai išmokusi ją 
atmintinai, pabučiavo mergaitę į kaktą. Vargšelė, atšalusi it mar- 
muras, nusprendė, kad ją bučiuoja pati mirtis, ir vos nealpdama 
sumurmėjo padėkos žodžius. 

Pastebėjusi, kad ji suglumino viešnią labiau nei tikėjosi, ka- 
nonisė pasišalino į svetainę, o Amalija ėmė garsiai juoktis. 

— Kertu lažybų,— sušuko ji,— jūs pamanėte, kad prieš jus 
karalienės Libušos šešėlis! Nurimkite! Tai kanonisė — mano teta, 
nuobodžiausia ir kartu geriausia būtybė pasaulyje. 

Vos spėjusi atsitokėti nuo patirto susijaudinimo, Konsuela už 
nugaros išgirdo didelių vengriškų batų girgždesį. Grindys tiesiog 
sudrebėjo nuo sunkių, lėtų žingsnių, ir stambus žmogus kvadra- 
tiniu purpuriniu veidu — šalia jo kūningi tarnai atrodė išbalę ir 
liesi — tylėdamas peržingsniavo per visą kambarį ir išėjo pro 
didžiąsias duris, kurias liokajai pagarbiai atlapojo. Konsuela vėl 
krūptelėjo, o Amalija vėl nusikvatojo. 

— Tai,— pasakė ji, — baronas Rudolštadtas, aistringiausias me- 
džiotojas, didžiausias miegalis ir geriausias tėvas. Jis ką tik pa- 
budo iš popiečio miego svetainėje. Lygiai devintą valandą jis at- 
sikelia nuo krėslo ir apsimiegojęs, visiškai nieko nematydamas 
ir negirdėdamas, pereina per šį kambarį, pasikelia laiptais ir gula 
į patalą. Auštant pabunda žvalus, veiklus kaip jaunuolis ir pra- 
deda enėrgingai ruošti medžioklei šunis, arklius ir sakalus. 

Po šių žodžių duryse pasirodė kapelionas. Jis taip pat buvo 
apkūnus, bet mažo ūgio ir išblyškęs kaip visi vangūs žmonės. 
Palinkimas į kontempliaciją žalingas sunkiasvorėms slavų natū- 
roms, tad dvasininko pilnumas buvo liguistas. Jis pagarbiai nusi- 
lenkė baronaitei ir jos viešniai, kažką pašnibždėjo tarnui ir išėjo 
pro tas pačias duris kaip ir baronas. Senasis Hansas ir vienas iš 
tų automatų, kurių Konsuela nesugebėjo atskirti — tokie jie visi 
buvo vienodi, galingi ir orūs,— tuoj pat nuėjo į svetainę. Neturė- 
dama jėgų apsimesti, kad valgo, Konsuela palydėjo juos akimis. 
Tačiau tarnams dar nepriėjus durų, ant slenksčio pasirodė nuostabi 
būtybė: tai buvo jaunas aukštas vyras, nepaprastai gražaus, bet 
labai išblyškusio veido, juodai apsirengęs. Prabangus aksomo ap- 
siaustas, apsiūtas kiaunės kailiu, ant pečių buvo susegtas auksi- 
nėmis sagtimis. Ilgi juodi kaip derva plaukai netvarkingai krito 
ant jo blyškių skruostų, apaugusių švelnia garbanota barzdele. 
Tarnams, norėjusiems prie jo prieiti, jis davė įsakmų ženklą ir tie 
pasitraukę apmirė vietoje, tarsi prikaustyti jo žvilgsnio. Atsigrę- 
žęs į ėjusį iš paskos grafą Kristianą, jis prabilo melodingu ir kil- 
niu balsu: 

— Užtikrinu jus, tėve, aš niekada nebuvau toks ramus. Kaž- 
kokia didelė jėga pakreipė mano likimą ir dangaus malonė ap- 
gaubė mūsų namus. 

— Teišgirsta tave Viešpats, mano sūnau! — atsakė senis, iš- 
tiesdamas rankas palaiminimui. 

Vyriškis žemai nulenkė galvą tėvui, po to nušvitęs priėjo prie 
Amalijos, šyptelėjęs pirštais vos palietė ištiestą jos ranką ir ke- 
letą sekundžių įdėmiai stebėjo Konsuelą. Pajutusi jam pagarbą, 
Konsuela žemai nusilenkė. Jis tebežiūrėjo į ją nejudėdamas. 

— Ši jauna mergina,— vokiškai pasakė jam kanonisė,— toji 
pati, kuri... 

Bet jis padarė žestą tartum sakydamas: „„Tylėkite, netrukdyki- 
te mano mintims“, paskui, neparodęs nei nuostabos, nei susido- 
mėjimo, staiga nusigręžė ir lėtai išėjo pro didžiąsias duris. 

— Tikiuosi, mano mieloji, jūs atleisite. ..— kreipėsi į Konsu- 
elą kanonisė. 

— Dovanokit, kad jus pertraukiu, tetule,— įsikišo Amalija,— 
bet jūs kalbate vokiškai, o sinjora nemoka šios kalbos. 

— Atleiskite man, mieloji sinjora,— itališkai atsakė Konsu- 
ela,— vaikystėje aš kalbėjau keliomis kalbomis, nes daug kelia- 
vau, ir vokiečių kalbą gerai suprantu. Tiesa, nesiryžtu kalbėti, 
bet jei jūs skirsite man keletą pamokų, patikinu jus, aš greitai 
išmoksiu. 

— Vadinasi, visai kaip aš, — vėl vokiškai prakalbo kanonisė,— 
viską suprantu, ką sako madmuazelė, tik kalbėti negaliu. Bet jei 
ji mane supranta, aš noriu paprašyti jos atleisti mano sūnėnui 
už jo nemandagumą. Šiandien jis smarkiai sunegalavo ir po prie- 
puolio yra dar toks silpnas, kad turbūt jos nepastebėjo. Ar ne 
taip, broli? — geroji Venceslava, sumišusi dėl savo melo, kreipėsi 


į grafą Kristianą paramos. 

— Mieloji sese, — atsakė senis,— jūs elgiatės labai didžiadva- 
siškai, norėdama pateisinti mano sūnų. Tačiau mes paprašysime 
sinjorą labai nesistebėti tuo, ką mato. Rytoj mes atvirai viską pa- 
aiškinsime — juk ji yra Porporos įdukra ir, tikiuosi, netrukus taps 
mūsų šeimos bičiule. 

Atėjo valanda, kai visi skirstydavosi į savo kambarius (pilyje 
buvo labai griežtai laikomasi taisyklių), taigi, jei merginos būtų 
norėjusios dar pasėdėti, tarnai, tie tikri automatai, lyg niekur 
nieko būtų išnešę stalus ir užpūtę žvakes. Be to, Konsuela jau 
svajojo apie poilsį, ir Amalija palydėjo viešnią į prabangų kam- 
barį, jos įsakymu paruoštą šalia jos kambario. 

— Man labai norėtųsi paplepėti su jumis valandėlę kitą, — pa- 
sakė Amalija, kai kanonisė, atlikusi svetingos šeimininkės parei- 
gą, išėjo iš kambario.— Aš labai noriu papasakoti jums apie tai, 
kas pas mus vyksta, apie visokias keistenybes, su kuriomis jums 
teks čia susidurti. Bet jūs turbūt labai pavargote ir norite pail- 
sėti. 

— Tai nieko nereiškia, sinjora,— atsakė Konsuela— Tiesa, 
jaučiuosi kaip sudaužyta, bet esu tokia susijaudinusi, kad bijau, 
jog per naktį nesumerksiu akių. Todėl kalbėkime kiek jums pa- 

tinka, bet tik vokiškai. Tai man bus naudinga, nes matau, kad 
grafas ir ypač kanonisė nelabai moka italų kalbą. 

— Susitarkime taip: dabar jūs gulkite į lovą, o aš eisiu užsi- 
mesiu gobtuvą ir paleisiu kambarinę. Grįžusi atsisėsiu prie jūsų 
lovos, ir mes kalbėsime vokiškai tol, kol užsinorėsite miego. Su- 
tinkate? 


— O. taip, visa širdimi, — atsakė naujoji guvernantė. 


XXV 


— Tad klausykite, brangioji...— pradėjo grįžusi Amalija.— 
Bet aš iki šiol nežinau jūsų vardo,— šypsodamasi pridūrė ji.— 
Atmeskime visus titulus ir ceremonijas: noriu, kad jūs mane va- 
dintumėt tiesiog Amalija, o aš jus vadinsiu... 

— Mano tikrąjį vardą sunku ištarti — atsakė Konsuela.-— Ge- 
rasis mano mokytojas Porpora, išsiųsdamas mane čia, įsakė va- 
dintis jo vardu: paprastai globėjai ir mokytojai taip elgiasi su 
savo Mylimais mokiniais. Ir štai dabar, kaip ir didysis dainininkas 
Ubertis, nešioju mokytojo vardą: jį vadina Porporinu, mane — 
Porporina. Bet tai per daug ilgas vardas, ir, jei norite, vadinkite 
mane Nina.. 

— Puiku, tebūnie Nina,— sutiko Amalija.— O dabar klausy- 
kite — turiu jums papasakoti gana ilgą istoriją. Jei nežinosite to- 
limos praeities, niekada negalėsite suprasti, kas vyksta mūsų na- 
muose. 

— Aš labai įdėmiai klausausi, — atsakė Konsuela, dabar — Por- 
porina. 

— Mieloji Nina, ar žinote Čekijos istoriją? — paklausė baro- 
naitė. 

— Deja, ne! Mano mokytojas turbūt jums rašė, kad neturiu 
jokio išsilavinimo. Aš tik šiek tiek išmanau muzikos istoriją, o 
apie Čekiją žinau taip pat mažai, kaip ir apie kitas pasaulio ša- 
lis. 

— Tuomet trumpai papasakosiu tai, ką jums būtina žinoti, jei 
norite mane suprasti. Pavergta ir užguita tauta, kurią jūs dabar 
turėsite progą pažinti, daugiau kaip prieš tris šimtus metų buvo 
didi, narsi, nenugalima, didvyriška. Tiesa, ir tuomet ją valdė sve- 
timšaliai, o prievarta įdiegta religija jai buvo nesuprantama. Žmo- 
nes engė galybė vienuolių, ištvirkęs, žiaurus karalius. Tačiau 
engiamųjų pyktis ir neapykanta tolydžio didėjo, kol pagaliau pra- 
trūko audra: svetimšaliai valdovai buvo išvyti, religija reformuo- 
ta, vienuolynai apiplėšti ir sunaikinti, girtuoklis Venceslavas 
nutrenktas nuo sosto ir įkalintas. Sukilimo ženklu buvo Jano Hu- 
so ir Jeronimo Prahiškio — dviejų didžiųjų čekų mokslininkų, 
studijavusių ir aiškinusių katalikybės paslaptį — nužudymas. Jie 
buvo iškviesti į bažnyčios susirinkimą, jiems buvo pažadėtas vi- 

siškas saugumas ir žodžio laisvė, tačiau jie buvo nuteisti ir sude- 
ginti. Ši niekšinga išdavystė baisiai įžeidė nacionalinius jausmus, 
ir Čekijoje bei didelėje Vokietijos dalyje tuoj pat kilo karas, ku- 
ris žinomas kaip husitų karas, trukęs ilgus metus. Abi pusės pa- 
darė begalę kruvinų nusikaltimų. Tuo metu visose šalyse papro- 
čiai buvo žiaurūs, o dėl politinių nesutarimų ir religinio fanatiz- 
mo jie darėsi dar žiauresni. Čekija kėlė siaubą visai Europai. 
Nepasakosiu jums tų baisių dalykų, kurie čia vyko: jūs ir taip 
esate priblokšta šios laukinės šalies vaizdo. Iš vienos pusės — ne- 
sibaigiančios žudynės, gaisrai, epidemijos, laužai, kuriuose buvo 
deginami gyvi žmonės, sunaikintos ir išniekintos šventovės, pa- 
karti arba įmesti į verdančią dervą dvasininkai ir vienuoliai. Iš 
kitos pusės — griuvėsiais virtę miestai, nusiaubtos žemės, išda- 
vystės, melas, žvėriškumas, tūkstančiai husitų, sumestų į rūdynus, 
griovius, žemė, nuberta jų ir jų priešų kaulais. Žiaurūs husitai dar 
ilgai buvo nenugalimi, mes iki šiol su siaubu tariame jų vardus. 
Tačiau. jų meilė tėvynei, nepaprastas jų tvirtumas, legendiniai 
žygdarbiai sielos gilumoje nenoromis kelia pasididžiavimą ir su- 
sižavėjimą, ir jauniems protams — tarp jų ir Man — kartais sunku 
nuslėpti šiuos jausmus. 
— O kodėl juos reikia slėpti? — naiviai paklausė Konsuela. 


— Todėl, kad po ilgos atkaklios kovos Čekija vėl pateko į 
vergiją, todėl, brangioji Nina, kad Čekijos daugiau nebėra... 
Mūsų valdovai gerai suprato, kad religijos laisvė mūsų šalyje 
yra ir politinė jos laisvė. Dėl to jie pasmaugė ir vieną, ir kitą. 

— Kaip aš nieko nežinau! — sušuko Konsuela.— Niekada nesu 
girdėjusi apie tokius dalykus ir net neįtariau, kad žmonės buvo 
tokie nelaimingi ir pikti. 

— Praėjus šimtui metų po Jano Huso mirties, — tęsė Amali- 
ja,— vargšas vienuolis Martynas Liuteris vėl pažadino žmonių 
tautinius jausmus, Čekijai ir visoms nepriklausomoms Vokietijos 
provincijoms įkvėpė neapykantą svetimšalių jungui ir pakvietė 
liaudį sukilti prieš popiežius. Galingiausieji karaliai buvo katali- 
kai ne dėl meilės religijai, o dėl neribotos valdžios troškimo. 
Austrija susivienijo su mumis, kad mus sunaikintų, ir naujas, Tris- 
dešimties metų karas visiškai pražudė mūsų naciją. Pačioje karo 
pradžioje Čekija tapo stipresnio priešo laimikiu. Austrija elgėsi 
su mumis kaip su nugalėtaisiais: ji atėmė mūsų religiją, mūsų 
laisvę, kalbą ir netgi mūsų vardą. Mūsų protėviai didvyriškai 
priešinosi, tačiau imperijos jungas vis labiau mus smaugė. Štai 
jau šimtas dvidešimt metų, kai mūsų bajorai, nuskurdinti, išse- 
kinti mokesčių, mūšių ir kankinimų, buvo priversti arba bėgti iš 
tėvynės, arba pakeisti savo tautybę, atsisakyti savo kilmės, re- 
ligijos, pakeisti savo pavardes vokiškomis (įsidėmėkite tai). Mūsų 
knygos buvo sudegintos, mokyklos sugriautos, — žodžiu, mus pa- 
vertė austrais. Dabar mes — tik imperijos provincija. Slavų žemė- 
se kalbama vokiškai — tuo viskas pasakyta. 

— Jūs ir dabar kenčiate nuo tos vergijos ir jos gėdijatės? Aš 
suprantu ir jau visa širdimi nekenčiu Austrijos! 

— Tyliau, tyliau,— sušuko baronaitė.— Po niūriu Čekijos dan- 
gumi taip kalbėti pavojinga. Čia, pilyje, tik vienas beprotiškai 
drąsus žmogus drįsta garsiai kalbėti apie tuos dalykus, brangioji 
Nina! Jis — mano pusbrolis Albertas. 

— Tai štai dėl ko toks liūdnas jo veidas! — pasakė Konsuela.— 
Iš pirmo žvilgsnio aš pajutau jam pagarbą. 

— O, nuostabioji šventojo Morkaus liūtė! — sušuko Amalija, 
priblokšta kilnaus įkvėpimo, kuris staiga nušvietė blyškų draugės 
veidą.— Jūs per daug rimtai į viską žiūrite. Bijau, kad po kelių 
dienų mano pusbrolis kels jums ne pagarbą, o gailestį. 

— Tai viens kitam netrukdo,— paprieštaravo Konsuela.— Ta- 
čiau ką jūs norite tuo pasakyti, miela baronaite? Paaiškinkite. 

— Taigi, klausykitės įdėmiai, — tęsė Amalija. — Mūsų šeimos 
nariai — tikri katalikai, jie ištikimi bažnyčiai ir imperijai. Mūsų 
pavardė yra saksiška ir mūsų protėviai iš Saksonijos visada buvo 
tvirtų pažiūrų. Jei kada nors, jūsų nelaimei, mano teta sugalvos 
supažindinti jus su visų mūsų protėvių, vokiečių grafų ir baronų, 
nuopelnais šventajai bažnyčiai, jinai jus įtikins, kad ant mūsų 
herbo nėra nė dėmelės erezijos. Net tuo laikotarpiu, kai Sakso- 
nija buvo protestantiška, Rudolštadtai sutiko geriau netekti savo 
protestantų kurfiurstų, negu atsižadėti Romos bažnyčios. Tačiau 
tetulė niekada nedrįsta šlovinti šių nuopelnų esant grafui Al- 
bertui — kitaip jūs išgirstumėt iš jo keistų, nepaprastų dalykų. 

— Jūs vis labiau žadinate mano smalsumą, bet nepatenkina- 
te jo. Kol kas aš supratau viena: jūsų brangių artimųjų akivaiz- 
doje neturiu parodyti, kad pritariu jūsų ir grafo Alberto simpa- 
tijoms senajai Čekijai. Miela baronaite, jūs galite manimi pasi- 
tikėti. Be to, esu gimusi katalikiškoje šalyje, ir pagarba religijai, 
kaip ir jūsų šeimai, vers mane tylėti visuomet, kai to reikės. 

— Taip, tai būtų išmintinga, nes, įspėju jus dar sykį, mano 
artimieji šiuo klausimu yra labai konservatyvūs. O aš, brangioji 
Nina, esu gana lanksti: nesu nei katalikė, nei protestantė. Išsila- 
vinimą gavau vienuolyne ir, tiesą pasakius, pamokslai ir maldos 
man gerokai įgriso. Tas pat nuobodulys mane persekioja ir čia: 
teta Venceslava viena atstoja viso vienuolyno pedantiškumą ir 
prietarus. Bet aš esu savo amžiaus vaikas ir nenoriu veltis į gin- 
čus — liuteronizmas man taip pat yra ne mažiau nuobodus. Hu- 
sitai — sena istorija, ir aš jais domiuosi tiek, kiek ir graikų bei 
romėnų žygdarbiais. Mano idealas — prancūziškoji dvasia; man 
rodos, niekas neprilygsta mielos, linksmos Prancūzijos protui, fi-. 
losofijai, civilizacijai. Karts nuo karto man pavyksta slapta pasi- 
skaityti prancūzų veikalų, ir tuomet kaip sapne per savo kalėji- 
mo plyšius aš įžvelgiu ir laimę, ir laisvę, ir pramogas. 

— Jūs vis smarkiau mane stebinate,— nuoširdžiai pasakė Kon- 
suela.— Kai pasakojote apie senovės čekų žygius, man atrodė, 

kad jūs žavitės jų didvyriškumu. Aš palaikiau jus jų šalininke 
ir netgi truputį eretike. 

— Aš daugiau nei eretikė, daugiau nei čekų šalininkė, — juok- 
damasi atsakė Amalija, — aš — nelabai tikinti maištininkė. Neap- 
kenčiu bet kokio jungo — dvasinio ar pasaulietinio ir tylomis 
protestuoju prieš Austriją — pačią manieringiausią ir pačią mela- 
gingiausią pasaulyje imperiją. 

— O grafas Albertas taip pat netikintis? Ir toks pat prancūzų 
gerbėjas? Jei taip, jūs turite puikiai sutarti. 

— Priešingai, mes visiškai nesutariame. Dabar, po tokios įžan- 
gos, turiu jums papasakoti apie jį. 

Mano dėdė, grafas Kristianas, iš pirmos santuokos neturėjo 
vaikų. Antrą kartą jis vedė keturiasdešimties metų, ir su antrąja 
žmona susilaukė penkių sūnų, kurie, kaip ir motina, mirė nuo 
kažkokios paveldėtos ligos — po ilgų kančių jie susirgdavo sme- 
genų karštine. Antroji žmona buvo grynakraujė čekė, kaip pa- 
sakojama — graži ir protinga. Aš jos nepažinojau. Didžiojoje sve- 
tainėje pamatysite jos portretą — ryškiai raudonu apsiaustu ir 
korsažu, nusagstytu brangakmeniais. Albertas nuostabiai panašus 
į ją. Jis yra šeštas ir paskutinis jos vaikas. Iš jų visų tik jis su- 
laukė trisdešimties metų, ir labai sunkiai: iš pažiūros sveikas, jis 
sunkiai sirgo ir iki šiol keisti smegenų ligos požymiai verčia visus 
baimintis dėl jo gyvybės. Tarp mūsų kalbant, netikiu, kad jis 
gyvens ilgiau negu gyveno jo motina. Kai jis gimė, tėvas jau 
buvo nejaunas, bet Alberto organizmas yra stiprus, tik siela, kaip 
jis pats sako, ligota, ir toji liga progresuoja. Nuo pat ankstyvos 
vaikystės jo galvoje klaidžiojo kažkokios neįprastos, prietaringos 
mintys. Kai jam buvo keturi metai, jis tikino, kad prie savo 
lovos dažnai matąs motiną, nors ji buvo mirusi ir jis pats daly- 
vavo jos laidotuvėse: naktimis jis pabusdavo nuo jos balso. Tetą 
Venceslavą tai labai baugino, ir prie jo lovelės ji guldydavo tar- 
naites. Nežinau, kiek kapelionas išeikvojo švęsto vandens, kad 
atbaidytų tą šmėklą, kiek atgiedojo mišių, norėdamas jį nuramin- 
ti! Tačiau niekas nepadėjo. Berniukas, tiesa, ilgai nepasakojo apie 
savo regėjimus, bet vieną kartą maitintojai jis prisipažino, kad 
ir dabar matąs savo mielą mamą, bet bijąs kam nors pasakyti, 
nes ponas kapelionas vėl pradėsiąs jo kambaryje kalbėti visokius 
piktus žodžius ir sukliudysiąs jai ateiti pas jį. 

Jis buvo nelinksmas, tylus berniukas. Visi stengdavosi jį pra- 
linksminti, apiberdavo žaisliukais, tačiau dėl to jis tik dar labiau 
liūdėjo. Pagaliau buvo nutarta nekliudyti jo polinkiui į mokslą. 
Iš tikrųjų, gavęs galimybę patenkinti šią savo aistrą, jis truputį 
pagyvėjo. Tačiau vietoj tylios, vangios melancholijos atsirado 
keistas sudirgimas, besikaitaliojantis su liūdesio priepuoliais. Nu- 
spėti liūdesio priežastis ir jo išvengti buvo neįmanoma. Pavyz- 
džiui, išvydęs vargšus, jis apsipildavo ašaromis, atiduodavo jiems 
visas savo vaikiškas brangenybes, sielodamasis, kad neturi dau- 

giau. Jei jo akyse mušdavo vaiką arba šiurkščiai elgdavosi su 
valstiečiu, jis taip supykdavo, kad tai baigdavosi nualpimu 
arba traukuliais, kurie trukdavo po keletą valandų. Visa tai rodė 
turint jį gerą širdį ir gilią sielą. Tačiau net pačios geriausios sa- 
vybės, pasiekusios kraštutinumą, pavirsta trūkumais arba atrodo 
juokingos. Mažojo Alberto protas atsiliko nuo jo jausmų ir vaiz- 
duotės. Domėjimasis istorija neugdė jo išminties. Girdėdamas apie 
žmonių neteisybę ir nusikaltimus, jis visuomet naiviai jaudinda- 
vosi, — tuo jis priminė barbarų karalių, kuris, klausydamasis pa- 
sakojimo apie Kristaus kančias, šaukė, mojuodamas ietimi: ,,Jei 
būčiau buvęs ten su savo kariais, to nebūtų atsitikę: tuos piktus 
žydus būčiau sukapojęs į tūkstančius gabalų!“ 

Albertas nenorėjo priimti žmonių tokiais, kokie jie yra. Jis 
kaltino Dievą dėl to, kad jis nesutvėrė žmonių tokių gerų ir gai- 
lestingų, kaip jis pats. Ir štai dėl savo geros, švelnios širdies jis, 
pats to nepastebėdamas, tapo bedieviu ir mizantropu. Nesugebė- 
damas suvokti daugelio dalykų, aštuoniolikos sulaukęs Albertas 
tarsi mažas vaikas negalėjo gyventi tarp Žmonių ir visuomenėje 
vaidinti to vaidmens, kurio reikalavo jo padėtis. Jei kas nors jam 
girdint išsakydavo vieną iš tų egoistinių minčių, kurių pasaulyje 
pilna ir be kurių žmonės, atrodo, negalėtų egzistuoti, Albertas — 
nepaisydamas nei to Žmogaus visuomeninės padėties, nei to, kaip 
jį priima jo šeima, — iš karto nuo jo atšlydavo, ir niekas negalėjo 
jo priversti būti bent mandagiu. Jis bendravo su paprastais, 1i- 
kimo ir gamtos nuskriaustais žmonėmis. Vaikystėje jis draugavo 
tik su beturčių vaikais, ypač su invalidais ir kvaišeliais, su ku- 
riais žaisti bet kuriam kitam vaikui būtų ir nuobodu, ir nesma- 
gu. Jis ir dabar toks yra, netrukus pati tuo įsitikinsite. 

Nepaisant visokių trūkumų, jis iš tiesų buvo protingas, turėjo 
puikią atmintį, gabumų menams, taigi tėvas ir geroji tetulė Ven- 
ceslava, auklėję jį su didele meile, visuomenėje dėl jo neturėjo 
rausti. Jo vaikiškus išpuolius jie aiškino padūkėliškumu, atsiran- 
dančiu dėl gyvenimo kaime, o kai jis iškrėsdavo ką nors rimtes- 
nio, jie stengėsi jį atitraukti nuo tų, kurie galėtų įsižeisti. Tačiau 
grafas ir jo sesuo su siaubu stebėjo, kaip ši nepriklausoma ir 
daug kam abejinga natūra vis labiau tolsta nuo visuomenės, ne- 
silaiko jos papročių bei sąlygiškumų. 

— Kol kas, — nutraukė Konsuela savo pašnekovę,— aš nema- 
tau nieko tokio, kas rodytų jį esant silpnaprotį. 

— Tai dėl to, kad, matyt, turite nuostabią ir gryną sielą — 
atsakė Amalija.— Bet gal nuvarginau jus savo plepėjimu? 

— Ne, miela baronaite, prašau jus pasakoti toliau. 


Ir Amalija tęsė savo pasakojimą. 

XXVI 


— Mieloji Nina, jūs sakote, kad nepastebite jokių keistumų 
vargšo pusbrolio elgesyje? Aš jums tuojau pateiksiu tikresnių 
įrodymų. Mano dėdė ir teta, be abejonės, nuoširdžiausi krikščio- 
nys ir geriausi senukai pasaulyje. Šie garbingi žmonės visuomet 
nepaprastai dosniai dalijo išmaldą ir darė tai be jokio pasipūtimo. 
O mano pusbrolis manė, kad tai prieštarauja Evangelijos dvasiai. 
Jis, Matote, norėtų, kad jie, kaip ir pirmieji krikščionys, viską 
pardavę ir išdaliję pinigus beturčiams, taptų elgetomis. Iš meilės 
ir pagarbos jis nesakė jiems to tiesiai, bet savo pažiūrų neslėpė: 
graudžiai apverkdavo dalią nelaimingųjų, kurie nuolat dirba, 
vargsta, nuolat kenčia, o turtingieji dykinėja ir gyvena praban- 
giai. Visus savo pinigus jis atiduodavo vargšams; matydamas, 
jog tai lašas jūroje, imdavo prašyti daugiau pinigų, kurių jam 
nedrįsdavo neduoti, taigi pinigai iš jo rankų tekėjo upeliais. Jis 
tiek išdalijo, kad visoje apylinkėje dabar nebėra nė vieno varg- 
šo; bet, turiu jums pasakyti, mums nuo to nė kiek ne lengviau: 
poreikiai vis didėja, ir mūsų gerieji valstiečiai, anksčiau kuklūs ir 
ramūs, dabar, patyrę jaunojo pono malonių ir prisiklausę saldžių 
jo kalbų, aukštai pakėlė galvas. Jei nebūtų imperatoriaus val- 
džios, kuri mus gina, Manau, kad mūsų dvarai ir pilys jau dešim- 
tis kartų būtų apiplėšti ir sugriauti aplinkinių valstiečių gaujų. 
Karo metu jie badauja ir dėl begalinio Alberto gailestingumo (ku- 
ris yra žinomas trisdešimt mylių aplink) sėdi mums ant sprando, 
ypač po peripetijų dėl imperatoriaus Karolio įpėdinystės. 

Grafas Kristianas, norėdamas sūnų atvesti į protą, sakydavo 
jam, kad atiduoti viską per vieną dieną — reiškia prarasti gali- 
mybę duoti kitą dieną. Tas jam atsakydavo: „Mylimas mano itė- 
ve, argi mes neturime stogo, kuris išsilaikys ilgiau už mus visus, 
o virš tūkstančių vargšų galvų — tik šaltas ir rūstus dangus? Kiek- 
vienas iš mūsų turime tiek drabužių, kad galime aprengti visą 
skurdžių šeimą. Kasdien ant mūsų stalo matau tiek daug įvairiau- 
sių valgių ir puikių vengriškų vynų — jų pakaktų pamaitinti vi- 
sus tuos nelaimingus vargšus, išsekintus skurdo ir sunkaus darbo. 
Ar galime atsisakyti padėti, jei turime visko tiek daug? Ar turime 
teisę naudotis netgi būtinais dalykais, jei kiti nieko neturi? Argi 
Kristaus prisakymai pasikeitė?" 

Ką galėjo atsakyti į šiuos gražius žodžius ir grafas, ir kanoni- 
sė, ir kapelionas, kurie išmokė jį laikytis griežtų ir aukštų religi- 
jos principų? Juos labai trikdė tai, kad jų auklėtinis tuos princi- 
pus supranta paraidžiui ir nenori leistis į jokius kompromisus, 
kurie, mano galva, sudaro bet kurios visuomeninės santvarkos 
pagrindą. | 

Dar blogiau būdavo, kai kalba pakrypdavo apie politiką: Al- 
bertas vadino siaubingais žmonių įstatymus, kurie leidžia valdo- 
vams, trokštantiems tik garbės ir šlovės, žudyti milijonus žmo- 


122 


nių, niokoti dideles šalis. Jo nepakantumas darėsi pavojingas, ir 
artimieji nedrįso važiuoti su juo nei į Vieną, nei į Prahą, nei į 
kitą kokį didelį miestą, bijodami, kad fanatiškas jo polinkis ge- 
riems darbams jiems nepakenktų. Ne mažesnį nerimą jiems kėlė 
ir religiniai Alberto įsitikinimai. Už tokį egzaltuotą pamaldumą jį 
galėjo apšaukti eretiku, vertu kartuvių ar laužo. Jis nekentė po- 
piežių, Kristaus apaštalų, susivienijusių su karaliais žmonių ramy- 
bės ir gerovės labui. Jis smerkė vyskupų prabangą, pasaulietinį 
dvasininkų gyvenimo būdą ir visų dvasiškių pasipūtimą. Ištisomis 
valandomis jis dėstė vargšui kapelionui mintis, kurias tolimoje 
praeityje jau buvo išsakę savo pamokymuose Janas Husas ir Mar- 
tynas Liuteris. Maža to, Albertas valandų valandas pragulėdavo 
kryžiumi ant koplyčios grindų, pasinėręs į giliausius apmąstymus, 
apimtas ekstazės tartum šventasis. Jis laikėsi pasninko ir buvo 
santūrus labiau, negu to reikalavo bažnyčia. Buvo kalbama, kad 
jis vilki ašutinę, ir tik tėvo valdingumas ir tetos švelnumas pri- 
vertė jį atsisakyti šio savęs kankinimo, kuris nemažai prisidėjo 
prie jo egzaltacijos. 

Kai mūsų geri ir protingi artimieji pamatė, kad jis per keletą 
metų gali išdalyti visą savo turtą ir dar rizikuoja pakliūti į ka- 
lėjimą kaip Bažnyčios ir Šventosios Romos imperijos priešininkas, 
jie su liūdesiu nutarė išsiųsti jį į kelionę. Visi tikėjosi, kad susi- 
tikimai su: įvairiais žmonėmis, pažintis su įvairių šalių svarbiau- 
siomis valstybinėmis nuostatomis, būdingomis beveik visam: 
civilizuotam pasauliui, pripratins jį gyventi tarp žmonių. Jam su- 
Tado auklėtoją, gudrų jėzuitą, pasaulietišką ir labai protingą žmo- 
gų, kuris iš pusės žodžio suprato savo vaidmenį ir ėmėsi įgyven- 
dinti tai, ko artimieji nedrįso jam tiesiai išsakyti. Atvirai kalbant, 
reikėjo apžavėti ir suvaldyti šią maištaujančią sielą, padaryti ją 
paklusnią visuomenei, pilant po lašelį saldžių nuodų — garbės 
troškimo, abejingai ramaus požiūrio į religiją, politiką ir moralę. 
Nesiraukykite, mieloji Porporina! Mano garbusis dėdė — papras- 
tas ir geras žmogus. Nuo jaunystės jis viską vertino taip, kaip 
jam buvo įteigta, ir visą savo gyvenimą be gudravimo ir nerei- 
kalingų svarstymų mokėjo suderinti pakantumą su religija, krikš- 
čionio pareigą — su didiko pareigomis. Mūsų visuomenėje ir mū- 
sų laikais išmintingas yra tas, kuris eina į priekį. Kas nori grįžti 
du tūkstančius metų atgal, tas beprotis: nieko neįtikinęs, jis tik 
pykina savo aplinkos žmones. 

Albertas keliavo aštuonerius metus. Pabuvojo Italijoje, Pran- 
cūzijoje, Prūsijoje, Lenkijoje, Rusijoje ir net Turkijoje. Namo 
grįžo per Vengriją, Pietų Vokietiją ir Bavariją. Per visą ilgą ke- 
lionę jis elgėsi gana protingai: saikingai leido artimųjų jam skir- 
tus pinigus, rašė jiems meilius, švelnius laiškus ir, nesileisdamas 
į svarstymus, aprašinėjo viską, ką matė; palydovas abatas netu- 
rėjo nė menkiausios priežasties skųstis ar reikšti nepasitenkinimą 
jo elgesiu. 

Grįžęs namo praėjusių metų pradžioje, jis, išbučiavęs arti- 
muosius, iš karto nuėjo į savo mirusios motinos kambarį ir užsi- 
daręs prasėdėjo ten keletą valandų; iš ten išėjo baisiai išbalęs 
ir vienas iškeliavo į kalnus. | 

Tuo metu abatas kalbėjosi su kanonise Venceslava ir kapelio- 
nu, kurie pareikalavo, kad jis atvirai papasakotų apie fizine ir 
dvasinę jaunojo grafo savijautą. „Grafas Albertas, — pasakojo 
jis — nežinau, dėl ko — dėl to, kad kelionė iš karto jį pakeitė, 
ar dėl to, kad iš jūsų pasakojimų apie jo vaikystę buvau susi- 
daręs apie jį neteisingą nuomonę,— grafas Albertas, sakau jums, 
nuo pirmos kelionės dienos buvo toks, kokį dabar jį matysite: 
švelnus, ramus, kantrus, ištvermingas ir labai mandagus. Toks 
jis buvo visą laiką, ir būčiau neteisus, jei mėginčiau bent kuo 
nors pasiskųsti. To, ko aš taip bijojau — pinigų švaistymo, nema- 
lonių išpuolių, pasipūtėliškų kalbų, egzaltuoto asketiškumo,— aš 
nepastebėjau. Jis nė karto nepareiškė noro savarankiškai leisti 
tuos pinigus, kuriuos jūs man patikėjote. Apskritai jis niekuomet 
nerodė nepasitenkinimo. Tiesa, aš stengiausi perprasti jo norus: 
matydamas, kad prie mūsų karietos artėja elgeta, paduodavau 
išmaldą nespėjus tam ištiesti rankos. Galiu pasakyti, kad toks el- 
gesys buvo teisingas: beveik nematydamas skurdo ir ligų, jau- 
nasis grafas, rodos, visai nustojo galvojęs apie tai, kas anksčiau 
jį taip jaudino. Niekad nesu girdėjęs, kad jis ką nors bartų, smerk- 
tų kokius nors įpročius ar peiktų kokias nuostatas. Kaip ir dera 
pasauliečiui, jis ramiai, be perdėto pamaldumo, taip gąsdinusio 
jus, atlikinėjo krikščionio pareigas. Jis buvojo pačiuose garsiau- 
siuose Europos rūmuose, leido laiką tarp žymiausių aukštuomenės 
žmonių, niekuo nesižavėdamas, bet ir nesipiktindamas. Visi pa- 
stebėjo jo grožį, kilnias manieras, mandagumą, taktą ir išradin- 
gumą pokalbio metu. Jaunasis grafas buvo toks pat skaistus, kaip 
gerai išauklėta panelė. Tačiau jame nebuvo nė lašelio davatkiš- 
kumo. Jis lankė teatrus, muziejus, santūriai ir su išmanymu kal- 
bėjo apie meną. Žodžiu, man jis padarė protingo, ramaus žmo- 
gaus įspūdį. Mane stebino tik viena: Alberto santūrumas, atsar- 
gumas ir šaltakraujiškumas. 

Beje, šioje ataskaitoje nebuvo nieko nauja, — ji tik patvirtino 
tai, ką abatas yra rašęs laiškuose. Artimieji, visą laiką baiminęsi, 
ar jis neperdeda, nusiramino, kai jis paliudijo visišką moralinį 
mano pusbrolio atsinaujinimą (nenujausdamas, kad jaunuolis sa- 
vo elgesiu netrukus viską paneigs). Abatas buvo apipiltas dova- 
nomis ir visi ėmė nekantriai laukti Alberto. Laukė ilgai. Kai pa- 
galiau jaunasis grafas grįžo vakarienei, visi buvo priblokšti: jis 
buvo labai išbalęs ir rimtas. Jei pirmąją pasimatymo minutę jo 
veidas švietė dideliu švelniu džiaugsmu, tai dabar to džiaugsmo 
neliko nė pėdsako. Nustebę ir sunerimę, jie paprašė abatą pa- 
aiškinti. Žvilgtelėjęs į Albertą, abatas suglumęs tyliai atsakė: 
„Nieko ypatinga nematau grafo veide — jis toks pat taurus ir 

ramus, kokį matydavau visus tuos aštuonerius metus, kai turėjau 
garbės būti šalia jo.“ 

Grafą Kristianą atsakymas nuramino. 

„Kai mes išsiskyrėme su Albertu,— pasakė jis seseriai, — jo 
veidas tebebuvo jaunatviškai rausvas, o vidinis susijaudinimas daž- 
nai atsispindėdavo akyse ir balse. Dabar jis įdegęs pietų saulėje, 
šiek tiek sulysęs, matyt, iš nuovargio, ir surimtėjęs, kaip dera su- 
brendusiam vyrui. Jis dabar geriau atrodo, ar ne, sesute?" 

„Jo rimtumas sumišęs su liūdesiu, — atsakė mano geroji tetu- 
lė.— Gyvenime nesu sutikus dvidešimt aštuonerių metų vyriškio, 
kuris būtų toks apatiškas. Jis beveik nekalba su mumis.“ 

„Grafas visą laiką buvo nekalbus“,— nesutiko abatas. 

„Anksčiau jis toks nebuvo,— atsakė teta.— Būdavo savaičių, 
kai matydavome jį susimąsčiusį ir nekalbų, bet būdavo dienų, kai 
jis susijaudinęs kalbėdavo ištisomis valandomis." 

„Per visą kelionės laiką jis buvo toks pat santūrus, kokį dabar 
jį Matote." | 

„Argi jums patiko, kai jis savo begalinėmis kalbomis įvary- 
davo mums siaubą? — paklausė grafas Kristianas susirūpinusią se- 
serį. — Ak, tos moterys!" 

„Taip, bet tuomet jis gyveno, — atsakė ji, — o dabar primena 
ateivį iš ano pasaulio, visiškai abejingą žemės reikalams." 

„Toks yra jaunojo grafo būdas, — tarė abatas, — jis užsidaręs, 
nemėgsta dalytis įspūdžiais ir, atvirai kalbant, visiškai nepasiduo- 
da išorės poveikiui. Tai būdinga šaltiems, protingiems žmonėms, ir 
aš esu įsitikinęs, kad nereikia drumsti sielos, kuriai svetimas bet 
koks gyvybingas veiklumas." | 

„O! Aš galiu prisiekti, kad tai nėra tikrasis jo būdas!“ — su- 
šuko kanonisė. 

„Panele kanonise, jūs turbūt neprieštarausite, kad tai yra jo 
pranašumas", — atsakė abatas. 

„Iš tikrųjų, sesute, — įsiterpė grafas Kristianas,— manau, aba- 
tas samprotauja labai išmintingai. Argi jis nepasiekė to, ko mes 
troškome? Argi nepašalino nelaimių, kurių mes taip bijojome? 
Albertas buvo išlaidus, egzaltuotas, beprotiškai drąsus, 0 grįžo ši- 
taip pasikeitęs. Tokį jį turėtų gerbti žmonės," 

„Tačiau grįžo kaip nutrinta senovinė knyga, — atsakė tetulė,— 
o gal įniršęs ir niekinantis visa, kas kliudo slaptiems jo troški- 
mams. Man atrodo, kad jis nė neapsidžiaugė mus pamatęs, o juk 
mes taip nekantriai jo laukėme!" 

„Grafas taip pat nekantravo grįžti į namus, — pastebėjo aba- 
tas, — aš gerai tą mačiau, nors jis, būdamas santūrios prigimties, 
man nieko nesakė." 2 | 

„Priešingai, iš prigimties jis labai ekspansyvus, — karštai prie- 
kaištavo tetulė.— Kartais jis užsidegdavo, o kartais būdavo labai 
švelnus. Jis mane dažnai supykindavo, bet tuoj pat puldavo man 
ant kaklo, ir aš viską atleisdavau." 

„Manęs jis niekada nebuvo suerzinęs“,— atsakė abatas. 

„Patikėkite, sesute, taip yra geriau“, — neatlyžo mano dėdė. 

„Deja! — sušuko kanonisė.— Nejau jis visada turės tokią veido 
išraišką, kuri man kelia siaubą ir drąsko širdį?" 

„Tai išdidaus, tauraus žmogaus išraiška“, — pasakė abatas. 

„Ne! Jo veidas akmeninis! — sušuko kanonisė.— Kai žiūriu į 
jį, man rodosi, kad matau jo motiną, bet ne gerą ir švelnią, kokią 
pažinojau, o ledinę ir sustingusią — tokia ji nutapyta portrete.“ 

„Kartoju jūsų šviesybei,— neatlyžo abatas,— tokia grafo Al- 
berto veido išraiška buvo per visus aštuonerius metus.“ 

„Vadinasi, per visus tuos siaubingus kelionės metus jis nė kar- 
to nenusišypsojo! — geroji tetulė apsipylė ašaromis.— Jau dvi va- 
landas nenuleidžiu nuo jo akių: jo sučiauptos bekraujės lūpos nė 
karto nenušvito šypsena. Ak, man norisi pulti prie jo, priglausti 
prie širdies, papriekaištauti dėl abejingumo ir netgi pabarti kaip 
anksčiau. Galbūt jis ir dabar raudodamas pultų man ant kak- 
lo!" || 

„Dieve gink, brangi sesute, nedarykite to,— pasakė grafas 
Kristianas, priversdamas verkiančią tetulę nusisukti nuo Alber- 
to.— Nepasiduokite motiniškai silpnybei,— tęsė jis, — mes gerai 
žinome, kad perdėtas jausmingumas blogai paveikė vargšo ber- 
niuko gyvenimą. Saugodamas jį nuo stiprių pergyvenimų, ponas 
abatas gerai įvykdė gydytojų ir mūsų nurodymus, išgydė neri- 
mastingą jo sielą. Žiūrėkite, nesugadinkite vaikiškais savo švel- 
numais to, ką jis pasiekė." 

Kanonisė sutiko su tais argumentais, tačiaų negalėjo priprasti 
prie ledinio Alberto šaltumo ir vis šnibždėjo broliui į ausį: „Ką 
besakytum, Kristianai, bijau, kad elgdamasis su juo kaip su ser- 
gančiu vaiku, o ne kaip su vyru, abatas jį pražudė.“ 

Vakare, prieš miegą visiems atsisveikinant, Albertas pagarbiai 
nulenkė galvą tėvo palaiminimui; kai kanonisė priglaudė jį prie 
krūtinės ir drebėdama pradėjo kalbėti susijaudinusiu balsu, jis 
taip pat sudrebėjo ir, tarsi pajutęs nepakeliamą skausmą, staiga 
ištrūko iš jos glėbio. 

„Matote, sesute, — sušnibždėjo grafas,— jis atprato nuo dvasi- 
nių pergyvenimų, jūs jį kankinate." 

Senasis graias, pats gerokai sunerimęs, akimis sekė sūnų, no- 
rėdamas patikrinti, kaip tas elgiasi su abatu: ar jis nemyli jo 
labiau už artimuosius? Albertas savo auklėtojui nusilenkė pagar- 
biai, bet šaltai. 


„Brangus sūnau,— prabilo grafas,— man atrodo, aš atspėjau 
tavo norą ir pakviečiau poną abatą pabūti su tavimi kuo ilgiau. 
Man nesinorėtų, kad mūsų laimę — laimę vėl būti drauge — ap- 
temdytų kokie nors nesusipratimai, ir aš noriu tikėti, kad mūsų 
gerbiamas bičiulis kartu su mumis džiugins tave.“ 


Albertas žemai nusilenkė ir jo veide šmėkštelėjo kažkoks keis- 
tas šypsnys. | 


126 


„Štai kaip jis dabar šypsosi!“ — išėjus sūnėnui, pasakė vargšė 
kanonisė. 

— Albertui keliaujant, grafas ir kanonisė ėmė kurti planus, 
kaip sutvarkyti brangaus berniuko ateitį, ypač — kaip jį apves- 
dinti. Gražus, garsios kilmės ir turtingas, Albertas galėjo tikėtis 
pačios geriausios partnerės. Tačiau jo apatija ir uždarumas ga- 
lėjo sukliudyti tokią susirasti, todėl jį dievinantys artimieji rezer- 
ve laikė jauną mergaitę iš įžymios šeimos — jo pusseserę. Ji ne- 
buvo tokia turtinga kaip jis, bet pakankamai graži — tokios būna 
visos šešiolikmetės mergaitės, žavios savo jaunyste. Toji jauna 
būtybė — baronaitė Amalija fon Rudolštadt, nuolanki jūsų tarnaitė 
ir naujoji draugė. 

„Ji, — kalbėjosi senukai, sėdėdami prie židinio,— nepažino nė 
vieno vyriškio. Ši vienuolyno auklėtinė su džiaugsmu eis už vy- 
ro, kad tik iš ten ištrūktų. Geresnio partnerio ji negali tikėtis. O 
tuos keistumus, kurie gali užsilikti pusbrolio elgesyje, sušvelnins 
vaikystės prisiminimai, giminystė, keletas mėnesių artimo bend- 
ravimo; giminiški jausmai privers ją tylomis iškęsti tai, ko galbūt 
negalėtų pakelti visiškai svetima mergina.“ Jie neabejojo, kad 
mano tėvas sutiks: tiesą sakant, jis niekada neturėjo savo valios 
ir visą gyvenimą elgėsi taip, kaip norėjo vyresnysis brolis ir 
sesuo Venceslava. 

Dvi savaites akylai stebėję Albertą, dėdė ir teta suprato, kad 
paskutinioji jų giminės atžala — melancholiška ir visiškai užsida- 
riusi — neatnešė jiems šlovės. Jaunasis grafas niekuo nesidomė- 
jo: jo netraukė nei karinė, nei visuomeninė, nei diplomatinė kar- 
jera. Į visus pasiūlymus jis nuolankiai atsakinėjo, kad yra pasi- 
rengęs paklusti artimųjų valiai, tačiau jam pačiam nereikia nei 
prabangos, nei garbės. Iš esmės, apatišką būdą Albertas paveldė- 
jo iš savo tėvo (tik dar ryškesne forma): senojo grafo kantrumas 
siejosi su abejingumu, o kuklumas buvo savotiška savęs atsiža- 
dėjimo išraiška. Tačiau dėdė, skirtingai negu jo sūnus, entuzias- 
tingai atlieka visuomenines pareigas — be jokio savanaudiškumo 
ir garbės troškimo. Atrodo, Albertas dabar laikosi šeimos pareigų, 
bet visuomeninėms pareigoms, kaip mes jas suprantame, liko toks 
pat abejingas kaip vaikystėje. Jo ir mano tėvas po Montekukulio 
vėliava kovėsi prieš Tiureną. Jie buvo didžiosios imperijos fana- 
tikai. Tuo metu atlikti pareigą reiškė aklai paklusti savo valdo- 
vams ir jais tikėti. Mūsų labiau apsišvietusiame amžiuje nuplėšia- 
ma monarchų aureolė ir dabartinis jaunimas netiki nei imperato- 
riaus karūna, nei popiežiaus tiara. Kai dėdė mėgino pažadinti 
suūnuje senovinį riterių įkarštį, įsitikino, kad jo kalbos absoliučiai 
neveikia skeptiškai nusiteikusio ir į viską su panieka žiūrinčio 
vyriškio, 

„Na ką gi, nesiginčysime su juo,— nutarė dėdė su teta,— turi- 
me susitaikyti su tuo, kad vietoj maištaujančio jaunuolio susi- 
laukėme užgesusio vyriškio, — toks yra liūdnas jo gydymo rezul- 
tatas. Tegu gyvena ramiai, kaip nori. Tegu būna mokslininkas 
filosofas, kaip kai kurie jo protėviai, arba aistringas medžiotojas, 
kaip mūsų brolis Frydrichas, arba teisingas, geras dvasininkas, 
koks stengiasi būti jo tėvas. Tegu nuo šiol gyvena nuobodų senio 
gyvenimą: jis bus pirmasis Rudolštadtas, nepažinęs jaunystės. Ta- 
čiau negalima leisti, kad su juo užgestų ir mūsų giminė, reikia 
greičiau jį apvesdinti, kad mūsų pavardės paveldėtojai užpildytų 
šlovingos mūsų istorijos spragą. Kas žino, galbūt apvaizdos dėka 
riteriškas jo protėvių kraujas, besiilsintis jame, vėl su nauja jėga 
ir narsa užvirs jo įpėdinių gyslose?" 

Buvo nutarta pakalbėti su Albertu apie vedybas. | 

Iš pradžių jam buvo tik užsiminta apie tai, bet jis į vedybas 
žiūrėjo taip pat abejingai, kaip ir į visa kita. Tuomet artimieji 
pradėjo kalbėti su juo rimčiau ir atkakliau. Jis priešinosi, saky- 
damas, kad yra drovus ir nemoka bendrauti su moterimis. 

„Atvirai pasakius, — kalbėjo tetulė,— jei būčiau jauna, toks 
niūrus pretendentas kaip Albertas man keltų daugiau baimę nei 
norą už jo tekėti; aš netgi savo kupros dėl jo nenorėčiau atsisa- 
kyti." 

„Vadinasi, turime imtis paskutinės priemonės, — nutarė dėdė, — 
reikia apvesdinti jį su Amalija. Jis pažįsta ją nuo vaikystės, žiūri 
į ją kaip į seserį, todėl ne taip drovėsis. Ji yra linksma ir veikli, 
savo gyvybingumu gali pažadinti Albertą iš melancholijos, į kurią 
jis vis labiau grimzta.“ 

Albertas neatmetė to projekto, bet ir nepritarė jam,— jis tik 
sutiko pasimatyti su manimi ir arčiau susipažinti. Buvo nutarta 
nieko man nesakyti, kad manęs neįskaudintų galimas jo atsisa- 
kymas. Jie parašė mano tėvui laišką. Kai buvo gautas jo sutiki- 
mas, pradėta rūpintis gauti popiežiaus leidimą vedyboms, kadangi 
buvome artimi giminaičiai. Tėvas atsiėmė mane iš vienuolyno ir 
vieną gražų rytą mes atvykome į Milžinų pilį. Kvėpuodama nuos- 
tabiu kaimo oru, nekantriai laukiau susitikimo su savo jaunikiu. 
Gerasis mano tėvas, kupinas vilčių, manė, kad aš nieko nežinau 
apie planuojamas vedybas, o pats kelyje nejučia viską man iš- 
plepėjo. į 

Pirmiausia mane nustebino Alberto grožis ir tauri laikysena. 
Prisipažinsiu jums, mieloji Nina, mano širdelė smarkiai suplazdėjo, 
kai jis pabučiavo man ranką, ir keletą dienų kiekvienas jo žvilgs- 
nis, kiekvienas žodis mane nepaprastai žavėjo. Jo rimtumas ma- 
nęs nė kiek negąsdino, o jis, matyt, manęs visai nesivaržė. Kaip 
ir vaikystėje, jis sakė man tu, ir kuomet, bijodamas pažeisti aukš- 
tuomenės taisykles, stengėsi pasitaisyti, artimieji prašė jo laiky- 
tis ankstesnio familiarumo. Mano linksmumas kartais sukeldavo 
jam nuoširdžią šypseną, ir mūsų geroji tetulė, nepaprastai laimin- 

ga, man vienai priskyrė Alberto pagydymo nuopelnus (ji manė, 
kad jis galutinai pasveiko). Žodžiu, jis elgėsi su manimi švelniai 
ir meiliai kaip su vaiku, ir man kol kas to pakako, nes buvau 
įsitikinusi, kad netrukus jis rimčiau susidomės mano linksma šyp- 
sena ir gražiais tualetais, kuriuos aš dažnai keičiau, norėdama jam 
patikti. 

Tačiau greitai pamačiau, kad jis menkai tesidomi mano iš- 
vaizda, o tualetų tiesiog nepastebi. Kartą tetulė atkreipė jo dė- 
mesį į mano žavingą dangiškai melsvą suknelę, nuostabiai pabrė- 
žiančią mano figūrą. O jis ėmė įtikinėti, kad suknelė yra ryškiai 
raudona. Čia abatas, jo auklėtojas, didelis komplimentų mėgėjas, 
įsiterpė, sakydamas, kad jis puikiai supranta, kodėl grafas Al- 
bertas neįžiūrėjo Mano suknelės spalvos. Atrodo, pusbroliui buvo 
suteikta gera proga pasakyti ką nors gražaus apie mano skruostų 
raudonį ir auksinius plaukus. Bet jis tik sausai abatui atkirto, kad 
jis puikiai skiria spalvas ir kad mano suknelė raudona kaip 
kraujas. 

Nežinau kodėl, bet šie keisti žodžiai privertė mane sudrebėti. 
Aš pažvelgiau į Albertą, kurio akių išraiška sukėlė man siaubą. 
Nuo tos dienos aš pradėjau jo labiau bijoti negu mylėti. Netru- 
kus aš visai nustojau jį mylėti, o dabar ir nebijau, ir nemyliu. 
Aš tiesiog jo gailiu — ir tiek. Jūs pati netrukus suprasite, kodėl 
taip atsitiko. | 

Kitą dieną mes rengėmės vykti apsipirkti į artimiausią miestą 
Tustą. Aš labai džiaugiausi būsima kelione. Albertas turėjo raitas 
mane lydėti. Aš buvau pasirengusi ir laukiau, kad jis man padėtų 
atsisėsti į balną. Karietos laukė prie prieangio, o Albertas vis ne- 
sirodė. Jo kamerdineris pranešė, kad jis pasibeldė rytą, kaip vi- 
sada. Kamerdineris buvo pasiųstas dar sykį pažiūrėti, ar jaunasis 
grafas pasiruošęs. Reikia pasakyti, kad Albertas turėjo įprotį 
rengtis pats, be kieno nors pagalbos; tik kai jis išeidavo iš kam- 
bario, leisdavo įeiti ten kamerdineriui. Veltui buvo beldžiamasi — 
jis neatsakė. Sunerimęs senasis grafas nutarė pats įeiti į sūnaus 
kambarį, tačiau jam nepavyko nei atidaryti iš vidaus užrakintų 
durų, nei išgirsti Alberto balso. Visi pradėjo smarkiai nerimauti, 
tačiau abatas gana ramiai pasakė, kad grafą Albertą kartais iš- 
tinka ilgi miego priepuoliai, kažkoks letargas, ir jo negalima stai- 
ga pažadinti, nes pabudęs jis būna labai susijaudinęs ir blogai 
jaučiasi keletą dienų. 

„Bet juk tai liga!“ — išgąstingai sušuko kanonisė. 

„Nemanau,— atsakė abatas,— aš nesu girdėjęs, kad jis kuo 
nors skųstųsi. Gydytojai, kuriuos aš iškviesdavau tokiais atvejais, 
nenustatydavo jokios ligos, o tokią būklę aiškino nuovargiu, fi- 
ziniu arba dvasiniu. Jie atkakliai patarinėjo netrukdyti jam po- 
ilsio.“ 

„Dažnai jam taip atsitinka?“ — paklausė dėdė. 

„Per aštuonerius metus tai buvo atsitikę tik penkis šešis kaI- 

tus,— atsakė abatas, — kadangi aš jam- netrukdydavau, tokia bū- 
sena jam baigdavosi be jokių blogų pasekmių.“ 

„Kiek tai trunka?" — paklausiau aš, labai susinervinusi. 

„Kartais ilgiau, kartais trumpiau, — atsakė abatas, — priklauso- 
mai nuo to, kiek laiko truko nemiga, sukėlusi tokį jėgų praradi- 
mą. Bet iš anksto nuspėti neįmanoma, nes grafas pats neatsimena 
priežasties arba nenori apie ją kalbėti. Jis labai daug dirba ir 
slepia tai.“ 

„Vadinasi, jis labai apsiskaitęs?“ — paklausiau. 

„Nepaprastai“, — atsakė abatas. 

„Ir niekada to neparodo?“ 

„Jis tai slepia, kita vertus, turbūt nė pats nesuvokia, kiek 
daug žino.“ 

„Tai kam jam to reikia?“ 

„Genialumas kaip grožis, — atsakė pataikūnas jėzuitas, žvelg- 
damas į mane gašliomis akutėmis, — tai dangaus malonė, nekelian- 
ti pasididžiavimo tiems, kurie ja apdovanoti." 

Aš supratau jo pamokymą ir dar labiau supykau. Išvyką buvo 
nutarta atidėti, kol pabus mano pusbrolis. Kai ir po dviejų valandų 
jis nepasirodė, aš nusimečiau savo puikiąją amazonę, paėmiau 
rėmelius ir pradėjau siuvinėti. Neslėpsiu, sugadinau daug šilko ir 
praleidau nemaža kryžiukų. Alberto įžūlumas mane papiktino. 
Kaip jis drįso, sėdėdamas prie savo knygų, užmiršti išvyką su 
manimi ir dabar miegoti kietu miegu, kai aš jo laukiu?! Laikas ėjo, 
ir nenorom teko atsisakyti kelionės į miestą. Mano tėvas, visiškai 
patenkintas abato paaiškinimais, paėmė šautuvą ir ramiausiai iš- 
ėjo medžioti kiškių. Tetulė, ne tokia rami, gal dvidešimt kartų 
ėjo prie sūnėno durų ir klausėsi. Bet kambaryje tvyrojo mirtina 
tyla, nebuvo girdėti net jo kvėpavimo. Vargšė senutė puolė į 
neviltį, pastebėjusi, kokia aš nepatenkinta. O dėdė Kristianas, 
kad užsimirštų, paėmė šventą knygą, atsisėdo svetainės kampu- 
tyje ir ėmė skaityti taip ramiai nusiteikęs, kad aš iš pykčio buvau 
pasirengusi iššokti pro langą. Pagaliau pavakary tetulė, švytėda- 
ma iš džiaugsmo, atėjo pasakyti, kad Albertas atsikėlė ir rengiasi. 
Abatas patarė mums nerodyti nei nuostabos, nei nerimo, nieko 
neklausinėti ir stengtis atitraukti jo dėmesį, jei jis pasijus nepa- 
togiai. 

„Bet jei mano pusbrolis sveikas, vadinasi, jis silpnaprotis?" — 
sušukau aš įtūžusi. 

Tuojau pat pasigailėjau savo šiurkščių žodžių, kai pamačiau, 
kaip pasikeitė vargšo dėdės veidas. Tačiau kada Albertas lyg nie- 
kur nieko įėjo ir net neatsiprašė, matyt, net nepastebėjo mūsų 
nepasitenkinimo, aš pasipiktinau ir labai sausai su juo pasisvei- 
kinau. Jis to net nepastebėjo, matyt, buvo pasinėręs į savo min- 
tis. | 

Vakare mano tėvas susigalvojo, kad Albertą gali pralinksmin- 
ti muzika. Aš dar nė karto prie jo nesu dainavusi; mano arfa bu- 

vo atvežta tik išvakarėse. Ne jums, Porporina, aš turiu girtis 
savo muzikos žiniomis, bet pati įsitikinsite, kad turiu neblogą 
balselį ir įgimtą muzikalumą. Aš leidausi ilgai įkalbinėjama: man 
norėjosi verkti, o ne dainuoti. Albertas neištarė nė žodžio, nepa- 
rodė jokio noro manęs paklausyti. Pagaliau aš sutikau, bet dai- 
navau labai blogai, ir Albertas, išklausęs keletą taktų, išėjo iš 
kambario. Aš sukaupiau visą savo išdidumą, kad nepravirkčiau, ir 
baigiau ariją, iš pykčio vos nenutraukusi arfos stygų. Tetulė iš- 
ėjo paskui Albertą, mano tėvas tuoj pat. užmigo, o dėdė laukė 
prie durų grįžtančios sesers, kad sužinotų, kas sūnui yra. Vien 
abatas bėrė man komplimentus, bet mane jie siutino labiau nei 
kitų abejingumas. 

„Matyt, mano pusbrolis nemėgsta muzikos“, — pasakiau. 

„Priešingai, jis labai ją mėgsta, — atsakė abatas, — bet tai pri- 
klauso nuo..." 

„Nuo to, kas dainuoja“, — nutraukiau jį. 

„„. „nuo jo dvasinės būklės, — tęsė jis nesutrikęs.— Kartais mu- 
zika jam maloni, kartais žalinga. Matyt, jūs jį taip sujaudinote, 
kad jis negalėjo susivaldyti ir išėjo, išsigandęs savo jausmų. Šis 
pabėgimas turėtų jus džiuginti labiau nei pagyrimai.“ 

Jėzuito žodžiuose skambėjo klasta ir ironija, kuri sukėlė ma- 
nyje neapykantą šiam pataikūnui. Tačiau netrukus aš buvau nuo 
jo išvaduota, apie tai jūs dar išgirsite. 

— Kitą dieną mano tetulei atėjo į galvą nelemta mintis pasi- 
kalbėti su abatu ir kapelionu (ji pasidaro šneki tik tuomet, kai 
dėl ko nors susijaudina). Bet giminystės ryšių, kurie jai yra šven- 
tas reikalas, tetulę domina vienintelis dalykas pasaulyje — mūsų 
giminės didingumas, tad ji pradėjo nuodugniai aiškinti genealo- 
giją, įrodinėdama abiems dvasininkams, jog mūsų giminė, ypač 
moteriškoji linija, yra pati garsiausia, pati gryniausia, — žodžiu, 
pati geriausia Vokietijoje. Abatas klausėsi kantriai, kapelionas — 
pagarbiai, tik staiga Albertas — atrodė, kad jis visiškai jos nesi- 
klauso, — nutraukė ją susierzinęs: 

„Mano manymu, mieloji tetule, jūs klystate dėl mūsų giminės 
pranašumo. Tiesa, ir bajorystę, ir titulus mūsų protėviai įgijo gana 
seniai, bet giminė, praradusi savo vardą ir jo atsisakiusi, pakei- 
tusi jį į svetimos tautos ir religijos moters vardą, — tokia giminė 
neturi teisės didžiuotis senąja savo šlove ir ištikimybe savo ša- 
liai.“ | 

Ši pastaba kanonisę įžeidė iki širdies gelmių; matydama, kad 
abatas sukluso, ji nutarė paprieštarauti sūnėnui, 

„Aš nesutinku su jumis, mano brangusis, — atsakė ji.— Ne kar- 
tą yra atsitikę, kad kokia nors garsi giminė prisijungdavo prie 

savo pavardės moteriškosios atšakos pavardę, kad palikuonys ga- 
lėtų didžiuotis kilę iš šlovingos šeimos moters.“ 

„Bet Čia toks pavyzdys netinka, — atkirto Albertas su jam ne- 
būdingu atkaklumu.— Suprantu, kad galima sujungti dvi garsias 
pavardes. Manau, visiškai teisinga, jei motina gali perduoti vai- 
kams savo pavardę, prijungusi ją prie vyro pavardės. Bet visiškai 
sunaikinti vyro vardą! Moteris, kuri to reikalauja, įžeidžia vyrą, 
O vyras, kuris sutinka, elgiasi niekingai." 

„Albertai, jūs prisimenate pernelyg senus įvykius, — giliai at- 
siduso kanonisė,— ir pateikiate dar labiau nevykusį pavyzdį negu 
mano. Ponas abatas gali pamanyti, kad vienas iš mūsų protėvių 
buvo niekingas. Jei jūs taip puikiai išmanote dalykus, kurie, kaip 
aš maniau, jums beveik nėra žinomi, jūs neturėjote daryti tokios 
pastabos apie politinius įvykius... ačiū Dievui, labai senus, ,." 

„Jei tai, ką pasakiau, jums, tetule, nemalonu girdėti, aš pa- 
teiksiu faktą, kuris nuplaus bet kokį gėdingą kaltinimą nuo mūsų 
protėvio Vitoldo, paskutiniojo Rudolštadto, atminimo. Tai, matau, 
labai domina mano pusseserę, — pridūrė jis, pastebėjęs, kaip aš 
įsispoksojau į jį nustebusi, nes jis, priešingai savo įpročiui tylėti 
arba filosofuoti, staiga leidosi į tokį ginčą.— Žinokite, Amalija, 
kad mūsų protėviui sulaukus keturių metų, jo motina Ulrika Ru- 
dolštadt nutarė užtraukti jam gėdą — iš jo atėmė tikrąją, tėvų, pa- 
vardę — Podebradas ir pavadino tuo saksiškuoju vardu, kurį mes 
dabar nešiojame: jūs — nerausdama, o aš — be pasididžiavimo.“ 

„Manau, kad nėra jokios prasmės prisiminti dalykus, kurie 
įvyko labai seniai“, — prabilo grafas Kristianas, matyt, jausdama- 
sis nejaukiai. 

„Man rodos, tetulė prisiminė dar senesnius laikus, pasakodama 
apie didžius Rudolštadtų nuopelnus ir, mano galva, nieko blogo, 
jei kas nors iš mūsų, netyčia prisiminęs, kad jis yra čekų, o ne 
saksų kilmės, kad jį vadina Podebradu, o ne Rudolštadtu, pradės 
pasakoti apie įvykius, kurie atsitiko prieš kokius šimtą dvidešimt 
metų." 

„Aš žinojau,— įsiterpė abatas, klausęsis Alberto labai įdė- 
miai, — kad jūsų protėviai praeityje giminiavosi su karališkąja 
Georgo Podebrado gimine, bet neįtariau, kad jūs tiesioginiai jo 
palikuonys, turintys teisę nešioti jo vardą.“ 

„Tai todėl, — atsakė Albertas, — kad tetulė, taip gerai išma- 
nanti genealogiją, nutarė išbraukti iš savo atminties tą seną gar- 
bingą medį, iš kurio mes kilę. Tačiau tas genealoginis medis, ant 
kurio kruvinomis raidėmis įrašyta šlovinga ir niūri istorija, dar 
keroja ant gretimo kalno.“ 

Kadangi Albertas kalbėdamas vis labiau jaudinosi, o dėdės 
veidas vis labiau niaukėsi, abatas, nors labai susidomėjęs, mė- 
gino nukreipti kalbą. Tačiau mano smalsumas buvo pernelyg di- 
delis. 

„Ką jūs norite pasakyti, Albertai?“ — sušukau, prieidama prie 
jo. 

„Aš noriu pasakyti, ką turi žinoti Podebradų giminės :mote- 
ris, — atsakė jis.— Noriu pasakyti, kad ant Siaubo uolos ąžuolo, 
kurį jūs kasdien matote iš savo lango ir kurio pavėsyje patariu 
jums niekada nesėsti nesukalbėjus maldos,— prieš tris šimtus 
metų ant jo šakų kabojo vaisiai, kur kas sunkesni už sudžiūvusias 
giles, kurios dabar beveik neauga.“ 

„Tai siaubinga istorija, — sumurmėjo persigandęs kapelionas, — 
nesuprantu, kas: ją galėjo grafui Albertui papasakoti.“ 

„Vietos padavimas, o galbūt dar patikimesni šaltiniai, — atsa- 
kė Albertas.— Galima sudeginti šeimos archyvus ir istorinius do- 
kumentus, galima vaikams nieko nepasakoti apie praeitį, galima 
priversti tylėti naivius žmones sofizmais, o silpnus — gąsdinimais, 
bet nei despotizmo, nei pragaro baimė negali nutildyti tūkstan- 
čių praeities balsų, sklindančių iš visur. Ne! Ne! Jie per daug stip- 
rūs, šie siaubingi balsai, kad dvasininko žodžiai galėtų priversti 
juos nutilti. Kai mes miegam, jie kalba į mūsų sielas iš kapų pri- 
sikėlusių vaiduoklių lūpomis; mes girdime tuos balsus gamtos 
triukšme; tie balsai, kaip kadaise dievų balsai šventose giriose, 
girdisi iš medžių. kamienų: jie pasakoja mums apie mūsų tėvų 
nusikaltimus, nelaimes ir žygdarbius, .." 

„Vargše mano berniuk, kam kankini save tokiomis liūdnomis 
mintimis ir baisiais prisiminimais?“ — prakalbo kanonisė. 

„Tai jūsų genealogija, tetule, tai jūsų pasakojimas apie pra- 
ėjusius amžius pažadino manyje prisiminimą apie penkiolika vie- 
nuolių, kuriuos savo rankomis pakorė ant ąžuolo šakų vienas iš 
mano protėvių... Taip, mano didysis protėvis, pats Žiauriausias, 
pats atkakliausias, tas, kurį visi vadino „Žiaurusis neregys“, ne- 
nugalimasis Janas Žižka, taurės šalininkas!" 

Garsaus ir nekenčiamo taboritų — sektantų, kurie husitų karo 
metu išsiskyrė iš kitų reformatų savo atkaklumu, drąsa ir žiauru- 
mu,— vado vardas it žaibas pribloškė abu dvasininkus. Kapelio- 
nas net persižegnojo, o teta, sėdėjusi šalia Alberto, nejučia nuo 
jo atšlijo. 

„Dieve gailestingas! — sušuko ji.— Apie ką jis kalba? Neklau- 
sykite jo, pone abate! Ne, niekada niekada mūsų šeima neturėjo 
nieko bendra su tuo apsėstuoju, kurio niekingą vardą jis ką tik 
ištarė.“ 

„Kalbėkite už save, tetule,— ryžtingai atrėžė Albertas.— Jūs 
sieloje — Rudolštadtas, nors iš tiesų esate kilusi iš Podebradų. Ta- 
čiau mano gyslose teka šiek tiek daugiau čekiško kraujo ir šiek 
tiek mažiau svetimo kraujo. Mano motinos giminėje nebuvo nei 
saksų, nei bavarų, nei prūsų, ji buvo grynos slavų rasės. Jūs, tetu- 
le, matyt, nesidomite gera kilme, kuria negalite pasigirti, o aš 
branginu šlovingąją savo giminės praeitį ir galiu jums pasakyti, jei 
nežinote, ir priminti, jei užmiršote, kad Janas Žižka turėjo dukrą, 
kuri ištekėjo už grafo Prachalico, ir kad mano motina, pati bū- 
dama Prachalic, yra tiesioginė Jano Žižkos moteriškosios linijos 
palikuonė, kaip jūs, tetule, esate Rudolštadtų palikuonė.“ 

„Tai kliedesys, nesąmonė, Albertai..." 

„Ne, brangi tetule, tą jums gali patvirtinti ponas kapelionas, 
žmogus teisingas ir dievobaimingas; jis turėjo dokumentus, pa- 
tvirtinančius šį faktą.“ 

„Aš?“ — suriko kapelionas, išbalęs it numirėlis. | 

„Jūs galite prisipažinti, nerausdamas prieš poną abatą,— su 
karčia ironija atsakė Albertas.— Jūs tik įvykdėte savo, katalikų 
dvasininko ir Austrijos valdinio, pareigą, sudegindamas tuos do- 
kumentus kitą dieną po mano motinos mirties.“ 

„Mano sąžinė liepė man sudeginti juos, tačiau tai matė tik 
Dievas, — pasakė kapelionas dar labiau išbalęs.— Grafe Albertai, 
kas jums tai pasakė?“ 

„Aš jau sakiau jums, pone kapelione: balsas, garsesnis už dva- 
sininko balsą.“ 

„Kas tai per balsas, Albertai?" — paklausiau aš smarkiai susi- 
domėjusi. 

„Balsas, kurį aš girdžiu sapne." 

„Bet tai nieko nepaaiškina, brangus sūnau“,—- liūdnai pasakė 
grafas Kristianas. 

„Kraujo balsas, brangus tėve!“ — atsakė Albertas tokiu balsu, 
kuris privertė visus sudrebėti. 

„O, Dieve mano! — sušuko dėdė, sugniauždamas rankas.— Vėl 
tie patys sapnai, tas pat liguistos vaizduotės žaismas, kuris kaž- 
kada kamavo vargšę jo motiną.— Palinkęs prie tetos, jis tyliai 
pridūrė: — Matyt, ligos metu ji visa tai kalbėjo prie kūdikio ir 
jos žodžiai įstrigo jo vaikiškoje galvoje.“ 

„Tai neįmanoma, broli,— atsakė kanonisė,— Albertui nebuvo 
nė trijų metų, kai jis neteko motinos.“ 

„Gali būti, — pusbalsiu prabilo kapelionas, — namuose buvo už- 
silikę tų prakeiktų eretiškų raštų, kupinų melo ir bedievystės, ku- 
riuos ji saugojo iš tradicijos. Bet prieš mirtį ji surado dvasinių 
jėgų jų nusikratyti.“ 
„Ne, iš tų popierių nieko neišliko,— atsakė Albertas; jis ne- 
praleido nė vieno kapeliono žodžio, nors tas kalbėjo labai tyliai, 
o pats jis vaikštinėjo po svetainę ir tuo metu buvo kitame jos 
gale.— Jūs gerai žinote, pone kapelione, kad sunaikinote viską 
ir kad kitą dieną po jos mirties jūs rūpestingai apieškojote jos 
kambarį.“ 

„Kas gi taip sugebėjo užtėršti tavo atmintį, Albertait — griež- 
tai paklausė grafas Kristianas.— Koks klastingas ir nevisaprotis 
tarnas nutarė sudrumsti tavo jauną protą, pasakodamas apie šiuos 
neabejotinai iškreiptus šeimos įvykius?“ 

„Nė vienas iš tarnų man to nesakė, tėve, prisiekiu savo tikėji- 
mu ir sąžine.“ 

„Vadinasi, tai žmonių giminės priešo darbas“, — su siaubu pra- 
tarė kapelionas. 

„Vis dėlto gal būtų teisingiau ir labiau krikščioniška manyti, — 
įsiterpė abatas,— kad grafas Albertas turi nepaprastą atmintį ir 

kad įvykiai, kurių vaikai paprastai neprisimena, liko jo galvoje. 
Patyręs, kad grafas yra reto proto žmogus, aš manyčiau, kad jo 
protas labai anksti subrendo, o jo atmintis iš tiesų yra nepa- 
prasta.“ 

„Mano atmintis jums atrodo nepaprasta tik dėl to, kad jūs 
patys jos visiškai neturit, — sausai atkirto Albertas.— Pavyzdžiui, 
jūs neatsimenat, ką veikėte tūkstantis šeši šimtai devynioliktais 
metais, po to, kai narsus, ištikimas protestantas Vitoldas Pode- 
bradas (jūsų senelis, brangi tetule), paskutinis protėvis, nešiojęs 
mūsų pavardę, savo krauju aplaistė Siaubo uolą. Galiu lažintis, 
pone abate, kad jūs užmiršote, kaip elgėtės tomis aplinkybėmis.“ 

„Prisipažinsiu, visiškai užmiršau“,— atsakė abatas ironiškai 
šypsodamasis. Abato ironija buvo visiškai ne vietoje, nes mes 
supratome, kad Albertas klejoja. 

„Tuomet aš jums priminsiu,— atsakė Albertas, nė kiek nesu- 
mišęs.— Imperatoriaus kariams, ką tik pribaigusiems Vitoldą Po- 
debradą, jūs pasiūlėte kuo greičiau bėgti ir pasislėpti, nes žino- 
jote, kad Pilzeno darbininkai, kurie turėjo drąsos laikyti save 
protestantais ir kurie dievino Vitoldą, jau ėjo keršyti už savo 
vado mirtį, pasirengę sukapoti į gabalus jo žudikus. Po to nuvy- 
kote pas mano prosenelę Ulriką, mirtinai išgąsdintą Vitoldo naš- 
lę, ir pasiūlėte jai išrūpinti imperatoriaus Ferdinando Antrojo 
pasigailėjimą, palikti dvarus, titulus, laisvę, išsaugoti vaikų gy- 
vybes — su sąlyga, kad ji klausysis jūsų patarimų ir mokės auksu 
už jūsų paslaugas. Ji sutiko: motinos meilė privertė ją nusiže- 
minti. Ji nepagerbė savo tauraus vyro kankinio mirties. Ji gimė 
katalikė ir atsižadėjo savo religijos iš meilės vyrui. Ji nerado 
savyje jėgų pasirinkti skurdą, tremtį, persekiojimus ir išsaugoti 
vaikams tikėjimą, kurį jų tėvas aplaistė savo krauju, išsaugoti 
jiems tą vardą, kurį jis išgarsino labiau už visus savo protėvius — 
husitus, kalikstinus, taboritus, našlaičius, susivienijusius brolius 
ir liuteronus.“ (Mieloji Porporina, tai vis pavadinimai įvairių 
sektų, vienijusių Jano Huso ir Martyno Liuterio ereziją, iš jų, 
matyt, yra kilusi ir ta Podebradų giminės šaka, kuriai mes pri- 
klausome.) 

„Žodžiu,— tesė Albertas,— našlė išsigando ir nusileido. Jūs 
ėmėte valdyti pilį; privertęs imperatoriaus karius pasitraukti, iš- 
gelbėjote mūsų dvarus. Sudeginote visus mūsų dokumentus ir 
archyvą. Štai dėl ko mūsų tetulė, savo laimei, negalėjo atkurti 
Podebradų genealogijos ir rado patogesnį — Rudolštadtų kilmės 
medį. Už savo pastangas gavote gerą atpildą — jūs praturtėjote, 
labai praturtėjote. Po trijų mėnesių Ulrikai buvo leista išvykti į 
Vieną ir pulti į kojas imperatoriui, kuris maloningai leido jai 
pakeisti vaikų pilietybę, jums vadovaujant auklėti juos katali- 
kais, o ateityje atiduoti juos į karinę tarnybą ir leisti jiems kovoti 
drauge su tais, prieš kuriuos taip didvyriškai kovojo jų tėvas ir 
protėviai. Žodžiu, aš ir mano sūnūs buvome įrašyti į Austrijos 
tirono kariuomenę...“ 

„Tu ir tavo sūnūs!“ — sušuko kanonisė, klausydamasi jo klie- 
desio. 

„Taip, mano sūnūs: Sigizmundas ir Rudolias“,— labai rimtai 
atsakė Albertas. 

„Tai mano tėvas ir dėdė, — paaiškino grafas Kristianas.— Al- 
bertai, ar tu turi proto? Atsipeikėk, sūnau! Daugiau kaip šimtme- 
tis praėjo nuo tų skaudžių įvykių. .." 

Albertas nenusileido. Jis pats įtikėjo ir mus norėjo įtikinti, 
kad jis yra Bratislavas, Vitoldo sūnus, ir pirmasis iš Podebradų, 
nešiojusių Motinos pavardę — Rudolštadtas. Jis papasakojo mums 
apie savo vaikystę, apie grafo Vitoldo patirtus kankinimus, ku- 
riuos jis labai gerai prisimena. Žiaurios Vitoldo mirties kaltinin- 
ku jis laikė jėzuitą Ditmarą (jo manymu, tai buvo jo abatas). Jis 
kalbėjo apie didelę neapykantą, kurią vaikystėje jautė tam Dit- 
marui, Austrijai, imperatoriaus dinastijai ir katalikams. Paskui 
jo prisiminimai pasidarė migloti; jis prikalbėjo daugybę nesu- 
prantamų dalykų apie amžinąjį gyvenimą, apie žmonių grįžimą 
į žemę iš anapus, remdamasis husitų tikėjimu, kuris skelbė, kad 
praėjus šimtui metų po mirties Janas Husas grįšiąs į Čekiją ir 
užbaigsiąs savo darbą. Pasak Alberto, toji pranašystė išsipildė, 
nes Liuteris, jo manymu, esąs prisikėlęs Janas Husas. Žodžiu, jo 
kalba buvo kažkoks keistas erezijos, prietarų, miglotos metafizi- 
kos ir poetinio kliedesio kratinys. Jis pateikė tikslių, įdomių deta- 
lių apie tuos įvykius, kurių liudininku jis neva buvo, apie Bra- 
tislavą, Janą Žižką ir daugelį kitų mirusių žmonių (jis tikino, kad 
visi jie — jo paties buvę įsikūnijimai). Mes priblokšti tylėjome, 
nedrįsdami nei jį nutraukti, nei jam prieštarauti. Dėdė ir teta, 
baisiai kenčiantys dėl jo beprotybės, vis dėlto norėjo iki galo 
išsiaiškinti: pirmą kartą susidūrę su šia bėda, jie turėjo atrasti 
jos šaltinį, kad galėtų su ja kovoti. Abatas mėgino viską paversti 
juokais, tikindamas, kad grafas Albertas smaginasi, demonstruo- 
damas mums nepaprastą savo erudiciją. 

„Jis labai daug skaitė, — kalbėjo jis,— ir galėtų skirsnis po 
skirsnio papasakoti visų amžių istoriją, pateikti tokias tikras de- 
tales, kad žmonės, tikintys stebuklais, galėtų pamanyti, jog jis. 
iš tikrųjų dalyvavo visuose aprašytuose įvykiuose.“ 

Kanonisė, kuri, nepaisant karšto pamaldumo, buvo linkusi į 
prietarus ir jau ėmė tikėti sūnėno žodžiais, labai nepalankiai su- 
tiko abato samprotavimus ir patarė jam su savo juokeliais pa- 
laukti linksmesnės progos; po to ji pamėgino grąžinti Albertą į 
tikrovę. 

„Saugokitės, tetule, — nekantriai atsakė Albertas į jos pastan- 
gas, — saugokitės, kad nepasakyčiau, kas jūs tokia. Iki šiol vijau 
nuo savęs tą mintį, bet kažkas man sako, kad šalia manęs dabar 
stovi saksė Ulrika." 


„Tai jūs manote, mano vargšas vaike,— atsakė kanonisė,— kad 
išmintinga ir pasiaukojanti "prosenelė, sugebėjusi išsaugoti savo 

vaikus, o įpėdiniams užtikrinti laisvę, turtus, titulus — visa, ką 
jie dabar turi, — jūs manote, kad ji vėl atgimė manyje? Albertai, 
aš taip jus myliu, kad galėčiau padaryti netgi daugiau negu jinai. 
Aš paaukočiau savo gyvybę, kad galėčiau pagydyti jus nuo be- 
protybės." | 

Albertas kurį laiką tylėdamas žvelgė į tetą, ir jo žvilgsnis pa- 
lengva švelnėjo. 

„Ne, ne,— pagaliau jis priėjo ir atsiklaupė prieš tetą ant ke- 
lių, — jūs angelas ir kažkada esate priėmusi komuniją iš medinės 
husitų taurės. O vis dėlto saksė yra čia: šiandien keletą kartų 
girdėjau jos balsą.“ 

„Įsivaizduokite, Albertai, kad tai aš, — pasakiau, norėdama jį 
pralinksminti,— tik nepykite ant manęs už tai, kad neatidaviau 
jūsų budeliams tūkstantis šeši šimtai devynioliktais metais." 

„Jūs — Mano Motina! — suriko jis, žiūrėdamas į mane baisio- 
mis akimis.— Nesakykite man šito, nes aš negaliu jums atleisti. 
Dievo malone aš atgimiau daug stipresnis moters įsčiose, jis už- 
grūdino Žižkos krauju mano esybę, kuri kažkokiu būdu buvo 
iškrypusi iš teisingo kelio. Amalija, nežiūrėkite į mane ir, svar- 
biausia, nekalbėkite su manimi! Tai jūsų, Ulrika, balsas šiandien 
mane privertė kentėti!" 

Po šių žodžių Albertas skubiai išėjo, palikęs mus labai pri- 
slėgtus: mes skaudžiai įsitikinome, kad jo protas sutrikęs. 

Buvo dvi valandos po vidudienio. Prieš tai mes ramiai papie- 
tavome. Albertas nieko negėrė, tik vandenį, tad jo beprotiškų 
kalbų negalima buvo paaiškinti apgirtimu. Teta su kapelionu nu- 
bėgo jam iš paskos: laikydami jį sunkiu ligoniu, jie norėjo kuo 
nors jam padėti. Tačiau — nesuprantamas dalykas! — Albertas 
dingo. Jie nerado jo nei jo paties kambaryje, nei motinos kamba- 
ryje, kur jis dažnai užsirakindavo, nei kokiame nors pilies už- 
kampyje. Jo ieškojo visur — sode, draustinyje prie upės, greti- 
muose miškuose, kalnuose. Nė vienas žmogus nematė jo nei iš 
arti, nei iš toli. Jis dingo be pėdsakų. Niekas pilyje tą naktį ne- 
miegojo. Tarnai su deglais ieškojo jo iki aušros. 

Visa šeima meldėsi. Kitą dieną ir naktį praleidome sunerimę ir 
nusiminę. Nesugebu jums nupasakoti patirto siaubo — iki tol aš 
nė karto nesu patyrusi tokių šeimos išgyvenimų. Aš buvau įsiti- 
kinusi, kad Albertas nusižudė arba pabėgo. Mane ištiko nervų 
priepuolis, krėtė karštinė. Nepaisant baimės, kurią kėlė man šis 
keistas, lemties pažymėtas žmogus, aš vis dėlto širdies gilumoje 
jį tebemylėjau. Mano tėvas surado jėgų išvykti medžioklėn: jis 
įsivaizdavo, kad miškų gilumoje užtiks Alberto pėdsakus. Vargšė 
mano teta, prislėgta skausmo, stengėsi nepasiduoti, buvo veikli, 
slaugė mane ir visus ramino. Dėdė meldėsi dieną naktį. Matyda- 
ma jo karštą tikėjimą ir stoišką nuolankumą, pasigailėjau, kad 
nesu tikinti. 

Abatas dėjosi esąs truputį nuliūdęs, bet įtikinėjo, kad yra vi- 

siškai ramus. „Tiesa,— kalbėjo jis — mūsų kelionės metu grafas 
Albertas nebuvo dingęs tokiam ilgam laikui, bet kartais jis jaus- 
davo poreikį pabūti vienas ir susikaupti.“ Abato nuomone, ge- 
riausia tuomet grafui netrukdyti ir apsimesti, kad nieko nepastebi. 
Iš tikrųjų tas intrigantas ir baisus egoistas galvojo tik apie tai, 
kaip gauti didelį atlyginimą, todėl, stengdamasis kaip galima il- 
giau išbūti grafo auklėtoju, visaip klaidino šeimą ir gyrėsi nesa- 
mais nuopelnais. Užsiėmęs savo reikalais ir pramogomis, jis pa- 
likdavo Albertą vieną ir, matyt, visiškai nekliudė reikštis jo 
keistenybėms. Labai galimas dalykas, jis ne kartą yra matęs Al- 
bertą nesveiką ir susijaudinusį, bet nieko nedarė, kad nutrauktų 
liguistas jo fantazijas. Be abejonės, abatas mokėjo visa tai nu- 
slėpti nuo kitų žmonių. Visuose draugų laiškuose dėdei buvo gi- 
riama jo sūnaus išvaizda ir dvasinės savybės. Matyt, Albertas nie- 
kam nedarė ligoto ar ne visiškai normalaus žmogaus įspūdžio. 
Kad ir kaip būtų, jo vidinis gyvenimas per visus tuos aštuonerius 
klajonių metus mums buvo neįžvelgiama paslaptis. Po trijų parų, 
matydamas, kad Albertas nepasirodo, ir bijodamas, kad šis įvykis 
nepakenktų jo paties reikalams, abatas susiruošė vykti į Prahą 
neva ieškoti jaunojo grafo, kuris, jo žodžiais, galėjo nukeliauti 
ten dėl kokios nors knygos. 

„Albertas panašus į mokslininkus, — kalbėjo jis, — kurie, pasi- 
nėrę į savo tyrinėjimus, dėl šios nekaltos aistros užmiršta visą 
pasaulį." 

Abatas išvažiavo ir daugiau negrįžo. 

Praėjo baisaus nerimo kupina savaitė, ir mes jau buvome be- 
prarandą viltį, kai vieną vakarą tetulė, praeidama pro Alberto 
kambarį, staiga pro atvertas duris išvydo jį patį: jis ramiai sėdėjo 
kėdėje ir glostė šunį, kuris lydėjo jį paslaptingoje kelionėje. Ant 
jo apsiausto nesimatė nei purvo, nei skylių, tik auksiniai apsiu- 
vai patamsėjo, tarsi jis būtų pabuvojęs drėgnoje vietoje ar nak- 
vojęs po atviru dangumi. Avalynė irgi buvo švari — matyt, jis 
nedaug vaikščiojo. Tik barzda ir plaukai rodė, kad jis seniai jų 
netvarkęs. Nuo tos dienos jis nustojo skųstis ir pudruoti plau- 
kus,— štai kodėl jums, Nina, jis pasirodė esąs vaiduoklis. 

Tetulė šaukdama puolė prie jo. 

„Kas atsitiko, miela tetule? — paklausė jis, bučiuodamas jai 
ranką.— Galima pamanyti, kad nesate manęs mačiusi ištisą am- 
žinybę." 

„Vargšas berniuk,— sušuko ji, —tu buvai dingęs visą savai- 
tę. Štai jau septynios siaubingos dienos, septynios siaubingos nak- 
tys, kai mes tavęs ieškome, apraudame ir meldžiamės už tave.“ 

„Septynios dienos? — nustebęs pakartojo Albertas.— Tai yra, 
miela tetule, jūs norite pasakyti — septynios valandos? Juk iš- 
ėjau pasivaikščioti tik šiandien rytą ir, kaip matote, grįžau laiku 
vakarienei. Ko gi jūs taip susijaudinote?" 

„Taip, žinoma,— atsakė kanonisė; ji nutarė nesakyti tiesos, 

kad nepablogintų jo savijautos.— Aš apsirikau; norėjau pasaky- 
ti — septynios valandos. O jaudinausi dėl to, kad nesi pratęs prie 
tokių ilgų išvykų; be to, šiąnakt sapnavau blogą sapną, ir tai iš- 
mušė mane iš vėžių." 

„Miela tetule, nuostabioji mano drauge! — švelniai prabilo Al- 
bertas, bučiuodamas jai rankas.— Jūs mylite mane kaip mažą 
vaiką. Bet tėvas, tikiuosi, nebuvo taip susirūpinęs?“ 

„Nė kiek. Jis laukia tavęs vakarienei. Įsivaizduoju, kaip tu 
išalkai.“ 

„Nelabai, aš juk gerai papusryčiavau.“ 

„Kada ir kur, Albertai?" 

„Nagi čia, šiandien rytą kartu su jumis, tetule. Aš matau, kad 
jūs vis dar neatsigaunate. Man labai nesmagu, kad jus išgąs- 
dinau. Bet ar galėjau tai numatyti?" | 

„Na, tu mane pažįsti. Geriau papasakok, kur tu per tą laiką 
valgei ir miegojai?" 

„Nuo šios dienos ryto? Bet kaip galėjau norėti miego ar iš- 
alkti?" 

„O gal tu negaluoji?" 

„Ne.“ 

„Ar nepavargai? Matyt, daug vaikščiojai, lipai į kalnus? Kur 
gi tu buvai?" 

Albertas ranka prisidengė akis, tartum stengdamasis prisimin- 
ti, bet nieko neprisiminė. 

„Prisipažįstu, nieko neprisimenu,— pagaliau tarė jis.— Buvau 
labai užsiėmęs savo mintimis. Ėjau nieko nematydamas. Man taip 
būdavo vaikystėje. Aš juk niekada negalėdavau atsakyti nė į vie- 
ną jūsų klausimą." 

„Na, o savo kelionių metu tu kreipei dėmesį į tai, ką ma- 
tei?" 

„Kartais, bet ne visada. Daug ką mačiau, bet daug ką, ačiū 
Dievui, užmiršau.“ 

„O kodėl ačiū Dievui?" 

„Todėl, kad žemėje tenka pamatyti baisių dalykų“, — atsakė jis 
niūriai. 

Čia tetulė suvokė, kad nereikia daugiau jo kalbinti, ir nusku- 
bėjo pranešti dėdei apie sūnaus grįžimą. Niekas dar to nežinojo, 
niekas nematė, kaip jis grįžo. Jis pasirodė taip pat nepastebimai, 
kaip ir buvo dingęs. 

Vargšas dėdė, taip vyriškai kentęs skausmą, dabar neišlaikė 
ir nualpo iš džiaugsmo. Kai Albertas įėjo į jo kambarį, tėvas at- 
rodė blogiau negu sūnus. Albertas po savo ilgų išvykų paprastai 
nieko nepastebėdavo, kas vyksta aplinkui, tačiau tą vakarą jis 
buvo švelnus tėvui, susijaudinęs dėl jo prastos savijautos, klausi- 
nėjo, kas atsitiko. Kai jam atsargiai buvo užsiminta, kas taip su- 
jaudino tėvą, jis nieko nesuprato; iš nuoširdžių jo atsakymų buvo 
aišku, kad jis absoliučiai nieko neprisimena. 

— Tai, ką jūs man pasakojate, panašu į sapną, mieloji ba- 
ronaite,— pratarė Konsuela.— Aš išeisiu iš proto. Ar įmanoma, 
+ kad žmogus visą savaitę nieko nesuvoktų? 

— Tai, ką jūs čia išgirdote, dar yra niekai. Puikiai suprantu, 
kad jums sunku manimi patikėti, bet jūs savo akimis viską pa- 
matysite ir įsitikinsite: aš ne tik nieko neperdedu, bet, priešingai, 
kai ką nutyliu, norėdama sutrumpinti pasakojimą. Žinokite, aš 
jums sakau tik tai, ką pati patyriau, ir vis dėlto kartais klausiu 
save: kas yra Albertas — burtininkas ar žmogus, kuris iš mūsų 
tyčiojasi? Tačiau jau vėlu, ir aš bijau, kad piktnaudžiauju jūsų 
gerumu. 

— Ne, tai aš piktnaudžiauju,— atsakė Konsuela.— Jūs turbūt 
labai pavargote pasakodama. Gal galime šios neįtikėtinos istorijos 
tesinį atidėti rytdienai? 

— Gerai, iki rytojaus, — pasakė baronaitė, apkabindama Kon- 
suelą. 

Konsuela, išgirdusi šią iš tikrųjų nepaprastą istoriją, ilgai ne- 
galėjo užmigti. Tamsi, lietinga naktis, pilna primenančių dejones 
garsų dar labiau didino iki šiol nepatirtą prietaringą baimę. ,Va- 
dinasi, kai kuriuos žmones persekioja kažkokia paslaptinga lem- 
tis? — mąstė ji— Kuo nusikalto Dievui ši jauna mergaitė, ką 
tik pasakojusi apie savo įžeistą savimeilę, apie sudužusias džiaugs- 
mingas viltis? O ką bloga esu aš padariusi, kodėl mano vienintelė 
meilė išniekinta ir sutrypta? Kokią nuodėmę padarė atsiskyrėlis 
Albertas Rudolštadtas, už ką jis prarado protą ir sugebėjimą tvar- 
kyti savo gyvenimą? Ir kaip apvaizda turėtų šlykštėtis Andzo- 
letu, jei paliko jį Murdytis ištvirkime:“ 

Nuovargio iškamuota, ji galų gale užmigo ir pasinėrė į neriš- 
lius begalinius sapnus. Du ar tris kartus ji buvo pabudusi ir vėl 
užmigo, nesuvokdama, kur yra, manydama, kad vis dar keliauja. 
Porpora, Andzoletas, grafas Dzustinjanis, Korilė — visi plaukė 
prieš jos akis, kalbėjo kažkokius keistus, skaudžius žodžius, kal- 
tino ją dėl kažkokio nusikaltimo, už kurį ji buvo nubausta. Bet 
visus tuos vaizdus užgožė Alberto paveikslas. Jis be perstojo ro- 
dėsi jai — apaugęs juoda barzda, nejudančiu žvilgsniu, gedulinga 
apranga su auksiniais apsiuvais ir sagtimis, primenančia laidotu- 
vių skraistę. 

Pabudusi prie savo lovos ji pamatė Amaliją, elegantiškai ap- 
sirengusią, atsigavusią, besišypsančią. 

— Žinote, miela Porporina,— kreipėsi baronaitė, bučiuodama 
ją į kaktą, — jūs esate keista. Matyt, man lemta gyventi su ne- 
paprastais žmonėmis. Neabejoju, kad jūs viena iš jų. Jau ketvirtį 
valandos žiūriu į jus miegančią: noriu dienos šviesoje pamatyti, 
ar nesate už mane gražesnė. Prisipažįstu, mane tai šiek tiek jau- 

dina, nors aš palaidojau savo meilę Albertui, vis dėlto man būtų 
truputį skaudu, jei jis pradėtų žvalgytis į jus. Jis čia vienintelis 
vyras, 0 aš iki šiol buvau vienintelė moteris. Dabar mūsų dvi, ir 
jei jūs Mane užgošite, aš jums io nedovanosiu. 

— Sumanėte pasišaipyti, — atsakė Konsuela.— Tai nedora. Pa- 
mirškite savo piktus juokelius, geriau pasakykite, ką nepaprasta 
manyje įžiūrėjote? Galbūt aš vėl tapau bjauri? Manau, iaip ir 
yra. 

— Pasakysiu jums visą teisybę, Nina. Kai jūs dabar gulėjo- 
te išbalusi pusiau atmerktomis didelėmis — greičiau sustingusio- 
mis negu mieguistomis — akimis, nukarusia liesa ranka, prisipa- 
žinsiu, aš pasijutau už jus pranašesnė. Bet kuo ilgiau į jus 
žiūrėjau, tuo labiau mane stebino jūsų ramybė, jūsų iš tiesų 
karališka išvaizda. Žinote, jūsų ranka — tai karalienės ranka, o 
jūsų ramybė kažkokia kerinti. Staiga jūs man pasirodėte siaubin- 
gai graži. Jūsų žvilgsnis yra labai švelnus. Sakykite man, Nina, 
kas jūs per žmogus? Jūs mane ir žavite, ir gąsdinate. Mane labai 
graužia sąžinė dėl to, ką aš jums prikalbėjau šiąnakt. Jūs man 
nieko dar nepapasakojote apie save, o jau žinote visus mano 
trūkumus. 

— Tiesą pasakius, man niekada neatėjo į galvą, kad esu pa- 
naši į karalienę, — atsakė Konsuela, liūdnai šypsodamasi,— jei ir 
esu karalienė — tai nuvainikuota ir verta gailesčio. Jei norite Ži- 
noti mano nuomonę apie jus, mieloji baronaite Amalija, tai jūs 
papirkote mane savo atvirumu ir gerumu. 

— Aš esu atvira, tai tiesa, o jūs, Nina? Jaučių, kad esate 
nepaprastai tauri ir sąžininga, bet ar sugebate atverti širdį? Ma- 
nau, kad ne. 

— Sutikite, ne aš turiu žengti pirmuosius žingsnius. Tai jūs, 
dabartinė mano globėja ir mano likimo šeimininkė, turite suža- 
dinti mano atvirumą. 

— Jūs teisi. Bet jūsų išmintis mane gąsdina. Sakykite, jūs 
nepeiksite manęs už Mano lengvabūdiškumą? 

— Aš neturiu tam jokios teisės. Esu tik jūsų muzikos moky- 
toja. De to, beturtė paprasta mergaitė visuomet turi žinoti savo 
vietą. 

ėž Jūs — paprasta mergaitė, išdidžioji Porporina?! O, tai ne- 
tiesa! To negali būti! Jūs man atrodote kokios nors kunigaikščių 
giminės paslaptinga palikuonė. Kas buvo jūsų motina“ 

— Kaip ir aš — dainininkė. 

— O tėvas? 

Konsuela sumišo. Ji iš anksto neparengė atsakymų į visus ne- 
kuklius ir familiarius jaunosios baronaitės klausimus. Ji niekada 
nebuvo girdėjusi apie savo tėvą. 

— Taip ir maniau, — juokdamasi sušuko Amalija,— jūsų tėvas 
buvo arba Ispanijos grandas, arba Venecijos dožas! 

Šio pokalbio tonas Konsuelai pasirodė esąs lengvabūdiškas ir 
įžeidžiamas. 

— Jūsų nuomone,— atsakė Konsuela su vos pastebimu nepasi- 
tenkinimu, — sąžiningas meistras arba vargšas artistas negali per- 
duoti savo vaikui įgimto taurumo? Jums atrodo, kad liaudies vai- 
kai turi būtinai būti šiurkštūs ir bjaurūs? 

— Tai, ką jūs pasakėte, yra ironija mano tetulės adresu,— 
paprieštaravo baronaitė, dar garsiau juokdamasi.— Na, atleiskite 
man, brangioji Nina, jei aš jus kiek supykinau ir leiskite man su- 
kurti apie jus patį gražiausią romaną. Bet, meilute, greičiau ren- 
kitės: tuojau nuskambės varpas, ir tetulė marins mus visus badu, 
kol jūs nepasirodysite prie stalo. Duokite raktus, padėsiu atidaryti 
jūsų dėžes. Turbūt iš Venecijos atsivežėte puikių tualetų, galėsite 
man papasakoti apie madas: aš juk taip skurdžiai vegetuoju šioje 
laukinėje šalyje. 

Konsuela, skubėdama susišukuoti ir net negirdėdama, ką jai 
sako baronaitė, padavė jai raktus; Amelija skubiai atidarė pirmąją 
dėžę, manydama, kad joje pilna suknelių, tačiau, didelei jos nuos- 
tabai, joje tebuvo krūva senų gaidų — spausdintų, nusitrynusių 
dėl ilgo naudojimo, ir ranka rašytų, iš pirmo ŽVBBRIO visiškai 
nesuprantamų. 

— Kas čia? — sušuko ji, skubiai šiuostydsiuasi žaviUs savo 
pirštelius.— Jūsų garderobas, mieloji Nina, labai keistas. 

— Tai — brangenybės, — atsakė Konsuela,— elkitės su jomis 
pagarbiai, brangi baronaite. Čia yra didžiųjų kompozitorių auto- 
grafai, ir aš verčiau sutikčiau netekti balso, negu maestro Por- 
poros gaidų,— jis man jas patikėjo. 

Amalija atrakino antrą dėžę; ji buvo kupina gaidų sąsiuvinių 
ir knygų apie muziką, kompoziciją, harmoniją ir kontrapunktą. 

— A, suprantu, čia jūsų brangenybių dėžutė, — nusijuokė Ama- 
lija. 

— Kitos aš neturiu,— atsakė Konsuela,— tikiuosi, kad ir jūs 
dažnai ja naudositės. 

— Štai kaip! Matau, jūs — griežta mokytoja. Bet jūs nesu- 
pyksite, mieloji Nina, jei paklausiu, kur jūsų suknelės? 

— O štai ten, mažoįj kartoninėj dėžutėj,— atsakė Konsuela ir, 
atidengusi ją, parodė baronaitei tvarkingai sulankstytą paprastutę 
juodo šilko suknelę. 

— Ir viskas? 

— Taip, viskas, be mano kelioninio kostiumo. Po kelių dienų 
. aš pasisiūsiu sau dar vieną tokią suknelę. 

— Tai jūs gedite, mano brangioji? 

— Gali būti, sinjora,— rimtai atsakė Konsuela, 

— Atleiskite man. Aš pati turėjau atspėti iš jūsų išvaizdos, 
kad jūs liūdite. Aš dar labiau jus myliu, tai mus suartins, nes 
ir aš turiu dėl ko liūdėti ir jau galėčiau nešioti gedulo rūbus dėl 
man skirto vyro. Ak, mieloji Nina, nesipiktinkite dėl mano links- 
mumo, dažnai aš taip noriu nuslopinti gilų savo liūdesį. 

Jos apsikabino ir nusileido į svetainę, kur jų jau laukė. 

Konsuela pastebėjo, kad kukli jos apranga — paprasta juoda 
suknelė ir balta skarelė, pasmakrėje susegta juodo gintaro segtu- 
ku — kanonisei padarė gerą įspūdį. Senasis grafas Kristianas, ro- 
dės, dar mažiau jos varžėsi, bet buvo meilus kaip ir vakar. Ba- 
ronas Frydrichas iš mandagumo nevyko tą dieną į medžioklę; 
jis iš anksto parengė viešniai daugybę meilių žodžių, kuriais no- 
rėjo padėkoti jai už rūpinimąsi Amalija, tačiau taip ir nesugebė- 
jo nė vieno ištarti. Atsisėdęs greta jos, jis taip stengėsi jai pa- 
tarnauti, kad pats liko alkanas. Kapelionas pasidomėjo, kokia 
tvarka patriarchas veda procesijas Venecijoje, paklausinėjo apie 
bažnyčių puošnumą ir jose vykstančių pamaldų iškilmingumą. Iš 
Konsuelos atsakymų jis suprato, kad ji dažnai lankydavosi baž- 
nyčioje, o kai sužinojo, kad ji mokėsi bažnytinės muzikos, pajuto 
jai didelę pagarbą. 

Į grafą Albertą Konsuela beveik nedrįso pažvelgti — tik dėl 
to, kad jis labiausiai iš visų ją domino. Ji dar nežinojo, kaip jis 
ją priima. Praeidama pro svetainę, matė jį veidrodyje ir spėjo 
įsidėmėti, kad jis apsirengęs labai elegantiškai, nors, kaip ir va- 
kar, juodais drabužiais. Jo išvaizda buvo labai aristokratiška, 
tačiau barzda, ilgi netvarkingi plaukai ir įdegęs veidas darė jį 
panašų į gražų, svajingą Adrijos jūros žvejį. 

Tačiau melodingas jo balsas, maloniai glostęs muzikinę jos 
klausą, suteikė jai drąsos ir ji pažvelgė į jį. Ją nustebino jo iš- 
vaizda ir manieros — jis atrodė visiškai normalus. Kalbėjo ma- 
žai, bet protingai, o kai ji pasikėlė nuo stalo, padavė jai ranką, — 
tiesa, kaip ir vakar, nežiūrėdamas į ją, bet labai pagarbiai. Visa 
drebėdama, jinai paėmė Amalijos fantastiško pasakojimo ir jos 
pačios naktinių sapnų herojaus ranką. Ji manė, kad ji bus šalta 
kaip numirėlio, tačiau jo ranka buvo švelni ir šilta — kaip vi- 
siškai sveiko žmogaus. Beje, Konsuela vargu galėjo tą pastebėti: 
jai iš susijaudinimo svaigo galva, o įdėmus Amalijos žvilgsnis 
vos neišmušė jos iš vėžių, tačiau ji sukaupė visas jėgas ir išliko 
ori šios jaunos pašaipios merginos akivaizdoje. Kai grafas Al- 
bertas privedė ją prie kėdės ir žemai jai nusilenkė, ji taip pat 
nusilenkė jam, netardama nė žodžio ir nežiūrėdama į jį. 

— Žinote, klastingoji  Porporina,— Amalija atsisėdo greta 
draugės, kad galėtų su ja šnabždėtis,— jūs darote stebuklus su 
mano pusbroliu! 

— Kol kas to nematau, — atsakė Konsuela. 

— Dėl to, kad jūs nesiteikėte atkreipti dėmesį į tai, kaip jis 
elgiasi su manimi. Per visus metus jis nė karto nepadavė man 
rankos ir nepalydėjo iki stalo arba nuo stalo, 0 su jumis tai 
padarė labai mielai! Tiesa, šiandien, matyt, jam lengviau. Ga- 
lima pamanyti, kad jūs grąžinote jam nuovoką ir sveikatą. Bet 
neteikite tam reikšmės, Nina. Su jumis bus tas pat, kas ir su 
manim: tris dienas jis bus mandagus ir atidus, o paskui visiškai 
jus užmirš. 

— Matau, kad man čia reikės priprasti prie juokų, — pasakė 
Konsuela. 

— Brangi tetule,— pusbalsiu kreipėsi Amalija į kanonisę, kuri 
atsisėdo tarp abiejų merginų,— ar ne tiesa, kad mano pusbrolis 
nepaprastai atidus mielai Porporinai? 

— Nesijuokite iš jo, Amalija,— švelniai atsakė Venceslava.— 
Sinjora pati greitai sužinos mūsų skaudaus nerimo priežastis. 

— Nė kiek nesijuokiu, tetule. Albertas šiandien puikiai at- 
rodo, ir aš džiaugiuosi, kad jis yra toks, kokio nė karto nesu 
mačius nuo to laiko, kai esu čia. Jei jis dar nusiskustų ir pa- 
pudruotų plaukus, galima būtų pamanyti, kad jis niekada nėra 
sirgęs. 

— Iš tikrųjų, jo sveikata maloniai mane stebina,— pasakė ka- 
nonisė,— bet aš bijau, kad tokia laimė neilgai truks. 

— Jis atrodo esąs labai geras ir taurus! — Konsuela šiuo pa- 
gyrimu norėjo pavergti kanonisės širdį. 

— Iš tikrųjų? — paklausė Amalija, nudelbusi draugę šelmišku 
žvilgsniu. | 

— Taip, iš tikrųjų, — tvirtai atsakė Konsuela.— Aš dar vakar 
vakare esu jums, sinjora, sakiusi, kad jūsų pusbrolio veidas kelia 
didelę pagarbą. | 

— O mieloji mergaite! — sušuko kanonisė, pamiršusi visas Ce- 
remonijas ir karštai spausdama Konsuelos rankas.— Geros širdies 
žmonės greitai atpažįsta vienas kitą. Aš taip bijojau, kad Albertas 
gali jus išgąsdinti! Man labai sunku matyti susvetimėjimą vei- 
duose žmonių, sergančių tokiomis ligomis. Bet jūs, aš matau, 
esate jautri ir iš karto pajutote, kad šiame ligų iškamuotame kūne 
slypi kilni siela, verta geresnės lemties. 

Iki ašarų sujaudinta gerosios kanonisės žodžių, Konsuela im- 
pulsyviai pabučiavo jos ranką. Šiai kuprotai senutei ji pajuto di- 
desnę simpatiją ir pasitikėjimą negu žaviai ir lengvabūdiškai 
Amalijai. 

Jų pokalbį nutraukė baronas Frydrichas; įsidrąsinęs jis priėjo 
prie Porporinos ir paskubomis išbėrė kažkokią kalbą, įterpdamas 
daugybę atsiprašymų (damų draugijoje jis buvo dar nedrąsesnis 
už savo vyresnįjį brolį; ši nedrąsa, matyt, buvo įgimta visai jų 
giminei, todėl nenuostabu, kad grafas Albertas buvo pats nedrą- 
siausias). 

— Mano tėvas klausia,— Amalija paaiškino Konsuelai neriš- 
lią barono greitakalbę,— ar jūs po tokios varginančios kelionės 
turite jėgų užsiimti muzika, ar mes neišnaudosime jūsų gerumo, 
jei paprašysime, paklausius mano dainavimo, pareikšti savo nuo- 
monę apie mano balsą. 

— Su malonumu, — atsakė Konsuela ir tuoj pat priėjo prie kla- 
vesino. 

— Štai pamatysite, — sušnabždėjo Amalija, dėdama gaidas ant 
piupitro,— Albertas tuoj pat pabėgs, nepaisydamas gražių mud- 
viejų akių. 

Iš tikrųjų, nespėjus Amalijai sudainuoti kelių gaidų, Albertas 
pakilo ir ant pirštų galų išėjo iš kambario, tikėdamasis būti ne- 
pastebėtas. 

— Ir tai jau gerai, — vis taip pat tyliai pasakė Amalija, tebe- 
grodama ir peršokdama per keletą taktų, — kad jis iš pykčio ne- 
trinktelėjo durų, kaip visuomet, kai aš pradedu dainuoti. Šiandien 
jis labai mandagus ir mielas. 

Kapelionas priėjo prie klavesino, tikėdamasis nuslėpti Alberto 
dingimą ir apsimetė susidomėjęs dainavimu. Kiti šeimos nariai, 
pusračiu susėdę tolėliau, pagarbiai laukė nuosprendžio, kurį Kon- 
suela turėjo pareikšti savo mMokinei. 

Amalija drąsiai pasirinko Pergolezės „Achilas Skirose“ ariją ir 
sudainavo ją visą grynu, tvirtu balsu, bet su juokingu vokišku 
akcentu ir Konsuela, nieko panašaus negirdėjusi, iš paskutiniųjų 
stengėsi nenusišypsoti. Pakako kelių taktų, ir Konsuelai tapo aiš- 
ku, jog jaunoji baronaitė neturi nė menkiausio supratimo apie 
tikrąją muziką. Amalijos balsas buvo lankstus, gali būti, ji kaž- 
kada mokėsi pas gerą mokytoją, tačiau įgimtas lengvabūdiškumas 
kliudė jai ką nors išmokti kaip reikiant. Pervertindama savo jė- 
gas, ji su vokiečiams būdingu šaltakraujiškumu atliko sudėtin- 
giausius pasažus, nė kiek nesijaudindama, kad juos iškraipo. No- 
rėdama užglaistyti savo klaidas, ji forsavo intonaciją, greitino 
akompanimentą, pametusi ritmą, praleistų taktų vietoje įterpda- 
vo naujus, šitaip visiškai pakeisdama muzikos pobūdį: jei Kon- 
suela neturėtų prieš akis gaidų, ji nebūtų atpažinusi kūrinio. 

O grafas Kristianas — jis neblogai išmanė muziką, — manyda- 
mas, kad Amalija, kaip ir jis, labai drovi, karts nuo karto drąsi- 
no giminaitę: 

— Gerai, Amalija, gerai! Puiki muzika, iš tiesų puiki! 

Kanonisė, menkai išmananti dainavimą, susirūpinusi stebėjo 
Konsuelą, stengdamasi jos nuomonę atspėti iš akių; baronas, ku- 
Iis nepripažino jokios kitos muzikos, išskyrus medžioklės ragą, 
manė, kad duktė dainuoja pernelyg gerai, kad jis galėtų įvertinti 
žavingą jos atlikimą, ir patikliai laukė teisėjos sprendimo. Vienas 
kapelionas buvo pakerėtas šių ruliadų: niekuomet iki Amalijos 
atvykimo jis nieko panašaus nebuvo girdėjęs; palaimingai šyp- 
sodamasis, jis lingavo į taktą savo didele galva. 

Konsuela suprato, kad, pasakiusi teisybę, ji suduotų smūgį 
visai šeimai. Ji nutarė pasikalbėti su savo mokine ir pasakyti jai, 
ką toji turi užmiršti, kad galėtų ko nors išmokti, todėl dabar ji 
tik pagyrė jos balsą, paklausinėjo apie užsiėmimus ir palankiai 
įvertino jos atliktus kūrinius, nutylėdama, kad jie buvo išmokti 
visai netinkamai. 

Visi išsiskirstė patenkinti, o Konsuela užsidarė savo kamba- 
ryje ir, žiūrėdama į kūrinio gaidas, mintyse jį sudainavo, kad 
išsklaidytų nemalonų įspūdį, kurį paliko Amalijos atlikimas. 

Kai į pavakarę vėl visi susirinko, Konsuela pasijuto laisviau — 
Ji jau spėjo šiek tiek apsiprasti su šiais žmonėmis — ir į klausimus 
atsakinėjo plačiau ir drąsiau; jie savo ruožtu daugiau klausinėjo 
apie šalį, apie jos profesiją ir keliones. Ji vengė kalbėti apie sa- 
ve —taip buvo anksčiau nusprendusi — ir pasakojo tik apie ap- 
linką, kurioje gyveno. Smalsi Amalija veltui stengėsi priversti ją 
labiau išsikalbėti apie save — Konsuela nekibo ant meškerės ir 
neatskleidė savo inkognito. Sunku pasakyti, kodėl ji taip stengėsi 
išlaikyti paslaptį. Priežasčių buvo daug: pirma, ji buvo prisiekusi 
Porporai visaip slapstytis, kad Andzoletas panorėjęs jos nerastų, — 
visiškai nereikalingas atsargumas, nes Andzoletas po kelių ne 
itin sėkmingų mėginimų ją surasti greitai atsisakė tos minties; 
tuo metu jis buvo visiškai pasinėręs į savo debiutus ir galvojo 
tik apie šlovę. 

Antra vertus, Konsuela puikiai suprato, kad šeima, laikinai pri- 
glaudusi ją, liūdinčią ir vienišą, palankiau priims paprastą mu- 
zikę, Porporos mokinę ir dainavimo mokytoją negu primadoną, 
artistę, garsią dainininkę. Jei šie pamaldūs, nuoširdūs žmonės su- 
žinotų, kad Porporos mokinė yra dainininkė Konsuela, debiuta- 
vusi San Samuelės teatre su didžiuliu pasisekimu, jie, galimas 
dalykas, išsigąstų. Tačiau ir be šių dviejų minėtų priežasčių Kon- 
suela vis tiek nebūtų norėjusi atvirai išsipasakoti apie savo liki- 
mo džiaugsmingus ir skaudžius momentus. Jos gyvenime viskas 
susipynė — ir jėga, ir silpnumas, ir šlovė, ir meilė. Žaizdos buvo 
per daug šviežios ir per daug gilios, kad kas nors galėtų jas pa- 
gydyti. Priešingai, ji geriau jautėsi į savo naują, kupiną veiklos 
gyvenimą nejįsileisdamas kankinamų prisiminimų. Pakeitusi šalį, 
aplinką, vardą, nepažįstamoje aplinkoje ji troško tapti nauju 
žmogumi. 

Visiškai atsisakiusi garbės ir šlovės, kuri galėtų patenkinti bet 
kurią kitą moterį, Konsuela stiprino savo sielą, tikėdamasi pa- 
galbos iš aukščiau. ,„Turiu susigrąžinti bent dalelę buvusios lai- 
mės,— mąstė ji,— laimės, kuria aš ilgai mėgavausi ir kuri kilo 
iš Mano meilės žmonėms ir jų meilės man. Tą dieną, kai pra- 
"dėjau vaikytis garbės, praradau jų meilę ir per daug brangiai su- 
mokėjau už tai, kad jų palankumą iškeičiau į garbinimą. Vėl tap- 
siu kukli ir nepastebima ir atsikratysiu pavyduolių bei priešų. 
Saldu patirti bent nedidelę simpatiją, o didis susižavėjimas neiš- 
vengiamai turi savyje tulžies. Yra pasipūtusių ir silpnų žmonių, 
kurie pasitenkina pagyrimais ir jais džiaugiasi, o aš brangiai su- 
mokėjau už išmėginimą šlove. Deja! Šlovė pagrobė iš manęs 
mylimąjį, tad nusižeminimas tesugrąžina man nors keletą drau- * 
gų!.. 

Ne tai turėjo galvoje Porpora, išsiųsdamas Konsuelą iš Ve- 
necijos ir išgelbėdamas ją nuo pavojų ir meilės kančių. Prieš iš- 
leisdamas ją į šlovės areną, prieš grąžindamas į artistiško gyve- 

nimo sūkurius, jis norėjo duoti jai truputį pailsėti. Mokytojas 
nepakankamai gerai pažinojo savo mokinę. Jis laikė ją nelabai 
pastovia, t. y. labiau moteriška, negu ji buvo iš tikrųjų. Jis ne- 
įsivaizdavo, kokia rami, meili ji dabar yra. Jis matė ją apsipylusią 
ašaromis, draskomą abejonių. Tačiau jis tikėjosi ir laukė to laiko, 
kai ras ją pagijusią nuo meilės ir trokštančią vėl parodyti savo 
sugebėjimus, savo genijų. 

Tyras ir šventas meilės jausmas, kuriuo Konsuela ėmė vado- 
vautis Rudolštatų šeimoje, nuo pirmosios dienos atsispindėjo jos 
žodžiuose, poelgiuose, veido išraiškoje. Kas buvo matęs ją spin- 
duliuojančią meile ir laime po karštu Venecijos dangumi, vargu 
ar galėtų suprasti, kodėl ji tokia rami ir meili tarp svetimų žmo- 
nių, didelių miškų glūdumoje. Tačiau gerumas suranda jėgų ten, 
kur išdidumas patiria vien nusivylimą. Tą vakarą Konsuela spin- 
dėjo kažkokiu nauju grožiu. Tai buvo ne paslaptingas, dar ne- 
atskleistas buvusios scolare zingarella ', ne spindintis, kvapą gniau- 
žiantis įžymios dainininkės grožis, — dabar ji buvo švelni, kerinti, 
susimąsčiusi moteris, kuri pažįsta save ir vadovaujasi šventomis 
paskatomis. 

Jos šeimininkai, tiesūs ir nuoširdūs senukai, instinktyviai links- 
tantys į visa, kas kilnu, gėrė, jei taip galima pasakyti, paslap- 
tingą angeliškos Konsuelos sielos dvelksmą. Žiūrėdami į ją, jie 
jautė nenusakomą džiaugsmą. Netgi Albertas pirmą kartą gyve- 
nime laisvai reiškė savo sugebėjimus. Jis buvo mandagus ir švel- 
nus su visais, o su Konsuela — pagarbus; kalbėdamasis su ja, jis 
įrodė, kad neprarado, kaip manė artimieji, aiškaus proto. Baronas 
nėjo miegoti, kanonisė nedūsavo, o grafas Kristianas, kuris pa- 
prastai vakarais liūdnas sėdėdavo savo kėdėje, palinkęs nuo metų 
ir kančių naštos, šį kartą visą laiką stovėjo atsirėmęs į židinį ir 
dalyvavo draugiškame, beveik linksmame pokalbyje, užsitęsusia- 
me iki devintos valandos vakaro. 

— (Galbūt Viešpats išgirdo karštas mūsų maldas, — kreipėsi ka- 
pelionas į grafą Kristianą ir kanonisę, kai baronas ir jaunimas 
išėjo iš svetainės.— Grafui Albertui šiandien sukako trisdešimt 
metų, ir ši reikšminga diena, kurios taip bijojome ir mes, ir jis, 
praėjo labai laimingai. 

— Taip, dėkui tau, Viešpatie! — pasakė senasis grafas.— Ne- 
žinau, gal tai tik graži ir laikina iliuzija, bet visą dieną, o ypač 
vakare, aš buvau tikras, kad mano sūnus visiškai pagijo. 

— Atleiskite man,— įsiterpė kanonisė,— bet man atrodo, kad 
jūs, broli, ir jūs, pone kapelione, abu klydote, manydami, kad 
Albertą kamuoja blogio dvasia. Aš gi visuomet tikėjau, kad jį 
valdo dvi priešingos jėgos, tarpusavyje kovojančios dėl jo sie- 
los: juk dažnai po kalbų, tarsi įkvėptų piktojo angelo, jo lūpomis 
prabildavo pats dangus. Prisiminkite visa, ką jis kalbėjo vakar 
vakare audros metu, ir ypač paskutinius jo žodžius: „„Dieviška 

taika nusileido į šiuos namus“. Albertas pajuto, kad jį apgaubė 
Dievo malonė, aš tikiu jo pagijimu, kaip Viešpaties žadėtu ste- 
buklu. 

Kapelionas nedrįso iškart pritarti tokiai drąsiai išvadai. Pa- 
prastai kebliose situacijose jis griebdavosi sentencijų: ,„Pasitikė- 
kime amžinąja išmintimi“, „Tik Viešpačiui žinomos visos pa- 
slaptys“, „Dvasia ištirpsta Dievuje“ ir kitokių guodžiančių, bet 
nenaujų posakių. | | 

Grafas Kristianas dvejojo: jis norėjo sutikti su griežto- 
mis gerosios sesers dogmomis, dažnai atmieštomis mistika, ir 
kartu linko į nedrąsų ir atsargų kapeliono dogmatizmą. Norėda- 
mas pakeisti temą, jis ėmė kalbėti apie Porporiną, girti gražią jos 
laikyseną. Spėjusi mergaitę pamilti, kanonisė karštai jam pritarė, 
o kapelionas laimino nuoširdų jų žavėjimąsi Konsuela. Nė vienam 
jų neatėjo į galvą mintis šeimoje įvykusį stebuklą susieti su Kon- 
suelos buvimu. Jie gavo malonę, nežinodami jos šaltinio; būtent 
šito Konsuela prašė Dievo. 

Amalijos pastebėjimai buvo kur kas tikslesni. Dabar jai tapo 
aišku, kad jos pusbrolis, kai nori, gali puikiai valdytis, sugeba 
paslėpti chaotiškas mintis nuo žmonių, kuriais jis nepasitiki arba, 
priešingai, kuriuos labai gerbia. Kai kurių draugų ir giminaičių, 
kuriems jausdavo simpatiją arba antipatiją, akivaizdoje jis nieka- 
da nedemonstruodavo savo būdo keistumų. Kai Konsuela pareiš- 
kė nusistebėjimą dėl vakarykščio pasakojimo, Amalija, apimta 
slapto apmaudo, vėl pamėgino sukelti jai siaubą pasakojimais 
apie Albertą. 

— Ak, mano drauge,— pasakė ji, — netikėkite jo apgaulinga 
ramybe: tai ne kas kita, kaip pragiedrulys tarp dviejų priepuo- 
lių. Dabar jį matote tokį, kokį Mačiau aš, atvykusi čia praėjusių 
metų pradžioje. Jei artimųjų valia jūs būtumėt skirta būti tokio 
maniako žmona, jei, norėdami sulaužyti tylų jūsų pasipriešinimą, . 
jie prievarta laikytų jus šioje siaubingoje pilyje, jei jūs nuolat 
gyventumėt netikėtumų, baimės, nerimo, ašarų, prakeiksmų, be- 
protybės atmosferoje, jei lauktumėt pagijimo, kurio visi tikisi, bet 
kurio niekada nebus, — jūs, kaip ir aš, nusiviltumėt puikiomis Al- 
berto manieromis ir saldžiomis jo šeimos kalbomis. 

— Man atrodo nejtikėtina,— atsakė Konsuela,— kad jus gali 
priversti tekėti už žmogaus, kurio nemylite. Juk jūs, atrodo, esate 
visų numylėtinė. 

— Manęs niekas negali priversti, — jie gerai žino, kad iš to 
nieko neišeitų. Tačiau jie užmiršta viena: Albertas — ne vienin- 
telis tinkamas man į vyrus žmogus, ir vienas Dievas težino, kada 
jie galų gale atsisakys paikos savo vilties, kad aš vėl galėsiu jį 
pamilti, kaip pirmomis dienomis. Be to, mano tėvas, aistringas 
medžiotojas, gerai jaučiasi šioje prakeiktoje pilyje ir visuomet 
atranda priežasčių atidėti mūsų išvykimą. Ak, mieloji Nina, jei 
jūs rastumėt būdą, kaip per vieną naktį visoje apylinkėje išnai- 

kinti laukinius paukščius ir žvėris, jūs padarytumėt man didžiau- 
sią paslaugą. 

— Gaila, aš galiu išblaškyti jūsų mintis vien muzika ir po- 
kalbiais tais vakarais, kai jums nesinori miego. Pasistengsiu at- 
stoti jums raminamuosius ir migdomuosius vaistus. 

— Taip, jūs man priminėte, kad aš nebaigiau savo pasakoji- 
mo. Pradėsiu tuoj pat, kad šiandien galėtumėt anksčiau užmig- 
Liu5 

Praėjus kelioms dienoms po paslaptingojo dingimo, Albertas 
(jis tebemanė, kad buvo dingęs tik septynioms valandoms) pa- 
stebėjo, kad pilyje nėra abato, ir paklausė, kur jis išvyko. 

„Jis jums daugiau nereikalingas, — atsakė artimieji, — ir išvyko 
savo reikalais. Argi jūs iki šiol nepastebėjote, kad jo nėra?" 

„Pastebėjau,— atsakė Albertas, — kad mano kančioms kažko 
trūksta, bet nesupratau — ko." 

„Jūs labai kenčiate, Albertai?“ — paklausė kanonisė. 

„Taip, labai“, — atsakė jis tokiu tonu, tarsi jo būtų paklausę, 
ar gerai miegojo. 

„Vadinasi, abatas tau buvo labai nemalonus?" — paklausė gra- 
fas Kristianas. 

„Labai“,— tokiu pat tonu atsakė Albertas. 

„Kodėl, sūnau, nepasakei man to anksčiau? Kam taip ilgai 
kentei antipatiško žmogaus buvimą? Aš juk būčiau tuoj pat tave 
išvadavęs nuo jo.“ 

„Neabejoju, tėve, kad jūs mane mylite,— ramiai atsakė Alber- 
tas, — tačiau jei jūs pašalintumėt abatą, tai nepalengvintų mano 
dalios, nes jūs turbūt surastumėt kitą prižiūrėtoją." 

„Geriau sakyk — kelionės palydovą. Man skaudu girdėti žodį 
„prižiūrėtojas“ — juk žinai, kaip tave myliu.“ | 

„Jūsų meilė, tėve, ir vertė jus rūpintis manimi būtent šitaip. 
Jūs nė nejtarėte, kaip skaudinote mane, atskirdami nuo namų ir 
artimųjų, o juk apvaizdos buvo numatyta, kad būtent čia, namuo- 
se, turėsiu patirti tai, kas likimo lemta. Jūs manėte, kad taip pa- 
dedate man išgyti ir atrasti ramybę. Tačiau aš geriau žinojau, kas 
būtų buvę naudingiau mums visiems, bet turėjau jums paklusti. 
Tokia buvo mano pareiga, ir aš ją įvykdžiau.“ 

„Žinau, Albertai, tavo gerą širdį ir tavo prisirišimą prie mūsų, 
tačiau ar negalėtum paaiškinti, ką turi galvoje?“ 

„Tai labai lengva,— atsakė Albertas,— atėjo laikas tą pada- 
ryti.“ 

Albertas šiuos žodžius pasakė tokiu ramiu balsu, kad mums 
pasirodė, jog mes sulaukėme laimingo momento ir jo siela mums 
atsivers. Susibūrėme aplink jį ir švelniais Žvilgsniais skatinome 
pirmą kartą gyvenime išsakyti savo jausmus. Štai ką jis mums 
pasakė: 

„Jūs visuomet mane laikėt ir dabar tebelaikote ligoniu ir ne- 
vispročiu. Jei aš jūsų taip stipriai nemylėčiau, ko gero, ryžčiausi 
pagilinti mus skiriančią prarają ir įrodyti, kad jūs skęstate pakly- 

dimų ir prietarų liūne, o man dangus atvėrė kelią į tiesą ir švie- 
są. Neatsisakę viso to, kuo yra paremta jūsų ramybė, tikėjimas ir 
gerovė, jūs nesugebėtumėt manęs suprasti. Kai įkvėpimo pagautas 
kartais ištariu keletą neatsargių žodžių, norėdamas su šaknimis 
išrauti jūsų klaidas ir parodyti nusilpusioms jūsų akims tikrąjį 
šviesulį, tuoj pat pastebiu, kad suteikiu jums skausmą. Visos 
jūsų gyvenimo smulkmenos, visi įpročiai, jūsų siela ir protas — 
visa sumišę su melu, pajungta tamsos dėsniams ir kai aš sten- 
giuos palenkti jus į naują tikėjimą, man atrodo, mano pastangas 
priimate kaip mirties nuosprendį. Tuo tarpu budėdamas ar mie- 
godamas, tyloje ar per audrą girdžiu balsą, įsakmiai reikalaujantį 
jus apšviesti ir atvesti į tiesos kelią. Bet esu per stipriai mylintis 
ir per daug silpnas Žmogus, kad galėčiau tai padaryti. Jūsų pilnos 
ašarų akys, susirūpinę veidai, gilūs atodūsiai man sako, kad keliu 
jums liūdesį ir siaubą, ir aš stengiuos nepasiduoti sąžinės balsui 
ir savo lemčiai. Štai čia mano skausmas, mano kančia ir kryžius. 
Na ką, ar dabar mane suprantate?“ 

Dėdė, teta ir kapelionas suprato, kad Albertas susikūrė savo 
religiją ir dorovės nuostatas, skirtingas nuo jų tikėjimo, bet jie 
buvo tikri katalikai ir, bijodami menkiausios erezijos, nedrįso su 
juo pasikalbėti atvirai. Aš tuomet nedaug žinojau apie jo vai- 
kystę ir ankstyvą jaunystę, todėl visiškai nieko nesupratau. Be 
to, tuo metu aš, kaip ir jūs dabar, nieko nenutuokiau apie husitus 
ir liuteronus. Vėliau daug apie juos prisiklausiau; tiesą sakant, 
begaliniai Alberto ir kapeliono ginčai šia tema man įvarydavo 
baisų nuobodulį. Taigi aš nekantriai laukiau išsamesnių Alberto 
paaiškinimų, tačiau nesulaukiau jų. 

„Matau,— pagaliau pratarė Albertas, nustebintas stojusios ty- 
los, — jūs nenorite manęs suprasti, nes bijote suprasti per daug 
gerai. Tebūnie taip. Jūsų aklumas nuo senų laikų ruošė man 
bausmę. Amžinai nelaimingas, ir vienišas, amžinai svetimas tiems,. 
kuriuos myliu, randu nusiraminimą ir paguodą kitur.“ 

„Kokią paguodą, mano sūnau? — paklausė baisiai įskaudintas 
grafas Kristianas.— Argi mes negalime tavęs paguosti, ar niekuo- 
met negalėsime suprasti vieni kitų?“ 

„Niekuomet, mano tėve. Mylėkime vieni kitus, jei tik tiek 
mums skirta. Ir tegu dangus būna liudininkas, kad mūsų skirtin- 
gas mąstymas nesumažina Mano meilės jums.“ 

„Argi to nepakanka? — pasakė kanonisė; ji paėmė Albertą už 
vienos rankos, o grafas — už kitos.— Ar negali užmiršti savo keis- 
tų Minčių, neįprasto tikėjimo ir gyventi su mumis meilėje?“ 

„Aš taip ir gyvenu,— atsakė Albertas.— Meilė — tai malonė, 
kuri teikia džiaugsmą arba skausmą, priklausomai nuo to, ar su- 
Iišti Žmonės išpažįsta vieną tikėjimą. Mūsų širdys, brangi tetule, 
plaka unisonu, bet mąstome mes skirtingai, — ir tai didelė mūsų 
nelaimė! Žinau, kad toks priešiškumas tęsis ilgus amžius; štai dėl 
ko šiame šimtmetyje aš lauksiu malonės, kuri man yra pažadėta 
ir kuri teikia man vilties.“ 

„Kas tai per malonė, Albertai? Gal gali man pasakyti?“ 

„Negaliu, nes ir pats nežinau. Bet ji ateis. Mano motina sap- 
ne Man pranašauja ją kas savaitę; visi miško balsai man sako tą 
patį. Dažnai matau virš Siaubo uolos praskrendantį blyškų švie- 
čiantį angelą. Toje prakeiktoje vietoje, ąžuolo paunksmėje, iuo 
metu, kai mano bendraamžiai vadino mane Žižka, buvau apimtas 
dieviškojo pykčio ir pirmą kartą tapau Dievo keršto įrankiu. Kai 
vadinausi Bratislavu, mačiau, kaip tos uolos papėdėje buvo nu- 
kirsta mano tėvo Vitoldo galva. Tas rūstus atpirkimas išmokė ma- 
ne kentėti ir užjausti; toji rūstaus atpildo diena, kai liuteronų 
kraujas nuplovė katalikų kraują, mane, fanatiką ir piktadarį, koks 
buvau prieš šimtą metų, pavertė silpnu ir švelniu žmogumi.“ 

„Dieve gailestingas! — pasibaisėjusi sušuko kanonisė žegnoda- 
masi.— Beprotybė vėl jį užvaldė!" | 

„Nepertraukite jo, sesute, — pasakė grafas Kristianas, valdy- 
damasis iš visų jėgų.— Leiskite jam viską pasakyti. Kalbėk, mano 
sūnau. Ką tau pasakė angelas ant Siaubo uolos?" 

„Jis man pasakė, kad mano išsigelbėjimas arti, — atsakė nušvi- 
tęs Albertas,— tai atsitiks tą dieną, kai man sukaks trisdešimt 
metų.“ 

Vargšas dėdė paniuro. Sulaukusi trisdešimties, mirė Alberto 
motina. Matyt, velionė sirgdama dažnai kalbėjo apie tai, kad nei 
jinai, nei jos sūnūs nesulauks trisdešimties. Atrodo, teta Vanda 
irgi buvo truputį aiškiaregė, tačiau aš apie tai nieko nežinau: 
niekas nedrįsta žadinti sunkios dėdės praeities. 

Norėdamas išsklaidyti niūrias mintis, sukeltas Alberto pra- 
našystės, kapelionas mėgino priversti Albertą pasakyti savo nuo- 
monę apie abatą — juk nuo jo ir prasidėjo pokalbis. 

Albertas prisivertė atsakyti kapelionui. 

„Aš kalbu jums apie Dievą ir amžinybę, — pasakė jis, kiek pa- 
dvejojęes,— o jūs man primenat laikinus, tuščius dalykus, kuriuos 
esu beveik pamiršęs." 

„Kalbėk, mano sūnau, kalbėk,— įsiterpė grafas Kristianas.— 
Leisk mums šiandien tave pažinti!“ 

„Iki šiol nepažinojote manęs, tėve, ir nepažinsite per tas irum- 
pas akimirkas, kurias laikote gyvenimu. Bet jei jums įdomu, ko- 
dėl keliavau, kodėl kenčiau to netikusio, neatidaus sargo buvi- 
mą —-jis visur sekiojo mane kaip alkanas tingus šuo, pririštas 
prie neregio rankos, — aš keliais žodžiais jums paaiškinsiu. Per 
ilgai aš jus kankinau. Jūs norėjote atsikratyti sūnaus, kuris ne- 
klausė jūsų pamokymų ir patarimų. Gerai žinojau, kad nepagysiu 
nuo ligos, kurią jūs vadinate beprotybe, bet turėjau jus nura- 
minti, suteikti viltį, ir aš sutikau keliauti į tremtį. Jūsų verčiamas 
pasižadėjau nesiskirti su palydovu be jūsų žinios ir leidausi su 
juo į kelionę po pasaulį. Norėjau išlaikyti duotą žodį ir neatimti 
jums vilties bei ramybės. Abatas rašė jums, kad esu švelnus ir 
kantrus. Toks ir buvau. Aš visiškai nuo jo atsiribojau, o jis buvo 

protingas ir net nesistengė su manimi suartėti. Jis lydėjo mane 
visur, rengė ir maitino kaip mažą vaiką. Atsisakiau to gyvenimo, 
kurį laikiau teisingu, pripratau ramiai žiūrėti į žmonių skausmą, 
skriaudas ir beprotybę. Pažinau žmonių nustatytą tvarką. Pasi- 
piktinimą mano širdyje pakeitė gailestis, kai supratau, jog 
engėjai kenčia labiau už engiamuosius. Vaikystėje mylėjau tik 
kankinius, dabar pradėjau gailėti ir budelių — nelaimingų nusidė- 
jėlių, kurie atperka nusikaltimus, padarytus ankstesniame gyveni- 
me, ir kuriuos Dievas pasmerkė būti piktais — tai yra kančia, 
tūkstantį kartų baisesnė už nekaltų jų aukų kančią. Dabar duodu 
išmaldą tik dėl to, kad palengvinčiau savąją turtų naštą, o jūsų 
nebevarginu pamokymais — supratau, kad dar ne laikas būti lai- 
mingam, kaip žmonės sako: būti geram dar negreit ateis laikas.“ 

„Dabar išsivadavau nuo to, kaip tu sakei, prižiūrėtojo, gali 
ramiai gyventi, nematydamas nelaimių, kurias palengva šalini, 
nejausdamas kliūčių savo dvasios polėkiams,— sakyk, ar dabar 
negalėtum pasistengti ir atsikratyti širdies nerimo?" 

„Daugiau neklausinėkite, brangūs mano artimieji, — atsakė Al- 
bertas,— šiandien aš nieko nepasakysiu!" 

Jis visą savaitę nepravėrė burnos. 


XXXI 


— Alberto istoriją užbaigsiu keliais žodžiais, mieloji Porpo- 
rina, nes beveik nebeturiu ką pridėti. Per tuos pusantrų metų, kai 
esu čia, Alberto fantazijos nuolat kartojosi. Jo „prisiminimai“ 
apie tai, kas jis buvęs ir ką matęs praeityje, įgijo siaubingą rea- 
lumą,— ypač nuo to laiko, kai jame atsirado nepaprastas suge- 
bėjimas, apie kurį galbūt esate girdėjusi, bet aš netikėjau, kol 
pati neįsitikinau. Kalbama, kitose šalyse šį sugebėjimą turintys. 
žmonės vadinami aiškiaregiais, juos labai gerbia prietaringieji. 
Visiškai nežinau, ką apie tai galvoti, nemoku ir jums to paaiš- 
kinti: bet aš nenoriu tekėti už žmogaus, kuris už šimto mylių 
mato kiekvieną mano žingsnį, skaito mano mintis. Turėčiau būti 
tikra šventoji, o ar tai įmanoma gyvenant su žmogumi, kuris, ga- 
limas dalykas, yra parsidavęs velniui? 

— Jūs sugebate iš visko pasijuokti, — pastebėjo Konsuela.— 
Aš tiesiog stebiuosi, kaip galite taip linksmai kalbėti apie daly- 
kus, nuo kurių man plaukai stoja piestu. Kaip pasireiškia toji 
aiškiaregystė? 

— Albertas mato ir girdi, ko niekas kitas negali nei matyti, 
nei girdėti. Jei mus ruošiasi aplankyti žmogus, kuriam jis simpa- 
tizuoja, jis iš anksto išeina jo pasitikti, o jei pajunta besiartinant 
tą, kurio nemyli, jis eina į savo kambarį ir užsidaro. 

Kartą vaikščiodamas su mano tėvu po kalnus, jis staiga su- 
stojo, ir, padaręs lankstą, ėmė brautis per dygliakrūmius ir uolas, 
norėdamas aplenkti tą vietą, kuri, tarp kitko, niekuo ypatingu 

nepasižymėjo. Po kelių minučių jie grįžo į tą pačią vietą, ir Al- 
bertas pasielgė lygiai taip pat. Tai pastebėjęs, mano tėvas apsi- 
metė kažką pametęs ir ta dingstimi norėjo atvesti Albertą prie 
eglės, kuri, matyt, jam kėlė nerimą. Tačiau Albertas ne tik ne- 
priėjo prie tos eglės, bet vengė net užminti ant jos šešėlio. Kai 
tėvas keletą kartų perėjo per tą vietą, Albertas labai susijaudino 
ir sunerimo, o kai jis atsistojo prie kamieno, Albertas suriko ir 
ėmė įtikinėti tėvą, kad tas iš ten pasitrauktų. Jis ilgai nenorėjo 
paaiškinti keisto savo elgesio, bet pagaliau, nusileisdamas visos 
šeimos prašymams, papasakojo, kad po šiuo medžiu senais laikais 
buvo įvykdytas baisus nusikaltimas ir po juo užkasti lavonai. 
Manydamas, kad Albertas iš kažkur sužinojo apie praeityje įvyk- 
dytą žmogžudystę, kapelionas nutarė viską išsiaiškinti ir palaido- 
ti užmirštus palaikus. 

„Gerai pagalvokite, ką ketinate daryti — pasakė Albertas su 
liūdna ironija.— Vyras, moteris ir vaikas, kuriuos ten rasite, buvo 
husitai. Girtuoklis Venceslavas, kuris slapstėsi mūsų miškuose 
ir bijojo, kad jie jo nepastebėtų ir neišduotų, įsakė savo karei- 
viams juos užmušti.“ 

Apie šį įvykį daugiau nebuvo kalbama. Vis dėlto dėdė nutarė 
patikrinti savo sūnaus fantaziją. Naktį pakasę toje vietoje, kur 
nurodė mano tėvas, rado vyro, moters ir vaiko skeletus. Vyro 
skeletą dengė didelis medinis skydas; tai buvo husitų skydas, 
ant jo buvo išgraviruota taurė su lotynišku užrašu: „O mirtie, 
kaip skaudu galvoti apie tave piktiems žmonėms, bet kaip ramiai 
apie tave galvoja tas, kuris elgiasi teisingai, atmindamas savo 
baigtį". 

Palaikus palaidojo toliau, miško gilumoje; kai po kelių dienų 
Albertas ėjo pro eglę, mano tėvas pastebėjo, kad jis yra visiškai 
ramus, nors niekas nebuvo pasikeitę, o žemė kaip ir pirma buvo 
padengta akmenimis ir smėliu. Kai jam buvo priminta apie anks- 
tesnį susijaudinimą, jis beveik nieko nesuprato. 

„Jūs apsirikote,— pasakė jis mano tėvui.— Matyt, įspėjimą 
"esu gavęs kitoje vietoje. Aš įsitikinęs, kad čia nieko nėra, nes 
nejaučiu nei šalčio, nei drebulio, nei širdies skausmo.“ 

Tetulė mano, kad Alberto aiškiaregystė yra ypatinga apvaiz- 
dos malonė, tačiau mano pusbrolis visuomet toks niūrus, nusi- 
kamavęs ir nelaimingas, kad aš negaliu suprasti, už ką jis apdo- 
vanotas tokia pražūtinga savybe. Jei tikėčiau velnio buvimu, 
laikyčiau teisinga kapeliono prielaidą, kad Alberto haliucinacijos 
yra Žmonių giminės priešo darbas. Dėdė Kristianas — protingesnis 
ir tvirčiau tikintis už mus visus — labai įtikinamai paaiškina dau- 
gelį dalykų. Jis mano, kad Albertas rado kokioje nors slaptavie- 
tėje istorinių laikų husitų dokumentų. Tokių dokumentų galėjo 
išlikti, nors. mūsų kapelionas po tetos Vandos mirties kruopščiai 
apieškojo visus pilies kampelius, tęsdamas po Trisdešimties metų 
karo pradėtą eretiškų raštų Čekijoje naikinimą. Dėdės Kristiano 

nuomone, šių žalingų rankraščių skaitymas smarkiai paveikė li- 
guistą sūnaus vaizduotę. Todėl kai kurias praeities detales, dabar 
visiškai užmirštas ir išlikusias tik rankraščiuose, jis pateikia kaip 
ankstesnio savo gyvenimo žemėje prisiminimus. Tuo galima pa- 
aiškinti visas pasakas, kurias jis mums pasakoja, ir tuos nesu- 
prantamus jo dingimus. Turiu jums pasakyti, kad jo nebūdavo 
ištisas dienas ir net savaites, be to, sunku nuspėti, ar jis tikrai 
iseidavo iš pilies. Kiekvieną kartą, kai jis dingdavo, jo nebuvo 
galima surasti, nors mes gerai žinome, kad nė vienas valstietis 
neteikdavo jam nei pastogės, nei maisto. Kartais jį ištinka letargo 
priepuoliai ir jis guli ištisas dienas užsidaręs savo kambaryje. 
Jei tuo metu išlaužiamos durys ir stengiamasi jam padėti, prasi- 
deda traukuliai. Todėl jis paliekamas ramybėje. Matyt, tuo metu 
su juo dedasi keisti dalykai, apie kuriuos mes sužinome vėliau, 
iš jo paties pasakojimų. Atsitokėjęs jis jaučiasi visai neblogai 
ir atgauna protą, tačiau po kiek laiko jis vėl pradeda jaudintis, 
ir viskas baigiasi nauju priepuoliu. Jis tarsi nujaučia priepuolių 
trukmę, nes prieš ypač ilgus kur nors išeina ir pasislepia, — galbūt 
kokioje kalnų oloje, o gal jam vienam žinomame pilies rūsyje. 
Jo slėptuvės iki šiol nepavyko surasti. Kai tik kas nors jį pra- 
deda sekti arba paprasčiausiai klausinėti, jis tuoj pat rimtai su- 
serga. Todėl artimieji nutarė suteikti jam visišką laisvę. Tie din- 
gimai iš pradžių mus labai gąsdindavo, bet dabar mums atrodo, 
kad tai yra jo ligos krizės. Kai Albertas dingsta, tetulė skaudžiai 
sielojasi, o dėdė meldžiasi, tačiau niekas nemėgina jo ieškoti. O 
aš, pasakysiu jums atvirai, tiesiog pasidariau nejautri. Liūdesys 
palengva virto nuoboduliu ir pasišlykštėjimu. Geriau mirsiu, bet 
netapsiu to Maniako žmona. Pripažįstu, jis turi didelių privalumų, 
ir jūs galite pasakyti, kad neverta taip sureikšminti jo keisteny- 
bių, tačiau jis Mane erzina — tai Mano ir visos Mano šeimos gy- 
venimo rykštė. 

— Man atrodo, tai ne visai teisinga, miela baronaite,— pasa- 
kė Konsuela.— Dabar aš gerai suprantu jūsų nenorą tekėti už gra- 
fo Alberto, bet negaliu suprasti, kodėl jūs nustojote jo gailė- 
tis 

— Matote, man sunku atsikratyti minties, kad jis daug ką da- 
ro tyčia. Jis turi labai tvirtą charakterį, ir aš žinau tūkstančius 
atvejų, kai jis sugebėdavo susivaldyti. Jis netgi gali, kai nori, iš- 
vengti priepuolio: pati mačiau, kaip jis puikiai su tuo susitvarky- 
davo, kai aplinkiniai nekreipdavo į jį dėmesio. Priešingai, kai 
pastebi, kad mes juo norime tikėti, bijomės dėl jo, jis tyčia pikt- 
naudžiauja mūsų meile jam ir stengiasi priblokšti mus savo iš- 
puoliais. Štai dėl ko aš pykstu ir dažnai prašau jo globėją Belze- 
bubą, kad tas išvaduotų mus nuo jo visam laikui. 


— Kaip žiauriai juokiatės iš nelaimingo žmogaus, — pasakė 
Konsuela.— Jo dvasinė liga man atrodo labiau nuostabi ir poe- 
tiška negu atgrasi. 

— Jūsų valia, mieloji Porporina! — atkirto Amalija.— Žavė- 
kitės kiek patinka tais burtininko pokštais, jei tikite jais. O aš 
imu pavyzdį iš kapeliono, .kuris savo sielą patiki Dievui ir ne- 
mėgina gilintis į nesuprantamus dalykus; aš stengiuosi nepamesti 
proto ir nesipainioti į tuos dalykus, kurie man kol kas yra ne- 
aiškūs, bet, tikiuosi, kada nors paaiškės. Viena neabejotina: ne- 
laimingojo mano pusbrolio protas visiškai neveikia, o vaizduotė 
taip įsisiautėjo, kad gali susprogdinti kaukolę. Nieko nepaslėpsi! 
Reikia tiesiai pasakyti tą žodį, kurį vargšas mano dėdė, suklupęs 
ir apsipylęs ašaromis, pasakė imperatoręi Marijai Teresei (ji ne- 
būtų pakentusi užuominų ir nutylėjimų): „Albertas Rudolštadtas 
vyra maniakas, arba, jei norite, kad skambėtų padoriau,— psichi- 
nis ligonis“. 

Konsuela giliai atsiduso. Amalija šią minutę jai pasirodė esanti 
bloga ir beširdė. Bet ji stengėsi ją pateisinti, įsivaizduodama, ką 
merginą turėjo patirti per pusantrų liūdno ir nerimastingo gyve- 
nimo metų. Prisiminusi savo nelaimę, ji pagalvojo: „Kaip gaila, 
kad Andzoleto poelgių negaliu paaiškinti beprotybe. Jei jis savo 
audringo debiuto metu būtų išprotėjęs, aš nenustočiau jo mylė- 
jus — jaučiu tai; jei jo neištikimybę ir nedėkingumą galėčiau pa- 
aiškinti beprotybe, tuoj pat skubėčiau jam padėti“. 

Praėjo kelios dienos, tačiau Albertas nerodė jokių Amalijos 
nupasakotos ligos požymių. Bet vieną gražią dieną kapelionas, 
visai to nenorėdamas, jį suerzino; Albertas pradėjo berti kažko- 
kius nerišlius žodžius ir, matyt, to išsigandęs, išbėgo iš svetainės 
ir užsidarė savo kambaryje. Visi manė, kad jis ten išbus ilgai, 
tačiau po valandos jis grįžo į svetainę išbalęs ir nusikamavęs. 
Persėsdamas nuo vienos kėdės ant kitos, keletą kartų sustojo prie 
Konsuelos, nors, matyt, kreipė į ją ne daugiau dėmesio, kaip ir 
anksčiau; pagaliau sustojęs prie lango, jis nuleido galvą ir su- 
stingo. 

Amalija tuo metu rengėsi muzikos pamokai. Pamačiusi Al- 
bertą, ji pašnibždomis paragino Konsuelą kuo greičiau pradėti 
ir taip nuvyti tą piktąjį žmogų, nuo kurio dvelkė kapų šaltis, už- 
mušantis bet kokį linksmumą. 

— Man rodos, —atsakė Konsuela,— geriau pakilkime į jūsų 
kambarį. Akompanimentui pakaks ir jūsų spineto. Jei graias 
Albertas iš tikrųjų nemėgsta muzikos, kam mes kankinsime jį ir 
įo artimuosius? 

"Pastarasis argumentas Amaliją įtikino, ir jos nuėjo į baro- 
naitės kambarį. Duris paliko praviras, nes kambaryje jautėsi smal- 
kių kvapas. Amalija kaip visuomet norėjo pasirinkti kokią elek- 
tingą ariją, tačiau Konsuela privertė ją imtis paprastų, bet rimtų 
Palestrinos bažnytinių kūrinių. Baronaitė nusižiovavo, suirzo 1I 
pareiškė, kad tai barbariška ir migdanti muzika. " 

— Tai dėl to, kad jūs jos nesuprantate, — nesutiko Konsuela.— 
Aš padainuosiu jums keletą ištraukų, kad parodyčiau jums, kaip 


155 


nuostabiai ši muzika parašyta balsui, jau nekalbant apie dievišką 
jos paskirtį. 

Ji sėdo už spineto ir užgiedojo. Pirmą kartą jos balsas nuai- 
dėjo senoje pilyje, tarp aukštų šaltų jos sienų; puikus rezonansas 
įkvėpė Konsuelą. Jos balsas, paskutinį kartą skambėjęs San Sa- 
muelės teatre, ne tik nesusilpnėjo nuo kančių, bet pasidarė dar 
nuostabesnis, tvirtesnis, nuoširdesnis. Amalija klausėsi sužavėta 
ir sukrėsta: ji pagaliau suprato, kad visiškai neišmano muzikos 
ir vargu ar kada nors ką nors išmoks. Staiga kambaryje pasirodė 
išbalęs ir susimąstęs Albertas. Visą tą laiką, kol Konsuela daina- 
vo, jis nustebęs ir susijaudinęs stovėjo kambario viduryje. Tik 
baigusi dainuoti Konsuela jį pastebėjo ir šiek tiek išsigando. Al- 
bertas suklupo prieš ją ir įsmeigęs dideles juodas, pilnas ašarų 
akis, sušuko ispaniškai be jokio vokiško akcento: 

— O Konsuela! Konsuela! Pagaliau suradau tave! 

— Konsuela? — sušuko nustebusi mergaitė ispaniškai. — Kodėl 
jūs taip mane vadinate, grafe? 

— Aš vadinu tave Paguoda,— vis dar ispaniškai tęsė Alber- 
tas, — nes tu esi toji paguoda, kurią Viešpats pagaliau siunčia 
man, vienišam ir nelaimingam. 

— Niekuomet nemaniau,— įsiterpė Amalija, tramdydama įnir- 
šį — kad muzika gali magiškai paveikti brangųjį mano pusbrolį. 
Ninos balsas yra stebuklingas, tai tiesa, tačiau turiu jums pri- 
minti, kad būtų geriau, jei jūs kalbėtumėt man suprantama kalba. 

Albertas, atrodo, negirdėjo nė vieno sužadėtinės žodžio. Jis te- 
beklūpojo, žvelgdamas į Konsuelą su begaline nuostaba ir susi- 
žavėjimu, ir susijaudinęs kartojo: 

— Konsuela! Konsuela! 

— Kaip jis jus vadina? — įsikarščiavusi paklausė savo draugę 
baronaitė. 

— Jis prašo sudainuoti man nežinomą ispanišką romansą,— 
smarkiai sumišusi atsakė Konsuela.— Bet, man rodos, turime už- 
baigti, — tęsė ji, — matyt, muzika šiandien ypač jaudina grafą. 

Ji atsistojo pasirengusi išeiti. 

— Konsuela! — pakartojo Albertas ispaniškai. — Jei tu mane 
paliksi, mano gyvenimas baigtas, daugiau aš nebenoriu grįžti į 
žemę. 

Tardamas šiuos žodžius, jis krito prie jos kojų be sąmonės; 
išsigandusios merginos pakvietė tarnus, kad tie suteiktų jam pa- 


galbą. 

Grafą Albertą tarnai atsargiai paguldė į lovą ir puolė ieškoti 
kapeliono, atstojusio namų gydytoją, ir grafo Kristiano — jis buvo 
įsakęs pranešti jam apie menkiausią sūnaus negalavimą, o Ama- 
lija ir Konsuela nubėgo pašaukti kanonisę. Bet kol artimieji su- 
skubo atbėgti pas ligonį, Albertas dingo. Jo miegamojo durys 

buvo praviros, patalynė vos paliesta — jis ilsėjosi, matyt, kokią 
minutę. Jo visur ieškojo, bet — kaip paprastai — niekur nerado. 
Tuomet visa šeima, klusniai susitaikiusi su lemtimi, ėmė baimin- 
gai laukti to nepaprasto žmogaus sugrįžimo. 

Konsuela norėjo nuslėpti nuo šeimos keistą sceną, įvykusią 
Amalijos kambaryje, bet baronaitė spėjo viską papasakoti, ryš- 
kiomis spalvomis nupiešusi tą įspūdį, kurį pusbroliui padarė 
Porporinos dainavimas. 

— Dabar jau nebėra abejonės, kad muzika jam kenkia, — pra- 
tarė kapelionas. 

— Ką gi,— atsakė Konsuela,— aš pasistengsiu, kad jis niekuo- 
met daugiau neišgirstų mano dainavimo, o per pamokas mudvi 
su baronaite taip pasislėpsime, kad nė vienas garsas nepasiektų 
grafo Alberto ausies. | 

— Tai bus jums labai nepatogu, brangi sinjora,— pasakė ka- 
nonisė,— tačiau, deja, ne nuo manęs priklauso, kad jūsų buvi- 
mas čia būtų malonesnis. | 

— Aš noriu dalytis su jumis ir skausmais, ir džiaugsmais,— 
atsakė Konsuela,— vienintelis mano troškimas pelnyti jūsų pasi- 
tikėjimą ir draugystę. 

— Jūs — kilni mergina, — atsakė kanonisė, ištiesdama jai savo 
ranką, ilgą, sausą, šviečiančią kaip geltonas dramblio kaulas.— 
Žinote,— pridūrė ji —aš visai nemanau, kad muzika iš tikrųjų 
yra tokia žalinga mano brangiam Albertui. Iš to, ką man papasa- 
kojo Amalija apie įvykį jos kambaryje, darau išvadą, kad jis 
pajuto džiaugsmą, galbūt pernelyg stiprų. Galimas dalykas, jis 
taip smarkiai susijaudino dėl to, kad jūs per anksti baigėte nuos- 
tabų savo dainavimą. Ką jis jums kalbėjo ispaniškai? Girdėjau, 
jis puikiai moka tą kalbą, kaip ir daugelį kitų, kurių jis nepa- 
prastai lengvai išmoko kelionėje. Kai jį kas nors paklausia, kaip 
jis sugebėjo įsiminti tiek daug įvairių kalbų, jis atsako, kad mo- 
kėjęs iki savo gimimo ir dabar tik prisimena: viena kalba jis kal- 
bėjęs prieš tūkstantį du šimtus metų, o kita — dalyvaudamas kry- 
žiaus žygiuose. Koks siaubas! Mes nieko nuo jūsų neturime slėpti, 
"brangi sinjora, jūs dar išgirsite iš Alberto nemaža keistų pasa- 
kojimų apie jo, kaip jis sako, ankstesnius gyvenimus. Jūs jau 
neblogai kalbate vokiškai, tad išverskite man, ką jis jums pasakė 
jūsų gimtąja kalba, nes niekas iš mūsų jos nemoka. 

Konsuela kažkaip keistai sumišo, bet vis dėlto nutarė pasakyti 
beveik visą tiesą; ji paaiškino, kad grafas Albertas maldavo ją 
toliau dainuoti, neišeiti, nes ji teikianti jam didelę paguodą. 

— Paguoda! — sušuko įžvalgi Amalija.— Jis pasakė būtent šį 
žodį? Jūs, tetule, gerai žinote, ką šis žodis reiškia mano pusbro- 
lio lūpose. 

— Iš tikrųjų, jis dažnai jį kartoja ir jis man reiškia kažką 
pranašiška,— atsiliepė kanonisė,— bet aš manau, kad tame pokal- 
byje jis galėjo pavartoti jį įprastine reikšme. 

— O kokį žodį jis pakartojo keletą kartų, miela Porporina? — 
atkakliai klausinėjo Amalija.— Tai buvo kažkoks ypatingas Žo- 
dis, bet iš susijaudinimo aš jo neįsiminiau. 

— Aš ir pati gerai jo nesupratau — atsakė Konsuela, labai 
stengdamasi sumeluoti. 

— Miela Nina,— sušnibždėjo jai į ausį Amalija,— jūs esate 
protinga ir atsargi, bet aš irgi nekvaila ir puikiai supratau, kad 
jūs esate toji mistinė paguoda, kuri Albertui buvo pažadėta kaip 
tik jo trisdešimtmečiui. Nemėginkite nuslėpti, kad jūs supratote 
geriau negu aš: tai dangaus siunčiama lemtis, ir aš dėl to nepa- 
vyduliauju. 

— Klausykite, brangi Porporina,— pasakė kanonisė po kelių 
minučių tylos.— Kai Albertas va taip dingdavo — staiga, lyg per 
stebuklą, — mums visuomet atrodydavo, kad jis slepiasi kažkur 
netoliese, gal net pačioje pilyje, tik jam vienam žinomoje vietoje. 
Nežinau kodėl, bet man atėjo į galvą mintis: jei jūs dabar už- 
dainuotumėt ir jis išgirstų jus, jis grįžtų pas mus. 

— Jei taip būtų! — atsakė Konsuela pasirengusi paklusti. 

— O jei muzika jam tik dar labiau pakenks? — pastebėjo pa- 
vydi Amalija. 

— Na ką gi, reikia pamėginti — atsakė grafas.— Esu girdėjęs, 
kad neprilygstamasis Farinelis savo dainavimu išblaškydavo Is- 
panijos karaliaus juodą melancholiją — panašiai kaip jaunasis 
Dovydas arfos garsais įstengdavo sutramdyti Sauliaus įniršį. Pa- 
mėginkite, taurioji Porporina: jūsų tyra siela daro teigiamą po- 
veikj. 

Sujaudinta Konsuela sėdo prie klavesino ir užgiedojo ispaniš- 
ką bažnytinį himną Dievo Motinos guodėjos garbei. Sį himną vai- 
kystėje ją išmokė motina, jis prasidėjo žodžiais „(Consuelo de mi 
alma“ („Mano sielos paguoda“). Ji giedojo su tokiu įkvėpimu, 
kad senosios pilies šeimininkai beveik užmiršo savo nerimą, vi- 
siškai atsidavę vilčiai ir tikėjimui. Tyla tvyrojo pačioje pilyje ir 
aplink ją; langai ir durys buvo atlapoti, kad Konsuelos balsas 
būtų kuo toliau girdimas. Žalsva mėnulio šviesa liejosi pro di- 
džiulius langus. Klausytojų dvasinės kančios aprimo, paveiktos 
gryno religinio jausmo. Staiga sunkus atodūsis, tarsi ištrūkęs iš 
žmogaus širdies gilumos, atsiliepė į paskutinius Konsuelos giesmės 
garsus. Atodūsis buvo toks aiškus ir ilgas, kad visi jį gerai iš- 
girdo; netgi snūduriavęs baronas Frydrichas atmerkė akis, ma- 
nydamas, kad jį kažkas šaukia. Visi išbalo ir susižvalgė, tartum 
sakydami vienas kitam: „Tai ne aš. Galbūt tai jūs?“ Amalija su- 
kliko, o Konsuela, kuriai pasirodė, kad atodūsis pasigirdo visai 
šalia jos, nors ir sėdėjo prie klavesino gana toli nuo kitų, taip 
išsigando, kad negalėjo ištarti nė žodžio. 

— Dieve gailestingas! — su siaubu pratarė kanonisė.— Ar gir- 
dėjote tą atodūsį? Man pasirodė, kad jis išsiveržė iš žemės gel- 
mių. 

— Tetule,— sušuko Amalija,— geriau būtų pasakyti, kad jis 
praskriejo virš mūsų galvų kaip nakties dvelksmas. 

— Galimas dalykas, tuo metu, kai mes užsimirše klausėmės 
muzikos, pelėda, priviliota žvakės, pralėkė per kambarį, o mes 
jos sparnų šnaresį išgirdome tik tuomet, kai ji išskrido per lan“ 
gą,— samprotavo kapelionas barškėdamas iš baimės dantimis. 

— O gal tai Alberto šuo? — pasakė grafas Kristianas. 

— Čia nėra Cinabro,— atsakė Amalija,— nes kur Albertas, 
ten ir jo šuo. Ir vis dėlto kažkas keistai atsiduso. Jei būčiau iš- 
drįsusi prieiti prie lango, būčiau galėjusi pastebėti, ar kas nors 
sode nesiklauso dainavimo, tačiau, prisipažinsiu, net jei nuo to 
būtų priklausęs mano gyvenimas, nebūčiau to padariusi. 

— Nesate pakankamai drąsi, nors neturite prietarų ir mėgsta- 
te prancūzų filosofiją, — sukuždėjo Konsuela, stengdamasi nusi- 
šypsoti,— gal aš pamėginsiu... 

— Ne, ne, neikite ten, mano miela, — garsiai atsakė jai Ama- 
lija,— nesidrąsinkite: jūs išbalus kaip mirtis ir jums gali pasida- 
ryti bloga. 

— Kaip jūs galite taip vaikiškai elgtis, brangi Amalija? — tarė 
grafas Kristianas ir lėtu, tvirtu žingsniu nuėjo prie lango. 

Žvilgtelėjęs į lauką ir nieko ten nepamatęs, jį ramiai uždarė. 

— Tikro skausmo nepakanka lakios vaizduotės moterims. Iš- 
radingas jų protas stengiasi jį papildyti išgalvotomis kančiomis. 
Tas atodūsis nebuvo kuo nors paslaptingas. Kažkam iš mūsų, su- 
jaudintam puikaus sinjoros balso ir didelio talento, nejučia iš 
sielos gelmių išsprūdo susižavėjimo šūksnis. Galbūt tai atsitiko 
man, nors pats to nepastebėjau. Ak, Porporina, jei jums ir nepa- 
siseks išgydyti Alberto, jūs sugebėsite užpilti dieviško balzamo 
ant gilių mūsų širdžių žaizdų. 

Šie gerojo senuko — išmintingai ir romiai priimančio visas 
šeimos nelaimes — žodžiai irgi buvo balzamas Konsuelai. Jai kilo 
noras atsiklaupti prieš jį aut kelių ir paprašyti, kad jis ją palai- 
mintų — kaip laimino ją Porpora prieš kelionę arba Marčelas tą 
nuostabią dieną, kuomet prasidėjo jos liūdnas ir vienišas gyve- 
nimas. 

XXXIII 


Praėjo keletas dienų, o apie grafą Albertą nebuvo jokių ži- 
nių. Konsuela, kuriai tokia padėtis kėlė skausmingą nerimą, ste- 
bėjosi, kaip Rudolštadtų šeima ištveria šią baisią nežinomybę — 
ji nepuola į neviltį, nedega nekantrumu. Pripratus prie nemalo- 
niausių išgyvenimų, kartais atsiranda ir tikras nejautrumas, žei- 
džiantis ir net erzinantis sielas, kurių daugybė nelaimių dar ne- 
padarė kurčiomis. Visi tie slogūs įspūdžiai ir nesuprantami įvy- 
kiai Konsuelos gyvenimą darė košmarišką, ir jai atrodė keista, 
kad tvarka namuose beveik nepasikeitė: kanonisė, kaip visada, 
buvo veikli, baronas po senovei mėgo medžiokles, kapelionas 

vis taip pat atliko savo religines pareigas, tokia pat linksma ir 
pašaipi buvo Amalija. Jaunosios baronaitės linksmumas ir guvu- 
mas ypač piktino Konsuelą. Ji niekaip nesuprato, kaip ši gali 
kvatotis ir išdaigauti, nes pati vos įstengdavo skaityti arba siūti. 

Kanonisė tuo tarpu siuvinėjo aptiesalą pilies koplyčios auto- 
riui. Tai buvo kantrybės, skonio ir kruopštumo stebuklas. Apėjusi 
namus, ji sėsdavo prie savo siuvinėjimo rėmelių, kad išsiuvinėtų 
bent kelis dygsnius, kol vėl turės eiti į svirnus, sandėliukus ar rū- 
sį. Ir reikėjo matyti, kaip ji rūpinosi visomis tomis smulkmenomis, 
kaip ši liesutė būtybė ramiai, oriai, bet visada greitai apeidavo 
visus savo mažos karalystės užkaborius, tūkstantį kartų per die- 
ną visomis kryptimis išvaikščiodavo ankštas ir niūrias savo na- 
mų valdas. Konsuela taip pat nesuprato, kodėl visi pilyje ir apy- 
linkėje su tokia pagarba ir susižavėjimu žiūri į šiuos nepailstan- 
čios ir stropios ekonomės darbus, kurių pagyvenusi ponia ėmėsi 
energingai ir noriai. Matant, kaip smulkmeniškai rūpestingai ji 
tvarko menkiausius reikalus, ją buvo galima palaikyti įtaria ar- 
ba godžia. O rimtais atvejais ji būdavo išdidi ir kilniaširdė. Ir 
vis dėlto šių taurių savybių, ir ypač grynai motiniško švelnumo, 
dėl kurio ją taip vertino ir gerbė Konsuela, aplinkiniams nebūtų 
pakakę, kad ji taptų šeimos židinio siela. Kad visi pripažintų jos 
tikrai nepaprastą protą ir tvirtą charakterį, reikėjo taip pat — 
o gal pirmiausia — iškilmingai, lyg atliekant kokias apeigas, 
tvarkyti didžiulį pilies ūkį, kartu ir smulkmenas. Nebuvo dienos, 
kad grafas Kristianas, baronas arba kapelionas jai įkandin susi- 
žavėję nesušuktų: „Kokia išmintinga, kokia drąsi, kokia tvirta 
mūsų kanonisė!" 

Net Amalija, gyvenime nemokėjusi skirti didybės nuo tušty- 
bės, apėmusios — tiesa, kita forma — jos pačios egzistenciją, 
nedrįso šaipytis iš to, su kokiu užsidegimu teta šeimininkava; 
Konsuelai atrodė, kad tai yra vienintelė dėmė šviesiame mora- 
liniame tyros ir meilės kupinos kuprės Venceslavos veide. Či- 
gonaitei, gimusiai ant vieškelio ir išstumtai į pasaulį, kuria- 
me, be savo genialumo, ji neturėjo kito vadovo ir globėjo, tiek 
rūpesčių, toks energijos eikvojimas, toks džiaugsmas, kad kaž- 
kokie daiktai ir maisto atsargos laikomos tvarkingai, atrodė esąs 
pasibaisėtinas dvasinių ir protinių jėgų švaistymas. Jai, nieko ne- 
turėjusiai ir netroškusiai jokių žemės gėrybių, sunku buvo ma- 
tyti, kaip ši puiki moteris savo noru plėšosi nuolat rūpindamasi 
duona, vynu, malkomis, kanapėmis, gyvuliais ir baldais. Jei jai 
kas nors pasiūlytų visas tas gėrybes (jų taip geidžia dauguma 
žmonių), ji verčiau pasirinktų bent vieną buvusios laimės aki- 
mirką, savo skarmalus, savo nuostabų dangų, savo tyrą meilę, 
savo laisvę Venecijos lagūnose. Šie skausmingi ir kartu brangūs 
atsiminimai jai iškildavo tuo ryškiau, kuo labiau ji tolo nuo tų 
džiugių praeities vaizdų ir pasinėrė į ledinę stichiją, vadinamą 
tikruoju gyvenimu. 

Jai suspausdavo širdį, kai sutemus kanonisė pasiimdavo di- 
džiulį raktų ryšulį ir, Hanso lydima, apeidavo visus pastatus, vi- 
sus kiemus: buvo užrakinami visi išėjimai, apžiūrimi visi užka- 
boriai, kur galėtų pasislėpti piktadariai, tarsi už šių grėsmingų 
sienų niekas negalėtų ramiai užmigti, kol į pilį supančius grio- 
vius kriokdamas neūžteli kalnų upelio — netoliese įrengto šliu- 
zo belaisvio — vanduo, kol neužrakinami visi pinučių vartai ir 
nepakeliami visi tiltai. Kaip dažnai Konsuela su motina per il- 
gas klajones yra nakvojusi prie vieškelio, pasitiesusi tik sudris- 
kusio motinos apsiausto skverną! Kaip dažnai ji sveikindavo auš- 
rą ant baltų akmeninių Venecijos plokščių, kurias plovė 
bangos, ir nė akimirkos nesibaimindavo dėl savo skaistybės — vie- 
nintelio jos branginto turto. ,„Deja,— kalbėjo ji pati sau,— kokie 
pasigailėtini tie žmonės, kiek turto jiems reikia saugoti! Dieną 
naktį jie rūpinasi savo saugumu, ir, nuolat jo trokšdami, neturi 
laiko nei pasiekti jo, nei naudotis juo.“ Dabar ir ji, kaip Ama- 
lija, jau kamavosi tame niūriame kalėjime, toje nykioje Milžinų 
pilyje, į kurią, atrodė, net saulė bijo dirstelėti. Bet tuo metu, kai 
jaunoji baronaitė svajojo apie puotas, rūbus ir gerbėjus, Kon- 
suela svajojo apie vagą lauke, apie krūmą miške arba apie val- 
tį vietoj pilies ir apie beribį žvaigždėtą dangų vietoj visokių ki- 
tokių reginių. 

Dėl atšiauraus klimato ir užsisklendimo nuo žmonių Konsuela 
noromis nenoromis atsisakė savo venecijietiško įpročio vėlai gul- 
tis ir vėlai keltis. Praleidus daugybę nemigos, jaudulio, baisių 
sapnų valandų, jai pagaliau pavyko prisitaikyti prie tų keistų 
vienuolyno įstatymų, ir dabar ji rytais mielai viena vaikštinėda- 
vo netoliese esančiuose kalnuose. Vos imdavo brėkšti, būdavo 
atidaromi vartai ir nuleidžiami tiltai, ir tuo laiku, kai Amalija, 
iki vidurnakčio slapčiomis skaičiusi romanus, miegodavo iki pat 
pusryčių, Porporina eidavo į mišką laisvai pakvėpuoti gaiviū 
oru ir pabraidyti po rasotą žolę. 

Vieną rytą patyliukais, kad nieko nepažadintų, stypčiodama 
išėjimo link, ji susipainiojo tarp daugybės pilies laiptų it begali- 
nių koridorių, kurių visų dar gerai nežinojo. Pasiklydusi galeri- 
jų ir koridorių labirinte, ji perėjo kažkokį nepažįstamą kambarį, 
panašų į priemenę, tikėdamasi, kad čia yra išėjimas į sodą. Bet 
ji atsidūrė prie mažytės koplytėlės slenksčio; koplytėlė buvo pui- 
kaus senovinio stiliaus ir vos apšviesta pro rozetę — mažytį lan- 
gelį skliautuotose lubose. Blyški šviesa iš ten krito tik maldyklos 
viduryje, o viskas aplinkui skendėjo paslaptingoje prieblandoje. 
Saulė dar nebuvo patekėjusi, rytas brėško rūškanas ir ūkanotas. 
Pirmiausia Konsuela pamanė, jog pateko į tą pačią pilies koply- 
čią, kur jau vieną kartą, sekmadienį, klausėsi mišių. Ji žinojo, 
kada iš tos koplyčios galima patekti į sodą, bet prieš išeidama pa- 
noro pasimelsti ir atsiklaupė ant pirmos akmeninės plokštės. Ta- 
čiau netrukus ji, kaip neretai būna artistiškoms natūroms, išsi- 
blaškė — nors ir labai stengėsi mąstyti apie prakilnius dalykus, 

meldėsi ne taip karštai, kad negalėtų smalsiai pasižvalgyti aplin- 
kui. Ji tuoj pat suprato, kad yra ne toje koplyčioje, apie kurią 
manė, bet kažkokioje naujoje vietoje, kur dar niekada nėra bu- 
vusi. Čia kitokia nava, kitokie lipdiniai. Ši nepažįstama koplyčia 
buvo labai maža, bet prieblandoje apžiūrėti ją buvo sunku; la- 
biausiai Konsuelą apstulbino priešais altorių bolavusi statula: ji 
sustingusi klūpojo griežta poza, kuri kadaise būdavo suteikiama 
antkapinėms skulptūroms. Mergina pamanė, jog pateko į kokių 
nors garbingų grafo šeimos protėvių laidojimo rūsį; Čekijoje ji 
tapo šiek tiek baili ir prietaringa, todėl skubiai baigė maldą ir 
atsistojo rengdamasi išeiti. 

Bet tą akimirką, kai paskutinį sykį nedrąsiai pažvelgė į figū- 
rą, klūpančią už kokių dešimties žingsnių, ji aiškiai pamatė, kaip 
statula atgniaužė sustingusias rankas, ir, sunkiai dūsaudama, per- 
sižegnojo. 

Konsuela vos nenualpo, bet negalėjo atitraukti klaidžiojan- 
čio žvilgsnio nuo baisios suakmenėjusios figūros. Dabar ji dar 
labiau tikėjo, kad tai statula: juk figūra, neišgirdusi iš jos krū- 
tinės išsiveržusio siaubo riksmo, vėl sudėjo savo dideles baltas 
rankas, matyt, neturėdama nieko bendro su išoriniu pasauliu. 


XXXIV 


Jei išradingoji ir produktyvioji Ana Redklif būtų šios labai 
tikroviškos istorijos naivaus ir neprityrusio pasakotojo vietoje, 
ji nepraleistų tokios patogios progos mažiausiai pustuzinyje pui- 
kių ir įdomių tomų pavedžioti jus, mieloji skaitytoja, koridoriais, 
įvijais laiptais, liukais ir niūriais požemiais, ir tik septintame to- 
me atskleistų visas savo meistriško kūrinio paslaptis. Bet skaity- 
toja skeptikė, kurią mums reikia išblaškyti, mūsų laikais tikriau- 
siai taip geraširdiškai nepažiūrėtų į nekaltą literatūrinę romanisto 
gudrybę. Ir kadangi apgauti ją būtų labai sunku, jau geriau kuo 
greičiausiai įminti visas mūsų mįsles. Tuoj pat atskleisime net 
dvi iš jų: vos atsigavusi, Konsuela pažino, kad prieš ją stovinti at- 
gijusi statula yra senasis grafas Kristianas; jis savo maldykloje 
pašnibždom kalbėjo rytinę maldą, o sunkus atodūsis, kaip nere- 
tai būna seniams, išsiveržęs nejučia, jai priminė „velnišką“ ato- 
dūsį, pasigirdusį tą vakarą, kai ji giedojo Dievo Motinai guo- 
dėjai. 

Šiek tiek susigėdusi dėl savo išgąsčio, Konsuela pagarbiai te- 
bestovėjo kaip sustingusi, bijodama sutrikdyti tokią karštą mal- 
dą. Tai buvo jaudinantis ir iškilmingas reginys: ant akmeninių 
plokščių klūpintis senukas dienai brėkštant iš visos širdies Die- 
vui skiria savo maldas; jis apimtas ekstazės ir, matyt, visiškai 
užmiršęs tikrąjį pasaulį. Tauriame grafo Kristiano veide neatsi- 
spindėjo jokių skausmingų išgyvenimų. Gaivus vėjelis, įsiveržęs 

pro duris, kurias Konsuela paliko pravėrusi, kedeno sidabrinius 
plaukus, puslankiu pasiskleidusius ant sprando; plati senuko kak- 
ta, susiliejusi su didele plike, spindėjo kaip senas pageltęs mar- 
muras. Apsivilkęs senamadišką baltą vilnonį chalatą, truputį pa- 
našų į vienuolio drabužį ir nejudančiomis sunkiomis klostėmis 
krintantį nuo jo liesų pečių, jis iš tikrųjų buvo panašus į antka- 
pinę statulą. Ir kai jis vėl sustingo melsdamasis, Konsuela dukart 
pažiūrėjo į jį, kad vėl neapsiriktų kaip pirma. 

Atsistojusi nuošaliau, kur buvo geriau matyti, ji ėmė įdėmiai 
stebėti graią Kristianą, ir staiga, vis dar žavėdamasi ir susigrau- 
dinusi, nejučiomis pagalvojo, ar ši senuko malda padės pasveikti 
nelaimingam jo sūnui ir apskritai ar toje tėvo sieloje, taip pa- 
syviai paklususioje religinėms dogmoms ir rūstiems likimo nuo- 
sprendžiamas, yra to įkarščio, tos išminties, to entuziazmo, ku- 
riuos Albertas turėjo rasti? Sūnaus siela taip pat buvo mistiška, 
jis taip pat gyveno pamaldžiai ir pasyviai, bet iš viso to, ką Kon- 
suelai papasakojo Amalija, ir iš to, ką pati per keletą pilyje 
praleistų dienų pamatė, jai susidarė įspūdis, kad Albertas nieka- 
da neturėjo nei patarėjo, nei vadovo, nei draugo — nieko, kas 
galėtų nukreipti jo vaizduotę, prislopinti audringus jausmus ir 
sušvelninti fanatiškai griežtą dorybingumą. Ji suprato, koks vie- 
nišas ir net svetimas jautėsi jis savo šeimoje, kuri atkakliai gin- 
čijosi su juo arba tyliai gailėjo kaip eretiko ar pamišėlio. Ji pati 
pajuto lyg ir susierzinimą, kai stebėjo tą dangui skirtą begalinę, 
ramią maldą, kad jis padarytų tai, ką seniai turėjo padaryti žmo- 
nės: ieškoti bėglio, surasti jį, įtikinti ir grąžinti namo. Koks tu- 
Iėjo būti to gero, prieraišaus jaunuolio nusivylimas ir sukrėti- 
mas, jei jis galėjo palikti savo artimuosius ir nepagalvoti, kiek 
baisaus nerimo ir rūpesčių kelia brangiausioms jam būtybėms. . 

Visų priimtas sprendimas niekada jam neprieštarauti ir bai- 
siomis valandėlėmis dėtis ramiems tiesmukam ir sveikam Kon- 
suelos protui atrodė esąs nusikalstamas atsainumas arba neleisti- 
na klaida. Ji juto, kad tai yra ribotų žmonių, nepakančių kito- 
kiems tikėjimams, išdidumas ir egoizmas; jie manė, kad į dangų 
veda vienintelis kelias — tas, kurį griežtai parodė dvasininko 
ranka. 

„Viešpatie! —iš visos širdies meldėsi Konsuela.— Argi tau- 
ri Alberto siela, tokia liepsninga, tokia gailes inga, nesutepta 
žmonių aistrų, argi Tavo akyse ji yra ne tokia vertinga kaip 
sielos kantrių, bet dykinėjančių žmonių, kurie pakenčia pasau- 
lio blogį ir nesipiktina, kad teisingumas ir tiesa žemėje yra pa- 
niekinti? Ar gali būti, jog velnias būtų palenkęs savo valiai jau- 
nuolį, kuris vaikystėje visus savo žaislus, visus savo daiktus ati- 
duodavo varguolių vaikams, o suaugęs norėjo visus savo turtus 
išdalyti, kad palengvintų žmonių vargus? O jie, tie kilmingi po- 
nai, romūs ir geraširdžiai, tuščiomis ašaromis apverkiantys žmo- 
nių nelaimes ir palengvinantys jas menkomis išmaldomis, ar jie 

neapsirinka įsivaizduodami, kad savo maldomis ir klusnumu im- 
peratoriui ir popiežiui greičiau užsitarnaus rojų negu reikšmin- 
gais darbais ir didelėmis aukomis? Ne, Albertas ne beprotis! 
Kažkoks vidinis balsas man sako, kad tai yra puikiausias teisuo- 
lio ir šventuolio pavyzdys iš visų gamtos sukurtųjų. Jei slogūs 
sapnai ir keisti šešėliai užtemdė jo protą, jei pagaliau jis yra 
pamišėlis, kaip jie mano, tai taip atsitiko dėl to, kad jie kvailai 
neįvertino jo pažiūrų, nesuprato jo ir jo širdis buvo vieniša. Aš 
mačiau kambarėlį, kuriame kadaise buvo užrakintas pamišėliu 
laikytas Tasas, ir tada pamaniau, kad galbūt neteisybė buvo 
įstūmusi jį į neviltį. Venecijos svetainėse ne kartą esu girdėjusi, 
kaip bepročiais vadindavo tuos krikščionis kankinius, dėl kurių 
jaudinančių istorijų vaikystėje liejau ašaras,— jų stebuklus ten 
laikė šarlataniškumu, o jų apreiškimus — liguistu kliedesiu. Bet 
kokią teisę turi tie žmonės, tas pamaldus senukas, ta drovi ka- 
nonisė, tikintys šventųjų stebuklais ir poetų genialumu,— kokią 
jie turi teisę paskelbti savo vaikui tokį gėdingą ir bjaurų nuo- 
sprendį, taikytiną tik pabėgėliams ir nusikaltėliams? Pamišėlis! 
Bet juk pamišimas — tai kažkas baisaus, atstumiančio, tai Dievo 
bausmė už sunkius nusikaltimus, o čia žmogus laikomas bepro- 
Čiu dėl to, kad jis geras! Aš maniau, kad jeigu kas nors sugniužo 
nepelnytos nelaimės slegiamas, jis turi teisę būti gerbiamas ir 
užjaučiamas. O kas būtų, jei ir aš būčiau išprotėjusi, jei tą bai- 
sią dieną, kai pamačiau Atndzoletą kitos glėbyje, būčiau ėmusi 
koneveikti Dievą, ar tada ir aš būčiau netekusi teisės sulaukti 
savo brolių krikščionių patarimų, paramos, pajusti dvasinį jų rū- 
pinimąsi manimi? Vadinasi, jie būtų išviję mane, leidę klaidžio- 
ti vieškeliais ir tyliai galvoję: „Jai jau nebėra išsigelbėjimo, 
duosime jai išmaldą ir nesikalbėsime su ja — ji per daug kentė- 
jo ir jau nebesupranta mūsų“. Juk kaip tik taip čia žiūrima į 
vargšą grafą Albertą! Jį maitina, rengia, globoja,— žodžiu, jam 
numeta išmaldą — niekingą rūpinimąsi. Bet su juo niekas nesi- 
kalba: visi tyli, kai jis klausia, nuleidžia galvas arba nusisuka, 
kai jis mėgina kažką įrodyti. Kai jis, jausdamas vienatvės siau- 
bą, nori dar labiau atsiskirti, jam suteikia galimybę kažkur bėg- 
ti, o patys laukia jo, Dievą meldžia išsaugoti jiems jį ir grąžinti 
gyvą ir sveiką, tarsi tarp jo ir tų, kuriuos jis myli, būtų didžiau- 
sias vandenynas. Tuo tarpu visi spėja, jog jis yra kažkur šalia. 
Mane prašo dainuoti, kad jis atsibustų, jei už kokios nors storos 
sienos arba netoliese kokio nors seno medžio drevėje miega le- 
targiniu miegu. Kaip jie galėjo neperprasti to senovinio pastato 
paslapčių, kaip galėjo ieškodami neprisirausti iki pačių žemės 
gelmių? O, jei būčiau Alberto tėvo ar tetos vietoje, nepalikčiau 
akmens ant akmens, bet rasčiau jį! Nė vieno medžio miške ne- 
liktų, kol man atiduotų jį.“ 


Paskendusi savo mintyse, Konsuela tylutėliai išėjo iš grafo 
Kristiano maldyklos ir pati nežinodama kaip aptiko duris į lauką. 

Klaidžiodama po mišką, ji ieškojo gūdžiausių, neįžengiamų take- 
lių; ji vaikščiojo viliojama romantiško, herojiško troškimo ir vil- 
ties rasti Albertą. Šis drąsus noras nebuvo susijęs su jokiomis 
žemomis paskatomis, jokiomis neprotingomis užgaidomis. Tiesa, 
Albertas užvaldė visą jos vaizduotę, jos svajas, bet ji tose negy- 
venomose vietose ieškojo ne jauno susižavėjusio ja gražuolio, 
kad susitiktų su juo tik dviese, o nelaimingo kilnaus žmogaus, 
kurį svajojo išgelbėti arba nors nuraminti švelniai rūpindamasi. 
Visai taip pat ji ieškotų seno ligoto atsiskyrėlio, kad globotų jį, 
arba pasiklydusio vaiko, kad grąžintų jį motinai, Ji pati dar bu- 
vo vaikas, bet joje jau budo motinystės jausmas, ir ji turėjo 
naivų tikėjimą, buvo labai gailestinga, entuziastiškai narsi. Kaip 
ir Žana d'Ark, svajojusi išlaisvinti savo tėvynę ir pasiryžusi 
žygdarbiui, ji svajojo visur išvaikščioti. Jai ir į galvą neatėjo, 
kad kas nors gali išjuokti arba pasmerkti jos sprendimą. Ji ne- 
galėjo suprasti, kaip Amalija, krauju susijusi su Albertu ir iš 
pradžių turėjusi vilčių laimėti jo meilę, pati nesugalvojo tokio 
plano ir neįvykdė jo. 

Ji ėjo greitai, jokios kliūtys netrukdė jai. Šiuose tankiuose 
miškuose viešpatavusi tyla „dabar nebekėlė liūdesio ir nebegąs- 
dino. Smėlyje pamačiusi vilkų pėdsakus, ji nė kiek nebijojo susi- 
tikti su alkana jų ruja. Jai atrodė, kad ją valdo Dievo pirštas, 
darantis nepažeidžiamą. Mokėdama atmintinai Tasą (ne vel- 
tui vos ne kasnakt dainavo jį lagūnose), ji įsivaizdavo, kad eina 
talismano saugoma, kaip kadaise per pavojingą užkerėtą mišką 
ėjo kilnusis Ubaldas, kuris ieškojo Rinaldo. Lengva ir grakšti ji 
brovėsi per uolas ir dygliuotus brūzgynus; jos veide spindėjo 
slaptas išdidumas, o skruostai švelniai paraudo. Vaidindama did- 
vyriškus vaidmenis, ji niekada nebuvo tokia puiki, tačiau šią 
valandėlę ji visai negalvojo apie sceną, kaip ir vaidindama jo- 
je negalvodavo apie save. 

Paskendusi savo svajose ir mintyse, ji retsykiais sustodavo. 

„O jeigu aš staiga sutiksiu jį, — klausė ji save, — ką jam pasa- 
kysiu, kad įtikinčiau ir nuraminčiau jį? Juk aš nieko neišmanau 
apie jį jaudinančias mįslingas ir aukštas materijas. Aš jas ma- 
tau tik pro poezijos skraistę, truputį kilstelėtą prieš mano akis, 
kurias apakino nauji reginiai. Juk maža būti uoliai ir mylėti 
artimą — dar reikia turėti žinių ir būti iškalbiai, kad rasčiau žo- 
džius, kuriuos vertėtų išklausyti žmogui, esančiam daug prana- 
šesniam už mane, bepročiui, daug išmintingesniam už visus svei- 
kai protaujančius žmones, tarp kurių gyvenau. Bet Viešpats 
įkvėps mane, kai ateis ta minutė, o dabar neverta galvoti, aš dar 
labiau susipainiosiu savo tamsumo labirintuose. Ak! Jei būčiau 
perskaičiusi tiek knygų apie religiją ir istoriją kaip grafas Kris- 
tianas ir kanonisė Venceslava, jei mokėčiau atmintinai visas baž- 
nyčios taisykles ir maldas, — štai tada gal ir galėčiau tinkamai 
pasinaudoti jomis progai pasitaikius, bet juk aš vos ne vos su- 

pratau, ir dėl to vos ne vos išmokau keletą Katekizmo vietų. O 
ir melstis moku tik tada, kai giedu bažnyčioje. Kad ir kaip Al- 
bertą veikia muzika, juk negalėsiu šio mokyto teologo įtikinti 
kokia nors muzikine fraze. Tiek to! Man regis, kad mano ryžto 
kupina širdis turi daugiau galios negu visos įmantrios jo artimų- 
jų dogmos; jie labai geri ir romūs, bet kartu neryžtingi ir šalti, 
kaip jų šalies rūkas ir sniegas.“ 


XXXV 


Daugybę kartų dariusi lankstą ir perėjusi vingiuotus, klaidžius 
kalnuotoje ir nelygioje vietovėje esančio miško takelius, Kon- 
suela atsidūrė ant kalvos, tarp uolų ir griuvėsių, kuriuos kadaise 
čia nuniokojo žmogaus ranka, rungtyniaudama su griaunančia 
laiko ranka. Tik nuolaužų kalnas stūksojo dabar ten, kur kadaise 
„Žiauriojo neregio“ įsakymu buvo sudegintas visas kaimas. 
„Žiaurusis neregys“ — tai garsus kalikstinų vadas Janas Žižka, 
kurio įpėdiniu save laikė Albertas, o gal ir iš tikrųjų jis buvo jo 
palikuonis. Vieną tamsią, gūdžią naktį šis nuožmus ir nepailstan- 
tis karvedys savo kariuomenei įsakė paimti šturmu Milžinų tvir- 
tovę, tada buvusią imperatoriaus šalininkų saksoniečių rankose. 
Pasigirdo kareivių murmėjimas, o vienas jų, stovėjęs netoliese, 
tarė: „Tas prakeiktas neregys įsivaizduoja, kad visi, kaip ir jis, 
gali apsieiti be šviesos!“ Tai išgirdęs, Žižka kreipėsi į vieną iš 
keturių artimiausių savo šalininkų (jie niekada nesitraukė nuo 
jo, laikė jo arklį už vadelių arba vairavo vežimą, teikė tikslias 
žinias apie vietovės topografiją ir priešo judėjimą) ir pasakė, 
parodydamas, kad turi puikią atmintį ir yra aiškiaregys, o tai 
atstoja jam regėjimą: 

— Atrodo, netoli yra kaimas? 

— Taip, tėve,— atsakė jam taboritų vedlys, — į dešinę nuo ta- 
vęs, ant kalvos priešais tvirtovę. 0 

Žižka pasikvietė nepatenkintą kareivį, kurio murmėjimas pa- 
traukė jo dėmesį. 

— Berniuk,— pasakė jis jam,— tu skundiesi tamsa? Tai kuo 
greičiausiai vyk štai į tą kaimą, kuris yra į dešinę nuo manęs 
ant kalvos, ir padek jį: liepsnos šviesoje mes galėsime pulti ir 
kautis. 

Baisusis įsakymas buvo įvykdytas. Liepsnojantis kaimas ap- 
švietė kelią šturmuojantiems taboritams. Milžinų pilis pasidavė 
po dviejų valandų, ir Žižka užėmė ją. Kai prašvito, Žižka buvo 
pranešta, kad tarp apdegusių kaimo griuvėsių, pačioje kalvos 
viršūnėje, kur kareiviai išvakarėse stebėjo apsiaustųjų veiksmus, 
liko sveikas ir su lapais jaunas, bet jau stiprus ąžuolas, vienin- 
telis visoje apylinkėje. Matyt, nuo liepsnos jį išgelbėjo šaknis 
maitinantis šulinio vanduo. 

— Aš gerai žinau tą šulinį, — atsakė Žižka,— prakeikti to kai- 
mo gyventojai dešimt mūsiškių įmetė į jį, ir po to šulinį den- 
giantis akmuo nė karto nebuvo pajudintas. Tegul jis ten pasilie- 
ka ir būna antkapiniu paminklu. Mes juk ne iš tų, kurie tiki, 
kad klydinėjančias mirusiųjų sielas nuo rojaus vartų nuvys Ro- 
mos globėjas Petras raktininkas, kurį jie padarė šventuoju, — 
nuvys tik dėl to, kad jų kūnai pūva Baalio žynių nepašventinto- 
je žemėje. Tegul mūsų brolių kaulai ramiai ilsisi tame šulinyje, — 
jų sielos gyvos, jos jau atgijo kituose kūnuose, ir tie kankiniai, 
nors mes jų ir nepažįstame, kaunasi tarp mūsų. Kaimo gyvento- 
jai susilaukė pelnyto atpildo. O ąžuolas gerai padarė, kad pasi- 
šaipė iš gaisro: jo laukia garbingesnė ateitis negu savo šešėliu 
dengti netikinčiuosius. Mums reikia kartuvių — štai mes jas ir ra- 
dome. Atveskite man dvidešimt augustinų vienuolių, kuriuos va- 
kar paėmėme vienuolyne ir kurie taip nenoriai eina paskui mus. 
Pakabinkime juos aukščiau ant šio puikaus ąžuolo šakų! Toks 
papuošimas tikrai grąžins jam sveikatą. 


Pasakyta — padaryta. Nuo to laiko ąžuolas vadinamas ,„Hu- 
situ“, akmuo ant šulinio — „Siaubo uola“, o apleistoji kalva, kur 
buvo sugriautas kaimas, — „Šrekenšteinu“. 


Konsuelai šią niūrią istoriją labai smulkiai buvo papasakojusi 
baronaitė Amaiija. Kadangi šią vietą buvo mačiusi tik iš tolo, 
ir tai tik naktį važiuodama į pilį, ji nebūtų pažinusi jos, jei, pa- 
žvelgusi į kelią kertančios griovos dugną, nebūtų pamačiusi di- 
džiulių žaibo suskaldyto ąžuolo nuolaužų. Niekas iš kaimo gy- 
ventojų ar pilies tarnų iki šiol nesiryžo nei sukapoti jų, nei iš- 
vežti iš čia. Praslinko šimtmečiai, o šis siaubo paminklas, Jano 
Žižkos amžininkas, vis dar kėlė žmonėms didžiulę prietaringą 
baimę. 

Alberto regėjimai ir pranašystės šią tragišką vietą darė dar 
labiau jaudinančią. Ir staiga nusikamavusi Konsuela, netikėtai 
viena atsidūrusi ant Siaubo uolos ir net atsisėdusi čia, pajuto, 
kad netenka narsos. Juk ne tik Albertas, bet ir visi vietiniai 
kalnų gyventojai tikino, kad baisios šmėklos tikrai čia pasirodo 
ir veja drąsius medžiotojus, kurie braunasi medžioti laukinių 
žvėrių. Štai kodėl ši kalva, nors ir esanti visai netoli pilies, bu- 
vo saugi vilkų ir kitų grobuonių slėptuvė, gelbėjusi juos nuo 
barono bei jo šunų. Ramusis Fydrichas nelabai tikėjo galimybe 
susitikti su velniu ir net mielai būtų pasigalynėjęs su juo, bet, 
savotiškai prietaringas, jis buvo įsitikinęs, kad ši vieta gali pra- 
žudyti jo šunis, užtraukti jiems nežinomas, neišgydomas ligas. 
Keleto iš jų jis neteko tik dėl to, kad leido atsigerti švariuose 
upeliuose, susidariusiuose iš požeminių versmių, kurios veržėsi 
iš kalvos ir galbūt susisiekė su senovės husitų kapo — uždengto 
šulinio vardeniu. Ir vos pinčeris Pankenas ar skalikas Safyras 
imdavo lakstyti aplink Šrekenšteiną, baronas iš visų jėgų sušvilp- 
davo ir tučtuojau šaukdavo juos atgal. 


167 


Susigėdusi savo bailumo, Konsuela sau pasakė, kad įveiks jį, 
ir nutarė dar truputį pasėdėti ant lemtingojo akmens, o paskui 
lėtai nueiti nuo jo, kaip per tokį išbandymą ir dera santūriam 
žmogui. Bet atitraukusi akis nuo suanglėjusio ąžuolo, kurio nuo- 
laužos mėtėsi gilios griovos dugne už dviejų šimtų žingsnių nuo 
jos, ir apsidairiusi, ji staiga pamatė, kad ant Siaubo.uolos yra ne 
viena, kad kažkokia keista figūra tyliai atsisėdo šalia jos. 

Tai buvo būtybė didele apvalia galva, uždėta ant bjauraus, 
lieso ir sulinkusio kaip žiogo kūno. Ji buvo apsivilkusi kažkokį 
keistą ilgą platų drabužį, netvarkingą ir net purviną, nebūdingą 
jokiai šaliai ir jokiai epochai. Tačiau ši figūra, nors ir savotiška 
ir taip netikėtai atsiradusi, visai nebuvo baisi ar priešiška. Drovi, 
maloni šypsena žaidė storose paikos būtybės lūpose, ir kažkokia 
vaikiška išraiška švelnino beprotybę, kurią liudijo blausus, bu- 
kas žvilgsnis ir skubūs judesiai. Viena su pamišėliu atsidūrusi to- 
kioje vietoje, kur, žinoma, niekas neateitų į pagalbą, Konsuela 
ne juokais išsigando, nors beprotis be paliovos lankstėsi ir gera- 
širdiškai juokėsi. Kad jo nesuerzintų, ji nutarė atsakyti į jo svei- 
kinimus ir linkčiojimus, bet tuoj pat skubiai atsistojo ir išbalusi, 
virpėdama iš baimės nuėjo tolyn. | 

Pamišėlis nėjo iš paskos ir nieko nedarė, kad grąžintų ją. Jis 
tik užlipo ant Siaubo uolos ir, akimis sekdamas tolstančią Kon- 
suelą, vis dar mojavo jai kepure, šokinėjo, darė visokiausius 
judesius rankomis ir kojomis ir visą laiką vapeno kažkokį mer- 
ginai nesuprantamą čekišką žodį. Šiek tiek nutolusi nuo jo ir vėl 
padrąsėjusi, Konsuela atsigręžė, kad gerai apžiūrėtų jį ir išgirstų. 
Ji jau sau priekaištavo, kad išsigando vieno iš tų nelaimingųjų, 
kurių visada taip gailėjo; vos prieš valandėlę ji taip piktinosi ki- 
tais žmonėmis, kurie niekina juos, yra abejingi jiems. „Jis yra 
geraširdis beprotis, — nutarė ji,— gal net jis išprotėjo iš meilės. 
Tik ant tos prakeiktos uolos, prie kurios niekas nedrįsta prieiti 
ir kur demonai ir vaiduokliąi yra žmoniškesni už žmones, nes 
neveja šalin ir nedrumsčia jo linksmumo,— tik čia jis gali pasi- 
slėpti nuo tokių pat kaip jis nejautrumo ir paniekos. Bėdžiau 
žila barzda ir susimetęs į kuprą, tu juokiesi ir paikioji kaip ma- 
žas vaikas. Tikrai, Viešpats saugo ir laimina tave bedalį, jei 
siunčia linksmų minčių, o ne padarė įtūžusiu žmonių priešu, ko- 
kiu turėjai teisę tapti.“ 

Pamatęs, kad ji sulėtino žingsnį, ir tarsi supratęs geranorišką 
jos žvilgsnį, pamišėlis labai greitai ėmė kalbėti su ja čekiškai. 
Jo balsas buvo nuostabiai malonus, melodingas, visiškai neatitin- 
kantis bjaurios išvaizdos. Nesupratusi jo, Konsuela pamanė, jog 
Teikia duoti jam išmaldą, ir, išėmusi iš kišenės monetą, padėjo 
ant didelio akmens, bet pirma pakėlė ranką, kad jis matytų, kur 
ji ją deda. Tačiau pamišėlis ėmė dar labiau kvatoti ir, trindamas 
rankas, pasakė jai darkyta vokiečių kalba: 

— Be reikalo, be reikalo... Zdenkai nieko nereikia. Zdenka 
laimingas, labai laimingas! Zdenka turi paguodą, paguodą, paguo- 
dą... | 

Paskui, tarsi prisiminęs seniai ieškotą žodį, jis džiugiai sušu- 
ko visiškai aiškiai, nors ir labai netaisyklingai tardamas: 

— Consuelo, Consuelo, Consuelo de mi alma! 

Apstulbusi Konsuela sustojo ir kreipėsi į jį taip pat ispaniš- 
kai. k 

— Kodėl tu mane taip vadini? — sušuko ji.— Kas tau pasakė 
šį vardą? Ar tu supranti kalbą, kuria su tavimi šnekuosi? 

Veltui laukė Konsuela atsakymo į visus tuos klausimus — pa- 
mišėlis tik šokinėjo trindamas rankas, kaip labai savimi paten- 
kintas žmogus. Kol iki jos skriejo jo balsas, ji girdėjo, kaip jis 
įvairiausiai kartojo jos vardą, juokdamasis ir džiugiai šūkčioda- 
mas kaip mokytas paukštis; kuris tai lyg šaipydamasis taria iš- 
moktą žodį, tai čiulba. 

Grįždama į pilį, Konsuela visaip spėliojo. 

„Kas galėjo išduoti mano inkognito paslaptį? — klausė ji sa- 
ve.— Pirmas pasitaikęs laukinis žmogus, sutiktas toje dykynėje, 
šaukia mane mano tikruoju vardu! Gal šis pamišėlis yra matęs 
mane kur nors anksčiau? Tokie žmonės paprastai gyvena klajok- 
liškai; jis galėjo būti Venecijoje ir ten pamatyti mane." 

Bet veltui ji stengėsi atgaivinti atmintyje veidus visų elgetų 
ir valkatų, kuriuos buvo įpratusi nuolat matyti krantinėse ir 
Švento Morkaus aikštelėje,— Siaubo uolos pamišėlio veido tarp 
jų nebuvo. 

Tačiau kai jau ėjo pakeliamuoju tiltu, jai į galvą dingtelėjo 
labiau motyvuota ir įdomesnė spėlionė. Ji nutarė patikrinti savo 
įtarimus ir tyliai pasveikino save, kad pasivaikščiojimas nebuvo 
visai tuščias. 

Kai džiugių vilčių kupina Konsuela vėl atsidūrė susikrimtu- 
sios ir nešnekios šeimos draugijoje, ji ėmė sau priekaištauti, kad 
slapčiomis taip griežtai smerkė šių didžiai nusiminusių žmonių 
nejautrumą. Grafas Kristianas ir kanonisė beveik nevalgė pusry- 
čių, kapelionas taip pat neišdrįso rodyti savo apetito; Amalija, 
matyt, buvo labai prastos nuotaikos. Kai visi pakilo nuo stalo, 
senasis grafas priėjo prie lango, pažiūrėjo į smėliu pabarstytą 
takelį, einantį nuo upės, kuriuo galėjo grįžti Albettas, ir, minu- 
tėlę pastovėjęs, liūdnai palingavo galvą, tarsi sakydamas: „Dar 
viena diena, kuri prastai prasidėjo ir taip pat prastai baigsis“. 

Konsuela mėgino išblaškyti juos ir klavesinu pagrojo vieną 
naujausių Porporos bažnytinių kūrinių, kurių paprastai visi klau- 
sydavosi ypač žavėdamiesi ir įdėmiai. Ji kentėjo, kad, matyda- 
ma juos tokius prislėgtus, negali atskleisti jiems savo vilčių. Bet 
kai grafas pasiėmė knygą, o kanonisė, sėdusi siuvinėti, pasikvie- 

tė ją prie savo siuvinėjimo rėmelių, norėdama pasitarti, kokiais 
kryžiukais — baltais ar žydrais — siuvinėti rašto vidurį, visos 
Konsuelos mintys nejučia nukrypo į Albertą. Gal jis iš nuovar- 
gio ir bado miršta kur nors miške ir, neturėdamas jėgų rasti ke- 
lią, guli ant šalto akmens, užkluptas letarginio miego; o tuo me- 
tu, kai jam gresia pavojus tapti vilkų ir gyvačių auka, po mik- 
liais ir nepailstančiais romiosios Venceslavos pirštais audinyje 
skleidžiasi daugybė puikių gėlių, kurias retsykiais suvilgo slap- 
čiomis nuriedėjusi ašara. 

Kai tik Konsuelai pavyko užkalbinti suirzusią Amaliją, ji pa- 
klausė, kas tas keistai apsirengęs beprotis, kuris klaidžioja apy- 
linkėse ir, susitikęs su žmonėmis, juokiasi kaip vaikas. 

— A, tai Zdenka! — atsakė Amalija.— Argi jūs jo dar nema- 
tėte, kai eidavote pasivaikščioti? Jis nuolat visur slankioja, nes 
yra benamis. 


'— Šįryt aš ji pirmą kartą pamačiau,— atsakė Konsuela,— ir 
nutariau, kad jis yra nuolatinis Šrekenšteino gyventojas. 


— Tai štai kur jūs jau spėjote nulėkti anksti rytą! Aš pra- 
dedu manyti, mieloji Nina, kad ir jūs nesate viso proto: paryčiais 
vienai nuklysti į tas negyvenamas vietas, kur galima sutikti ką 
nors blogesnį už nepavojingą kvailelį Zdenką! 

— Pavyzdžiui, alkaną vilką? — šypsodamasi tarė Konsuela.— 
Man atrodo, barono, jūsų tėvo, karabinas padarė saugią visą 
apylinkę. 2 

— Svarbu ne vien laukiniai žvėrys, — atsakė Amalija.— Mū- 
sų vietovės nėra tokios saugios, kaip jūs manote: čia pilna pik- 
čiausių pasaulyje padarų — plėšikų ir valkatų. Neseniai pasi- 
baigę karai nuskurdino daugybę Žmonių ir atsirado daug elgetų, 
kurie įprato išmaldos prašyti su pistoletu rankoje. Be to, čia dar 
bastosi devynios galybės Egipto Čigonų. Prancūzijoje mums da- 
ro garbę ir vadina juos ,„bohemiečiais“, tarsi tie žmonės būtų kilę 
iš mūsų kalnų, kuriuos jie užplūdo vos atsidūrę Europoje. Iš vi- 
sur vejami, visų atstumti, jie būna bailūs ir labai malonūs susiti- 
kę su ginkluotu žmogumi, bet gali būti labai įžūlūs tokiai gražiai 
merginai kaip jūs, ir aš bijau, kad jūsų pomėgis leistis į rizikin- 
gus pasivaikščiojimus nesukeltų daugiau pavojaus negu galima 
tokiai protingai būtybei, kokią vaizduoja mieloji Porporina. 

— Mieloji baronaitė,— paprieštaravo Konsuela,— nors jūs ir 
manote, jog vilko dantys yra menkas pavojus, palyginti su ki- 
tais man gresiančiais, bet prisipažįstu, kad vilkų vis dėlto bijau 
kur kas labiau negu čigonų. Čigonai — seni mano pažįstami; ir 
apskritai — argi galima bijoti silpnų, vargingų, persekiojamų 
žmoniųt Man atrodo, aš visada mokėsiu pakalbėti su jais taip, 
kad pelnyčiau jų pasitikėjimą ir simpatiją. Kad ir kokie jie at- 
grasūs, apiplyšę, niekinami, aš negaliu nejausti jiems didžiausio 
gailesčio. 

— Bravo, mano mieloji! — sušuko Amalija vis labiau irzda- 
ma.— Jūs, pasirodo, kaip ir Albertas, mylite elgetas, plėšikus, pa- 
mišėlius, ir visai nenustebsiu, jei vieną gražų rytą pamatysiu, 
kaip jūs vaikštinėjate su mieluoju Zdenka, remdamasi, kaip ir 
Albertas, į jo gana purviną ir mažai patikimą ranką. 

Šie žodžiai Konsuelai buvo šviesos blykstelėjimas, kurio ieš- 
kojo nuo pat pokalbio su Amalija pradžios, ir dėl to ji susi- 
taikstė su kandžiu pašnekovės tonu. 

— Vadinasi, grafas Albertas draugauja su Zdenka? — paklau- 
sė ji patenkinta ir net nemėgindama to slėpti. | 

— Tai jo artimiausias, brangiausias bičiulis, — niekinamai šyp- 
sodamasi atsakė Amalija,— jo palydovas per pasivaikščiojimus, 
jo paslapčių patikėtinis ir, kaip kalbama, jo santykių su velniu 
tarpininkas. Tik Zdenka ir Albertas drįsta bet kada eiti ant Siau- 
bo uolos ir ten svarstyti absurdiškiausius religijos klausimus. Tik 
Albertas ir Zdenka nesigėdi sėdėti ant žolės su čigonais, kai šie 
sustoja poilsiui mūsų eglių paunksmėje, ir dalytis su jais šlykš- 
čiu valgiu, kurį šie žmonės taiso savo mediniuose dubenėliuose. 
Jie tai vadina „komunijos priėmimu“, ir, žinoma, ,„komunijos 
priėmimai“ čia būna įvairūs. Ką ir sakyti, geras vyras, geras my- 
limasis bus mano pusbrolis Albertas, kai ta pačia ranka, kurią 
ką tik spaudė maru užsikrėtusio čigono ranką, paims sužadėtinės 
ranką ir priglaus ją prie lūpų, neseniai gėrusių vyną iš vienos 
taurės su Zdenka! 

— Gal visa tai, ką jūs kalbate, ir įdomu,— tarė Konsuela,— 
bet aš ničnieko nesuprantu! 

— Taip yra dėl to, kad jūs nesidomite istorija, — paprieštara- 
vo Amalija, — ir nelabai klausėtės, ką jums pasakojau apie husi- 
tus ir protestantus. Kiek dienų plėšiausi, kad moksliškai paaiš- 
kinčiau savo pusbrolio paslaptingą elgesį ir keistas religines ap- 
eigas! Argi aš jums nesu sakiusi, kad didysis skilimas tarp husitų 
ir katalikų bažnyčios įvyko dėl dviejų komunijos formų? 
Bazelio susirinkimas nutarė, kad duoti pasauliečiams Kristaus 
kraujo vyno pavidalu yra šventybės išniekinimas (nuostabi iš- 
vada!), nes tas, kuris valgo jo kūną, kartu geria ir jo kraują! 
Suprantate? 

— Man atrodo, kad susirinkimo tėvai patys gerai nesuprato 
vieni kitų, — tarė Konsuela.— Kad būtų logiški, jie turėjo pasa- 
kyti, jog nereikia komunijos teikti vyno pavidalu, bet kodėl tai 
yra „šventybės išniekinimas“, jei, valgydami duoną, geria ir 
kraują? 

— Reikalas tas, kad husitai troško kraujo, ir susirinkimo tė- 
vai tai puikiai suprato. Jie taip pat troško šių žmonių kraujo, 
bet išsiurbti jį norėjo aukso pavidalu. Romos bažnyčia visada 
jautė alkį ir troškulį ir visada pasisotindavo tautų gyvybės sy- 
vais, varguolių darbu ir prakaitu. Varguoliai sukilo ir susigrąži- 
no savo kraują ir prakaitą — vienuolynų brangenybes ir vysku- 
pų mitras. Štai ir visa kivirčo esmė, bet, kaip jums jau sakiau, 

prie to dar prisidėjo nacionalinės nepriklausomybės troškimas 
ir neapykanta svetimšaliams. Nesutarimai dėl šventosios komuni- 
jos buvo tarsi kovos vėliava. Roma ir jos kunigai bažnyčiose 
naudojo auksines taures su brangakmeniais, o husitai, kaip ir ne- 
turtingi apaštalai, — medines; taip jie protestavo prieš katalikų 
bažnyčios prabangą. Štai kodėl Albertas, įsikalęs į galvą, kad 
taps husitu, nors dabar, tiesą sakant, visa tai nebeturi jokios 
prasmės ir jokios reikšmės, ir įsivaizdavo, jog tikrąjį Jano Hu- 
so mokymą išmano geriau negu pats Janas Husas, todėl sugal- 
voja įvairiausių komunijos formų ir pats priima komuniją prie 
vieškelių su visokiais stabmeldžiais, elgetomis ir silpnapročiais. 
Juk husitų manija buvo priimti komuniją bet kuriuo metu, bet 
kurioje vietoje ir su visais. | 

— Visa tai labai keista, — atsakė Konsuela,— ir, manau, grafo 
Alberto elgesį galima paaiškinti tik egzaltuotu patriotizmu, ku- 
ris, pripažįstu, jau virsta tikru kliedėjimu. Idėja gal ir turinin- 
ga, bęt formos, kurias jis jai suteikia, man atrodo esančios per- 
nelyg vaikiškos tokiam rimtam ir išsilavinusiam žmogui. Argi 
tikroji komunija nėra išmaldos kūrimas? Ką reiškia tuščios, at- 
gyvenusios apeigos, tikriausiai nesuprantamos ir tiems, kuriuos 
jis verčia dalyvauti jose? 

— Išmaldas Albertas dosniai dalija, ir tik duok jam valią, iš 
jo turto labai greitai nieko neliks. Tiesą sakant, man labai norė- 
tųsi, kad jis ištirptų jo elgetų rankose. 

— Kodėl gi? 

— O todėl, kad mano tėvas tada atsisakytų minties pratur- 
tinti mane, ištekindamas už to velnių apsėstojo. Noriu jums pa- 
sakyti, mieloji Porporina,— pridūrė Amalija gana piktai, — kad 
mano šeima dar neatsisakė šio patrauklaus plano. Tomis dieno- 
mis, kai mano pusbrolio smegenys buvo kiek prašviesėjusios, 
tarsi saulės spindulys būtų akimirką švystelėjęs pro juodus de- 
besis, tėvas vėl atkakliau spaudė mane negu galėjau iš jo ti- 
kėtis. Mes smarkokai susibarėme, ir po to, kaip matyti, buvo 
nutarta pamėginti įveikti mane nuobodžiu įkalinimu, kaip tvirto- 
vė įveikiama badu. Taigi, jei aš nusilpsiu, jei neteksiu jėgų ir 
nepakelsiu spaudimo, turėsiu tekėti už Alberto, ir tekėti prieš 
jo valią, prieš savo valią ir prieš trečios būtybės norą — ji apsi- 
meta, kad visa tai jai nesvarbu. 

— Na štai, — atsakė Konsuela juokdamasi— aš laukiau tos 
kandžios pašaipos, ir, žinoma, jūs šįryt malonėjote su manimi 
kalbėtis tik dėl to, kad galėtumėte man įgelti. Aš mielai ją pri- 
imu, nes šioje mažoje komedijoje, pakuždėtoje pavydo, matau 
jūsų prieraišumo grafui Albertui pėdsakus, ir, be to, tas pavy- 
das yra kur kas karštesnis negu norite prisipažinti. 

— Nina! — ryžtingai sušuko jaunoji baronaitė.— Jeigu taip 
manote, esate visai neįžvalgi, o jei jums malonu tai matyti, va- 
dinasi, menkai mane mylite. Tiesa, aš savavališka, galbūt išdidi, 
bet atvira. Jau jums sakiau, kad pirmenybė, kurią jums atiduo- 

da Albertas, mane nuteikia visai ne prieš jus, o prieš jį. Ji Žei- 
džia mano savimeilę, bet kartu teikia vilties, kad išsipildys ma- 
no noras. Man norėtųsi, kad dėl jūsų jis padarytų ką nors be- 
pIrotiška. Tada aš nebebūčiau suvaržyta ir galėčiau, nebesigai- 
lėdama jo, parodyti pasišlykštėjimą, kurį ilgai mėginau įveikti, 
bet galiausiai pajutau jau be jokio gailesčio ar meilės šešėlio. 

— Duok Dieve,— romiai atsakė Konsuela,— kad jūsų žodžiai 
būtų pykčio protrūkio padarinys ir netiesa! Antraip tai būtų la- 
bai rūsti tiesa ir, be to, labai žiauraus žmogaus lūpose. 

Amalijos kandumas ir karščiavimasis per pokalbį nepadarė 
didelio įspūdžio kilniai Konsuelos širdžiai. Jau po kelių minu- 
čių visos jos Mintys vėl buvo sutelktos į tai, kaip grąžinti Alber- 
tą jo šeimai, ir ši svajonė teikė naivaus džiugesio monotoniškam 
jos gyvenimui. Ji jai buvo tiesiog būtina, kad išvengtų gresian- 
čio ilgesio — negalės, visiškai nepažįstamos ir nebūdingos veik- 
liai ir darbščiai jos natūrai, — negalės, kuri galėjo tapti jai pra- 
žūtinga. Juk pasibaigus ilgai nuobodžiai pamokai su neklusnia 
ir neatidžia mokine jai nieko kito nebelikdavo, kaip lavinti sa- 
vo balsą ir tyrinėti senuosius meistrus. Bet ir ši jai niekada ne- 
atsibosdavusi paguoda labai dažnai būdavo negalima: nieko ne- 
nusitverianti, nenurimstanti Amalija nuolat įsiverždavo į jos 
kambarį ir savo tuščiais klausimais ir nevykusiomis pastabomis 
trukdydavo užsiėmimams. Kiti šeimos nariai buvo nepaprastai 
niūrūs. Jau praslinko penkios kankinančios dienos, 0 jaunasis 
grafas vis nesirodė, ir kasdien didėjo dėl to atsiradęs slogutis ir 
liūdesys. 

Kartą po pietų sode vaikštinėdama su Amalija, Konsuela ki- 
tapus griovio, skyrusio jas nuo laukų, staiga pamatė Zdenką. 
Atrodė, jis kalbėjo pats su savimi, ir, sprendžiant iš intonacijos, 
pasakojo sau kažkokią istoriją. Konsuela sustabdė savo palydovę 
ir paprašė ją išversti, ką ši keista būtybė kalbėjo. 

— Kaip aš galiu versti beprasmiškus paistalus, kur nėra jo- 


kio nuoseklumo? — gūžtelėjusi pečiais, atsakė Amalija.— Na, 
gerai, štai ką jis vapėjo, jei jums taip norisi žinoti: „Kartą buvo 
didelis kalnas, visai baltas, visai baltas, greta jo — didelis kal- 
nas, visai juodas, visai juodas, ir greta — dar vienas didelis kal- 
nas, visai raudonas, visai raudonas...“ Na, ar tai jums labai 
įdomu? 


— Galbūt, jei žinočiau tęsinį. Ak! Kažin ką atiduočiau, kad 
suprasčiau čekiškai! Aš noriu išmokti šią kalbą! 

— Tai nėra tokia lengva kalba kaip italų ir ispanų, bet jūs 
esate tokia stropi, kad jei imsitės, tikriausiai ją išmoksite. Jeigu 
jums tai suteiks malonumo, aš pamokysiu jus. 

— Jūs būsite tiesiog angelas! Bet tik su sąlyga, kad moky- 
toja jūs būsite kantresnė negu mokinė. O ką Zdenka sako dabar? 

— Dabar kalbasi jo kalnai: „Kodėl, raudonas kalne, visai 
raudonas, sugniužinai juodą kalną, visai juodą? O tu, baltas 

kalne, visai baltas, kodėl leidai sugniužinti juodą kalną, visai 
juodą?“ 

Čia Zdenka uždainavo silpnu, pašvagždusiu balsu, bet taip 
nuoširdžiai ir jausmingai, kad Konsuela susigraudino iki sielos 
gelmių. 

Jo daina buvo tokia: 

„Kalnai juodieji ir kalnai baltieji daug vandens jums rei- 
kės iš raudonojo kalno, kad išskalbtumėte savo rūbus. 

Jūsų rūbai, juodi nuo nusikaltimų ir balti nuo dykavimo, 
jūsų rūbai, sutepti melu, jūsų rūbai, spindintys puikybe. 

Bet štai jie išskalbti, kaip reikiant išskalbti, abu jūsų rūbai, 
nenorėję pakeisti savo spalvos. Štai jie susidėvėję, visai susidė- 
vėję, jūsų rūbai, nenorėję vilktis keliu! 

Štai visi kalnai raudoni, visai raudoni. Reikia visų dangaus 
vandenų, visų dangaus vandenų, kad juos nuplautų.“ 

— Kas tai? Improvizacija ar senovinė liaudies daina? — pa- 
klausė Konsuela savo draugę. 

— Kas gali tai žinoti? — atsakė Amalija.— Juk Zdenka — ne- 
nuilstantis improvizatorius ir labai talentingas liaudies daininin- 
kas. Mūsų valstiečiai labai mėgsta jo dainavimą, o jį laiko šven- 
tuojuų, manydami, kad jo beprotybė — ne įgimta nelaimė, o 
dangaus dovana. Jie jį maitina, rūpinasi juo; jei tik jis pano- 
Iėtų, gautų geriausią būstą ir būtų geriau už visus aprengtas. 
Visi vienas per kitą stengiasi įsivilioti jį į savo namus: juk ma- 
noma, kad jis atneša laimę ir lemia sėkmę. Dangų aptraukia de- 
besys, bet vos pasirodo Zdenka, visi lengviau atsikvepia ir kar- 
toja: „Viskas gerai! Čia krušos nebus!“ Jei derlius prastas — 
prašo Zdenką padainuoti, o kadangi savo dainose jis visada pra- 
našauja derlingus ir turtingus metus, tai visi guodžiasi ir laukia 
geresnės ateities. Bet gyventi Zdenka pas nieką nenori. Iš pri- 
gimties jis yra valkata, ir jį traukia į miškų tankynę. Taip ir 
nežinoma, kur jis nakvoja, kur slepiasi nuo šalčio ir audrų. Per 
dešimt metų nė karto niekas nematė, kad jis būtų ėjęs į kokius 
nors namus, išskyrus Milžinų pilį; jis tvirtina, kad visuose apy- 
linkės namuose — jo protėviai ir kad jam yra uždrausta rodytis. 
jiems. O Albertą jis lydi iki pat jo kambario; jis jam ištikimas 
ir nuolankus kaip Cinabras. Albertas — vienintelis žmogus, ku- 
Iiam paklūsta ši laukinė, nepriklausoma būtybė, ir jis gali vienu 
žodžiu nuslopinti neišsenkamą Zdenkos linksmumą, nutraukti 
nesibaigiančias jo dainas, nesiliaujantį plepėjimą. Šnekama, jog 
kadaise Zdenka turėjęs puikų balsą, bet pertempęs jį plepėda- 
mas, dainuodamas ir juokdamasis. Jis ne vyresnis už Albertą, 
bet atrodo kaip penkiasdešimtmetis. Jiedu buvo vaikystės drau- 
gai; tada Zdenka dar buvo tik pusprotis. Jis iš senos giminės; 
vienas iš jo protėvių net buvo gerai žinomas per husitų karą. 
Kadangi jaunystėje Zdenka turėjo gerą atmintį ir apskritai bu- 
vo gabus, tėvai, atsižvelgdami į silpną jo sveikatą, nutarė pada- 
Iyti jį vienuoliu. Ilgai jį matydavo vilkintį kažkokio skurdaus 

ordino vienuolyno brolio rūbą. Bet priversti jį paklusti vienuo-- 
lyno taisyklėms taip ir nepavyko: kai, būdavo, jį kartu su vie- 
nu iš vienuolių siunčia apeiti apylinkę ir surinkti aukas, o su 
jais — asilą, apkrautą tikinčiujų dovanomis, jis staiga palikdavo 
ir krepšį, ir asilą, ir vienuolį ir ilgam dingdavo miškuose. Kai 
Albertas leidosi kelionėn, Zdenka visiškai puolė į neviltį, nusi- 
vilko vienuolio rūbą, pabėgo iš vienuolyno ir tapo tikru valka- 
ta. Jo melancholija po truputį išsisklaidė, bet proto pragiedru- 
liai, kartais nušvisdavę jo nesveikose smegenyse, dingo visiems 
laikams. Jo kalba tapo nerišli, atsirado nesuprantamų keisteny- 
bių — žodžiu, jis visai išprotėjo. Bet kadangi jis visada blaivus, 
padorus ir taikingas, jį veikiau galima laikyti idiotu, o ne pa- 
mišėliu. Mūsų valstiečiai jį vadina ne kitaip kaip „Nevispročiu . 

— Viskas, ką jūs papasakojote apie šį nelaimingą žmogų, 
kelia simpatiją jam,— tarė Konsuela.— Aš norėčiau su juo pasi- 
kalbėti. Ar jis bent kiek kalba vokiškai? 

— Jis supranta tą kalbą ir net truputį šneka ja, bet, kaip 
ir visi čekų valstiečiai, nekenčia jos. Be to, jūs pati matote: 
jis taip įsisvajojęs, kad vargu ar atsakytų, jei jį ko nors pa- 
klaustumėte. 

— Tada pamėginkite užšnekinti jį jo gimtąja kalba ir at- 
kreipti jo dėmesį, — pasakė Konsuela. 

Amalija keletą kartų pašaukė Zdenką čekiškai, paklausė, 
kaip jo sveikata ir ar jam ko nors nereikia, bet jai taip ir nepa- 
sisekė nei priversti jį pakelti iki žemės nuleistą galvą, nei ati- 
traukti nuo žaidimo akmenukais. Jų jis turėjo tris: baltą, juo- 
dą ir raudoną. Jis paeiliui mėtė akmenis, stengdamasis vienu 
numušti kitus du, ir labai džiaugėsi, kai jie nukrisdavo. 

— Jūs matote, tai beprasmiška, — pasakė Amalija.— Jei nėra 
alkanas ir neieško Alberto, jis niekada su mumis nesikalba. Ir 
vienu, ir kitu atveju jis ateina prie pilies vartų. Jei jis tik alka- 
nas, jam atnešama tai, ko prašo, jis padėkoja ir nueina. O jei 
jis nori matyti Albertą, tai įeina į pilį, pasuka jo kambario link 
ir beldžiasi į duris, kurios jam visada atvertos. Jis ten praleidžia 
ištisas valandas — ramiai, tyliai, kaip baikštus vaikas, jei Alber- 
tas dirba; linksmai ir gyvai plepėdamas, kai šis nusiteikęs klau- 
sytis jo. Matyt, Zdenka mano mielojo pusbrolio niekada nevar- 
gina, ir šiuo atžvilgiu jis laimingesnis už visus mus, jo šeimos 
narius. 

— O kai grafas Albertas dingsta, kaip, pavyzdžiui, dabar, ar- 
gi Zdenka, kuris taip karštai jį myli, Zdenka, puolęs į neviltį, 
kai grafas išvyko į kelionę, Zdenka, neatskiriamas jo draugas, — 
argi jis tada nebūna sunerimęs? 

— Nė kiek. Tokiais atvejais jis tvirtina, kad Albertas išvyko 
pasisvečiuoti pas poną Dievą ir greitai grįš. Tą patį jis kalbėjo 
ir tada, kai galiausiai susitaikstė su Alberto kelione Europoje. 

— O ar jūs, brangioji Amalija, neįtariate, kad Zdenka galbūt 
turi daugiau pagrindo negu jūs visi būti ramus? Ar jums nie- 

kada nėra dingtelėję į galvą, kad Albertas yra atskleidęs Zden- 
kai savo paslaptį ir kad jo priepuolių arba letarginio miego me- 
tu Zdenka jį saugo? 

— Taip, mumš buvo atėjusi tokia mintis, ir mes ilgai stebė- 
jome jo veiksmus, bet jis, kaip ir jo globėjas Albertas, negali 
pakęsti, kai yra sekamas. Gudresnis už šunų persekiojamą lapę, 
jis kaskart įsigudrindavo visus apgauti, visus suklaidinti, panai- 
kinti visus pėdsakus. Matyt, jis, kaip ir Albertas, sugeba tapti 
nematomas, kada tik panori. Yra buvę atvejų, kai jis visų aki- 
vaizdoje pradingdavo, tarsi skradžiai žemės prasmegdavo, arba 
būdavo apgaubiamas neperregimo debesies. Bent jau taip tvir- 
tina mūsų tarnai ir pati tetulė Venceslava: kad ir kokia pamal- 
di, ji beveik taip pat kaip ir jie įsivaizduoja šėtono valdžią. 

— O jūs, mieloji baronaite? Juk jūs negalite tikėti tokiomis 
nesąmonėmis? 

— Aš esu tokios pat nuomonės kaip ir dėdė Kristianas. Jis 
mano, kad jei Albertui paslaptingai dingti padeda tik tas pami- 
šėlis, tai labai pavojinga pašalinti jį, ir mes, sekdami Zdenką ir 
sunkindami jo veiksmus, rizikuojame palikti Albertą daugeliui 
valandų ir dienų be priežiūros ir net be maisto, kurį jis gali 
gauti per Zdenką. Bet, dėl Dievo meilės, mieloji Nina, pakeiski- 
me pokalbio temą! Gana kalbėti apie tą idiotą! Jis toli gražu 
manęs taip nedomina kaip jus. Man baisiausiai atsibodo visi jo 
pasakojimai ir visos dainos, 0 nuo jo gergždžiančio balso man 
tiesiog ausis užsikimšti norisi. 

— Aš labai stebiuosi, — pasakė Konsuela, paklusdama ją ve- 
dančiai draugei,— kad jūs nepastebite nepaprasto jo balso gro- 
žio. O man jo balsas, kad ir koks silpnas, daro didesnį įspūdį 
negu garsiausių dainininkų balsai. 

— Taip yra dėl to, kad jums atsibodo grožis ir jus vilioja 
kažkas nauja. 

— Kalba, kuria jis dainuoja, nepaprastai švelni, — atkakliai 
gynė Konsuela,—ir jūs klystate jo melodijas laikydama monoto- 
niškomis; atvirkščiai, jos yra labai originalios ir kerinčios. 

— Tik ne man! Tos melodijos man siaubingai įkyrėjo. Iš pra- 
džių mane domino jo dainų turinys, kaip ir vietos gyventojai, 
aš maniau, kad tai yra senovinės liaudies dainos, įdomios isto- 
riniu požiūriu, bet jis kaskart kitaip dainuoja jas, taigi jos tuI- 
būt yra improvizacija. Ir netrukus nusprendžiau, jog neverta 
jų klausytis, nors mūsų kalniečiai ir įsivaizduoja, kad jose glūdi 
kažkokia simbolinė prasmė. 

Kai tik Konsuelai pavyko atsikratyti Amalijos, ji nubėgo į so- 
dą ir rado Zdenką sėdintį toje pačioje vetoje, ant griovio kraš- 
to, vis dar įsitraukusį į tą patį žaidimą. Įsitikinusi, kad nelai- 
mingasis slapta palaiko ryšius su Albertu, ji spėjo vogčiomis 
nubėgti į bufetinę ir išsinešti kruopmilčių ir medaus pyragėlį — 
pačios kanonisės kūrinį: ji įsidėmėjo, kad Albertas, kuris apskri- 
tai valgė labai mažai, mieliau pasirinkdavo — tikriausiai negal- 

vodamas — šį valgį, kurį teta sūnėnui ypač atsidėjusi ruošdavo. 
Konsuela suvyniojo pyragėlį į baltą nosinaitę ir, norėdama per- 
mesti jį per griovį Zdenkai, pašaukė jį. Kadangi jis, matyt, ne- 
buvo nusiteikęs klausytis jos, ji prisiminė, su kokiu užsidegimu 
jis šūkčiojo jos vardą, ir ištarė jį garsiai, pirmiausia vokiškai. 
Ždenka, rodės, išgirdo ją, bet, tą minutėlę būdamas melancho- 
liškai nusiteikęs, nežiūrėdamas į ją palingavo galvą ir atsidusęs 
pakartojo taip pat vokiškai: ,„Paguoda, paguoda“, tarsi sakytų: 
„Paguodos aš nebesitikiu". 

— Konsuela,— tada ištarė jauna mergina, norėdama pažiūrė- 
ti, ar jos ispaniškas vardas nesukels Zdenkai to džiaugsmo, ku- 
Iį jis rodė šįryt kartodamas jį. 

Zdenka tučtuojau liovėsi žaidęs akmenukais ir džiugus, spin- 
duliuojantis ėmė straksėti ir šokinėti, mėtydamas į orą kepurę, 
tiesdamas jai per griovį rankas ir kartu kažką gyvai murmenda- 
mas čekiškai. 

— Albertas! — vėl sušuko Konsuela ir numetė jam pyragėlį. 

Zdenka juokdamasis pakėlė jį neišskleisdamas nosinaitės ir 
vėl ėmė be paliovos kalbėti, bet Konsuela, deja, nieko nesupra- 
to. Ji ypač stengėsi įsiminti vieną frazę, kurią jis vis kartojo 
žemai nusilenkdamas jai. Muzikinė klausa jai padėjo tiksliai iš- 
girsti žodžių tarimą. Kai tik Zdenka pasileido bėgti, ji tučtuojau 
savo užrašų knygelėje itališkomis raidėmis užsirašė tą frazę, kad 
paskui paprašytų Amaliją paaiškinti. Bet kol Zdenka dar nebu- 
vo dingęs iš akių, jai kilo noras nusiųsti Albertui ką nors, kas 
jam subtiliau parodytų jos palankumą, ir ji vėl pašaukė pamišė- 
lį; paklusęs jos kvietimui, šis grįžo, ir ji, atsegusi nuo diržo vos 
prieš valandą oranžerijoje nuskintų šviežių ir kvapnių gėlių 
puokštelę, numetė ją Zdenkai. Jis pakėlė puokštelę, vėl ėmė 
lankstytis, kažką šūkčioti, strikinėti ir pagaliau dingo tankiuose 
krūmuose, pro kuriuos, regis, nė kiškis neprasibrautų. Konsuela 
keletą sekundžių iš šakų viršūnėlių švylavimo pietryčių kryp- 
timi stebėjo, kur jis taip greitai bėga, bet atskriejęs vėjelis pa- 
siūbavo viso krūmyno šakas ir sutrukdė jai stebėti; tada ji grįžo 
namo, dar tvirčiau pasiryžusi pasiekti užsibrėžtą tikslą. 

Kai Konsuela paprašė Amaliją išversti užrašų knygelėje už- 
sirašytą ir atmintyje įstrigusią frazę, ši pasakė, kad ničnieko ne- 
supranta, nors pažodžiui išvertus frazė reiškia: „tegul nusi- 
lenkia tau nuskriaustasis!" 

— Galbūt, — pridūrė ji,— jis turi galvoje Albertą ar save pa. 
tį, nes mano, jog jie yra nuskriausti, kadangi laikomi pamišė- 
liais: juk jie patys mano esą vieninteliai protingi žmonės pasau- 
lyje. Bet ar verta bepročio kalbose ieškoti prasmės? Dievaži, tas 
Zdenka jus domina kur kas labiau negu yra vertas. 

— Visose šalyse yra liaudies prietaras, — atsakė Konsuela,— 
kad pamišėliai būna apdovanoti didesniu įžvalgumu, nepasiekia- 
mu praktiškiems ir šaltiems protams. Aš turiu teisę paisyti savo 
luomo prietarų ir negaliu patikėti, kad beprotis šiuos mums ne- 
suprantamus žodžius kalbėjo atsitiktinai. 

— Pamėginkime paklausti kapelioną,— pasakė Amalija.— Jis 
daug nusimano apie visokius šių apylinkių liaudies posakius, se- 
novinius ir dabartinius. Gal jis mums paaiškins ir šiuos žodžius. 

Ir tuoj pat pribėgusi prie dvasininko paprašė jį paaiškinti 
Zdenkos frazę. 

Bet šie jai nesuprantami žodžiai pritrenkė kapelioną. 

— Dieve maloningasis! — sušuko jis baldamas.— Kur jūsų 
šviesybė galėjo išgirsti tokią šventvagystę? 

— Nors tai ir šventvagystė, aš nesuprantu jos,— juokdamasi 
atsakė Amalija, — štai todėl ir laukiu jūsų vertimo. 

— Pažodžiui, taisyklinga vokiečių kalba, čia ir yra tai, ką 
jūs, baronaite, ką tik pasakėte: „Tegul nusilenkia tau nuskriaus- 
tasis!" Bet jei norite žinoti, ką ši frazė reiškia to stabmeldžio, 
kuris ją pasakė, lūpose, ji reiškia... aš vos ryžtuosi ją ištarti: 
„Tebūnie velnias su tavimi!“ 

— Arba tiesiog: „Eik velniop!“ — dar labiau leipo juokais 
Amalija.— Ką ir sakyti, — kalbėjo toliau,— labai malonu! Štai ką 
galima išgirsti, mieloji Nina, kai kalbiesi su pamišėliu! Žinoma, 
jūs nesitikėjote, kad Zdenka, meiliai šypsodamasis ir rodydamas 
linksmas grimasas, gali jums pasakyti tokį nemandagų linkė- 
jimą? 

— Zdenka! — sušuko kapelionas.— Vadinasi, tai pasakė mū- 
sų apgailėtinas idiotas? Na, dėkui Deivui, o aš, prisipažįstu, išsi- 
gandau, ar ne kas kitas... Ir visai be reikalo... Tai galėjo iš- 
lėkti tik iš Zdenkos galvos, prikimštos šlykščių senovinių ere- 
Zijų. Kur jis juos ima — visus tuos seniai pamirštus, niekam 
nežinomus dalykus? Tik nelabasis gali jam tai įkvėpti. 

— Bet juk tai tiesiog bjaurus keiksmas, paplitęs tarp visų 
tautybių prastų žmonių,— paprieštaravo Amalija, —ir katalikai 
šiuo atveju nėra išimtis. 

— Jūs klystate, baronaite,— psakė kapelionas, — pamišėlio lū- 
pose tai anaiptol ne prakeiksmas. Priešingai, jais reiškiama pa- 
garba, palaiminimas — štai kas nusikalstama! Ši šlykštynė atsi- 
rado atgrasioje lolardų sektoje, iš kurios savo ruožtu kilo val- 
densų sekta, o iš šios — husitai. .. 

— O iš jų atsirado dar daugybė kitų sektų, — pridūrė Amali- 
ja, dėdamasi rimta, kad pasišaipytų iš gerojo dvasininko.— Bet 
paaiškinkite mums, pone kapelione,— tęsė ji, — kaip siunčiant ar- 
timąjį velniop galima padaryti jam paslaugą? 

— Matote, anot lolardų, šėtonas nebuvo žmonijos priešas, o 
priešingai, jis buvo jos globėjas ir užtarėjas. Jie įsivaizdavo, 
kad jis yra neteisybės ir pavydo auka. Pasak jų tikėjimo, ar- 

kangelas Mykolas ir kiti dangaus valdovai, nutrenkę šėtoną į 
pragarą, buvo tikros piktosios dvasios, o Belzebubas, Liuciferis, 
Astarotė, Astartė ir kitos pragaro išperos — pati nekaltybė ir 
šviesa. Lolardai tikėjo, kad Mykolo ir šauniosios jo kareivijos 
galybė greitai baigsis, šėtonas su savo prakeiktais sėbrais atgaus 
savo teises ir grįš į dangų. Žodžiu, jie pripažino nuodėmingąjį 
šėtono kultą ir susitikę sveikindavo vieni kitus štai šiais Žo- 
džiais: „Tegul nusilenkia tau nuskriaustasis!“, tai yra: „Tas, kurį 
atstūmė ir neteisėtai pasmerkė, tegul globoja tave ir padeda 
tau". 

— Taigi, — springdama iš juoko pratarė Amalija,— dabar ma- 
no brangioji Nina yra puikiai globojama, ir aš nenustebsiu, jei 
mums greitai reikės griebtis užkeikimų, kad padėtume jai atsi- 
kratyti Zdenkos kerų poveikio. | 

Šis juokas šiek tiek sutrikdė Konsuelą. Ji nebuvo visai tikra, 
kad velnias — tai vaizduotės padarinys, o pragaras — poetiškas 
pramanas. Galimas daiktas, kapeliono pasipiktinimas ir baimė 
būtų padarę jai didesnį įspūdį, jei šis, garsaus Amalijos kvato- 
jimosi išvestas iš pusiausvyros, tą valandėlę nebūtų atrodęs taip 
juokingai. Sunerimusi, vienų prietaringumo ir kitų netikėjimo 
sujaudinta, Konsuela tą vakarą vos ne vos sukalbėjo reikiamas 
maldas. Į jos vaikystės metų tikėjimą įsibrovė abejonės. Iki 
šiol ji nekritiškai žiūrėjo į religiją, o dabar sujaudintas jos pro- 
tas jau nebesitenkino religinėmis dogmomis — jis stengėsi su- 
vokti jų- prasmę. ,,„Venecijoje,— galvojo ji, — esu mačiusi dvejo- 
pą dievobaimingumą. Vienokį — vienuolių ir liaudies; galbūt jis 
net nueina per toli ir dėl jo, be tikėjimo religiniais sakramentais, 
egzistuoja įvairūs prietarai, nieko bendro su tais sakramentais 
neturintys: jie tiki kažkokį Orką (lagūnų velnią), raganas Ma- 
lamokas — aukso ieškotojas, horoskopais, apžadais, duodamais 
šventiesiems ne tik nedievotais, bet kartais net nedorais reika- 
lais; kitas dievobaimingumo tipas — aukštosios dvasininkijos ir 
aristokratijos, jis yra gryna veidmainystė. Juk šie Žmonės baž- 
nyčią lanko kaip teatrą — kad pasiklausytų muzikos, patys pasi- 
rodytų ir į kitus pažiūrėtų; jie iš visko šaiposi ir nemąsto jokiais 
religijos klausimais, nes yra įsitikinę, kad religijoje nėra nieko 
rimto, kad ji nieko neįpareigoja ir kad svarbu tėra išorinė forma 
ir paprotys. Andzoletas visai nebuvo religingas. Tai buvo vie- 
nas iš man skaudžių dalykų, ir dabar matau, jog buvau teisi, 
kai baiminausi dėl jo netikėjimo. O mano mokytojas Porpora... 
ką jis tiki? Nežinau... Jis niekada nėra man to prisipažinęs, bet 
graudžiausiomis ir iškilmingiausiomis mano gyvenimo minytėmis 
man kalbėjo apie Dievą ir apie su juo susijusius dalykus. Jo žo- 
džiai darė didžiulį įspūdį, bet palikdavo tik baimę ir netikrumą. 
Jis tikriausiai tikėjo pavydų ir valdingą Dievą, genialumo ir 
įkvėpimo suteikiantį tik tiems žmonėms, kurie dėl savo išdidumo 
atsisako į save panašių žmonių liūdesio ir džiaugsmo. Mano šir- 

dis nepripažįsta tokios rūsčios religijos, ir aš negaliu mylėti Die- 
vo, kuris man draudžia mylėti. Kuris gi Dievas yra tikrasis? Kas 
man paaiškins? Mano vargšė motina buvo dievobaiminga, bet 
kiek vaikiškos stabmeldystės buvo jos tikėjime! Į ką gi tikėti 
ir ką manyti? Ar aš kartu su nerūpestingąja Amalija pasakysiu, 
kad protas yra vienintelis Dievas? Bet ji nepažįsta net ir to Die- 
vo — tai ko gi ji gali mane išmokyti? Juk sunku rasti mažiau 
išmintingą Žmogų. Ar galima gyventi be tikėjimo? Kam tada ir 
gyventi? Dėl ko aš dirbsiu? Kodėl aš, nieko visame pasaulyje ne- 
turinti, privalau būti gailiaširdė, gera, sąžininga, kilniadvasė, drą- 
si, jei pasaulyje nėra aukščiausiosios būtybės, išmintingos, kupi- 
nos meilės, kuri įvertina mano poelgius, padeda man, pritaria, 
saugo ir laimina mane? Ir kur gyvenime pasisemti jėgų ir 
džiaugsmo tiems žmonėms, kurie neturi vilties, neturi ineilės, 
esančios aukščiau visų žmogaus paklydimų ir nepastovumo?“ 

„O aukščiausioji galia! — sušuko ji iš širdies gelmių, užmir- 
šusi įprastas maldos formules.— Pamokyk mane, ką turiu daryti! 
O aukščiausioji meile! Pamokyk mane, ką turiu mylėti! O aukš- 
čiausiasis pažinime! Pamokyk mane, į ką turiu tikėti!" 

Paskendusi maldoje ir mintyse, Konsuela nepastebėjo, kaip 
prabėgo laikas, ir buvo jau gerokai po vidurnakčio, kai ruošda- 
masi eiti gulti ji pažvelgė pro langą į mėnesienos užlietą apylin- 
kę. Vaizdas pro jos langą dėl arti esančių kalnų buvo neplatus, 
bet vietovė — labai graži. Siauru vingiuotu slėniu tekėjo srau- 
nus kalnų upelis. Slėnį juosusios įvairaus aukščio kalvos, papė- 
dėje apžėlusios pievine žole ir užstojusios horizontą, keliose vie- 
tose tarsi prasiskyrė, sudarydamos tarpeklius, pro kuriuos ma- 
tėsi kiti tarpekliai ir kiti kalnai, statesni, ištisai apaugę tamsiomis 
eglėmis. Už tų liūdnų, niūrių kalnų švietė nudilęs mėnulis, 
bet visa apylinkė — amžinai žali spygliuočių miškai, stačiakran- 
čio upelio vanduo, samanomis ir gebenėmis apžėlusios uolos,—. 
viskas skendėjo tamsoje. 

Lygindama šį peizažą su visais tais, kuriuos buvo mačiusi 
vaikystėje, Konsuela staiga pagalvojo (ši mintis seniau nebuvo 
šovusi jai į galvą), kad kraštas, kurį dabar mato, jai visai nėra 
naujas —ar dėl to, kad kitados yra buvusi šioje Čekijos dalyje, 
ar dėl to, kad šios vietos buvo be galo panašios į kažką jos 
anksčiau matyta. 

„Mes su motina tiek klajojome, kad nėra nieko nuostabaus, 
jei čia kadaise jau esu buvusi,— galvojo ji.— Aš aiškiai prisime- 
nu Drezdeną ir Vieną. Visai galimas daiktas, kad, keliaudamos 
iš vienos sostinės į kitą, mudvi perėjome Čekiją. Gal tada -mus 
priglaudė vienoje iš šios pilies daržinių, o dabar mane čia priima 
kaip žymią sinjorą? O gal tada mums už dainavimą duonos ga- 
galėlį duodavo tose pačiose pirkelėse, prie kurių durų dabar Zden- 
ka tiesia ranką, dainuodamas savo senovines dainas? Iš esmės, 
tas Zdenka — klajojantis artistas, mano draugas ir lygus man, 
nors dabar ir sunku tuo patikėti!" 

Tą akimirką jos žvilgsnis nuklydo į Šrekenšteiną, kurio vir- 
šūnė buvo iškilusi virš artimesnių kalnų, ir jai pasirodė, kad 
tą šiurpulingą vietą gaubia rausva šviesa, vos vos nudažiusi ir 
skaidrią dangaus žydrynę. Ji ėmė įdėmiai žiūrėti ten, ir ta ne- 
aiški atošvaistė, tai blėstanti, tai sužioruojanti, pagaliau tapo 
tokia ryški, kad jos jau niekaip nebebuvo galima laikyti regėji- 
mo apgaule. Galbūt ten laikiną prieglobstį rado klajojantys či- 
gonai ar plėšikai? Viena nekėlė abejonių: šią minutę ant Šre- 
kenšteino buvo gyvų žmonių. Naiviai ir karštai pasimeldusi 
tiesos dievybei, Konsuela visai nenorėjo tikėti fantastiškų pik- 
tų būtybių egzistavimu, nors, anot žmonių šnekų, jos gyveno 
ant tos uolos. Greičiausiai Zdenka užkūrė ten laužą, kad sušiltų 
nuo nakties šalčio. O jei ten tikrai buvo Zdenka, tai gal sausos 
miško šakos šią minutę liepsnoja, kad sušildytų Albertą? Žmonės 
ne kartą yra matę tą šviesą ant Šrekenšteino. Apie ją visada 
buvo kalbama su siaubu, jos pasirodymas buvo siejamas su kaž- 
kuo antgamtiškų. Visi nuolat tvirtino, kad ta šviesa sklinda iš 
senojo Žižkos ąžuolo užburto kamieno. Bet ,„Husito“ nebėra, jis 
guli griovos dugne, o raudona šviesa kaip ir anksčiau spingsi 
kalno viršūnėje. „Kaipgi tas paslaptingas švyturys nepaskatina 
artimųjų ieškoti galimos Alberto užuoglaudos?" 

„Ak, ta dievobaimingų sielų apatija! — pagalvojo Konsuela.— 
Kas tai — Apvaizdos geradarybė ar vangių natūrų bejėgiškumas?" 
Ji tuoj pat paklausė save, ar jai užtektų drąsos vienai tokiu 
vėlyvu metu eiti ant Šrekenšteino? Ir nutarė, kad, žinoma, iš gai- 
lestingumo eitų. Beje, toks sprendimas jau nebuvo susijęs su 
jokia rizika: tvirti pilies užraktai jos ketinimą darė neįgyvendi- 
namą. 

Rytą atsibudusi, ji greitai nubėgo ant Šrekenšteino. Ten bu- 
vo tylu ir tuščia. Žolė aplink Siaubo uolą nebuvo sutrypta, ne- 
buvo nė jokių laužo žymių, jokių naktinių svečių pėdsakų. Iš vVi- 
sų pusių apėjusi uolą, ji niekur nieko nerado. Ji ėmė šaukti 
Zdenką, paskui pamėgino sušvilpti, tikėdamasi išgirsti Cinabro 
lojimą, keletą kartų visomis kalbomis, kokias tik mokėjo, sušuko 
Konsuelos vardą, sugiedojo keletą Ispanijos himno frazių ir net 
padainavo Zdenkos čekišką dainą, kurią puikiai įsiminė. Atsako 
nebuvo. Sausų samanų traškėjimas po jos kojomis ir tylus pa- 
slaptingų vandenų po uolomis gurgenimas — tik tokius garsus 
ji išgirdo. 

Pavargusi nuo bevaisių paieškų, ji atsisėdo ant uolos truputį 
atsikvėpti, ir jau rengėsi eiti, kai staiga prie savo kojų pamatė 
nuvytusį ir susilamdžiusį rožės žiedlapį. Ji pakėlė jį, išlygino II 
įsitikino, kad šis žiedlapis galėjo būti tik iš tos puokštės, kurią 
numetė Zdenkai,— juk kalnuose rožės neaugo, o ir metų laikas 
buvo ne tas; rožės kol kas žydėjo tik pilies oranžerijose. Šis 
menkas radinys paguodė Konsuelą: jos pasivaikščiojimas galiau- 
siai nebuvo toks nesėkmingas, kaip jai iš pradžių pasirodė, ir 

ji dar labiau tikėjo, kad Alberto reikia ieškoti ant Šrekenš- 
teino. 

Bet kyla klausimas, kurioje neprieinamoje šio kalno oloje 
jis galėjo slėptis? Matyt, ten jis buvo ne visą laiką arba tą minu- 
tę miegojo letarginiu miegu. Galimas daiktas, buvo ir kitaip: 
Konsuela apsiriko, kad jos balsas turi jam tokią galią, ir tada 
jo parodytas susižavėjimas buvo ne kas kita kaip beprotybės pa- 
darinys, ir iš to susižavėjimo dabar jo atmintyje nebeliko jokio 
pėdsako. Gal dabar jis mato ją, girdi ir juokiasi iš jos, su panie- 
ka žiūrėdamas į bergždžias pastangas. 

Taip pagalvojusi Konsuela pajuto, kaip karštas raudonis nu- 
plieskė skruostus, ir ji greitai nuėjo tolyn nuo Šrekenšteino; ji 
beveik davė sau žodį daugiau niekada čia nebegrįžti. Vis dėlto 
ant uolos paliko iš namų pasiimtą mažą pintinėlę su vaisiais. 

Bet kitą dieną ji rado pintinėlę toje pačioje vietoje nepalies- 
tą. Net vaisius dengusių lapų niekas nepalietė, net iš smalsumo. 
Vadinasi, arba jos dovanos nepriėmė, arba nei Albertas, nei 
Zdenka nebuvo čia atėję. O tuo tarpu raudoni eglišakių laužo 
atšvaitai vėl visą naktį apšvietė kalno viršūnę. 

Konsuela iki pusryčių nėjo miegoti ir stebėjo tą slėpiningą 
reiškinį. Ji keletą kartų pastebėjo, kaip šviesa tai blėso, tai ryš- 
kėjo, tarsi kažkieno rūpestinga ranka būtų globojusi ją. Čigonų 
apylinkėje niekas nematė. Svetimų žmonių miške taip pat ne- 
pasirodė. O valstiečiai, kuriuos Konsuela klausinėjo apie nuosta- 
biąją šviesą, sklidusią nuo uolos, visi kaip vienas darkyta vokie- 
čių kalba jai atsakydavo, kad nedera kišti nosies į tokius daly- 
kus ir nereikia domėtis ta šviesa. 

Tuo tarpu jau praslinko net devynios dienos, kai prapuolė 
Albertas. Dar niekada jis nebuvo dingęs taip ilgai, ir tai, o kar- 
tu ir pikta lemiančios pranašystės dėl jo trisdešimtmečio, žinoma, 
negalėjo kelti jo šeimai labai džiugių vilčių. Dabar jau visi ėmė 
jaudintis. Grafas Kristianas be paliovos gailiai dūsavo, baronas 
vykdavo į medžioklę, bet nė nemanė šaudyti laukinių žvėrių, 
kapelionas kalbėjo kažkokias ypatingas maldas. Amalija nedrįso 
nei plepėti, nei juoktis, o kanonisė, išbalusi, nusilpusi, apleido 
ūkio reikalus, užmiršo siuvinėti, nuo ryto iki vakaro kalbėdama 
IOžančių vis degiojo mažytes žvakeles priešais Dievo Motinos 
paveikslą ir atrodė dar labiau sukumpusi negu paprastai. 

Konsuela įsidrąsino pasiūlyti atidžiai apieškoti Erekenšteiną. 
Ji prisipažino, kad jau pati pradėjo paiešką, o kanonisei slapta net 
papasakojo apie rožės žiedlapį ir savo naktinius švytinčios kal- 
no viršūnės stebėjimus. Bet tai, ką sumanė daryti kanonisė, pri- 
vertė Konsuelą pasigailėti savo atvirumo. Venceslavos pla- 
nas buvo toks: susekti Zdenką, prigąsdinti jį, penkiasdešimt 
žmonių apginkluoti deglais ir šautuvais ir paprašyti kapelioną 
ant nelemtos uolos ištarti baisius užkeikimus, o Hanso ir drąsiau- 
sių savo talkininkų lydimas baronas tuo pačiu laiku, vidurnaktį, 
turėjo apsiausti Šrekenšteiną. Jei tokių veiksmų būtų imtasi, vis- 

kas tikrai baigtųsi visiška Alberto beprotybe, o gal net baisiu 
pamišimu. Konsuelai pavyko įkalbinėjimais ir prašymais įtikinti 
Venceslavą atsisakyti šio plano ir nieko nedaryti pirma nepasi- 
tarus su ja. Ir štai ką ji galiausiai pasiūlė kanonisei: naktį kartu 
su ja nueiti ant Šrekenšteino viršūnės (jas per tam tikrą atstu- 
mą lydėtų kapelionas ir Hansas) ir iš arti pažiūrėti į tą paslaptin- 
gą šviesą. Tačiau toks žygdarbis kanonisei pasirodė esąs per sun- 
kus — ji buvo įsitikinusi, kad ant Siaubo uolos velniai rengia 
puotas, — ir Konsuela pasiekė tik viena: vidurnaktį jai atidarys 
pilies vartus, ir baronas su keliais savanoriais tarnais tylutėliai 
beginkliai eis paskui ją. Šį mėginimą rasti Albertą jie nutarė 
nuslėpti nuo grafo Kristiano: senatvė ir silpna sveikata neleido 
jam šaltą naktį dalyvauti tokioje kelionėje, o sužinojęs apie 
ją jis taip pat būtinai norėtų prisidėti prie kitų. 

Viskas buvo padaryta kaip norėjo Konsuela: baronas, kape- 
lionas ir Hansas ėjo jai iš paskos per šimtą žingsnių. Ji žengė 
viena ir drąsiai, kaip Bradamanta, užkopė į Šrekenšteiną. Bet 
kuo arčiau ji buvo, tuo labiau blėso šviesa, kuri, kaip jai atrodė, 
skverbėsi iš viršutinio kalno plyšių, ir kai mergina pasiekė ke- 
terą, visas kalnas nuo viršaus iki apačios skendėjo gūdžioje tam- 
soje. Aplinkui viešpatavo tyla ir šiurpi vienatvė. Konsuela pa- 
šaukė Zdenką, Cinabrą ir, virpėdama, net patį Albertą. Niekas 
neatsiliepė, tik aidas kartojo jos netvirtai skambėjusį balsą. 

Susikrimtusi grįžo ji pas savo palydovus. Šie ėmė liaupsinti 
jos narsą ir net išdrįso patys apžiūrėti jos ką tik apleistas vietas, 
bet nesėkmingai. Tylėdami jie grįžo į pilį. Kanonisė, laukusi prie 
slenksčio, išklausė jų pasakojimą ir neteko paskutinės vilties. 

Kai geroji Venceslava, didžiai nuliūdusi, padėkojo Konsuelai 
ir pabučiavo ją į kaktą, mergina tylutėliai nuėjo į savo kambarį 
bijodama pažadinti Amaliją, nuo kurios nuslėpė šią naktinę 
žvalgybą. Konsuela gyveno antrame aukšte, o kanonisės kamba- 
rys buvo pirmame. Lipdama laiptais, Konsuela išmetė žvakę, 
kuri užgeso jai nespėjus pakelti jos; mergina nutarė eiti be 
žvakės, juoba kad jau švito. Bet ar dėl to, kad buvo nepaprastai 
susijaudinusi, ar dėl to, kad įtampa, per didelė moteriai, palaužė 
jos drąsą, ji taip sutriko, jog, užlipusi iki savo aukšto, nesustojo, 
lipo toliau ir pateko į trečio aukšto koridorių; čia beveik tie- 
siai virš jos kambario buvo Alberto kambarys. Tačiau prie įėji- 
mo ji sustojo ir visa nustėro iš siaubo, pamačiusi priešais save 
siaurą juodą šešėlį,- kuris be garso, tarsi neliesdamas kojomis 
grindų, įsmuko į tą kambarį, į kurį ėjo ji pati, manydama, jog 
tai jos kambarys. Kad ir kokia išsigandusi buvo, Konsuelai vis 
dėlto užteko šaltakraujiškumo nužvelgti tolstančią figūrą, ir ji 
tuoj paryčio prieblandoje atpažino Zdenkos veidą ir keistus jo 

rūbus. Bet kodėl jis tokiu metu brovėsi į jos kambarį ir kokią 
užduotį turėjo? Šią minutę ji nesiryžo susitikti jo akis į akį 
ir leidosi žemyn, pas kanonisę. Atsidūrusi antrame aukšte, ji 
atpažino savo koridorių ir savo kambario duris ir tik čia suprato, 
kad Zdenka ėjo į Alberto kambarį. | 

Dabar, kai nusiramino ir galėjo blaiviai samprotauti, jos gal- 
voje knibždėjo tūkstančiai spėlionių. Kaip šis žmogus naktį ga- 
lėjo patekti į pilį, jei viskas aplinkui užrakinta ir kanonisė kas 
vakarą kartu su tarnais apžiūri visus namus? Zdenkos pasirody- 
mas patvirtino ankstesnį jos spėjimą, kad pilyje yra kažkoks 
slaptas išėjimas ir gal net niekam nežinomas požeminis kelias, 
jungiantis pilį su Šrekenšteinu. Nubėgusi iki kanonisės kamba- 
rio, Konsuela pasibeldė į duris. Senutė jau buvo užsirakinusi sa- 
vo kambarėlyje; atidariusi merginai duris ir pamačiusi ją iš- 
blyškusią, be žvakės, ji išsigandusi sušuko. 

— Nusiraminkite, brangioji sinjora,— ištarė Konsuela.— Vėl 
atsitiko keistas dalykas, nors ir visai nebaisus: aš ką tik mačiau, 
kaip Zdenka įėjo į grafo Alberto kambarį. 

— Zdenka? Jūs kliedite, mano vaike! Kaip jis galėjo įeiti? 
Aš visas duris užrakinau rūpestingai kaip visada ir pati saugo- 
jau visą laiką, kol jūs buvote ant Šrekenšteino. Tiltas buvo pa- 
keltas, o kai jūs įėjote į pilį, mano akivaizdoje jį vėl pakėlė. 

— Kad ir kaip ten būtų, sinjora, bet Zdenka yra grafo Alber- 
to kambaryje. Jūs pati galite tuo įsitikinti, jei norite. 

— Tuoj pat einu ir išveju jį, kaip jis ir nusipelnė, — atsakė 
kanonisė.— Tikriausiai tas pusprotis įsibrovė čia dieną. Bet ko 
jam reikia? Turbūt jis ieško Alberto arba laukia jo. Štai jums. 
įrodymas, mano brangioji, kad jis ne geriau už mus žino, kur 
yra Albertas. 

— Bet vis dėlto eikime ir išklausinėkime jį, — primygtinai pra- 
šė Konsuela. 

— Minutėlę, vieną minutėlę,— pasakė kanonisė. Ruošdamasi 
eiti miegoti, ji buvo Nnusivilkusi du sijonus ir dabar manė, kad, 
lįkusi tik su trimis, yra per lengvai apsirengusi— Juk aš nega- 
liu, mieloji, taip pasirodyti vyriškiui. Tuo tarpu nueikite pas 
kapelioną arba mano brolį baroną — nesvarbu, kurį pirmą sutik- 
site. Mes negalime rizikuoti ir vienos eiti pas pamišėlį... Ak, 
Dieve mano! Ką gi aš! Nė nepamaniau, kad tokiai jaunutei mer- 
ginai nepadoru belstis pas vyriškius... Tuojau! Tuojau! Po se- 
kundės būsiu pasiruošusi. 

Taip kalbėdama, senutė ėmė rengtis. Tačiau kuo labiau ji 
skubėjo, tuo prasčiau jai sekėsi: išmušta iš įprastinių vėžių, ko 
jau seniai nebuvo, ji visai neteko galvos. Nerimaudama, kad dėl 
tokio delsimo Zdenka spės išsmukti iš Alberto kambario ir taip 
pasislėpti kur nors pilyje, kad paskui nerasi, Konsuela sutelkė 
visą savo energiją. | 

— Brangioji sinjora,— pasakė ji uždegdama žvakę,— jūs ma- 
lonėkite pašaukti tuos ponus, o aš pasistengsiu, kad Zdenka nuo 
mūsų nepaspruktų. 

Greitai užlipusi į viršų, ji drąsiai atidarė duris į Alberto kam- 
barį, bet ten buvo tuščia. Ji nuėjo į gretimą kambarį, pakėlė 
ten visas užuolaidas, nepabijojo pažiūrėti net po lova ir kitais. 
baldais. Zdenka dingo, nepalikęs jokių savo buvimo pėdsakų. 

— Nieko! — sušuko Konsuela, kai kanonisė šiaip ne taip už- 
lipo į viršų, Hanso ir kapeliono lydima. Baronas jau gulėjo ir 
nebuvo galima jo prižadinti. 

— Aš bijau, — pasakė kapelionas šiek tiek nepatenkintas, kad 
jam vėl sutrukdė,— bijau, jog sinjora Porporina yra savo iliuzi- 
jų auka... 

— Ne, pone kapelione,— gyvai paprieštaravo Konsuela,— 
iliuzijų turiu mažiau negu kuris nors kitas pilies gyventojas. 

— Užtat niekas nėra toks ryžtingas ir nesugeba taip aukotis 
kaip jūs, tai neabejotina,— tarė senukas.— Bet, sinjora, jūs dėl 
savo lakios vaizduotės matote ženklus ten, kur jų, deja, visai 
nėra. 

— Mano tėve,— pasakė kanonisė kreipdamasi į kapelioną,— 
Porporina drąsi kaip liūtas ir protinga kaip mokslingas vyras. 
Jei ji matė Zdenką, vadinasi, jis čia buvo. Reikia ieškoti jo visa- 
me name, o kadangi, dėkui Dievui, viskas užrakinta, tai jis nuo 
mūsų nepaspruks. : 

Pažadino kitus tarnus ir ėmė visur ieškoti. Neliko nė vienos. 
spintos, kurios nebūtų atidarę, nė vienos kėdės, kurios nebūtų 
pastūmę. Išrausti buvo net visi šiaudai didžiulėse palėpėse. Nai- 
vuolis Hansas net dirstelėjo į didžiulius medžioklinius barono 
batus — bet ir ten nieko nebuvo! Visi jau ėmė manyti, jog Kon- 
suela susapnavo Zdenką, bet ji pati labiau negu anksčiau buvo 
įsitikinusi, kad yra slaptas išėjimas iš pilies, ir nutarė kuo atkak- 
liausiai užsispyrusi jo ieškoti. Numigusi vos keletą valandų, ji 
vėl ėmė ieškoti. Namo dalis, kur buvo jos kambarys (ir kur taip 
pat buvo Alberto apartamentai), glaudėsi arba, geriau pasakius, 
šliejosi prie kalvos. Albertas pats išsirinko ir pasistatė būstą šio- 
je pilies dalyje; čia jis galėjo gėrėtis gražiu vaizdu į pietus, čia 
rytinėje pusėje dirbtinėje žemės terasoje buvo puikus gėlynas, 
į čia ėjo jo darbo kabineto durys. Jis labai mėgo gėles ir ka- 
daise buvusios tuščios kalvos viršūnėje, dabar užpiltoje derlinga 
žeme, augino retus augalus. Terasą maždaug iki krūtinės aukš- 
čio supo didelių tašytų akmenų siena, kuri rėmėsi į vertikalių 
uolų pagrindą; iš to žydinčio belvederio, tarsi kabojusio virš 
bedugnės, atsivėrė vaizdas į statų skardžio šlaitą ir plataus ho- 
rizonto dalį, kurią juosė dantyti Bohemijos miško kalnai. Pirmą 
kartą čia patekusi, Konsuela susižavėjo vaizdingu reginiu ir pa- 
čios terasos grožiu; paskui ji paprašė kapelioną paaiškinti, ko- 
kia šios terasos paskirtis buvo seniau, kai pilis iš tvirtovės dar 
nebuvo tapusi grafų Rudolštatų rezidencija. 

— Senovėje, — pradėjo jis pasakoti. — čia buvo bastionas, 
tam tikra įtvirtinta aikštelė, iš kurios įgula galėjo stebėti priešo 
kariuomenės judėjimą slėnyje ir aplinkinių kalnų šlaituose. Juk 
kalnuose nėra nė vienos perėjos, kuri iš čia nebūtų matoma. 
Kitados šią aikštelę supo aukšta siena su visomis kryptimis pa- 
darytomis šaudymo angomis; ji tvirtovės gynėjus saugojo nuo 
priešo strėlių ar kulkų. 

— O kas čia? — paklausė Konsuela eidama prie gėlyno vi- 
duryje įrengto šulinio, į kurio dugną leidosi statūs įviji laip- 
teliai. 

— Cia šulinys, kuris senovėje visada gausiai aprūpindavo ap- 
gultuosius puikiu kalnų vandeniu ir tvirtovei buvo neįkainoja- 
mas turtas! 

— Vadinasi, šį vandenį galima gerti? — pasakė Konsuela žiū- 
rėdama į žalsvą putotą šulinio vandenį — O man jis atrodo 
drumstas. 

— Dabar jis jau netinkamas gerti arba, geriau pasakius, ne 
visada būna tinkamas. Grafas Albertas juo laisto gėles. Reikia 
pasakyti, kad štai jau dveji metai, kai šiame vandens telkinyje 
dedasi keisti dalykai. Vanduo kažkodėl ėmė netolygiai srūti iš 
jį Maitinančio šaltinio, kuris netoliese trykšta iš kalnų gelmės. 
Kartais ištisas savaites vanduo nuslūgsta taip žemai, kad Alber- 
tas verčia Zdenką vandenį savo mėgstamoms gėlėms laistyti 
nešioti iš kito šulinio, esančio didžiajame kieme. Ir staiga visai 
netikėtai per vieną naktį, o kai kada ir per valandą jis prisipil- 
do apyšilčio drumsto vandens — štai tokio kaip dabar. Pasitai- 
ko, kad tas vanduo dingsta taip greitai kaip ir atsiranda, o bū- 
na, kad jis laikosi ilgai, ir kartu pamažu darosi švaresnis, šal- 
tesnis ir skaidresnis, kaip kalnų krištolas. Matyt, šiąnakt kaip 
tik taip atsitiko, nes dar vakar pats mačiau, kad šulinys pilnas 
skaidraus vandens, o dabar jis drumstas, tarsi kažkas būtų ištuš- 
tinęs telkinį, o paskui vėl pripildęs jį. 

— Vadinasi, tie reiškiniai nėra reguliarūs? — paklausė Kon- 
suela. 

— Nė kiek. Ir aš būčiau mielai ėmęs juos tyrinėti, bet gra- 
fas Albertas, kuris labai griežtai draudžia eiti į jo kambarius 
ir į gėlyną, neleido man tuo užsiimti. Aš maniau ir dabar manau, 
kad vandens telkinio dugnas yra apaugęs samanomis ir dumb- 
liais, šie ir užkemša angas, pro kurias sunkiasi požemio vande- 
nys, kol dėl stipraus spaudimo pagaliau prasiveržia. 

— Bet kaip paaiškinti netikėtą vandens dingimą, kurį ne kar- 
tą esate pastebėjęs? 

— Matyt, grafas per daug vandens sunaudojo savo gėlėms 
laistyti. 

— Bet, man atrodo, reikėtų nemažai darbo rankų, kad būtų 
išsemtas šis vandens telkinys. Argi jis nėra gilus? 

— Negilus? Jo dugno neįmanoma pasiekti! 

— Tokiu atveju jūsų aiškinimas manęs nepatenkina,-- pasa- 
kė Konsuela stebėdamasi kapeliono bukumu. 

— Ieškokite geresnio,— atsakė šis įsižeidęs ir truputį sutri- 
kęs dėl savo nenuovokumo. 

„Žinoma, aš rasiu geresnį“, — pagalvojo Konsuela gyvai su- 
sidomėjusi šulinio keistybėmis. 

— O jei jūs grafą Albertą paklausite, ką visa tai reiškia, — 
vėl prabilo kapelionas, norėdamas atgauti savo autoritetą įžval- 
gios svetimšalės akyse, — jis jums tikriausiai pasakys, kad tai — 
jo motinos ašaros, čia išsenkančios, čia vėl atitekančios iš kalnų 
gelmės. O garsusis Zdenka, kurį laikote tokiu nuovokiu, jums 
prisiekinės, kad ten gyvena sirena, savo dainavimu džiuginanti 
tuos, kurie turi ausis ir gali klausytis jos. Jie abu su gratu šį 
vandens telkinį pavadino „Ašarų šaltiniu“. Gal tai ir labai poe- 
tiška, bet gali patenkinti tik tuos, kurie mėgsta pagoniškas pasa- 
kėles. 

„Jau aš tai nepasitenkinsiu tuo, — pamanė Konsuela,— ir su- 
žinosiu, kodėl tos ašaros išsenka.“ 

— O aš, — toliau kalbėjo kapelionas, — esu įsitikinęs, kad šu- 
linio dugne, kitame kampe, yra nutekamasis griovys.. 

— Jei jo nebūtų,— pertraukė Konsuela,— šulinys, kurį mai- 
tina šaltinis, visada būtų pilnas iki kraštų. 

— Žinoma, žinoma, — sutiko kapelionas, nenorėdamas parody- 
ti, kad tokia mintis iki šiol jam nebuvo šovusi į galvą.— Tai sa- 
vaime suprantama! Bet, matyt, požemio vandenų tėkmė gero- 
kai pasikeitė, dėl to vandens lygis ir svyruoja, ko nebuvo anks- 
čiau. 

— O ar šie vandens telkiniai yra žmogaus rankų kūrinys, 
ar Natūralūs požeminiai kanalai? — kamantinėjo atkaklioji Kon- 
suela.— Štai ką būtų įdomu žinoti! 

— Bet tai sunku nustatyti — atsakė kapelionas, — kadangi 
grafas Albertas neleidžia net prieiti prie savo brangiojo vandens 
telkinio ir griežčiausiai uždraudė jį valyti. 

— Taip aš ir maniau,—tarė Konsuela nueidama.— lr, man 
regis, būtina paisyti jo noro: dievai žino, kokia nelaimė jam atsi- 
tiktų sudrumstus jo sirenos ramybę! 

„Dabar esu visai tikras,— nutarė kapelionas, išsiskyręs su 
Konsuela,— kad šios jaunos būtybės protas yra nė kiek ne svei- 
kesnis negu pono grafo. Argi pamišimu užsikrečiama? O gal 
maestro Porpora mums ją atsiuntė kaip tik dėl to, kad kaimo 
oras bent kiek atgaivintų jos smegenis? Matydamas, kaip atkak- 
liai jį stengiasi suprasti šio vandens telkinio paslaptį, kirsčiau la- 
žybų, kad yra kokio nors Venecijos inžinieriaus, kanalų statyto- 
jo, duktė ir kad jai tiesiog norisi pasigirti, kiek daug apie tai 
nusimano. Bet pastaroji jos frazė, ta haliucinacija šįryt, kai ji 
esą mačiusi Zdenką, ir tai, kad ji šiąnakt mus privertė eiti ant 
Šrekenšteino,— visa tai liudija, jog jos klausimai apie vandens 
telkinį tėra tokia pat fantazija. Ar tik ji neįsivaizduoja, kad to 

šulinio dugne ras grafą Albertą? Nelaimingi jaunuoliai! Kaip 
gaila, kad jūs negalite ten rasti proto ir tiesos!“ 

Po to geraširdis kapelionas, laukdamas pietų, ėmė melstis. 

„Matyt, dykinėjimas ir apatija keistai nusilpnina protą, — 
savo ruožtu mąstė- Konsuela.— Kaip kitaip galima paaiškinti, kad 
tam šventam žmogui, kuris tiek daug skaitė ir mokėsi, net neky- 
la mintis, kodėl mane tas vandens telkinys taip domina. Atleisk 
man, Dieve, bet šis tavo tarnas labai mažai naudojasi savo su- 
gebėjimu protauti. Ir dar jie šneka, kad Zdenka kvailelis!“ 

Paskui Konsuela nuėjo duoti dainavimo pamoką jaunajai 
baronaitei, tikėdamasi vėliau vėl imtis savo tyrinėjimų. 

— Ar jūs kada nors esate matęs, kaip vanduo dingsta ir vėl 
atsiranda? — tyliai paklausė Konsuela kapelioną, kai šis vakare 
buvo užsiėmęs tik maisto virškinimu. 

— Kas yra? Kas nutiko? — sušuko jis ir pašoko nuo kėdės 
iš siaubo išsproginęs akis. 

— Aš šneku apie vandens telkinį — nesutrikusi kalbėjo ji 
toliau.— Ar jūs pats esate stebėjęs, kaip vyksta tas keistas reiš- 
kinys? 

— Ak taip! Jūs apie vandens telkinį? Suprantu! — atsakė jis 
užjaučiamai šypsodamasis. 

„Štai, — pamanė jis,— vėl prasideda beprotybės priepuolis.“ 

— Nagi atsakykite man, gerasis kapelione,— pasakė Konsue- 
la, ją dominantį klausimą mėgindama išsiaiškinti taip pat karštai 
kaip ir dirbdama protinį darbą, bet ji visai nenorėjo įžeisti šio 
garbingo Žmogaus. 

— Prisipažįstu, sinjora,— atsakė jis abejingai,— aš pats nie- 
kada nesu matęs to, apie ką jūs klausinėjate, ir, patikėkite, ne- 
su tuo taip susirūpinęs, kad nemiegočiau naktimis. 

— O! Tuo aš neabejoju,— apmaudžiai atsiliepė Konsuela. 

Kapelionas gūžtelėjo pečiais ir sunkiai pakilo nuo kėdės, kad 
išvengtų primygtinės kvotos. 

„Na ką gi, jei čia niekas nenori valandos miego paaukoti 
tokiam svarbiam atradimui, aš, jei reikės, skirsiu tam visą nak- 
tį',— pagalvojo Konsuela; palaukusi, kada pilyje visi išsiskirs- 
tys į savo kambarius, ji užsimetė apsiaustą ir nuėjo pasivaikščio- 
ti į sodą. 

Vakaras buvo šaltas, šviesus, ūkana pamažu sklaidėsi, ir 
danguje tekėjo pilnas mėnulis; jam tekant, žvaigždės blanko, o 
sausame ore girdėjosi menkiausi garsai. Konsuela, susijaudi- 
nusi, bet visai nenusilpusi iš nuovargio, dėl nemigos, savo kilnia- 
dvasiško ir gal kiek liguisto nerimo, tarsi karščiavo ir negelbėjo 
net vakaro vėsa. Jai atrodė, kad yra arti tikslo. Jos energiją 
kurstė ir ją įkvėpė romantiška nuojauta, kurią laikė Aukščiau- 

siojo įsakymu ir paskatinimu. Ji atsisėdo ant žole apaugusios 
ir maumedžiais apsodintos kalvelės ir ėmė klausytis tylaus kal- 
nų upelio čiurlenimo slėnyje. Bet štai jai pasirodė, kad ret- 
sykiais į vandens čiurlenimą dar įsimaišo kažkoks švelnus, gai- 
lestingas balsas. Ji atsigulė, kad, būdama arčiau žemės, geriau 
išgirstų tuos lengvus, vėjo nunešamus garsus. Pagaliau ji atpa- 
žino Zdenkos balsą. Jis dainavo vokiškai, ir ji suprato šiuos žo- 
džius, šiaip taip pritaikytus prie čekiškos melodijos, tokios pat 
naivios ir melancholiškos kaip ir ta, kurią girdėjo anksčiau: 

„Ten, ten siela, nuliūdusi ir nerimaujanti, laukia savo išlais- 
vinimo. į 

Išlaisvinimo ir Zadėtosios paguodos. 

Bet, rodos, išlaisvinimas — sukaustytas, 0 paguoda — neper- 
maldaujama. | 

Ten, ten siela, nuliūdusi ir nerimaujanti, kamuojasi laukda- 
ma.“ 

Kai balsas nutilo, Konsuela pakilo ir apsidairė, ieškodama 
akimis Zdenkos; ji apibėgo visą parką ir sodą šaukdama jį, bet 
grįžo taip ir nepamačiusi nevispročio. 

Bet po valandos, kai sukvietus net pilies tarnus buvo sukal- 
bėta ilga bendra malda už grafą Albertą ir paskui visi atsigulė 
miegoti, Konsuela nuėjo prie „„Ašarų šaltinio“. Ji atsisėdo ant 
akmeninio jo krašto tarp tankių laukinių paparčių ir Alberto 
pasodintų irisų ir ėmė įdėmiai žiūrėti į nejudantį vandenį, ku- 
riame kaip veidrodyje atsispindėjo aukštai pakilęs mėnulis. 

Taip praslinko valanda. Drąsioji mergina jau pajuto, kad 
akys limpa iš nuovargio, bet tylus ūžesys vandens paviršiuje 
pažadino ją. Ji atsimerkė ir pamatė, kad mėnulio atvaizdas van- 
denyje juda, skeldėja ir pamažu išsisklaido šviesiais ratilais. Tuo 
pačiu metu ji išgirdo kažkokį kliokimą ir prislopintą ūžesį, kuris 
iš pradžių vos girdėjosi, o paskui vis smarkėjo. Vanduo ėmė 
slūgti, sukdamasis verpetu, ir mažiau kaip per ketvirtį valandos 
visai dingo gelmėje. 

Konsuela ryžosi nulipti žemyn keletą laiptelių. Laiptai, iškal- 
ti iš granito luistų ir besisukantys spirale uoloje, matyt, buvo 
padaryti tam, kad jais būtų galima pasiekti įvairų vandens lygį. 
Slidūs, dumblėti laipteliai be jokių turėklų išnyko baisiame 
gylyje. Tamsa, vanduo, dar pliuškenęs neišmatuojamos pra- 
rajos dugne, baimė, kad. silpnomis kojomis neišsilaikys ant klam- 
pių Mmaurų,— visa tai privertė Konsuelą atsisakyti beprotiško su- 
manymo. Atbulomis ji vargais negalais išlipo į viršų ir drebė- 
dama, prislėgta atsisėdo ant viršutinio laiptelio. | 

Tuo tarpu vanduo, rodės, vis dar bėgo į žemės gelmes: ūže- 
sys vis labiau rimo, kol pagaliau visai nutilo. Konsuela norėjo 
eiti žibinto, kad iš viršaus kiek įmanoma apžiūrėtų šulinio vidų, 
bet, bijodama pražiopsoti atėjimą to, kurio laukė, liko ir kant- 
riai, nejudėdama išsėdėjo dar beveik valandą. Pagaliau jai pa- 

sirodė, jog šulinio dugne matyti silpna šviesa, ir nerimaudama 
pasilenkusi pamatė, kad ta virpanti šviesa pamažu kyla į viršų. 
Netrukus ji jau neabejojo: laikydamasis už uoloje įkaltos gele- 
žinės grandinės, spiraliniais laiptais lipo Zdenka. Iš triukšmo, 
kurį jis kėlė stverdamasis už tos grandinės ir paleisdamas ją, 
Konsuela suprato, kad šulinyje buvo savotiški laiptai, kurie 
baigėsi tam tikrame aukštyje ir apie kurių buvimą ji niekaip 
negalėjo nutuokti. Zdenka nešėsi žibintą. Jis pakabino jį ant 
kablio, matyt, tam tikslui įkalto uoloje dvidešimt pėdų žemiau 
žemės lygio, o paskui lengvai ir greitai užlipo laiptais jau nesi- 
naudodamas grandine ar kokia nors kita matoma atrama. Ta- 
čiau Konsuela, labai dėmesingai sekusi jį, pastebėjo, kad jis. 
laikosi už kai kurių uolos išsikišimų, už stipriausių augalų sie- 
noje ir galbūt net už kažkokių sulenktų sienoje styrinčių vinių, 
įgudusia ranka užčiuopdamas jas. Kai jis užlipo jau taip aukštai, 
kad galėjo pastebėti Konsuelą, ji pasislėpė už akmeninio pusap- 
valio rentinio, aptvėrusio vandens telkinį. Zdenka išlipo ir ėmė 
skinti klombose gėles — išrankiai ir neskubėdamas jis darė di-- 
delę puokštę. Paskui jis pasuko į Alberto kabinetą, ir Konsuela 
pro stiklines duris matė, kaip jis ten ilgai rausė knygas, kol pa- 
galiau rado tą, kurios, matyt, ir reikėjo, nes prie šulinio grįžo 
patenkintas, juokdamasis ir kažką vos girdimai murmėdamas: 
matyt, be jo amžino poreikio kalbėti pačiam su savimi, dar bu-- 
vo ir baimė pažadinti pilies gyventojus. 

Konsuela dar nenusprendė, ar verta prieiti prie jo ir papra- 
šyti palydėti ją pas Albertą. Reikia pasakyti tiesą: sukrėsta viso 
to, ką matė, susijaudinusi dėl savo sumanymo, patenkinta, kad 
jos nuojauta pasitvirtino, bet kartu ir pasibaisėjusi, kai pagal- 
vojo, jog reikės leistis į žemės ir vandenų gelmes, ji tą akimir- 
ką Nneišdrįso nieko daryti ir leido Zdenkai nulipti taip pat, kaip 
jis buvo užlipęs, nusikabinti savo žibintą ir dingti. Kuo giliau. 
jis leidosi, tuo garsesnis darėsi jo balsas, ir dabar Konsuela jau 
aiškiai girdėjo mįslingus žodžius: 

„Išlaisvinimas — sukaustytas, paguoda — nepermaldaujama.“ 

Alpstančia širdimi Konsuela pasilenkė virš šulinio ir gal de- 
šimt kartų rengėsi pašaukti jį. Pagaliau didvyriškomis pastan- 
gomis ji jau visai buvo pasiryžusi tai padaryti, bet tuomet jai į 
galvą dingtelėjo, kad Zdenka iš netikėtumo gali paslysti ant tų 
pavojingų laiptų, nukristi ir užsimūšti. Ji ir šįkart susilaikė, bet 
davė sau žodį, kad rytoj, kai pasitaikys tinkamesnis momentas, 
bus drąsesnė. 

Konsuela dar palaukė, kad pamatytų, kaip vėl pakils vanduo. 
Jis pakilo daug greičiau negu nuslūgo: nepraėjo nė ketvirtis va- 
landos nuo to momento, kai Zdenka su savo žibintu dingo iš akių 
ir jo balsas nutilo, — pasigirdo duslus dundesys, panašus į tolimą 
griaustinį, ir vanduo plūstelėjo nepaprastai smarkiai, sūkuriuo-- 
damas, gurgėdamas ir plakdamasis į savo kalėjimo sienas. Tas 
staigus vandens veržimasis buvo toks baisus, kad Konsuela su-- 

virpėjo: juk vargšą Zdenką, kuris žaidė su tokiais pavojais ir 
naudojosi gamtos jėgomis, smarki srovė galėjo nunešti ir išmesti 
į vandens telkinio paviršių kaip ir šiuos plūduriuojančius dumb- 
lėtus augalus! 

Tuo tarpu viskas buvo daroma turbūt labai paprastai. Matyt, 
tereikėjo pakelti ir nuleisti šliuzą arba atėjus padėti akmenį, o 
nueinant nukelti jį. Bet šis Žmogus, toks išsiblaškęs, visada pa- 
skendęs savo keistose svajose, argi jis negali apsirikti ir pa- 
stumti akmenį anksčiau negu reikia? Ar jis ateina tuo pačiu 
požeminiu taku, kuriuo iš šaltinio plūsta vanduo? „Šiaip ar taip, 
bet aš turiu ten patekti su juo ar be jo, — pasakė sau Konsuela,— 
ir tai atsitiks ne vėliau kaip rytojaus naktį, nes ten yra sie- 
la, nerimaujanti ir nuliūdusi, kuri laukia 
manęs ir kamuojasi laukdama. Juk neatsitiktinai 
Zdenka taip dainavo, ir ne be tikslo jis dabar staiga prabilo 
vokiškai, nors nekenčia vokiečių kalbos ir sunkiai šneka ja.“ 

Pagaliau ji nuėjo miegoti, bet baisūs košmarai kamavo visą 
naktį. Ją vis labiau krėtė drebulys, bet ji, vis dar kupina ener- 
gijos ir ryžto, nesuprato šito, tik kas minutę išsigandusi atsibus- 
davo ir įsivaizduodavo, kad stovi ant tų baisių laiptų ir nepa- 
jėgia jais lipti, o vanduo apačioje kurčiai kriokdamas žaibiškai 
greitai kyla. 

Per naktį ji taip sunyko, kad rytą visi tai pastebėjo. Kapelio- 
nas nesusilaikęs kanonisei pakuždėjo, kad ta „maloni ir miela 
būtybė“, matyt, ne viso proto. Ir geroji Venceslava, tarp arti- 
mųjų nemačiusi tokių drąsių ir pasiaukojančių žmonių, pati ėmė 
manyti, kad Porporina yra bent jau labai egzaltuota, nervinga ir 
greitai susijaudinanti mergina,— kanonisė pernelyg pasikliovė 
savo stipriomis, geležimi apkaltomis durimis ir patikimais rak- 
tais, nuolat žvangėjusiais prie juosmens, kad ir toliau tikėtų 
Zdenkos pasirodymu ir dingimu užpraeitą naktį. Todėl ji meiliais 
ir užuojautos kupinais žodžiais maldavo Konsuelą taip nesidėti 
į širdį jų „šeimos nelaimės, pagalvoti apie savo sveikatą; kartu 
ji stengėsi palaikyti merginos viltį, kad Albertas grįš — viltį, ku- 
ri, reikia pasakyti, jog pačios širdies gilumoje buvo beveik už- 
gesusi. | 

Bet ji apstulbo ir kartu nudžiugo, kai Konsuela spindinčiomis 
iš įkarščio akimis ir linksmai, net šiek tiek pasididžiuodama, šyp- 
sodamasi jai atsakė: | 

— Jūs teisi, kad tikite jį grįšiant ir laukiate jo, brangioji 
sinjora. Grafas Albertas ne tik gyvas, bet, tikiuosi, ir neblogai 
jaučiasi, kadangi savo slėptuvėje dar domisi mėgstamomis kny- 
gomis ir gėlėmis. Aš esu tuo įsitikinusi ir galiu pateikti jums 
įrodymų. | 

— Ką jūs tuo norite pasakyti, mano vaikeli? — sušuko kano- 
nisė.— Ką jūs sužinojote? Ką atskleidėte? Dėl Dievo meilės, sa- 
kykite, grąžinkite į gyvenimą nelaimingą šeimą! 

— Grafui Kristianui pasakykite, kad jo sūnus gyvas ir yra 
netoliese. Tai tokia pat tiesa, kaip ir mano žodžiai, Kad aš jus 
myliu ir gerbiu. 

Kanonisė pašoko ir norėjo bėgti pas brolį, kuris dar nebuvo 
nusileidęs į svetainę, bet kapeliono žvilgsnis ir atodūsis sulai- 
kė ją. 

— Gal taip skubotai nedžiuginkime mano vargšo Kristiano, — 
tarė ji taip pat atsidususi.— Žinote, brangioji, jei jūsų puikūs 
pažadai neišsipildytų, mes suduotume nelaimingam tėvui mirtiną 
smūgį! 

— Jūs abejojate mano žodžiais? — paklausė nustebusi Kon- 
suela. 

— Sergėk Dieve, taurioji Nina! Bet jūs galite klysti! Deja, 
mums patiems ne kartą yra taip buvę! Jūs, brangioji, kalbate 
apie įrodymus. Ar negalėtumėte mums pateikti jų? 

— Negaliu... arba veikiausiai man atrodo, kad nereikia to 
daryti; — šiek tiek sutrikusi tarė Konsuela.— Aš atskleidžiau pa- 
slaptį, kuri grafui Albertui tikrai yra labai svarbi, bet nemanau, 
jog turiu teisę išduoti ją be jo sutikimo. 

— Be jo sutikimo! — sušuko kanonisė abejodama pažvelgusi 
į kapelioną.— Ar tik ji nebus iš tikrųjų mačiusi jo? 

Kapelionas vos pastebimai gūžtelėjo pečiais, visai nesupras- 
damas, kaip savo nepasitikėjimu kankina vargšę kanonisę. 

— Aš jo nemačiau,— kalbėjo toliau Konsuela,— bet greitai 
pamatysiu, ir jūs taip pat, tikiuosi. Štai kodėl ir bijau savo ne- 
taktiškumu, prieštaraujančiu jo valiai, suvėlinti jo grįžimą. 

— Tegul tavo širdyje viešpatauja dieviškoji tiesa, kilniadva- 
siškoji būtybe, ir tegul ji kalba tavo lūpomis! — tarė susijaudinusi 
kanonisė švelniai, bet vis dėlto su šiokiu tokiu nerimu žvelgda- 
ma į Konsuelą.— Sergėk savo paslaptį, jei ją turi, ir grąžink 
mums Albertą, jei pajėgsi! Viena tegaliu pasakyti: jei taip atsi- 
tiks, aš bučiuosiu tavo kelius, kaip dabar bučiuoju tavo vargšę 
kaktą... drėgną ir karštą, — pridūrė ji ir lūpomis prisiglaudė 
prie puikios karščiuojančios jaunos merginos kaktos, bet susi- 
jaudinusi žiūrėjo į kapelioną. 

— Jei ji ir beprotė,— pasakė Venceslava kapelionui, kai tik 
jie liko vieni, — vis dėlto yra gerumo angelas, ir, man atrodo, 
dėl mūsų kančių jaudinasi labiau negu mes patys! Ak, mano tė- 
ve! Šiuos namus slegia prakeiksmas: čia kiekvieną, kurio krūti- 
nėje plaka tauri širdis, pakerta beprotybė, ir mes visą gyvenimą 
gailimės tų, kuriais turime žavėtis. 

— Aš visiškai neneigiu gerų jaunosios svetimšalės paskatų, — 
paprieštaravo kapelionas,— bet jos pasakojimas — kliedesys, ne- 
abejokite tuo, ponia. Matyt, ji šiąnakt sapnavo grafą Albertą, ir 
štai neatsargiai mums apie savo sapnus pasakoja kaip apie tik- 
rą dalyką. Venkite drumsti dievotą, nuolankią jūsų garbingojo 
brolio sielą tokiais tuščiais, lengvapėdiškais tikinimais. Galbūt 
nereikėtų ir per daug kurstyti sinjoros Porporinos beprotiškos 

drąsos. .. Tai gali baigtis kitokiais pavojais negu tie, kurių ji iki 
šiol taip narsiai nepaisė. .. 


„ — Aš jūsų nesuprantu! — naiviai rimtai atsakė kanonisė 
Venceslava. 
— Man labai nelengva paaiškinti jums tai...— ištarė garbin- 


gasis kunigas.— Bet matote, man regis, jei slapti ryšiai, supran- 
tama, labai tyri, labai nesavanaudiški, būtų užsimezgę tarp šios 
jaunos artistės ir kilmingojo grafo... 

— Na ir kas? — paklausė nustebusi kanonisė. 

— Kas? O ar jūs, ponia, nemanote, kad dėmesys ir rūpinima- 
sis, labai nekalti, per trumpą laiką dėl romantiškų aplinkybių ir 
aukštų idėjų gali virsti jaunos muzikantės ramybei ir savigar- 
bai pavojingu dalyku? 

— Man niekada nebūtų atėję tai į galvą! — sušuko apstulbusi 
kanonisė.— Argi jūs, mano tėve, manote, kad Porporina gali už- 
miršti apie savo kuklią, priklausomą padėtį ir užmegzti kokius 
nors santykius su žmogumi, kuris yra tiek pranašesnis už ją, 
su Mano sūnėnu Albertu fon Rudolštatu! 

— Grafas Albertas fon Rudolštatas gali pats netyčia pastū- 
mėti ją į tai, nes skelbia, kad kilmės ir klasės teikiamos privile- 
gijos tėra tušti prietarai. 

— Jūs mano sieloje sukėlėte didelį nerimą, — pasakė Vence- 
slava, pajutusi paveldėtą didžiavimąsi ir puikavimąsi aukšta kil- 
me — tai buvo vieninteliai jos trūkumai.— Argi blogis jau bus 
atsiradęs toje jaunoje širdyje? Argi jos susijaudinimo, jos troški- 
mo surasti Albertą priežastis yra ne įgimtas kilniadvasiškumas, 
ne prieraišumas mums, o kitokios, ne tokios tyros paskatos? 

— Noriu tikėti, kad kol kas dar taip nėra,— atsakė kapelio- 
nas, turėjęs vienintelę aistrą — grafo šeimoje davinėti patarimus 
ir rekomendacijas ir dėl to vaizduoti, kad joje turi daug įtakos, 
bet kartu jis dėjosi esąs kukliai pagarbus ir vergiškai nuolan- 
kus.— Bet jums, mano dukra, vis dėlto reikia akylai stebėti bu- 
simus įvykius ir visą laiką atsiminti apie galimą pavojų. Šis sun- 
kus vaidmuo jums ypač tinka, nes dangus apdovanojo jus at- 
sargumu ir įžvalgumu. 

Šis pokalbis smarkiai sujaudino kanonisę ir jai atsirado visai 
kitokių rūpesčių. Tarsi užmiršusi, kad Albertas jai yra beveik 
žuvęs, kad jis galbūt miršta ar net jau yra miręs, dabar ji te- 
buvo susirūpinusi, kaip išvengti to, ką širdyje vadino „netinka- 
mu“ prieraišumu. Ji priminė pasakėčios indėną, kuris, gelbėda- 
masis nuo nNniršaus tigro, įsliuogė į medį ir vaikė įkyrią musę, 
zyzusią virš jo galvos. 

Visą dieną ji nenuleido akių nuo Porporinos, sekė kiekvieną 
jos žingsnį, su nerimu vertino kiekviena jos žodį. Mūsų hero- 
jė — 0 šiuo metu mūsų narsioji Konsuela tikrai buvo herojė — 
negalėjo nepastebėti kanonisės nerimo, bet jį galėjo paaiškinti 
vien tuo, kad ši netiki jos pažadu grąžinti Albertą. Mergina nė 
nemėgino slėpti savo jaudulio, nes jos rami, tyra sąžinė jai 

kuždėjo, kad ji turi ne rausti dėl savo sumanymo, bet didžiuotis 
juo. Sumišimas, kurį prieš keletą dienų sukėlė egzaltuotas jauno- 
jo grafo įkarštis, išsisklaidė, nes ji buvo rimtai pasiryžusi veikti 
ir nė kiek nenorėjo pasipuikuoti. Ją mažai jaudino dygus Ama- 
lijos šaipymasis — ši mėgino įspėti jos planą, nors ir nežinojo 
visų jo detalių. Ji beveik nekreipė į tai dėmesio ir atsakydavo 
tik šypsena, o kanonisė gerai klausėsi visų jaunosios baronaitės 
kandžių pastabų, įsiminė jas, aiškinosi ir rasdavo baisią slaptą 
prasmę. 

Tačiau pastebėjusi, jog kanonisė ją stebi įdėmiai kaip nieka- 
da, ir baimindamasi, kad toks netinkamas entuziazmas nepakenk- 
tų jos planams, Konsuela ėmė elgtis santūriau, dėl to jai pasise- 
kė dieną pasprukti nuo Venceslavos priežiūros, ir ji vėl išėjo į 
Šrekenšteiną. Tą minutę ji turėjo vienintelį tikslą — sutikti Zden- 
ką, išpešti iš jo paaiškinimą ir tikrai sužinoti, ar jis norės lydėti 
ją pas Albertą. Ji pamatė jį gana arti pilies, ant takelio, vedan- 
čio į Šrekenšteiną. Atrodė, kad jis mielai eina jos pasitikti ir 
susigretinęs ėmė labai greitai čekiškai kalbėti. 

— Deja! Aš nesuprantu tavęs, — ištarė Konsuela, kai tik galė- 
jo įterpti žodį. — Aš beveik nemoku ir vokiečių kalbos. Tai šiurkš- 
ti kalba, mudviejų nekenčiama: tau ji primena vergiją, man — 
tremtį. Bet jei tai yra vienintelis būdas suprasti vienam kitą, ne- 
atsisakyk kalbėtis su manimi vokiškai; mes abu prastai kalbame 
ta kalba, bet aš tau prižadu išmokti kalbėti čekiškai, jei tik pa- 
norėsi Mane mokyti. 

Išgirdęs šiuos malonius jam žodžius, Zdenka surimtėjo ir, ties- 
damas jai savo sausą, pūslėtą ranką, kurią ji nė nesusimąsčiusi 
paspaudė, pasakė vokiškai: 

— Geroji Dievo mergele, aš išmokysiu tave savo kalbos ir 
visų savo dainų. Nuo kurios nori pradėti? 

Konsuela nutarė prisiderinti prie jo ir jo keistybių ir klausi- 
nėdama vartoti jo posakius. 

— Aš noriu,— pasakė ji, — kad tu man padainuotum baladę 
apie grafą Albertą. 

— Apie mano brolį Albertą, — atsakė jis— yra daugiau kaip 
du šimtai tūkstančių baladžių. Aš negaliu tau jų perteikti: tu 
jų nesuprasi. Kasdien aš kuriu naujas, visai nepanašias į anks- 
tesniąsias. Paprašyk ko nors kito. 

— Kodėl gi aš tavęs nesuprasiu? Aš — paguoda. Girdi, tau 
mano vardas — Konsuela! Tau ir grafui Albertui, kuris vieninte- 
lis čia žino, kas aš. 

— Tu Konsuela? — sušuko juokdamasis Zdenka.— O tu neži- 
nai, kad sakai: „Išlaisvinimas — sukaustytas..." 


— Aš tai žinau, — pertraukė ji —, „Paguoda — neper- 

maldaujama“. O štai tų, Zdenka, nieko nežinai: išlaisvini- 
Imas sutraukė savo pančius, paguoda sudaužė savo grandines. 

-— Melas! Melas! Nesąmonės! Vokiški žodžiai! — ėmė šaukti 
Zdenka, liovęsis juoktis ir šokinėti. —Tu nemoki dainuoti! 

— Ne, moku,— paprieštaravo Konsuela.— Paklausyk! 

Ir ji padainavo jo dainos apie tris kalnus pirmąją frazę, ku- 
rią puikiai atsiminė; Amalija padėjo jai suprasti ir išmokti tai- 
syklingai tarti žodžius. | 

Zdenka susižavėjęs klausėsi ir paskui pasakė jai atsidusda- 
mas: 

— Aš labai myliu tave, sese mano, labai labai. Nori, išmo- 
kysiu tave dar vienos dainos? 

— Taip, dainos apie grafą Albertą: pirma vokiškai, o paskui 
išmokysi mane dainuoti ją ir čekiškai. 

— O kaip ji prasideda? — paklausė jis šelmiškai į ją dirsčio- 
damas. 

Konsuela pradėjo vakarykštės dainos motyvą: „Ten yra, ten 
yra siela, nuliūdusi ir nerimaujanti. .." 

— O! Tai vakarykštė daina, šiandien aš jos jau nebeprisime- 
nu,— nutraukė ją Zdenka. 

— Na tai padainuok man šiandieninę. 

— O kaip ji prasideda? Pasakyk man pirmuosius žodžius. 

— Pirmuosius žodžius? Štai jie, klausyk: „Grafas Albertas 
ten, ten, Šrekenšteino oloje..." 

Vos ji spėjo ištarti tuos žodžius, Zdenkos veido išraiška stai- 
ga pasikeitė, akys sužėrėjo iš pasipiktinimo. Jis pasitraukė per 
tris žingsnius, pakėlė rankas tarsi prakeikdamas Konsuelą, ir pik- 
tu bei grėsmingu tonu ėmė kažką šnekėti čekiškai. 

Iš pradžių ji išsigando, bet pamačiusi, kad jis nueina, pašau- 
kė jį ir norėjo eiti iš paskos. Jis atsigręžė ir, matyt, be jokio 
vargo savo liesomis ir, atrodė, tokiomis silpnomis rankomis pa- 
kėlęs didžiulį akmenį, įniršęs sušuko vokiškai: 

— Zdenka niekada niekam nedarė nieko blogo. Zdenka ir 
sparnelio vargšei musei nenutrauktų, o jei mažas vaikelis norė- 
tų jį užmušti, jis leistų mažam vaikeliui jį užmušti. Bet jei tu dar 
nors kartą pažvelgsi į mane, ištarsi vieną žodį, blogio dukra, me- 
lage, austre, Zdenka sutrins tave kaip slieką, nors paskui jam 
ir reikėtų pulti į srovę, kad nuo savo kūno ir sielos nuplautų pra- 
lietą Žmogaus kraują! 

Siaubo apimta Konsuela leidosi bėgti ir takelio gale sutiko 
valstietį, kuris, pamatęs ją nepaprastai išbalusią, tarsi kieno per- 
sekiojamą, nustebęs paklausė, ar tik ji nebus sutikusi vilko. 

Konsuela, norėdama iškvosti, ar Zdenkai būna siautulingo pa- 
mišimo priepuolių, jam pasakė, kad sutiko nevisprotį ir išsi- 
gando. 

— Jums nėra ko bijoti nevispročio,— šypsodamasis atsakė 
valstietis, palaikęs ją bailia panele, — Zdenka nėra piktas, jis Vi- 

sada arba juokiasi, arba dainuoja, arba pasakoja istorijas, nie- 
kam nesuprantamas, bet tokias gražias. 

— Bet argi nebūna, kad jis įpyktų, imtų grasinti ir svaidyti 
akmenis? 

— Niekada niekada! — atsakė valstietis— To jam nėra bu- 
vę ir niekada nebus. Zdenkos jūs galite nebijoti: Zdenka nekal- 
tas kaip angelas. 

Šiek tiek nusiraminusi, Konsuela nusprendė, kad valstietis, 
ko gero, teisus, ir kad ji pati neatsargiai ištartu žodžiu sukėlė 
pirmą ir vienintelį Zdenkos įsiūčio priepuolį. Ji karčiai priekaiš- 
tavo sau dėl to. „Aš per daug paskubėjau,— kalbėjo ji sau,— aš 
taikingoje šio Žmogaus, neturinčio to, kas išdidžiai vadinama 
protu, sieloje pažadinau jam nepažįstamą kančią, kuri dabar ga- 
li vėl nubusti jame esant menkiausiam pretekstui. Jis buvo tik 
maniakas, o aš, regis, padariau jį beprotį.“ 

Bet jai pasidarė dar sunkiau, kai prisiminė, kas sukėlė Zden- 
kos įniršį. Dabar nebebuvo abejonių: ji teisingai spėjo, kad Al- 
bertas slapstosi kažkur Šrekenšteino gelmėse. Tačiau kaip rū- 
pestingai ir įtariai Albertas ir Zdenka tą paslaptį saugojo net 
nuo jos! Vadinasi, jie ir jai nedarė išimties, vadinasi, ji grafui 
Albertui neturėjo jokios įtakos. Vadinasi, tas įkvėpimas, kurio 
pagautas jis pavadino ją savo paguoda, simbolinė Zdenkos dai- 
na, išvakarėse šaukusi ją, tai, ką Albertas savo numylėtiniui pri- 
sipažino dėl Konsuelos vardo, — visa tai tebuvo trumpalaikė fan- 
tazija, 0 ne nuoširdus ir tvirtas vidinis jausmas, jam rodęs, kas 
yra jo išlaisvintoja ir guodėja. Net ir tai, kad jis pavadino ją 
paguoda, tarsi įspėjęs, koks jos vardas, buvo, matyt, paprastas 
atsitiktinumas. Ji nuo nieko neslėpė, kad yra ispanė ir savo gim- 
tąja kalba šneka dar geriau negu italų. Ir štai Albertas, susi- 
žavėjęs jos dainavimu, nežinodamas kito žodžio, kuris galėtų 
geriau išreikšti, ko trokšta jo siela, kas buvo užvaldę jo vaiz- 
duotę, kreipėsi į ją būtent šiuo žodžiu ir ta kalba, kurią puikiai 
mokėjo ir kurios nesuprato niekas, išskyrus ją. 

Konsuela ir iki šiol nekūrė jokių didelių iliuzijų dėl to. Bet 
atrodė, kad jų atsitiktiniame keistame susitikime jaučiama liki- 
mo ranka, ir tai nejučia paveikė jos vaizduotę. 

Dabar viskas kėlė abejones. Ar Albertas naujoje egzaltaci- 
jos fazėje užmiršo, kokį susižavėjimą patyrė ją pamatęs? Ar ji 
yra bejėgė suteikti jam palengvėjimą ir išgelbėti jį? O gal Zden- 
kos liga — iš pradžių jai atrodė, kad jis yra labai nuovokus, pa- 
sirengęs visaip padėti Albertui, — buvo daug rimtesnė, negu ji 
norėjo manyti? Ar jis vykdė savo bičiulio nurodymus, ar visai 
juos užmiršo, kai įniršęs draudė jaunai merginai artintis prie 
Šrekenšteino ir ieškoti tiesos? | 

— Na kaip? — tylutėliai paklausė Amalija, kai ji grįžo na- 
mo.— Ar jums pavyko pamatyti Albertą, skraidantį tarp saulėly- 
džio debesų? Ar tik jūs savo galingais užkeikimais nepriversite 
jo šiąnakt grįžti pro kaminą? 

— Galbūt, — atsakė Konsuela ne be apmaudo. 

Pirmą kartą gyvenime jos savimeilė buvo užgauta. Jo su- 
manyme buvo tiek nuoširdaus pasiaukojimo, tiek kilnaus įkvėpi- 
mo, kad dabar ji kentėjo matydama, kaip iš jos nesėkmės šai- 
pomasi ir tyčiojamasi. 

Visą vakarą ji buvo liūdna, ir kanonisė, pamačiusi tokią per- 
mainą, priskyrė ją baimei, kurią Konsuela pajuto pastebėjusi, 
kad leido perprasti jos širdyje gimusį pragaištingą jausmą. 

Bet kanonisė smarkiai apsiriko. Jei Konsuela būtų pajutusi 

kokią nors naujos meilės prošvaistę, nebūtų nei to karšto jos ti- 
kėjimo, nei to tikrų tikriausio drąsumo, kurie iki šiol valdė ir 
palaikė ją. Priešingai, turbūt dar niekada su tokia širdgėla ji ne- 
sisielojo dėl savo buvusios aistros atgijimo kaip dabar, kai did- 
vyriškais žygiais ir fanatiška artimo meile stengėsi nuslopinti 
Ją. 
Vakare įėjusi į savo kambarį, ji ant spineto pamatė seną, 
herbu papuoštą knygą su paauksuotais kraštais, ir tuoj pat pa- 
žino, kad tai ją praeitą naktį Zdenka išnešė iš Alberto kabineto. 
Ji atsivertė knygą toje vietoje, kur buvo įdėta juostelė, ir jai 
krito į akis pirmieji atgailaujamosios psalmės žodžiai: „„De pro- 
fundis clamavi at te“ *. Šie lotyniški žodžiai, matyt, neseniai 
buvo pabraukti rašalu, nes brūkšnys buvo atsispaudęs ir kitame 
puslapyje. Konsuela pervertė visą knygą — tai buvo sena, 1579 
metais išleista vadinamoji Kralicų Biblija,— ir niekur neberado 
jokių ženklų, jokių pastabų paraštėse, jokio raštelio. Bet argi 
šis riksmas, išsiveržęs iš bedugnės, galima sakyti, iš žemės gel- 
mių, pats nebuvo pakankamai reikšmingas ir iškalbingas? Kodėl 
buvo toks aiškus prieštaravimas tarp atkaklaus, neabejotino Al- 
berto noro ir neseno Zdenkos poelgio? 

Naujausias Konsuelos spėjimas buvo toks: sergantis: ir pri- 
slėgtas Albertas guli Šrekenšteino požemyje, o -jį" beprotiškai 
mylintis Zdenka neišleidžia jo iš ten. Galbūt grafas yra to sa- 
votiškai jį dievinančio bepročio auka, šis laiko jį nelaisvėje ir 
tik retsykiais leidžia pažvelgti į pasaulį ir vykdo jo pavedimus 
Konsuelai, o paskui, paklusęs kažkokiam nesuprantamam kapri- 
zui ar baimei, nenori jų vykdyti. „Na ką gi, — pasakė sau Kon- 
suela,— tegul manęs laukia tikras pavojus — aš eisiu. Tegul ne- 
išmanėliams ir egoistams tai atrodys juokinga ir neprotinga — 
aš eisiu. Galbūt pajusiu įžeidžiamą abejingumą to, kuris mane 
šaukia,— vis tiek eisiu. Beje, ar galima įsižeisti, jei jis iš tikrųjų 
yra ne mažesnis beprotis negu vargšas Zdenka? Abiejų pagai- 
lėjusi, tik atliksiu savo pareigą. Aš paklūstu Dievo balsui, įkve- 
piančiam mane, ir jo dešiniajai rankai, su neįveikiama jėga 
traukiančiai mane.“ 

Ji vėl pajuto karštligišką jaudulį, kuris pastarosiomis dieno- 
mis buvo ją apėmęs ir po nelemto susitikimo su nevispročiu vir- 

tęs baisia depresija. Ji vėl atgavo dvasines ir fizines jėgas. Nu- 
slėpusi nuo Amalijos ir knygą, ir savo jaudulį, ir planą, linksmai 
su ja paplepėjusi ir leidusi užmigti, Konsuela pasiėmė dar rytą 
susirastą žibintą ir nuėjo prie ,„Ašarų šaltinio“. 

Ji gana ilgai laukė ir dėl šalčio keletą kartų buvo priversta 
eiti į Alberto kabinetą bent truputį sušilti. Ji išdrįso greitomis 
žvilgtelėti į krūvą knygų, kurios buvo ne sudėtos, kaip derėjo, 
į spintų lentynas, bet kaip pakliuvo suverstos ant grindų vidury- 
je kambario, tarsi kažkas su panieka ir pasibjaurėjimu būtų su- 
metęs jas ten. Į kai kurias iš jų Konsuela ryžosi dirstelėti. Be- 
veik visos knygos buvo lotyniškos, ir ji galėjo tik spėti, kad 
jose aptariami religiniai ginčai ir kad Romos bažnyčia yra išlei- 
dusi arba aprobavusi jas. Ji jau norėjo skaityti jų antraštes, 
bet staiga išgirdo ilgai lauktą vandens kliokimą šulinyje. Priden- 
gusi savo žibintą, ji puolė ten, pasislėpė už akmeninio šulinio 
rentinio ir ėmė laukti Zdenkos. Šįkart jis neužtruko nei gėlyne, 
nei kabinete... Zdenka perėjo abu kambarius ir išėjo iš Alberto 
apartamentų, kad, kaip paskui Konsuela sužinojo, prie maldyklos 
durų, taip pat prie grafo Kristiano miegamojo durų pažiūrėtų ir 
pasiklausytų, ar sielvarto prislėgtas senukas meldžiasi, ar ramiai 
miega. Kaip vėliau matysime, jis dažnai rūpindavosi savo inicia- 
tyva, net negavęs Alberto nurodymų. 

Konsuela ilgai nesvarstė, ką daryti. Viskas buvo iš anksto 
nuspręsta. Ji jau nebepasitikėjo nei Zdenkos protu, nei jo palan- 
kumu; ji norėjo nusigauti iki to, kurį laikė belaisviu, vienišu 
žmogumi, neprižiūrimu ir neglobojamu. Be abejo, iš pilies į Šre- 
kenšteiną tebuvo vienas požeminis takas. Nors tas kelias sunkus 
ir pavojingas, bet, šiaip ar taip, ten galima nueiti, jei Zdenka juo 
kasnakt keliauja. Žinoma, buvo labai svarbu turėti šviesą, ir 
Konsuela pasiėmė žvakių, geležies gabalėlį, pintį ir titnagą, kad 
kai reikės galėtų įskelti ugnį. Iš kanonisės išgirstas pasakojimas 
apie apgulą, kurią kadaise kryžiuočių ordinas atlaikė pilyje, ją 
įtikino, jog požeminiu taku pasieks Šrekenšteiną. Pasak Vences- 
lavos, pačiame tų riterių valgomajame buvo šulinys, kurį mai- 
tino kaimyninių kalnų šaltinių vanduo. Kai jų šnipams reikėda- 
vo išeiti stebėti priešą, vanduo iš šulinio būdavo išleidžiamas, 
ir jie požeminiu taku nueidavo į jiems priklausantį kaimą. Kon- 
suela prisiminė, kad, pasak vietos gyventojų padavimų, ant kal- 
vos esantis kaimas, nuo gaisro laikų pavadintas Šrekenšteinu, 
buvo pavaldus Milžinų tvirtovei ir apgulos metu palaikė su ja 
slaptus ryšius. Vadinasi, ji turėjo rimtą pagrindą atkakliai ieš- 
koti slapto kelio ir gana protingai galvojo. 

Kol nebuvo Zdenkos, jai reikėjo nusileisti į vandens telkinį, 
bet pirma ji atsiklaupusi patikėjo savo sielą Dievui ir naiviai 
persižegnojo, kaip tada, San Samuelės teatro užkulisiuose, prieš 
pirmą kartą išeidama į sceną; paskui ji ėmė drąsiai lipti žemyn 
stačiais įvijais laiptukais, sienoje susirasdama tuos atramos taš- 
kus, kuriais, kaip matė, naudojosi Zdenka, ir stengdamasi ne- 

žiūrėti žemyn, kad neapsvaigtų galva. Sėkmingai pasiekusi ge- 
ležinę grandinę ir nusitvėrusi jos, Konsuela pasijuto tvirčiau, ir 
jai užteko narsos žvilgtelėti į šulinio dugną. Ten dar buvo van- 
dens, ir tai iš pradžių išgąsdino merginą, bet tuoj pat jai į gal- 
vą dingtelėjo, kad nors telkinys ir labai gilus, išėjimas iš pože- 
mio, kuriuo ateidavo Zdenka, turi būti -netoli žemės paviršiaus. 
Jau penkiasdešimt laiptelių ji nulipo taip vikriai ir Žvitriai, kaip 
nebūtų sugebėjusios salonuose auklėtos merginos, bet prastuo- 
lių vaikai to išmoksta žaisdami ir neužmiršta visą gyvenimą. 
Vienintelis pavojus jai grėsė — paslysti ant šlapių laiptelių. Bet 
Konsuela iš anksto kažkokiame užkaboryje susirado seną pla- 
čiakraštę skrybėlę, kurią baronas Frydrichas užsidėdavo eidamas 
į medžioklę, išsikirpo iš jos padus ir raišteliais pririšo prie sa- 
vo batelių kaip koturnas: per paskutinį Zdenkos naktinį žygį ji 
tokius pat pastebėjo ant jo kojų. Tais veltininiais padais Zdenka 
be garso ėjo pilies koridoriais, todėl jai ir atrodė, kad jis slen- 
ka kaip šešėlis, o ne vaikšto kaip žmogus. Senovėje husitai bu- 
vo įpratę prieš netikėtai puldami priešą taip apauti ne tik savo 
šnipus, bet ir arklius. 

Nulipusi penkiasdešimt du laiptelius, Konsuela pamatė pla- 
čią akmeninę plokštę ir žemą smailią arką. Nieko negalvodama, 
ji įėjo į ją ir susilenkusi įlindo į siaurą, žemą požemio galeriją, 
kurią nepaprastai tvirtai buvo padariusios žmonių rankos ir ku- 
Ii dar buvo šlapia nuo ką tik nuslūgusio vandens. 

Gal penkias minutes ji ėjo galerija nesutikdama jokių kliū- 
čių ir nejausdama baimės, bet staiga užpakalyje pasigirdo silp- 
nas triukšmas. "Galbūt tai Zdenka jau leidosi ir grįžo į Šreken- 
šteiną, bet ji buvo daug toliau nuėjusi ir dabar dar paspartino 
žingsnį, kad pavojingas palydovas nepasivytų jos. Jis jokiu bu- 
du negalėjo įtarti, kad ji eina priešakyje, todėl jam nereikėjo 
skubėti, o kol jis dainuos gailias savo dainas ir murmės nesibai- 
giančias savo pasakas, ji spės nueiti pas Albertą ir pateks jo 
globon. 

Tačiau jos išgirstas triukšmas ėmė didėti — dabar jis jau 
priminė smarkiai besiveržiančio vandens šniokštimą. Kas. gi ga- 
lėjo atsitikti? Gal Zdenka nuspėjo jos ketinimus? Gal jis pakėlė 
šliuzus, kad sulaikytų ją ir paskandintų? Bet taip padaryti ga- 
lėjo tik pats įėjęs čia, o jis, be abejo, buvo atsilikęs nuo jos. 
Tačiau ši mintis nelabai ją nuramino. Zdenka veikiau būtų pa- 
aukojęs savo gyvybę, paskendęs kartu su ja, negu leidęs jai ras- 
ti Alberto slėptuvę. Visame savo kelyje Konsuela nepastebėjo 
nei kastuvo, nei šliuzo, nei akmens — nieko, kuo būtų galima 
sulaikyti vandenį ir paskui išleisti jį. Vanduo galėjo būti tik 
priešakyje, bet šniokštimas girdėjosi užpakalyje, jis vis garsėjo, 
smarkėjo ir baisiausiai grumėdamas artėjo. 

Staiga Konsuela pasibaisėjusi pastebėjo, kad galerija, užuot 
kilusi aukštyn, leidžiasi — iš pradžių laipsniškai, o toliau vis 
staigiau. Nelaimingoji apsirikusi nuėjo ne tuo keliu! Skubėdama 

pro tirštus garus, kilusius iš šulinio dugno, ji nepastebėjo kitos 
arkos, daug platesnės, buvusios kaip tik priešais tą, į kurią ji 
įlindo. Ji pateko į kanalą, kuriuo nutekėdavo šulinio vanduo, 
tuo tarpu jai reikėjo eiti kitu, vedančiu į rezervuarą ar šaltinį. 
Kitu keliu einantis Zdenka ramiausiai pakėlė šliuzus: vanduo 
kaip krioklys ūžtelėjo į šulinio dugną ir, pripildęs jį iki nute- 
kamojo kanalo, jau veržėsi į galeriją, kuria bėgo suglumusi, iš. 
siaubo nustėrusi Konsuela. Netrukus ir ši galerija, į kurią pate- 
ko vandens perteklius, bus pilna. Kuo arčiau bedugnės, į kurią 
turėjo plūstelėti vanduo, tuo statesnis darėsi nuolydis. Dar se- 
kundė, dar akimirka — ir kanalas bus užtvindytas vandens. Dar 
visai šlapias skliautas rodė, jog vanduo apsemia visą kanalą 
iki viršaus, jog išsigelbėjimo nėra,— kad ir kaip lėkė nelaimin- 
goji, ji vis tiek neišsigelbės nuo kunkuliuojančios srovės, kuri 
veržėsi iš paskos. Su baisiu šniokštimu artėjanti vandens masė 
jau stūmė orą lauk. Troškus karštis, neleidęs kvėpuoti, siaubas 
ir neviltis gesino gyvybę. Jau įsisiautėjęs vanduo šniokštė visai 
arti Konsuelos, jau rausvos putos, nelemtas srauto ženklas, pa- 
sirodė ant grįstų galerijos grindų ir pralenkė vos judančią, pa- 
metusią galvą auką. 

— O motule! — sušuko Konsuela.— Išskėsk man savo ran- 
kas! O Andzoletai, aš taip mylėjau tave! O Dieve, atlygink man 
geresniame gyvenime! 

Vos iš Konsuelos krūtinės spėjo išsprūsti šis priešmirtinės 
gėlos klyksmas, ji suklupo ir atsitrenkė į nepastebėtą kliūtį. Koks 
netikėtumas! Kokia Dievo malonė! Tai buvo statūs siauri laip- 
tai, kilę kažkur aukštyn, ir baimės bei vilties sparnai skraidino 
jais Konsuelą. Skliautas pakimba virš galvos; srautas plūsta, 
atsitrenkia į laiptus, kuriais Konsuela jau spėjo užbėgti, apse- 
mia pirmus dešimt laiptelių, iki pat kulkšnių aplieja greitai nuo 
jo bėgančios merginos kojas ir pagaliau, pasiekęs žemą nuteka- 
mąjį kanalą, likusį jau už Konsuelos, baisiai šniokšdamas krin- 
ta į gilų rezervuarą, virš kurio mažutėje aikštelėje atsidūrė jau- 
noji herojė, atropojusi čia patamsyje, nes baisus vėjo šuoras, 
praūužęs prieš įsiveržiant vandeniui, užpūtė žibintą. 

Konsuela sukniumba ant paskutinio laiptelio, savisaugos in- 
stinktas dar drąsina ją, bet ji nežino, ar išsigelbėjo, gal šniokš- 
čiantis krioklys — tai dar vienas jai gresiantis pavojus, 0 šalti 
purslai, tyškantys ant jos plaukų, — virš jos išskėstos ledinės 
mirties rankos. 

Tuo tarpu rezervuaras vis pilnėja, ir gausūs šaltinio vandenys 
toliau į žemės gelmes plūsta kitais, giliau esančiais nutekamai- 
siais kanalais. Šniokštimas nutyla, garai išsisklaido, požemyje 
girdisi aidus vandens čiurlenimas, skambantis veikiau maloniai 
negu baisiai. Konsuelai pasiseka drebančia ranka uždegti žibin- 

„tą. Širdis krūtinėje dar smarkiai plaka, bet drąsą ji jau atgavo. 
Atsiklaupusi ji dėkoja Dievui ir savo motulei ir pagaliau apsi- 
žvalgo, virpančią žibinto šviesą pakreipusi į tai, kas yra aplinkui. 

Plačios, gamtos sukurtos grotos skliautas kabo virš bedugnės, 
į kurią bėga vanduo iš tolimo šaltinio, dingstančio Šrekenšteino 
gelmėse. Ta bedugnė tokia gili, kad vandens joje nematyti; į ją 
mestas akmuo krinta apie dvi minutes ir panyra su tokiu triukš- 
mu, tarsi būtų iššovusi patranka. Požemio aidas paskui ilgai kar- 
toja šį garsą, o nematomas vanduo dar ilgiau grėsmingai burbu- 
liuoja, tarsi lotų pragaro skalikai. Siauras takelis, iškaltas vieno- 
je iš grotos uolėtų sienų, raitosi virš bedugnės ir dingsta kitoje 
tamsioje galerijoje, kuri, nukrypusi nuo srovės, kyla aukštyn, ir 
joje jau nematyti jokių žmonių rankų pėdsakų... 

Tokį kelią pamatė Konsuela. Kito nėra: vanduo užliejo ir vi- 
sai užtvėrė kelią, kuriuo ji atėjo. Juk ji negali čia laukti, kol 
grįš Zdenka! Čia baisiai drėgna, žibinto šviesa jau blėsta, silpsta, 
tuoj visai užges, o paskui jos neuždegsi. 

Konsuela nenusimena, nors puikiai supranta, kad tai nėra 
kelias į Šrekenšteiną. Matomos požemio galerijos — gamtos žais- 
mas: jos veda arba į aklavietes, arba į labirintą, iš kurio neišei- 
si. Ir vis dėlto ji ryžtasi eiti jomis, bent jau tikėdamasi rasti 
sausesnę užuoglaudą iki kitos nakties. Naktį Zdenka vėl ateis, 
sustabdys srautą, vanduo iš galerijos išbėgs, belaisvė galės iš čia 
ištrūkti ir vėl pamatyti virš galvos žvaigždžių šviesą. 

Taigi -Konsuela atsikvėpusi vėl ėmė tyrinėti požemio slapta- 
vietes. Bet šįkart ji įdėmiai stebėjo visus dugno pasikeitimus ir 
stengėsi visą laiką eiti pirmyn, nesusivilioti erdvesnėmis ir, at- 
rodytų, tiesesnėmis galerijomis, pasitaikančiomis kiekviename 
žingsnyje. Ji buvo įsitikinusi, kad, taip elgdamasi, nesutiks srau- 
to ir paskui galės grįžti atgal. 

Jai trukdė aibė kliūčių: didžiuliai akmenys užtverdavo ke- 
lią, Žeidė kojas; stambūs šikšnosparniai, išgąsdinti žibinto švie- 
sos, pulkais blaškėsi aplink jį ir tarsi tamsos dvasios nardė virš 
keliauninkės. Praėjus pirmoms apstulbimo ir baimės minutėms, 
kiekviena nauja kliūtis tik suteikdavo jai dar daugiau drąsos. 
Vietomis reikėjo lipti per gigantiškus akmens luistus, atskilusius 
nuo uolų, kurios taip pat galėjo užgriūti ir kybojo maždaug per 
dvidešimt pėdų virš galvos; o vietomis galerija taip susiaurėda- 
vo ir skliautas pasidarydavo toks žemas, kad jai tekdavo šliauž- 
ti išretėjusiame karštame ore. Taip ji slinko gal pusvalandį, kai 
staiga, nors ir buvo labai liekna ir lanksti, bet vos ne vos pralin- 
dusi pro vieną ypač siaurą angą, nuo vilko užbėgo ant meškos: 
priešais ją stovėjo Zdenka, iš pradžių sustingęs iš nuostabos ir 
siaubo, o paskui — pasipiktinęs, įniršęs, grėsmingas, toks, kokį 
vieną kartą ji jau buvo mačiusi. 

Tame kliūčių pilname labirinte, virpant žibinto šviesai, dėl 
oro trūkumo galėjusiai kiekvienu momentu užgesti, apie pabėgi- 
mą nebuvo ko ir galvoti, ir Konsuela nutarė ginti sąvo gyvybę, 

kol turės jėgų. Putotomis lūpomis, klaidžiojančiu žvilgsniu, Zden- 
ka, matyt, šįkart neketino pasitenkinti vien grasinimais. Staiga 
jis priėmė nepaprastai žiaurų sprendimą — ėmė rinkti didžiu- 
lius akmenis ir versti juos vienus ant kitų tarp savęs ir Konsue- 
los, kad užmūrytų siaurą galeriją, kurioje ji buvo. Tada jis galės 
būti tikras, kad, keletą dienų neišleidęs vandens, numarins ją 
badu,— taip bitė, radusi savo korio akyje įkyrią širšę, vašku 
užlipdo akies angą. 

Bet Zdenka statė granito sieną, ir neįtikėtinai greitai. Šio iš 
pažiūros lieso, išsekusio žmogaus atletiška jėga, kurią jis de- 
monstravo ritindamas ir keldamas milžiniškus luistus, pernelyg 
vaizdžiai Konsuelai rodė, kad priešintis yra beprasmiška; geriau 
grįžti atgal tikintis rasti kokį nors kitą išėjimą, negu galutinai 
įsiutinti nevisprotį. Ji pamėgino savo kalbomis sugraudinti jį, 
įkalbėti, įtikinti. 

— Zdenka,— kalbėjo ji, — ką tu darai, beproti? Albertas ne- 
atleis tau mano mirties. Albertas laukia manęs ir kviečia mane. 
Aš juk jo draugė, jo paguoda, jo išsigelbėjimas. Žudydamas ma- 
ne, tuo žudai savo bičiulį ir brolį. | 

Tačiau Zdenka, bijodamas pasiduoti jos žodžių įtaigai ir tvir- 
tai pasiryžęs toliau dirbti pradėtą darbą, gimtąja kalbą uždaina- 
vo linksmą, smagią dainą ir tuo pačiu metu neatsikvėpdamas 
greitai statė savo didžiulę sieną. 

Dar vienas akmuo, ir statinys bus baigtas. Konsuela su siau- 
bu žiūrėjo į Zdenkos darbą. „Niekada, — galvojo ji, — nesugriau- 
siu aš tos sienos: čia reikia milžino rankų.“ Paskutinis akmuo 
buvo padėtas, bet netrukus Konsuela pastebėjo, kad Zdenka pra- 
deda statyti antrą sieną. Tikriausiai tarp jos ir Alberto stūksos 
visas kalnas, visa tvirtovė. O Zdenka vis dainavo ir, atrodė, mė- 
gavosi savo darbu. 

Ir staiga laiminga mintis toptelėjo Konsuelai į galvą. Ji pri- 
siminė tą eretikų prakeiksmą, kurį išvertė Amalija ir kuris taip 
papiktino kapelioną. 

— Zdenka! — sušuko ji jam čekiškai pro juos jau skiriančios, 
bet dar neištisinės sienos plyšį — bičiuli Zdenka! „Tegul nu- 
šsilenkia tau nuskriaustasis!“ 

Vos ji ištarė tuos žodžius, jie padarė Zdenkai magišką povei- 
kį. Išmetęs iš rankų didžiulį akmenį, jis sunkiai atsiduso ir ėmė 
ardyti sieną dar skubiau negu ją statė; baigęs jis ištiesė Konsue- 
lai ranką ir tylomis padėjo perlipti suverstus akmenų luistus, 
paskui įdėmiai pažiūrėjo į ją, keistai atsiduso, padavė tris raudo- 
nu kaspinu surištus raktus, parodė pirmyn einantį kelią ir tarė: 

— „Tegul nusilenkia tau nuskriaustasis!" 

— O tu ar nenori būti mano palydovu? — paklausė ji.— Nu- 
vesk mane pas savo poną. | 

Zdenka papurtė galvą. 

— Aš neturiu pono, — paprieštaravo jis, — aš turėjau bičiulį. 

"Tu įį iš manęs atimi. Nuo likimo nepabėgsi. Eik, kur tave Die- 
vas veda. O aš verksiu čia, kol grįši. 

Jis atsisėdo ant akmenų krūvos, užsidengė rankomis veidą ir 
nebeištarė nė Žodžio. 

Konsuela nebegaišo ir neguodė Zdenkos. Ji bijojo, kad vėl 
nesukiltų jo įniršis, ir, pasinaudojusi laikinu savo poveikiu jam, 
o svarbiausia, dabar žinodama, jog eina teisingu keliu į Šreken- 
šteiną, kaip strėlė nulėkė pirmyn. Kankinamai klaidžiodama ne- 
pažįstamomis galerijomis, Konsuela mažai pažengė į priekį, tai- 
gi Zdenka, ėjęs daug ilgesniu, bet vandeniui nepasiekiamu keliu, 
susitiko su ja toje vietoje, kur susikirto du požeminiai takai: vie- 
nas — meistriškai iškirstas uolose žmonių rankomis, kitas — gū- 
dus, keistas, pilnas visokių gamtos sukurtų pavojų; abi galerijos 
sudarė žiedą po kalva, ant kurios stūksojo pilis ir jos pagalbiniai 
ūkiniai pastatai. Konsuela nė neįtarė, kad šią minutę yra po pi- 
lies parku ir, praėjusi visus jo vartus ir griovius, žengia keliu, 
kur jos negali sustabdyti jokie kanonisės skląsčiai ir raktai. Truputį 
paėjusi nauju keliu, ji susimąstė: ar ne geriau būtų grįžti, atsi- 
sakyti sumanymo, kupino kliūčių ir vos netapusio jai pražuūtin- 
gu? Juk priešakyje gali būti naujų pavojų... Zdenka galėjo vėl 
prisiminti savo piktą ketinimą. O kas bus, jei jis ims ją vytis? 
Jei vėl pastatys sieną, kad ji nebegalėtų grįžti? O atsisakiusi sa- 
vo sumanymo ir paprašiusi Zdenką nuvalyti jai kelią šulinio link 
ir išleisti iš jo vandenį, kad galėtų išlįsti į dienos šviesą, ji vi- 
siškai galėjo tikėtis, jog jis mielai įvykdys jos norą. Bet patirtas 
siaubas per daug buvo ją sukrėtęs, kad ji ryžtųsi vėl susitikti su 
ta keista būtybe. Kuo labiau ji tolo nuo Zdenkos, tuo labiau di- 
dėjo jo sukelta baimė, ir dabar, kai jai buvo pasisekę taip pui- 
kiai susivaldyti ir sugriauti kerštingus jo kėslus, ji galėjo nualp- 
ti. Ir Konsuela leidosi bėgti nuo Zdenkos, nebeturėdama drąsos 
dar kartą pamėginti suminkštinti jo širdį, norėdama kuo greičiau 
rasti vienas iš tų stebuklingų durų, kurių raktus jis jai davė, ir 
greičiau atsitverti nuo jo beprotystės. 

Bet ar Albertas, kitas beprotis, kurį ji taip atkakliai ir nepro- 
tingai laikė romiu ir sukalbamu,— ar jis į ją nepažiūrės taip pat 
kaip Zdenka? Viską čia gaubė nežinomybė, ir Konsuela, atito- 
kusi nuo romantiško įkarščio, save klausė, ar ne ji yra didžiau- 
sia beprotė iš visų trijų, ji, puolusi į tą paslapčių ir pavojų be- 
dugnę, nors toli gražu nebuvo tikra, kad viskas baigsis gerai ir 
sėkmingai? 

Tuo laiku ji toliau ėjo plačiu požemiu, kurį puikiai buvo įren- 
gusios stiprios viduramžių žmonių rankos. Tai buvo uolose iš- 
kirsta tiesi galerija žemu smailiu skliautu. Ne tokias kietas uo- 
lienas, kreidos gyslas ir apskritai visas vietas, galėjusias įgriūti, 
buvo sutvirtinusios iš keturkampių granito plokščių sudėtos sie- 
nos, pilnos keistų ornamentų. Tačiau Konsuela negaišo laiko ir 
neapžiūrinėjo to didžiulio statinio, kuris dėl savo tvirtumo galė- 
jo stovėti dar daug amžių. Ji savęs neklausė ir to, kaip dabar- 

tiniai pilies šeimininkai neįtaria, jog yra tokia nuostabi galerija. 
Ji lengvai būtų supratusi tai, jei būtų prisiminusi, kad daugiau 
kaip prieš šimtą metų, Reformacijos epochoje Čekijoje, visi isto- 
riniai Rudolštadtų šeimos ir šios pilies dokumentai buvo sudeginti. 
Bet ji nesidairė į šalis ir beveik nieko negalvojo, tik džiaugėsi, 
kad išsigelbėjo, kad po kojomis — lygus pagrindas, kad lengva 
kvėpuoti ir galima laisvai bėgti pirmyn. Iki Šrekenšteino dar li- 
ko nemažas kelio gabalas, nors požemio kelias ir buvo daug 
trumpesnis už ten pat vedantį vingiuotą kalnų takelį. Konsuelai 
atrodė, kad kelias niekada nesibaigs; negalėdama susiorienuoti, 
ji net nežinojo, kur jis ją nuves —į Šrekenšteiną ar kur nors 
dar toliau. 

Paėjusi ketvirtį valandos, ji pamatė, kad skliautas vėl paaukš- 
tėjo ir nebeliko jokių architektūrinio darbo pėdsakų. Nors di- 
džiuliai karjerai ir didingos grotos, pro kurias praėjo Konsuela, 
taip pat buvo žmonių rankų darbas, bet neatrodė taip niūriai 
kaip galerijos, nes buvo apaugusios augmenija ir pilnos gaivaus 
oro, besiskverbiančio pro aibę plyšių. Čia buvo daugybė galimy- 
bių pasislėpti ir pabėgti nuo įniršusio priešo persekiojimo. Stai- 
ga tekančio vandens šniokštimas privertė Konsuelą krūptelėti,— 
jei tokioje padėtyje ji dar sugebėtų juokauti, tai sau prisipažin- 
tų, kad net baronas Frydrichas, grįžęs iš medžioklės, nesibjaurė- 
jo vandeniu labiau negu ji šią valandėle. 

Tačiau netrukus Konsuela nusiramino ir suprato, kad nuo to 
laiko, kai nutolo nuc bedugnės, nuo to laiko, kai vos nepasken- 
do, ji vis kyla į kalną. Jei Zdenka turėtų neįtikėtinai didelę ir 
galingą hidraulinę mašiną, gal ir galėtų pakelti savo baisųjį są- 
Jungininką — tai yra srautą — iki tos vietos, kur dabar buvo 
Konsuela. Matyt, kažkur ji pamatys šaltinio vandeni — šliuzus ar 
patį šaltinį. Ir jei ji būtų galėjusi samprotauti, tai net būtų nuste- 
busi, kad iki šiol jos kelyje nepasitaikė paslaptingasis ,,Ašarų 
šaltinis“, maitinantis vandens telkinį. 

Reikalas tas, kad šaltinis prasidėjo nežinia kokiose kalnų gel- 
mėse, o galerija, stačiu kampu kirtusi jį, pirmiausia susitikdavo 
su juo prie šulinio, o paskui prie Šrekenšteino, kur Konsuela ir 
turėjo išvysti jį. Šliuzai buvo likę toli už jos, kelyje, kurį Zden- 
ka nuėjo vienas. O Konsuela dabar artėjo prie šaltinio, kurio 
per pastaruosius keletą šimtmečių nematė niekas, išskyrus Alber- 
tą ir Zdenką. Netrukus ji atsidūrė prie upelio ir ėjo palei jį, jau 
nieko nebebijodama ir nebejausdama jokio pavojaus. 

Švariu smulkiu smėliu pabarstytas takelis vingiavo prie pat 
skaidraus, gryno vandens, kuris tyliai čiurlendamas tekėjo tarp 
gana stačių krantų. Čia vėl jautėsi žmogaus ranka. Šis takelis 
buvo išmintas ant derlingos žemės kranto: prie vandens augan- 
tys puikūs augalai, žydinčios laukinės kryklės, nors ir buvo niu- 
rus metų laikas, savo žaluma pagyvino upelį. Pro daugybę ply- 
šių besismelkiančio oro čia pakako augalams, bet plyšiai buvo 

per siauri, kad pro jos įsiskverbtų smalsus žvilgsnis. Tai buvo 
tarsi Natūralus šiltnamis; skliautai jį gynė nuo sniego ir šalčio, 
o oras buvo gaivinamas pro aibę nematomų plyšelių. Atrodė, 
kad kažkieno rūpestinga ranka saugojo šių nuostabių augalų 
gyvybę ir iš smėlio išrankiodavo vandens į krantą išmetamus 
akmenukus. Šis spėjimas nebuvo klaidingas: Zdenka pasistengė, 
kad kelias į Alberto prieglobstį būtų malonus, patogus ir nepa- 
vojingas. 

Vis dar susijaudinusi po patirto siaubo, Konsuela jau pajuto 
ne tokios niūrios ir net poetiškos aplinkos gerą poveikį. Blyškūs 
mėnulio spinduliai, tai šen, tai ten skverbęsi pro uolų plyšelius 
ir atsispindėję srovenančiame vandenyje, miško vėjelio dvelks- 
mas, retsykiais nuskriedavęs nejudančiais augalais, kurių nesie- 
kė vanduo,— visa tai rodė, kad ji vis labiau artėja prie žemės 
paviršiaus. Konsuela jautė, kad atgyja, ir jau nebe taip niūriai 
jai atrodė susitikimas, laukęs didvyriškos kelionės pabaigoje. Pa- 
galiau ji pamatė, kad takelis, staiga pasisukęs nuo kranto, veda 
į trumpą galeriją, neseniai išgrįstą akmenimis, ir baigiasi prie 
mažų durelių. Ant tų durelių, tarsi išlietų iš metalo, — tokios jos 
buvo šaltos, — gražiai raizgėsi gebenė. 

Kai Konsuela suprato, kad baigėsi jos vargai ir dvejonės, kai 
pavargusia ranka palietė paskutinę kliūtį, kurios tuoj pat nebe- 
bus, nes durų raktas — kitoje rankoje, ji staiga sutriko paju- 
tusi tokį drovumą, kurį buvo sunkiau įveikti negu visas anks- 
tesnes baisybes. Taigi jai reikėjo visai vienai įsibrauti į vietą, 
neprieinamą jokiems žvilgsniams, slepiamą nuo visokių žmonių 
kėslų, ir sutrikdyti miegą ar svajones žmogaus, kurio beveik ne- 
pažįsta, kuris jai nėra nei tėvas, nei brolis, nei Vyras, — žŽmo- 
gaus, kuris galbūt myli ją, bet kurio ji pati negali ir nenori my- 
lėti. 

„Dievas pamokė mane ir nuvedė per baisiausius pavojus, — 
kalbėjo ji sau.— Veikiausiai jo valia, o ne jo globojama patekau 
čia. Aš atėjau ugninga siela, kupina gailestingumo, ramia širdimi, 
„švaria sąžine ir visiškai nesavanaudiškai. Galbūt čia Manęs lau- 
kia mirtis, bet tai nebaugina. Mano gyvenimas varganas, ir aš 
be didelio gailesčio atsisveikinsiu su juo. Tiesa, buvo akimirka, 
kai pajutau gailestį, bet štai jau visą valandą manau, jog man 
yra paskelbtas baisios mirties nuosprendis, ir žiūriu į tai taip 
ramiai, kad net pačiai nesitiki. Galbūt tai Dievo malonė, siun- 
čiama mano paskutinę minutę. Galbūt žūsiu nuo įniršusio bepro- 
čio rankos, bet tvirtai, kaip kankinė, ryžtuosi tam. Aš karštai ti- 
kiu į pomirtinį gyvenimą ir jaučiu, kad jei čia tapsiu savo. išti- 
kimumo, galbūt niekam nereikalingo, bet tikrai dievoto, auka, 
man bus atlyginta geresniame pasaulyje. Tad kas manė 
stabdo? Iš kur tas neapsakomas mano sutrikimas, tarsi rengčiau- 
si daryti ką nors bloga ir turiu rausti prieš tą, kurio gelbėti at- 
ėjau?" 

Štai kaip Konsuela, per daug tyra, kad suvoktų savo t;7umą, 
kovojo su savimi, beveik priekaištavo sau dėl savo jausmų sub- 
tilumo. Jai ir į galvą netoptelėjo; kad gali grėsti pavojus, bai- 
sesnis už mirtį. Dėl savo skaistumo ji nė nepamanė, kad gali tap- 
ti gyvuliškos bepročio aistros auka. Bet ji instinktyviai baimi-- 
nosi, kad jos poelgis gali būti aiškinamas ne tokiais tyrais ir 
kilniais motyvais negu buvo iš tikrųjų. Vis dėlto ji įkišo raktą 
į spyną, bet, tai padariusi, gal dešimt kartų norėjo pasukti jį ir 
vis nesiryžo. Baisus nuovargis, bendras jėgų išsekimas neleido 
jai būti ryžtingai tokiu momentu, kai už tą ryžtingumą turėjo 
būti atlyginta žemėje — didžio gailestingumo aktu, danguje — 
kankinės mirtimi. 

Pagaliau ji ryžosi. Ji turėjo tris raktus. Vadinasi, reikėjo pra- 
eiti pro trejas duris ir pereiti du kambarius, kad patektum į tą, 
kuriame, kaip ji spėjo, buvo belaisvis Albertas. Ji dar turės lai- 
ko sustoti, jei pajus, kad jėgos apleidžia. 

Ji įėjo į kambarį žemais skliautais; čia nebuvo jokių baldų, 
tik guolis iš sausų paparčių, apklotas avikailiu. Iš senovinio mo- 
delio visai nuavėtų batų poros ji suprato, kad tai yra Zdenkos 
miegamasis. Čia ji pamatė ir mažą pintinėlę, kurią su vaisiais 
kadaise buvo nunešusi ant Siaubo uolos ir kuri tik po poros die- 
nų iš ten dingo. Konsuela ryžosi atrakinti antras, duris, prieš tai 
užrakinusi pirmąsias, nes vis dar drebėjo, kad gali grįžti įniršęs 
šios patalpos šeimininkas. Antras kambarys, į kurį ji įėjo, buvo, 
kaip ir pirmasis, žemais skliautais, bet sienas dengė samanomis 
papuošti dembliai ir iš vytelių nupinti kilimai. Krosnis skleidė 
pakankamai šilumos ir tikriausiai iš jos kamino, kyšančio tarp 
uolų, retkarčiais ir išlėkdavo žiežirbos — jų atošvaistė ir buvo 
ta paslaptinga šviesa, kurią Konsuela matė Šrekenšteino viršū- 
nėje. Alberto guolis, kaip ir Zdenkos, buvo padarytas iš sausų 
lapų ir žolių, bet Zdenka jį buvo užklojęs puikiomis lokenomis, 
nors Albertas ir reikalavo visiškos lygybės, — šio reikalavimo 
Zdenka, karštai mylėjęs savo bičiulį ir juo rūpinęsis labiau negu 
savimi, ne visada paisė. Šiame kambaryje Konsuelą sutiko Ci- 
nabras; išgirdęs, kaip spynoje kažkas pasuko raktą, šuo pastatė 
ausis ir, neramiai žvelgdamas į duris, išsitiesė prie slenksčio. Ci- 
nabras buvo ne sargas, o draugas. Nuo „pat mažumės jam buvo 
taip griežtai uždrausta urgzti ir loti ant ko nors, kad jis visai 
neteko to natūralaus šuniui įpročio. Bet, žinoma, jei kas nors pas 
Albertą eitų turėdamas piktų kėslų, Cinabras atgautų balsą, 0 
jei kas nors užpultų jo šeimininką, jis įnirtingai jį gintų. Atsar- 
gus ir apdairus kaip tikras atsiskyrėlis, jis niekada be reikalo 
nekėlė nė menkiausio triukšmo, — pirma jis turėjo gerai apuos- 
tyti ir apžiūrėti žmogų. Jis priėjo prie Konsuelos ir, pažiūrėjęs 

į ją atidžiu žvilgsniu, turinčiu tikrai kažką žmogiška, apuostė jos 
suknelę ir ypač ranką, kurioje ji ilgai laikė Zdenkos duotus rak- 
tus; tai jį visai nuramino, jį užplūdo malonūs prisiminimai apie 
"savo ankstesnę pažintį su Konsuela, ir jis uždėjo jai ant pečių 
didžiules gauruotas letenas, lėtai mojuodamas ir plakdamas į 
grindis savo puikia uodega. Taip draugiškai ir pagarbiai priėmęs 
ją, jis vėl atsigulė ant šeimininko guolį dengusios lokenos kraš- 
telio ir senatviškai, tingiai išsitiesė, tačiau akimis vis sekė kiek- 
vieną viešnios žingsnį, kiekvieną judesį. 

Prieš ryždamasi eiti prie trečių durų, Konsuela žvilgsniu ap- 
metė atsiskyrėlio buveinę, mėgindama įsivaizduoti, kokia yra čia 
gyvenančio žmogaus dvasios būsena. Ji nematė jokių pamišimo 
ar nevilties pėdsakų. Čia buvo švaru ir net savotiškai tvarkinga. 
Apsiaustas ir atsarginė rūbų pakaita kabėjo ant stumbro ragų — 
šią retenybę Albertas buvo atsivežęs iš nuošalaus Lietuvos kam- 
pelio, ir jie atstojo jam kabyklą. Daugybė jo knygų buvo tvar- 
kingai sudėtos į neobliuotų lentų lentynas, uždėtas ant gerai pa- 
rinktų storų šakų. Stalas ir dvi kėdės buvo iš tos pačios 
medžiagos ir taip pat padarytos. Herbarijus, Konsuelai visai nepa- 
žįstamų senovinių gaidų sąsiuviniai su slaviškais pavadinimais ir 
tekstais dar akivaizdžiau rodė, kad atsiskyrėlio darbai yra tai- 
kūs, paprasti ir rimti. Viduryje skliauto kabėjo senovinė lempa 
ir apšvietė tą melancholišką šventovę, kurioje viešpatavo amži- 
na naktis. 

Konsuela dar atkreipė dėmesį į tai, kad čia nebuvo ginklo. 
Turtingi šių miškų gyventojai aistringai mėgo medžioklę ir pra- 
bangius medžioklės reikmenis, tačiau Albertas neturėjo nei šau- 
tuvo, nei peilio, ir senas jo šuo neišmanė „didžiojo mokslo“, to- 
dėl baronas Frydrichas į Cinabrą visada žiūrėjo su panieka ir 
gailesiu. Albertas šlykštėjosi krauju, ir nors jis, Matyt, mažiau 
už kitus naudojosi gyvenimu, bet jautė jam didžiulę pagarbą. 
Jis negalėjo atimti gyvybės net menkiausiam padarui ir negalėjo 
matyti, kaip jo akyse tai daro kiti. Jis domėjosi visais gamtos 
mokslais, bet studijavo tik mineralogiją ir botaniką. Entomolo- 
gija, jo Manymu, jau buvo pernelyg žiaurus mokslas, ir jis nie- 
kada nebūtų galėjęs iš smalsumo užmušti vabzdžio. 

Konsuela žinojo šias Alberto ypatybes ir prisiminė jas, kai 
pamatė jo nekaltų užsiėmimų atributus. 

„Ne, man nėra ko bijoti tokios romios, taikios būtybės, — pa- 
sakė ji sau.— Tai šventojo vienutė, o ne bepročio užuoglauda.“ 
Bet kuo ramiau jai darėsi dėl jo dvasios būsenos, tuo labiau 
didėjo jos sumišimas. Ji jau beveik gailėjosi, kad čia ne beprotis 
ir ne mirštantysis. Pagalvojusi, kad dabar atsidurs priešais pa- 
prastą sveiką vyrą, ji darėsi vis neryžtingesnė. Ė 

Keletą minučių ji taip pastovėjo mąstydama ir nežinodama, 
kaip jam pranešti apie save, ir staiga jos ausis pasiekė kažkokio 
nuostabaus instrumento garsai. Tai Stradivarijaus smuikas grie- 

Žė nuostabią melodiją — didingą, liūdną, o grojo tvirta ir meist- 
riška ranka. Dar niekada Konsuela nebuvo girdėjusi nei tokio 
tobulo smuiko, nei tokio nuoširdaus ir jaudinančio virtuozo. Me- 
lodijos ji nepažino, bet iš keistos, naivios manieros sprendė, kad 
ši melodija tikriausiai yra senesnė už visą jai pažįstamą senovinę 
muziką. Konsuela klausėsi susižavėjusi ir dabar suvokė, kodėl 
Albertas taip gerai ją suprato, vos ji padainavo pirmą frazę... 
Jis iš tikrųjų suprato tikrą, puikią muziką. Jis galėjo nebūti mo- 
kytas muzikantas, nenusimanyti apie visus įmantrius šio meno 
metodus, bet jis turėjo dievišką ugnelę, talentą suvokti ir mylėti 
grožį. Kai jis baigė griežti, Konsuela, visiškai nusiraminusi, jaus- 
dama jam dar didesnę simpatiją negu anksčiau, jau norėjo bels- 
tis į duris — paskutinę kliūtį, kai staiga tos durys lėtai atsivėrė, 
ir ji pamatė jaunąjį grafą: jo žvilgsnis buvo įbestas į žemę, o 
nuleistose rankose jis laikė smuiką ir stryką. Jis buvo siaubin- 
gai išbalęs, o jo plaukai ir kostiumas tokie netvarkingi, kokių 
Konsuela dar niekada neregėjo. Jo didžiulis susimąstymas, pri- 
slėgtumas, netvirti judesiai — visa tai rodė jei ne proto pašliji- 
mą, tai bent valios susilpnėjimą. Jis atrodė kaip vienas iš tų ne- 
bylių, atminties netekusių šmėklų, kurios, anot slavų padavimų, 
naktį ateina į namus ir ten mašinaliai, be prasmės ir tikslo, in- 
stinktyviai daro tai, ką seniau darydavo būdamos gyvos, bet ne- 
pažįsta ir nemato nei savo draugų, nei tarnų, o šie arba pabė- 
ga, arba tylėdami, nustėrę iš siaubo ir nuostabos, žiūri į jas. 

Tą patį patyrė ir Konsucla, matydama, jog grafas Albertas 
nepastebi jos, nors ji stovi vos už dviejų žingsnių nuo jo. Cinab- 
ras atsistojo ir ėmė laižyti šeimininko ranką. Albertas kažką 
draugiškai pasakė jam čekų kalba, o paskui, žvilgsniu sekdamas 
šunį, kuris mMeilindamasis priėjo prie Konsuelos, įsmeigė akis į 
merginos kojas, apautas beveik kaip Zdenkos kojos, ir ėmė įdė- 
mMiai jas apžiūrinėti; nepakeldamas galvos jis gimtąja kalba pa- 
sakė keletą žodžių, kurių ji nesuprato, bet jie panėšėjo į prašy-. 
mą ir baigėsi jos vardu. 

Pamačiusi jį tokį, Konsuela pajuto, kad jos drovumas visai 
dingo. Kupina užuojautos, ji dabar matė tik ligonį iškankinta 
siela; jis jos neatpažįsta, bet vis dėlto šaukia ją. Ir drąsiai, pa- 
tikliai padėjusi savo ranką ant jaunuolio rankos, ji savo tyru 
balsu, besismelkiančiu į sielą, ispaniškai tarė: 

— Konsuela čia. 

Vos spėjo Konsuela ištarti savo vardą, grafas Albertas pa- 
kėlė akis ir, pažvelgęs į ją, iš karto pasikeitė. Jis taip abejingai 
numetė ant grindų savo brangų smuiką, tarsi niekada gyvenime 
nebūtų griežęs juo, ir su nuoširdžiu grauduliu bei pagarbiu liū- 
desiu sudėjo rankas. 

— Vargše mano Vanda, pagaliau aš matau tave šioje trem- 
ties ir kančių vietoje! — sušuko jis atsidusdamas taip sunkiai, 
kad, atrodė, plyš krūtinė.— Mano brangioji, brangioji ir nelai- 
mingoji sese, nelemtoji auka, už kurią pernelyg vėlai atkeršijau! 
Aš nepajėgiau tavęs apginti. O, tu žinai, kad tave išniekinęs pik- 
tadarys žuvo kančiose ir kad mano ranka sutepta jo bendrinin- 
kų krauju. Aš nuleidau kraujo upę prie prakeiktos bažnyčios. 
Kraujo srovėse — tavo, mano ir mūsų tautos prasmė ir išniekini- 
mas. Ko gi tu dar nori, neramioji ir kerštingoji siela? Įkarš- 
čio ir įniršio laikai praėjo, dabar prasideda atgailavi- 
mo ir atpirkimo dienos. Reikalauk iš manęs maldų, ašarų, bet 
ne kraujo. Nuo šiol aš šlykščiuosi juo ir nenoriu daugiau jo lie- 
ti... Ne ne, nė lašo kraujo! Jano Žižkos taurė bus kupina tik 
neišsenkamų ašarų ir graudžių raudų. ž 

Tai kalbėdamas, Albertas, klaidžiojančiu žvilgsniu, nepapras- 
tai susijaudinęs, greitai suko ratus apie Konsuelą, ir kiekvieną 
kartą, kai ji norėdavo nutraukti jo keistą užkeikimą, pasibaisė- 
jęs atšokdavo nuo jos. 

Konsuelai nereikėjo ilgai mąstyti, kad suprastų, apie ką kle- 
joja jaunasis grafas. Ji buvo girdėjusi daug pasakojimų apie Ja- 
ną Žižką ir žinojo, kad tas rūstus fanatikas turėjo seserį vienuo- 
lę, kad ši sesuo dar prieš prasidedant Husitų karui vienuolyne 
mirė iš gėdos ir širdgėlos, kai vienas niekšingas vienuolis išnie- 
kino ją, ir kad paskui visas Žižkos gyvenimas buvo ilgalaikis 
didelis kerštas už tą nusikaltimą. Matyt, šią minutę Albertas, dėl 
kažkokios nesuprantamos asociacijos prisiminęs savo svarbiausią 
idėją ir įsivaizdavęs, kad jis yra Janas Žižka, kreipėsi į ją kaip 
į savo nelaimingos sesers Vandos šmėklą. 

Konsuela nusprendė ne per daug staigiai įtikinėti, kad jis 
klysta. 

— Albertai,— prabilo. ji. — juk tavo vardas jau ne Janas ir 
mano — ne Vanda. Gerai pažiūrėk į mane ir sutiksi, kad mano, 
kaip ir tavo, pasikeitė ir veidas, ir Charakteris. Aš pas tave at- 
ėjau, kad priminčiau tai, ką tu pats ką tik man pasakei. Taip, 
įkarščio ir įniršio laikai praėjo. onių teisingumas daugiau ne- 
gu įvykdytas, ir aš atėjau pranešti tau apie Dievo teisingumą. 
Viešpats mums liepia atleisti ir užmiršti. Tie pragaištingi prisi- 
minimai, tas atkaklumas, kai tu naudojiesi kitiems žmonėms ne- 
pasiekiamais savo gabumais — gabumais vėl išgyventi niūrias 
savo ankstesnių egzistencijų scenas,— tas atkaklumas, kartoju, 
įžeidžia Dievą, ir jis atima iš tavęs tuos gabumus, nes tu jais 
piktnaudžiauji. Ar tu mane girdi, Albertai, ir ar tu dabar mane 
supranti? 

— O motule! — sušuko Albertas, išbalęs, drebantis, atsiklau- 
pęs ir vis dar su didžiausiu siaubu žiūrėdamas į Konsuelą.— Aš 
girdžiu jus ir suprantu jūsų žodžius. Aš matau, kaip jūs keičia- 
tės, kad galėtumėte įtikinti ir pavergti mane. Ne, jūs jau ne- 
be Vanda Žižka, išniekinta nekalta mergaitė, vaitojanti vienuo- 

lė, jūs Vanda Prachalic. Žmonės ją vadino grafiene Rudolštadt, 
ir ji po širdimi nešiojo tą nelaimingąjį, kurį jie dabar vadina 
Alberto vardu. 

— Ne žmonių valia jūs turite šį vardą, — tvirtai paprieštara- 
vo Konsuela,— tai Viešpats privertė jus atgimti kitomis sąly- 
gomis ir skyrė jums kitas priedermes. Jūs, Albertai, arba nenu- 
tuokiate apie tas priedermes, arba niekinate jas. Su nuodėmingu 
išdidumu gilindamasis į praslinkusius amžius, jūs stengiatės su- 
vokti likimų paslaptis; žvilgsniu aprėpdamas dabartį ir praeitį, 
jūs save prilyginate dievybei. Bet aš jums sakau, ir pati tiesa, 
pats tikėjimas mano lūpomis sako: ta mintis, nuolat nukreipta į 
praeitį, — nusikaltimas, beprotiškas įžūlumas. Ta antgamtinė at- 
mintis, kurią jūs sau priskiriate,— fantazija. Kažkokias silpnas, 
trumpalaikes prošvaistes jūs palaikėte tikrove, ir jūsų vaizduotė 
apgavo jus. Dėl savo puikybės jūs kuriate visą iliuzinį statinį ir 
imatės svarbiausių vaidmenų iš savo protėvių istorijos. Saugoki- 
tės — galbūt jūs esate visai ne tas, kuo dedatės. Kad nubaustų 
jus, amžinasis žinojimas galbūt akimirką atvers jums akis ir sa- 
vo ankstesniame gyvenime jūs pamatysite nusikaltimus mažiau 
pagarsėjusius ir dingstis atgailauti ne tokias puikias kaip tos, ku- 
rIiomis drįstate girtis. 

Albertas šią kalbą išklausė su nuogąstingu dėmesiu, klūpėda- 
mas ir užsidengęs rankomis veidą. 

— Kalbėk, kalbėk, dangaus balse! Aš girdžiu, bet nepažįstu 
tavęs, — sušnabždėjo jis vos girdimai.— Jei tu esi kalno angelas, 
jei tu esi tas dangaus reginys, kuris taip dažnai man pasirodyda- 
vo ant Siaubo uolos, — kalbėk, įsakinėk mano valiai, mano sąži- 
nei, mano vaizduotei. Tu žinai, jog aš ilgiuosi šviesos ir tamsoje 
klaidžioju tik dėl to, kad noriu išsklaidyti ją ir pasiekti tave. 

— Šiek tiek nusižeminimo, pasitikėjimo ir nuolankumo amži- 
niems žmogui neprieinamos išminties dėsniams — štai tikrasis 
kelias jums, Albertai, — pasakė Konsuela.— Širdyje atsisakykite, 
ir tvirtai, visam laikui, noro pažinti tai, kas išeina už laikino, jums 
skirto egzistavimo ribų, ir Dievas vėl bus jumis patenkintas, jūs 
vėl tapsite naudingas kitiems, vėl gyvensite santarvėje su pačiu 
savimi. Meskite savo mokslą, kupiną puikybės, ir tebetikėdamas 
nemirtingumu, neabejodamas Dievo gailestingumu — jis atleidžia 
už praeitį ir globoja ateitį — stenkitės dabartinį savo gyvenimą 
padaryti naudingą, kupiną artimo meilės, — jūs jį niekinate, nors 
turėtumėte gerbti, pasinerti į jį pasiaukojamai, visa savo esybe, 
atiduoti jam visas savo jėgas, visą savo gyvenimą. O dabar, Al- 
bertai, pažvelkite į mane, ir tegul jūsų akys praregi. Aš ne sesuo 
jums, ne motina: aš draugė, kurią siunčia dangus, atvedęs Mane 
Čia stebuklingais keliais, kad išplėščiau jus iš beprotybės ir pui- 
kybės gniaužtų. Pažvelgęs į mane, nucširdžiai ir sąmoningai pa- 
sakykite: kas aš ir koks mano vardas? 

Virpantis, suglumęs Albertas pakėlė galvą ir vėl pažvelgė 


210 


į ją, bet jo žvilgsnyje dabar buvo mažiau beprotybės ir siaubo 
negu pirma. 

. — Jūs mane verčiate peržengti bedugnes, — pasakė jis jai — 
Savo išmintingomis kalbomis trikdote mano protą, o juk aš, sa- 
vo nelaimei, laikiau save protingesniu už kitus. Jūs man liepiate 
pažinti ir suprasti mūsų laiką ir visa, kas yra žmogiška. Aš ne- 
galiu to padaryti. Kad užmirščiau kai kurias savo egzistencijos 
fazes, turiu pakelti siaubingus sukrėtimus, o kad patekčiau į nau- 
ją fazę, man reikia pastangų, kurios mane nuves į kapą. Jeigu 
jūs man jėgos, kuri, jaučiu, yra aukštesnė už manąją, vardu įsa- 
kysite prijungti savo mintis prie jūsiškių, aš būsiu priverstas pa- 
klusti, bet žinau, kokia kova manęs laukia, žinau, kad užmokėsiu 
už tai savo gyvybe. Tad pasigailėkite, — jūs, kurios kerai man 
turi tokią galią, padėkite man,—aš netenku jėgų. Pasakykite, 
kas jūs? Aš jūsų nepažįstu, aš neprisimenu, kad kada nors būčiau 
jus matęs, net nežinau, moteris jūs ar vyras; jūs stovite priešais 
mane tarsi paslaptinga statula, ir veltui stengiuosi prisiminti, 
ką ji reiškia. Padėkite, padėkite gi man arba aš mirsiu. 

Alberto veidas, pirma buvęs nuraudęs lyg karščiuojant, ta- 
riant šiuos žodžius išbalo. Jis ištiesė Konsuelai rankas, bet tuoj 
pat nuleido jas, matyt, vos nenualpęs. 

Konsuela, kuriai pamažu paaiškėjo paslaptingi jo psichinės 
ligos ypatumai, vėl pajuto jėgų antplūdį; tai buvo kažkokia nuo- 
jauta. Ji paėmė jo rankas, privertė jį atsistoti ir nuvedė prie kė- 
dės. Baisaus nuovargio nualintas, Albertas susmuko ant jos ir, 
beveik netekdamas sąmonės, tuoj pat užsikniaubė ant šalia sto- 
vėjusio stalo. Kova, apie kurią jis ką tik kalbėjo, toli gražu ne- 
buvo fantazija. Jis mokėjo valdyti savo protą ir nuvyti beprotiš- 
kus reginius, kurie graužė jo smegenis, bet tai atsiėjo didžiulių 
pastangų, didžiulių kančių, alinančių jo jėgas. Kai beprotybės 
priepuolis praeidavo savaime, Albertas po jo jausdavosi žvalus ir 
tarsi atsinaujinęs; o kai, norėdamas susigrąžinti normalią būseną, 
jis dėdavo savo dar stiprics valios pastangas, jo fizinės jėgos iš- 
sekdavo, ir jį ištikdavo katalepsija. Konsuela suprato, kas jam 
darosi. 

— Albertai,— pasakė ji, dėdama savo šaltą ranką ant karš- 
čiuojančios jo kaktos, — aš jus pažįstu, ir to pakanka. Aš jus 
atjaučiu, ir to taip pat kol kas jums pakanka. Aš jums draudžiu 
dėti kad ir menkiausias valios pastangas ir mėginti atpažinti ma- 
ne, kalbėti su manimi. Jūs privalote tik klausytis manęs, ir jei 
mano žodžiai jums atrodys neaiškūs, neskubėkite jų suprasti, bet 
leiskite man paaiškinti juos jums. Aš jus tik prašau pasyviai 
paklusti ir nieko negalvoti. Ar jūs galite paklusti savo širdies 
balsui ir apie nieką negalvoti? 

— O, kaip man gera, kai klausausi jūsų! — atsakė Alber- 
tas.— Kalbėkite, dar kalbėkite... Mano siela — jūsų rankose. 
Kad ir kas jūs būtumėte, laikykite ją ir nepaleiskite, ncs ji eis 
belstis į amžinybės duris ir atsimuš į jas. Sakykite man, kas jūs, 

sakykite greičiau; jei iš karto nesuprasiu, paaiškinkite man, nes 
aš prieš savo valią stengiuosi atpažinti jus, ir tai mane jaudina. 

— Aš — Konsuela,— atsakė mergina,— ir jūs tai žinote, jei in- 
stinktyviai kalbate su manimi ta kalba, kurią iš visų jus supan- 
čių žmonių suprantu tik aš viena. Aš draugė, kurios jūs seniai 
laukiate ir kartą jau pažinote, kai dainavau. Tą dieną jūs pali- 
kote savo šeimą ir dabar slepiatės čia, ir nuo tos minutės aš ieš- 
kau jūsų. Jūs keletą kartų šaukėte mane per Zdenką, bet jis, 
vykdydamas kitus jūsų įsakymus, nenorėjo vesti manęs pas jus. 
Aš patekau čia, įveikusi daugybę pavojų... 

— Ne, jei Zdenka nebūtų panorėjęs, jūs nebūtumėte čia at- 
ėjusi, — nutraukė ją Albertas, sunkiai keldamas galvą nuo sta- 
10.— Jūs svaja, tai gerai žinau, ir viskas, ką girdžiu, tėra mano 
vaizduotės padarinys... O Dieve, tu liūliuoji mane apgaulingais 
džiaugsmais, bet staiga aš pats imu suvokti, kokios absurdiškos, 
kokios beprasmiškos mano svajonės. Tada vėl esu vienas, vienas 
visame pasaulyje, su savo neviltimi, su savo beprotybe.. . O Kon- 
suela! Konsuela! Palaiminga ir pražūtinga svaja! Kurgi būtybė, 
kuri turi tavo vardą ir kartais įgyja tavo atvaizdą? Ne! Tu egzis- 
tuoji tik mano vaizduotėje, tu — mano klejonių kūrinys... 

Alberto galva vėl nusviro ant rankų, kurios darėsi vis ne- 
lankstesnės ir šaltesnės. .. 


Konsuela matė, jog jam gresia letargija, bet, pati būdama vi- 
siškai nusikamavusi ir beveik alpstanti, bijojo, kad negalės pa- 
dėti jam. Ji pamėgino sušildyti Alberto rankas savosiose, bet 
jos rankos buvo beveik tokios pat negyvos kaip ir jo. 

— O Dieve,— nusiminusi tarė ji silpnu balsu,— padėk dviem 
nelaimingiesiems, kurie beveik neturi įėgų paremti vienas kitą! 

Pati vos gyva, viena su mMirštančiuoju, ji iš niekur negalėjo 
tikėtis niekieno pagalbos, nebent Zdenkos, o jo grįžimas jai bu- 
vo labiau baisus negu norimas. 

Jos malda netikėtai sujaudino Albertą. 

— Kažkas meldžiasi šalia manęs,— ištarė jis, kilstelėjęs savo 
apsunkusią galvą.— Aš ne vienas! O ne, aš ne vienas! — pridū- 
rė jis, žiūrėdamas į jo pirštus gniaužusią Konsuelos ranką.— Pa- 
galbos ranka, paslaptinga užuojauta, žmogiškas, broliškas gailes- 
tis! Tu mano agoniją darai malonią ir pripildai mano širdį dė- 
kingumo! 

Albertas priglaudė Įedines savo lūpas prie Konsuelos rankos 
ir apmirė... 

Šis bučinys, užgavęs merginos tyrumą, grąžino ją į gyveni- 
mą. Vis dėlto ji nesiryžo ištraukti rankos ir, stengdamasi įveikti 
sumišimą ir nuovargį, vos laikydamasi ant kojų, buvo priversta 
atsiremti į Albertą ir kitą ranką padėti jam ant peties. 

— Aš jaučiu, kad atgyju,— prabilo Albertas po kelių minu- 
čių.— Man atrodo, kad esu motinos glėbyje. Tetule Venceslava, 
jei čia jūs šalia manęs, dovanokite, kad užmiršau jus, tėvą, visą 

šeimą, — taip užmiršau, jog net jūsų vardai vos nedingo iš mano 
atminties. Aš grįšiu pas jus, nepalikite manęs! Bet atiduokite 
man Konsuelą —tą, kurios taip ilgai laukiau ir kurią pagaliau 
radau... Dabar aš jos vėl netekau. O be jos negaliu kvėpuoti... 

Konsuela norėjo kažką pasakyti jam, bet, atrodė, grįžtant Al- 
berto atminčiai ir jėgoms, ji silpo vis labiau. Patirtas siaubas, 
nuovargis, jaudinimasis, nežmoniškos pastangos nualino ją — 
ji nebeturėjo jėgų kovoti. Žodžiai apmirė jos lūpose, kojas pa- 
kirto, akys aptemo; ji suklupo šalia Alberto, ir jos galva bejė- 
giškai atsitrenkė į jo krūtinę. Čia Albertas, tarsi atsibudęs, pa- 
žino ją, garsiai sušuko ir stipriai suspaudė glėbyje. Kaip pro 
mirties šydą pamatė Konsuela jo džiaugsmą, bet jis neišgąsdino 
jos: tai buvo nekaltas, tyras džiaugsmas. Mergina užsimerkė ir 
ją apėmė būsena, kuri nebuvo nei miegas, nei nemiegas,— ji bu- 
vo visiškai apatiška, beveik be sąmonės. 

Atsipeikėjusi Konsuela pajuto, kad -sėdi ant kietos lovos, ir, 
dar neturėdama jėgų pakelti vokų, vis dėlto pamėgino prisimin- 
ti, kur ji ir kas jai nutiko. Bet jai tai nepavyko, nes ji buvo la- 
bai silpna. Pastarųjų dienų jaudulys ir nuovargis viršijo jos jė- 
gas, ir ji veltui stengėsi prisiminti, ką veikė išvykusi iš Ve- 
necijos. Net pats išvykimas iš tos ją priglaudusios tėvynės, kur 
Ji praleido tiek laimingų dienų, atrodė kaip sapnas, ir jai buvo 
lengviau,— deja, per daug trumpai,— kad bent minutę užmiršo 
savo tremtį ir nelaimes, kurios buvo jos priežastis. Taigi ji įsi- 
vaizdavo, kad vis dar yra savo varganame kambarėlyje Korte 
Minelyje, guli ant senos motinos lovos ir tarsi po audringos, 
sunkios scenos su Andzoletu (jos atmintyje iškilo neryškūs pri- 
siminimai apie jį) dabar vėl atgyja ir atgauna viltį, nes jaučia 
jį šalia savęs, girdi trūkčiojantį jo kvėpavimą, švelnų jo šnabž- 
desį. Palaimingas džiaugsmas užvaldė jos širdį, ji sunkiai pasikė- 
lė, kad pažvelgtų į savo susikrimtusį draugą ir ištiestų jam ran- 
ką. Bet ji paspaudė šalta, nepažįstamą ranką, o vietoje linksmos 
saulės, rausvai apšviesdavusios baltą jos lango užuolaidą, po niū- 
riu skliautu, ištirpdama drėgname ore, sklido kažkokia kapų 
šviesa, po savimi ji juto laukinių žvėrių kailius, o virš jos krau- 
pioje tyloje buvo palinkęs į vaiduoklį panašaus Alberto išbalęs 
veidas. 

Konsuelai toptelėjo į galvą, kad yra gyva palaidota; ji vėl 
užsimerkė ir skausmingai sudejavusi atsigulė. Tik po keleto. mi- 
nučių ji suvokė, kur yra ir kas tas baisus žmogus, pas kurį pa- 
teko. Baimė, iki šiol slopinta ir pasiaukojimo egzaltacijos įveikta, 
dabar ją taip apėmė, kad ji net nesiryžo atsimerkti, bijodama 
pamatyti ką nors baisaus — paruoštą įkapių drobulę ar atidengtą 
karstą. Kažką pajutusi ant kaktos, ji palietė ją ranka. Tai buvo 

lapų girlianda, kuria ją papuošė Albertas. Ji nuėmė girliandą ir 
joje pamatė kipariso šakelę. 

— Aš maniau, kad tu numirei, o mano siela, o mano paguo- 
da! — sušuko Albertas, suklupdamas ant kelių šalia jos.— Ir 
prieš eidamas paskui tave į kapą norėjau papuošti tave santuo- 
kos emblema. Čia aplink mane gėlės neauga, Konsuela. Tik iš 
tamsaus kipariso galėjau nupinti tau vestuvių vainiką. Štai jis, 
neatsisakyk jo. Jei mudviem lemta mirti čia, tai leisk tau pri- 
siekti: jei grįšiu į gyvenimą, aš neturėsiu kitos žmonos, tik tave, 
o jei mirsiu, tai šia neišardoma priesaika sujungtas su tavimi. 

— Kaip? Argi mes susižadėję? — išsigandusi, sutrikusi žval- 
gydamasi sušuko Konsuela.— Kas gi sujungė mus santuokos sai- 
tais? Kas pašventino mūsų santuoką? 


— Likimas, mano angele! — atsakė Albertas su neapsakomu 
švelnumu ir liūdesiu. — Nemanyk pabėgti nuo jo! Keistas likimas 
tau ir dar labiau keistas man. Tu nesupranti manęs, Konsuela, 
bet turi sužinoti tiesą. Ką tik tu man uždraudei prisiminimais nu- 
sikelti į praeitį, į amžių glūdumą. Mano vidinis „aš“ pakluso tau, 
ir dabar nieko nebežinau apie savo ankstesnį gyvenimą. Bet aš 
perpratau savo dabartinį gyvenimą ir žinau, koks jis: kol tu il- 
sėjaisi mirties glėbyje, jis visas akimirksniu prabėgo pro mano 
akis. Konsuela, tavo likimas — priklausyti man; tačiau tu nieka- 
da nebūsi mano. Tu nemyli manęs ir niekada nepamilsi taip, 
kaip aš myliu tave. Tavo meilė man — tik gailestingumas, tik 
ištikimybė, tik didvyriškumas. Tu esi šventoji, kurią man siun- 
čia Viešpats, ir niekada man nebūsi moteris. Aš turiu mirti ka- 
muojamas meilės, kurios tu negali patirti kartu. Ir vis dėlto tu 
būsi mano žmona, kaip dabar jau esi mano sužadėtinė; jei mudu 
čia žūsime, tu iš užuojautos sutiksi pavadinti mane savo vyru, 
nors nė vienas bučinys niekada nesutvirtins mūsų santuokos; 0 
jei Mes išvysime saulės šviesą, sąžinė privers tave mano at- 
žvilgiu padaryti tai, kas yra Dievo skirta. 

— Graie Albertai,— pasakė Konsuela, mėgindama atsikelti 
iš guolio, kurį dengė į laidotuvių patiesalą panašūs himalajinių 
lokių kailiai — aš nežinau, kas jus verčia taip kalbėti: pernelyg 
egzaltuotas dėkingumas man ar vis dar Nnepraeinantis kliedėji- 
mas. Aš nebeturiu jėgų kovoti su jūsų iliuzijomis, ir jei jos atsi- 
gręš prieš mane,— o juk aš atėjau pas jus rizikuodama savo gy- 
vybe, kad paguosčiau jus ir padėčiau jums, — tai jaučiu, jog ne- 
galėsiu apginti nei savo gyvybės, nei laisvės. Jei mano buvimas 
kelia jums pyktį, o Viešpats apleido mane, tai tebūnie šventa jo 
valia. Jūs manote, kad daug žinote, bet nė nejįtariate, koks apkar- 
tintas mano gyvenimas ir kaip abejingai jį paaukočiau. 

— Aš žinau, kad tu nelaiminga, mano vargše, mano šventoji 
Konsuela! Žinau, kad ant tavo galvos yra erškėčių vainikas, bet 
man nelemta jo nuplėšti nuo tavęs. Nei tavo nelaimių priežas- 
čių, nei padarinių nežinau ir neklausiu tavęs. Bet aš mažai tave 

mylėčiau, būčiau nevertas tavo užuojautos, jei iš pat pirmo mū- 
sų susitikimo nebūčiau supratęs, nebūčiau pajutęs to liūdesio, 
kurio kupina tavo širdis. ir visas tavo gyvenimas. Kodėl gi tu tu- 
rėtum bijoti manęs, o mano sielos paguoda? Tu, tokia tvirta ir 
išmintinga, tu, kuriai Viešpats įteigė žodžius, akimirksniu paver- 
gusius ir atgaivinusius Mmane,— nejaugi staiga ėmė gesti tavo ti- 
kėjimo ir proto šviesa, jei tu imi baimintis savo bičiulio, savo 
tarno, savo vergo? Atsitokėk, mano angele, pažvelk į mane: štai 
aš prie tavo kojų ir visam amžiui lenkiu galvą iki žemės. Ko tu 
nori? Ką įsakysi? Galbūt tu nori išeiti iš čia tuoj pat, viena, be 
manęs? Nori, kad daugiau niekad nebepasirodyčiau tavo akyse? 
Kokios aukos tu reikalauji?į Kokią mano priesaiką nori išgirsti? 
Aš galiu tau viską pažadėti ir visada klausyti tavęs. Taip, Kon- 
suela, aš net galiu pasidaryti ramus, klusnus ir iš pažiūros toks 
pat protingas Žmogus kaip kiti. Pasakyk, ar tada tau būsiu ne 
toks baisus, ne toks nemalonus? Iki šiol niekada negalėjau da- 
ryti to, ką norėjau, o dabar tenkinsiu visus tavo norus. Galbūt 
pasikeitęs taip, kaip tu nori, aš mirsiu, bet dabar savo ruožtu 
noriu tau pasakvti, kad ir mano gyvenimas visada buvo nemie- 
las, ir aš su džiaugsmu paaukosiu jį tau. 

— Brangus kilniaširdi Albertai, — pasakė nusiraminusi ir su- 
sijaudinusi Konsuela,— kalbėkite aiškiau, leiskite man pagaliau 
perprasti jūsų bedugnės sielos gelmes. Mano akyse jūs esate 
Žmogus, pranašesnis už visus kitus; nuo pat pirmos mūsų susiti- 
kimo minutės aš pajutau jums pagarbą ir simpatiją, ir neturiu 
jokio pagrindo slėpti tai nuo jūsų. Man visą laiką buvo sakoma, 
kad jūs — beprotis, bet niekada tuo netikėjau. Visi tie pasakoji- 
mai tik didino mano pagarbą jums ir pasitikėjimą jumis. Vis dėl- 
to aš negalėjau nepripažinti, kad jus kamuoja kažkokia psichinė 
liga, sunki ir keista. Ir štai aš, galbūt pernelyg pasitikėdama sa- 
vimi, kažkodėl įsivaizdavau, kad galėsiu palengvinti jūsų kan- 
čias. Jūs pats patvirtinate tą mano tikėjimą. Aš atėjau pas jus, 
ir jūs apie mane ir apie save pasakojate tokius svarbius, tokius 
tikrus dalykus, kad jums nusilenkčiau, jei ne jūsų fatalizmas, su 
kuriuo niekaip negaliu sutikti. Ar aš galiu, neįžeisdama jūsų ir 
neversdama kentėti, pasakyti jums viską? 

— Kalbėkite, Konsuela, aš iš anksto žinau, ką norite pasa- 
kyti. 

-— Gerai, aš pažadėjau viską jums pasakyti. Jūs varote į ne- 
viltį visus, kurie jus myli. Jie mano, kad turi saugoti nuo paša- 
linių akių ir gailėtis to, ką vadina jūsų beprotybe; jie bijo jus 
labai suerzinti, jei leistų jums pastebėti, kad mato ją, liūdi dėl 
jos ir būgštauja. Aš pati netikiu ta beprotybe ir todėl be jokios 
baimės klausiu jus: kodėl jūs, toks protingas, kartais atrodote 
kaip beprotis? Kodėl jūs, toks geras, būnate nedėkingas ir pasi- 
pūtęs? Kodėl tokį išsilavinusį ir religingą žmogų kaip jūs gali 
apnikti liguisto, pesimistiško proto kliedesiai? Pagaliau kodėl jūs 
dabar esate vienas, gyvas palaidotas tame niūriame požemyje, 

toli nuo mylinčios šeimos, kuri ieško jūsų ir apverkia jus, toli 
nuo artimųjų, kuriais taip uoliai rūpinatės, ir pagaliau toli nuo 
manęs? Juk jūs pats kvietėte mane ir sakėte, kad mylite mane, 
tuo tarpu eidama pas jus aš nežuvau tik dėl neįtikėtinų valios pa- 
stangų ir Dievo globos. 

— Jūs klausinėjate apic mano gyvenimo paslaptį, apie mano 
likimo mįslę, bet žinote tai geriau už mane, Konsuela! Aš pats 
laukiau, kada jūs atskleisite mano esmę, o jūs klausinėjate ma- 
ne. O, aš suprantu: jūs norite priversti mane atvirai pasipasako- 
ti, atgailauti ir priimti tvirtą sprendimą, kuris padėtų man nuga- 
lėti save patį. Aš esu pasirengęs paklusti jums. Bet negaliu per 
vieną akimirką pažinti savęs, suprasti save ir pasikeisti. Duokite 
man keletą dienų ar bent valandų, kad galėčiau jums ir pačiam 
sau pasakyti, beprotis aš ar vis dėlto sugebu valdyti savo protą. 
Deja! deja! Ir viena, ir kita liesa. Ir mano nelaimė yra ta, kad 
šiuo atžvilgiu neturiu jokių abejonių! Bet štai ko šią minutę dar 
nežinau: ar aš visiškai neteksiu proto ir valios, ar vis dėlto 
pajėgsiu įveikti demoną, kuris atsirado manyje. Pasigailėkite 
manęs, Konsuela! Vis dar esu apimtas jaudulio, stipresnio už 
mane. Aš neprisimenu, ką jums kalbėjau, nenutuokiu, kiek lai- 
ko jūs čia; aš nesuprantu, kaip jūs galite būti čia, jei Zdenka ne- 
norėjo jūsų atvesti; aš net nežinau, kokiame pasaulyje sklandė 
mano mintys, kai atsidūrėte priešais mane. Deja, nežinau, kiek 
amžių esu taip įkalintas, patirdamas neregėtas kančias ir mėgin- 
damas įveikti mane ištikusią negandą. Kai tos kančios praeina, aš 
jau nieko nebeprisimenu. Man lieka tik baisus nuovargis, stin- 
gulys, kažkokia baimė, kurios norėčiaų atsikratyti... Konsuela, 
leiskite man nors kelioms akimirkoms užsimiršti! Mano mintys 
prašviesės, aš galėsiu laisvai kalbėti. Prižadu jums tai, prisiekiu! 
Apsaugokite mane nuo akinančios tikrovės šviesos! Šioje bai- 
sioje tamsoje ji taip ilgai buvo paslėpta nuo manęs, kad mano 
akys negali iš karto priprasti prie jos. Jūs man įsakėte paklusti 
širdies balsui, gyventi tik širdimi. Taip, jūs man tai pasakėte, ir 
mano sąmonė ir atmintis atgijo tik tą akimirką, kai ėmėte kal- 
bėtis'su Manimi. Jūsų žodžiai mano sielai suteikė angelišką ra- 
mybę. Mano širdis dabar tikrai gyva, bet protas dar neatbudęs. 
Aš bijau jums kalbėti apie save, nes galiu susipainioti savo min- 
tyse ir savo kliedesiais vėl jus išgąsdinti. Aš noriu gyventi tik 
jausdamas, kad šis gyvenimas man nepažįstamas; jis galėtų ma- 
ne svaiginti, jei gyvenčiau nesibaimindamas, jog jūs būsite ne- 
patenkinta manimi. Ak, Konsuela, kodėl jūs man liepėte paklusti 
savo širdies balsui? Dabar prašau, kalbėkite aiškiau, leiskite man 
galvoti apie jus, Matyti ir suprasti tik jus... žodžiu, mylėti jus. 
Dieve mano! Aš myliu! Myliu gyvą būtybę, panašią į mane! 
Myliu ją visa širdimi. Galiu sutelkti į ją visą savo aistrą, visą 
savo šventą meilę! Man visai pakanka tos laimės, ir aš nesu toks 
beprotis, kad reikalaučiau daugiau! 

— Na gerai, brangusis Albertai! Tegul jūsų iškamuotą sielą 

nuramins tyli, švelni, broliška meilė. Dievas liudytojas, kad jūs. 
galite mane taip mylėti niekuo nerizikuodamas ir nieko nesibai- 
mindamas. Mano draugiškumo jums jausmas yra labai nuošir- 
dus, aš gerbiu jus, ir to negali sugriauti jokios smulkmeniškos, 
tuščios kalbos ir niekingų žmonių apkalbos. Kažkokia dieviška, 
paslaptinga nuojauta jums padėjo suprasti, kad mano gyveni- 
mas kupinas skausmo. Jūs tai pasakėte, ir aukščiausioji tiesa by- 
lojo jūsų lūpomis. Aš galiu mylėti jus tik sesers meile; bet ne- 
manykite, kad jaučiu tik gailestį, graudulį. Tiesa, žmonių meilė 
ir užuojauta davė man narsos ateiti čia, bet palankumo jausmas 
ir ypatinga pagarba jūsų dvasinėms savybėms suteikia man drąsos 
ir teisę kalbėti su jumis taip, kaip kalbu. Visam laikui užmirški- 
te, kaip suklydote dėl savo jausmo: niekada man nekalbėkite 
nei apie meilę, nei apie santuoką. Mano praeitis, mano prisimi- 
nimai mūsų meilę daro negalimą, o dėl mūsų skirtingos padėties 
tokia santuoka man nepriimtina, net žeminanti. Puoselėdamas to- 
kias svajones, mano pasiaukojimą jūs paverstumėte kažkokiu 
beprotišku, beveik nusikalstamu dalyku. Aš esu pasiryžusi jums. 
prisiekti, kad būsiu jūsų sesuo, jūsų draugė, jūsų guodėja visa- 
da, kai tik panorėsite atverti man savo sielą, jūsų slaugė, kai 
dėl kančios būsite niūrus ir susikrimtęs. Prisiekite, kad niekada 
į Mane nežiūrėsite kitokiomis akimis ir nemylėsite manęs kitaip. 

— Kilnioji moterie,— ištarė Albertas baldamas,— tu teisingai 
pasikliauji mano vyriškumu ir gerai nutuoki apie mano meilę 
tau, jei stengiesi gauti tokį mano pažadą. Aš galėčiau pirmą kar- 
tą gyvenime pameluoti tau, galėčiau nusižeminti ir duoti mela- 
gingą priesaiką, jei to pareikalautum. Bet tu nereikalausi to, 
Konsuela. Tu suprasi, kad tada mano gyvenime atsirastų dar vie- 
na kančia, o sąžinėje — graužatis, dar niekada jos nepatirta. Nu- 
siramink ir negalvok, kokia meile tave myliu, juk aš ir pats to 
nesuprantu; tik žinau, kad nepavadinti to jausmo meile būtų 
šventvagystė. Su viskuo kitu sutinku: aš vertinu tavo užuojau- 
tą, tavo rūpinimąsi, tavo gerumą, tavo tylią draugystę; aš visa- 
da su tavimi kalbėsiu tik taip, kaip tu man leisi; aš neištarsiu 
nė vieno žodžio, kuris galėtų sutrikdyti tave; niekada nepažvelg- 
siu į tave taip, kad tau reikėtų nuleisti akis; niekada nepaliesiu 
tavo rankos, jei tas prisilietimas tau nemalonus; net nepaliesiu 
tavo rūbų kraštelio, jei bijai, kad galiu juos sutepti savo kvėpa- 
vimu. Bet tu būsi neteisi, jei imsi nepatikliai žiūrėti į mane; ge- 
Iiau kurstyk malonų mano jaudulį, — jis gaivina mane, o tau 
nėra reikalo jo bijoti. Aš suprantu, kad tu dėl skaistumo išsigąs- 
tum meilės žodžių, — tu nenori mylėti taip kaip aš; Žinau, kad 
tu iš išdidumo atstumtum aistrą, kurios nenori nei sukelti, nei 
skatinti. Tad nusiramink ir drąsiai prisiek man būti mano seseria 
ir guodėja, o aš prisiekiu tau būti tavo broliu ir tarnu. Nereikalauk 
iš manęs daugiau — aš būsiu kuklus ir neįkyrus. Man pakaks, jei 
žinosi, kad gali man įsakinėti ir pati valdyti mane... bet ne kaip 
brolį, o kaip būtybę, kuri visa atsidavė tau, ir amžinai. 

Šie žodžiai nuramino Konsuelą dėl dabarties, bet neišsklaidė 
jos būgštavimų dėl ateities. Fanatiškas Alberto pasiaukojimas 
buvo didelės ir neįveikiamos aistros padarinys — dėl to nekilo 
jokių abejonių matant iškilmingą jo veido išraišką ir žinant, ko- 
kia jautri jo natūra. Sutrikusi ir kartu susijaudinusi Konsuela 
save klausė, ar ji ir toliau galės rūpintis žmogumi, kuris taip at- 
virai ir stipriai yra ją įsimylėjęs. Ji niekada lengvabūdiškai ne- 
žiūrėjo į tokius santykius, o su Albertu kiekviena moteris turėjo 
būti ypač atsargi. Ji neabejojo nei jo dorumu, nei pažadais, bet 
tai, apie ką ji svajojo — grąžinti jam ramybę,— dabar jai visai 
nesiderino su jo ugninga meile, jei ji negalėjo į ją atsakyti tuo 
pačiu. Atsidususi ji ištiesė jam ranką ir, įsmeigusi akis į Žemę, 
apmirė, apimta liūdno susimąstymo. 

— Albertai,— ištarė ji pagaliau pakėlusi į jį žvilgsnį ir jo 
akyse išvydusi kankinamą ir nerimastingą laukimą, — jūs manęs 
nepažįstate, jei siūlote tokį man netinkamą vaidmenį. Su juo ga- 
lėtų sutikti tik moteris, kuri sugebėtų tuo piktnaudžiauti. Aš nesu 
koketė, nesu išdidi, nelaikau savęs nasipūtusia ir neturiu jokio 
polinkio kažką valdyti. Jūsų meilė man glostytų savimeilę, jei 
ir aš galėčiau jums atsakyti tokia pat meile; ir jeigu aš mylė- 
čiau jus, tai tuoj pat pasakyčiau jums. Aš žinau, jog skaudinu 
jus, kai dar sykį kartoju, kad taip nėra, žinau, kad sakyti to- 
kius dalykus tokios sveikatos žmogui — žiauru, ir jūs turėtumė- 
te padaryti taip, kad man nereikėtų sakyti šių žodžių, bet taip 
man liepia sąžinė, nors mano širdis plyšta jos klausydama. Pasi- 
gailėkite manęs: aš esu priversta skaudinti jus, galbūt net įžeisti 
tą minutę, kai mielai atiduočiau savo gyvybę, kad grąžinčiau 
jums laimę ir sveikatą. 

— Aš žinau tai, kilnioji mergaite, — atsakė Albertas liūdnai 
nusišypsojęs.— Tu tokia gera, tokia kilniaširdė, kad gali atiduo- 
ti gyvybę už prasčiausią Žmogų, bet tavo sąžinė — aš ir tai Ži- 
nau — niekam nedarys nuolaidų. Tad nebijok įžeisti manęs savo 
tvirtumu, kuriuo žaviuosi, ir stoišku santūrumu, kurį tu derini 
su jaudinančia užuojauta. O įskaudinti manęs tu negali, Konsuela: 
juk aš neklydau, aš pripratau prie baisiausių kančių, aš žinau, 
kad gyvenime esu pasmerktas skausmingiausioms aukoms. Ne- 
sielk su manimi kaip su silpnu žmogumi, kaip su širdies ir savi- 
meilės neturinčiu jaunuoliu, ir nebekartok to, ką jau žinau, — 
nes žinau, kad tu niekada manęs nepamilsi. Aš viską Žinau apie 
tavo gyvenimą, Konsuela, nors ir nežinau tavo vardo, nepažįstu 
tavo šeimos, nesu girdėjęs apie jokias tavo žemiškojo gyvenimo 
smulkmenas. Aš žinau tik tavo sielos istoriją, o visa kita man 
nesvarbu. Tu mylėjai, tu vis dar myli ir visada mylėsi žmogų, 
apie kurį nieko nežinau, nenoriu žinoti ir su kuriuo dėl tavęs 
nesivaržysiu, nebent tu pati man įsakytum. Bet žinok, Konsuela, 
niekada nepriklausysi nei jam, nei man, nei sau pačiai. Dievas 

tau lėmė ypatingą dalią. Aš nesistengiu pažvelgti į ateitį ir su- 
žinoti apie tavo likimą, bet jo tikslas ir pabaiga man yra žino- 
mi. Savo didžios sielos vergė ir auka, tu nesulauksi šiame 
gyvenime jokio atpildo, tik suvoksi savo galią ir pajusi savo geru- 
mą. Nelaiminga aplinkinių akyse, tu vis dėlto būsi pati ramiau- 
sia, pati laimingiausia būtybė iš visų žmonių, nes visada būsi tei- 
singiausia ir geriausia tarp jų. Nes pasigailėjimo verti tik pikti 
ir niekingi žmonės, brangioji sese; ir kol žmogus bus neteisin- 
gas ir aklas, teisingi bus Kristaus žodžiai: „Palaiminti persekio- 
jami dėl teisybės: jų yra dangaus karalystė. Palaiminti, kurie 
dabar verkiate, nes juoksitės". 

Jėga ir didybė, atsipindėjusios aukštoje ir taurioje Alberto 
kaktoje, padarė Konsuelai tokį didžiulį įspūdį, kad ji, užmiršusi 
išdidžios valdovės ir rūsčios draugės vaidmenį, pajuto, kaip ją 
valdo šis tikėjimo ir entuziazmo pagautas Žmogus. Iš nuovargio 
ir jaudulio vcs laikydamasi ant kojų, ji atsiklaupė ir, sudėjusi 
rankas, ėmė karštai garsiai melstis: 

— O Viešpatie, jei tu šią pranašystę įdėjai į šventojo lūpas, 
teišsipildo tavo valia ir tebūnie ji palaiminta! Vaikystėje aš ta- 
ve meldžiau dovanoti man niekingą, linksmybės kupiną laimę, 
o tu man skyrei tokią žiaurią ir sunkią, kokios negalėjau nė 
įsivaizduoti. Tad padaryk taip, kad mano akys atsimerktų ir šir- 
dis paklustų. Mano dalia, atrodžiusi tokia neteisinga, pamažu 
atsiskleidžia prieš mano akis ir aš sugebėsiu, o Viešpatie, susi- 
taikinti su ja, tik prašysiu tavęs to, ko kiekvienas žmogus turi 
teisę tikėtis iš tavo meilės ir teisingumo: tikėjimo, vilties ir gai- 
lestingumo. 

Taip melsdamasi Konsuela pajuto, kaip ašaros ėmė riedėti 
jai iš akių. Ji nesistengė jų sulaikyti. Po tokio jaudinimosi, po 
viso to, ką išgyveno, ši krizė buvo jai naudinga, nors ir dar la- 
biau ją nusilpnino. Albertas meldėsi ir verkė kartu su ja, jis 
laimino savo ašaras, taip ilgai lietas vienatvėje ir pagaliau su- 
mišusias su kilnios ir tyros būtybės ašaromis. 

— O dabar,— pasakė atsistodama Konsuela,— gana galvoti 
apie save. Metas pasirūpinti kitais ir prisiminti savo priedermes. 
Aš jūsų artimiesiems prižadėjau grąžinti jus. Jie visiškai apimti 
nevilties, verkia ir meldžiasi už jus kaip už mirusįjį. Ar jūs, 
brangus Albertai, norite grąžinti jiems džiaugsmą ir ramybę? Ar 
jūs norite eiti paskui mane? 

— Jaut — su kartėliu šūktelėjo jaunasis graias.—Jau išsi- 
skirti! Taip greitai palikti šią šventą prieglaudą, kur su mumis 
tik Dievas, palikti šia vienutę, tapusią man brangia nuo tada, kai 
tu čia atsiradai, palikti šią laimės šventovę, kurios galbūt nie- 
kada nebepamatysiu, — palikti vien dėl to, kad grįžčiau į tą šal- 
tą gyvenimą, kupiną veidmainystės, formalumų ir prietarų! O ne, 
siela mano, gyvenime mano! Dar vieną dieną, kuri man prilygsta 
visam palaimos amžiui! Leisk man užmiršti, kad yra melo ir ne- 
teisybės pasaulis, persekiojantis mane kaip lemtingas sapnas; 

leisk man ne iš karto, bet pamažu grįžti prie to, ką jie vadina 
protu. Aš dar nesijaučiu turįs pakankamai jėgų, kad galėčiau 
pakelti jų saulės ir beprotybės reginį. Man dar reikia stebėti ta- 
ve, klausytis tavo balso. Be to, aš dar niekada nesu taip staiga 
palikęs savo prieglobsčio — prieglobsčio siaubingo, bet ir gera- 
daringo, baisios ir išganingos atpirkimo vietos, kur aš bėgu gal- 
votrūkčiais, kur slepiuosi su pašėlusiu džiaugsmu ir iš kur išei- 
damas visada per daug pagrįstai abejoju ir per ilgai apgailestau- 
ju. Tu ir nejįtari, Konsuela, kokie tvirti saitai sieja mane su šiuo 
savanorišku kalėjimu! Tu nežinai, kad čia palieku savąjį „aš“, 
tikrąjį Albertą, kuris, tiesą sakant, ir neišeina iš čia. Taip, tas 
„aš“ visada būna čia, ir jo šešėlis šaukia ir persekioja mane, kai 
esu kitoje vietoje. Čia mano sąžinė, mano tikėjimas, mano pa- 
saulis — žodžiu, visas mano tikrasis gyvenimas. Čia atsinešų ne- 
viltį, baimę, beprotybę; neretai jie užpuola mane ir įnirtingai 
kaunasi su manimi. Bet matai — ten, štai už tų durų, yra šven- 
tykla, kur įveikiu visus tuos priešiškus jausmus ir atgaivinu sic- 
lą., Ten aš įeinu subjaurotas, kupinas nerimo, o išeinu apsišva- 
rinęs; ir niekas nežino, kokių kančių man atsieina kantrybė ir 
nuolankumas. Neplėšk manęs iš čia, Konsuela! Leisk man išeiti 
lėtais žingsniais, pasimeldus. 

— Eime tenai ir kartu pasimelskime! — pasakė Konsuela.— 
O paskui išeisime. Laikas bėga, ir gal jau tuoj išauš. Niekas ne- 
turi žinoti kelio, vedančio iš čia į pilį, niekas neturi matyti, 
kaip mes grįžtame; ko gero, reikia, kad nematytų mūsų grįžtan- 
čių kartu, nes nenoriu išduoti jūsų prieglobsčio paslapties, Al- 
bertai, o kol kas niekas nieko neįtaria. Aš nenoriu, kad mane 
klausinėtų, nenoriu meluoti. Aš noriu turėti teisę pagarbiai tylė- 
ti jūsų artimųjų akivaizdoje. Tegul jie tiki, kad mano pažadai 
tebuvo nuojauta, svajonė. O pamatę, kad mes grįžtame kartu, jie 
mano slapumą gali palaikyti pikta valia, ir nors dėl jūsų, Alber- 
tai, aš pasirengusi nepaisyti nieko, bet nenorėčiau be būtino 
reikalo prarasti jūsų šeimos pasitikėjimą ir draugystę. Paskubė- 
kime! Aš griūnu iš nuovargio, ir jei dar pabūsiu čia, tai, ko gero, 
neteksiu ir paskutinių jėgų, kurių man reikės grįžtant. Pasimels- 
„kime ir eikime! 

— Tu griūni iš nuovargio! Tai pailsėk čia, mano mylimoji! 
Miegok, aš pagarbiai saugosiu tavo miegą, o jei mano buvimas 
kelia tau nerimą, užrakink mane gretimoje grotoje. Geležinės 
durys skirs mus, ir kol tu mane pašauksi, aš melsiuosi už tave 
savo bažnyčioje. 

— Kol jūs melsitės, o aš ilsėsiuosi, jūsų tėvas dar daug va- 
landų kankinsis. Kartą mačiau, kaip jis, klūpėdamas ant savo 
maldyklos akmeninių grindų, senatvės ir skausmo prislėgtas, iš- 
balęs, nejudėdamas, regis, telaukė žinios apie jūsų mirtį, kad ga- 
lėtų numirti. O jūsų vargšė tetulė puldinės, eis iš bokšto į bokš- 
tą ir veltui stengsis pamatyti jus kalnų takelyje. Ir šįryt pilyje 
vėl visi nusiminę ir labai sunerimę susirinks, o vakare išsiskirs- 

tys. Albertai, jūs turbūt nemylite savo artimųjų, jei taip negai- 
lestingai, be sąžinės graužimo verčiate juos kamuotis ir kentėti. 

— Konsuela! Konsuela! — sušuko Albertas tarsi nubusda- 
mas.— Nekalbėk, nekalbėk taip! Tu draskai mano širdį. Kokį nu- 
sikaltimą aš padariau? Kokios nelaimės priežastys? Kodėl jie taip 
nerimauja? Kiek valandų praėjo nuo to laiko, kai juos palikau? 

— Jūs klausiate, kiek valandų! Geriau paklauskite, kiek die- 
nų, kiek naktų — o gal ir kiek savaičių! 

— Dienų ir naktų?! Tylėkite, Konsuela, nekalbėkite apie ma- 
no nelaimę! Aš žinojau, kad čia netenku nuovokos apie laiką, 
žinojau, kad visa, kas dedasi viršuje, nepasiekia šios kapavie- 
tės. .. bet neįjtariau, kad tas užsimiršimas, tas nežinojimas trunka 
daug dienų ir net savaičių! 

— Ar tai nėra sąmoninga užmarštis, mano drauge? Čia nie- 
kas jums nerodo, kad diena baigiasi ar prasideda, ta amžina tam- 
sa — tai amžina naktis. Regis, jūs čia neturite nė smėlio laikro- 
džio. Ar taip pašalinus visa, kas skaičiuoja laiką, nesistengiama 
negirdėti gamtos balsų ir širdies balso? 

— Prisipažįstu, kad, atėjęs čia, jaučiu poreikį užmiršti viską, 
kas mane sieja su paprastu žmogumi. Bet, Dieve mano, aš nežino- 
jau, jog skausmas ir mintys gali taip užvaldyti mano sielą, kad 
valandos man gali trukti dienas, o dienos pralėkti kaip valan- 
dos. Koks gi aš esu žmogus? Ir kodėl niekas nė karto man neuž- 
siminė apie tą mano naują nelemtą savybę? 

— Priešingai, tai yra didžiulės dvasinės jėgos požymis. Ji 
tik iškrypo iš savo kelio ir visa yra skirta niūriems apmąsty- 
mams. Jūsų artimieji nusprendė slėpti nuo jūsų skausmą, kurį 
jiems teikiate, jie mano, kad, norint apsaugoti jus nuo kančių, 
nereikia kalbėti apie savąsias. Bet, mano manymu, taip elgtis 
reiškia nepakankamai gerbti jus, abejoti jūsų širdimi. O aš, Al- 
bertai, neabejoju ja ir todėl nieko neslepiu nuo jūsų. 

— Eime, Konsuela, eime! — tarė Albertas ir greitai užsimetė 
apsiaustą.— Nelaimingasis! Aš priverčiau kentėti tėvą, kurį die- 
vinu, tetą, kurią švelniai myliu! Nežinau, ar esu vertas juos pa- 
matyti. Aš esu pasiryžęs niekada nebegrįžti čia, kad vėl nebū- 
čiau toks žiaurus. Bet ne, aš laimingas, aš sutikau bičiulišką 
širdį, — ji įspės mane, ji padės man atgauti pagarbą sau. Paga- 
liau atsirado žmogus, kuris atvirai pasakė man visą tiesą II Vi- 
sada sakys ją, ar ne taip, brangioji sese? 

— Visada, Albertai, prisiekiu jums! 

— Dievas gailestingas! Juk būtybė, atėjusi man padėti, yra 
vienintelė iš visų būtybių, kurios galiu klausytis, kuria galiu 
tikėti! Viešpats žino, ką daro! Aš nejaučiau, kad esu beprotis, 
ir maniau, kad kiti yra tokie. Deja! Jei mano kilniaširdis tėvas 
būtų pasakęs tai, ką dabar man pasakėte jūs, Konsuela, nebūčiau . 
net juo patikėjęs. Todėl kad jūs įkūnijate pačią tiesą, įkūnijate 
gyvenimą, todėl kad jūs viena galite mane įtikinti, galite suteik- 
ti mano aptemusiam protui dangišką ramybę, kurią skleidžiate. 


221 


— Eime gi,— pasakė Konsuela padėdama jam susisagstyti ap- 
siaustą, nes jis savo silpna, drebančia ranka niekaip negalėjo to 
padaryti. 

— Taip, eime,— pakartojo jis susijaudinęs žiūrėdamas kaip 
ji draugiškai padeda jam.— Bet pirma prisiek man, Konsuela, 
kad jei aš grįšiu čia, tu nepaliksi manęs. Prisiek, kad tu dar at- 
eisi čia, nors tam, kad apibertum mane priekaištais, pavadintum 
nedėkinguoju, tėvo žudiku, pasakytum, kad nesu vertas tavo rū- 
pinimosi! O, nepalik manęs vieno su savimi! Tu matai, kad visai 
priklausau nuo tavęs ir kad vienas tavo žodis įtikina ir gydo 
mane geriau negu daugybė apmąstymų ir maldų amžių. 

— O jūs man prisiekite,— atsakė Konsuela dėdama jam ant 
pečių rankas (storas apsiaustas drąsino ją) ir patikliai šypsoda- 
masi,— prisiekite, kad niekada negrįšite čia be manęs! 

— Vadinasi, tu ateisi čia su manimi! — sušuko jis žvelgda- 
mas į ją su susižavėjimu, bet nedrįsdamas apkabinti jos.— Pri- 
siek man tai, o aš tau prisiekiu niekada nepalikti tėvo namų be 
tavo įsakymo ar leidimo. 

— Tegul Viešpats išgirsta ir priima mūsų abipusį pažadą, — 
pasakė džiūgaudama Konsuela.— Mudu, Albertai, dar ateisime 
čia pasimelsti jūsų bažnyčioje, ir jūs išmokysite mane melstis. 
Juk niekas marięs nemokė to, o aš karštai trokštu pažinti Die- 
vą. Jūs, mano drauge, atversite man dangų, o aš, kai reikės, 
priminsiu jums apie šios žemės reikalus ir Žmogaus pareigas. 

— Dieviškoji sese! — pasakė Albertas, ir jo akys prisipildė 
džiaugsmo ašarų.— Patikėk, aš neturiu ko tavęs mokyti. Tai tu 
turi iškvosti mane, pažinti ir visiškai pakeisti. Tai tu išmokysi 
mane visko, net melstis. O! Dabar man nebereikia vienatvės, kad 
„mano siela pakiltų iki Dievo. Dabar man nebereikia išsitiesti ant 
mano protėvių kaulų, kad suprasčiau ir suvokčiau nemirtingu- 
mą. Man tereikia pažiūrėti į tave, kad mano atgijusi siela pakil- 
tų į dangų kaip padėkos himnas, kaip gaivinantys smilkalai. 

Konsuela išvedė jį, pati atidarė ir uždarė duris. 

— Cinabrai, čionai! — pašaukė Albertas savo ištikimąjį drau- 
gą ir padavė jam žibintą, patogesnį ir geriau pritaikytą tokioms 
kelionėms negu tas, kurį buvo pasiėmusi Konsuela. Protingas 
gyvūnas, išdidus ir patenkintas, įsikando žibinto lankelį ir leido- 
si į kelią; jis sustodavo, kai sustodavo jo šeimininkas, ėjo tai lė- 
čiau, tai greičiau, prisitaikydamas prie jo žingsnio, ir laikėsi ke- 
lio vidurio, kad apsaugotų savo brangų nešulį nuo sutrenkimų 
į uolas ir krūmus. 

Konsuela ėjo labai sunkiai; ji jautėsi taip, tarsi būtų visa su- 
mušta, ir jei ne Alberto ranka,— jis vis prilaikė ir sugriebdavo 
ją, —ji jau dešimt kartų būtų suklupusi. Jie kartu nusileido palei 
upelį jo puikiu švariu krantu. 

— Tai Zdenka su tokia meile rūpinasi šių slėpiningų grotų 
najade,— paaiškino Albertas.— Jis valo upės vagą, kai čia atsi- 
randa per daug žvyro ir kriauklių; globoja blyškias gėles, au- 

gančias ant krantų, ir saugo jas nuo kartais per daug atšiaurių 
glamonių. 

„Konsuela pro uolos plyšelį pažvelgė į dangų — ten spindėjo 
žvaigždė. 

— Tai Aldebaranas, čigonų žvaigždė, — tarė Albertas.— Aušti 
pradės tik po valandos. 

— Taip, vadinasi, čia mano žvaigždė,— atsiliepė Konsuela.— 
Juk aš, brangusis grafe, jei ne iš prigimimo, tai dėl savo padė- 
ties esu lyg ir čigonė. Venecijoje mano motinos kitaip ir neva- 
dino, nors ji dėl savo ispaniškų prietarų ir piktinosi tokia užgau- 
lia pravarde. O mane ten pažinojo ir dabar pažįsta vardu Zinga- 
rella. 

— Kodėl gi tu iš tikrųjų nesi tos ujamos genties kūdikis! — 
sušuko Albertas.— Aš dar labiau mylėčiau tave, jei tai būtų įma- 
noma! 

Konsuela tyčia užsiminė apie čigonus, nes manė, kad verta 
graiui Rudolštadtui priminti, kokios skirtingos kilmės jiedu yra 
ir kaip skiriasi jų padėtis visuomenėje, bet staiga ji prisiminė 
Amalijos pasakojimus apie Alberto simpatiją elgetoms ir valka- 
toms, o prisiminusi išsigando, kad netyčia nesąmoningai koketa- 
vo, ir nutilo. 

Bet Albertas greitai nutraukė tylą. 

— Jūsų žodžiai, — pradėjo jis pasakoti, — man. kažkodėl pri- 
kėlė kai kuriuos jaunystės prisiminimus. Jie niekuo neišsiskirian- 
tys, bet vis dėlto turiu papasakoti jums, nes nuo tos minutės, kai 
mudu susitikome, jie ne kartą ir keistai įkyriai lindo man į gal- 
vą. Tvirčiau atsiremkite į mane, brangioji sese, kol aš jums pa- 
sakosiu. 

Man buvo apie penkiolika metų; kartą vakare vienas grįžau 
namo takeliu, kuris, aplenkęs Šrekenšteiną, paskui kalvomis vin- 
giuoja pilies link. Staiga priešais save išvydau aukštą, liesą, vaI- 
ganai apsirengusią moterį. Ant nugaros ji tempė sunkų nešulį 
ir dažnai sustodavo tai prie vieno akmens, tai prie kito atsisėsti 
ir atsikvėpti. Aš priėjau prie jos. Įdegusi, vargo ir skurdo išse- 
kinta, ji vis dėlto buvo graži. Nors ir nuskurusi, ji turėjo kaž- 
kokio sielvartingo išdidumo: kai ištiesė man ranką, atrodė taip, 
tarsi ne prašo, bet įsako. Mano piniginė buvo tuščia, ir aš jai 
pasiūliau eiti kartu į pilį, kur galėčiau duoti pinigų, vakarienę 
ir nakvynę. 

„Sutinku, taip net geriau, — pasakė ji su svetimšalės akcentu, 
kuris man buvo panašus į čigonų.— Atsidėkodama už svetingu- 
mą, aš jums padainuosiu įvairių šalių, kuriose man yra tekę lan- 
kytis, dainų. Išmaldos prašau retai, ir darau tai tik didžiausio 
vargo prispirta.“ 

„Nelaimingoji moterie! — pasakiau aš.— Jūsų nešulys sun- 
kus, o jūsų vargšės kojos, beveik basos, visos žaizdotos. Duokite 
man ryšulį, aš jį nunešiu iki namų, jums bus lengviau eiti.“ 

„Šis nešulys kasdien sunkėja, — tarė moteris liūdnai šypsoda- 

masi ir dėl to iš karto tapusi gražuole.— Aš jį nešiojuosi jau ke- 
letą metų, nuėjau su juo šimtus mylių ir niekada nesiskundžiu. 
Niekada niekam jo nepatikiu, bet jūs man atrodote toks geras 
Jaunuolis, kad leisiu nunešti jį iki namų.“ 

Tai sakydama, ji atsagstė visą jos figūrą dengusį apsiaustą 
(iš po jo kyšojo tik gitaros grifas), ir aš pamačiau penkerių še- 
šerių Metų vaikutį, išblyškusį, įdegusį kaip ir motina, romiu, 
maloniu vcideliu, sugraudinusiu man širdį. Tai buvo mergaitė; 
visa skarmaluota, liesa, bet stipri, kaip angelas miegojusi ant 
klajojančios dainininkės karštos, nuvargusios nugaros. Aš pa- 
ėmiau vaikutį ant rankų, bet man vos pavyko jį sulaikyti, nes 
atsibudusi ir pamačiusi, kad guli ant svetimo žmogaus rankų, 
mergaitė stengėsi ištrūkti ir ėmė verkti. Motina šnekino ją savo 
kalba ir mėgino nuraminti. Mano glamonės ir rūpinimasis nura- 
mino vaiką, ir, priėję pilį, mudu jau buvome visai draugai. Pa- 
vakarieniavusi ir paguldžiusi mergaitę į lovą, kurią buvau liepęs 
joms pakloti, vargšė moteris apsivilko keistą apdarą, dar skur- 
desnį negu anie suplyšę drabužiai; paėmusi gitarą, ji atėjo į muū- 
sų valgomąjį, kur vakarieniavome, ir ėme mums dainuoti ispa- 
nų, prancūzų ir vokiečių dainas. Mus pakerėjo puikus jos bal- 
sas ir jausmingas dainavimas. Mano geroji tetulė buvo labai 
dėmesinga jai ir maloni. Atrodė, kad dainininkę tai sujaudino, 
bet ji išsisukinėjo, atsakinėdama į visus mūsų klausimus, te- 
bebuvo išdidi. Jos vaikas mane domino labiau negu ji. Man no- 
rėjosi dar pažiūrėti į mergaitę, palinksminti ją ir net visai pasi- 
likti pilyje. Manyje nubudo kažkoks švelnus jausmas tai vargšei, 
globos reikalingai mažai būtybei, kuri skursdama klajoja po pa- 
saulį. Visą naktį sapnavau mergaitę, o rytą nubėgau pažiūrėti 
į ją. Bet čigonė jau buvo.dingusi; aš nubėgau ant kalno, bet ir 
ten neberadau jos. Ji atsikėlė prieš aušrą ir išėjo keliu, vedan- 
čiu į pietus, su savo vaiku ir mano gitara, kurią jai atidaviau, 
nes josios, didžiam jos liūdesiui, sudužo. 

— Albertai!  Albertai! — nepaprastai susijaudinusi sušuko 
Konsuela.— Ta gitara Venecijoje ir yra saugoma mano mokyto- 
jo Porporos namuose; aš pasiimsiu ją ir jau niekada su ja ne- 
besiskirsiu. Ji iš tamsaus medžio, su sidabrine monograma, ku- 
rią puikiai prisimenu: „A. R.“. Mano motinos atmintis buvo pras- 
ta — pernelyg daug įvairių dalykų pamatė per savo gyvenimą, — 
ir ji neprisiminė nei jūsų vardo, nei pilies pavadinimo, net ne- 
prisiminė, kokioje šalyje visa tai atsitiko. Bet ji man dažnai pa- 
sakojo apie tos gitaros savininko svetingumą jai ir apie jaudi- 
nantį gerumą jauno gražaus didiko, kuris net pusę mylios nešė 
mane ant rankų ir kalbėjo su ja kaip su lygia. O brangusis Al- 
bertai, ir aš viską prisimenu! Kol jūs pasakojote, seniai pamiršti 
vaizdai vienas po kito iškilo priešais mane. Štai kodėl jūsų kal- 
nai man pasirodė ne visai nepažįstami, štai kodėl tas peizažas 
visą laiką man kažką neaiškiai priminė. Ir svarbiausia — štai 
kodėl iš pirmo žvilgsnio aš pajutau keistą virpesį ir nejučia su 

pagarba nusilenkiau jums, kaip senam draugui ir globėjui, kurio 
seniai netekau, bet neužmiršau. | 

— O tu manai, Konsuela,— sušuko Albertas, glausdamas ją prie 
krūtinės, — kad aš nepažinau tavęs iš karto, iš pat pirmos minu- 
tėsė Taip, metams bėgant tu išaugai, pasikeitei, pagražėjai. Bet 
mano atmintis tokia (nuostabi dovana, nors kai kada ir pragaiš- 
tinga), kad jai nereikia nei akių, nei žodžių, jei nori prasiskverb- 
ti pro amžių ir dienų gelmes. Tiesa, aš nežinojau, kad tu ir esi 
mano brangioji mažoji Zingarella, bet buvau tikras, kad jau esu 
tave matęs, mylėjęs, glaudęs prie savo širdies, kuri nuo tos mi- 
nutės, net man pačiam nežinant, prisirišo prie tavosios ir susi- 
jungė su ja visam mano gyvenimui. 


XLVI 


Taip kalbėdamiesi jie priėjo du išsišakojusius kelius, kur Kon- 
suela pirma sutiko Zdenką, ir jau iš tolo pamatė žibinto šviesą — 
jis buvo pasidėjęs jį šalia savęs ant žemės. Konsuela, dabar Ži- 
nojusi apie pavojingas nevispročio keistybes ir jo atletišką jė- 
gą, nejučia prisiglaudė prie Alberto. 

— Kodėl jūs bijote šio romaus ir mylinčio žmogaus? — pa- 
klausė jaunasis grafas, nustebęs ir kartu apsidžiaugęs, kad ji iš- 
sigandusi taip sureagavo.— Zdenka yra švelniai prisirišęs prie 
jūsų. Tiesa, vakar jis susapnavo blogą sapną, todėl nebuvo lin- 
kęs vykdyti mano noro ir kiek priešiškai žiūrėjo į jūsų kilnų su- 
manymą ateiti čia. Bet tereikia man būti atkakliam, ir jis tampa 
klusnus kaip vaikas. Tereikia man pasakyti vieną žodį, ir jis bus 
prie jūsų kojų. 

— Nežeminkite jo mano akyse, — pasakė Konsuela.— Nedi- 
dinkite jo neapykantos man. Kai jį aplenksime, aš jums pasa- 
kysiu, dėl kokių priežasčių turiu saugotis jo ir vengti. 

— Zdenka — beveik nežemiška būtybė,— paprieštaravo Al- 
bertas,— ir aš niekada nepatikėsiu, kad jis galėtų būti kam nois 
pavojingas. Jį nuolat yra apėmusi ekstazė, dėl to jis toks tyras 
ir gailestingas kaip angelas. 

— Albertai, ta ekstazės būsena, kuria ir aš Žaviuosi, virsta 
liga, jei ilgai trunka. Neapsirikite. Dievui nereikia, kad žmogus 
taip nebejaustų ir nebesuvoktų tikrovės ir taip dažnai nutoltų 
į abstraktaus pasaulio miglotų vaizdinių sritį. Beprotybė ir įnir- 
šis — štai kuo baigiasi toks apsvaigįmas. Tai yra tarsi atpildas už 
puikybę ir tuštybę. 

Cinabras sustojo prie Zdenkos, draugiškai pažiūrėjo į jį,. ma- 
tyt, tikėdamasis kokios nors glamonės, tačiau jos nesulaukė. Ne- 
visprotis sėdėjo apkabinęs galvą abiem rankom ta pačia poza ir 
ant tos pačios uolos, kur jį paliko Konsuela. Albertas kreipėsi 
į jį čekiškai, bet šis vos atsiliepė. Jis sielvartingai lingavo galvą, 
jo skruostais ritosi ašaros, o į Konsuelą nenorėjo nė pažvelgti. 

Albertas pakėlė balsą, ėmė priekaištauti jam, bet jo tone dau- 
giau jautėsi švelnumo ir įtikinėjimo negu įsakmumo ir priekaiš- 
to. Pagaliau Zdenka pakilo ir ištiesė ranką Konsuelai. Ši drebė- 
dama paspaudė ją. 

— Dabar,— prabilo Zdenka vokiškai, žvelgdamas į ją ramiai, 
bet su liūdesiu,— tau nebėra reikalo bijoti manęs, bet tu mane 
labai skaudini, ir aš jaučiu, kad tavo ranka pilna mūsų nelaimių. 

Jis nuėjo pirmyn, retkarčiais ištardamas vieną kitą žodį Al- 
bertui. Jie žengė erdvia, tvirtai suręsta galerija, kuria Konsue- 
la dar nebuvo ėjusi ir kuri juos atvedė į olą apvaliu skliautu; 
dabar jie vėl atsidūrė prie šaltinio, trykštančio į platų dirbtinį 
baseiną, išklotą tašytais akmenimis. Iš čia vanduo bėgo dviem 
srautais: vienas dingo olose, kitas veržėsi į pilies vandens telki- 
nį. Jį ir buvo užtvėręs Zdenka, savo milžino rankomis užvertęs 
tris didžiulius akmenis. Jis juos nuritindavo tada, kai norėdavo 
vandenį šulinyje nuleisti žemiau skliautų ir laiptų, kuriais buvo 
galima užlipti į jaunojo grafo terasą. 

— Pasėdėkime čia,— pasakė Albertas savo palydovei,— kol 
vanduo iš telkinio išbėgs nutekamuoju kanalu... 

— Kuris man per daug gerai pažįstamas, — tarė Konsuela dre- 
bėdama visu kūnu. 

— Ką jūs norite pasakyti? — paklausė Albertas su nuostaba 
žiūrėdamas į ją. 

— Aš jums kada nors vėliau papasakosiu — atsakė Konsue- 
la.— O dabar nenoriu nei gadinti jums nuotaikos, nei jaudinti 
jūsų pasakojimu apie pavojus, kuriuos man pasisekė įveikti... 

— Bet ką gi ji nori papasakoti? — pasibaisėjęs sušuko Al- 
bertas ir pažiūrėjo į Zdenką. 

Zdenka kažką atsakė čekiškai ir toliau savo ilgomis įdegusio- 
mis rankomis abejingai minkė molį, kuriuo užglaistė plyšius tarp 
akmenų, nes tada cisterna greičiau ištuštėdavo. 

— Paaiškinkite, Konsuela! — kreipėsi į ją be galo susijaudi- 
nęs Albertas.— Iš to, ką jis man pasakė, nieko nesupratau. Zden- 
ka tvirtina, kad ne jis jus atvedė čionai, bet jūs pati perėjote 
neįžengiamus požemius, kur silpna moteris niekada Nneišdrįstų 
brautis, tiesiog ji ir negalėtų to padaryti. Jis sako (ko tik tas ne- 
laimėlis neplepa), kad jus vedė likimas ir kad arkangelas Myko- 
las (kurį jis vadina pasipūtėliu ir valdžiotroška) pervedė jus per 
vandenį ir bedugnę. 

— Gali būti, — šypsodamasi atsakė Konsuela,— kad čia bus 
įsikišęs ir arkangelas Mykolas, nes aš tikrai ėjau šaltinio vaga, 
aplenkiau paskui mane bėgusį srautą, du tris kartus jau maniau, 
kad žūsiu, perėjau kažkokius urvus ir karjerus, kur kiekviename 
žingsnyje galėjau uždusti arba prasmegti... Ir vis dėlto tie pa- 
vojai nebuvo tokie baisūs kaip Zdenkos įniršis tą minutę, kai at- 
sitiktinumas ar apvaizda išvedė mane į tikrą kelią. 

Dabar Konsuela, visą laiką kalbėjusi su Albertu ispaniškai, 
keliais žodžiais jam papasakojo apie savo susitikimą su jo „tai- 

kinguoju“ Zdenka, apie šio mėginimą palaidoti ją gyvą; teip ir 
būtų atsitikę, jei ji nebūtų susiprotėjusi jį nuraminti keistu ere- 
tišku pasveikinimu. Šaltas prakaitas išmušė Alberto kaktą, kai 
jis sužinojo tokius neįtikėtinus dalykus; klausydamasis Konsue- 
los, jis ne kartą rūsčiai pažvelgė į Zdenką, tarsi norėtų sunaikin- 
ti jį. Tai pastebėjęs Zdenka taip pat ėmė žiūrėti į jį įžūliai ir su 
panieka. Konsuela drebėjo iš baimės, kad tie du bepročiai ne- 
pultų vienas kito. Dabar jai buvo aiškų, kad, nepaisant prakil- 
naus intelekto ir subtilių jausmų, Alberto protas yra patyręs 
didelių sukrėtimų, nuo kurių, matyt, niekada visai nebeatsigaus. 
Ji mėgino sutaikyti tuos du žmones, meiliai kalbėjo su abiem, 
bet Albertas atsistojo ir, padavęs Zdenkai savo slapto prieglobs- 
čio raktus, abejingai pasakė jam keletą žodžių. Šis tuoj pat pa- 
kluso, pasiėmė žibintą ir, dainuodamas nesuprantamas dainas, 
pasišalino. | 

— Konsuela,— pasakė Albertas, kai Zdenka dingo iš akių, — 
jei šis ištikimas gyvūnas, gulintis prie jūsų kojų, pasiustų,-—— 
taip taip, jei mano vargšas Cinabras įniršęs nejučia sukeltų pa- 
vojų jūsų gyvybei, aš turėčiau jį užmušti. Patikėkite, mano ran- 
ka nesudrebėtų, nors niekada nesu liejęs kraujo,— net tų gyvių, 
kurie menkesni už žmogų. Būkite rami, jums nebegresia nė men- 
kiausias pavojus. 

— Apie ką jūs kalbate, Albertai? — paklausė Konsuela, ku- 
Iiai ši netikėta užuomina sukėlė nerimą, — Dabar man nėra ko bi- 
joti! Zdenka vis dėlto žmogus, nors ir dėl savo, o gal iš dalies 
ir dėl jūsų kaltės netekęs proto. Nekalbėkite nei apie kraują, 
nei apie bausmę! Jūs privalote grąžinti jį į tikrąjį kelią, išgydyti 
jį, o ne kurstyti jo kliedesius. O dabar eime! Aš drebu pagalvo- 
jusi, kad išauš anksčiau, negu spėsime grįžti. 

— Tu teisi, —tarė Albertas ir vėl leidosi į kelią— Pati iš- 
mintis kalba tavo lūpomis, Konsuela. Mano beprotybė tam nelai- 
mėliui buvo užkrečiama, ir tu atėjai laiku, kad nuvestum mus 
abu nuo bedugnės, į kurią ritomės. Tavo išgydytas, aš pasisteng- 
siu išgydyti ir Zdenką... Bet jei man tai nepasiseks, jei jo be- 
protybė kels pavojų tavo gyvybei, tai nors Dievo akivaizdoje 
Zdenka yra toks pat žmogus kaip visi, nors jis man angeliškai 
geras, Nors jis yra vienintelis tikras draugas, kurį iki šiol esu 
turėjęs žemėje... būk tikra, Konsuela, aš pajėgsiu išplėšti jį iš 
savo širdies, ir daugiau tu jo niekada nebepamatysi. 

— Gana, gana, Albertai,— sušnabždėjo Konsuela po visų pa- 
tirtų baisybių nebeturėdama jėgų pakelti dar daugiau.— Nesutel- 
kite savo minčių į tokius spėjimus! Aš geriau šimtą kartų nu- 
mirčiau, negu priversčiau jus taip pasielgti ir įstumti jus į ne- 
viltį. 

Bet Albertas nesiklausė jos — matyt, jo protas visai pasimai- 
šė. Jis jau nebeprisiminė, kad reikia prilaikyti merginą, nepa- 
stebėjo, kad ji svyruoja iš nuovargio ir kas žingsnis vos negriu- 
na. Galvodamas vien apie pavojus, kuriuos ji patyrė dėl jo, su 

siaubu  įsivaizduodamas visa tai, kažkokio pakilaus dėkingumo 
apimtas, jis lėkė pirmyn, kažką kapotai šūkčiodamas ir nebe- . 
kreipdamas dėmesio į tai, kad ji vos ne vos slenka jam iš pas- 
kos. 

Nevilties apimta Konsuela prisiminė Zdenką, kuris buvo už 
jos ir galėjo grįžti, prisiminė srautą, kurį jis, beje, vis dar lai- 
kė savo rankose ir galėjo vėl paleisti tą akimirką, kai ji, likusi 
be Alberto pagalbos, ims viena lipti prie vandens telkinio. Nes 
Albertas, vėl kažkokio kliedesio pagautas, manė, jog ji eina 
priekyje, ir, bėgdamas paskui tą apgaulingą šešėlį, paliko ją 
tamsoje. To moteriai jau buvo per daug — net ir tokiai kaip 
Konsuela. Cinabras bėgo taip pat greitai kaip ir jo šeimininkas, 
jis kiek kojos neša lėkė pirmyn, dantyse nusinešdamas žibintą. 
Savo žibintą Konsuela buvo palikusi Alberto slėptuvėje. Kelias 
vis vingiavo, dėl to šviesa kas minutė dingdavo. Tamsoje atsi- 
trenkusi į kažkokį išsikišimą, Konsuela pargriuvo ir nebeturėjo 
jėgų atsistoti. Šiurpas apėmė ją. Dar viena baisi mintis toptelė- 
jo jai į galvą: Zdenka tikriausiai gavo įsakymą po tam tikro lai- 
ko pakelti šliuzus ir prileisti vandens, kad būtų paslėpti laiptai 
ir išėjimas iš šulinio; net ir nepaisydamas savo neapykantos jai, 
jis, kaip visada, turėjo padaryti tai saugumo sumetimais. 

„Taigi viskas baigta! — pamanė Konsuela, veltui mėgindama 
šliaužti.— Aš esu nepermaldaujamo likimo auka! Aš nebeišeisiu 
iš to pražūtingo požemio, mano akys nebeišvys dienos švie- 
sos!.." 

Jau migla, tirštesnė už ją supusią tamsą, temdė jos žvilgs- 
nį, Iankos sustingo, kažkokia apatija, panaši į paskutinį, 
priešmirtinį sapną, nuslopino baimę... Ir staiga ji pajuto, kaip 
kažkieno stiprios rankos kelia ją, suspaudžia, neša šulinio link... 
kažkieno karšta krūtinė virpčioja prie pat jos krūtinės ir šildo 
ją; kažkieno draugiškas, meilus balsas kužda jai švelnius žo- 
džius; Cinabras su siūbuojančiu žibintu šokinėja priešais ją. Tai 
atsipeikėjęs Albertas neša, gelbsti ją taip karštai, kaip motina, 
kuri buvo pametusi ir vėl rado savo vaiką. Per tris minutes jie 
nuėjo prie kanalo, iš kurio ką tik buvo atbėgęs vanduo, pasie- 
kė arką ir šulinio laiptus. Pripratęs taip pavojingai lipti Cinab- 
ras puolė į priekį tarsi bijodamas, kad sutrukdys šeimininkui, 
jei painiosis jam po kojomis. Albertas, viena ranka laikydamas 
Konsuelą, o kita stverdamasis už grandinės, įvijais laiptais užli- 
po tuo metu, kai šulinio dugne jau gurgėjo vanduo. Šis pavojus 
buvo ne mažesnis už kitus, Konsuelai jau pirma grėsusius, bet ji 
nejautė baimės. Apskritai Alberto fizinė jėga buvo tokia, kad, 
palyginti su ja, Zdenkos atrodė visai menkutė, o šią minutę dėl 
nepaprasto susijaudinimo ji tapo tiesiog antgamtiška. Kai dienai 
brėkštant jis savo brangią naštą pasodino ant šulinio krašto, Kon- 
suela pagaliau su palengvėjimu atsiduso ir, atsitraukusi nuo 
sunkiai alsuojančios Alberto krūtinės, savo šaliku nušluostė aukš- 
tą prakaituotą jo kaktą. 

— Drauge,— švelniai pasakė ji — jei ne jūs, aš būčiau nu- 
mirusi. Jūs užmokėjote už viską, ką jums padariau. Jūsų nuo- 
vargį dabar jaučiu labiau negu jūs pats, ir, man regis, jūsų vieto- 
je aš neištverčiau. 

— O mano mažoji Zingarella! — susijaudinęs sušuko Alber- 
tas ir pabučiavo šaliką, kuriuo ji šluostė jam veidą.— Tu man 
nesi sunkesnė negu tą dieną, kai nešiau tave iš Šrekenšteino 
į tą pačią pilį. 

— Į pilį, iš kurios jūs, Albertai, nebeišeisite be mano leidi- 
mo; neužmirškite savo priesaikų! 

— O tu savo! —atsakė jis ir atsiklaupė prieš ją. 

Jis apsiautė Konsuelą šaliku ir nusivedė į savo kambarį, o 
iš ten ji tyliai įsmuko į savo kambarėlį. Pilis budo. Apatiniame 
aukšte jau girdėjosi sausas, smarkus kanonisės kosulys, reiškęs, 
kad ji jau nebemiega. Konsuelai pasisekė: niekas nematė ir ne- 
girdėjo, kaip ji pasiekė savo kambarį. Drebančiomis rankomis ji 
nusivilko suplėšytus ir purvinus rūbus, užrakino juos savo ke- 
lioninėje skrynioje ir ištraukė iš užrakto raktą. Ji dar rado jėgų 
užmaskuoti visus savo paslaptingos kelionės pėdsakus; bet vos 
padėjusi savo nuvargusią galvą ant pagalvės, ji paniro į sunkų, 
karštligišką miegą, pilną fantastiškų reginių ir košmarų; ji išsi- 
tiesė lovoje baisios karštinės apimta. 


XLVII 


Tuo tarpu kanonisė Venceslava, pusvalandį pasimeldusi, už- 
lipo laiptais ir kaip visada pirmiausia pagalvojo apie savo bran- 
gųjį sūnėną. Ji nuėjo prie jo kambario durų ir priglaudė ausį 
prie rakto skylutės, nors mažiau negu kada nors anksčiau tikė- 
josi išgirsti lengvą krebždesį, kuris reikštų, kad jis grįžo. Kaip 
ji nustebo ir apsidžiaugė, kai išgirdo lygų miegančiojo alsavimą! 
Persižegnojusi ji ryžosi tylutėliai atidaryti duris ir ant pirštų ga- 
liukų įsėlinti į kambarį. Albertas ramiai miegojo savo lovoje, o 
į kamuoliuką susirietęs Cinabras — ant gretimos kėdės. Nepaža- 
dinusi nei vieno, nei kito, ji nubėgo pas grafą Kristianą, kuris sa- 
vo koplyčioje kaip visada nuolankiai meldė grąžinti jam sūnų 
danguje arba žemėje. 

— Broli,— tyliai pasakė Venceslava, atsiklaupusi šalia jo,— 
baikite kalbėti maldas ir ieškokite savo širdyje karščiausių pa- 
dėkos žodžių: Viešpats išgirdo jus! 

Daugiau jai nieko nebereikėjo aiškinti. Senukas pasisuko į 
seserį ir, mažose šviesiose jos akyse išvydęs užuojautą ir bega- 
linį džiaugsmą, ištiesė į altorių savo sausas rankas ir silpnu bal- 
su sušuko: | 

— Dieve! Tu grąžinai man sūnų! 

Ir abu, religinės ekstazės pagauti, ėmė pakaitomis pusbalsiu 
kalbėti puikios Simeono giesmės žodžius: ,,Nuūnai atleidžiama ver- 
gei tavo, valdove..." 

Buvo nutarta nežadinti Alberto. Pakvietė baroną, kapelioną, 
visus tarnus ir pilies bažnyčioje su didžia pagarba išklausė mi- 
šias. Amalija nuoširdžiai apsidžiaugė sužinojusi, kad pusbrolis 
grįžo, bet nutarė, jog visai be reikalo vien dėl to, kad atšvęstų 
šį laimingą įvykį, ją prikėlė penktą valandą ryto; per visas il- 
gas mišias ji ne kartą vos užgniaužė žiovulį. 

— Kodėl jūsų draugė, geroji Porporina, neatėjo kartu su mu- 
mis padėkoti Dievui“ — paklausė grafas Kristianas dukterėčią, 
kai mišios baigėsi. 

— Aš mėginau ją pažadinti — atsakė Amalija, — šaukiau var- 
du, tampiau, dariau ką išmanydama, bet man nepavyko nei pa- 
aiškinti jai ką Nors, nei priversti atsimerkti. Jei ji nebūtų karš- 
čiavusi ir raudona kaip ugnis, aš, tiesą sakant, būčiau pamaniusi, 
kad ji negyva. Ji tikriausiai labai prastai šiąnakt miegojo ir da- 
bar karščiuoja. 

— Tai ji tikriausiai serga, ta pagarbos verta būtybė! — tarė 
graias.— Brangioji sese Venceslava, jūs turėtumėte nueiti pažiū- 
Iėti jos ir padaryti viską, kas reikalinga. Neleisk, Dieve, kad to- 
kią džiugią dieną aptemdytų šios kilniaširdės merginos liga! 

— Gerai, broli, — atsakė kanonisė ir klausiamai dirstelėjo į 
kapelioną (pastaruoju metu ji nieko nedarė, nepasitarusi su juo 
dėl Konsuelos). — Bet jūs nesijaudinkite, Kristianai, nieko bai- 
saus nėra, tiesiog sinjora Nina labai nervinga ir, žinoma, greitai 
pasveiks... Bet ar ne keista,— kreipėsi ji į kapelioną, pasivedu- 
si jį į šalį, — kad ši mergina taip tvirtai ir tiksliai pasakė, kada 
grįš Albertas? Pone kapelione, ar tik nebūsime mudu apsirikę 
dėl jos? Gal ji iš tiesų yra kaip šventoji ir regi apreiškimus? 

— Šventoji dalyvautų mišiose, o ne gulėtų tokią valandą 
 karščiuodama,— labai rimtai pasakė kapelionas. 

Po šios išmintingos pastabos kanonisė giliai atsiduso. Vis dėl- 
to ji nuėjo aplankyti Konsuelą ir rado ją smarkiai karščiuojan- 
čią, Mmieguistą. Pakviestas kapelionas pareiškė, kad jei ji ilgai 
karščiuos, liga gali būti labai rimta. Jaunąją baronaitę jis pa- 
klausė, kaip jos kaimynė naktį miegojo, ar nebuvo labai nerami. 

— Atvirkščiai, — atsakė ši, — jos visai nesigirdėjo. O aš, tiesą 
sakant, pastarosiomis dienomis prisiklausiusi visokių jos prana- 
šysčių ir nuostabių pasakėlių, tikėjausi jos kambaryje išgirsti 
velnių puotą. Bet tikriausiai šėtonas nusineša ją toli nuo čia aI- 
ba ji bendrauja su labai gerai išauklėtais velniukais, nes, man Ie- 
gis, tyla buvo absoliuti, ir niekas nė karto nesutrikdė mano 
miego. 

Kapelionui šie Amalijos juokai labai nepatiko, o kanonisė, 
kurios proto trūkumą kompensavo nuoširdumas, buvo tos nuo- 
monės, jog prie sunkiai sergančios draugės lovos jie visai nede- 
ra. Bet ji nieko nepasakė, nes manė, kad dukterėčia kandžias 
pastabas laido iš pavydo, kuriam, be abejo, tikrai turėjo pagrin- 
do, ir kapelioną paklausė, kokių vaistų duoti Porporinai. 

Jis paskyrė raminamųjų vaistų, bet buvo neįmanoma privers- 
ti ligonę nuryti juos: jos dantys buvo sukąsti, o sukepusios lū- 
pos nenorėjo nieko gerti. Kapelionas manė, kad tai blogas ženk- 
las, bet apatiškai — deja, apatija buvo apsikrėtę visi namai — 
pareiškė, kad diagnozę bus galima nustatyti kitą dieną: „„Pažiū- 
rėsime, reikia palaukti; dabar dar nieko negalima pasakyti“. 
Štai taip nusprendė šis eskulapas su sutana. 

— Jei nebus permainų,— pasakė jis, išeidamas iš Konsuelos 
kambario, — reikės pagalvoti, gal pakviesti gydytoją. Aš ne- 
siimu gydyti tokios keistos nervų ligos, tik pasimelsiu už sinjo- 
Ią; gal, turint galvoje jos pastarųjų dienų dvasios būseną, Vieš- 
paties pagalba bus veiksmingesnė negu gydytojo. 

Palikę prie Konsuelos tarnaitę, visi nuėjo ruoštis pusryčiams. 
Kanonisė iškepė pyragą, skaniausią iš visų, kokius tik buvo ke- 
pusi. Ji džiaugėsi įsivaizduodama, su kokiu malonumu Albertas 
smaguriaus savo mėgstamu valgiu po tokio ilgo pasninko. Gra- 
žuolė Amalija apsivilko naują, puošnią suknelę, manydama, kad 
Albertas, pamatęs ją tokią žavingą, galbūt pasigailės skriaudęs 
ir erzinęs ją. Kiekvienas galvojo, kaip nudžiuginti jaunąjį grafą. 
Užmiršta buvo tik viena būtybė, kuria vis dėlto reikėjo pirmiau- 
sia susirūpinti, — vargšė Konsuela, ta, kuriai artimieji turėjo dė- 
koti už Alberto grįžimą ir kurią jis, žinoma, troško kuo greičiau 
išvysti. 

Albertas greitai atsibudo ir, nebandydamas tuščiai aiškintis, 
kas jam pirma buvo,— paprastai jis tuo užsiimdavo po beproty- 
bės priepuolių, nuviliodavusių jį į požemio prieglobstį, — tuoj 
pat prisiminė ir savo meilę, ir laimę, kurią jam suteikė Konsuela. 
Jis pašoko, apsirengė, pasikvėpino ir nubėgo apkabinti tėvą ir 
tetą. Artimųjų džiaugsmas buvo begalinis, kai jie pamatė, kad 
Albertas yra visai sveiko proto, kad jis supranta, jog ilgai nebu- 
vo namuose, karštai ir meiliai prašo juos atleisti jam ir žada 
daugiau niekada nebesuteikti jiems tiek skausmo ir nerimo. Al- 
bertas pamatė, kaip visi artimieji džiūgavo, kad jis grįžo į tik- 
rovę. Bet jis pastebėjo ir jų pastangas nuslėpti ankstesnę jo 
būseną ir buvo truputį įsižeidęs, kad su juo tebesielgiama kaip 
su vaiku — o juk jis vėl tapo suaugusiu žmogumi. Tačiau jis 
susitaikė su ta bausme, tiesą sakant, niekinga, palyginti su jo 
kalte, ir sau pasakė, jog jo gautoji pamoka yra išganinga ir Kon- 
suela bus patenkinta, kad jis suprato tai ir pakluso. 

Atsisėdęs už stalo ir pajutęs savo šeimos gerumą, dėmesį, 
rūpinimąsi, išvydęs džiaugsmo ašaras, jis akimis nerimastingai 
ėmė ieškoti tos, kuri dabar buvo būtina jo laimei ir ramybei. 
Jis matė, kad jos vieta neužimta, bet nedrįso paklausti, kodėl gi 
neateina Porporina. Kanonisė pastebėjo, kad sūnėnas suvirpėjęs 
atsigręžia į duris, kai tik tos atsidaro, ir nuramino jį: jų jaunoji 
viešnia praėjusią naktį prastai miegojusi ir dabar ilsisi, nes nori 
dalį dienos pagulėti lovoje. 

Albertas puikiai suprato, kad jo išvaduotoja turi griūti iš 

nuovargio, bet vis dėlto, kai tai išgirdo, jo veide atsispindėjo iš- 
gąstis. 

— Tetule,— kreipėsi jis į kanonisę nebepajėgdamas daugiau 
slėpti savo jaudulio,— jei Porporos įdukterė rimtai sirgtų, mes, 
manau, taip ramiai nesėdėtume prie stalo ir nesikalbėtume? 

— Nusiraminkite,  Albertai,— įsikišo Amalija nukaitusi iš 
apmaudo.— Nina dabar jus sapnuoja ir pranašauja jūsų sugrįži- 
mą, kol mes čia, džiugiai švenčiame jį. 

Albertas išbalo -iš pasipiktinimo ir, rūsčiai žvelgdamas į pus- 
seserę, tarė: 

— Jei kas čia manęs ir laukė saldžiai miegodamas, tai visai 
ne ta būtybė, apie kurią jūs užsiminėte: skaistūs jūsų skruostai, 
puikioji pussesere, rodo, jog nepraradote nė vienos miego va- 
landos, kol manęs nebuvo, ir kad dabar jums visai nereikia po- 
ilsio. Iš visos širdies dėkoju jums už tai, — juk man būtų ypač 
sunku prašyti jūsų atleidimo, nors aš, jausdamas gėdą ir skaus- 
mą, prašau jo visų kitų savo šeimos narių ir bičiulių. 

— Esu labai dėkinga už išimtį, — atsikirto paraudusi iš pyk- 
čio Amalija.— Pasistengsiu ir ateityje pelnyti ją, o savo nemigo 
naktis ir savo rūpinimąsi patausosiu kam nors kitam — tam, ku- 
Iris sugebės tai įvertinti, o ne šaipysis. 

Tas nedidelis Alberto ir jo sužadėtinės barnis,— toli gražu ne 
pirmas, tik anksčiau jie niekada nebūdavo tokie atžarūs,— kad 
ir kaip visi stengėsi išblaškyti Albertą, visam rytui paliko tam 
tikrą liūdesio ir nejaukumo šešėlį. Kanonisė keletą kartų aplan- 
kė ligonę, kurios būklė vis prastėjo. Alberto nerimas dėl Kon- 
suelos užgavo Amaliją tarsi ji pati būtų įžeista; ji nuėjo į savo 
kambarį paverkti. Kapelionas pareiškė, kad jei iki vakaro karštis 
nesumažės, reikės siųsti gydytojo. Grafas Kristianas sulaikė sū- 
nų prie savęs, kad išblaškytų neramias jo mintis, kurių nega- 
lėjo suprasti ir kurias laikė ligos požymiu. Tačiau stengdamasis 
meiliais žodžiais patraukti sūnų, gerasis senukas niekaip nega- 
lėjo rasti temos pokalbiui ir atviram pašnekesiui, nes niekada 
nemėgino įsigilinti į sūnaus sielą — jis baiminosi, kad tas stip- 
resnis protas religijos klausimais įveiks ir sutriuškins jį patį. 
Tiesa, grafas Kristianas beprotybe ir laisvamanybe vadino keis- 
tose Alberto kalbose prasiveržusias ryškios šviesos prošvaisteės,— 
silpnos tikro kataliko akys nepakėlė to spindėjimo,— bet slapčia 
jis užjautė sūnų ir kartu stengėsi užgniaužti savo norą rimtai iš- 
klausinėti jį. Kiekvieną kartą, kai grafas Kristianas mėgindavo 
paneigti eretiškus Alberto samprotavimus, nuoširdūs ir svarūs šio 
įrodymai priversdavo ji nutilti. Gamta nebuvo apdovanojusi se- 
nuko gražbylyste, jis nemokėjo ilgai ir sklandžiai prieštarauti 
priešininko požiūriui ir dar labiau nesugebėjo ginčydamasis šar- 
latanauti, kitaip tariant — stengtis, kai trūksta logikos, daryti 
įspūdį tariamu mokytumu ir apsimestiniu pasitikėjimu. Atvira- 
širdis ir kuklus, jis nutildavo sau priekaištaudamas, kad jaunys- 
tėje nestudijavo tų sunkių dalykų, ir dabar Albertas jį triuškina. 

Būdamas įsitikinęs, kad teologijos mokslų gelmėje glūdi tiesos 
lobiai, kurie žmogui apsukresniam ir mokytesniam negu jis pa- 
dėtų sutriuškinti Alberto erezijas, jis kabinosi į savo susvyravusį 
tikėjimą ir, kad nereikėtų veikti dar energingiau, dangstėsi savo 
neišmanymu ir paprastumu, kurie tik didino skeptiko puikybę ir 
dėl to darė jam daugiau žalos negu davė naudos. 

Jų pokalbis gal dvidešimt kartų nutrūko dėl kažkokios abipu- 
sės baimės ir gal dvidešimt kartų vėl užsimezgė dėl abiejų pa- 
stangų; galiausiai jis baigėsi savaime. Senasis Kristianas užsnūdo 
krėsle, o Albertas, palikęs jį, nuėjo paklausti apie Konsuelos 
būklę, kuri tuo labiau jį gąsdino, kuo labiau aplinkiniai sten- 
gėsi nuo jo nuslėpti jos ligą. 

Daugiau kaip dvi valandas jis klaidžiojo koridoriais, taikyda- 
masis sutikti kanonisę ar kapelioną, kad nors ką sužinotų apie 
Konsuelą. Kapelionas jam atsakinėjo trumpai ir santūriai, o ka- 
nonisė, iš tolo pamačiusi sūnėną, skubėjo dėtis linksma ir už- 
megzti pokalbį apie ką nors kita, kad apgautų jį apsimestine ra- 
mybe. Bet Albertas gerai matė, kad ji ima ne juokais nerimauti 
ir vis dažniau užeina į ligonės kambarį; jo įdėmus žvilgsnis pa- 
stebėjo ir tai, kad niekas nesivaržo kas minutę atidaryti ir užda- 
ryti durų, nors tas trinksėjimas ir bruzdesys gali trukdyti Kon- 
suelai, kuri esą ramiai miega tokiu jai būtinu miegu. Jis net iš- 
drįso prieiti prie to kambario — už minutę, praleistą jame, jis 
būtų atidavęs gyvybę. Priešais buvo kitas kambarys, taigi dvejos 
sandarios durys, nepraleidusios nė menkiausio garso, skyrė jį 
nuo koridoriaus. Tai pastebėjusi, kanonisė užrakino abejas du- 
ris ir užsklendė jas, o pati ėmė vaikščioti per šalia buvusį Ama- 
lijos kambarį; čia Albertas būtų labai nenorom užėjęs paklausti 
apie ligonę. Pagaliau matydama, koks jis nusiminęs, ir bijoda- 
ma, kad vėl nesusirgtų, teta ryžosi pameluoti: širdyje melsdama 
Dievą atleisti, ji sūnėnui pasakė, esą ligonė jaučiasi daug geriau 
ir net ruošiasi per pietus nusileisti į valgomąjį. 

Albertas negalėjo suabejoti teta — iš jos tyrų lūpų dar nie- 
kada nebuvo išsprūdęs melas, ir nuėjo pas senajį grafą, neišma- 
nydamas, kaip sulaukti valandos, kuri jam grąžins Konsuelą ir 
laimę. 

Bet lauktoji valanda jam išmušė tuščiai: Konsuela nepasirodė. 
Kanonisė, daranti didelę pažangą mėlavimo meno srityje, papa- 
sakojo, esą ligonė buvo atsikėlusi, bet, pajutusi šiokį tokį silp- 
numą, nutarė verčiau pietauti savo kambaryje. Ji net apsimetė, 
kad siunčia Konsuelai gardžiausius rinktinių patiekalų kąsnelius. 
Dėl visų šių gudrybių Alberto nerimas truputį atlėgo. Tarsi bai- 
sios nelaimės nuojauta, jaunąjį grafą slėgė liūdesys, tačiau jis 
stengėsi jo atsikratyti ir atrodyti ramus. 

Vakare patenkinta Venceslava, jau beveik nebeapsimetinėda- 
ma pranešė, kad Porporinai geriau: jos skruostai nebedega, pul- 
sas veikiau silpnas negu padažnėjęs, ir, matyt, naktį ji turėtų 
praleisti gerai. 

„Bet kodėl gi, nepaisant tų gerų žinių, aš vis dėlto stingstu 
iš siaubo?“ — klausė save jaunasis grafas įprastu laiku prieš 
miegą atsisveikindamas su savo artimaisiais. 

Reikalas tas, kad geroji kanonisė, nors buvo labai liesa ir 
kuprota, niekada nesirgo ir dėl to nieko nenutuokė apie ligas. 
Taigi, pamačiusi, kad Konsuelos raudonas veidas tapo melsvai 
išbalęs, kad jos kunkuliuojantis kraujas tarsi sustingo gyslose, o 
krūtinė, nebeturėjusi jėgų įkvėpti oro, atrodo rami ir nejuda, 
ji pamanė, jog mergina pasveiko, ir tuoj pat vaikiškai patikliai 
paskelbė. Bet kapelionas, šiek tiek daugiau nusimanęs apie li- 
gas, puikiai suprato, kad ši tariama ramybė pranašauja baisią 
krizę, ir, kai tik Albertas nuėjo į savo kambarį, kanonisę įspėjo, 
jog atėjo metas siųsti daktaro. Nelaimei, miestas buvo toli, nak- 
tis tamsi, keliai bjaurūs, o Hansas, kad ir kaip stengėsi, labai lė- 
tas. Be to, kilo audra, ėmė smarkiai lyti. Nukaršęs arklys, kuriuo 
važiavo senas tarnas, labai baidėsi, nuolat klupinėjo, ir viskas 
baigėsi tuo, kad jis kartu su sutrikusiu važiuotoju, kuris kiekvie- 
ną kalvą laikė Šrekenšteinu, o žaibo blykstelėjimą — ugniniu 
piktosios dvasios skrydžiu, paklydo miškuose. Tik kai jau visai 
išaušo, Hansui pavyko išsigauti į teisingą kelią. Iš visų jėgų gin- 
damas savo arklį, jis pasiekė miestą; tuo metu daktaras kietai 
miegojo. Atsibudęs jis ėmė lėtai rengtis, ruoštis ir pagaliau lei- 
dosi į kelią. Taigi buvo sugaišta visa para. 

Albertas veltui stengėsi užmigti. Jį graužęs nerimas ir gąsdi- 
nantis griaustinio dundėjimas visą naktį neleido jam sumerkti 
akių. Lipti žemyn jis nedrįso, nes bijojo papiktinti tetą, kuri jau 
ir taip rytą jį išbarė už nederamą ir nepadorų vaikštinėjimą pa- 
lei merginų kambarius. Jis paliko savo duris atidarytas, ir kele- 
tą kartų jam pasirodė, kad apačioje kažkas vaikšto. Jis išpulda- 
vo ant laiptų, bet, nieko nepamatęs ir neišgirdęs, stengdavosi 
nusiraminti ir aiškindavo, kad jį išgąsdinę apgaulingi garsai — 
tai lietaus šniokštimas ir vėjo šuorai. Nuo tos minutės, kai Kon- 
suela iš jo pareikalavo rūpintis savo protu ir dvasios būsena, 
Albertas kantriai ir tvirtai stengėsi įveikti savo jaudulį ir baimę, 
tramdė savo meilę tos pačios meilės jėga. Bet staiga pro griaus- 
tinio dundėjimą ir senų pilies sienų braškėjimą nuo uragano jis 
išgirdo ilgą kraupų riksmą, kuris jį pervėrė kaip durklo smūu- 
gis. Albertas ką tik buvo su drabužiais nugriuvęs ant lovos ir 
nutaręs užmigti, bet dabar jis pašoko, galvotrūkčiais nubėgo 
laiptais žemyn ir pasibeldė į Konsuelos kambario duris. Ten jau 
vėl viešpatavo tyla, ir niekas jam neatvėrė durų. Jis jau nu- 
sprendė, kad visa tai jam prisisapnavo, bet štai vėl pasigirdo 
riksmas, dar šiurpesnis, dar kraupesnis, ir nuo jo jam sustingo 
širdis. Jau nė kiek nedvejodamas jis bėga tamsiu koridoriumi, 
beldžiasi į Amalijos duris, šaukia, kad tai jis, Albertas. Girdėti, 
kaip užsklendžiamos durys, ir Amalija įsakmiu balsu liepia jam 
eiti šalin. O tuo tarpu riksmai ir dejonės vis garsėja: tai Konsue- 
los balsas, kupinas nepakeliamos kančios. Jis girdi, kaip dievina- 

mos lūpos iš nevilties sušunka jo vardą. Su įniršiu jis puola du- 
Iis, nuplėšia užraktą, skląstį, ir, nustūmęs ant kanapos Amaliją, 
kuri vaizduoja įžeistą nekaltybę, nes jis rado ją šilkiniu palai- 
diniu ir nėriniuotu kyku, visas išbalęs, pasišiaušusiais plaukais, 
įsiveržia į Konsuelos kambarį. 

Baisiausiai kliedinti Konsuela blaškėsi dviejų stipriausių na- 
mų tarnaičių rankose, šios vos pajėgė sulaikyti ją lovoje. Nelai- 
Imingajai vaidenosi, kaip kartais būna sergant smegenų karštine, 
neregėtos baisybės, ji norėjo pabėgti nuo ją persekiojančių siau- 
bingų reginių, o moterys, kurios laikė ją ir mėgino nuraminti, 
jai atrodė esą įdūkę priešai, pabaisos, trokštančios jos mirties. 
Suglumęs kapelionas, laukęs, kad ji tuoj tuoj ligos pakirsta nu- 
mirs, jau kalbėjo maldą prie jos, o ligonė jį laikė Zdenka, sta- 
tančiu aplink ją sieną ir niūniuojančiu savo paslaptingas melodi- 
jas. Drebanti kanonisė, mėginusi savo silpnomis rankomis padėti 
tarnaitėms laikyti Konsuelą, jai atrodė esanti tai vienos, tai ki- 
tos Vandos šmėkla — tai Žižkos sesers, tai Alberto motinos; jai 
atrodė, jog abi jos pasikeisdamos pasirodo tuščioje atsiskyrėlio 
grotoje ir jai priekaištauja, kad ji, įsibrovusi į jų valdas, pasisa- 
vino jų teises. Jos šūksniai, dejonės, aplinkiniams nesupranta- 
mas kliedesys buvo tiesiogiai susijęs su tomis mintimis ir daik- 
tais, kurie taip sujaudino ir sukrėtė ją praeitą naktį. Konsuelai 
vaidenosi srauto kriokimas, ir ji rankomis darė tokius judesius, 
tarsi plauktų. Ji kratė savo ant pečių išsidraikiusius juodus plau- 
kus ir tarsi purtė nuo jų įsivaizduojamas putas. Visą laiką ji 
jautė Zdenką: tai jis už jos pakelia šliuzus, tai priešakyje įtūžęs 
užtveria jai kelią. Ji visą laiką šnekėjo apie akmenis ir vandenį, 
ir kapelionas, palingavęs galvą, pasakė: „Vis dėlto koks ilgas ir 
slogus sapnas. Iš tiesų, nežinau, kodėl ji pastaruoju laiku taip 
įkyriai galvojo apie tą šulinį? Turbūt tai buvo ligos pradžia; gir- 
dite, ji klejodama vis mini jį“. 

Tą minutę, kai labai susijaudinęs Albertas įsiveržė į Konsue- 
los kambarį, ji, visiškai netekusi jėgų, lemeno kažkokius neaiš- 
kius žodžius, o paskui staiga vėl ėmė kraupiai rėkti. Valios ne- 
bevaldoma vaizduotė vertė merginą vėl su didžiausia įtampa iš- 
gyventi jau patirtas baisybes. Bet retkarčiais jos kliedesyje atsi- 
rasdavo kažkokia nuovoka, ir ji imdavo šaukti Albertą tokiu 
skardžiu ir skambiu balsu, kad, atrodė, net namo sienos dreba. 
Paskui tie riksmai virsdavo raudojimu, galinčiu uždusinti ją, nors 
jos akys klaidžiojančiu žvilgsniu buvo sausos ir šiurpiai . bliz- 
gėjo. 

— Aš čia! Aš čia! — sušuko Albertas ir puolė prie jos 10- 
vos. 
Konsuela išgirdo jį ir įsivaizdavusi, kad Albertas bėga prieš- 
akyje, ištrūko iš ją laikiusių rankų su tokia energija ir jėga, 

kurias karštinė suteikia net silpniausiems organizmams, ir susi- 
vėlusi, basa, vien plonais suglamžytais baltais naktiniais marš- 
kiniais, panaši į iš kapo pakilusį vaiduoklį, išbėgo į kambario 
vidurį. Tą minutę, kai ją jau norėjo sugauti, ji vikriai kaip lau- 
kinė katė peršoko priešais stovėjusį spinetą, puolė prie lango, 
palaikiusi jį nelemtojo šulinio anga, viena koja atsistojo ant 
palangės, ištiesė rankas ir, vėl riktelėjusi audringoje, gūdžioje 
naktyje Alberto vardą, būtų iššokusi pro langą, jei Albertas, dar 
greitesnis ir stipresnis už ją, nebūtų sugriebęs jos ant rankų ir 
nunešęs atgal į lovą. Ji jo nepažino, bet visai nesipriešino ir ne- 
berėkė. Albertas, nešykštėdamas švelniausių žodžių, ėmė ispaniš- 
kai karštai raminti ją. Ji klausėsi jo, įbedusi žvilgsnį į vieną 
tašką, nematydama jo ir neatsakinėdama; paskui staiga pasikėlė, 
savo lovoje atsiklaupė ir užgiedojo Hendelio ,,(Te Deum“ *, kurią 
neseniai su užsidegimu buvo pradėjusi mokytis. Dar niekada jos 
balsas neskambėjo taip galingai, taip jautriai, niekada ji nebuvo 
tokia puiki kaip tą ekstazės valandėlę; jos plaukai pasileido, 
skruostai iš karščio degė ryškiu raudoniu, o akys, atrodė, kažką 
matė danguje, prasiskyrusiame jai vienai. Kanonisė taip susijau- 
dino, kad taip pat atsiklaupė prie lovos ir apsiverkė, o kapelio- 
nas, nors ir buvo nusiteikęs nepalankiai, labai pagarbiai nulen- 
kė galvą. Baigusi posmelį, Konsuela giliai atsiduso, ir nepapras- 
tas džiaugsmas nuskaistino jos veidą. 

— Aš išgelbėta! — sušuko ji ir parpuolė aukštielninka, išba- 
lusi ir šalta kaip marmuras; jos akys, nors ir atmerktos, tarsi 
apsiblausė, lūpos pamėlo, rankos sugrubo. 

Minutėlę viešpatavo tyla, net kažkoks stingulys. Amalija, ne- 
siryžusi įeiti ir šią baisią sceną stebėjusi stovėdama prie slenks- 
čio, iš išgąsčio nualpo. Kanonisė ir abi moterys puolė jai padėti. 
Išblyškusi kaip lavonas Konsuela ilsėjosi Alberto glėbyje, o šis, 
priglaudęs galvą prie mirštančiosios krūtinės, atrodė toks pat 
negyvėlis, kaip ir ji. Kanonisė liepė paguldyti Amaliją į lovą ir 
vėl pasirodė ant kambario slenksčio. 

— Na kaip, pone kapelione? — paklausė ji visai priblokšta. 

— Tai mirtis, gerbiamoji ponia,— dusliu balsu tarė kapelio- 
nas, paleidęs Konsuelos ranką — jis nesėkmingai bandė apčiuop- 
ti jos pulsą. 

— Ne! Tai ne mirtis! Ne! Tūkstantį kartų ne! — sušuko Al- 
bertas ir staiga atsistojo.— Aš geriau patikrinau jos širdį negu 
jūs pulsą. Širdis dar plaka, ji kvėpuoja, ji gyva! O! Ji gyvens! 
Ne taip ir ne dabar jai lemta baigti gyvenimą! Kas išdrįso pa- 
manyti, kad Dievas pasmerkė ją mirčiai? Atėjo minutė, kai rei- 
kia rimtai ja užsiimti. Pone kapelione, duokite man savo dėžu- 
tę. Aš žinau, ko jai reikia, o jūs nežinote. Betgi darykite tai, 
ką liepiu, nelaimingas žmogau! Jūs nesuteikėte jai pagalbos, nors 
ir galėjote neleisti įvykti tam baisiam priepuoliui. Jūs nepada- 


* „Te Deum laudamus“ — „Tave, Dieve, garbiname“ (Iot.). 

rėte to, nenorėjote padaryti! Jūs nuslėpėte nuo manęs jos ligą, 
jūs visi apgavote mane. Jūs norėjote jos mirties, ar ne tiesa? 
Jūsų bailus atsargumas, jūsų koktus abejingumas sukaustė jūsų 
liežuvius ir rankas! Duokite man savo dėžutę, sakau jums, ir 
leiskite man veikti. 

Kadangi kapelionas nesiryžo atiduoti jam savo vaistų, bijo- 
damas, kad neprityrusiose susijaudinusio, beveik pamišusio žmo- 
gaus rankose jie netaptų mirtinais nuodais, Albertas išplėšė 
dėžutę iš jo rankų. Nekreipdamas dėmesio į tetos įkalbinėjimus, 
jis pats parinko greitai veikiančius ir stiprius raminamuosius 
vaistus ir nustatė jų dozę: Albertas apie daugelį dalykų nutuo- 
kė kur kas geriau negu manė jo artimieji. Tuo savo gyvenimo 
laikotarpiu, kai dar gerai pažino savo smegenų ligos simpto- 
mus, jis pats išmėgino, kaip veikia stipriausi vaistai. Drąsus žŽmo- 
gus, be to, dar karštai atsidavęs mylimai moteriai, jis paruošė 
vaistus, kurių kapelionas niekada nebūtų ryžęsis skirti. Jam pa- 
vyko, apsišarvavus nepaprasta kantrybe ir švelnumu, pražiodinti 
ligonę ir priversti ją nuryti keletą tų stiprių vaistų lašų. Per 
valandą jis keletą kartų davė Konsuelai vaistų, ir ji ėmė lengvai 
alsuoti, jos rankos sušilo, veidas truputį pagyvėjo. Ji dar nieko 
negirdėjo ir nejautė, bet jos būsena jau buvo panaši į miegą, 
lūpos paraudo. Tuo metu atvyko daktaras. Pamatęs, kokia rim- 
ta padėtis, šis pareiškė, kad jį pakvietė per vėlai ir kad jis ne- 
atsako už ligos baigtį Jo manymu, dar vakar reikėjo nuleisti 
kraujo, o.dabar momentas praleistas ir kraujo nuleidimas gali su- 
kelti tik dar vieną priepuolį. 

— Priepuolis turi pasikartoti, — ištarė Albertas, — bet nuleisti 
kraujo reikia. | 

Daktaras — vokietis, labai pasitikintis savimi sunkiasvoris 
subjektas, pripratęs, kad jo klausoma kaip orakulo, nes visoje 
apylinkėje neturėjo konkurentų, — kilstelėjo savo sunkius vokus 
ir mMirkčiodamas pažiūrėjo į tą, kuris išdrįso spręsti tokį klausi- 
mą. | 

— Sakau jums, būtina nuleisti kraujo,— primygtinai pakar- 
tojo Albertas.— Ar jo bus nuleista, ar ne, priepuolis vis tiek pa- 
sikartos. 

— Atleiskite, — paprieštaravo daktaras Vecelijus— tai nė- 
ra taip neišvengiama, kaip jūs manote.— Ir truputį su panieka 
ironiškai šyptelėjo. 

— Jei priepuolis nepasikartos, viskas bus baigta,— tarė Al- 
bertas,— jūs pats turite tai žinoti. Toks mieguistumas neišvengia- 
mai slopina protinius sugebėjimus, jis gali baigtis paralyžiumi, 
mirtimi. Jūsų pareiga valdyti negalę, suintensyvinti ją, kad pas- 
kui įveiktumėte. Žodžiu, jūs turite kovoti, nes kitaip ko vertas 
jūsų buvimas čia. Maldos ir laidotuvės — ne jūsų reikalas. Nu- 
leiskite kraujo, arba aš pats nuleisiu! 

Daktaras puikiai žinojo, kad Albertas teisus, ir iš pradžių pats 
rengėsi nuleisti kraujo, bet jam atrodė, kad tokiam svarbiam 

asmeniui kaip jis netinka iš karto pareikšti nuomonę ir tuoj pat 
imti veikti: juk galėjo pamanyti, kad liga lengva ir gydymas 
paprastas. O mūsų vokietis mėgo dėtis didžiai susimąstęs, ilgai 
ir kantriai apžiūrinėti ligonį, paskui jam staiga neva šaudavusi 
į galvą geniali mintis, ir tada jis pergalingai išbrisdavo iš keb- 
lios padėties. Dėl to apie jį tūkstantį kartų buvo sakyta: „Liga 
buvo tokia užleista, tokia pavojinga, kad pats daktaras Veceli- 
jus susimąstė. Niekas, be jo, nebūtų nutaikęs tinkamo momento 
ir padaręs kas reikia. Taip, šis Žmogus nepaprastai atsargus, la- 
bai sumanus, labai prityręs! Tokio daktaro nerasite ir Vienoje!" 

Pamatęs, kad jam prieštaraujama, nekantraus Alberto prirem- 
tas prie sienos, jis atsakė: 

— Jei jūs gydytojas ir turite čia autoritetą, tai visai nesu- 
prantu, kodėl mane pakvietė. Man telieka išvažiuoti. 

— Jei jūs nenorite laiku imtis darbo, tai galite pasišalinti, — 
pasakė Albertas. 

Daktaras Vecelijus labai įsižeidė, kad jį pas ligonę pakvietė 
kartu su kažkokiu nepažįstamu kolega, kuris nepagarbiai elgiasi 
su juo, atsistojo ir nuėjo į Amalijos kambarį: jam dar reikėjo 
pasirūpinti ta jauna nervinga būtybe, kuri be paliovos kvietė jį 
as save, ir atsisveikinti su kanonise. Bet ši nepaleido jo. 

— O ne, brangusis daktare, jūs negalite palikti mūsų taip! 
Pogalvokite, kokia mums tenka atsakomybė! Mano sūnėnas jus. 
įžeidė. Bet ar verta kreipti dėmesį į žmogaus, kuris taip nesusi- 
valdo, ūmumą? 

— Argi tai grafas Albertas? — paklausė apstulbęs daktaras.— 
Niekada nebūčiau jo pažinęs. Kaip jis pasikeitė! 

— Žinoma, per tuos dešimt metų, kai jo nematėte, jis ge- 
rokai pasikeitė. 

— O aš, prisipažįstu, maniau, kad jis jau visai pasveiko, — 
gana kandžiai pasakė Vecelijus,— nes kai grįžo, manęs nė kar- 
to nekvietė pas jį. 

— Ak, malonusis daktare, jūs puikiai žinote, kad Albertas 
niekada nesutiko paklusti mokslo patarimams. 

— Bet jis, kaip matyti, tapo gydytoju? 

— Jis kai ką išmano visose srityse, bet visur reiškiasi jo 
smarkumas ir ūmumas. Jis pamatė, kokia baisi šios merginos 
būklė, ir tai jį labai sujaudino. Patikėkite, jei ne tai, jis būtų 
mandagesnis, supratingesnis, dėkingesnis jums už jūsų rūpini- 
mąsi juo, kai dar buvo vaikas. 

— Bijau, kad dabar jam labiau negu kada nors anksčiau rei- 
kia to rūpinimosi,— paprieštaravo daktaras; nors ir jautė pagar- 
bą grafo šeimai ir piliai, vis dėlto jam lengviau buvo įskau- 
dinti kanonisę užsimenant apie jos sūnėno pamišimą negu atsi- 
sakyti savo pasipūtėliškų manierų ir niekingo keršto. 

Daktaro negailestingumas labai uždavė širdį kanonisei, juo 
labiau kad įsižeidęs Vecelijus galėjo paskleisti apylinkėje gan- 
dą apie jos sūnėno ligą, o juk ji taip rūpestingai ją slėpė. Ta- 

čiau, tikėdamasi nuginkluoti daktarą, ji nutylėjo ir tik nuolan- 
kiai paklausė, kaip jis žiūri į Alberto pasiūlymą nuleisti kraujo. 

— Dabar manau, kad tai būtų beprasmybė,— pareiškė Vece- 
lijus, norėdamas palikti iniciatyvą savo rankose ir pats paskelbti 
sprendimą, kai užsimanys.— Palauksiu valandėlę kitą, pastebė- 
siu ligonę,— kalbėjo jis toliau, — ir, kai ateis tinkamas momentas, 
net jei ir anksčiau negu manau, padarysiu kas reikia. Bet da- 
bar, kai jai yra krizė ir toks pulsas, iš anksto nieko aiškaus ne- 
galiu pasakyti. 

— Tai jūs liekate pas mus? Tegul laimina jus Dievas, bran- 
gusis daktare! 

— Jei mano priešininkas — jaunasis grafas, — tarė Vecelijus 
užjaučiamai ir globėjiškai šypsodamasis— manęs niekas negali 
nustebinti: tegul kalba ką nori. 

Daktaras jau norėjo grįžti į Konsuelos kambarį, kurio duris 
kapelionas buvo uždaręs, kad Albertas negirdėtų šio pokalbio, 
tik staiga pats kapelionas, išbalęs ir sutrikęs, palikęs ligonę, at- 
bėgo pas jį. 

— Dėl Dievo meilės, daktare! — sušuko jis.— Eikite, pasi- 
remkite savo autoritetu, nes manojo grafas Albertas nepripažįs- 
ta ir, regis, jis nepaklausytų nė paties Viešpaties balso! Grafas 
tebesilaiko savo nuomonės, ir, nepaisydamas jūsų draudimo, vis 
dėlto nori nuleisti mirštančiajai kraujo; ir, sakau jums, jis tai 
padarys, jei mums su jumis nepasiseks jėga ar gudrumu sulaiky- 
ti jo. Vienas Dievas težino, ar bent lancetą moka laikyti ranko- 
se! Ne laiku nuleidęs kraujo, jis gali jei ne nužudyti ją, tai bent 
sužaloti. 

— Žinoma! — pašaipiai tarė daktaras neslėpdamas kietašir- 
džiam žmogui būdingo piktdžiugiško egoizmo ir sunkiai eidamas 
prie durų.— Jei man nepavyks atvesti jo į protą, mes dar ne tai 
pamatysime! 

Bet kai jis priėjo prie lovos, Albertas jau buvo įsikandęs 
kruviną lancetą; viena ranka jis prilaikė Konsuelos ranką, o 
antrąja laikė lėkštę. Vena buvo perpjauta, ir tamsus kraujas 
smarkiai bėgo iš jos. 

Kapelionas ėmė aimanuoti, piktintis, melsti dangų būti liu- 
dytoju. Daktaras pamėgino juokais nukreipti Alberto dėmesį, 
tikėdamasis paskui nepastebimai užspausti veną, kad vėl ją at- 
leistų, kai pats sumanys, ir visą sėkmę prisiskirtų sau. Bet Alber- 
tas, išraiškiu žvilgsniu sustabdė jį. Kai kraujo išbėgo pakanka- 
mai, jis vikriai, kaip prityręs operuotojas, uždėjo ant žaizdos 
tvarstį, paskui tyliai užklojo Konsuelos ranką antklode ir, iš- 
tieses kanonisei uostomosios druskos buteliuką, kad ši duotų jį 
uostyti ligonei, pakvietė kapelioną ir daktarą į Amalijos kam- 
barį. 

— Ponai,— kreipėsi jis į juos, — mano gydomam asmeniui jūs 
niekuo negalite būti naudingi. Neryžtingumas ar prietarai paraly- 
žiuoja jūsų pastangas ir jūsų žinias. Jums pareiškiu, kad viską 

imuosi pats daryti ir nenoriu, kad jūs blaškytumėte mane ir truk- 
dytumėte man tokiu rimtu reikalu. Todėl aš prašau poną kape- 
lioną eiti kalbėti savo maldų, o poną daktarą — paskirti vaistų 
mano pusseserei. Aš nebeleisiu nei skelbti niūrių prognozių, nei 
rengtis sutikti mirtį prie lovos tos būtybės, kuri greitai atgaus 
sąmonę. Noriu, kad tai žinotumėte! Jei tuo įžeidžiu mokytą žmo- 
gų ir skaudinu draugą, būsiu pasirengęs jų atsiprašyti, kai tik 
galėsiu galvoti apie save. 

Visa tai jis pasakė ramiu, maloniu tonu, taip neatitinkančiu 
sausų jo žodžių, paskui grįžo į Konsuelos kambarį, užsirakino 
duris ir, įsidėjęs raktą į kišenę, kanonisei pasakė: 

— Niekas be mano leidimo čia nejeis ir iš čia neišeis. 

Apstulbusi kanonisė neišdrįso pasakyti sūnėnui nė žodžio. Jo 
veido išraiška, visa jo laikysena buvo tokia tvirta, kad geroji 
tetulė net išsigando ir instinktyviai, nepaprastai klusniai ir pavyz- 
dingai kruopščiai ėmė vykdyti visus jo nurodymus. Daktaras 
pamatė, kad jo autoritetas visiškai nepripažįstamas, ir, nenorė- 
damas kivirčytis su neramiu pamišėliu (taip jis pasakojo vėliau), 
nutarė verčiau pasišalinti. Kapelionas išėjo kalbėti savo maldų. 
O Albertas kartu su jam padėjusia teta ir dviem tarnaitėm visą 
dieną praleido Konsuelos kambaryje vis taip pat globodamas ją. 
Po kelių ramių valandų ligonei vėl pasikartojo priepuolis, beveik 
toks pat smarkus, bet trumpesnis. Kai stiprūs raminamieji vais- 
tai priepuolį nuslopino, Albertas ėmė įkalbinėti tetą eiti nu- 
snūsti ir atsiųsti kokią nors moterį vietoj dviejų tarnaičių, ku- 
rioms taip pat reikėjo pailsėti. 

— O jūs, Albertai, argi nenorite pailsėti? — nedrąsiai paklau- 
sė Venceslava. 

— Ne, brangioji tetule, man poilsio nereikia. 

— Deja, — atsakė ji, — jūs save alinate, mano vaikeli... Bran- 
giai mums ta svetimšalė atsieis! — nueidama pridūrė įsidrąsinusi 
senutė, kai pastebėjo, kad jaunasis grafas nesiklauso jos. 

Vis dėlto Albertas sutiko truputį užkąsti, kad sukauptų jėgas, 
kurių, jis jautė, gali prireikti. Jis pavalgė, koridoriuje stovėda- 
mas ir nenuleisdamas akių nuo durų, o paskui numetė servetė- 
lę ant grindų ir grįžo į ligonės kambarį. Dabar durys į Amalijos 
kambarį buvo užrakintos, kad tie keli žmonės, kuriuos jis įsileis- 
davo, eitų koridoriumi. Tiesa, Amalija dėjosi norinti slaugyti 
draugę, bet ji viską darė taip nevikriai, kiekvienas ligonės jude- 
sys jai keldavo tokį siaubą, ji taip bijojo naujų konvulsijų, kad 
netekęs kantrybės Albertas paprašė ją niekur nesikišti, eiti į 
savo kambarį ir užsiimti savo reikalais. 

— Į savo kambarį? — atsakė Amalija.— Jei padorumas man 
ir leistų miegoti kambaryje, kurį nuo jūsų skiria vienos durys, — 

juk jūs, galima sakyti, įsikūrėte mano kambaryje, — argi mano- 
te, kad galėčiau nors minutėlę numigti, girdėdama tas širdį ve- 
riančias dejones, tą baisią agoniją? 

Albertas gūžtelėjo pečiais ir jai atsakė, kad pilyje yra daug 
kitų kambarių ir ji gali pasirinkti bet kurį, kol ligonė bus per- 
kelta į patalpas, kur jos kaimynystė nieko netrikdys. 

Amalija su apmaudu paklausė jo patarimo. Sunkiausia jai 
buvo žiūrėti, kaip švelniai, galima sakyti, motiniškai Albertas 
rūpinosi jos varžove. 

— Ak, tetule! — sušuko ji puldama ant kaklo kanonisei, kai 
ši įkurdino ją savo miegamajame, kuriame liepė pastatyti dar 
vieną lovą šalia savosios.— Mudvi nepažinojome Alberto: dabar 
matome, kaip jis sugeba mylėti! 

Keletą dienų Konsuela buvo tarp gyvybės ir mirties. Bet Al- 
bertas kovojo su negale taip atkakliai ir taip sumaniai, kad pa- 
galiau jam pasisekė ją įveikti. Kai tik merginai nebegrėsė pa- 
vojus, jis liepė perkelti ją į vieną iš pilies bokštų. Čia ilgiau bu- 
vo saulė, ir vaizdas iš čia buvo gražesnis, erdvesnis. Apskritai 
šis kambarys su senoviniais baldais labiau atitiko rimtą Konsue- 
los skonį negu tas, kuriame ji atvykusi buvo apgyvendinta; iš 
jos žodžių jau seniai buvo galima suprasti, kad jai norėtųsi čia 
gyventi. Čia jos netrikdė įkyri draugė; nors kambaryje nuolat 
buvo kokia nors moteris,— jos keisdavosi rytą ir vakare,— vis 
tiek galima sakyti, kad ji viena su savo gelbėtoju leido kanki- 
namas ir-palaimingas savo sveikimo dienas. Jiedu visada kalbė- 
josi ispaniškai: švelnius žodžius, atsargiai reiškiančius Alberto 
aistrą, Konsuelai buvo maloniau išgirsti ta kalba, kuri jai pri- 
minė tėvynę, motiną, vaikystę. Kupina karšto dėkingumo, iška- 
muota kančių, iš kurių ją išvadavo tik Albertas, ji dabar atsida- 
vė snaudulingai ramybei, kuri ateina po sunkių sukrėtimų. Jos 
atmintis pamažu atgijo, bet kažkaip netolygiai. Pavyzdžiui, su ty- 
ru ir suprantamu džiaugsmu svarbiausiais jų susitikimų momen- 
tais ji puikiai prisiminė Alberto pagalbą ir pasiaukojimą, bet ne- 
aiškiai, lyg pro tirštą rūką regėjo jo proto klydimus ir pernęlyg 
didelės aistros gelmes. Buvo valandų, kai pamiegojusi ar išgė- 
rusi raminamųjų vaistų ji įsivaizduodavo, kad visa, kas anksčiau 
jai keldavo nepasitikėjimą ir baimę jos kilniaširdžio draugo at- 
žvilgiu, yra kažkoks kliedesys. Konsuela taip priprato prie jo 
ir jo rūpinimosi, kad kai jis jos pačios prašymu nueidavo papie- 
tauti su savo šeima, ji nerimaudavo ir prastai jausdavosi. Jai at- 
rodė, kad ne jo paruošti ir paduoti raminamieji vaistai daro nei- 
giamą poveikį; kai jis pats duodavo jų, ji lėtai ir reikšmingai 
šypsodamasi — jos gražiame veide, iš kurio dar ne visai buvo din- 
gęs mirties šešėlis, ta šypsena buvo labai jaudinanti — sakydavo: 

— Dabar, Albertai, aš tikiu, kad jūs stebukladarys: vos tik 
įsakote vandens lašui daryti man teigiamą poveikį, jis beregint 
perduoda man ir jūsų ramybę, ir jūsų jėgą. 

Pirmą kartą gyvenime Albertas buvo laimingas; o kadangi 
jo siela, atrodė, sugebėjo džiaugsmą jausti taip pat stipriai kaip 
ir liūdesį, tai šį savo gyvenimo laikotarpį, džiugesio ir ekstazės 
laikotarpį, jis buvo laimingiausias žmogus pasaulyje. Kambarys, 
kur jis bet kuriuo metu be įkyrių liudytojų galėjo matyti my- 
limąją, jam tapo rojumi. Naktį, kai visi namuose guldavo mie- 
goti, jis dėdavosi taip pat einąs į savo kambarį, o iš tikrųjų ty- 
lutėliai nusėlindavo į šį kambarį. Slaugė, turėjusi prižiūrėti ligonę, 
kietai miegodavo; jis nutykindavo prie savo brangiosios Kon- 
suelos lovos, žiūrėdavo ir negalėdavo atsigėrėti ja, miegančia, 
išbalusia, nusilpusia kaip gėlė po audros. Paskui jis sėsdavo į di- 
džiulį krėslą (išeidamas jis niekada nepamiršdavo pastatyti jo 
prie ligonės lovos) ir praleisdavo jame visą naktį; Albertas taip 
jautriai snausdavo, kad tereikėdavo Konsuelai sujudėti, o jis 
iau pasilenkdavo prie jos ir klausydavo, ką ji silpnu balsu mur- 
ma; o kai mergina, kokio nors sapno sujaudinta, patirtų bai- 
sių prisiminimų sutrikdyta, ieškodavo jo rankos, draugiškas jo 
pirštų spustelėjimas visada ją nuramindavo. Jei slaugė atsibus- 
davo, Albertas paprastai jai sakydavo, kad ką tik atėjo, ir ši bu- 
vo įsitikinusi, kad jaunasis grafas du tris kartus per naktį ap- 
lanko savo ligonę. Tuo tarpu jis savo kambaryje nepraleisdavo 
nė pusvalandžio. Konsuela, kaip ir slaugė, klydo. Tiesa, ji kur 
kas dažniau matydavo sėdintį Albertą, bet buvo dar tokia silp- 
na, kad jam nieko nereiškė apgauti ją, ir ji nežinojo, kiek laiko 
jis iš tikrųjų būna prie jos. Kartais vidurnaktį, kai ji maldauda- 
vo jį eiti miegoti, jis ją įtikinėdavo, kad jau greitai švis ir kad 
jis ką tik atsikėlė. Dėl tokių nekaltų apgavysčių Konsuelai nie- 
kada jo netrūko, be to, ji nesijaudino, nes nežinojo, koks nu- 
vargęs jis turi jaustis dėl jos. 

Bet, nepaisant visko, tas nuovargis buvo toks nesvarbus, kad 
jis net nepastebėdavo jo. Meilė suteikia jėgų patiems silpniau- 
siems, o Alberto organizmas buvo nepaprastai stiprus, be to, nė 
vieno žmogaus širdyje dar niekada nėra buvę tokios didelės, 
gaivinančios meilės. „Kai suspindus pirmiesiems saulės spindu- 
liams Konsuela vargiai nuslinkdavo iki savo kušetės, stovėjusios 
prie praviro lango, Albertas atsisėsdavo už jos ir skriejančiuose 
debesyse bei purpuriniuose tekančios saulės spinduliuose mėgin- 
davo įžvelgti mintis, kurias dangaus vaizdas galėjo sukelti jo 
nešnekiai draugei. Kartais jis nepastebimai imdavo į rankas kraš- 
telį plono šaliko, kurį ji užsimesdavo ant galvos ir kurį šiltas 
vėjelis plazdeno ant kušetės atkaltės, ir nulenkęs galvą, tarsi 
ilsėdamasis, tyliai priglausdavo jį prie lūpų. Kartą Konsuela, pa- 
traukusi šaliką sau ant krūtinės, pastebėjo, kad jo kraštelis šiltas 
ir drėgnas. Atsigręžusi gyviau negu galėdavo dėl ligos, draugo 
veide ji pamatė nepaprastą susijaudinimą: jo skruostai liepsno- 
jo, akys karštligiškai degė, jis sunkiai alsavo. Albertas akimirks- 
niu susivaldė, bet vis dėlto spėjo pastebėti išgąstį Konsuelos 
veide. Tai jį didžiai nuliūdino. Jis verčiau būtų išvydęs jos akyse 

panieką ar rūstį, o ne baimę ir nepasitikėjimą. Jis nutarė taip ati- 
džiai save kontroliuoti, kad daugiau niekada nebeprimintų savo 
beprotybės ir nebesukeltų nerimo tai, kuri nuo tos beprotybės 
jį išgydė beveik savo gyvybės ir proto kaina. 

Albertas tai pasiekė sukaupęs valios galią, kurios ne visada 
turi ir santuresnis žmogus. Jis jau seniai buvo įpratęs tramdyti 
ūmius savo jausmus, kai reikėdavo įveikti dažnus ir paslaptin- 
gus savo negalės priepuolius, ir aplinkiniai net nejtarė, kaip jis 
sugeba valdyti save. Jie nežinojo, kad vos ne kasdien jis turė- 
davo užgniaužti smarkiausius priepuolius ir kad tik visiškai pri- 
slėgtas baisios nevilties ir beprotybės jis bėgdavo į savo paslap- 
tingą slėptuvę ir būdavo nugalėtoju net pralaimėjęs, nes vis 
dėlto sugebėdavo nuslėpti nuo žmonių akių savo nelaimę. Alber- 
tas buvo iš tų bepročių, kurie verti didžiausios užuojautos ir 
didžiausios pagarbos: jis nutuokė apie savo beprotybę ir jaus- 
davo jos artėjimą iki to momento, kai ji jau visai jį apimdavo. 
Bet ir tada, per didžiausius priepuolius, jis miglotai prisimin- 
davo tikrąjį pasaulį ir nenorėdavo rodytis žmonėms, kol nebūda- 
vo galutinai atsigavęs. Kai slogūs sapnai mus nukelia į pramanų 
ir klejonių pasaulį, tokių realaus aktyvaus gyvenimo prisimini- 
mų turime visi. Kartais mes stengiamės įveikti tas nakties bai- 
sybes, sakome sau, kad tai košmaras, ir mėginame atsibusti, bet 
kažkokia pikta jėga vėl užvaldo mus ir vėl įstumia į tą baisią 
letargiją, kai mus apspinta ir kamuoja dar šiurpulingesni ir 
skausmingesni reginiai. 

Taip bėgo audringų jausmų kupinas ir kartu apgailėtinas to 
niekieno nesuprasto Žmogaus gyvenimas; jo kančias galėjo pa- 
lengvinti tik stipri, subtili ir išmintinga būtybė. Ir tokia būty- 
bė pagaliau atsirado jo gyvenime. Konsuela buvo ta tyra siela, 
kuri, atrodė, buvo sukurta kaip tik tam, kad įsikverbtų į niūrią 
Alberto sielą, iki šiol nepatyrusią tikro prieraišumo. Jaunos mer- 
ginos rūpestingumas, iš pradžių atsiradęs dėl romantiško entu- 
ziazmo, jos pagarbos kupina draugystė, paskui gimusi iš dėkin- 
gumo už pasiaukojamą globą ligos metu, buvo kažkas kerinčio 
ir jaudinančio, kažkas, kas, matyt, Viešpačiui atrodė ypač reika- 
linga, kad jaunasis grafas pasveiktų. Tikriausiai, jei Konsuela, 
užmiršusi praeitį, būtų atsiliepusi į jo karštą meilę, tie nauji pa- 
kilūs jausmai ir netikėtas begalinis džiaugsmas būtų jam labai 
pakenkę. Bet drovi, tyra merginos draugystė turėjo padėti jam 
lėtai, bet visai pasveikti. Ji jam buvo ir pančiai, ir geradarybė; 
atgijusi jaunuolio širdis buvo apsvaigusi, bet kartu ji turėjo 
pareigos jausmą, troško aukotis, ir tai jo mintims buvo naujas 
penas, o jo valiai — kitoks tikslas, ne toks, kokį turėjo iki šiol. 
Jis vienu metu jautė ir laimę, kad jį myli taip, kaip dar niekada 
niekas nebuvo mylėjęs, ir skausmą, kad nėra mylimas taip aist- 
ringai, kaip myli jis, ir pagaliau baimę, kad praras tą laimę, jei 
parodys, jog ji ne visai jį patenkina. Visi tie jausmai taip už- 
pildė jo sielą, kad joje nebeliko vietos niūrioms mintims, kurios 

taip ilgai jį kamavo dėl dykinėjimo ir vienatvės. Dabar jis, tarsi 
kokie burtai būtų paveikę, atsikratė jų, ir mylimosios paveikslas 
gynė jį nuo nelaimių, tarsi dangaus atsiųstas skydas būtų sky- 
IęS jį nuo jų. 

Taigi, kad jaunoji ligonė atgautų jėgas, jos protui reikėjo 
poilsio, o jausmams — ramybės, ir tai dabar labai retai truputėlį 
sudrumsdavo slaptas jos gydytojo jaudulys. Konsuela, kaip ko- 
kia mitinė būtybė, nusileido į požemio karalystę, kad iš jos iš- 
vestų savo draugą,— ir iš ten pati išsinešė siaubą ir klejones. O 
dabar jis stengėsi išvaduoti ją iš tų nelemtų palydovų — jo švel- 
nus rūpinimasis ir kupina susižavėjimo pagarba jam padėjo tai 
padaryti. Remdamiesi vienas į kitą, jiedu drauge žengė į naują 
gyvenimą, tačiau nedrįso atsigręžti atgal ir galvoti apie tą bedug- 
nę, kurioje ką tik buvo. Ateitis jiems buvo nauja bedugnė, ne 
mažiau paslaptinga ir baisi, į ją jie taip pat nedrįso žiūrėti. Už- 
tat jie galėjo ramiai mėgautis dabartimi, tuo iš aukštybių atsiųs- 
tu palaimingu atokvėpiu. 

Kiti pilies gyventojai nebuvo tokie ramūs. Įniršusi Amalija 
nebelankė ligonės. Ji pabrėžtinai nesikalbėjo su Albertu, nežiū- 
Iėjo į jį, net neatsakydavo į jo pasisveikinimą rytą ir vakare. 
Ir baisiausia buvo tai, kad Albertas, regis, visiškai nepastebėjo 
jos apmaudo. 

Kanonisė, aiškiai matydama neslepiamą sūnėno aistrą „avan- 
tiūristei“, dabar nebeturėjo nė minutės ramybės. Ji suko galvą, 
kaip užbėgti už akių pavojui, kaip išvengti skandalo, ir apie 
tai ilgai kalbėdavosi su kapelionu. Bet šis nelabai norėjo keisti 
padėtį. Jau seniai niekam nereikėjo jo pagalbos šeimos reika- 
lais, o dėl pastarųjų įvykių jo įtaka vėl tapo gana svarbi: paga- 
liau jis galėjo leisti sau tokį malonumą kaip šnipinėti, demaskuo- 
ti, įspėti, Numatyti, patarinėti — žodžiu, galėjo savo nuožiūra 
rikiuoti namų reikalus, ir visa tai darė patyliukais, nuo jaunojo 
grafo pykčio pasislėpęs už senos tetos sijonų. Jiedu nuolat rasda- 
vo Naujų priežasčių nerimauti, būti budrūs, bet nė karto jiems 
nepavyko rasti išganingos išeities. Nebuvo dienos, kad geroji 
Venceslava nemėgintų pasikviesti savo sūnėno griežtai pasiaiš- 
kinti, bet kiekvieną kartą pašaipi jo šypsena ar ledinis Žvilgsnis 
priversdavo ją nutilti ir sugriaudavo jos planus. Ji nuolat ieško- 
jo patogios progos įsmukti į Konsuelos kambarį, kad griežtai iš- 
bartų ją, bet Albertas, tarsi angelo sargo įspėtas, tuoj pat atsi- 
durdavo ant kambario slenksčio ir nelyginant Perkūnsvaidis Ju- 
piteris vienu antakių krustelėjimu numalšindavo jo brangiajai 
Trojai priešiškų dievų pyktį ir sukaustydavo jų narsą. Vis dėlto 
kanonisei keletą karių pavyko pasikalbėti su ligone, o kadangi 
tokių minučių, kai jos likdavo vienos, buvo labai retai, ji steng- 
davosi tuo laiku prikalbėti visokių nesąmonių, kurios jai pačiai 

atrodė labai svarbios. Bet Konsuelai tie jai priskiriami ambicin- 
gi kėslai buvo tokie svetimi, kad ji tų užuominų visai nesupra- 
to. Jos nuostaba, širdingumas, patiklumas beregint nuginkluoda- 
vo gerąją kanonisę, kuri niekada gyvenime negalėjo atsispirti 
nuoširdžioms intonacijoms ir meiliems žodžiams. Suglumusi ji 
eidavo pas kapelioną papasakoti apie savo pralaimėjimą ir visą 
likusią dienos dalį svarstydavo rytojaus planus. 

Tuo tarpu Albertas, puikiai perpratęs tas gudrybes ir maty- 
damas, kad tetos šnekos jau stebina Konsuelą ir kelia jai neri- 
mą, Nutarė baigti tai. Kartą jis nutykojo Venceslavą tą minutę, 
kai ši anksti rytą, nesitikėdama jo sutikti, sėlino pas Konsuelą; 
ji jau rengėsi paspausti durų rankeną ir įeiti į ligonės kambarį, 
kai staiga priešais ją išniro sūnėnas. 

— Mieloji mano tetule,— tarė jis švelniai atitraukdamas jos 
Ianką nuo durų ir pakeldamas prie savo lūpų,— aš noriu jums 
kaip paslaptį pasakyti kai ką labai įdomaus, būtent: būtybės, 
kuri čia guli, gyvybė ir sveikata man yra daug brangiau už ma- 
no paties gyvybę ir sveikatą. Aš puikiai žinau, kad jūsų dvasios 
tėvas jus įkalbėjo trukdyti man rodyti savo ištikimybę jai, ir 
jūs stengiatės kiek įmanoma neleisti man rūpintis ja. Jei ne ta 
įtaka, jūsų tauri širdis niekada neleistų skaudžiais žodžiais ir 
nepagrįstais priekaištais trukdyti sveikti ligonei, kuri vos ne vos 
ištrūko iš mirties nagų. Bet jei ganytojo fanatizmas ar menku- 
mas gali daryti stebuklus, gali nuoširdų dievotumą ir tyriausią 
gailestingumą paversti aklu žiaurumu, aš iš paskutiniųjų steng- 
siuos įveikti tą piktadarybę, kuriai pasitarnauti sutiko mano 
vargšė tetulė. Dabar savo ligonę aš saugosiu dieną ir naktį, nė 
minutės nepaliksiu jos, o jei jūs, nepaisant visų mano pastangų, 
įsigudrinsite atimti ją iš manęs, tai duodu baisiausią tikintiesiems 
priesaiką, kad visam laikui paliksiu savo protėvių namus. Tikiuo- 
si, kad ponas kapelionas, iš jūsų sužinojęs apie mano sprendimą, 
nebekankins jūsų ir nebetramdys jūsų motiniškos širdies kilnių 
polėkių. 

Vargšė kanonisė apstulbo ir į sūnėno kalbą teįstengė atsaky- 
ti ašaromis. Jiedu kalbėjosi koridoriaus gale, kur Albertas ją 
nusivedė, kad Konsuela neišgirstų. Truputį atsigavusi, Vence- 
slava ėmė karštai priekaištauti sūnėnui už jo griežtą, grėsmin- 
gą toną, ir nepraleido progos jam priminti, kad jo prisirišimas 
prie tokios žemos kilmės merginos kaip Nina yra beprotybė. 

— Mieloji tetule, — šypsodamasis paprieštaravo Albertas, — 
jūs užmirštate, kad mumyse teka karališkas Podebradų kraujas, 
bet mūsų protėvius, vienuolius, į sostą pasodino sukilę valstie- 
čiai ir narsūs kareiviai. Vadinasi, kiekvienam Podebradui jo gar- 
binga kilmė visada turi būti dar viena dingstis suartėti su silp- 
nais ir neturtingais žmonėmis, nes jo jėgos ir galybės šaknys 
ir yra tarp jų; ir visa tai buvo ne taip seniai, kad jau būtų gali- 
ma pamiršti. 

Kai Venceslava kapelionui papasakojo apie šį audringą po- 
kalbį, šis jai patarė neerzinti jaunojo grafo įkyrumu ir dar la- 
biau nepiktinti jo kamuojant tą, kurią jis gina. 

— Šiuo klausimu reikia kreiptis į grafą Kristianą— pasakė 
jis.— Dėl didelio jūsų švelnumo jo sūnus per daug įsidrąsino; 
tegul protingi jūsų argumentai pagaliau sukels tėvo nerimą ir 
privers jį imtis griežtų priemonių pavojingos būtybės atžvilgiu. 


— Argi jūs manote,— paprieštaravo kanonisė— kad aš jau 
to nesiėmiauė Deja, mano brolis per tas penkiolika dienų, kai 
paskutinį kartą Albertas buvo dingęs, paseno penkiolika metų. 
Jo protas taip nusilpo, kad jis visai nesupranta mano užuominų 
ir tarsi instinktyviai baiminasi net minties apie dar vieną nema- 
lonumą; jis kaip vaikas džiaugiasi, kad sūnus atsirado ir dabar 
samprotauja kaip sveikas žmogus. Jam atrodo, jog Albertas visai 
pasveiko, ir nepastebi, kad vargšą sūnų yra apėmusi nauja be- 
protybė, dar pragaištingesnė už aną. Kristianas taip tiki, jis taip 
naiviai guodžiasi ta mintimi, kad man neužtenka drąsos atverti 
jam akis. Man, pone kapelione, atrodo, kad jei brolis tiesą iš- 
girstų iš jūsų, jis į ją pažiūrėtų nuolankiau, o dėl jūsų dievo- 
baimingų patarimų judviejų pokalbis jam būtų naudingesnis ir 
ne toks slogus. 

— Atskleisti tiesą reikia labai delikačiai,— atsakė kapelio-. 
nas, — ir vargu ar tai gali padaryti toks kuklus kunigas kaip aš. 
Tai padaryti labiau derėtų seseriai — jo kartėlį ji gali sumažinti 
maloniais žodžiais, kuriais aš nedrįstu kreiptis į didžiai gerbiamą 
šeimos galvą. 

Abi šios garbingos būtybės daug dienų sugaišo besiginčyda- 
mos, kuris iš jų pirmas turi išdrįsti pasikalbėti su senuoju grafu. 
O kol jie dvejojo, — lėmė įprotis delsti ir apatija,— meilė Alber- 
to širdyje vis stiprėjo. Konsuela pastebimai taisėsi, ir niekas 
nedrumstė jų švelnaus artumo, kurio dėl neapsimestinio tyrumo 
ir didelės meilės joks rūstus sargas nebūtų galėjęs padaryti nei 
nekaltesnio, nei santūresnio. 

Tuo tarpu baronaitė Amalija, nebegalėdama pakelti žeminan- 
čios savo padėties, primygtinai prašė tėvą išvežti ją į Prahą. 
Baronas Frydrichas, kuriam būti miškuose labiau patiko negu 
gyventi mieste, vis dėlto pažadėjo jai viską, ko ji norėjo, bet 
nuolat atidėliojo išvykimo dieną ir net nesirengė jai. Duktė su- 
prato, kad reikia paspartinti atomazgą, ir sugalvojo, kaip grei- 
tai ir staigiai įgyvendinti savo norą. Susitarusi su savo kambari- 
ne, gudria ir ryžtinga prancūze, vieną rytą, kai tėvas rengėsi 
į medžioklę, ji ėmė prašyti jį nuvežti ją į kaimyninę pilį pas 
pažįstamą damą, kurią jau seniai turėjo aplankyti. Baronui ne- 
labai norėjosi padėti savo šautuvą ir medžiotojo krepšį, persi- 
rengti ir pakeisti visus dienos darbus, bet jis tikėjosi, kad dėl 
tokios nuolaidos duktė pasidarys mažiau reikli, kad pasivažinė- 
jimas išsklaidys jos prastą nuotaiką ir ji be didelio nepasitenki- 

nimo praleis Milžinų pilyje dar keletą dienų. Gavęs sutikimą 
vienai savaitei, šis geraširdis žmogus jau manė, kad garantuos 
sau laisvę visam gyvenimui: jis nebuvo pratęs žiūrėti toliau. 
Taigi, paklusęs savo likimui, jis vėl nusiuntė Safyrą ir Panterą 
į šunidę, sakalas Atila, niūrus ir nepatenkintas, grįžo ant savo 
laktos, 0 jo šeimininkas sunkiai atsiduso. 

Pagaliau baronas su dukra sėdo į karietą ir, kaip visada to- 
kiais atvejais, tučtuojau kietai užmigo. Amalija iškart vežėjui 
įsakė apsigręžti ir važiuoti į artimiausią pašto stotį. Jie ten 
nulėkė per dvi valandas, ir kai baronas atsimerkė, pašto arkliai, 
turėję jį vežti į Prahą, jau buvo pakinkyti į karietą. 

— Kas atsitiko? Kur mes? Kur važiuojam? Amalija, mieloji, 
ką tu sumanei? Ką šis kaprizas ar pokštas reiškia? 

Į visus tuos klausimus jaunoji baronaitė tėvui atsakinėjo tik 
bučiniais ir linksmu juoku. Ir tik kai pamatė, kad foreiteris jau 
ant arklio, o karieta rieda vieškeliu, ji, staiga surimtėjusi, labai 
kategoriškai pareiškė: 

— Mielasis tėte, niekuo nesirūpinkte. Mūsų bagažas puikiai 
sudėtas, karietos dėžės prikrautos visko, ko reikia kelionei. Mil- 
žinų pilyje teliko jūsų šautuvas ir šunys. Prahoje jie jums nerei- 
kalingi, be to, kai tik pareikalausite, tuoj bus atsiųsti. Dėdei 
Kristianui per pietus atiduos mano laišką. Jame rašau, kad mums 
būtinai reikia išvažiuoti, —ir rašau taip, kad jis nelabai nuliūs 
ir nebus nepatenkintas nei jumis, nei manimi. O dabar nuolan- 
kiai prašau dovanoti man, kad apgavau jus; bet juk praėjo mė- 
nuo, kai man pažadėjote padaryti tai, ką padariau dabar,— va- 
dinasi, iš esmės aš ne prieš jūsų norą išvežu jus į Prahą. Tiesa, 
šiandien jūs apie tai negalvojote, bet neabejoju, jog pats esate 
patenkintas, kad išvengėte visų nemalonumų, susijusių su apsi- 
sprendimu išvykti ir pasirengimu kelionei. Mano padėtis darėsi 
nebepakenčiama, o jūs to ir nepastebėjote. Štai mano atsiprašy- 
mas ir paaiškinimas. Būkite malonus, apkabinkite mane ir nebe- 
žiūrėkite tokiomis rūsčiomis akimis — aš labai jų bijau. 

Tai sakydama, Amalija ir jos paslapčių patikėtinė vos laikėsi 
nesijuokusios, nes niekada gyvenime baronas į nieką nebuvo rūs- 
čiai pažvelgęs, o juo labiau į dievinamąją dukrą. Šią akimirką 
jo žvilgsnis buvo sutrikęs ir net, reikia pripažinti, bukas iš nuo- 
stabos. Gal jis ir pajuto šiokį tokį apmaudą, kad jam iškrėtė 
tokį pokštą, gal ir krimtosi, kad taip netikėtai išsiskyrė su bro- 
liu ir seserimi, net neatsisveikinęs, bet visa, kas atsitiko, jį taip 
pribloškė, jog nepasitenkinimas tuoj pat virto susižavėjimu. 

— Kaipgi jūs įsigudrinote viską taip sutvarkyti, kad man ne- 
kilo nė menkiausio įtarimo? — klausė jis.— Velniai griebtų, kai 
nusiaviau medžioklinius batus ir nusiunčiau arklį, man net į gal- 
vą Nnedingtelėjo, kad važiuoju į Prahą ir kad šiandien nepietau- 
siu su broliu! Na ir keistas nuotykis! Esu tikras, niekas nepati- 
kės, kai apie jį pasakosiu... Bet sakykite, Amalija, kur jūs pa- 

slėpėte mano kelioninę kepurę? Juk nemiegosiu užsitraukęs ant 
ausų tą galionuotą skrybėlę! 

— Jūsų kepurė? Štai ji, mielasis tėte,— tarė jaunoji šelmė 
ir padavė baronui kailinę kepurę, kurią jis tuoj pat patenkintas 
užsidėjo. 

— O mano kelioninė gertuvė? Tikriausiai, tu ją užmiršai, ne- 
naudėle? 

— Žinoma, ne! — sušuko Amalija ir ištiesė jam krištolinį bu- 
telį, apipintą rusiška oda ir papuoštą sidabru.— Aš pati į jį ipy- 
liau geriausio vengriško vyno, koks tik buvo tetos rūsyje. Para- 
gaukite, tai jūsų mėgstamiausias. 

— O mano pypkė, o mano maišelis su turkišku tabaku? 

— Viskas čia,— pasakė kambarinė — mes nieko nepamiršo- 
me, viskuo pasirūpinome, kad ponui baronui būtų malonu ke- 
liauti. 

— Geros kloties! — tarė baronas kimšdamas pypkę.— Vis. 
dėlto, mieloji Amalija, jūs su manimi pasielgėte bjauriai. Jūs 
savo tėvą darote pajuokos objektu. Dėl jūsų kaltės visi iš ma- 
nęs šaipysis. 

— Mielasis tėte,— atsakė Amalija,— tai aš esu pajuokos ob- 
jektas kitų akyse, nes leidžiu manyti, jog atkakliai siekiu ište- 
kėti už pusbrolio, kuris į mane nekreipia jokio dėmesio ir mano 
akivaizdoje uoliai globoja mano muzikos mokytoją. Gana ilgai 
kenčiau tokį pažeminimą, ir nežinau, ar daug atsirastų mano 
padėties, mano išvaizdos ir mano metų merginų, kurios į tai žiū- 
rėtų taip kaip aš, o ne blogiau. Esu tikra, jog yra merginų, ku- 
rios nuobodžiauja mažiau, negu nuobodžiavau aš per pastaruo- 
sius pusantrų metų, ir kurios vis dėlto pabėga arba leidžiasi pa- 
grobiamos, kad tik atsikratytų to nuobodulio. O aš pasitenkinu 
tuo, kad pabėgu pasigrobusi savo tėvą. Tai naujoviškiau ir pado- 
riau. Ką apie tai mano brangusis tėvelis? 

— Tu esi tikras velniūkštis! — tarė baronas iI „pabučiavo 
dukrą. 

Jis toliau labai linksmai keliavo — gėrė, rūkė ir miegojo nie- 
kuo nebesiskųsdamas ir niekuo nebesistebėdamas. 

Pilyje tas įvykis nepadarė tokio įspūdžio, kokio tikėjosi jau- 
noji baronaitė. Pirmiausia Albertas: jei jam nebūtų pasakę, jis 
ir po savaitės nebūtų nieko pastebėjęs, o kai kanonisė pranešė 
apie giminaičių išvykimą, jis teištarė: 

— Tai vienintelis protingas dalykas, kurį gudruolė Amalija 
padarė nuo tos minutės, kai atvyko čionai. Kai dėl gerojo dė- 
dės, tai tikiuosi, kad jis greitai grįš pas mus. 

— O man gaila, kad brolis išvažiavo, — pasakė senasis Kris- 
tianas.— Sulaukus mano metų, reikšmės turi savaitės ir net die- 
nos. Tai, kas tau, Albertai, atrodo trumpas laiko tarpas, man ga- 
li tapti amžinybe, ir aš nesu taip kaip tu įsitikinęs, kad vėl pa- 
simatysiu su savo tykiu ir nerūpestingu broliu Frydrichu. Na, ką 
padarysi! Taip norėjo Amalija,— pridūrė jis šypsodamasis ir su- 

lankstęs padėjo į šalį nepaprastai meilų ir nepaprastai piktą jau- 
nosios baronaitės paliktą laišką.— Juk moterys neatleidžia nuo- 
skaudų. Judu, mano vaikai, nebuvote skirti vienas antram, ir 
mano malonios svajos išsisklaidė it dūmai. 

Tai sakydamas, senasis grafas su kažkokia melancholiška 
linksmybe pažvelgė į sūnų, tarsi tikėdamasis jo akyse išvysti ap- 
gailestavimą. Bet nieko panašaus jis nepastebėjo, ir Albertas, 
švelniai paspaudęs tėvui ranką, leido jam suprasti, kad dėkoja 
už tokio jo širdžiai nemielo sumanymo atsisakymą. 

— Tebūnie tavo valia, Viešpatie! — vėl prabilo senukas.— 
Ir tegul tavo širdis būna laisva, mano sūnau! Tu dabar sveikas 
ir atrodai ramus ir laimingas, gyvendamas tarp mūsų. Aš mirsiu 
paguostas, ir tėvo padėka atneš tau laimę, kai mes išsiskirsime. 

— Nekalbėkite apie išsiskyrimą, tėve,— sušuko jaunasis gra- 
fas, o jo akys buvo sklidinos ašarų,— tokia mintis man nepake- 
liama! 

Tuo metu kapelionas atsistojo ir apsimestinai kuklus išėjo, pir- 
ma žvilgsniu padrąsinęs jau šiek tiek susijaudinusią kanonisę. 
Tas. žvilgsnis buvo ir įsakymas, ir signalas. Skaudama širdimi 
ir su baime ji suprato, kad atėjo metas kalbėti. Užsimerkusi kaip 
žmogus, kuris pcr gaisrą šoka pro langą, ji ėmė kalbėti, painio- 
damasi ir baldama: 

— Žinoma, Albertas švelniai myli savo tėvą ir nenorės mir- 
tinai įskaudinti jo... 

Albertas pakėlė galvą ir pažvelgė į tetą tokiomis giedromis 
ir skvarbiomis akimis, kad ši sutriko ir nebegalėjo daugiau nie- 
ko pasakyti. Senasis grafas, atrodė, neišgirdo tų keistų žodžių, 
ir įsigalėjusioje tyloje vargšė Venceslava nuo sūnėno žvilgsnio 
virpėjo kaip kurapka, kurią hipnotizuoja ant užpakalinių kojų 
tupintis šuo. 

Bet po kelių minučių grafas Kristianas, atitokęs iš susimąsty- 
mo, seseriai atsakė taip, tarsi ši būtų toliau kalbėjusi arba lyg 
būtų jos sieloje įžvelgęs viską, ką ji norėjo jam atskleisti. 

— Brangioji sese,— pasakė jis,— leiskite duoti jums patari- 
mą: nesigraužkite dėl to, ko nesuprantate. Jūs per visą savo gy- 
venimą nesupratote, kas yra širdžių trauka, o griežtos kanonisės 
taisyklės netinka jaunuoliui. 

— Dieve gailestingasis! — pagaliau sušnabždėjo susikrimtusi 
kanonisė.— Arba brolis nenori manęs suprasti, arba jis neteko 
-proto ir užmiršo dievotumą! Ar gali būti, kad jis dėl savo ligo- 
tumo imtų pritarti arba taip nerimtai žiūrėti... 

— Kam pritarti, tetule? — paklausė Albertas griežtai. — Kal- 
bėkite, jei jau jus verčia tai daryti! Išreikškite aiškiau savo -min- 
tį, Metas padaryti galą užuominoms, ir metas mums išsiaiškinti. 

— Ne, sese, nereikia,— paprieštaravo graias Kristianas, — 
nieko naujo man nepasakysite. Aš seniai puikiai suprantu jus, 
tik neparodžiau to. Dar neatėjo laikas tai aiškintis. Kai ateis, Ži- 
nosiu, ką man daryti. 

Ir jis tyčia ėmė kalbėti apie visai kitus dalykus. Kanonisė vi- 
sai nusiminė, o Albertas sunerimo, nes nesuprato, ką tėvas no- 
rėjo pasakyti. 

Sužinojęs, kaip šeimos galva pažiūrėjo į netiesioginį įspėji- 
mą, kapelionas labai išsigando. Grafas Kristianas niekada nebu- 
vo silpnavalis, nors ir atrodė abejingas, neryžtingas. Jau ne kar- 
tą yra buvę, kad jis, užmiršęs savo tariamą apatiją, veikė ener- 
gingai ir sumaniai. Dvasininkas pabūgo, nes suprato, kad nuėjo 
per toli ir gali gauti pylos. Ir jis paskubom ėmė naikinti savo 
darbo pėdsakus — įkalbinėjo kanonisę niekur nebesikišti. Dvi sa- 
vaitės praslinko labai ramiai. Konsuelai net į galvą neatėjo, kad 
dėl jos nerimauja šeima. Kaip ir pirma, Albertas rūpinosi ja, o 
apie Amaliją buvo pasakyta, kad ji laikinai išvykusi; Konsuela 
nė neįtarė, kokios to išvykimo priežastys. Mergina jau išeidavo 
iš savo kambario, ir kai ji pirmą kartą vaikščiojo po sodą, se- 
nasis Kristianas savo silpna, drebančia ranka prilaikė netvirtai 
žengiančią sveikstančiąją. 

Nuostabi diena Alberto gyvenime buvo ta, kai atgijusi Kon- 
suela, jo senuko tėvo prilaikoma, visos šeimos akivaizdoje ištiesė 
jam ranką ir be galo droviai šypsodamasi ištarė: 

— Štai kas išgelbėjo mane, kas slaugė kaip tikrą seserį! 

Bet ta diena, jo didžiausios laimės diena, iš karto pakeitė jo 
santykius su Konsuela, ir kur kas labiau, negu jis galėjo numaty- 
ti. Dabar, vėl būdama su šeima, ji gana retai likdavo su juo vie- 
na. Senasis grafas, atrodė, po Konsuelos ligos dar labiau ją pa- 
milo ir tėviškai rūpinosi mergina, o tai nuoširdžiai jaudino ją. 
Kanonisė, tiesa, daugiau nieko nebekalbėjo, bet vis dėlto laikė 
savo pareiga sekti kiekvieną jos žingsnį ir, kai tik pasirodydavo 
Albertas, tuoj pat atsirasdavo šalia. O kadangi nebesimatė jokių 
jaunojo grafo pamišimo požymių, į pilį dažnai buvo kviečiami 
giminaičiai ir kaimynai, ko jau seniai nebuvo. Su naiviu ir jaudi- 
namu išdidumu senukai norėjo jiems parodyti, koks draugingas 
ir malonus vėl tapo jaunasis grafas Rudolštadtas; matyt, Konsuela 
ir nebyliais žvilgsniais, ir savo pavyzdžiu reikalavo tenkinti arti- 
mųjų norus, tad jis vėl vaizdavo aristokratą ir svetingą pilies 
šeimininką. 

Albertui nebuvo lengva taip ūmai pasikeisti. Jis pakluso tik 
dėl tos, kurią mylėjo. Bet už tai jis troško atpildo — ilgesnių, at- 
viresnių pokalbių. Jis ištisas dienas kantriai kentė prievartą II 
nuobodulį, kad tik vakare iš jos išgirstų palankų žodį ir padėką. 
O kai tarp jų, kaip įkyrus šešėlis, atsirasdavo kanonisė ir atim- 
davo iš jo tą tyrą džiaugsmą, jis pykdavo ir nusimindavo. Nak- 
tys jam kartais būdavo siaubingos, ir jis dažnai vaikštinėdavo 
palei šulinį, pilną skaidraus vandens nuo tos dienos, kai jis, neš- 
damas Konsuelą, išlipo iš jo. Slogių minčių nukamuotas, Alber- 

tas beveik prakeikė jai duotą priesaiką daugiau nebeiti į savo 
slaptą būstą. Jį baugino mintis, kad, jausdamasis nelaimingas, 
jis jau nebegali žemės gelmėse paslėpti savo kančių. 

Žinoma, ir jo artimieji, ir Konsuela negalėjo nepastebėti, koks 
išsikankinęs jis būna po nemigo naktų, kad vis dažniau vėl tam- 
pa niūrus ir išsiblaškęs. Tačiau Konsuela rado būdą išsklaidyti 
tuos debesis ir vėl valdyti jį, kai tik pajusdavo, kad gali nebe- 
tekti jam galios: ji imdavo dainuoti, ir jaunajam grafui, susiža- 
vėjusiam ir nuolankiam, tuojau palengvėdavo nuo ašarų arba 
dėl naujo džiaugsmo antplūdžio. Šis būdas visada padėdavo, ir 
kai Albertui pavykdavo be pašalinių persimesti bent keletu žo- 
džių su Konsuela, jis sušukdavo: 

— Konsuela, tu radai kelią į mano sielą! Tu turi kažkokią 
galią, nesuprantamą paprastiems mirtingiesiems: tu kalbi dievų 
kalba, tau leista reikšti kilniausius jausmus ir perteikti Žmonėms 
subtiliausius savo įkvėptos sielos virpesius. Dainuok visada, kai 
pamatysi, kad netenku jėgų! Į tavo dainų žodžius beveik nekrei- 
piu dėmesio — jie tėra tema, netobula nuoroda, kaip suvokti ir 
plėtoti muzikinę mintį, aš jų beveik nesiklausau — mano širdį 
pasiekia tik tavo balsas, jausmas, kurio apimta tu dainuoji, tavo 
įkvėpimas! Muzika pasakoja apie tuos slėpiningus ir prakilnius 
dalykus, kurių trokšta siela, apie tai, ką ji nujaučia. Joje atsi- 
skleidžia tauriausios idėjos ir jausmai, kurių nepajėgia išreikšti 
žmonių kalba. Muzika yra begalinė. Ir kai tu dainuoji, aš pri- 
klausau žmonijai tik dėl tų dieviškų ir amžinų vertybių, kurias 
žmonija gavo iš kūrėjo. Visa paguoda ir palankumas, kurių ta- 
vo lūpos man šykšti kasdieniame gyvenime, visa, ką pasaulio 
tironija draudžia tau išsakyti man,— visa tai šimteriopai atlygina 
tavo dainavimas. Jis man atskleidžia tavo esmę, ir tada mano 
siela jaučia tave džiaugsmo ir skausmo, tikėjimo ir abejonių, ža- 
vėjimosi ir svajonių valandėlėmis. 

Kartais Albertas apie visa tai kalbėdavo Konsuelai ir prie šei- 
mos narių — ispaniškai, bet aiškus tetos nepasitenkinimas ir man- 
dagumo taisyklės neleido merginai atsakyti jam. Pagaliau kartą, 
kai jie sode buvo vieni ir Albertas vėl pradėjo apie tai, kokią 
laimę ji jam teikia savo dainavimu, Konsuela paklausė: 

— Kodėl, jei manote, kad muzika yra tobulesnė ir įtaigesnė 
negu žodžiai, kodėl jūs pats su manimi nedraugaujate ja? Juk 
jūs apie muziką nusimanote turbūt geriau už mane. 

— Ką jūs norite pasakyti, Konsuela? — sušuko nustebęs jau- 
nasis grafas.— Muzikantu aš tampu tik klausydamasis jūsų. 

— Nemėginkite manęs apgauti, — atsakė ji. — Kartą gyvenime 
esu girdėjusi tikrai dievišką griežimą smuiku, ir griežėte jūs, Al- 
bertai, Šrekenšteino oloje. Tą dieną jus išgirdau, kai jūs dar ne- 
buvote manęs pamatęs. Aš sužinojau jūsų paslaptį, — dovanokite 
man ir leiskite dar kartą išgirsti tą nuostabią melodiją, kurios 
kelias frazes prisimenu ir kuri man atskleidė dar nepažintą mu- 
zikos grožį. 

Konsuela pamėgino pusbalsiu padainuoti melodiją, kurią atsi- 
minė kaip per miglą, ir Albertas tuoj pat pažino ją. 

— Tai husitų tautinis himnas,— pasakė jis.— Eiles, kurioms 
sukurta muzika, parašė mano protėvis Hinka Podebradas, kara- 
liaus Jurgio sūnus. Jis buvo vienas iš mano tėvynės poetų. Yra 
sukurta nemaža puikių eilėraščių — Strėjaus, Šimono Lomnickio 
ir daugelio kitų, bet Imperijos policija buvo juos uždraudusi. 
Tos bažnytinės giesmės ir liaudies dainos, kurių muziką sukūrė 
nežinomi Čekijos genijai, toli gražu ne visos išliko čekų atmin- 
tyje. Kai kurias jų liaudis išsaugojo, o Zdenka, turintis nepapras- 
tą atmintį ir muzikinę nuojautą, jų moka gana daug. Aš jas su- 
rinkau ir užrašiau. Jos labai gražios, ir jums bus įdomu su jomis 
susipažinti. Bet išgirsti jas galėsite tik mano slėptuvėje — ten 
mano smuikas ir visas natų rinkinys. Ten yra labai vertingų se- 
nųjų katalikų ir protestantų kompozitorių rankraščių. Esu tikras, 
kad jūs niekada negirdėjote nei Žoskeno, kurio keletas melo- 
dijų išliko Liuterio bažnytinėse giesmėse, nei Klodo de Ženo, 
nei Arkadelto, nei Georgo Rau, nei Benedikto Ducio, nei Johano 
Veiso. Sakykite, brangioji Konsuela, ar iš susidomėjimo šiais 
įdomiais kūriniais dar kartą nenueitumėte į mano olą, iš kurios 
taip seniai esu išvarytas, ir neapsilankytumėte mano bažnyčioje, 
kurioje dar nebuvote? 

Šis pasiūlymas pažadino jaunosios artistės smalsumą, „bet ir 
privertė ją krūptelėti. Tos baisios olos ji negalėjo prisiminti ne- 
virpėdama, o mintis, kad vėl gali ten atsidurti vienui viena su 
Albertu, nors juo ir pasitikėjo, buvo jai slogi. Jis iš karto tai 
pastebėjo. 

— Matau, kad nors ir žadėjote eiti ten su manimi, jums ne- 
maloni pati mintis apie tą kelionę, — pasakė jis.— Nebekalbėki- 
me apie tai. Ištikimas savo priesaikai, aš neisiu į savo slėptuvę 
be jūsų. | 

— Jūs, Albertai, man priminėte mano priesaiką, — pasakė 
ji —ir aš įvykdysiu ją, kai tik pareikalaušite. Bet, mielasis ma- 
no daktare, jūs vis dėlto neturite pamiršti, kad dar ne visai esu 
sustiprėjusi. Gal vis dėlto galėtumėte atlikti man čia tuos įdo- 
mius kūrinius ir leistumėte pasiklausyti puikaus artisto, kuris 
smuiku griežia daug geriau negu aš dainuoju? 

— Man regis, jūs šaipotės iš manęs, brangioji sese! Bet vis 
tiek — mane išgirsite tik mano oloje. Kaip tik ten aš pamėginau 
priversti tą instrumentą kalbėti tai, ką jautė mano širdis; iki tol 
nieko apie jį nenutuokiau, nors ir daug metų mane mokė pui- 
kus, bet paviršutiniškas profesorius, kuriam tėvas brangiai mo- 
kėjo. Kaip tik ten aš suvokiau, kas yra Muzika, taip pat suvo- 
kiau, kaip šventvagiškai iš jos tyčiojasi dauguma žmonių. Ir 
aš, prisipažįstu, neišgaučiau jokio smuiko garso, pirma mintyse 
neparpuolęs prieš Dievą. Net jei matyčiau, jog jūs abejingai sto- 
vite šalia, dėmesį kreipiate tik į mano atliekamų kūrinių tormą 
ir tenorite nustatyti, kiek esu talentingas, aš tikriausiai griežčiau 


252 


taip prastai, kad jūs, ko gero, negalėtumėte nė klausyti. Nuo to 
laiko, kai šiek tiek išmokau griežti šiuo instrumentu, kuriuo 
garbinu Viešpatį ir karštai meldžiuosi, visada, palietęs jį, persi- 
keliu į idealų pasaulį ir paklūstu įkvėpimui, kurio negaliu nei 
sužadinti, nei nuslopinti. O kai to įkvėpimo nėra, pareikalaukite, 
kad pagriežčiau paprastutę muzikinę frazę, žinau: nors ir kaip 
norėčiau jums įtikti, mano atmintis sušlubuos, o pirštai bus ne- 
miklūs, kaip pirmą kartą griežiančio vaiko. 

— Manau, kad suprantu jūsų požiūrį į muziką, — atsakė susi- 
jaudinusi Konsuela, kai įdėmiai išklausė jį, — ir tikiuosi kartu su 
jumis melstis tokia susikaupusia ir pagarbia siela, kad mano bu- 
vimas neatvėsins jūsų įkvėpimo. Ak, brangusis Albertai, kodėl 
mano mokytojas Porpora negirdi, ką jūs kalbate apie šventąjį 
meną! Jis prieš jus atsiklauptų! Bet net ir tas didis artistas nėra 
toks reiklus kaip jūs, jis mano, kad dainininkui ir virtuozui įkvė- 
pimo turi teikti klausytojų simpatija ir žavėjimasis. 

— Galbūt Porpora, kad ir ką kalbėtų, muzikoje derina reli- 
ginį jausmą su Žmogaus mintimis. Taip pat gali būti, kad bažny- 
tinę muziką jis vertina kaip katalikas. Laikydamasis jo požiūrio, 
aš samprotaučiau taip pat. Jei mano tikėjimas ir simpatijos būtų 
tokios pat kaip liaudies, kuri kartu su manimi išpažįsta tą pačią 
religiją, man tų sielų, apimtų vieno religinio jausmo, artimumas 
taip pat būtų mano įkvėpimas, kurio iki šiol buvau priverstas 
ieškoti vienatvėje ir kuris dėl to buvo nepakankamas. Jei kada 
nors, Konsuela, man teks laimė savo širdies maldoje sulieti tavo 
dievišką balsą su savo smuiko garsais — tada, be abejo, aš pa- 
kilsiu į tokį aukštį, kokio niekada dar nebuvau pasiekęs, ir ma- 
no malda bus vertesnė Dievo. Neužmiršk, kad iki šiol mano reli- 
ginės pažiūros visiems aplinkiniams buvo .visai nepriimtinos, O 
kitiems, tiems, kurių tos pažiūros neįžeistų, jos būtų tiesiog juo- 
kingos. Štai kodėl menką savo talentą aš slėpiau nuo visų, išsky- 
rus Dievą ir vargšelį Zdenką. Mano tėvas mėgsta muziką ir no- 
rėtų, kad jį linksmintų mano smuikas, man toks šventas kaip 
Eleusino misterijų sistrumas. Dieve didis, kas man būtų, jei tu- 
rėčiau akompanuoti kokią nors kavatiną dainuojančiai Amalijai, 
ir kas pasidarytų mano tėvui, jei imčiau griežti vieną iš senovi- 
nių husitų melodijų, dėl kurių tiek čekų atsidūrė katorgoje ir bu- 
vo nubausti mirtimi, arba kokią nors nelabai seną mūsų protė- 
vių liuteronų giesmę — juk jis gėdijasi savo kilmės! O naujes- 
nių kūrinių aš, Konsuela, deja, nemoku. Žinoma, jų yra, ir kai 
kurie iš jų puikūs. Man regis, visa, ką man pasakojote apie Hen- 
delį ir kitus didžius kompozitorius, kurių muzika buvote auklė- 
jama, daugeliu atžvilgių gerokai pranoksta tai, ko galėčiau jus 
išmokyti. Bet kad susipažinčiau su ta muzika ir gerai suprasčiau 
ją, turėčiau įžengti į naują muzikos pasaulį, tačiau skverbtis į jį 
ryžčiausi tik kartu su jumis, kad jūs savo dosnia ranka apiber- 
tumėte mane tais lobiais, kurių taip ilgai nepažinojau arba į ku- 
Iiuos nekreipiau dėmesio. 


253 


— O aš, — pasakė šypsodamasi Konsuela,— ko gero, ir nesi- 
imčiau to. Tai, ką girdėjau oloje, buvo taip puiku, taip kilnu, 
taip nepakartojama, kad bijočiau įmesti Žvyro į švarų ir skaidrų 
šaltinį. Dabar, Albertai, matau, kad apie muziką jūs nusimanote 
kur kas geriau negu aš. O ar jūs man ko nors nepasakytumėte 
ir apie pasaulietinę muziką? Juk ji turi tapti mano profesija. Bi- 
jau, kad dainuodama pasaulietinę muziką, kaip ir bažnytinę, 
dar nesu tinkamai suvokusi savo pašaukimo ir kad per mažai 
ir paviršutiniškai pažįstu ją. 

— Priešingai, Konsuela, manau, kad jūsų vaidmuo yra šven- 
tas, jūsų profesija — kilniausia iš visų moteriai tinkamų, o jūsų 
siela labiausiai verta atlikti tą didžią misiją. 

— Palaukite,  mielasis  grafe,— šypsodamasi paprieštaravo 
Konsuela,— aš jums dažnai pasakojau apie vienuolyną, kur mo- 
kiausi muzikos, ir bažnyčią, kur giedodama garbinau Kūrėją, 
ir jūs padarėte išvadą, kad mano paskirtis — vien giedoti baž- 
nytinę „muziką ar būti kuklia mokytoja vienuolyne. O jei jums. 
papasakosiu, kad Zingarella dėl savo kilmės vaikystėje priklausė 
nuo atsitiktinumų, kad ji dainavo ir bažnytinę muziką, ir pasau- 
lietinę,— be to, ir vieną, ir kitą vienodai mėgo, — ir nesirūpino, 
kur ją nuves likimas,— į vienuolyną ar į teatro sceną... 

— Esu įsitikinęs, kad Dievas apdovanojo tave ir dar moti- 
nos įsčiose skyrė tau būti šventąja, todėl ramiai žiūriu į gyve- 
nimo atsitiktinumus ir tikiu, kad tu ir scenoje būsi tokia pat 
šventa kaip vienuolyne. 

— Kaip! Kad ir kokios griežtos jūsų pažiūros, jūs nepabijo- 
tumėte bendrauti su artiste? 

— Religijos apyaušryje, — atsakė jis, — šventovė ir teatras 
buvo vienodai šventi. Pirminės idėjos buvo kilnios, o kulto ap- 
eigos — reginys Žmonėms, menas gimė altorių papėdėje; šokiai, 
mūsų dienomis susiję su nepadoriu gašlumu, per dievų šventes 
buvo jausmų muzika. Muzika ir poezija — geriausia tikėjimo 
išraiška, O geniali ir graži moteris — žynė, pranašė ir įkvėpėja. 
Šias griežtas, didingas praeities formas pakeitė absurdiški ir nu- 
sikalstami apribojimai: katalikybė iš švenčių atėmė grožį, o iš- 
kilmingose ceremonijose nebedalyvauja moterys; užuot nukrei- 
pusi tikruoju keliu ir sutaurinusi meilę, ji išginė ir pasmerkė ją. 
Bet grožis, moteris ir meilė negalėjo netekti savo galios. Ir žmo- 
nės pastatė joms naujas šventoves, vadinamas teatrais, kur nėra 
kitų dievybių. Ar jūs, Konsuela, kalta, kad tos šventovės virto 
ištvirkavimo landynėmis? Gamta, kurianti savo jausmus ir nesi- 
rūpinanti, kaip juos suvoks žmonės, išskyrė jus iš visų moterų, 
kad pasaulyje nešykštėtumėte savo didžiulio talento lobių. O vie- 
nuolynas ir kapas — tai viena ir tas pat. Jūs negalėtumėte pa- 
slėpti Apvaizdos dovanotų gabumų nenusižudžiusi. Jūsų skry- 
džiui reikia daugiau erdvės. Kai kurios būtybės negali gyventi 
nedemonstruodamos savojo „aš“, jos paklūsta įsakmiam gamtos 
reikalavimui, ir Dievo valia tada būna tokia, kad jis atima iš jų 

gabumus, kuriais buvo apdovanojęs, jei jos jų tinkamai nepa- 
naudoja. Artistas nyksta ir žūva nežinomybės kamuojamas, taip 
kaip mąstytojas visiškoje vienatvėje klysta ir nusivilia, kaip kiek- 
vieno žmogaus protas menkėja ir žūva vienišas ir atsiskyręs nuo 
žmonių. Eikite į sceną, Konsuela, jei jus ten traukia, ir tariamą 
gėdą pakelkite kaip nuolanki pamaldi siela, pasmerkta kentėti 
ir veltui ieškoti savo tėvynės šiame pasaulyje! Nebijokite! Tam- 
sybė ir nedorybė — ne jūsų stichija: šventosios dvasia patiki- 
mai saugos jus. 

Ilgai ir įkvėptai kalbėjo Albertas, greitai žingsniuodamas gre- 
ta Konsuelos po ūksmingais medžiais palei upę. Jis lengvai už- 
krėtė merginą savo entuziastiška pažiūra į meną, ir ji net už- 
miršo, kad nenorėjo eiti į požemį. Matydama, kaip karštai jis 
to trokšta, ji pati panoro ilgiau pabūti viena su šiuo ūmaus būdo 
ir kartu droviu žmogumi, sužinoti apie jo pažiūras, kurias jis 
drįso atskleisti jai vienai. Tos pažiūros Konsuelai buvo naujos, 
nepaprastai naujos to meto ir tos šalies aristokrato lūpose. Jau- 
nąją artistę jos pribloškė kaip tik dėl to, kad drąsiai ir atvirai 
atspindėjo ją pačią jaudinusius jausmus. Artistė ir kartu pa- 
maldus žmogus, ji kasdien girdėdavo, kaip kanonisė ir kapelio- 
nas negailestingai koneveikdavo jos kolegas komediantus ir ba- 
leto šokėjus. Dabar ji vėl sulaukė pagarbos, į kurią turėjo teisę, 
ir tai jai pasakė rimtas, tikrai tuo tikintis žmogus. Ji pajuto, kad 
krūtinė alsuoja laisviau, širdis plaka ramiau, kad ji vėl rado 
savo vietą gyvenime. Jos akyse spindėjo ašaros, o skruostai 
degė ryškiu nekaltu raudoniu, kai alėjos gale pamatė jos ieško- 
jusią kanonisę. 

— O mano žyne! — sušnabždėjo Albertas spausdamas prie 
krūtinės jos ranką, kuria ji rėmėsi į jį. — Ar jūs ateisite melstis 
į Mano bažnyčią? 

— Taip, — atsakė ji,— būtinai ateisiu. 

— O kada? 

— Kai panorėsite. Bet ar manote, kad jau pajėgsiu atlikti 
tokį žygį“ 

— Taip, kadangi mudu į Šrekenšteiną eisime dieną ir ne to- 
kiu pavojingu keliu kaip vandens telkinyje. Ar jums užteks drą- 
sos atsikelti rytoj auštant ir išeiti pro pilies vartus, kai tik šie 
bus atidaryti? Mane rasite krūmyne, kuris iš čia matyti kalvos 
šlaite, prie akmeninio kryžiaus, ir aš būsiu jūsų vedlys. 

— Na gerai, duodu jums žodį, — atsakė vis dėlto jaudinda- 
masi Konsuela. 

— Šiandien vakaras per vėsus tokiam ilgam pasivaikščioji- 
mui,— pasakė priėjusi kanonisė. | 

Albertas nutylėjo. Jis nemokėjo apsimetinėti. Konsuela, jaus- 
dama, kad dėl nieko negali sau priekaištauti, drąsiai paėmė ka- 
nonisę už parankės ir pabučiavo jos petį. Venceslava norėjo 
pažiūrėti į merginą lediniu žvilgsniu, bet nejučia pasidavė šios 
atviros, mylinčios sielos žavesiui ir tik atsiduso, 0 grįžusi namo 
nuėjo pasimelsti už jos grįžimą į tikrą kelią. 255 

Tačiau praėjo kelios dienos, o karštas Alberto troškimas vis 
negalėjo išsipildyti. Konsuela buvo akylai sekama: ji atsikelda- 
vo apyaušriu, pirmoji pereidavo ką tik nuleistą pakeliamąjį tiltą, 
tačiau kitoje pusėje tučtuojau pasirodydavo kanonisė arba ka- 
pelionas, vaikštinėję bukais apsodintoje aikštelėje priešais pilį 
ir nenuleidę akių nuo atviros vietos, kurią reikėjo pereiti, kad 
patektum prie krūmais apaugusios kalvos. Konsuelai tekdavo pa- 
sivaikščioti vienai jų akivaizdoje ir atsisakyti minties susitikti su 
Albertu. O šis, iš savo ūksmingos slėptuvės pamatęs, kaip ne- 
draugiškai ji sergima, apeidavo mišku didelį ratą ir, niekieno 
nepastebėtas, grįždavo į pilį. 

— Jūs šiandien labai anksti ėjote pasivaikščioti, sinjora Por- 
porina,— kartą per pusryčius kreipėsi į ją kanonisė,— argi ne- 
bijote, kad ryto rasa pakenks jums? 

— Tai aš, tetule, patariau sinjorinai kvėpuoti gaiviu ryto oru 
ir neabejoju, kad tokie pasivaikščiojimai jai bus labai naudin- 
gi, — įsikišo Albertas. 

— Aš maniau, kad būtybei, kuri dainuoja, — kiek dirbtinu 
tonu paprieštaravo kanonisė,— nereikia vaikščioti mūsų ūkano- 
tais rytais; bet jei jūsų patarimu... 

— Pasikliaukite Alberto nuomone, — pasakė grafas Kristia- 
nas,— jis jau įrodė, kad yra toks pat geras gydytojas kaip ir 
geras sūnus, geras draugas. 

Dėl priverstinės veidmainystės Konsuela raudonuodavo, ji ją 
labai slėgė. Kai galėjo slapčiomis šnektelėti su Albertu, droviai 
pasiskundė tuo ir maldavo atsisakyti sumanymo bent kol tetos 
budrumas sumažės. Albertas sutiko, tik paprašė ir toliau rytais 
citi pasivaikščioti į parką, kad jis tinkamu momentu galėtų prie 
jos prisidėti. 

Konsuela labai norėjo to išvengti. Tiesa, ji mėgo pasivaikš- 
čiojimus ir net jautė poreikį kasdien bent truputį pavaikštinėti 
už slegiančių pilies sienų ir griovių, bet jai buvo sunku apgau- 
dinėti žmones, kuriuos gerbė ir kurių svetingumu naudojosi. 
Meilė, net nelabai stipri, daug ko stengiasi nepastebėti, bet drau- 
gystė mąsto, ir Konsuela daug mąstė... Slinko paskutinės gra- 
žios vasaros dienos — juk jau praėjo keletas mėnesių, kai ji Mil- 
žinų pilyje. Bet kokia tai buvo vasara Konsuelai! Net niūriau- 
sią rudenį Italijoje būdavo daugiau šviesos ir šilumos. Tiesa, ir 
šis šiltokas oras, ir dangus, dažnai apsitraukęs lengvais baltais 
plunksniniais debesėliais, turėjo savo žavesį, savo grožį. Vie- 
natviški pasivaikščiojimai jai gal dar ir dėl to patiko, kad ji ne- 
labai norėjo vėl patekti į olą. Nors Konsuela ir ryžosi tam, bet 
jautė, kad Albertas nuritintų nuo jos širdies didelį akmenį, jei 
grąžintų jai žodį; kai mergina nematydavo maldaujančių jo 
akių, negirdėdavo įkvėptų jo kalbų, širdyje laimindavo kanoni- 
sę, Vis naujomis kliūtimis trukdančią tęsėti pažadą. 

Vieną rytą, vaikščiodama kalnų upelio pakrante, ji aukštai 
viršuje pamatė Albertą, persisvėrusį per gėlyno baliustradą. 
Nors tarp jų buvo nemažas atstumas, ji visą laiką jautė neramų, 
aistringą žvilgsnį žmogaus, kurio valiai šiek tiek paklusdavo. 

„Į kokią keistą padėtį patekau,— galvojo ji. — Šis atkaklus 
draugas stebi mane norėdamas įsitikinti, ar aš ištikima savo prie- 
saikai, o tuo tarpu kažkur iš pilies mane, be jokių abejonių, kaž- 
kas taip pat stebi baimindamasis, kad nesusitikčiau su juo ir ne- 
pažeisčiau padorumo taisyklių. Nežinau, ką mano vieni ir kiti. 
Baronaitė Amalija negrįžta. Kanonisė lyg ir nepasitiki manimi, 
tapo daug šaltesnė. O grafas Kristianas dabar man palankesnis 
negu anksčiau ir sako, jog bijo Porporos atvykimo, nes tai tur- 
būt reikštų, kad aš išvažiuosiu. Albertas tikrai užmiršo, kad jam 
uždraudžiau tikėtis mano meilės. Tarsi tikėdamasis iš manęs vis- 
ko, jis nieko neprašo ateičiai, bet neatsisako savo aistros ir, 
matyt, yra laimingas, nors aš ir negaliu į ją atšakyti. Ir vis dėlto 
kas rytą, tarsi tikra įsimylėjėlė, laukiu pasimatymo su juo ir 
slapčia noriu, kad jis neįvyktų; mane smerkia, o gal net niekina 
šeima, kuri negali suprasti nei mano draugystės su juo, nei ap- 
skritai mūsų santykių. O ir kaip jie gali suprasti, kai man pačiai 
jie neaiškūs ir net negaliu įsivaizduoti, kuo visa tai baigsis. Keis- 
tas mano likimas! Argi esu pasmerkta amžinai aukotis arba tam, 
kurį myliu, bet jis manęs nemyli, arba tam, kurį gerbiu, bet ne- 
myliu?“ 

Tos mintys jai sukėlė daug liūdesio. Ji jautė poreikį priklau- 
syti tik pačiai sau,— tą didžiausią, visiškai suprantamą poreikį, 
būtiną tikram artistui, kad jis žengtų pirmyn, tobulėtų. Ji sutiko 
rūpintis Albertu, bet tai kaustė ją kaip grandinės. Dykame ir vie- 
nišame gyvenime, jos tvirtam charakteriui per daug monotoniš- 
kame ir vienodame, ją nuolat persekiojo skaudūs prisiminimai 
apie Andzoletą ir Veneciją. 

Ji sustojo prie uolos, kurią Albertas jai ne kartą rodė ir sa- 
kė, jog čia dėl keisto atsitiktinumo jis pirmą kartą matė ją ma- 
žą, diržais pririštą prie motinos nugaros, — Motina nešiojo ją kal- 
nais ir slėniais ir dainavo kaip pasakėčios žiogas, negalvodama 
apie artėjančią senatvę ir baisų skurdą. 

„Vargše motule,— pagalvojo jaunoji Zingarella,— nesupran- 
tama likimo valia aš vėl tose vietose, kur kadaise vaikščiojai; tu 
beveik neįsiminei jų, tik atmintyje įstrigo jaudinantis svetingu- 
mas. Tu buvai jauna ir graži, ir, žinoma, tavo kelyje pasitaikė 
ne viena vieta, kur galėjai rasti meilės prieglobstį arba kur vi- 
suomenė tau būtų atleidusi ir padariusi tave kitokią, — žodžiu, tu 
galėjai savo sunkų klajūnės gyvenimą iškeisti į ramų ir laimin- 
gą. Bet tu jautei ir visada sakei, kad gerovė —tai nelaisvė, o ra- 
mybė — nuobodulys, pražūtingas artisto sielai. Taip, tu buvai 
teisi, aš tai jaučiu. Štai ir aš esu toje pačioje pilyje, kur vieną 
kartą, kaip ir daugybę kitų, tu sutikai pasilikti tik vienai nakčiai. 
Man čia nereikia niekuo rūpintis, aš nepavargstu, su manimi 


17 — 2612 257 


gerai elgiasi, net lepina mane, turtingas didikas prie mano ko- 
jų — ir ką gi? Aš dūstu nelaisvėje, mane kankina nuobodulys.“ 

Nepaprasto liūdesio apimta, Konsuela atsisėdo ant uolos ir 
ėmė įdėmiai žiūrėti į takelio smėlį, tarsi tikėdamasi pastebėti 
jame basų motinos kojų pėdsakus. Čia besiganiusios avys ant 
spygliuoto krūmo paliko savo vilnos gabalėlių. Ta raustelėjusi 
vilna Konsuelai aiškiai priminė šiurkščią gelumbę, iš kurios bu- 
vo pasiūtas motinos apsiaustas, taip ilgai slėpęs ją nuo šalčio ir 
saulės, nuo dulkių ir lietaus. Ji prisiminė, kaip vėliau apdriskęs 
jis pamažu nuspuro ant jų pečių. | 

„Ir mes, — kalbėjo ji sau,— buvome vargšės klaidžiojančios 
avys, ir mes, kaip ir jos, ant pakelės dyglių palikdavome savo 
skarmalų gabalų; bet mes nusinešdavome išdidžią laisvės meilę 
ir mokėjome ja naudotis." 

Užsisvajojusi Konsuela neatitraukė akių nuo geltono smėlio 
takelio, gražiai vingiavusio per kalvą tarp žalių eglių ir tamsių 
viržių; žemai slėnyje jis platėjo ir vedė į šiaurę. 

„Kas gali būti gražiau už kelią! — mąstė Konsuela.— Jis yra 
veiklaus, kupino įvairovės gyvenimo simbolis. Kiek malonių min- 
čių man kelia įmantrūs šio tako vingiai! Aš neatsimenu tų vietų, 
kur jis vingiuoja, bet kadaise, be abejo, ten vaikščiojau. Bet tur- 
būt kokios puikios tos vietos, palyginti su niūria tvirtove, am- 
žinai snaudžiančia ant sustingusių uolų! Šis švelnios aukso spal- 
vos smėlis ir ryškiai geltonos kryklės, metančios ant jo savo še- 
šėlį, vilioja daug labiau negu pretenzingo, šalto parko tiesios 
alėjos ir sausi bukai. Vos pažvelgiu į tas ilgas, kaip su liniuote 
nubrėžtas alėjas, iškart pajuntu nuovargį. Kam vaikščioti, jei 
ir taip viskas matyti kaip ant delno! Kitas reikalas kelias, kuris 
laisvai bėga pirmyn ir slepiasi miškuose! Jis traukia ir vilioja 
savo vingiais, savo paslaptimis. Be to, tokiu keliu vaikšto visi 
žmonės, jis priklauso visam pasauliui. Jis neturi šeimininko, už- 
tveriančio ir atitveriančio jį kada užsigeidžia. Ne tik turtingas ir 
galingas gali mindžioti kelkraštyje augančias gėles ir gerti į sa- 
vo krūtinę jų aromatą — kiekvienas paukštis gali susisukti liz- 
dą jo medžių šakose, kiekvienas valkata gali padėti savo galvą 
ant jo akmenų. Nei siena, nei statinių tvora neužstoja horizon- 
to — priešakyje tik begalinės dangaus erdvės ir kiek akys ap- 
rėpia — kelias, laisvės žemė. Laukai, miškai dešinėje ir kairėje 
priklauso šeimininkams, o kelias — tam, kuris be jo nieko neturi! 
Užtat kaip jis myli jį! Didžiausias elgeta — ir tas jaučia jam be- 
galinį švelnumą. Tegul jam pastato ligoninių, ištaigingų kaip 
rūmai, — jos jam atrodys kaip kalėjimas. Jo poezija, jo svajonė, 
jo aistra visada bus vieškelis. O motule motule! Tu tai žinojai ir 
nuolat tvirtinai man. Kodėl negaliu atgaivinti tavo palaikų, ku- 
rie ilsisi taip toli nuo čia, po lagūnų dumbliais! Kodėl tu negali 
vėl paimti manęs ant savo stiprių pečių ir nunešti ten, kur kregž- 
dutė suka virš melsvuojančių kalvų, kur prisiminimai apie pra- 
eitį ir gailestis dėl prarastos laimės negali pasivyti nenuoramos 

artistės, lekiančios greičiau už juos, ir kur kasdien nauji hori- 
zontai, naujas pasaulis stoja tarp jos ir jos laimės priešų! Varg- 
še mama, kodėl tu nebegali nei pamyluoti manęs, nei pabarti, 
tai išbučiuodama, tai plekštelėdama — kaip vėjas, kuris tai glos- 
to, tai lenkia lauke jaunas varpas, kad vėl pakeltų ir vėl nulenk- 
tų jas pagal savo užgaidą. Tavo siela buvo tvirtesnė už maną- 
ją, Ir tu jei ne gerumu, tai jėga išplėštum mane iš tinklų, kuriuo- 
se vis labiau susipainioju!“ 

Paskendusi tokiose jaudinančiose, bet liūdnose svajose, Kon- 
suela staiga išgirdo balsą, privertusį ją taip smarkiai sudrebėti, 
tarsi prie širdies kas būtų priglaudęs įkaitintą geležį. Iš tolimo 
įklonio sklido vyriškas balsas, venecijiečių tarme dainavęs vie- 
ną originaliausių Kjodzeto kūrinių — dainą „Aidas“. Dainininkas 
dainavo pusbalsiu, ir jo kvėpavimas, matyt, dėl ėjimo trūkčiojo. 
Nelabai tiksliai padainavęs vieną frazę, jis ėmė su kažkuo šne- 
kėtis, tarsi norėdamas išblaškyti kelionės nuobodulį, paskui vėl 
uždainavo, kaip per pratybas keletą kartų pakartojo tą pačią 
moduliaciją ir vis artėjo prie tos vietos, kur nejudėdama ir vir- 
pėdama Konsuela jau beveik alpo. Ji negalėjo suprasti, apie ką 
keliauninkas kalbasi su savo palydovu, nes jie dar buvo per to- 
li; pamatyti jų taip pat buvo neįmanoma — uolos iškyšulys už- 
stojo tą įklonio vietą, kur jiedu ėjo. Bet argi ji galėjo akimirks- 
niu neatpažinti taip gerai pažįstamo balso, galėjo neatpažinti 
dainos, kurios pati išmokė savo nedėkingą mokinį, tiek kartų 
versdama 'ją kartoti! 

Kai pagaliau abu nematomi keliauninkai priartėjo, ji išgirdo, 
kaip vienas jų (jo balso ji nepažino) netaisyklinga italų kalba su 
ryškiu vietiniu akcentu pasakė: 

— Ei, sinjore! Sinjore! Ten neikit, ten ir arkliai nepraeitų, o 
ir mane išleisit iš akių; eikit paskui mane palei kalnų upelį. Ma- 
tot kelią? Štai jis, priešais jus, o jūs einat pėsčiųjų takeliu. 

Toks pažįstamas Konsuelai balsas tarsi ėmė tolti, tilti, bet ne- 
trukus ji vėl išgirdo, kaip jis paklausė, kieno tokia puiki pilis 
matyti kitame krante. 

— Rizenburgų, arba Milžinų, pilis, — paaiškino jo bendrake- 
leivis, daug Matęs vedlys. 

Po kurio laiko vedlys pasirodė kalvos papėdėje; jis už kama- 
nų vedė du putotus arklius. Prastas kelias, neseniai kalnų upelio 
paplautas, privertė raitelius nusėsti nuo arklių. Keliauninkas ėjo 
iš paskos, truputį atsilikęs, ir pagaliau Konsuela, persilenkusi per 
ją užstojančią uolą, išvydo jį. Jis ėjo atsukęs jai nugarą, be to, 
kelioninis kostiumas taip pakeitė ne tik jo figūrą, bet ir eiseną, 
kad Konsuela, ko gero, jo būtų neatpažinusi, jei nebūtų girdėjusi 
balso. Bet štai jis sustojo, kad geriau apžiūrėtų pilį, nusiėmė 
plačiakraštę skrybėlę ir nosine nusišluostė veidą. Nors Konsuela 
į jį žiūrėjo iš tolo ir iš aukštai, bet tuojau pažino tas tankias 
auksines garbanas, tą rankos judesį, kai jis nubraukdavo nuo 
kaktos plaukus, jei būdavo karšta. 


259 


— Ta pilis labai įspūdingai atrodo! — išgirdo Konsuela jo 
šūksnį.— Jei turėčiau laiko, paprašyčiau čia gyvenančius milži- 
nus pamaitinti mane pusryčiais! 

— Ir nemėginkit! — atsakė vedlys ir papurtė galvą.— Ru- 
dolštadtai priima tik elgetas ir giminaičius. 

— Vadinasi, nelabai svetingi? Tada trauk juos velniai! 

— Matot, taip yra dėl to, kad jiems reikia kai ką slėpti. — 
paaiškino vedlys. 

— Lobį? Ar nusikaltimą? 

— O nel Jų sūnus — pamišėlis. 

— Tada tegul velnias ir jį pasiima! Jis tik paslaugą padarys 
jiems! 

Vedlys susijuokė. Andzoletas vėl uždainavo. 

— Na štai,— kreipėsi į jį vedlys sustodamas,— pagaliau ir 
baigėsi prastas kelias. Jei norit, sėskit ant arklio, ir bematant nu- 
šuoliuosim į Tustus. Kelias puikus — vienas smėlis. Iš ten į Pra- 
hą veda didelis traktas, ir ten gausit gerų pašto arklių. 

— Tokiu atveju, — tarė Andzoletas, taisydamas balnakilpes— 
dabar galiu pasakyti: tegul velnias griebia ir tave. Tiesą sakant, 
tavo kuinai, tavo kalnų keliai ir tu pats man labai įkyrėjot. 

Tai taręs jis greitai užšoko ant arklio, sukirto jam pentinais 
ir, nekreipdamas dėmesio į paskui jį vos spėjantį vedlį, strim- 
galviais nušuoliavo į šiaurę. Keldamas dulkių debesis, jis lėkė 
tuo pačiu keliu, į kurį ką tik taip ilgai žiūrėjo Konsuela, niekaip 
nesitikėdama, kad juo kaip lemties miražas nurūks viso jos gy- 
venimo priešas, amžina jos širdies kančia... 

Neapsakomai susijaudinusi, Konsuela žvelgė jam įkandin. 
Kol jis buvo arti, ji virpėdama ir stingdama iš siaubo tetroško, 
kad jos nepastebėtų. O kai pamatė, kad jis tolsta, kad tuoj dings 
jai iš akių, ir galbūt amžinai, baisi neviltis apėmė ją. Ji greitai 
užlipo ant uolos viršūnės, kad kuo ilgiau jį regėtų. Nenugalima 
merginos meilė vėl beprotiškai plykstelėjo, jai labai norėjosi rik- 
telėti, pašaukti jį, bet balsas apmirė: jai pasirodė, kad mirties 
ranka užgniaužė gerklę, plėšia krūtinę; akyse aptemo, duslus 
ūžesys, kaip jūros šniokštimas, pasigirdo ausyse... Visiškai ne- 
tekusi jėgų, ji vos nenukrito nuo uolos, bet atsidūrė nepastebi- 
mai priėjusio Alberto glėbyje; jis ją leisgyvę nunešė į nuošales- 
nę ir saugesnę vietą. 


LII 


Baimė savo jauduliu išduoti paslaptį, kuri iki šiol glūdėjo 
giliai širdyje, grąžino Konsuelai jėgas: ji susivaldė ir Albertą 
patikino, kad jos būsena visai normali. Tą minutę, kai jaunasis 
grafas ją išbalusią ir beveik apalpusią sugriebė ant rankų, An- 
dzoletas su savo vedliu jau buvo dingęs tolumoje tarp eglių, to- 
dėl Albertas galėjo manyti, kad Konsuela dėl jo kaltės vos ne- 
nukrito į bedugnę. Mintis apie pavojų, jai grėsusį, kai grafas, 

netikėtai priėjęs, tikriausiai išgąsdino ją, taip sujaudino jį, jog 
iš pradžių net neatkreipė dėmesio į jos nesklandžius atsakymus. 
Konsuela, kuriai Albertas kai kada dar keldavo prietaringą bai- 
mę, išsigando, kad jis dėl savo aiškiaregystės neperprastų jos 
paslapties. Bet nuo to laiko, kai meilė Albertą privertė gyventi 
paprastą žmonių gyvenimą, jo beveik antgamtiški gabumai tarsi 
visai dingo. Netrukus Konsuela visiškai įveikė savo jaudulį, ir 
kai Albertas jai pasiūlė nueiti į jo vienutę, tas pasiūlymas jai 
neatrodė toks nemalonus, koks būtų buvęs prieš keletą valandų. 
Šią akimirką ji tikėjosi, kad taip karštai jai atsidavusio žmogaus 
nenuolaidi siela ir niūrus būstas bus prieglobstis, kur ras ra- 
mybę ir jėgų kovoti su prisiminimais apie savo aistrą. 

„Pati Apvaizda išbandymų valandą siunčia man šį draugą, — 
galvojo ji — ir ta niūri šventykla, į kurią jis nori mane nusives- 
ti, yra tarsi kapas — man geriau į jį gulti, negu sekti paskui pik- 
tąjį genijų, ką tik pralėkusį pro mane. Taip taip, tegul žemė 
pIrasiveria po mano kojomis ir amžiams praryja mane, jei eisiu 
paskui jį!“ 

— Brangioji Paguoda, — prabilo Albertas —aš ėjau jums 
pasakyti, kad tetulė šiandien visą rytą tikrins savo fermerių są- 
skaitas ir visai užmiršo mus, tad mudu pagaliau galime leistis į 
savo žygį. Beje, jei jums vis dar nemalonų vėl išvysti vietas, 
kur patyrėte tiek kančių, tiek siaubo... 

— Ne, mano drauge, ne,— neleido jam baigti Konsuela— 
atvirkščiai, dar niekada taip, kaip šią minutę, netroškau pasi- 
melsti jūsų bažnyčioje ir savo siela susilieti su jūsiške, klausyda- 
masi tos šventos giesmės, kurią žadėjote man pagriežti... 

Jie pasuko link Šrekenšteino keliu, vedančiu visai į kitą pusę, 
negu nušuoliavo Andzoletas; eidama vis toliau į miško gilumą, 
Konsuela pajuto, kad jai darosi lengviau, tarsi kiekvienas žings- 
nis, tolinantis ją nuo jaunuolio, griovė pražūtingus burtus, kurių 
galią ji ką tik buvo pajutusi. Ji ėjo taip greitai ir taip ryžtin- 
gai, — tiesa, rimta ir susikaupusi,— kad jaunasis grafas galėjo 
pamanyti, jog ji skuba, tenorėdama suteikti jam malonumo, ta- 
čiau pagrindinis jo charakterio bruožas buvo nepasitikėjimas sa- 
vimi ir savo likimu. | 

Jis ją nuvedė į Šrekenšteino papėdę, prie įėjimo į olą, pil- 
ną stovinčio vandens ir tankiai apaugusią augalais. 

— Šioje oloje dar galite pamatyti skliautų liekanų, ir vietos 
gyventojai ją vadina „Vienuolio rūsiu“. Viėni mano, kad kai šių 
griuvėsių vietoje dar stovėjo įtvirtintas miestelis, čia iš tikrųjų 
buvęs vienuolyno rūsys. Kiti šneka, kad vėlesniais laikais čia 
buvęs prisiglaudęs kažkoks atgailaujantis nusikaltėlis — norėda- 
mas išpirkti savo nuodėmes, jis tapęs atsiskyrėliu. Kad ir kaip 
ten buvo, niekas niekada neišdrįso įsibrauti į tą olą. Žmonės prie- 
taringai pasakoja, kad vandens joje yra labai gilu, ir net mir- 
tinai nuodingo dėl kažkokių vario klodų, pro kuriuos jis ver- 
žiasi. O iš tikrųjų to vandens nėra daug ir jis nenuodingas; čia 

uolėtas dugnas, ir mudu lengvai nueisime juo, jei jūs, Konsuela, 
dar kartą pasitikėsite stipriomis mano rankomis ir šventa mano 
meile jums. 

Paskui įsitikinęs, kad arti nieko nėra ir niekas negali jų ste- 
bėti, Albertas pakėlė ją ant rankų, kad ji nesušlaptų kojų, ir, 
iki kelių įbridęs į vandenį, ėmė brautis su savo našta pro brūz- 
gynus ir gebenių girliandas, dengusias galinį olos skliautą. Ne- 
trukus jis pastatė ją ant sauso smulkaus smėlio. Čia buvo visiš- 
kai tamsu. Albertas tuojau užžiebė pasiimtą žibintą; jiedu leidosi 
į kelią ir po kelių posūkių požemio galerijose, labai panašiose 
į tas, kuriomis Konsuela kartą su juo jau buvo ėjusi, atsidūrė 
prie vienutės durų kaip tik priešais tą, kurioje ji buvo pirmą 
kartą. 

— Iš pradžių šis požemio statinys, — pasakė Albertas,— per 
karą buvo slėptuvė — arba ant kalno įsikūrusio miestelio gyven- 
tojų, arba Milžinų pilies savininkų (miestelis buvo priklausomas 
nuo jų), kurie į ją galėjo patekti jūsų matytomis slaptomis ga- 
lerijomis. Jei vėliau, kaip teigiama, „Vienuolio rūsyje“ gyveno 
koks nors atsiskyrėlis, tai labai tikėtina, kad jis žinojo apie tą 
slėptuvę. Kai pirmąkart patekau čia, man pasirodė, jog galerija, 
kuria dabar atėjome, buvo išvalyta ne taip seniai, o į pilį vedan- 
čias galerijas radau tokias užverstas žvyru ir žemėmis, kad daug 
vargau, kol jas išvaliau. Be to, čia radau demblių gabalų, puo- 
delį, kryžių su Kristumi, lempą ir net žmogaus skeletą: jis gulė- 
jo ant nugaros, sunėręs ant krūtinės rankas, — matyt, meldėsi 
paskutinį kartą prieš paskutinį miegą; visa tai man įrodė, kad 
kažkoks atsiskyrėlis dievobaimingai ir ramiai baigė čia savo pa- 
slaptingą gyvenimą. Mūsų valstiečiai tiki, kad to vienišiaus sie- 
la vis dar gyvena kalno gelmėse. Jie teigia ne kartą regėję, kaip 
jis klaidžioja ant kalno ir net sklando virš jo Mėnesienos nakti- 
mis, girdėję, kaip jis meldžiasi, verkia, dejuoja, o kažkokia keis- 
ta, neaiškiai girdima muzika, švelni kaip vėjelio dvelksmas, sklin- 
da apmirdama ant nakties sparnų. Žinot, Konsuela, kai dėl jau- 
dulio ir nevilties manydavau, kad gamtoje visur aplink mane 
knibžda vaiduokliai ir pabaisos, man ir pačiam vaidendavosi 
niaurus atgailaujantis nusidėjėlis, kuris, plačiai išskėtęs rankas, 
guli ,,Husito“ papėdėje; kartais man net atrodydavo, kad girdžiu 
gailias, širdį draskančias jo dejones, sklindančias iš prarajos dug- 
no. Bet nuo tada, kai radau šią vienutę ir įsikūriau joje, nesu 
matęs jokio kito atsiskyrėlio, tik save, jokio vaiduoklio, be sa- 
vęs, ir negirdėjau jokių dejonių, išskyrus tas, kurios išsiveržda- 
vo iš Mano krūtinės. 

Nuo to laiko, kai pirmą kartą šioje oloje susitiko su Albertu, 
Konsuela negirdėjo, kad jis šnekėtų kaip beprotis. Todėl kal- 
bėdamasi su juo ji niekada nesiryžo užsiminti nei apie keistus tą 
naktį jo ištartus žodžius, nei apie anuometines haliucinacijas. Ji 
stebėjosi, kad jis, matyt, visai užmiršo jas, ir, nedrįsdama pri- 
minti jų, tik paklausė, ar tikrai visiška tokio atsiskyrimo nuo 

žmonių ramybė padėdavusi jam atsikratyti tos jo minėtos susijau- 
dinimo būsenos. 

„— Negaliu jums tiksliai atsakyti, — tarė jis,— ir jei jūs ne- 
reikalaujate, tai, tiesą sakant, nė nenorėčiau to vėl prisiminti. 
Man atrodo, kad seniau mane buvo ištikę tikros beprotybės prie- 
puoliai. Aš stengdavausi nuslėpti juos, bet dėl to jie tapdavo 
dar stipresni ir labiau pastebimi. Zdenka yra perėmęs iš kartos 
į kartą perduodamą šių požemio statinių paslaptį, ir jo dėka ra- 
dau būdą išvengti mane slegiančio artimųjų rūpestingumo, pa- 
slėpti savo neviltį, ir tada Mano gyvenimas pasikeitė. Aš ėmiau 
geriau tvardytis, o žinodamas, kad ištikus ypač smarkiam ligos 
priepuoliui visada pasislėpsiu nuo įkyrių liudytojų, šeimoje ga- 
lėjau dėtis ramiu, likimui nuolankiu žmogumi. 

Konsuela suprato, jog vargšas Albertas klysta, bet jautė: da- 
bar ne laikas jam aiškinti, kad yra kitaip. Džiaugdamasi, kad jis 
taip šaltakraujiškai šneka apie praeitį, ji ėmė įdėmiau negu pir- 
mą kartą apžiūrinėti vienutę. Jai krito į akis, kad čia nebėra 
aną kartą pastebėtos tam tikros tvarkos ir švaros: šaltis, drėgnos 
„sienos ir pelėsiai ant knygų rodė, kad šios vietos visai apleistos. 

— Matote, aš laikiausi jums duoto žodžio, — kreipėsi į ją Al- 
bertas vargais negalais užkūręs krosnį — nesu nė kojos čia įkė- 
lęs nuo to laiko, kai dėl savo galingos įtakos ištraukėte mane 
iš čia. 

Konsuela vos susilaikė ir neuždavė klausimo, kuris sprūdo 
iš jos lūpų. Ji jau norėjo klausti: argi ir jo draugas Zdenka, tas 
ištikimas tarnas ir pavydus sargas, argi ir jis apleido ir paliko 
šią slėptuvę? Bet mergina laiku prisiminė, kaip Albertas nuliūs- 
davo, kai ji užsimindavo apie Zdenką ir klausdavo, kas jam at- 
sitiko, kodėl po to baisaus susitikimo požemyje ji nė karto ne- 
bematė jo. Albertas visada vengė tokio pokalbio: tai jis apsi- 
mesdavo negirdįs klausimo, tai, tiesiai neatsakydamas, prašydavo 
ją nusiraminti ir nebebijoti nevispročio. Iš pradžių ji manė, 
kad Zdenka gavo įsakymą niekada nelįsti jai į akis ir šventai 
vykdo jį. Bet kai ji vėl ėmė viena vaikštinėti, Albertas, norėda- 
mas galutinai ją nuraminti, prisiekė, baisiai išbalęs, kad ji nie- 
kur nesutiks Zdenkos, nes šis išvykęs į labai tolimą kelionę. Ir 
tikrai, nuo to laiko niekas nematė jo, ir visi nutarė, kad jis aI- 
ba mirė, įlindęs į kokią nors pakampę, arba amžiams paliko gim- 
tinę. 

Konsuela netikėjo nei jo mirtimi, nei išvykimu. Žinodama, 
kaip karštai Zdenka prisirišęs prie Alberto, ji negalėjo nė pa- 
manyti, kad jie būtų galutinai išsiskyrę. O mintis apie jo mirtį 
jai kėlė didžiausią siaubą, nes kaskart prisimindavo, kokią šiurpią 
priesaiką jai davė įsiutęs Albertas: paaukoti nelaimingojo gy- 
vybę, jei to reikės dėl mylimosios ramybės. Bet ji vijo šalin tą 
baisų įtarimą prisimindama, koks romus ir jautrus buvo Alber- 
tas visą savo gyvenimą. Be to, štai jau keli mėnesiai, kai jauna- 
„sis grafas visai ramus: matyt, Zdenka nepadarė nieko, kas su- 

keltų tokį jo bičiulio įniršį kaip tada požemyje. Apskritai atro- 
dė, kad Albertas tarsi užmiršo tą baisią minutę, ir Konsuela taip 
pat stengėsi neprisiminti jos. Apie požemį jis atsiminė tik tai, 
kas įvyko tada, kai buvo sveiko proto. Todėl Konsuela pamanė, 
kad Zdenkai uždrausta ne tik ateiti į pilį, bet nėt prisiartinti prie 
jos, ir kad jis, vargšas, iš nuoskaudos ar širdgėlos pasmerkė sa- 
ve savanoriškam atsiskyrimui nuo pasaulio požemio slėptuvėje. 
Ji spėjo, kad nelaimingasis tik naktimis išeina pakvėpuoti tyru 
oru arba ant Šrekenšteino pasikalbėti su Albertu, kuris, be abejo, 
rūpinasi bent Zdenkos maitinimų, — visai taip pat, kaip Zdenka 
ilgą laiką rūpinosi juo. Išvydusi apleistą vienutę, Konsuela nuta- 
Iė, jog Zdenka, užpykęs ant šeimininko, nebenori tvarkyti jo 
paliktos slėptuvės; einant į olą, Albertas dar kartą pasakė, jog 
jai visai nėra ko bijoti, todėl ji, kol jos draugas krapštinėjosi 
prie surūdijusių, niekaip neatsirakinančių „bažnyčios“ durų, pa- 
mėgino atidaryti Zdenkos kambarėlio duris; mergina tikėjosi rasti 
pėdsakų, kad jo čia neseniai būta. Vos ji pasuko raktą, durys. 
lengvai atsirakino, bet čia buvo labai tamsu ir nieko nesimatė. 
Palūkėjusi, kol Albertas nueis į paslaptingąją maldyklą, kurią 
norėjo sutvarkyti prieš priimdamas viešnią, Konsuela pasiėmė 
žibintą ir patyliukais grįžo į Zdenkos kambarį, vis dėlto truputį 
bijodama susitikti su juo akis į akį. Bet ji nerado jokių žymių, 
kad čia jo lankytasi. Lova iš lapų ir avikailių buvo išnešta, 
nedailiai sukaltas suolelis, darbo instrumentai, veltininiai san- 
dalai — viskas dingę be pėdsakų. Regint drėgnas blizgančias sie-- 
nas net sunku buvo įsivaizduoti, kad po šiais skliautais kažkada 
galėjo miegoti Žmogus. 

Tai, ką pamatė, Konsuelą nuliūdino ir išgąsdino. Nelaimin- 
gojo Zdenkos likimą gaubė niūri paslaptis, ir ji sudrebėjusi pa- 
galvojo, kad galbūt pati buvo kokio nors baisaus įvykio prie-- 
žastis. Albertas buvo dvejopas Žmogus — ir išminčius, ir bepro- 
tis. Vienas — romus, jautrus, švelnus; kitas — keistas, rūstus, 
galbūt nuožmus ir priimantis negailestingus sprendimus. Ūmai 
Konsuela prisiminė, kad Albertui vis vaidenosi, jog jis yra krau- 
gerys fanatikas Janas Žižka; prisiminė, kaip jį domino husitų 
laikų Čekijos įvykiai; o ir pati jo aistra jai — bežadė ir atkak- 
li — buvo kažkuo pavergianti, nesuprantama... Visos tos mintys. 
vienu akimirksniu pralėkė jaunos merginos galvoje ir, atrodė, 
patvirtino baisiausius jos įtarimus. Nustėrusi iš siaubo, ji neju- 
dėdama stovėjo ant plikų, šaltų grindų, tarsi bijodama pamatyti 
ant jų kraujo pėdsakų. 

Ji vis dar stovėjo tų šiurpulingų minčių apimta, kai išgirdo, 
kad Albertas derina savo instrumentą; ir štai smuikas užgrojo 
tą senovinę psalmę, kurią Konsuela taip troško išgirsti dar kar- 
tą. Muzika buvo tokia savita, o Albertas į ją įdėjo tiek tyro ir 
nuoširdaus jausmo, kad Konsuela, užmiršusi visą savo nerimą, 
lėtai nuėjo pas jį, tarsi paklusdama kažkokiai neįveikiamai jė- 
gai. 

. „Bažnyčios“ durys buvo atvertos; Konsuela sustojo prie 
slenksčio, kad apžiūrėtų įkvėpimo pagautą virtuozą ir neįprastą 
šventyklą. Vadinamoji „bažnyčia“ buvo paprasčiausia didžiulė 
ola, iškirsta, tiksliau — išskobta uolose pačios gamtos, ir ypač 
požemio vandenų. Įvairiose vietose ant didžiulių luistų pritvir- 
tinti keli deglai fantastiškai nušvietė žalsvas uolines sienas. Ta 
šviesa nesiekė atkampių nišų, kuriose neaiškiai bolavo į vaiduok- 
lius panašių ilgų stalaktitų kontūrai. Didžiulės keistos dirvože- 
mio krūvos, kurias kadaise čia sunešė vanduo, buvo tai susisu- 
kusios ant sienų kaip siaubingos gyvatės — jos susiraizgiusios 
rijo vienos kitas, tai, išlindusios iš žemių ir nukarusios nuo 
skliauto kaip baisingos adatos, priminė milžiniškus dantis, ky- 
šančius iš pražiotų nasrų — uolų juodų įdubų. Kai kurios iš jų 
panėšėjo į beformes statulas, milžiniškus senovės primityvių die- 
vų atvaizdus. Uoloms būdinga augmenija: didžiulės kerpės, kie- 
tos kaip drakono žvynai, plačialapių „elnio liežuvių“ girliandos, 
jauni kiparisai, neseniai pasodinti viduryje aikštelės ant sąnaši- 
nės žemės kauburėlių,— visa tai olai teikė niūrumo, didingumo, 
gūdumo ir pribloškė jaunąją artistę. Tačiau siaubas netrukus vir- 
to susižavėjimu. Priėjusi arčiau, ji pamatė, kad Albertas stovi 
prie olos viduryje trykštančio šaltinio. Jam padarytas rezervua- 
ras buvo toks gilus, kad paviršiuje visai nesimatė, kaip gurgu- 
liuoja jo vanduo. Paviršius buvo lygus ir nejudantis kaip tam- 
saus safyro gabalas, o pakraščiuose Alberto ir Zdenkos pasodinti 
vandens augalai nė nekrustelėjo. Šaltinis buvo karštas, ir šil- 
ti jo garai olos orą darė minkštą ir drėgną, palankų augmenijai. 
Vanduo iš baseino bėgo keliais upeliukais: vieni jų čia pat, uo- 
lų papėdėje, tyliai gurgendami, išnyko, kiti, švarūs, skaidrūs, 
tekėjo per olą ir paskui dingo tamsiose įdubose, gerokai išplė- 
tusiose jos erdvę. 

Grafas Albertas kol kas tik derino savo smuiko stygas; pa- 
matęs Konsuelą, jis pasitiko ją ir padėjo perlipti šaltinio vingius. 
Virš gilesnių vietų buvo permesti medžių kamienai, o kitur įpra- 
tusioms kojoms padėdavo pereiti iš vandens kyšantys akmenys. 
Albertas paduodavo jai ranką ir keletą kartų net pernešė ją. 
Bet dabar Konsuelą baugino ne srovė, niūriai ir tyliai tekėjusi 
po jos kojomis, o šis mįslingas palydovas, kuriam mergina jau- 
tė didžiulę simpatiją, ir kartu kažkoks nepaaiškinamas jausmas 
stūmė ją nuo jo. Priėjusi prie šaltinio, ant plataus akmens, per 
keletą pėdų pakibusio virš jo, ji pamatė tai, kas vargu ar galėjo 
padėti jai nusiraminti. Čia buvo keturkampis statinys, gražiai 
sudėtas iš žmonių kaulų ir kaukolių, — savotiškas antkapinis 
paminklas, kokių galima pamatyti katakombose. 

— Nebijokit,— pasakė jai Albertas pastebėjęs, kaip ji sudre- 
bėjo,— čia yra kilmingi mano tikybos kankinių palaikai; jie su- 
daro altorių, priešais kurį mėgstu mąstyti ir melstis. 

— Kokia gi jūsų tikyba, Albertai? — su naiviu liūdesiu pa- 
klausė Konsuela.— Kieno tai kaulai — husitų ar katalikų? Argi 
ir vieni, ir kiti nebuvo nuodėmingo įniršio aukos ir vienodai 
karšto tikėjimo kankiniai? Argi jūs tikrai husitų mokymą labiau 
vertinate negu savo tėvų tikėjimą, ir reformos, įvykdytos po 
Jano Huso reformų, jums atrodo nepakankamai griežtos ir ryž- 
tingos? Sakykite, Albertai, kuo iš viso to, kas man apie jus yra 
kalbėta, turiu tikėti? 

— Jei jums sakė, kad aš husitų reformas vertinu labiau ne- 
gu liuteronų, Prokopą Didįjį — negu kerštingąjį Kalviną, tabori- 
tų Žygius — negu Valenšteino kareivių žygius, tai yra gryna tie- 
sa, Konsuela. Bet ar jums rūpi, kuo aš tikiu? Jūs intuityviai jau- 
čiate tiesą ir Dievą pažįstate geriau negu aš. Jus čia atsivedžiau 
visai ne tam, kad apsunkinčiau jūsų tyrą sielą, savo mintimis ir 
dvasios kančiomis sutrikdyčiau jūsų ramią sąžinę! Likite tokia, 
kokia esate, Konsuela! Jūs gimėte dievobaiminga ir šventa; dar 
daugiau — jūs gimėte skurde ir nežinioje, ir niekas negalėjo 
aptemdyti jūsų proto, sudrumsti jūsų sąžinės, jūsų teisingumo 
jausmo. Mudu galime nesikivirčydami melstis kartu; jūs, viską 
išmananti, nors nieko nesimokėte, ir aš, išmanantis taip mažai, 
nors taip daug stengiausi suprasti. Kad ir kokioje šventovėje 
melstumėtės, jūs visada kreipsitės į tikrąjį Dievą, ir jūsų širdy- 
je degs tikrasis tikėjimas. Taigi ne tam, kad jus pamokyčiau, 
o tam, kad per jus atskleisčiau tiesą, aš norėjau sujungti mūsų 
balsus ir mintis priešais altorių, sudėtą iš mano protėvių kaulų. 

— Vadinasi, aš neapsirikau pamaniusi, kad šie, kilmingi pa- 
laikai, kaip jūs juos vadinate, yra husitų, kurie jūsų protėvio 
Jano Žižkos laikais dėl kraugeriškų tarpusavio vaidų buvo įmes- 
ti į Šrekenšteino šulinį; šnekama, kad jis žiauriai atkeršijęs už 
tai. Man taip pat pasakojo, kad, sudeginęs kaimą, jis liepė už- 
versti šulinį. Man atrodo, kad ten, tamsiame skliaute, tiesiai Virš 
galvos, Matau tašytų akmenų ratą. Ar tai nereiškia, kad mudu 
dabar esame kaip tik po tais akmenimis, ant kurių ne kartą esu 
sėdėjusi, kai nuvargdavau ieškodama jūsų? Sakykite, grafe Al- 
bertai, ar čia ne ta vieta, kurią, kaip esu girdėjusi, praminėte 
„Atpirkimo akmeniu"? 

— Taip — atsakė Albertas,— kaip tik čia kankinimai ir pasi- 
baisėtinas žiaurumas padarė šventą savo meldimosi vietą ir mano 
liūdesio altorių. Matote didžiulius luistus, pakibusius virš mūsų 
galvų, ir tuos, kitus, prie šaltinio? Stiprios taboritų rankos su- 
metė juos čia to, kurį vadino ,„,Rūsčiuoju neregiu“, įsakymu; 
bet tie luistai tik nukreipė vandenį į požemines vagas, kur jis 
ir prasiveržė. Šulinio sienelės buvo sugriautos, ir, norėdamas 
paslėpti griuvėsius, aš pasodinau šiuos kiparisus. Bet kad 
visai užverstum šitą olą, reikėtų viso kalno žemių. Luistai virš 
šulinio įstrigo, užkliuvę už įvijų laiptų, panašių į tuos, kuriais jūs 
išdrįsote nulipti į vandens telkinį pro mano gėlyną Milžinų pi- 
lyje. Slūgstančios uolienos ilgainiui vis labiau slėgė ir sulaikė 

tuos luistus. Dabar jei koks menkas akmenėlis ir nukrenta, tai 
tik Žiemą, kai naktį smarkiai pašąla, ir jums, kaip matote, visai 
nereikia bijoti griūties. 

— Visai ne tai man kelia nerimą, Albertai,— paprieštaravo 
Konsuela vėl žvelgdama į niūrų altorių, kur jis padėjo savo smui- 
ką.— Aš noriu žinoti, kodėl jūs garbinate atminimą ir palaikus 
tik tų aukų, tarsi nebūtų buvę kankinių ir kitoje pusėje, tarsi 
už vienų nusikaltimus galima dovanoti, o už kitų — ne. 

Konsuela tai pasakė griežtai ir su nepasitikėjimu žvelgdama 
į Albertą. Ji vėl prisiminė Zdenką, ir visi tie klausimai tarsi bu- 
vo dalis tos visai suprantamos kvotos, kuriai ji mielai ryžtųsi, 
jei išdrįstų. 

Graias staiga nepaprastai susijaudino, ir Konsuela pamanė, 
kad tai rodo neramią sąžinę. Jis stvėrėsi už galvos, paskui pri- 
spaudė rankas prie krūtinės, tarsi baimindamasis, kad ji neplyš- 
tų. Jo veidas baisiai pasikeitė, ir mergina išsigando, ar tik jis 
nenumano apie jos įtarimą. 

— Jūs nežinote, kaip mane įskaudinote! — sušuko jis paga- 
liau, atsirėmė į kaulų altorių ir nulenkė galvą virš sudžiūvusių 
kaukolių, kurios, atrodė, žiūri į jį savo tuščiomis akiduobėmis, — 
Ne! Jūs negalite to žinoti, Konsuela! Ir jūsų šalti samprotavimai 
prikelia mano prisiminimus apie išgyventas nelaimingas dienas. 
Jūs nežinote, kad kalbatės su žmogumi, visą gyvenimą kentėju- 
siu, su žmogumi, kuris, tapęs nepakeičiamo Dievo teismo aklu 
įrankiu, jau gavo atpildą ir susilaukė bausmės. Aš tiek daug 
kentėjau, tiek daug ašarų išliejau, taip stengiausi išpirkti savo 
žiaurų likimą atitaisydamas baisius nusikaltimus, kuriuos mane 
vertė daryti lemtis... Ir pagaliau įsivaidavau, kad galėsiu už- 
miršti. Užmiršti! Štai ko troško mano iškankinta širdis! Štai ko- 
kia buvo kiekvienos mano gyvenimo akimirkos malda ir svajo- 
nė! Išsitiesęs prie šių skeletų, aš daugelį metų čia mMeldžiau suar- 
tėjimo su žmonėmis, susitaikinimo su Dievu! Ir kai pirmąkart 
pamačiau jus, Konsuela, ėmiau tikėtis. O kai jūs manęs pasigai- 
lėjote, ėmiau tikėti savo išgelbėjimu. Pažvelkite į tą sudžiūvu- 
sių, jau beveik byrančių gėlių vainiką — aš juo papuošiau vir- 
šutinę savo altoriaus kaukolę. Jūs neatpažinsite tų gėlių, o aš 
tiek kartų vilgiau jas gailiomis ir palaimingomis ašaromis; juk 
tai jūs suskynėte jas ir perdavėte man per mano kančių draugą, 
ištikimą mano kapvietės gyventoją. Verkdamas ir bučiuodamas 
tas gėles, su nerimu savęs klausdavau, ar jūs kada nors galėsite 
pajusti nuoširdžią, tikrą meilę tokiam nusikaltėliui E aš, to- 
kiam negailestingam fanatikui, beširdžiam tironui.. 

— Bet kokius nusikaltimus jūs padarėtei — asai siaisiaias 
sė Konsuela, įvairiausių jausmų kamuojama ir padrąsėjusi, kai 
pamatė didžiai susikrimtusį Albertą.— Jei norite man dėl ko 
nors prisipažinti, padarykite tai čia, padarykite tai dabar, kad 
žinočiau, ar galiu pateisinti jus ir pamilti. 

— Pateisinti mane — taip, galite, nes to Alberto Rudolštadto, 
kurį pažįstate, gyvenimas buvo tyras kaip kūdikio. Bet tas, ku- 
rio nepažįstate,— Janas Žižka, chaoso gynėjas,— dėl Dievo pyk- 
čio buvo įtrauktas į daugybę neteisėtų dalykų! .. 

Konsuela pamatė, kokią padarė klaidą, kad įpūtė pelenuose 
Iusenusią ugnį ir privertė vargšą Albertą kalbėti apie tai, kas 
buvo jo pamišimo esmė. Bet dabar ne laikas buvo įtikinėti jį 
samprotavimais: ji pamėgino jį nuraminti šnekėdama jo ligos 
kalba. 

— Gana, Albertai. Jei jūsų dabartinis gyvenimas buvo skir- 
tas maldai, ir atgailai, jums nebėra ko atpirkti, ir Viešpats atlei- 
džia Janui Žižkai. 

— Nuolankūs padarai, kurie tarnauja Dievui, tiesiogiai ne- 
pažįsta jo,— atsakė grafas, purtydamas galvą.— Jis žemina juos 
arba pritaria jiems, vienais naudojasi, gelbėdamas arba bausda- 
mas kitus. Kai iš gailestingumo stengiamės apkaltinti arba pa- 
guosti savo artimuosius, visi tesame jo valios vykdytojai. Jūs, 
jauna būtybė, neturite teisės atleisti man nuodėmių. Net ir dva- 
sininkas neturi tokios didelės galios, nors išdidi Bažnyčia ir pri- 
skiria jam ją. Bet jūs pelnytumėte man Dievo malonę, jei pamil- 
tumėte mane. Jūsų meilė gali sutaikintį mane su dangumi ir pri- 
versti užmiršti dienas, vadinamas „praeitų amžių istorija“... Jūs 
galite visagalio Dievo vardu man duoti iškilmingiausius paža- 
dus, bet jais netikėsiu ir juos laikysiu tik kilniu ir didžiadvasiš- 
ku fanatizmu. Pridėkite ranką prie širdies ir save paklauskite, 
ar joje yra mintis apie mane, ar ją yra užpildžiusi mano meilė, 
ir jei ji atsakys „taip“, tas „taip“ bus šventa mano nuodėmių 
atleidimo, mano atpirkimo formulė, bus tas stebuklas, kuris su- 
teiks man ramybę, laimę ir užsimiršimą. Tik taip jūs galite 
tapti mano tikybos žyne, ir mano siela gaus atleidimą danguje, 
kaip kataliko siela gauna atleidimą iš dvasininko lūpų. Pasaky- 
kite, kad mane mylite! — sušuko jis, aistringai puldamas prie 
jos, tarsi norėtų ją apkabinti. 

Bet ji ūmai atšlijo išsigandusi jo reikalaujamos priesaikos, o 
jis vėl suklupo ant altoriaus kaulų, sunkiai vaitodamas. 

— Aš žinojau, kad ji negalės pamilti manęs, — sušuko Alber- 
tas, — žinojau, kad niekada man nebus atleista, kad niekada ne- 
pamiršiu tų prakeiktų dienų, kai dar nebuvau jos matęs! 

— Albertai, brangusis Albertai,— prabilo jo liūdesio sukrės- 
ta Konsuela,— turėkite narsos išklausyti mane. Jūs sakote, kad 
aš noriu jus apgauti teikdama vilčių sulaukti stebuklo, tuo tar- 
pu jūs pats iš manęs reikalaujate dar didesnio stebuklo. Dievas, 
kuris viską regi ir vertina mūsų nuopelnus, gali viską atleisti, 
bet tokia silpna, netobula būtybė kaip aš — argi galiu suprasti 
ir vien protu ar dėl savo atsidavimo įvertinti tokią keistą meilę 
kaip jūsų? Man regis, tai nuo jūsų priklauso — įkvėpti man tą 
nepaprastą palankumą, kurio iš manęs reikalaujate ir kurio ne- 
galiu pažadėti, juo labiau kad dar mažai pažįstu jus. Kadangi 

mudu šnekamės mistiška religijos kalba,— mane jos truputį mo- 
kė vaikystėje, — jums pasakysiu, kad nuodėmės jums bus atleis- 
tos, kai Dievas suteiks savo malonę. O argi jūs pelnėte tą atpir- 
kimą, kurio ieškote mano meilėje? Jūs iš manęs reikalaujate 
tyriausio, švelniausio, nuolankiausio jausmo, o man atrodo, kad 
jūsų siela nemėgsta nei švelnumo, nei nuolankumo: joje tėra 
niūriausios mintys ir amžinas kerštingumas. 

— Ką jūs norite pasakyti, Konsuelat Aš jūsų nesuprantu. 

— Aš noriu pasakyti, kad jus nuolat yra apėmusios krau- 
pios fantazijos, mintys apie žudymą, kruvini regėjimai. Jūs ver- 
kiate dėl nusikaltimų, esą jūsų padarytų prieš daugelį amžių, 
bet branginate prisiminimus apie juos. Jūs vadinate juos gar- 
bingais, didžiais, siejate su Dievo valia ir teisėtu jo pykčiu. Žo- 
džiu, jūs vienu metu ir baisitės jais, ir didžiuojatės, kai savo 
vaizduotėje vaidinate kažkokį angelą žudytoją. Tarus, kad pra- 
eityje tikrai buvote keršytojas ir griovėjas, galima pamanyti, 
jog tebeturite keršijimo ir griovimo instinktą, jog jus traukia ta 
baisi lemtis, 0 gal net trokštate jos, jei vis žvelgiate tenai, už 
savo tikrojo gyvenimo ribų, ir apverkiate save kaip nusikaltėlį, 
pasmerktą juo ir likti. 

— Ne, visagalio sielų Tėvo gailestingųymo dėka — jis vėl 
pasiima jas ir, atgaivinęs savo meile, paskui grąžina į aktyvų 
gyvenimą! — iškėlęs rankas į dangų, sušuko Rudolštadtas.— Ne, 
ne, aš nebeturiu prievartos ir žiaurumo instinkto! Man pakanka 
to, kad buvau priverstas tais barbariškais laikais pamatyti ir šilta, 
ir šalta, — savo fanatiška ir įžūlia kalba mes juos vadiname 
„veržlumo ir įniršio epocha“. Bet jūs neišmanote istorijos, kil- 
nioji mergaite, jūs nesuprantate praeities. Jums yra mįslingi li- 
kimai tautų, kuriose“ tikriausiai visada atlikdavote taikos misiją, 
angelo globėjo vaidmenį. O jums reikia susipažinti su tais bai- 
siais įvykiais, kad įsivaizduotumėte, ką teisingasis Dievas kar- 
tais įsako nelaimingiems žmonėms. | 

— Tad kalbėkite, Albertai| Paaiškinkite, kas beprasmiuose 
ginčuose apie komuniją galėjo būti taip svarbu ir šventa, kad 
tautos imtų žudyti vienos kitas dėl dieviškosios eucharistijos? 

- — Jūs teisi, kad vadinate ją dieviška,— atsakė Albertas, atsi- 
sėsdamas prie šaltino šalia Konsuelos.— Tas lygybės pavidalas, 
tas sakramentas, kurį aukščiausioji būtybė paliko žmonėms, kad 
įamžintų brolybės principą, yra vertas to, kad jūs, viena galin- 
giausių ir kilniausių žmonijos atstovių, pavadintumėt jį dieviš- 
ku! Bet dar yra pasipūtusių bepročių, kurie mano esą pranašesni 
už jus, jūsų kraują laiko mažiau vertingu negu pasaulio karalių 
ir kunigaikščių kraujas! Ką jūs, Konsuela, apie mane pamanytu- 
mėte, jei aš vien dėl to, kad mano giminė save kildina iš tų pa- 
čių karalių ir kunigaikščių, įsivaizduočiau esąs pranašesnis už 
jus? 

— Aš dovanočiau jums už tą prietarą, šventą visam jūsų 
luomui. Man niekada nebuvo atėję į galvą stoti prieš jį, ir esu 

laiminga, kad gimiau laisva ir lygi mažiems žmonėms, nes myliu 
juos daug labiau negu šio pasaulio galinguosius. 

— Galbūt, Konsuela, jūs man dovanotumėte, bet negerbtumė- 
te manęs. Likusi čia viena su manimi, jus dievinančiu žmogumi, 
jūs nesijaustumėte tokia rami kaip dabar, kai esate tikra, kad 
man jūs tokia šventa, tarsi būtumėt paveldėjusi Vokietijos impe- 
ratorės titulą. O, leiskite manyti, kad dievišką gailestį, privertusį 
jus tada, pirmą kartą, čia ateiti, pajutote dėl to, kad jau buvote 
perpratusi mano Charakterį ir mano pažiūras į gyvenimą. Taigi, 
brangioji sese, savo širdyje (kreipiuosi į ją, nes nenoriu jūsų 
proto varginti filosofiniais samprotavimais) pripažinkite, kad ly- 
gybė yra šventa, kad tai — žmonių Tėvo valia ir kad žmonių 
pareiga — siekti tos lygybės. Tais laikais, kai tautos karštai 
garbino savo religijų apeigas, joms komunija reiškė tokią ly- 
gybę, kokią tik leido visuomenės sukurti įstatymai. Vargšams ir 
silpniems žmonėms ji teikdavo paguodą: padėdavo vilkti sunkią 
gyvenimo naštą ir teikė viltį, jog jų ainiai kada nors gyvens ge- 
riau. Čekai visada norėjo eucharistijos apeigas atlikti taip, kaip 
jas reikalavo atlikti ir atlikdavo apaštalai. Senovėje tai tikrai bu-- 
vo broliškas bendrumas, bendra lygybės vakarienė, atspindys: 
Dievo karalystės, kuri turėjo būti sukurta ir žemėje. Bet atėjo 
diena, kai Romos bažnyčia, despotiškai ir ambicingai pajungusi 
tautas ir karalius, panoro atskirti krikščionis nuo kulto tarnų, 
liaudį nuo dvasininkijos. Ji atidavė taurę savo tarnams, kad šie 
paslėptų dievybę paslaptingose cimborijose. Ir štai tie kulto tar- 
nai savo absurdiškais aiškinimais komuniją pavertė kažkokiu 
stabmeldišku kultu, kurio apeigose pasauliečiai galėjo dalyvauti 
tik jų, kulto tarnų, leidimu. Jie pasigrobė žmonių sąžinės raktus, 
nes išpažintį pavertė paslaptimi; ir šventoji taurė, ta nuostabi 
taurė, kuri varguoliui padėdavo nuraminti ir atgaivinti sielą, 
dingo auksu puoštoje kedro dėžutėje, iš kur eucharistiją išimda- 
vo tik tam, kad priglaustų prie kulto tarno lūpų. Tik jam dabar 
derėjo pajusti Kristaus kraują ir ašaras. Nuolankus tikintysis tu- 
rėjo atsiklaupęs jam pataikauti, kad gautų angelų duonos. Da- 
bar suprantate, kodėl paprasti žmonės vienu balsu sušuko: „Tau- 
Ię, grąžinkit mums taurę! Taurę paprastiems žmonėms, taurę 
vaikams, moterims, nusidėjėliams ir bepročiams! Taurę visiems 
elgetoms, visiems, kurių kūnas ir siela paliegusi!“ Toks pasipik- 
tinimo šūksnis suvienijo visą Čekiją. Visa kita jūs žinote, Kon- 
suela. Jūs jau žinote, kad prie šios pirmosios idėjos, religiniu 
simboliu išreiškusios visą išdidžios ir kilniadvasės tautos džiaugs- 
mą, visus taurius siekius, dar prisidėjo tėvynės laisvės ir tautos 
garbės idėjos, atsiradusios dėl persekiojimų ir žiaurios kovos su 
kaimyninėmis tautomis. Taurės atkovojimas dar buvo susijęs su 
kitais kilniais tikslais, ir taip atsirado nauja visuomenė. Jei neiš- 
manėlių arba skeptikų parašyta istorija jums teigs, kad tie ne- 
lemti karai kilo tik dėl kraujo ir aukso troškimo, netikėkite: tai 
melas Dievo ir žmonių akivaizdoje! Tiesa, pyktis ir garbės troš- 

kimas kartais menkino mūsų protėvių žygdarbius, bet taip buvo 
vis dėl to paties amžino turtuolius ir didikus kamuojančio val- 
džios troškimo ir godumo. Jie, ir tik jie, teršė šventą reikalą ir 
dešimtis kartų išdavė jį. Liaudis — šiurkšti, bet nuoširdi, fanatiška, 
bet įkvėpimo kupina — susibūrė į sektas, kurių poetiškus pavadi- 
nimus žinote: taboritai, orebitai, našlaičiai, susivieniję broliai. Ta 
liaudis — savo tikėjimo kankinė — bėgo į kalnus, ten labai griež- 
tai laikėsi dalybų ir visiškos lygybės įstatymo, tikėjo į amžiną 
žemės gyventojuose įsikūnijančių sielų gyvenimą, laukė Kristaus 
atėjimo ir triumfo ir prisikeliant Jano Huso, Jano Žižkos, Proko- 
po Nuogojo ir visų nenugalimų vadų, kurie skelbė laisvę ir tar- 
navo jai. Toks tikėjimas man neatrodo esąs prasimanymas, Kon- 
suela. Mūsų vaidmuo žemėje nėra toks trumpas, kaip įprasta ma- 
nyti, ir mūsų priedermės nesibaigia mums mirus. O dėl kapelio- 
no, gal net ir mano gerų, bet silpnų giminaičių noro primesti 
man naivų ir vaikišką žavėjimąsi husitų kultu — aš iš tiesų karš- 
čiuodamas ir susijaudinęs tarsi painiojau simbolį su principu ir 
vaizdinį su idėja, bet dėl to per daug neniekinkite manęs, Kon- 
suela. Sirdies gilumoje niekada nemaniau atgaivinti sau tų už- 
mirštų apeigų, kurios mūsų dienomis neturi prasmės. Dabarti- 
niams apsišvietusiems žmonėms reikėtų visai kitokių vaizdinių 
ir simbolių, jei tik jie sutiktų atmerkti akis ir jei vergijos pan- 
čiai tautoms netrukdytų ieškoti laisvės religijos. Mano simpa- 
tijos, pomėgiai ir įpročiai buvo aiškinami per daug kategoriškai 
ir klaidingai. Pavargęs nuo mūsų amžiaus žmonių tuščių ir nie- 
kingų idėjų, aš pajutau poreikį sustiprinti savo užuojautos ku- 
piną širdį bendravimu su atviraširdžiais arba nelaimingais žmo- 
nėmis. Man patikdavo šnekėtis su visais tais valkatomis, nevis- 
pročiais, su visais bedaliais, žemiškų gėrybių ir savo artimųjų 
meilės netekusiais žmonėmis. Paprastuose vadinamųjų pakvaišė- 
lių samprotavimuose kartais rasdavau trumpalaikių, bet stulbi- 
nančių dieviškosios minties prošvaisčių. Klausydamas vadinamų- 
jų atstumtųjų ir nusikaltėlių prisipažinimų, jų pasakojimų apie 
savo atgailavimą ir apgailestavimą, ne kartą esu pastebėjęs gi- 
lių, nors ir subjaurotų, jų teisumo ir nekaltumo pėdsakų. Ir štai 
matydami, kad sėdžiu už tamsuolio stalo ar ties plėšiko galugal- 
viu, gerieji Žmonės padarė išvadą, jog esu eretikas ir net raga- 
nius. Ką galiu pasakyti apie tokius kaltinimus? Kai aš, perskaitęs 
savo tėvynės istoriją ir daug mąstęs apie ją, buvau taip sukrės- 
tas, kad nesusivaldydamas kalbėjau dalykus, panašius į kliedesį 
(gal tai ir buvo kliedesys), manęs ėmė bijoti, laikyti velnio ap- 
sėstu bepročiu... Velnias! O ar žinote, Konsuela, kas tai yra? 
Papasakoti jums apie tą mislingą alegoriją, kurią sukūrė visų 
religijų kunigai? 

— Taip, mano drauge,— pasakė nuraminta ir beveik įtikinta 
Konsuela, užmiršusi savo ranką Alberto rankoje.— Paaiškinkite 
man, kas yra šėtonas. Tiesą sakant, nors aš niekada nepalioviau 
tikėjusi į Dievą ir niekada atvirai nesu stojusi prieš jį, kad ir 

ko mane mokė apie velnią, vis tiek niekada netikėjau į jį. Jei 
jis tikrai būtų, Dievas jį sukaustytų grandinėmis taip toli nuo 
savęs ir nuo mūsų, kad nieko ir nežinotume apie jį. 

— Jei jis egzistuotų, — atsakė Albertas, — tai būtų tik pasibai- 
sėtinas kūrinys to Dievo, į kurį nuodėmingiausi sofistai verčiau 
netikėjo, kad tik nereikėtų pripažinti jo tobulybės, pažinimo ir 
meilės tipu bei idealu. Kaip tobulybė galėjo tapti blogio priežas- 
timi, žinojimas — melo, meilė — neapykantos ir ištvirkimoį Šią 
pasakėlę reikia priskirti žmonių giminės kūdikystei, kai fizinio 
pasaulio nelaimės ir kančios baimė žemės vaikus vertė manyti, 
kad esą du dievai, dvi aukščiausios ir kuriančios dvasios: vie- 
na— visų gėrybių šaltinis, kita— visų blogybių; du beveik 
vienodi pradai, nes Eblio karalystė turėjo egzistuoti daugybę am- 
žių ir žlugti tik po baisių mūšių empirėjuje. Bet kodėl gi, nepai- 
sydami Kristaus mokymo ir tyros Evangelijos šviesos, dvasinin- 
kai išdrįso atgaivinti ir tautose įtvirtinti tą primityvų jų senųjų 
protėvių tikėjimą? Todėl, kad nepatenkinamai ir netinkamai aiš- 
kinant apaštalų mokymą, gėrio ir blogio sąvokos žmonėms liko 
neaiškios ir iki galo nesuvoktos. Buvo sukurtas neginčijamas sie- 
los ir kūno teisių, jų paskirties visiško atskyrimo, dvasinės ir 
pasaulietinės valdžios prerogatyvų principas. Krikščionių aske- 
tizmas aukštino sielą ir pasmerkė gėdai kūną. Kadangi dėl fana- 
tizmo šis materialiojo gyvenimo smerkimas pamažu tapo visai 
absurdiškas, o visuomenėje, nepaisant Kristaus mokymo, buvo 
išlikęs senovinis paprotys skirstytis į kastas, nedidelė žmonių 
grupė toliau gyveno ir viešpatavo vadovaudamasi protu,-o dau- 
guma skendėjo prietarų tamsybėje. Apsišvietusios ir galingos 
kastos, ypač dvasininkija, tada tapo visuomenės siela, o liaudis 
liko tik jos kūnu. Kas gi tokiu atveju buvo tikrasis mąstančių 
būtybių globėjas? Dievas. O tamsių žmonių? Velnias. Nes Dievas 
suteikė gyvybę sielai ir draudė kūnišką gyvenimą, į kurį velnias 
visą laiką stūmė silpnus ir šiurkščius žmones. Viena iš paslaptin- 
gų ir keistų sektų, kaip ir daugelis kitų, svajojo grąžinti kūno 
teises ir viename bendrame dieviškame prade sujungti tuos du 
prievarta atskirtus pradus. Ta sekta pamėgino įtvirtinti meilę, 
„ lygybę ir brolybę — žmogaus laimės pagrindą. Tai buvo gera ir 
šventa idėja. Tiesa, pasitaikė ir perlenkimų, ir piktnaudžiavimų. 
Ta sekta siekė, kad vadinamasis blogio pradas nebebūtų niekina- 
namas, kad atvirkščiai — jis tarnautų gėriui ir taptų varomąja 
jo jėga. Taigi tie filosofai atleido šėtonui jo nusidėjimus, ir jis 
buvo grąžintas į dangaus dvasių pasaulį. Poetiškomis kalbomis 
jie pasistengė arkangelą Mykolą ir jo kareiviją paversti engėjais 
ir šlovės bei didybės uzurpatoriais, juos smerkdami, pasmerkė 
vyriausiuosius dvasininkus ir Bažnyčios hierarchus, kurie lygy- 
bės religiją ir žmonių giminės laimės pagrindus pakeitė prasi- 
manymais apie pragarą. Taigi niūrus ir liūdnas Liuciferis išlindo 
iš bedugnės, kur jis, surakintas kaip ir dieviškasis Prometėjas, 
tiek amžių vaitojo. Jo išlaisvintojai vis dėlto neišdrįso atvirai 

kreiptis į jį, bet paslaptingomis ir mįslingomis formulėmis išreiš- 
kė jo apoteozės ir žmonijos valdymo ateityje idėją, — žmonija, 
kaip ir jis, per daug ilgai buvo nuvainikuota, pažeminta ir ap- 
šmeižta. Tačiau bijau, kad savo aiškinimais nuvarginau jus. At- 
leiskite, brangioji Konsuela. Bet jums prišnekėjo, kad aš esu an- 
tikristas ir velnio garbintojas, todėl man norėjosi pasiteisinti 
jums ir įrodyti, jog esu mažiau prietaringas už tuos, kurie ma- 
ne kaltina. 

— Jūs nė kiek manęs nenuvarginote, — atsakė droviai šyp- 
telėjusi Konsuela,— ir labai džiaugiuosi sužinojusi, kad nesuda- 
riau sąjungos su žmonių giminės priešu, kai kartą naktį pasisvei- 
kinau su lolardais. 

— Jūs, pasirodo, apie tai daug išmanote,— pasakė Albertas 
ir vėl ėmė jai aiškinti prakilnią prasmę tų didžiųjų tiesų, vadi- 
namų eretiškomis, kurios buvo palaidotos dėl sofistų katalikų 
nesąžiningų kaltinimų ir nuosprendžių. Vis labiau užsidegdamas 
jis jai pasakojo apie savo tyrinėjimus, mintis, niūrias fantazijas — 
dėl jų jis pats tapo asketiškas ir prietaringas tais laikais, kurie 
jam atrodė tolimesni negu buvo iš tikrųjų. Stengdamasis savo iš- 
pažintį padaryti kuo suprantamesnę ir paprastą, jis samprotavo 
stebėtinai aiškiai, apie save šnekėjo taip nuoširdžiai, taip beša- 
liškai, tarsi apie kitą Žmogų, 0 apie savo proto negalę ir ligos 
simptomus kalbėjo taip laisvai, lyg jau seniai būtų išsigydęs nuo 
tų pavojingų priepuolių. Savo mintis jis dėstė taip protingai, 
kad, nekreipdama dėmesio į jo laiko pojūtį, kurio, matyt, nebe- 
turėjo (pavyzdžiui, jis apgailestavo, jog kadaise manė esąs Janas 
Žižka, Vratislavas, Podebradas ir kiti praeities žmonės, ir visai 
užmiršdavo, kad vos prieš pusvalandį save jais laikė), Konsue- 
la negalėjo nematyti puikaus ir išsilavinusio Žmogaus — žmo- 
gaus, kuris skelbė kilnesnes, vadinasi, ir teisingesnes idėjas ne- 
gu tos, apie kurias ji buvo iki šiol girdėjusi. 

Pamažu dėmesys ir susidomėjimas, spindėjęs didelėse jaunos 
merginos akyse, jos nuovokumas, stebėtinas sugebėjimas supras- 
ti abstrakčias ir taurias mintis taip įkvėpė Rudolštadtą, kad jo 
balsas ėmė skambėti dar įtikinamiau, dar raiškiau. Jis labai vy- 
kusiai atsakė į keletą Konsuelos klausimų ir prieštaravimų, ir 
ji jau nebegalvojo, kaip patenkinti savo įgimtą žingeidumą, o 
tik jautė kažkokią jaudinančią nuostabą, kurią kėlė Albertas. Ji 
užmiršo visą tos dienos nerimą, užmiršo Andzoletą, Zdenką, nu- 
mirėlių kaulus, gulinčius jai prieš akis. Kažkokie kerai paveikė 
ją: vaizdinga vieta, kur ji buvo, tie kiparisai, baisios uolos ir niū- 
rus altorius virpančioje deglų šviesoje jai priminė stebuklingąjį 
Eliziejų, kur klajojo šventos ir didingos būtybės. Ji nemiegojo, 
bet jos protas, turėjęs pakelti poetiškai jos prigimčiai pernelyg 
didelę įtampą, buvo tarsi užmigdytas. Konsuela nebesiklau- 
sė Alberto šnekų, ją apėmė palaiminga ekstazė; ji susigrau- 
dine, galvodama apie šėtoną, kurį jis ką tik apibūdino kaip di- 
džią, nepripažintą idėją, o jos artistiškoje vaizduotėje iškilo gra- 

žus, skausmingas, išblyškęs veidas, tikras Kristaus brolis, pa- 
linkęs virš jos, liaudies dukros, pasaulio šeimos atstumto vaiko. 
Staiga ji pastebėjo, kad Alberto nebėra šalia, kad jis nebelaiko 
jos rankos, nebekalba, o stovi per du žingsnius nuo jos prie 
altoriaus ir griežia smuiku melodiją, kuri kadaise taip apstulbi- 
no ir pakerėjo ją. 


LV 


Pirmiausia Albertas savo smuiku jai pagriežė kai kurias 
mums nežinomų ir Čekijoje tikriausiai užmirštų autorių senovi- 
nes giesmes, išlikusias tik dėl to, kad jas perdavė Zdenka, ir 
kurias jaunasis grafas, daug vargęs ir mąstęs, užrašė. Jis taip 
gerai pajuto tų giesmių dvasią — iš pirmo žvilgsnio jos atrodo 
laukinės, bet yra jaudinančios ir tikrai puikios rimtam ir išprusu- 
siam mėgėjui — ir taip įsijautė į ją, kad galėjo ilgai improvizuoti 
tomis temomis, papildyti jas savo variacijomis, kartoti ir plė- 
toti pagrindinę kūrinio temą; tačiau Albertas per daug nepasi- 
duodavo savo įkvėpimui — dėl puikaus ir sumanaus interpretavi- 
mo išlikdavo tų senovinių giesmių savitumas, asketiškumas ir 
nuoširdumas. Konsuela norėjo įsiminti tuos nuostabius senosios 
Čekijos liepsningų liaudies genijų kūrinius, bet greitai pajuto, 
kad negali — iš dalies dėl ją apėmusios svajingos nuotaikos, iš 
dalies dėl jos klausai svetimos muzikos padrikumo. 

Yra muzika, kurią galima pavadinti natūralia, nes ji — ne 
mokslo ir ne mąstymo, o įkvėpimo, kurio neveikia griežtos tai- 
syklės ar kanonai, vaisius. Tokia yra liaudies muzika, daugiausia 
valstiečių. Kiek nuostabių dainų gimsta ir miršta tarp jų tiks- 
liai neužrašytos ir neįgijusios galutinės konkrečios temos! Neži- 
nomas artistas, kuris improvizuoja paprastutę baladę, saugoda- 
mas savo bandą arba eidamas paskui žagrę (o tokių dar nemažai 
yra Net visai nepoetiškose šalyse), retai kada geba įsiminti ir juo 
labiau užrašyti savo vieno mirksnio pojūčius. Iš jo šią baladę iš- 
moksta kiti muzikantai, tokie pat gamtos vaikai kaip ir jis, o 
šie ją perduoda iš kaimo į kaimą, iš trobelės į trobelę, be to, 
kiekvienas ją pakeičia pagal savo gabumus. Štai kodėl tos pie- 
menų dainos ir romansai, tokie puikūs dėl savo naivumo ir nuo- 
širdžių jausmų, dažniausiai išnyksta ir liaudies atmintyje retai 
kada gyvuoja ilgiau kaip šimtą metų. Mokyti muzikantai nelabai 
rūpinasi tokius kūrinius rinkti Dauguma su panieka žiūri į 
juos, nes nelabai supranta ir neturi taurių jausmų, o kitus atstu- 
mia tai, kad beveik neįmanoma rasti tikrosios, pirminės melodi- 
jos, kurios galbūt nebeprisimena net pats autorius ir kurios, su- 
prantama, daugybė jos atlikėjų nelaikė galutine ir nekintama. 
Vieni ją keisdavo dėl savo neišmanymo, kiti, talentingesni, plė- 
todavo, pagražindavo ir patobulindavo ją, nes studijuodami me- 
ną nebuvo praradę sugebėjimo tikrai ją jausti. Jie ir patys ne- 
suvokdavo, kad pakeitė pirmąjį kūrinį, o patiklūs jų klausytojai 

to taip pat nepastebėdavo. Valstietis netyrinėja ir nelygina. Jei 
dangus jį sukūrė muzikantu, jis gieda kaip paukštis — antai lakš- 
tingala visą laiką improvizuoja, nors pagrindiniai jos giesmės 
elementai, be galo varijuojami, nesikeičia. Liaudies genijaus kū- 
rybiškumas neišsenkamas. Valstiečiui nereikia užsirašinėti savo 
kūrinių — jis kuria be atokvėpio, kaip ir jo dirbama žemė; jis 
kuria nuolat, kaip ir jį įkvepianti gamta. 

Konsuelos širdyje buvo ir tyrumo, ir poezijos, ir jautrumo — 
žodžiu, visko, ko reikia, kad suprastum ir nepaprastai mėgtum 
liaudies muziką. Tai taip pat rodė, kad ji yra tikra artistė, o 
mokslinės teorijos, su kuriomis buvo susipažinusi, nesunaikino 
nei jos originalaus talento, nei subtilaus suvokimo — tų įkvėpi- 
mo ir nuoširdžios jaunystės turtų. Ji ne kartą slapta nuo Porpo- 
ros Andzoletui buvo prisipažinusi, kad kai kurios Adrijos jūros 
žvejų baladės jos širdžiai pasako gerokai daugiau negu visi 
meistriški padrės Martinio ar maestro Durantės kūriniai. Moti- 
nos dainuotos ispanų dainos ir bolero jai buvo tas poezijos ku- 
pinas šaltinis, iš kurio dabar sėmėsį brangiausių prisiminimų. 
Tad kokį įspūdį jai turėjo padaryti Čekijos muzikos genijus, tos 
tautos ikvėpimas — piemenų ir karių tautos, fanatiškos ir rūs- 
čios, nuolaidžios ir švelnios, bet kartu stiprios ir energingos! Vi- 
sa ta muzika jai buvo nauja ir nepaprasta. Albertas puikiai jau- 
tė ir perteikė liaudies dvasią ir stiprų religinį jausmą, kuris buvo 
muzikos versmė. Improvizuodamas jis muzikai suteikė daug me- 
lancholijos ir širdį veriančio skundo — jo tautos ir jo paties sie- 
loje įstrigusių depresijos pėdsakų. Tas liūdesio ir narsos, egzal- 
tacijos ir graudulio padėkos giesmių ir nevilties šauksmo deri- 
nys geriausiai išreiškė nelaimingosios Čekijos ir nelaimingojo 
Alberto, jausmus. 

Teisingai sakoma, kad muzikos tikslas — sujaudinti sielą. 
Joks kitas menas taip subtiliai nesužadina žmogaus širdyje kil- 
nių jausmų; joks kitas menas sielai neatveria gamtos grožio, 
pažinimo žavesio, tautų savitumo, jų audringų aistrų ir skaus- 
mingų kančių. Gailestis, viltis, siaubas, susikaupimas, sąmyšis, 
"entuziazmas, tikėjimas, abejonės, žavėjimasis šlove, ramybė — 
visa tai ir dar daug ką kita muzika mums duoda arba atima iš 
mūsų dėl savo genialumo ir priklausomai nuo mūsų jautrumo. 
Ji net atkuria išorinį daiktų vaizdą ir be pigių garso efektų ar 
aklo tikrovės šurmulio mėgdžiojimo kaip per rūką, sutaurinantį 
ir iškeliantį juos virš kitų, mums rodo tuos išorinio pasaulio 
daiktus, kurių link pakreipia mūsų vaizduotę. Kitokias giesmes 
mums primena milžiniškos senosios bažnyčios, ir kartu jos ver- 
čia mus įspėti mintis tų tautų, kurios pastatė jas ir suklupdavo 
jose, giedodamos religines giesmes. Tam, kuris sugebėtų įtaigiai 
ir paprastai atlikti įvairių tautų muziką, ir tam, kuris deramai 
jos klausytųsi, nercikėtų važinėti po visą pasaulį, kad susipažin- 
tų su įvairiomis tautybėmis, apžiūrėtų jų paminklus, skaitytų jų 
knygas, keliautų per jų stepes, kalnus, sodus ir dykumas. Gerai 

atlikta žydų melodija perkelia mus į sinagogą; visa Škotija atsi- 
spindi tikroje škotų dainoje, o visa Ispanija — ispanų. Taip aš 
ne kartą lankiausi Lenkijoje, Vokietijoje, Neapolyje, Airijoje, 
Indijoje, ir tuos žmones ir tas šalis pažįstu geriau negu pralei- 
dęs ten daugelį metų. Akimirksniu aš persikeldavau į jų šalį ir 
gyvendavau kaip jie; muzikos žavesys man leisdavo suprasti 
visą to gyvenimo esmę. 

Pamažu Konsuela liovėsi klausiusi Alberto smuiko ir net ne- 
begirdėjo jo. Visa jos siela sukluso, o jausmai, atsipalaidavę nuo 
išorinių pojūčių, sklandė kitame pasaulyje, viliodami jos sielą 
į nepažįstamas erdves, kur egzistavo kažkokios naujos būtybės. 
Ji regėjo, kaip keistame chaose, baisiame ir kartu puikiame, blaš- 
kosi senųjų Čekijos didvyrių šešėliai; ji girdėjo skambant vie- 
nuolynų laidotuvių varpus, ir rūstūs taboritai, liesi, pusnuogiai, 
kruvini, įtūžę, leidosi nuo kalnų viršūnių. Paskui ji pamatė mir- 
ties angelus — debesyse, su taure ir kalaviju rankose; tiršta mi- 
nia pakibę virš klastingų vyriausiųjų dvasininkų, jie į prakeik- 
tą žemę liejo Dievo pykčio taurę. Ir jai vaidenosi, kad girdi jų 
sunkių sparnų plasnojimą, mato, kaip dideli Kristaus kraujo la- 
šai krinta už jų, kad užgesintų jų įniršio sukeltą gaisrą. Tai ji 
vaizdavosi siaubingą tamsią naktį ir girdėjo mūšio lauke paliktų 
mirštančiųjų dejones bei gargaliavimą; tai jai vaidenosi nepa- 
pIastai karšta diena, ir „Rūstusis neregys“, apvaliu šalmu, su- 
rūdijusiais šarvais, ant akies užsirišęs kruviną raištį, Žaibiškai 
lekia savo vežimu. Jam artėjant, šventyklos pačios atsidaro, vie- 
nuoliai slepiasi žemės gelmėse, po savo rūbų skvernais nusineš- 
dami relikvijas ir brangenybes. Tada laimėtojai atneša išsekusius 
senius, žaizdotus, kaip Lozorius, elgetas; atbėga nevispročiai, dai- 
nuodami ir juokdamiesi kaip Zdenka, praeina budeliai, apsitaš- 
kę sukrešėjusiu krauju, maži vaikai nesuteptomis rankomis ir 
angeliškais veideliais, Moterys kariūnės su dervos deglų ryšu- 
liais, ir visi susėda prie bendro stalo. Ir angelas, spinduliuojantis 
ir žavus kaip Albrechto Diūrerio ,„Apokalipsėje“, prie jų ištroš- 
kusių lūpų priglaudžia medinę taurę — atleidimo, atpirkimo ir 
dieviškos lygybės taurę. 

"Tas angelas pasirodo visose vizijose, tą minutę skriejančiose 
priešais Konsuelos akis. Įsižiūrėjusi ji atpažįsta šėtoną, iš. visų 
nemirtingųjų patį nuostabiausią po Dievo, patį liūdniausią po 
Jėzaus, patį išdidžiausią iš visų išdidžiųjų; jis paskui save velka 
sutraukytas grandines, ir ant jo rudų sparnų, nuvargusių ir nu- 
svirusių, Matyti prievartos ir įkalinimo pėdsakai. Graudžiai šyp- 
sodamasis piktų darbų subjaurotiems žmonėms, jis prie savo krū- 
tinės glaudžia mažus vaikus. | 

Ir ūmai Konsuelai pasivaideno, kad Alberto smuikas prašne- 
ko ir šėtono lūpomis tarė: ,„Ne, Kristus, mano brolis, jus mylėjo 
ne labiau už mane. Metas jums pažinti mane, metas, užuot vadi- 
nus mane žmonių giminės priešu, vėl laikyti mane draugu, kuris 
parėmė jus kovoje. Aš ne demonas, aš arkangelas, teisingo maiš- 

to vadas ir didžių mūšių globėjas. Kaip ir Kristus, esu neturtin- 
gųjų, silpnųjų ir engiamųjų dievas. Kai jis jums žadėjo Dievo 
karalystę žemėje, kai pranašavo antrą savo atėjimą, jis tuo no- 
rėjo pasakyti, kad po persekiojimų jums bus atlyginta — kartu 
su juo ir su manimi iškovosite laisvę ir laimę. Mes turėjome grįž- 
ti kartu, ir tikrai grįžtame, bet taip susilieję vienas su kitu, kad 
esame kaip vienas. Tai jis, dieviškasis pradas, proto dievas, nu- 
sileido į tą tamsą, į kurią aš buvau nublokštas dėl nemokšišku- 
mo, ir kur, degdamas troškimų ir pykčio liepsnoje, patyriau kan- 
čias, panašias į tas, kurias ir jį privertė patirti ant kryžiaus visų 
laikų prisiskaitėliai ir fariziejai. Bet nuo šiol amžinai būsiu su 
jūsų vaikais, nes jis sutraukė mano grandines, užgesino mano 
laužą, sutaikino mane su Dievu ir su jumis. Nuo šiol silpnojo 
teisė ir lemtis bus ne gudrumas ir ne baimė, o išdidumas ir va- 
lingumas. Jėzus gailestingas, romus, švelnus ir teisingas; aš taip 
pat teisingas, bet stiprus, karingas, rūstus ir užsispyręs. O liau- 
die! Argi tu neatpažįsti to, kurio balsas slapčiausiose tavo širdies 
kertelėse skambėjo nuo to laiko, kai tu egzistuoji? To, kuris per 
visas negandas palaikė tave sakydamas: „Siek laimės, neatsisa- 
kyk jos. Laimė — tavo teisė! Reikalauk jos, ir tu ją pasieksi!“ 
Argi ant mano kaktos nematai visų savo kančių pėdsakų, o ant 
mano žaizdotų kojų — randų nuo grandinių, kurias tu nešiojai? 
Išgerk taurę, kurią tau atnešiau: joje rasi Mano ašaras, sumišu- 
sias su Kristaus ir tavo paties ašaromis, ir pajusi, kad jos vie- 
nodai degina ir vienodai gydo“. 

Ši haliucinacija Konsuelos širdį pripildė liūdesio ir gailesčio. 
Jai atrodė, kad regi nusilpusį angelą, girdi, kaip jis verkia ir 
vaitoja šalia jos. Jis buvo aukštas, išbalęs, nuostabus, ilgais susi- 
taršiusiais plaukais virš žaibo nudegintos, bet vis dėlto išdidžiai 
į dangų pakeltos kaktos. Ji žavėjosi juo, virpėdama ir vis: dar iš 
įpročio bijodama jo, ir jau mylėjo jį ta broliška, palaiminga 
meile, kurią sukelia didelės nelaimės. Staiga jai pasivaideno, 
kad jis, „brolių čekų“ grupės apsuptas, kreipėsi kaip tik į ją, 
švelniai priekaištaudamas už nepasitikėjimą ir baimę, pasivaide- 
no, kad jis traukia ją prie savęs magnetiniu žvilgsniu, kuriam 
atsispirti ji nepajėgia. Užburta, užsimiršusi, Konšuela pašoko, 
puolė prie jo ir, ištiesusi rankas, atsiklaupė priešais jį. Albertas 
išmetė smuiką, kuris, gailiai suvaitojęs, nukrito; nustebęs ir džiu- 
giai sušukęs, jis suspaudė merginą savo glėbyje. Tai jį ji girdėjo, 
jį regėjo svajodama apie maištingą angelą; tai jo veidas, nie- 
kuo nesiskirdamas nuo jos susikurtojo atvaizdo, traukė ir paver- 
gė ją. Tai jam, širdimi prisiglaudusi prie jo širdies, ji sušnabž- 
dėjo trūkčiojančiu balsu: „Tavo! Tavo, o liūdesio angele! Tavo 
ir Dievo amžinai!" 

Bet vos tik Albertas drebančiomis lūpomis palietė jos lūpas, 
ji nustėro, o nepakeliamas skausmas pervėrė jai krūtinę Ir sme- 
genis, vienu metu ir stingdydamas, ir nudegindamas ją. Umai 
atitokusi, ji buvo taip sukrėsta, kad atrodė, jog miršta, ir, ištru- 

kusi iš grafo glėbio, pargriuvo ant kaukolių krūvos, o šios su 
baisiu triukšmu ėmė ristis ant jos. Užversta tais žmonių palai- 
kais, priešais save matydama Albertą, kurį ką tik, beprotiško 
susijaudinimo minutę, buvo apsikabinusi, tuo tarsi suteikdama 
jam teisę į savo sielą ir savo likimą, Konsuela pajuto tokį siau- 
bą, tokią kankinamą širdgėlą, kad, paslėpusi veidą po išsidrai- 
kiusiais plaukais, sušuko raudodama: 

— Greičiau iš čia, greičiau! Dangaus, oro, šviesos! Viešpatie, 
išvesk mane iš to rūsio, leisk vėl išvysti saulę! 

Matydamas, kad ji vis labiau bąla ir ima kliedėti, Albertas 
puolė prie jos ir norėjo išnešti iš požemio. Bet pasibaisėjusi ji 
nesuprato jo judesio, pašoko ir leidosi bėgti tolyn į urvą, ne- 
kreipdama dėmesio į srauto vingius, kai kur tikrai pavojingus. 

— Dėl Dievo meilės! — ėmė šaukti Albertas.— Ne ten! Su- 
stokite! Jums gresia mirtis! Palaukite manęs! 

Bet jo šūksniai tik dar labiau išgąsdino ją, ir ji, nebegalvoda- 
ma, ką daro, metėsi pirmyn, du kartus lengvai kaip ožka peršo- 
ko srauto kilpas ir pagaliau, tamsoje užpuolusi ant kiparisais ap- 
sodinto žemės kauburio, kniūpsčia nugriuvo ant minkštos, ne- 
seniai išpurentos žemės. 

Tas smūgis sumažino jos nervinę įtampą: siaubą pakeitė su- 
stingimas. Uždususi, sunkiai gaudydama orą, ji gulėjo ir negalėjo 
gerai suprasti, kas jai atsitiko, tuo tarpu grafas pagaliau priėjo 
prie jos. Jis susiprato pagriebti vieną iš ant akmenų degusių deg- 
lų, tikėdamasis, jei nepasisektų pasivyti jos, bent apšviesti pa- 
vojingiausią ir giliausią srauto vietą, kur ji, matyt, ir bėgo. Varg- 
šas jaunuolis, tokių netikėtų ir visai prieštaringų išgyvenimų 
prislėgtas ir sugniuždytas, nedrįso nei kalbinti jos, nei pakelti. 
Tuo metu ji pati pasikėlė ir atsisėdo ant žemės kauburio, prie 
kurio ką tik buvo suklupusi. Ji taip pat nesiryžo šnekinti Alber- 
to. Sutrikusi, nuleidusi akis, Konsuela išsiblaškiusi žiūrėjo į že- 
mę. Staiga ji pastebėjo, kad kalvelė, ant kurios sėdi, — neseniai 
užkastas kapas, papuoštas jau apvytusiomis kipariso šakelėmis ir 
apdžiūvusiomis gėlėmis. Kaip įgelta, ji stryktelėjo ir, nebepa- 
jėgdama įveikti vėl ją apėmusio siaubo, suriko: 

— O Albertai, ką jūs čia palaidojote? 

— Aš čia palaidojau brangiausia, ką pasaulyje turėjau iki 
susitikimo su jumis,— su didžiausia širdgėla atsakė jis.— Jei tai 
šventvagystė, Viešpats man atleis už ją! Aš ją padariau beproty- 
bės valandėlę, siekdamas atlikti šventą pareigą. Vėliau jums pa- 
sakysiu, kokia siela gyveno tave kūne, kuris čia ilsisi. Dabar esa- 
te per daug susijaudinusi, ir jums reikia greičiau išeiti į orą. Ei- 
me, Konsuela, palikime šią vietą, kur jūs mane per vieną minutę 
padarėte ir laimingiausiu, ir nelaimingiausiu iš mirtingųjų. 

— O taip! Eikime iš čia! Aš nežinau, kokie garai čia kyla iš 
žemės, bet jaučiu, kad mirštu, netenku proto. 

Netarę daugiau nė žodžio, jiedu pajudėjo. Albertas su deglu 
ėjo priešakyje ir apšviesdavo savo bendrakeleivei kiekvieną pa- 

sitaikiusį akmenį. Kai jis atidarė vienutės duris, Konsuela, nors 
ir jautėsi prastai, kaip tikra artistė prisiminė brangųjį instrumen- 
tą. 

— Albertai,— pasakė ji,— jūs prie šaltinio užmiršote savo 
nuostabųjį smuiką. Šiandien jis man sukėlė tiek dar nepatirtų 
jausmų, kad jokiu būdu negaliu leisti jam žūti nuo drėgmės po- 
žemyje. 

Albertas mostelėjo ranka, kad jam dabar niekas neberūpi, iš- 
skyrus Konsuelą. Bet ji vis dar reikalavo: 

— Jis padarė man daug pikta, tas smuikas, bet vis dėlto... 

— Jei jis jums padarė tik pikta, tegul žūva! — karčiai tarė 
jis.— Visą savo gyvenimą nebepaliesiu jo. Tegul jis dingsta, ir 
kuo greičiau. 

— Aš pameluočiau, jei sakyčiau, kad smuikas man padarė 
tik pikta,— paprieštaravo Konsuela, vėl pajutusi didžią pagarbą 
muzikiniam grafo talentui.— Tiesiog per daug susijaudinau, ir 
susižavėjimas virto kančia. Drauge mano, nueikite jo! Aš noriu 
pati atsargiai įdėti jį į futliarą iki tos minutės, kai vėl atgausiu 
drąsą ir įduosiu jums jį, kad dar kartą pasiklausyčiau. 

Konsuelą sujaudino žvilgsnis, kuriuo grafas jai padėkojo už 
šiuos žodžius, suteikiančius jam viltį. Jis pakluso ir nuėjo į olą 
smuiko. Keletą minučių likusi viena, ji ėmė sau priekaištauti 
dėl savo beprotiško išgąsčio, dėl baisaus įtarimo. Virpėdama ir 
nuraudusi iš gėdos, ji prisiminė karštligišką būseną, kai puolė 
į grafo glėbį, bet kartu negalėjo nesižavėti to žmogaus kuklumu 
ir nekaltu drovumu,— dievindamas ją, jis neišdrįso pasinaudoti 
tokia minute ir pasakyti jai bent vieną meilės žodį. Jo liūdesys, 
vangūs judesiai gana vaizdžiai patvirtino, kad jis nebeturi jo- 
kių vilčių nei dėl dabarties, nei dėl ateities. Ji pajuto jam be- 
galinį dėkingumą už tuos subtilius jausmus ir pasižadėjo kuo 
malonesniais žodžiais sušvelninti atsisveikinimą prieš išeinant iš 
požemio. 

Bet prisiminimai apie Zdenką, tarsi kerštinga šmėkla, tebeper- 
sekiojo ją Ir prieš jos valią kaltino Albertą. Priėjusi prie durų, 
ji pamatė, kad ant jų kažkas čekiškai užrašyta. Visus žodžius, iš- 
skyrus vieną, ji suprato, kadangi mokėjo juos atmintinai. Ant jųo- 
dų durų kažkieno ranka (tai galėjo būti tik Zdenkos ranka) krei- 
da buvo užrašiusi: ,„Nuskriaustasis tegul... tau“. Konsuela nesu- 
prato vieno žodžio, ir tas pakeitimas jai sukėlė daug nerimo. 
Albertas grįžo ir pats įdėjo į futliarą savo smuiką: Konsuela ne- 
beturėjo drąsos tai padaryti, be to, ji ir užmiršo savo pažadą. 
Ją vėl apėmė noras kuo greičiau išeiti iš to požemio. Kol Alber- 
tas vargiai rakino surūdijusią spyną, ji nesusilaikiusi parodė -pirš- 
tu į paslaptingąjį žodį ir klausiamai pažvelgė į savo palydovą. 

— Tai reiškia,— atsakė keistai ramus Albertas,— kad nepri- 
pažintas angelas, nelaimingųjų draugas, tas, apie kurį mudu ką 
tik kalbėjome, Konsuela... 

— Taip, šėtonas, aš žinau. Bet kas toliau? 

— Tai štai: „Šėtonas teatleidžia tau!“ 

— Ką atleidžia? — paklausė ji baldama. 

— Jei už kančias taip pat turį būti atleista, tai man reikia 
ilgai melstis, — su kažkokiu skaidriu liūdesiu ištarė grafas. 

Jie išėjo į galeriją ir iki pat „Vienuolio rūsio“ neištarė nė Žo- 
džio. Bet kai melsva dienos šviesa, skverbdamasi pro lapus, ap- 
švietė Alberto veidą, Konsuela išvydo, kaip ašaros tyliai ritasi jo 
skruostais. Tai nuliūdino merginą, bet vis dėlto, kai Albertas 
baukščiai priėjo, norėdamas oloje pernešti ją per sūroką vande- 
nį, ji nutarė verčiau sušlapti Kojas, bet neleisti jam paimti jos 
ant rankų. Ji atsisakė jo pagalbos paaiškinusi, kad jis atrodąs 
visai nusikamavęs, ir jau norėjo lengvai apsiavusi bristi į dumb- 
lą, bet staiga Albertas užgesino deglą ir tarė: 

— Likite sveika, Konsuela! Aš matau jūsų bjaurėjimąsi ir 
turiu likti amžinoje naktyje: kaip vaiduoklis, jūsų iškviestas aki- 
mirkai, sugebėjau tik išgąsdinti jus, ir dėl to grįžtų į savo kapą. 

— Ne, jūsų gyvenimas priklauso man,— sušuko Konsuela at- 
sigręždama ir sulaikydama jį — Jūs davėte man priesaiką nieka- 
da neiti į šią olą be manęs ir neturite teisės jos atsiimti. 

— Kodėl gi jūs norite žmogaus gyvenimo naštą užkrauti vai- 
duokliui? Vienišas žmogus — tai tik šešėlis, o tas, kurio nemyli, 
vienišas visur ir su visais. 

— Albertai! Albertai! Jūs draskote man širdį! Eime, neškite 
mane iš čia! Galbūt dienos šviesoje pagaliau aiškiau pamatysiu 
savo likimą. 

Albertas pakluso, ir kai nuo Šrekenšteino jiedu ėmė leistis 
į slėnį, Konsuela pajuto, kad iš tikrųjų mažiau jaudinasi. 

— Dovanokite, kad jus taip įskaudinau,—tarė ji lengvai 
remdamasi į jo ranką.— Dabar nebeabejoju, kad oloje man buvo 
beprotybės priepuolis. 

— Ar verta prisiminti, Konsuela? Aš pats niekada nebekalbė- 
čiau su jumis apie tai. Suprantu, kad norite išmesti jį iš galvos. 
Ir aš turiu pasistengti užmiršti jį. 

— Mano bičiuli, aš nieko nenoriu užmiršti, bet prašau jus 
atleisti man. Jei papasakočiau, kokią keistą viziją regėjau tuo 
metu, kai griežėte čekų melodijas, suprastumėte, kad, apstulbusi 
ir išgąsdinusi jus, aš tikrai buvau beprotė. Juk negalite pamanyti, 
kad šaipiausi iš jūsų proto ir ramybės... Dievas liudytojas, aš ir 
dabar esu pasirengusi atiduoti už jus gyvybę. 

— Žinau, Konsuela, kad jūs nebranginate savo gyvybės. O 
štai aš jaučiu, kad tvirtai įsikibčiau į savąją, jei tik... 

— Sakykite gi! 

— Jei tik būčiau toks mylimas, kaip aš myliu! 

— Albertai, aš myliu jus kiek galiu, ir turbūt pamilčiau taip, 
kaip esate vertas, jei tik... 

— Na, dabar sakykite jūs! 

— Jei tik dėl neįveikiamų kliūčių tai nebūtų. nusikalstama 
iš Mano pusės. 

— Kokios tos kliūtys? Aš vis ieškau jų ir nerandu. Matyt, 
jos jūsų širdies gilumoje, jūsų prisiminimuose! 

— Nekalbėkime apie mano prisiminimus: jie tokie baisūs, 
kad verčiau mirčiau, negu vėl išgyvenčiau savo praeitį. Bet jūsų 
padėtis, jūsų turtai, jūsų artimųjų priešinimasis ir piktinimasis — 
kur rasti narsos Visa tai pakelti? Aš neturiu nieko, išskyrus sa- 
vo vertės jausmą ir nesavanaudiškumą; kas man liks, jei paau- 
kosiu ir tai? 

— Mano meilė ir tavo, jei mylėtum mane; bet jaučiu, kad 
taip nėra, ir prašau iš tavęs tik trupučio gailestingumo. Argi tu 
gali būti pažeminta, jei kaip išmaldą dovanoji man kruopelę lai- 
mės? Kuris iš mudviejų būtų prie kito kojų? Ir kaip mano tur- 
tas gali padaryti tau gėdą? Jei jis tave slegia kaip ir mane, mes 
galėtume tuoj pat išdalyti jį vargšams. Juk aš jau seniausiai esu 
nusprendęs su juo pasielgti pagal savo norą ir pažiūras, tai yra 
atsikratyti jo, kai po tėvo mirties pajusiu ne tik išsiskyrimo 
skausmą, bet ir kartėlį dėl gaunamo palikimo. Taigi tave gąsdi- 
na turtas? Bet juk aš esu pasižadėjęs tapti beturčiu. Tu bijai ma- 
no garsios pavardės? Ji netikra, o tikroji Mano pavardė pate- 
kusi į nemalonę. Aš įos nesusigrąžinsiu — tai būtų nepagarba tė- 
vo atminimui, — bet prisiekiu: gyvensiu niekam nežinomas, ir 
Rudolštadto pavardė jau nieko nebeapakins, ir tu neturėsi dėl ko 
man priekaištauti. O dėl mano artimųjų priešinimosi... O, jei tai 
būtų vienintelė kliūtis! .. Pasakyk, kad nėra kitos, ir tu pama- 
tysi! 

— Tai didžiausia iš visų kliūčių, vienintelė, kurios negali 
pašalinti nei mano ištikimybė jums, nei dėkingumas. 

— Tu meluoji, Konsuela! Išdrįsk prisiekti kad sakai tiesą! 
Tai ne vienintelė kliūtis! 

Konsuela suglumo. Ji niekada nemelavo, bet kartu jai norė- 
josi sumažinti draugui suteiktą kančią, — juk jis išgelbėjo jai gy- 
vybę ir tris mėnesius rūpinosi ja kaip meiliausia ir labiausiai my- 
linti motina. Ji tikėjosi sušvelninti savo atsisakymą ir paminėjo 
kliūtis, kurias tikrai laikė neįveikiamomis. Bet primygtinis Alber- 
to klausinėjimas trikdė ją, o jos pačios širdis jai buvo tarsi labi- 
rintas, kuriame pasiklydo. Ji negalėjo sau tvirtai pasakyti, myli 
tą keistą žmogų ar nekenčia jo; ją traukė prie jo paslaptinga, di- 
džiulė simpatija, tačiau nenugalima baimė ir kažkas panašaus 
į dygėjimąsi kėlė jai šiurpą, vien pagalvojus apie santuoką su 
juo. | 
Tą akmirką jai atrodė, kad nekenčia Andzoleto. Bet ar ji ga- 
lėjo ką nors kita jausti, kai lygino tą šiurkštų egoistą, tą bjaurų 
garbėtrošką, niekingą ir klastingą, su Albertu — tokiu kilniu, 
geru, tokiu tyru, turinčių daugybę tauriausių ir romantiškiausių 
teigiamybių? Tas sugretinimas turėjo tik vieną tamsią dėmę — 

Alberto pasikėsinimas į Zdenkos gyvybę. Ji niekaip negalėjo 
atsikratyti to įtarimo. Bet ar ši mintis nebuvo liguistos jos vaiz- 
duotės padarinys, košmaras, kuris dingtų, pamėginus viską išsi- 
aiškinti? Ir ji nusprendė neatidėliodama padaryti tai. Tarsi išsi- 
blaškiusi ir neišgirdusi paskutinių Alberto žodžių, ji sustojo ir, 
žvelgdama į netoliese nueinantį valstietį, sušuko: 

— Dieve mano! Man pasirodė, kad ten Zdenka. 

Albertas suvirpėjo ir, paleidęs Konsuelos ranką, greitai nu- 
ėjo pirmyn, paskui staiga sustojo ir grįžo sakydamas: 

— Kaip jūs apsirikote, Konsuela: tas žmogus nė kiek nepa- 
našus... 

Jis taip ir nepajėgė ištarti Zdenkos vardo, bet buvo be galo 
susijaudinęs. 

— Tačiau iš pradžių ir jūs pamanėte, kad tai jis, — papriešta- 
ravo Konsuela įdėmiai stebėdama jį. 

— Aš esu trumparegis, bet turėčiau atsiminti, kad toks susi- 
tikimas neįmanomas. 

— Neįmanomas? Vadinasi, Zdenka labai toli nuo čia? 

— Pakankamai toli, kad galėtumėte nebijoti jo beprotybės. 

— Gal paaiškintumėte, kaip atsirado ta netikėta jo neapy- 
kanta man? Juk jis man buvo toks palankus. 

— Jau sakiau, kad prieš tą dieną, kai jūs nusileidote į pože- 
mį, jis sapnavo keistą sapną. Jis susapnavęs, esą mes su jumis 
priėję prie altoriaus, jūs man davusi žodį tapti mano žmona ir' 
staiga ėmusi giedoti mūsų senovines čekų giesmes — taip gar- 
siai, kad sudrebėję bažnyčios skliautai, ir esą, kol jūs giedojusi, 
aš, vis labiau blykšdamas, prasmegęs pro bažnyčios grindis ir 
pagaliau negyvas buvęs palaidotas mūsų protėvių laidojimo rū- 
syje. Tada, pasakojo jis, jūs staigiai nusviedusi vestuvinį vaini- 
ką, koja pastūmusi plokštę, kuri tuoj pat ir uždengusi mane, o 
pati ėmusi šokti ant antkapio, nepažįstama kalba dainuodama 
kažkokias nesuprantamas dainas ir buvusi apimta nežabotos, 
baisios linksmybės. Įniršęs jis puolęs jus, bet jūs išnykusi kaip 
dūmas, ir tada jis atsibudęs — labai įpykęs, išpiltas šalto prakai- 
to. Jo riksmai ir prakeiksmai taip garsiai aidėjo po vienutės 
skliautais, kad ir aš atsibudau. Vargais negalais priverčiau jį pa- 
pasakoti savo sapną, bet dar sunkiau buvo jį įtikinti, kad tas 
sapnas negali turėti jokios įtakos mano likimui. Man buvo la- 
bai sunku jį įtikinėti, kadangi ir pats buvau liguistai susijaudi- 
nęs, be to, anksčiau niekada nebuvau mėginęs jo nuneigti, nes 
matydavau, kaip jis tiki savo vizijomis ir sapnais. Tačiau kitą 
dieną po tos neramios nakties man pasirodė, kad jis arba visai 
užmiršo savo sapną, arba nebekreipia į jį dėmesio, nes daugiau 
nebeprisiminė jo, ir kai jį paprašiau nueiti pasikalbėti su jumis 
apie mane, jis nė kiek nesipriešino — bent jau atvirai. Jam, ma- 
tyt, niekada net į galvą netoptelėjo, jog jūs panorėsite ir suge- 
bėsite surasti mane čia, ir jo beprotybė nubudo tik tada, kai 
pamatė, kad ryžotės tai padaryti. Šiaip ar taip, apie savo neapy- 

kantą jums jis man neužsiminė iki tos akimirkos, kai mudu, grįž- 
dami iš vienutės, sutikome jį požemio galerijoje. Čia jis man 
trumpai čekiškai pasakė, kad tvirtai nusprendė išvaduoti mane 
iš jūsų (jis tikrai taip pasakė), tai yra sunaikinti jus, kai 
tik sutiks, nes jūs — mano gyvenimo neganda, ir jūsų akyse 
jis skaito man mirties nuosprendį. Atleiskite, kad persakau jums 
jo beprotiškus žodžius, ir dabar supraskite, kodėl turėjau atskir- 
ti jį ir nuo jūsų, ir nuo savęs. Maldauju, nebekalbėkime apie tai: 
ši tema man labai sunki. Zdenką mylėjau kaip savo antrąjį 
„aš“. Mudviejų beprotybės taip susiliejo, kad mums vienu metu 
kildavo tos pačios mintys, tos pačios vizijos, net mudviejų fizi- 
nės kančios buvo vienodos. Jis buvo naivesnis už mane, vadi- 
nasi, ir didesnis poetas; jis buvo santūresnis, ir kai aš regėdavau 
siaubingas ir grėslias šmėklas, jis dėl savo švelnesnės ir rames- 
nės prigimties regėdavo tylias ir liūdnas. Didžiausias mudviejų 
skirtumas buvo tas, kad mano priepuoliai tai užeidavo, tai praei- 
davo, o jo egzaltuota būsena buvo nuolatinė. Aš tai būdavau pa- 
gautas beprotybės, tai tapdavau abejingu, vangiu savo nelaimės 
stebėtoju, o jis tarsi gyveno svajų pasaulyje, kur visi daiktai 
įgydavo simbolinę prasmę. Jo klejonės visada būdavo kupinos 
meilės ir švelnumo, tad tykus, bet išradingas beprotis Zdenka 
mano pIoto prašviesėjimo minutėmis (žinoma, man sunkiausio- 
mis) tikrai būdavo reikalingas, kad atgaivintų mane ir pripra- 
tintų prie gyvenimo. 

— O mano drauge,— ištrūko Konsuelai,— jūs turėtumėte ne- 
kęsti manęs, ir aš pati savęs nekenčiu už tai, kad iš jūsų atėmiau 
tokį brangų, tokį ištikimą bičiulį. Bet ar ne metas padaryti galą 
tai tremčiai?t Manau, jo siautulys jau praėjo... 

— Praėjo... tikriausiai...— tarė Albertas karčiai, mįslingai 
šypsodamasis. 

— Tai kodėl, — toliau kalbėjo Konsuela stengdamasi nuvyti 
"mintį apie Zdenkos mirtį, — kodėl nekviečiate jo grįžti? Garan- 
tuoju jums, aš jo nebebijosiu, ir mudviem turbūt pasiseks pri- 
versti jį užmiršti nepalankumą man... 

— Nekalbėkite taip, Konsuela,— sielvartingai nutraukė ją 
Albertas, — jo grįžimas neįmanomas. Aš paaukojau savo geriau- 
sią draugą, tą, kuris buvo mano palydovas, mano tarnas, mano 
atrama, kuris man buvo atidi, nenuilstanti motina ir kartu nNai- 
vus, Mažai išmManantis, klusnus vaikas, tą, kuris rūpinosi visais 
mano reikalais, visais mano liūdnais, nekaltais malonumais, ku- 
ris nevilties valandėlėmis gynė mane nuo paties savęs ir jėga 
ar gudrumu sulaikydavo mane požemyje, jei matydavo, kad gy- 
„vųjų pasaulyje, tarp kitų žmonių dar negalėsiu nei tinkamai 
jaustis, nei gyventi. Aš jį paaukojau nesvarstydamas ir neapgai- 
lestaudamas, aš turėjau taip pasielgti, nes jūs, nepabūgusi po- 
žemio pavojų, jūs, grąžinusi man protą ir priminusi mano prie- 
dermes, — jūs man tapote brangesnė ir šventesnė už patį Zdenką. 

— Albertai, tai klaida, o gal ir pasityčiojimas! Negalima vie- 
nos minutės drąsos prilyginti ištikimybei visą gyvenimą! 

— Nemanykite, kad mane taip elgtis vertė egoistiška, bar- 
bariška meilė. Tokią meilę pajėgčiau užgniaužti savo širdyje ir 
verčiau užsidaryčiau su Zdenka požemyje, negu sužeisčiau ge- 
riausiojo iš žmonių širdį ir sugriaučiau įo gyvenimą. Bet Dievo 
balsas aiškiai girdėjosi. Aš mėginau įveikti savo jausmą: bėgau 
nuo jūsų, nusprendžiau nesusitikti su jumis, kol išsipildys mano 
svajonės ir pasitvirtins nuojauta, kad jūs angelas, suteiksiąs 
man išsigelbėjimą. Iki to lemtingo, apgaulingo sapno, taip su- 
trikdžiusio romią, dievobaimingą Zdenkos sielą, jis žinojo ir apie 
mano potraukį prie jūsų, ir apie mano būgštavimus, ir apie ma- 
no viltis, ir apie mano garbingus troškimus. Nelaimingasis, jis 
išsižadėjo jūsų tą dieną, kai jūs man atvėrėte save! Dieviškoji 
šviesa, visada nušviesdavusi slapčiausias jo smegenų kerteles, 
staiga užgeso, ir Dievas pasmerkė jį — jo širdyje atsirado įniršio, 
jis ėmė klysti. Aš taip pat turėjau jį palikti, nes išvydau jus 
šlovės spinduliuose, jūs stebuklingai nusileidote prie manęs. 
Kad atvertumėte man akis, jūs radote tokių žodžių, kurių, būda- 
ma Iamaus proto ir artistinio išsilavinimo, negalėjote paimti iš 
knygų ar iš anksto sugalvoti. Jus įkvėpė užuojauta ir gailestin- 
gumas, ir, stebuklingai jų paveikta, jūs pasakėte tai, ką man rei- 
kėjo išgirsti, kad pažinčiau ir suvokčiau žmonių gyvenimą. 

— Ką gi aš jums pasakiau taip išmintingai, taip reikšmingai? 
Tikrai, Albertai, ir pati nežinau. 

— Aš taip pat nežinau, bet pats Dievas buvo jūsų balso 
skambėjime, jūsų giedrose akyse. Šalia jūsų akimirksniu supra- 
tau tai, ko vienas nebūčiau suvokęs per visą savo gyvenimą. Pir- 
ma žinojau, kad mano gyvenimas — atpirkimas ir didelė kančia, 
ir laukiau savo likimo, kuris buvo tamsa ir vienatvė, ašaros, pa- 
sipiktinimas, mokslas, asketizmas, savo kūno marinimas. Jūs man 
atvėrėte kitokį gyvenimą, kitokias kančias: išmokėte mane būti 
kantriu, romiu, pasiaukojančiu. Jūs naiviai ir paprastai apibūdi- 
note mano priedermes, pirmiausia savo šeimai — aš ją buvau visai 
užmiršęs, o artimieji dėl savo begalinio gerumo slėpė nuo manęs 
mano nusikaltimus. Jūsų dėka aš juos atpirkau, ir iš ramybės, 
kurią tuojau pajutau, supratau, kad Dievas dabar iš manęs to ir 
reikalauja. Be abejo, žinau, kad tai dar ne visos mano prieder- 
mės, ir laukiu Dievo apreiškimo dėl savo tolesnės egzistencijos. 
Bet dabar esu ramus — turiu orakulą, kurį galiu klausti. Tai jūs, 
Konsuela! Apvaizda jums suteikė galią valdyti mane, ir aš 
nesipriešinsiu jo valiai. Taigi aš neturėjau nė minutės dvejoti, 
ką pasirinkti — aukščiausiąją jėgą,  gebančią mane pakeisti, ar 
vargšę, pasyvią būtybę, kuri tik padėdavo pakelti mano nelai- 
mes ir vargus. 

— Jūs kalbate apie Zdenką, ar ne? Bet kodėl jums nešauna 
į galvą, kad gal Dievas suteikė man galią išgydyti ir jį? Matė- 
te, kad dariau jam kažkokį poveikį — juk man pasisekė vienu 


284. 


žodžiu sulaikyti jį tą minutę, kai jo ranka jau buvo pakelta nu- 
žudyti mane. 

— O Dieve, tai tiesa, aš per mažai tikėjau, išsigandau. Bet 
žinau, ką reiškia Zdenkos priesaika. Nepaisydamas mano valios, 
Jis prisiekė gyventi tik dėl manęs ir per visą gyvenimą šventai 
laikėsi tos priesaikos. Kai jis prisiekė sunaikinti jus, man net 
A netoptelėjo, kad jį galima priversti atsisakyti savo kėslo. 

tai kodėl aš ryžausi įžeisti, išvyti, sutriuškinti, sunaikinti jį 
patį. 

— Sunaikinti! O Dieve! Albertai, ką reiškia šis jūsų ištartas 
žodis? Kur Zdenka? 

— Jūs klausiate mane, kaip Dievas paklausė Kainą: ,„Ką pa- 
darei tu savo broliui?“ 

— O Viešpatie! Bet jūs nenužudėte jo, Albertai! 

Surikusi tuos baisius žodžius, Konsuela stipriai suspaudė Al- 
berto ranką ir pažvelgė į jį su siaubu, bet kartu ir su skausmin- 
ga užuojauta. Tačiau ji tuoj pat atšoko nuo grafo, pabūgusi at- 
sainios, išdidžios jo išbalusio veido išraiškos; veidas jai atrodė 
sustingęs nuo kančios. 

— Aš nenužudžiau jo,— pagaliau tarė jis, —tik atėmiau iš 
jo gyvybę —tai neabejotina. Kaipgi jūs drįstate mane kaltinti 
dėl to,— jūs, dėl kurios, ko gero, taip pat nužudyčiau ir savo tė- 
vą? Jūs, dėl kurios nepabūgčiau jokio sąžinės graužimo, 
nutraukčiau pačius brangiausius, pačius švenčiausius saitus? Aš 
iš baimės pamatyti jus žuvusią nuo bepročio rankos pasirinkau 
atgailavimą ir apgailestavimą, kurie mane graužia, tai argi jūsų 
širdyje neatsiras nė trupučio užuojautos, kad man nuolat nepri- 
mintumėte apie mano skausmą ir nepriekaištautumėte dėl di- 
džiausios aukos, kokią tik galėjau jums sudėti? Ak, vadinasi, ir 
jums užeina žiaurumo minutės? Matyt, žiaurumas — visos ŽžŽmo- 
nių giminės dalia! 

Tas priekaištas — pirmas, kurį Albertas išdrįso jai pasakyti, — 
buvo persmelktas tokia didybe, kad Konsuelą apėmė baimė, ir 
ji geriau negu kada nors anksčiau pajuto, jog jis kelia jai siau- 
bą. Jausmą, panašų į įžeistą savimeilę,— turbūt niekingas jaus- 
mas, bet būdingas moterims, — pakeitė malonus pasididžiavimas, 
kurį nejučia patyrė klausydamasi Alberto pasakojimo apie aist- 
ringą jos garbinimą. Ji pasijuto esanti pažeminta ir, žinoma, ne- 
suprasta: juk ji norėjo sužinoti jo paslaptį tik dėl to, kad ketino 
arba bent norėjo atsakyti į jo meilę, — tokiu atveju, jei jis būtų 
paneigęs tą baisų įtarimą. Be to, ji matė, kad Albertas širdyje 
kaltina ją: jis tikriausiai manė, kad nors ir nužudė Zdenką, bet 
vienintelė būtybė, neturėjusi teisės paskelbti jam nuosprendžio, 
buvo ta, dėl kurios gyvybės buvo paaukota kita gyvybė, be ga- 
lo brangi nelaimingajam. 

Konsuela nieko negalėjo atsakyti; ji pamėgino kalbėti apie 
ką nors kita, bet trukdė ašaros. Pamatęs, kad mergina verkia, di- 
džiai susikrimtęs Albertas maldavo atleisti, bet ji paprašė dau- 

giau niekada nebekalbėti ta tema, tokia pavojinga jo dvasinei 
pusiausvyrai, ir su karčiu liūdesiu pridūrė, jog pati niekada ne- 
beištars vardo, kuris taip smarkiai jaudina abiejų širdis. Visą li- 
kusį kelią jiedu jautė įtampą ir liūdesį. Keletą kartų mėgino šne- 
kėtis, bet nieko neišėjo. Konsuela nesuprato, ką pati kalba, ir 
negirdėjo, ką jai sakė Albertas. Tačiau jis atrodė ramus, kaip 
Abraomas ar Brutas, rūstaus likimo reikalavimų sudėjęs auką. 
Ta liūdna, bet nesudrumsčiama ramybė, kai širdį slėgė toks sun- 
kumas, atrodė esanti beprotybės padarinys, ir Konsuela galėjo 
pateisinti savo draugą tik prisiminusi, kad jis vis dėlto beprotis. 
Jei kad išgelbėtų jos gyvybę, savo priešininką jis būtų nužudęs. 
atvirai kaudamasis, ji tik dar kartą jam padėkotų ir, ko gero, 
net žavėtųsi jo jėga ir narsa. Bet tas paslaptingas nužudymas, 
matyt, požemio tamsoje, tas kapas, iškastas maldykloje, tas slo- 
gus tylėjimas įvykdžius nusikaltimą, tas stoiškas fanatizmas,— 
juk jis išdrįso nusivesti ją į olą ir mėgautis ten muzika, — visa 
tai Konsuelai atrodė pasibaisėtina, ir ji jautė, kad to žmogaus 
meilė neranda kelio į jos širdį. 

„Kada gi jis galėjo nužudyti Zdenką? — klausė ji save.— 
Per pastaruosius tris mėnesius nė karto nemačiau jo veido pa- 
niurusio, ir aš neturėjau jokios dingsties įtarti, kad jo sąžinė 
nešvari. Argi buvo diena, kai mano ištiestą ranką paspaudė jo 
ranka, ant kurios tebebuvo kraujo lašų? Koks siaubas! Tikrai, 
jis yra akmuo ir ledas, ir jo meilė man kažkokia žvėriška. O aš 
taip troškau, kad mane be galo mylėtų! Taip sielojausi, kad 
mane per Mažai myli! Tai štai kokią meilę man atsiuntė dangus 
paguodai!" 

Paskui ji vėl ėmė galvoti, kada gi Albertas sudėjo savo bai- 
siąją auką, ir nusprendė, jog tai galėjo įvykti, tik kai ji rimtai 
sirgo, kai buvo abejinga viskam, kas aplinkui dėjosi; bet tada 
ji prisiminė, kaip švelniai, rūpestingai jis ją slaugė, ir jau visai 
nebepajėgė suvokti, kaip viename žmoguje egzistuoja dvi tokios 
skirtingos būtybės. 

Paskendusi savo liūdnose mintyse, ji drebančia ranka išsiblaš- 
kiusi ėmė gėles, kurias Albertas iš įpročio skynė jai, nes žinojo, 
kaip ji jas mėgsta. Jai net į galvą nešovė išsiskirti su savo drau- 
gu dar nepriėjus pilies ir grįžti vienai, kad taip būtų nuslėptas 
jų ilgas bendras pasivaikščiojimas. O ir Albertas — ar dėl to, 
kad taip pat nepagalvojo apie tai, ar kad nebematė reikalo ap- 
simetinėti šeimos akivaizdoje,— nieko jai nepasakė. Ir štai prie 
pat įėjimo į pilį jiedu akis į akį susidūrė su kanonise. Konsuela 
(turbūt ir Albertas) pirmą kartą pamatė, kaip šios moters veidas, 
apie kurio atgrasumą paprastai užmiršdavo dėl malonios jo iš- 
raiškos, nukaito iš pykčio ir paniekos. 

— Jums, madmuazele, reikėjo seniai grįžti — drebančiu, trūk- 
čiojančiu iš pasipiktinimo balsu kreipėsi ji į Porporiną.— Mes 
labai nerimavome dėl grafo Alberto, jo tėvas net nepanoro pus- 
ryčiauti be jo. Jis šįryt turėjo pasikalbėti su sūnumi, bet jūs pri- 

vertėte grafą Albertą užmiršti tai. O svetainėje jūsų laukia, ir 
labai jau nekantriai, kažkoks jaunuolis, pasivadinęs jūsų broliu. 

Ištarusi tuos piktus žodžius, vargšė Venceslava, pati išsigan- 
dusi savo drąsos, staigiai nusigręžė nuo jų ir nubėgo į savo 
kambarį, kur beveik valandą kosėjo ir raudojo. 

— Mano tetulės nuotaika keista,— tarė Albertas Konsuelai, 
lipdamas su ja laiptais.— Prašau atleisti jai, mano drauge; būki- 
te tikra, kad jau šiandien ji ims ir kitaip elgtis su jumis, ir ki- 
taip kalbėti. 

— Mano broliu? — visiškai suglumusi dėl ką tik išgirstos Ži- 
nios, pakartojo Konsuela, negirdėdama jaunojo grafo žodžių. 

— O aš ir nežinojau, kad jūs turite brolį — pasakė Albertas, 
kuriam užgaulus tetos tonas padarė didesnį įspūdį negu ši žŽi- 
nia.— Žinoma, jums didelė laimė pasimatyti su juo, brangioji 
Konsuela, ir aš džiaugiuosi. .. 

— Nesidžiaukite, grafe, — nutraukė jį Konsuela, kurią stai- 
ga apėmė slogi nuojauta, — manęs galbūt laukia didelis nusivy- 
limas ir... | 

Visa drebėdama, ji sustojo ir jau norėjo prašyti savo draugo 
patarimo ir paramos, bet pabijojo per daug suartėti su juo. Tai- 
gi nedrįsdama nei priimti, nei atstumti to, kuris pas ją atvyko 
* prisidengęs melu, ji staiga pajuto, kaip jai pakirto kojas, ir iš- 
„balusi ant paskutinio laiptelio prisiglaudė prie turėklų. 
io — Jūs bijote prastų žinių apie savo šeimą? — paklausė Al- 
: bertas jau taip pat ėmęs nerimauti. 

— Aš neturiu šeimos, — atsakė Konsuela mėgindama eiti to- 

liau. 
Ji norėjo pridurti, kad neturi ir brolio, bet kažkokia širdį 
-gniaužianti baimė sulaikė ją. Įėjusi į valgomąjį, gretimoje svetai- 
nėje ji išgirdo keliauninko žingsniųs — jis greitai ir aiškiai ne- 
skantraudamas vaikščiojo po kambarį iš kampo į kampą. Konsuela 
"nejučia žingtelėjo prie grafo, tarsi norėdama, kad jo meilė pa- 
slėptų ją nuo artėjančių kančių, ir sugriebė jo ranką. 

Apstulbęs Albertas pajuto baisų nerimą. 

„— Neikite be manęs, — sušnabždėjo jis.— Nuojauta, kuri ma- 

nęs niekada neapgauna, sako, kad tas brolis — jūsų ir mano 
* priešas. Aš stingstu, man baugu, tarsi būčiau priverstas ko nors 
"neapkęsti. 
»  Konsuela ištraukė ranką, kurią Albertas stipriai spaudė prie 
krūtinės. Ji sudrebėjo pagalvojusi, kad jam staiga gali šauti 
į galvą viena iš jo keistų idėjų, vienas iš tų nepakeičiamų spren- 
dimų, kurių liūdnas pavyzdys buvo spėjama Zdenkos mirtis. 

— Išsiskirkime čia, — pasakė ji jam vokiškai (gretimame kam- 
baryje ją jau galėjo išgirsti). — Dabar man nėra ko bijoti, bet 
jei grės pavojus, patikėkite, Albertai, aš paprašysiu jus apginti 
mane. 

Apimtas kankinamo nerimo, bet bijodamas būti įkyrus, jis 
neišdrįso nepaklusti jai, tik išeiti iš valgomojo vis dėlto nesiry- 

žo. Konsuela suprato jo abejones ir, įėjusi į svetainę, uždarė abe- 
jas duris, kad jis nei matytų, nei girdėtų, kas čia dėsis. 

Andzoletas (čia buvo jis, ji tai dar anksčiau suprato iš jo 
įžūlumo, o paskui — iš eisenos) buvo pasirengęs drąsiai susitikti 
su ja ir prie liudytojų broliškai išbučiuoti. Tačiau kai ji įėjo 
viena, išbalusi, bet šalta ir rūsti, visas jo narsumas dingo ir, kaž- 
ką vapėdamas, jis puolė prie jos kojų. Jam nereikėjo apsimeti- 
nėti: begalinis džiaugsmas ir švelnumas užliejo jo širdį, kai pa- 
galiau rado tą, kurios niekada nenustojo mylėti, nors ir sulaužė 
ištikimybę jai. Jis ėmė raudoti, o kadangi ji traukė savo rankas, 
bučiavo ir ašaromis laistė jos suknelės kraštą. Konsuela nesiti- 
kėjo pamatyti tokio Andzoleto. Keturis mėnesius ji prisiminė 
jį tokį, kokį matė išsiskyrimo naktį: kandų, pašaipų, niekingiau- 
sią ir labiausiai nekenčiamą iš visų žmonių. Tik šįryt ji matė, 
kaip įžūliai jis žingsniavo keliu nutrūktgalviškai, beveik ciniš- 
kai nusiteikęs. Ir štai jis klūpi priešais ją, nusižeminęs, atgailau- 
jantis, apsipylęs ašaromis, visai kaip audringomis jų karšto susi- 
taikinimo dienomis, dar patrauklesnis, nes kelioninis kostiumas, 
nedailus, bet patogus, labai jam tiko, o keliaujant įdegęs nepa- 
prastai gražus veidas atrodė dar vyriškesnis. 

Virpėdama kaip vanago sučiupta balandė, ji atsisėdo ir ran- 
komis užsidengė veidą, Kad apsigintų nuo jo žvilgsnio kerų. An- 
dzoletas pamanė, jog ji gėdisi, tad vėl įsidrąsino, o nuoširdų jo 
jausmų protrūkį tuoj pat suteršė nedoros mintys. Palikęs Vene- 
Ciją ir tuos nemalonumus, kurie buvo savotiškas atpildas už po- 
elgius, jis teieškojo sėkmės, bet kartu troško ir turėjo vilties 
Iasti savo brangiąją Konsuelą. Jis tvirtai tikėjo, kad toks įsta- 
bus talentas negali ilgai būti neišgarsėjęs, ir visur, kalbėdamas 
su viešbučiu savininkais, vedliais, atsitiktinai sutiktais keliaunin- 
kais, stengėsi aptikti jos pėdsakų. Vienoje jis rado kelis žymius 
tėvynainius ir jiems prisipažino pabėgęs. Šie patarė apsigyventi 
kur Nors toliau nuo Venecijos ir palaukti, kol grafas Dzustinja- 
nis užmirš jo išdaigą arba dovanos jam. Pažadėję jam savo pa- 
galbą, jie kartu davė rekomendacinių laiškų į Prahą, Berlyną ir 
Drezdeną. Jodamas pro Milžinų pilį, Andzoletas nesusiprotėjo 
išklausinėti vedlio, ir tik valandą greitai jojęs ir paleidęs arklį 
žingine, kad pailsėtų, vėl ėmė kalbėtis su juo, domėtis apylinkė- 
mis ir jų gyventojais. Suprantama, vedlys ėmė pasakoti apie 
grafus Rudolštadtus, jų gyvenimo būdą, grafo Alberto keistybes, 
jo pamišimą, kuris niėkam nebebuvo paslaptis, ypač nuo to lai- 
ko, kai daktaras Vecelijus ėmė į jį žiūrėti su neslepiama antipa- 
tija. Čia vedlys, prisiminęs vietos gyventojų apkalbas, pridūrė, 
kad grafas Albertas neseniai iškrėtė keisčiausią pokštą: jis atsi- 
sakė vesti savo kilniaširdę pusseserę — gražuolę baronaitę Amali- 
ją Rudolštadt ir susižavėjo kažkokia avantiūriste, nelabai gražia, 
bet visi ją įsimyli, kai tik ji uždainuoja, nes turi nuostabų balsą. 

Abu šie požymiai buvo tokie būdingi Konsuelai, kad mūsų 
keliauninkas negalėjo nepasidomėti avantiūristės vardu, o išgir- 

dęs, kad jos vardas Porporina, nebeturėjo jokių abejonių. Tą 
pačią akimirką jis pasuko arklį atgal; bematant sugalvojęs, ko- 
kia dingstimi ir kuo apsimetęs įsibraus į taip stropiai saugomą 
pilį, jis stengėsi išpešti iš vedlio kuo daugiau žinių. Iš to žmo- 
gaus plepalų jis padarė išvadą, kad Konsuela, be abejo, yra jau- 
nojo grafo meilužė, ir jis, žinoma, ves ją, nes ji, matyt, apkerėjo 
visą šeimą; užuot išviję ją, kaip yra nusipelniusi, visi ja rūpi- 
nasi ir globoja ją; baronaitė Amalija niekada nejautė tokio dė- 
mesio. 

Šis pasakojimas Andzoleto norą ieškoti Konsuelos kurstė ne 
mažiau, o gal net ir labiau, negu prisirišimas prie jos. Jis ne kar- 
tą dūsaudamas ilgėjosi ankstesnio gyvenimo, kurį ji sugebėjo 
padaryti jam tokį malonų, ir puikiai suprato, kad be jos patari- 
mų ir pastabų jo, kaip muzikanto, karjera gal visiškai ir nežlun- 
ga, bet tikrai smunka. Pagaliau, be viso to, jaunuolį prie jos 
traukė meilė, — nors ir egoistiška, bet didelė ir neįveikiama. O 
dabar dar prisidėjo pasipūtėliška pagunda paveržti Konsuelą iš 
turtingo ir kilmingo meilužio, suardyti puikią jos santuoką, pri- 
versti ir šiame krašte, ir visur kalbėti, esą mergina geriau pabė- 
gusi su juo, neturtingu artistu, negu tapusi grafiene ir pilies sa- 
vininke. Jis vėl vertė vedlį pasakoti apie Porporinos įtaką Milži- 
nų pilyje, ir iš anksto mėgavosi, kaip tas pats žmogus kitiems 
keliauninkams porins apie gražų jauną svetimšalį, kuris kaip vie- 
sulas įsiveržė į nesvetingą Milžinų pilį, „atėjo, pamatė, nugalė- 
jo“, o po kelių valandų ar dienų išėjo, iš garsaus ir galingo didi- 
ko grafo Rudolštadto pagrobęs talentingiausią dainininkę... 

Dingtelėjus tokiai minčiai, jis taip smarkiai paspaudė penti- 
nais vargšo arklio šonus ir taip garsiai nusikvatojo, kad vedlys 
pamanė, ar tik šis keliauninkas nebus didesnis beprotis už patį 
grafą Albertą. 

Kanonisė Andzoletą sutiko nepatikliai, bet nesiryžo išprašyti 
jo lauk, nes tikėjosi, kad gal jis išsiveš savo tariamą sesutę. Iš 
jos sužinojęs, jog Konsuela išėjo pasivaikščioti, Andzoletas paju- 
to didelį apmaudą. Jam atnešė pusryčius, ir jis valgydamas ėmė 
klausinėti tarnus. Vienas iš jų, truputį supratęs itališkai, patik- 
liai pasakė, jog matė sinjorą ant kalno su jaunuoju grafu Alber- 
tu. Andžoletas išsigando, kad tik pirmomis minutėmis Konsuela 
jo nepriimtų šaltai ir išdidžiai. Jis nusprendė, kad jei mergina 
yra vis dar skaisti pilies šeimininko sūnaus sužadėtinė, tai elgsis 
išdidžiai, puikuosis savo padėtimi, o jei ji jau tapo po meiluže, 
tai mažiau pasitikės savimi baimindamasi, kad tik senas bičiulis 
nesugadintų viso reikalo. Pergalė prieš įą nekaltą jam atrodė 
sunkesnė, bet didesnė; kitas dalykas — pergalė prieš puolusią 
merginą. Bet ir vienu, ir kitu atveju buvo galima mėginti ir ti- 
kėtis sėkmės. 

Andzoletas buvo per daug akylas, kad nepastebėtų kanoni- 
sės apmaudo ir nerimo dėl Porporinos ir sūnėno ilgo pasivaikš- 
čiojimo. Jis dar nebuvo matęs grafo Kristiano, tai galėjo manyti, 

kad vedlys buvo prastai informuotas, kad iš tikrųjų šeima su 
siaubu ir nepasitenkinimu žiūri į jaunojo grafo meilę avantiūris- 
tei ir kad ši nuolankiai nuleis galvą, pamačiusi savo pirmąjį My- 
limąjį. 

Keturias kankinamas valandas laukęs ir per tą laiką nemažai 
apgalvojęs, Andzoletas padarė išvadą, remdamasis savo toli gra- 
žu ne be priekaišto morale, kad toks ilgas Konsuelos buvimas su 
jo varžovu liudija visišką jų artumą. Tai suteikė jam drąsos ir 
ryžto žūtbūt sulaukti jos; kai praėjo pirmasis švelnumo protrū- 
kis, apėmęs išvydus Konsuelą, ir kai pamatė, kaip ji sutrikusi, 
gaudydama kvapą susmuko ant kėdės, Andzoletas nusprendė, 
kad nėra ko varžytis. Jam iškart atsirišo liežuvis. Jis ėmė kal- 
tinti save dėl visko, kas atsitiko, apsimetė nuolankiu, liejo aša- 
ras, pasakojo apie sąžinės graužimą ir kančias, savo jausmus 
vaizdavo daug poetiškesnius negu iš tikrųjų galėjo būti, turint 
galvoje bjaurias jo pramogas, ir pagaliau kaip iškalbus vene- 
Cijietis ir apsukrus aktorius ėmė maldauti atleidimo. 

Konsuelą iš pradžių sujaudino pats jo balsas, bet ji labiau 
baiminosi savo silpnumo, o ne pagundos galybės. Per pastaruo- 
sius keturis mėnesius ir ji daug ką apgalvojo, ir tai jai padėjo 
nusiraminti ir karštuose Andzoleto patikinimuose atpažinti per 
paskutines jų nelemtos meilės dienas ne kartą girdėtus žodžius. 
Ją įskaudino, kad jis kartoja tas pačias priesaikas, tuos pačius 
maldavimus, tarsi nieko nebūtų įvykę nuo to laiko, kai jie ki- 
virčydavosi, o ji dar nė nenujautė šlykščios jo išdavystės. Pasi- 
piktinusi jo įžūlumu ir gražbyliavimu,— kur kas labiau būtų. 
tikęs tylėjimas iš gėdos ir atgailavimo ašaros, — Konsuela atsi-. 
stojo ir ūmai nutraukė jo postringavimus šaltais žodžiais: ; 

— Gana, Andzoletai. Aš jums seniai atleidau ir nebepykstu. 
Vietoje pasipiktinimo jaučiu gailestį: aš užmiršau savo kančias, 
užmiršau ir jūsų kaltę. Mes nebeturime ką vienas kitam pasakyti. 
Dėkoju už gerus ketinimus, kurie privertė jus nutraukti kelionę, 
kad susitaikintumėte su manimi. Kaip matote, jums jau seniai at- 
leista. Likite sveikas ir keliaukite toliau. 

— Išvykti! Man! Išsiskirti su tavimi, vėl netekti tavęs! — su-. 
šuko Andzoletas tikrai išsigandęs.— Ne, geriau liepk man tuoj, 
pat nusižudyti! Ne! Ne! Niekada nesutiksiu gyventi be tavęs. 
Tai neįmanoma, Konsuela, aš jau tuo įsitikinau. Ten, kur nėra 
tavęs, man nėra nieko. Pasibjaurėtinas mano ambicingumas, kok- 
tus pasipūtimas, dėl kurių veltui norėjau paaukoti savo meilę, 
man suteikė vien kančias, aš neturėjau nė minutės džiaugsmo. 
Tavo paveikslas visur mane persekioja. Prieš mano akis nuolat 
iškyla prisiminimai apie mūsų laimę, tokią tyrą, nekaltą, nuosta- 
bią (tu ir pati žinai, kad nieko panašaus niekada nebepatirsi). Vi- 
sos mane supančios chimeros man kelia didžiausią pasišlykštėji- 
mą. O Konsuela, prisimink puikias Venecijos naktis, mūsų valtį, 
mūsų žvaigždes, mūsų nesibaigiančias dainas, prisimink savo pa- 
mokas ir mūsų ilgus bučinius! Prisimink savo siaurą lovą, kurio- 

je vienas miegodavau, kol tu terasoje melsdavaisi! Argi aš tada 
tavęs nemylėjau? Argi žmogus, visada laikęs tave šventenybe, 
net kai miegodavai likusi viena su juo, argi toks žmogus negali 
mylėti? Aš buvau niekšas kitų moterų atžvilgiu, bet argi šalia 
tavęs nebuvau angelas? Kiek man tai atsiėjo, vienas Dievas te- 
žino! O! Tad neužmiršk viso to! Tada įtikinėjai, kad myli mane, 
o dabar viską užmiršai! O aš, nedėkingasis, nevidonas, niekšas, 
nė akimirkos negalėjau užmiršti mūsų meilės! Ir aš negaliu jos 
išsižadėti, o tu atsisakai be gailesčio, lengvai! Bet, matyt, tu, 
šventoji, niekada nemylėjai manęs, o aš, nors ir velnias, dievi- 
nu tave... 

— Galbūt, — atsakė Konsuela jo nuoširdaus tono nustebin- 
ta,— jūs tikrai gailitės prarastos, jūsų išniekintos laimės, bet tai 
yra bausmė, kurios nusipelnėte, ir aš neturiu trukdyti ją atlikti. 
Laimė išpaikino jus, Andzoletai. Eikite ir prisiminkite mane, jei 
tas liūdesys jus gydo, o jei ne, užmirškite, kaip užmirštu aš, ku- 
riai nieko nereikia nei išpirkti, nei ištaisyti. 

— Ak! Tavo širdis geležinė! — sušuko Andzoletas nustebęs 
ir užsigavęs dėl jos bejausmio tono.— Bet nemanyk, kad gali 
taip lengvai išvaryti mane! Galbūt mano atvykimas varžo tave 
ir mano buvimas čia slegia. Aš puikiai žinau, kad esi pasiren- 
gusi dėl titulo ir turto paaukoti prisiminimus apie Mūsų meilę. 
Bet to nebus! Aš neatsisakysiu tavęs! Ir jei turėsiu netekti tavęs, 
tai įvyks ne be kovos! Jei tu mane priversi, žinok — visų tavo 
naujų draugų akivaizdoje aš tau priminsiu mūsų praeitį: pasaky- 
siu apie priesaiką, kurią man davei prie savo mirštančios moti- 
nos lovos ir kurią šimtą sykių man pakartojai prie jos kapo ir 
bažnyčiose, kur mes suklupę, prisiglaudę vienas prie kito, klau- 
sėmės puikios muzikos, o kai kada šnabždėdavomės. Nuolankiai, 
prie tavo kojų, priminsiu tau — tau vienai — kai kuriuos daly- 
kus, ir tu išklausysi mane, o jei ne... vargas mudviem, Konsue- 
la! Man teks tavo naujo mylimojo akivaizdoje papasakoti apie 
jam nežinomus faktus. Juk jie čia apie tave nieko nežino, net 
nežino, kad tu buvai artistė. Štai ką aš jiems pranešiu, ir tada 
pažiūrėsim, ar kilnusis grafas Albertas atgaus protą, kad galėtų 
varžytis dėl tavęs su aktoriumi, tavo draugu, tau lygiu, tavo su- 

žadėtiniu, tavo meilužiu! Nevaryk manęs į neviltį, Konsuela, 
arba.. 

— Ką? Grasinimai? Pagaliau atpažinau tave, Andzoletai! — 
pasipiktinusi tarė Konsuela.— Ką gi, man geriau matyti jus tokį 
ir dėkoju, kad nusiplėšėte kaukę. Taip, dėkui Dievui, dabar ma- 
no širdyje nebebus nei apgailestavimo, nei užuojautos. Matau, 
kiek pykčio jūsų širdyje, koks niekšingas jūsų charakteris, kiek 
neapykantos jūsų meilėje! Tad eikite, išliekite savo apmaudą ant 
manęs — tuo man padarysite didelę paslaugą! Bet jei dar neiš- 
mokote šmeižti taip kaip mokate įžeidinėti, tai negalėsite pasa- 
kyti apie mane nieko, dėl ko turėčiau rausti. 

Visa tai pasakiusi, ji nuėjo prie durų, atidarė jas ir jau norė- 
jo išeiti, bet staiga susidūrė su grafu Kristianu. Pabučiavęs Kon- 
suelos ranką, garbusis senukas, malonus ir didingas, įėjo į kam- 
barį, o Andzoletas, norėjęs bėgti paskui merginą ir žūtbūt sulai- 
kyti ją, sutrikęs pasitraukė atgal; iš jo drąsos neliko nė pėd- 
sako. 


LVIII 


— Prašau atleisti, brangioji sinjora,— tarė senasis grafas, — 
kad geriau nepriėmiau jūsų brolio. Aš buvau liepęs netrukdyti 
man, nes visą rytą tvarkiau ne visai įprastus reikalus, ir tas pa- 
liepimas buvo įvykdytas per daug gerai — man net nepranešė, 
kad atvyko svečias, kuris ir man, ir visai mano šeimai gali būti 
tik labai brangus ir laukiamas. 

Paskui, kreipdamasis į Andzoletą, pridūrė: 

— Patikėkite, pone, kad labai džiaugiuosi, matydamas tokį 
artimą mūsų mylimos Porporinos giminaitį. Labai prašau jus pa- 
silikti ir viešėti kiek norite. Manau, kad taip ilgai nesimatę turi- 
te apie ką pakalbėti, o ir pabūti kartu — didelis džiaugsmas. Ti- 
kiuosi, čia jūs jausitės kaip namie ir mėgausitės laime, dėl ku- 
rios džiaugiuosi kartu su jumis. 

Ne taip kaip visada, senasis grafas labai laisvai kalbėjosi su 
pašaliniu žmogumi. Šalia romiosios Konsuelos jis jau seniai var- 
žėsi vis mažiau, o tą dieną jo veidą buvo nušvietusi kažkokia 
ypač skaidri šviesa, primenanti saulėlydžio saulę. Andzoletą su- 
glumino garbingojo senuko, turinčio atvirą ir tyrą sielą, didybė. 
Jaunuolis mokėjo žemai nusilenkti didikams, nors širdyje ne- 
kentė jų ir išjuokė juos, — jis turėjo tam pagrindo, nes pastaruo- 
ju metu nemažai sukinėjosi tarp aristokratų. Bet jam dar nieka- 
da nebuvo tekę matyti tokio natūralaus orumo, tokios širdingos 
pagarbos, kaip senojo Milžinų pilies savininko. Jis sutrikęs padė- 
kojo senukui, beveik apgailestaudamas, kad apgaule pelnė tokį 
tėvišką jo priėmimą. Labiausiai jis bijojo, kad Konsuela gali at- 
skleisti jo apgaulę ir grafui pasakyti, jog jis visai ne jos brolis. 
Jis jautė, kad šią minutę negalėtų būti nei įžūlus jai, nei kerš- 
tingas. 

— Mane labai sujaudino jūsų gerumas, pone grafe,— atsakė 
minutėlę pamąsčiusi Konsuela,— bet mano brolis, nors taip pat 
labai jį vertina, negali pasinaudoti maloniu jūsų kvietimu: neati- 
dėliotini reikalai verčia jį skubėti į Prahą, ir jis jau atsisveikino 
su manimi... 

— Tai neįmanoma! — sušuko grafas.— Jūs beveik nesimatė- 
te! 

— Jis prarado kelias valandas, manęs laukdamas, ir dabar 
jam brangi kiekviena minutė, — paprieštaravo  Konsuela.— Jis 
pats puikiai žino, kad ilgiau nė vienos akimirkos nebegali čia 
būti, — pridūrė ji ir reikšmingai žvilgtelėjo į savo tariamą brolį. 

Dėl tokio šalto atkaklumo Andzoletas vėl tapo įžūlus ir pasi- 
tikintis savimi. | 

— Tebūnie kaip velnias geidžia, tai yra, norėjau pasakyti, 
Dievas, — pasitaisė Andzoletas,— bet aš negaliu išsiskirti su sa- 
vo brangiąja sesute taip skubiai, kaip ji norėtų dėl savo nuovo- 
kumo ir atsargumo. Joks, net pats naudingiausias reikalas nėra 
vertas minutės laimės, ir jei ponas grafas taip kilniaširdiškai 
leidžia man pasilikti, aš su didžiausiu dėkingumu priimu jo kvie- 
timą. Savo reikalus Prahoje sutvarkysiu truputį vėliau, tai ir vis- 
kas. 

— Jūs samprotaujate kaip lengvabūdis jaunuolis, — paprieš- 
taravo susijaudinusi Konsuela.— Yra tokių reikalų, kai garbė bū- 
na svarbiau už naudą... 

— Aš samprotauju kaip brolis, o tu, brangioji sesute, visada 
samprotauji kaip karalienė... 

— Jūs samprotaujate kaip geras jaunuolis, — pridūrė senasis 
grafas, ištiesdamas Andzoletui ranką.— Aš nežinau tokių reikalų, 
kurių nebūtų galima atidėti rytdienai. Tiesa, man visada prie- 
kaištaujama dėl atvangumo, bet aš ne kartą įsitikinau, kad ap- 
galvoti geriau negu paskubėti. Štai, pavyzdžiui, brangioji Por- 
porina, jau daug dienų, net, galima sakyti, savaičių noriu jus 
kai ko paprašyti, bet iki šiol vis delsiau, ir, Manau, taip reikė- 
jo,— dabar kaip tik atėjo tam tinkama valanda. Ar jūs šiandien 
galėtumėte man skirti laiko pokalbiui? Aš ėjau jūsų prašyti šito, 
ir sužinojau apie jūsų brolio atvykimą. Man regis, šis džiugus 
įvykis nutiko labai laiku, ir galbūt jūsų giminaitis galėtų daly- 
vauti mūsų pokalbyje. 

— Aš visada ir bet kuriuo metu pasiruošusi, pone grafe, — 
atsakė Konsuela.— O brolis dar berniukas, ir aš nesupažindinau 
jo su savo asmeniniais reikalais. 

— Aš tai žinau,— akiplėšiškai įsikišo Andzoletas,— bet jei 
ponas grafas leidžia, man nereikia kitokio leidimo, kad galėčiau 
dalyvauti tame paslaptingame pokalbyje. 

— Leiskite man spręsti, kaip elgtis man ir jums,— išdidžiai 
paprieštaravo Konsuela.— Pone grafe, aš pasirengusi eiti su ju- 
mis. į jūsų apartamentus ir pagarbiai išklausyti jus. 

— Jūs per daug griežta šiam mielam jaunuoliui, — jo toks 
linksmas, atviras veidas,— tarė šypsodamasis grafas ir, atsisukęs 
į Andzoletą, pridūrė: — Pakentėkite, mano vaike, ateis ir jūsų 
eilė. Tai, ką turiu pasakyti jūsų seseriai, negali būti nusiėpta 
nuo jūsų, ir, tikiuosi, ji netrukus leis man atskleisti jums tą pa- 
slaptį, kaip jus pavadinote. 

Andzoletas įžūliai pasinaudojo linksmu senuko nuoširdumu 
ir sulaikė jo ranką savojoje, tarsi kabindamasis į jį, kad sužino- 
tų paslaptį, kurios nenorėjo atskleisti Konsuela. Jis net nesusi- 
protėjo išeiti iš svetainės, kad to nereikėtų daryti pačiam grafui. 
Likęs vienas, jis piktai treptelėjo koja bijodamas, kad Konsuela, 
išmokusi taip gerai valdytis, gali sugriauti visus jo planus ir, ne- 


paisydama jo apsukrumo, išprašyti lauk. Jam kilo noras įsmukti 
į namą ir pamėginti pasiklausyti prie visų durų. Jis išėjo iš sve- 
tainės ir pirmiausia pavaikštinėjo sode, o paskui išdrįso jeiti į 
koridorių; sutikęs ką nors iš tarnų, vaizduodavo, kad grožisi 
rūmų architektūra. Bet štai jau tris kartus įvairiose vietose jis 
susitiko su juodai apsirengusiu žmogumi, iš pažiūros labai rūš- 
kanu, kuris, matyt, neatkreipė į jį didelio dėmesio. Tai buvo Al- 
bertas, dėjęsis nepastebįs Andzoleto, bet nenuleidęs nuo jo akių. 
Pamatęs, kad jaunasis grafas visa galva aukštesnis už jį, ir, be 
abejo, labai gražus, Andzoletas suprato, jog pamišėlis iš Milžinų 
pilies visai ne toks niekingas varžovas kaip įsivaizdavo. Tada 
pamanė, jog geriausia būtų grįžti į svetainę, ir tame didžiuliame 
kambaryje, išsiblaškęs pirštais spaudinėdamas klavesino klavi- 
šus, ėmė bandyti savo gražų balsą. 

— Mano dukra,— pasakė grafas Kristianas, atsivedęs Kon- 
suelą į savo kabinetą ir pastūmęs jai didelį raudonu aksomu su 
auksiniais spurgais aptrauktą krėslą, o pats atsisėdęs greta jos 
ant sulankstomosios kėdės,— noriu prašyti jus vienos malonės, 
nors ir nežinau, ar turiu tam teisę dabar, kai jūs dar nesupran- 
tate mano ketinimų. Ar galiu tikėtis, kad mano žili plaukai, ma- 
no simpatija ir pagarba jums, taip pat draugystė, kurią man pa- 
dovanojo kilnusis Porpora, jūsų įtėvis, — kad visa tai sukels jums 
pakankamai pasitikėjimo manimi, ir jūs sutiksite, nieko nenu- 
slėpdama, atverti man širdį? 

Susigraudinusi, bet kartu ir truputį išsigandusi dėl tokios įžan- 
gos, Konsuela pakėlė prie lūpų senuko ranką ir susijaudinusi 
atsakė: 

— Taip, pone grafe, aš gerbiu ir myliu jus, lyg turėčiau gar- 
bės būti jūsų dukra, ir galiu be jokios baimės ir labai atvirai 
atsakyti į visus jūsų klausimus apie mane. 

-— Nieko kito ir neprašau iš jūsų, brangioji mano dukra, ir. 
dėkoju už šį pažadą. Tikėkite, aš juo nepiktnaudžiausiu, kaip ir 
jūs, tikiu, nesulaužysite savo žodžio. 

— Aš jumis tikiu, pone grafe, ir klausau jūsų. 

— Taigi, mano vaike,— pasakė senukas su kažkokiu naiviu, 
bet pritariamu smalsumuų.— Kokia jūsų pavardė? 

— Aš neturiu pavardės, — nė kiek nedvejodama atsakė Kon- 
suela.— Mano motiną visi vadino Rozamunda. Krikštydami man 
davė Marijos Guodėjos vardą. Savo tėvo niekada nepažinojau. 

— Bet jo pavardę žinote? 

— Ne, pone grafe, niekada nesu jos girdėjusi. 

— (O maestro Porpora įdukrino jus? Jis įstatyminiu aktu per- 
davė jums savo pavardę? 

— Ne, pone grafe, artistai taip nedaro, bet to ir nereikia. 
Mano kilniaširdis mokytojas nieko neturi, ir jam nėra ką palik- 
ti. O dėl mano padėties visuomenėje visai nesvarbu, ar aš jo 
pavardę turiu iš įpročio, ar pagal įstatymą. Jei turiu šiokį tokį 

talentą, jo pavardė mano bus visai pagrįstai, o priešingu atveju 
aš neverta tokios garbės. 

Keletą minučių grafas tylėjo, paskui, vėl imdamas Konsuelos 
ranką, prabilo: 

— Tauriai atviri jūsų atsakymai dar labiau išaukštino jus 
mano akyse. Nemanykite, kad viso to jus klausinėjau tam, kad 
priklausomai nuo jūsų gimimo ir padėties visuomenėje labiau ar 
mažiau gerbčiau jus. Aš norėjau žinoti, ar sakysite man tiesą, 
ir visai įsitikinau jūsų nuoširdumu. Esu be galo dėkingas už tai 
ir Manau, kad, turėdama tokį charakterį, esate daug kilminges- 
nė negu mes, turėdami savo titulus. 

Konsuela negalėjo nenusišypsoti, kad senasis aristokratas taip 
naiviai žavisi, jog ji nerausdama jam pasakė tai, ko visai nesi- 
gėdijo. Tas žavėjimasis rodė, kad grafas Kristianas dar laikosi 
įkyraus prietaro, kurio, matyt, kilniaširdiškai stengiasi atsikra- 
tyti. 

— O dabar, brangus mano vaike,— toliau kalbėjo jis — no- 
rIėčiau pateikti jums dar delikatesnį klausimą. Būkite maloni ir 
atleiskite už mano drąsą. 

— Nieko nebijokite, pone grafe, į visus atsakysiu taip pat 
ramiai. 

— Taigi, mano vaike, ar jūs neištekėjusi? 

— Ne, pone grafe. 

— Ir... jūs ne našlė? Jūs neturite vaikų? 

— Aš ne našlė ir neturiu vaikų, — atsakė Konsuela vos tram- 
dydama juoką, nes nesuprato, kur grafas kreipia kalbą. 

— Ir jūs niekam nesate davusi žodžio? — toliau klausinėjo 
jis.— Jūs visai laisva? 

— Atleiskite, pone grafe, savo mirštančios motinos sutikimu 
ir net jos liepimu aš buvau susižadėjusi su jaunuoliu, kurį iš ma- 
žens mylėjau ir kurio sužadėtinė buvau iki pat savo išvykimo iš 
Venecijos. 

— Vadinasi, jūs nelaisva? — ištarė grafas ir nusiminęs, ir pa- 
tenkintas. 

— Ne, pone grafe, aš visai laisva,— atsakė Konsuela.— Tas, 
kurį mylėjau, negarbingai sulaužė ištikimybę, ir aš visam laikui 
nutraukiau su juo ryšius. 

— Vadinasi, jūs jį mMylėjote? — pasakė grafas kiek patylė- 
JęS. 

— Taip, visa širdimi, tai tiesa. 

— Ir... galbūt ir dabar dar mylite? 

— Ne, pone grafe, tai neįmanoma. 

— Jums nebūtų malonu vėl jį pamatyti“ 

— Jį pamatyti man būtų kančia. 

— Ir jūs niekada neleidote jam? .. Jis neišdrįso... Bet aš bi- 
jau jus įžeisti... Ko gero, pamanysite, kad noriu per daug ži- 
noti. .. 

— Suprantu jus, pone grafe. Bet jei atvirai pasipasakosiu, 

jūs apie mane sųžinosite absoliučiai viską, ir pats galėsite spręs- 
ti, verta aš jūsų pagarbos ar ne. Jis sau leisdavo labai daug, bet 
išdrįsdavo tik tiek, kiek pati jam leisdavau. Pavyzdžiui, mes daž- 
nai gerdavome iš vieno puodelio, ilsėdavomės ant vieno suolo. 
Jis miegodavo mano kambaryje, kol melsdavausi, slaugė, kai 
sirgau. Aš nieko nebijodavau. Mes visada buvome vieni, mylė- 
jome vienas kitą, gerbėme, turėjome susituokti. Savo motinai 
prisiekiau, kad būsiu, kaip sakoma, „protinga mergina“. Žodį aš. 
tesėjau, jei būti protinga reiškia tikėti žmogumi, kuris tave ap- 
gaudinėja, mylėti ir gerbti tą, kuris nėra vertas nei meilės, nei 
pagarbos. Ir tik po to, kai jis norėjo man pasidaryti daugiau ne- 
gu broliu, dar netapęs mano vyru, tik tada ėmiau gintis. Ir tik. 
tada, kai jis sulaužė ištikimybę man, apsidžiaugiau, kad sugebė- 
jau taip gerai apsiginti. Tam nedoram žmogui nieko nereiškia 
teigti priešingai, bet tai neturi didelės reikšmės tokiai vargšei 
merginai kaip aš. Kad tik dainuodama nepaimčiau ne tos na- 
tos — juk daugiau nieko iš manęs nereikalaujama. Kad tik galė- 
čiau švaria sąžine bučiuoti kryžių su Nukryžiuotuoju, priešais 
kurį motinai prisiekiau būti skaisti, o ką apie mane pamanys ki- 
ti, — tiesą sakant, neturi man reikšmės. Aš neturiu šeimos, kuriai 
reikėtų raudonuoti dėl manęs, neturiu artimųjų, nėra brolių, ku- 
rie Mane apgintų... 

— Nėra brolių? Bet juk vieną brolį turite? 

Konsuela jau norėjo kaip paslaptį pasakyti grafui visą tie- 
są, bet pamanė, kad iš jos pusės būtų nekilnu ieškoti kitų ap- 
saugos nuo to, kuris taip negražiai jai grasino. Ji nutarė, jog tu- 
ri būti pakankamai stipri, kad pati apsigintų ir atsikratytų An- 
dzoleto. Be to, jos tauri širdis negalėjo leisti, kad žmogus, kurį 
seniau taip šventai mylėjo, būtų šeimininko išvytas iš namų. 
Suprantama, grafas Kristianas būtų gana mandagus, suprantama, 
Andzoletas jai labai nusikalto, ir vis dėlto ji nesiryžo jo taip 
pažeminti. Todėl į senuko klausimą Konsuela atsakė, kad apskri- 
tai brolį laiko nutrūktgalviu ir niekada į jį nežiūrėjo kitaip kaip 
į vaiką. 

— Bet, tikiuosi, jis ne visai dykūnas? — paklausė grafas. 

— Kas žino,— atsakė ji.— Aš stengiuosi laikytis kuo toliau 
nuo jo. Per daug skiriasi mūsų charakteriai, požiūriai į gyveni- 
mą. Jūs turbūt pastebėjote, kad nelabai stengiausi sulaikyti jį 
čia. 

— Tegul būna taip, kaip norite, mano vaike; aš jus laikau 
labai supratinga. Dabar, kai man viską taip nuoširdžiai papasa- 
kojote... 

— Atleiskite, pone grafe,— paprieštaravo Konsuela,— aš jums 
ne viską papasakojau apie save, nes jūs ne visko klausėte. Neži- 
nau, kodėl jūs man šiandien teikiate garbę ir domitės mano 
gyvenimu. Tikriausiai kažkas šiose apylinkėse neigiamai atsilie- 
pė apie mane, ir jūs norite žinoti, ar mano viešnagė nedaro gė- 
dos jūsų namams. Iki šiol jūs klausinėjote labai paviršutiniškų 

dalykų, ir man atrodė nekuklu be jūsų leidimo imti jums pasa- 
koti apie save pačią, bet jei jūs, matyt, norite sužinoti viską 
apie mano gyvenimą, tai privalau pranešti jums vieną dalyką, 
dėl kurio galbūt imsite nepalankiai žiūrėti į mane. Aš ne tik ga- 
lėjau siekti karjeros teatre, kaip man dažnai patardavote, bet 
(nors teatras manęs nė kiek nebetraukia) praėjusį sezoną debiu- 
tavau Venecijoje Konsuelos vardu... Mane praminė Zingarella, 
1r visa Venecija pažįsta mano veidą ir mano balsą. 

— Palaukite! — sušuko grafas pritrenktas tos naujienos— 
Tai jūs esate tas stebuklas, kuris pernai Venecijoje sukėlė tokį 
triukšmą ir apie kurį taip susižavėję šaukė Italijos laikraščiai? 
Nuostabiausias balsas ir didžiausias talentas, kito tokio žmonės 
neatsimena..., 

— San Samuelės teatre, pone grafe. Žinoma, tos pagyros la- 
bai perdėtos, bet nepaneigiamas yra tas faktas, kad aš — ta pati 
Konsuela, kuri dainavo keliose operose. Žodžiu, aš artistė, ar- 
ba, kalbant rafinuočiau, dainininkė. Dabar spręskite, ar esu verta 
jūsų palankumo. 

— Nesuprantama! Ir koks keistas likimas! — tarė grafas susi- 
mąstydamas.— Ar jūs čia kam nors apie tai kalbėjote... kam 
nors, be manes, mano vaike? 

— Pone grafe, aš beveik viską papasakojau jūsų sūnui, tie- 
sa, ne taip smulkmeniškai, kaip dabar jums. 

— Vadinasi, Albertas žino apie jūsų kilmę, jūsų ankstesnę 
meilę, jūsų profesiją? 

— Taip, pone grafe. 

— Puiku, brangioji sinjorina. Nerandu žodžių, kuriais galė- 
čiau padėkoti jums už jūsų taurų nuoširdumą, ir prižadu, kad 
jums nereikės dėl to gailėtis. O dabar, Konsuela (taip taip, dabar 
prisimenu, kad kaip tik taip iš pat pradžių jus vadino Albertas, 
kai kalbėdavo su jumis ispaniškai), leiskite man sukaupti jėgas. 
Aš per daug susijaudinęs. Mudviem, mano vaike, apie daug ką 
dar reikia pasikalbėti, ir atleiskite man už jaudinimąsi prieš tokį 
svarbų, lemiamą žingsnį. Būkite maloni, palaukite manęs čia 
vieną mMinutėlę. 

Jis išėjo, ir Konsuela, žvilgsniu sekusi jį, pro stiklines duris 
pamatė, kaip senukas nuėjo į savo maldyklą ir ten dievobaimin- 
gai atsiklaupė. 

Smarkiai susijaudinusi, ji visaip spėliojo, kuo gali baigtis taip 
iškilmingai pradėtas pokalbis. Pirmiausia jai į galvą dingtelėjo, 
kad Andzoletas, jos laukdamas, jau padarė tai, ką žadėjo, — ga- 
limas daiktas, šnekučiuodamas su kapelionu ar su Hansu apie 
ją kalbėjo tokiu tonu, kuris sukėlė jos šeimininkų nerimą ir nuo- 
stabą. Bet grafas Kristianas nemokėjo apsimetinėti, o kol kas jo 
elgesys su ja, jo žodžiai greičiau rodė dar didesnį jo prisirišimą 
negu atsiradusį nepasitikėjimą. Be to, nuoširdūs jos atsakymai jį 
pribloškė kaip tik savo netikėtumų; o paskiausiai išgirsta žinia 
jam buvo tiesiog kaip griaustinis iš giedro dangaus. Ir štai dabar 

jis meldžiasi ir prašo Dievą pamokyti ar paremti jį, priimant kaž- 
kokį svarbų sprendimą. ,„Ar tik jis nesirengia prašyti, kad išvyk- 
čiau kartu su broliu? O gal ketina pasiūlyti man pinigų? — 
klausė ji save.— Ak, saugok Dieve, nuo tokio įžeidimo. Bet ne, 
jis per daug delikatus, per daug geras žmogus, kad ryžtųsi taip 
pažeminti mane. Ką gi jis norėjo man pasakyti iš pradžių ir ką 
pasakys dabarė Tikriausiai mano ir grafo Alberto pasivaikščioji- 
mas privertė jį rimtai nuogąstauti, ir jis nori išbarti mane? Na 
ką gi! Matyt, aš ir nusipelniau to, teks išklausyti sprendimą, jei 
negalėsiu atvirai atsakyti į klausimus, kurie gali būti man pa- 
teikti dėl grafo Alberto. Kokia sunki diena! Dar keletas tokių 
dienų, ir jau savo dainavimu nebepralenksiu pavydžių Andzoleto 
numylėtinių: mano krūtinėje viskas dega, o gerklė visai per- 
džiūvo.“ 

Netrukus grafas Kristianas grįžo. Jis buvo ramus, ir iš jo 
išbalusio veido buvo matyti, kad širdyje laimėjo kilnumas. 

— Mano dukra,— pasakė jis, atsisėsdamas greta jos ir pri- 
versdamas ją pasilikti prabangiame krėsle, kurį ji norėjo jam 
užleisti ir kuriame noromis nenoromis sėdėjo išsigandusi,— da- 
bar ir aš turiu būti jums toks pat atviras kaip jūs man. Konsue- 
la, mano sūnus myli jus. 

Mergina iš pradžių paraudo, paskui išbalo ir norėjo kažką 
sakyti, bet Kristianas sulaikė ją. 

— Tai ne klausimas,— pasakė jis — aš neturėčiau teisės siū- 
lyti jums jo, ir galbūt jūs neturėtumėte teisės į tai atsakyti, nes 
žinau, kad jūs nė kiek nekurstėte Alberto vilčių. Jis man viską 
pasakė, ir aš juo tikiu, nes jis niekada nemeluoja, kaip ir aš. 

į dangų.— Grafas Albertas tikriausiai jums sakė, pone grafe... 

— Kad jūs atsisakėte visų minčių apie santuoką su juo,— 
baigė sakyti senukas. | 

— Aš privalėjau tai padaryti, nes nutuokiu apie aukštuome- 
nės papročius ir nuomonę. Man aišku, jog netinku būti grafo Al- 
berto žmona jau vien dėl to, kad nors Dievo akivaizdoje ir ne- 
laikau savęs už ką nors žemesne, bet nenoriu jokių žmonių ma- 
Ionės ir geradarystės. 

— Man suprantamas jūsų išdidumas, ir aš laikyčiau jį per- 
dėtų, jei Albertas priklausytų tik nuo savęs; bet jūs buvote įsi- 
tikinusi, kad aš niekada nepritarsiu tokiai santuokai, tad negalė- 
jote atsakyti kitaip. 

— O dabar, pone grafe,— pasakė Konsuela atsistodama, — 
aš visa kita jau suprantu, ir maldauju jus išvaduoti mane nuo pa- 
žeminimo, kurio taip baiminausi. Aš išvažiuosiu iš jūsų namų ir 
jau seniai būčiau tai padariusi, jei būčiau maniusi, kad galiu iš- 
važiuoti, nesibaimindama dėl grafo Alberto proto ir pačios gyvy- 
bės, — juk tai daugiau negu norėčiau priklauso nuo to, kad esu 
čia. Dabar, kai jūs jau žinote viską, ko negalėjau jums pasakyti, 
jūs sergėsite jį, ginsite nuo to išsiskyrimo padarinių ir apskritai 

imsite rūpintis juo: jūs tam turite kur kas daugiau teisių negu 
aš. Aš nekukliai pasisavinau tas teises, bet Dievas atleis už ma- 
no nusidėjimą, nes žino, kokie tyri buvo mano ketinimai. 

— Aš žinau, — tarė grafas.— Viešpats tuo įtikino mano sąži- 
nę, o Albertas — mano širdį. Sėskitės, Konsuela, ir neskubėkite 
kaltinti mane turėjus piktų kėslų. Aš jus čia pasikviečiau ne tam, 
kad liepčiau palikti mano namus, bet kad maldaučiau jus likti 
juose visam gyvenimui. 

— Visam gyvenimui! — pakartojo vos nenugriuvusi į krėslą 
Konsuela; ji ir džiaugėsi atgavusi orumą, ir baiminosi tokio pa- 
siūlymo.— Visam gyvenimui! Pone grafe, jūs tikriausiai negalvo- 
jate, ką kalbate. 

— Aš apie tai daug galvojau, mano dukra, — atsakė liūdnai 
šypsodamasis grafas, — ir jaučiu, kad dėl to neteks gailėtis. Ma- 
no sūnus aistringai myli jus, jūs visiškai užvaldėte jo sielą, jūs 
grąžinote jį man, jūs nuėjote ieškoti jo į paslaptingą vietą, ku- 
rios jis nenorėjo Man nurodyti, bet kur niekas, pasakė jis man, 
be motinos ar šventosios, neišdrįstų įsigauti. Jūs rizikavote gy- 
vybe, kad išgelbėtumėte nuo jo vos nepražudžiusių vienatvės ir 
beprotybės. Jūsų dėka jis niekur nebedingsta ir mes dėl to ne- 
besikankiname. Vienu žodžiu, jūs gražinote jam ramybę, svei- 
katą, protą. Juk negalima nepripažinti, kad mano vargšas sūnus 
buvo pamišęs, o dabar jis, be abejo, yra sveiko proto. Mudu su 
juo vos ne visą šią naktį prašnekėjome, ir matau, kad jis, ko 
gero, nuovokesnis už mane. Aš žinojau, kad šįryt judu rengėtės 
eiti kartu pasivaikščioti. Tai mano leidimu jis jūsų prašė to, ko 
jūs nenorėjote klausytis... Jūs bijojote manęs, brangioji Kon- 
suela. Jūs manėte, kad senasis Rudolštadtas tvirtai laikosi aristo- 
kratų prietarų ir nenorės būti jums skolingas už sūnų. Ir jūs ap- 
sirikote. Žinoma, senasis Rudolštadtas turėjo ir išdidumo, ir prie- 
taringumo, galbūt ir dabar dar turi,— jis nenori jums pasirodyti 
geresnis negu yra,— bet, reikšdamas savo begalinį palankumą 
jums, jis atsisako jų ir karštai dėkoja už tai, kad grąžinote jam 
jo paskutinį, jo vienintelį vaiką! 

Tai sakydamas, grafas Kristianas paėmė abi Konsuelos rankas 
ir apipylė jas bučiniais ir ašaromis. 


LIX 


Konsuelą be galo sujaudino grafo jausmai, kurie pateisino 
ją jos pačios akyse ir nuramino jos sąžinę. Iki šios minutės ji 
dažnai su baime galvodavo, kad per daug neatsargiai pasiduoda 
savo kilniems polėkiams. Dabar ji sulaukė pritarimo ir atpildo. 
Jos džiaugsmo ašaros sumišo su senuko ašaromis, ir kurį laiką 
abu buvo tokie susijaudinę, kad negalėjo kalbėti. | 

Tačiau Konsuela vis dar nesuprato grafo pasiūlymo, o šis, 
manydamas, kad kalbėjo gana aiškiai, jos tylėjimą ir ašaras pa- 
laikė sutikimo ir dėkingumo įrodymu. 

— Aš einu sūnaus, — pagaliau tarė senukas.— Tegul prie jū- 
sų kojų jis sužino apie savo begalinę laimę ir kartu su manimi 
padėkoja. | 

— Palūkėkite, pone grafe! — sušuko Konsuela apstulbusi dėl 
tokio skubotumo.— Ne visai suprantu, ko iš manęs reikalauja- 
te. Jūs palankiai žiūrite į grafo Alberto prisirišimą prie manęs 
ir mano ištikimybę jam. Aš pelniau jūsų pasitikėjimą, nes žino- 
te, kad nepiktnaudžiausiu juo. Bet kaip galiu prižadėti jums vi- 
są gyvenimą paaukoti tokiai keistai draugystei? Suprantu, jūs 
viliatės, jog laikas ir mano išmintis padės išlaikyti jūsų kilniojo 
sūnaus dvasios ramybę ir atvėsinti jo liepsningą meilę man, bet 
nesu tikra, kad ilgai turėsiu jam tokią galią; be to, jei šis artu- 
mas net ir nebūtų pavojingas tokiam egzaltuotam žmogui kaip 
grafas Albertas, aš negaliu savo gyvenimo skirti vien tam. Aš 
nepriklausau sau. 

— O dangau! Ką jūs kalbate, Konsuela? Vadinasi, nesupra- 
tote manęs? Arba jūs mane apgavote, kai sakėte, kad esate lais- 
va, neturite jokių mylimų žmonių, jokių įsipareigojimų, neturite 
šeimos? 

— Bet pone grafe,— paprieštaravo suglumusi Konsuela,— aš 
turiu gyvenimo tikslą, pašaukimą, profesiją. Aš priklausau me- 
nui, kuriam pasišvenčiau iš pat mažens. 

— Dievulėliau, ką jūs kalbate! Jūs norite grįžti į sceną? 

— Dar nežinau. Aš jums nepamelavau, kad manęs ji nebe- 
traukia. Tame audringame kelyje kol kas esu patyrusi tik bai- 
sių kančių, bet kartu jaučiu, kad iš mano pusės būtų per daug 
drąsu pasižadėti niekada į jį nebegrįžti. Toks mano likimas, ir, 
matyt, negalima išvengti ateities, kurią žmogus vieną sykį yra 
sau numatęs. Beje, ar grįšiu į sceną, ar koncertuosiu, ar versiuos 
pamokomis — vis tiek būsiu ir turiu būti dainininkė. O ir kam 
kitam tinku? Kur kitur galiu likti nepriklausoma? Kam skirsiu 
savo protą, įpratusį dirbti ir trokštantį tokių pojūčių? 

— O Konsuela, Konsuela! — sielvartingai sušuko grafas Kris- 
tianas.— Jūs sakote tiesą. Bet maniau, kad mylite mano sūnų, 
o dabar matau — nemylite. 

. — O jei aš jį pamilčiau taip aistringai, kad užmirščiau net 
save, ką jūs tada pasakytumėte, grafe? — sušuko nebetekusi kant- 
rybės Konsuela.— Vadinasi, jūs manote, kad nė viena moteris 
negali pamilti grafo Alberto, jei prašote mane likti prie jo visam 
laikui? 

— Ką jūs, brangioji Konsuela! Arba aš nepakankamai aiškiai 
pasakiau, arba jūs mane laikote bepročiu. Argi dabar neprašiau 
jūsų rankos ir širdies savo sūnui? Argi jums nepasiūliau teisėtos 
ir, be abejo, garbingos sąjungos? Jei jūs mylėtumėte Albertą, 
tai, Žinoma, laimingas gyvenimas su juo atlygintų už jūsų šlo- 
vės ir triumfo praradimą. Bet jūs nemylite, jei manote, kad dėl 
jo negalite atsisakyti to, ką vadinate savo likimu! 

Kad ir kokia buvo geraširdžio Kristiano valia, jis truputį per 
vėlai paaiškino. Ne be baimės ir skausmingų pastangų įveikti sa- 
„ve senasis aristokratas dėl sūnaus laimės aukojo visas savo pa- 
žiūras, visus savo luomo įsitikinimus. Ir kai po ilgos ir varginan- 
čios kovos su Albertu ir savuoju „aš“ jis pagaliau ryžosi auko- 
tis, galutinai patvirtinti tą baisų aktą, perduoti jį iš širdies į 
lūpas nebuvo taip lengva. 

Konsuela pajuto ar nuspėjo tai, nes tą minutę, kai Kristianui 
"pasirodė, kad nebegaus jos sutikimo santuokai, senuko veidas 
nejučia nušvito iš džiaugsmo, bet kartu jame matėsi ir kažkoks 
keistas sutrikimas. 

Konsuela akimirksniu įvertino savo padėtį. Išdidumas, gal 
kiek ir egoistiškas, sužadino priešiškumą siūlomai santuokai. 

— Tai jūs norite, kad tapčiau grafo Alberto žmona? — pasa- 
kė ji dar priblokšta tokio netikėto pasiūlymo.— Ir jūs sutiktumė- 
te vadinti mane savo dukra, sutiktumėte, kad turėčiau jūsų 
pavardę, sutiktumėte pristatyti mane savo giminaičiams ir drau- 
gams?į Ak, grafe, kaip jūs mylite savo sūnų ir kaip jūsų sūnus 
turi mylėti jus! 

— Jei jūs, Konsuela, tai laikote labai neįprastu kilniadvasiš- 
kumu, vadinasi, jūsų širdžiai jis nesuprantamas arba pats objek- 
tas atrodo nesąs vertas jo. 

Norėdama susikaupti, Konsuela užsidengė veidą rankomis. 

— Grafe,— prabilo ji valandėlę patylėjusi,— aš tarsi sapnuo- 
ju. Mano savimeilę nejučia užgauna mintys apie pažeminimus, 
kuriuos turėsiu kęsti visą gyvenimą, jei išdrįsiu priimti jūsų tė- 
viškos meilės auką. 

— Bet kas išdrįstų pažeminti jus, Konsuela, jei tėvas ir su- 
nus jums suteiktų santuokos ir šeimos prieglobstį? 

— O tetulė, grafe? Juk ji čia yra kaip tikra motina,— argi 
ji galėtų į tai žiūrėti nė kiek nesipiktindama? 

— Ji pati prisidės prie mūsų prašymo, jei prižadėsite nusi- 
leisti. Per daug nereikalaukite iš žmogaus prigimties: mylimasis 
ir tėvas gali pakelti nuoskaudą ir kartėlį dėl atsisakymo, — mano 
sesuo nepajėgs. Bet įsitikinę sėkme mes nuteiksime ją palankiai 
jums, mano dukra. 

— Grafe,— kreipėsi į senuką susijaudinusi Konsuela,— vadi- 
nasi, grafas Albertas jums sakė, kad aš jį myliu? 

— Ne,— atsakė grafas staiga kažką prisiminęs,— Albertas 
man sakė, kad kliūtis yra jūsų širdyje. Jis man šimtą sykių tai 
kartojo, bet aš negalėjau juo patikėti. Jūsų santūrumą jo atžvil- 
giu aš aiškinau jūsų nuoširdumu ir kuklumu; ir vis dėlto maniau, 
kad padėjęs jums atsikratyti dvejonių pagaliau išgirsiu tą prisi- 
pažinimą, kurio nepasakėte jam. 

— O ką jis jums sakė apie mudviejų šiandieninį pasivaikš- 
čiojimą? 

— Tik keletą žodžių: ,„Pamėginkite, brangusis tėve: tai vie- 

nintelis būdas sužinoti, išdidumas ar abejingumas neleidžia man 
įeiti į jos širdį. 

— Deja, grafe! Ką jūs apie mane pamanysite, jei pasakysiu, 
kad ir pati to nežinau? 

— Aš pamanysiu, brangioji Konsuela, kad tai abejingumas. 
Ak, mano sūnus, mano vargšas sūnus! Koks baisus jo likimas! 
Moteris, kurią vienintelę jis pamilo, nemyli jo. Tik tokios ne- 
laimės mums ir trūko. 

— Dieve mano! Jūs turite nekęsti manęs, grafe, jūs nesu- 
prantate, kaip gali priešintis mano išdidumas, jei aukojate savą- 
jį. Jums atrodo, kad tokia mergina kaip aš kur kas mažiau turi 
pagrindo būti išdidi, tuo tarpu, patikėkite, šią valandėlę mano 
širdyje vyksta kova, ne mažiau įnirtinga kaip ta, kurią jūs lai- 
mėjote. 

— Ne, aš tai suprantu. Nemanykite, sinjora, kad skaistybę, 
atvirumą ir nesavanaudiškumą laikau tokiais nereikšmingais da- 
lykais, kad nesugebėčiau įvertinti tokiu turtu pagrįsto išdidumo. 
Bet tai, ką įstengė įveikti tėvo meilė (matote, aš su jumis kalbu 
visai atvirai), manau, įveiks ir moters meilė. Na ką gi, tarkime, 
kad visas Alberto gyvenimas, jūsų gyvenimas ir mano būtų ko- 
va su aukštuomenės prietarais ir dėl to ilgai ir daug reikėtų ken- 
tėti ir mums visiems trims, ir kartu su mumis mano seseriai. Ar-- 
gi mūsų tarpusavio meilė, švari sąžinė, atsidavimas nepadėtų 
mums tapti stipresniems už visą aukštuomenę? Didelei meilei vi- 
sos tos negandos, kurios jus taip gąsdina ir dėl jūsų, ir dėl mū- 
sų, yra visai menkos. Bet jūs su liūdesiu ir baime ieškote savo 
širdies gilumoje tos didelės meilės ir nerandate, Konsuela, nes. 
jos ten nėra. 

— O taip, tai, ir tik tai yra kliūtis, — ištarė Konsuela stipriai 
spausdama rankas prie krūtinės, — visa kita niekai. Aš taip pat 
tikėjau prietarais. Jūsų pavyzdys įrodo, jog turiu jų atsisakyti, . 
kad prilygčiau jums didybe ir drąsa. Nebekalbėsime apie mano 
jausmus, apie mano apgaulingą gėdą; nereikia kalbėti net apie 
mano ateitį ir Mano meną,— pridūrė ji atsidusdama.— Aš ir to. 
atsisakyčiau, jei... jei... jei mylėčiau Albertą! Štai ką reikia 
man žinoti. Išklausykite mane, grafe. Daugybę kartų klausiau 
save to, bet niekada nejutau tos' ramybės, kurią dabar man su- 
teikė jūsų sutikimas. Kaip aš anksčiau galėjau rimtai apie ką 
nors galvoti, jei net pats tas klausimas atrodė beprotybė ir nu-- 
sikaltimas? O dabar, man regis, galėsiu suprasti save ir nuspręs-- 
ti. Leiskite keletą dienų pagalvoti ir suvokti, ar mano beribis. 
atsidavimas jam, begalinė pagarba, kurią man kelia jo dorybės, 
ta didžiulė simpatija, ta keista jo žodžių galia man,— ar visa tai 
yra meilė, ar susižavėjimas. Juk visi tie jausmai, grafe, yra ma- 
no širdyje, bet su jais kaunasi neapsakomas siaubas, didžiulis 
liūdesys ir (pasakysiu jums neslėpdama, mano kilnusis drauge!) 
prisiminimai apie ne tokią pakilią, bet daugiau palaimos teikian-- 
čią, švelnesnę meilę — visai nepanašią į šią. 

— Jūs esate keista ir tauri mergina! — tarė grafas Kristianas 
susigraudinęs. — Kiek išminties ir savitumo jūsų žodžiuose ir 
mintyse] Jūs daug kuo panaši į mano vargšą Albertą, o nerimą 
ir dvejones keliantys jūsų jausmai man primena mano žmoną, 
mano kilniaširdę, liūdną gražuolę Vandą!.. O Konsuela! Kokius 
malonius ir kartu skausmingus prisiminimus jūs žadinate mano 
širdyje! Žinote, aš jau norėjau jums pasakyti: įveikite savo ne- 
ryžtingumą, atsikratykite savo nuogąstavimų, pamilkite tą nelai- 
mingą, jus dievinantį žmogų, pamilkite bent iš užuojautos, juk 
jūs dorybinga, jūs kilniaširdė! Galbūt jis ir nesuteiks jums lai-“ 
mės, bet jį gelbėdama pelnysite atpildą danguje. Tačiau jūs man 
priminėte jo motiną, kuri man pasišventė iš pareigos ir draugys- 
tės. Manęs, paprasto, geraširdžio, drovaus žmogaus ji negalėjo 
mylėti ta pakilia meile, kurios taip troško jos širdis. Ji visada bu- 
vo ištikima man ir didžiadvasė, bet kaip ji kentėjo! Deja! Man 
jos meilė buvo ir džiaugsmas, ir kančia, 0 jos pastovumas — 
ir pasididžiavimas, ir priekaištas. Iš skausmo ji mirė, o mano 
širdis buvo amžiams sudaužyta. Ir jei dabar esu pasigailėtina, 
nepastebima, negyva būtybė, per daug nesistebėkite tuo, Konsue- 
la. Aš iškentėjau tai, ko niekas nesupras. Nė vienam žmogui nie- 
kada nepasakojau to. Jums pirmai virpėdamas atveriu savo sie- 
lą. Ne ne, geriau aš mirsiu liūdėdamas ir mano sūnus tuoj pat 
žus savo likimo prislėgtas, bet neįkalbinėsiu jūsų aukotis, nejti- 
kinėsiu Alberto sutikti su tokia jūsų auka! Per daug gerai žinau, 
ką reiškia prievartauti prigimtį, mėginti įveikti nepasotinamą sie- 
los poreikį. Tad neskubėdama apgalvokite viską, mano dukra, — 
baigė su ašaromis akyse senukas, priglaudė merginą prie krūti- 
nės ir švelniai tėviškai pabučiavo aukštą jos kaktą.— Taip bus 
geriausia. Jei vis dėlto jam duosite neigiamą atsakymą, tai per 
daugelį nerimo valandų pasirengęs jis nebus tos baisios žinios 
taip priblokštas kaip šiandien. 

Taip sutarę, jiedu išsiskyrė, ir Konsuela, bijodama netikėtai 
susitikti su Andzoletu, nusėlino koridoriais ir užsirakino savo 
kambaryje, jaudulio ir nuovargio nukamuota. 

Pirmiausia ji nutarė pamėginti truputį pailsėti. Jausdamasi 
visiškai nusilpusi, ji griuvo ant lovos, ir netrukus ją apėmė snau- 
dulys, greičiau alinantis negu grąžinantis jėgas. Jai norėjosi už- 
migti, galvojant apie Albertą, kad tos mintys lyg ir subręstų 
tuose paslaptinguose sapnuose, kuriuose kartais tikimės rasti pra- 
našišką atsakymą į mus jaudinančius klausimus. Bet jos padri- 
kuose sapnuose keletą valandų vis pasirodydavo ne Albertas, 
bet Andzoletas. Ji regėjo Veneciją, Korte Minelį, savo pirmąją 
meilę — nerūpestingą, džiaugsmingą, poetišką. O kai atsibusda- 
vo, prisiminimai apie Albertą visada siedavosi su prisiminimais 
apie nelemtąją olą, kurioje smuiko skambesys, tuščių požemių 
aido sustiprintas, sukvietė mirusiųjų dvasias ir raudojo prie ką 
tik supilto Zdenkos kapo. Kai ji tai įsivaizduodavo, baimė ir liū- 
desys tarsi neleisdavo į jos širdį patekti meilei. Pranašaujamą 

ateitį ji regėjo tik niūrios tamsos apgaubtą ir kupiną kruvinų vi- 
Zijų, o šviesi, laiminga praeitis leido laisvai alsuoti jos krūtinei 
ir džiugiai plakti širdžiai. Konsuelai atrodė, kad tuose sapnuose 
apie praeitį girdi savo pačios balsą, — jis auga, auga, užtvindo 
viską aplink ir galingas pakyla į dangų. O kai ji prisimindavo 
tantastiškus smuiko garsus oloje, tas pats balsas pasidarydavo 
šaižus, duslus ir, kaip priešmirtinis gargimas, dingdavo kažkur 
žemėje. 

"Visi tie migloti regėjimai Konsuelą taip nuvargino, kad ji at- 
sikėlė iš lovos, norėdama išblaškyti juos. Išgirdusi pirmą varpo 
dūžį, pranešusį, kad po pusvalandžio bus pietūs, ji ėmė rengtis, 
vis galvodama apie tą patį. Bet keistas dalykas! Pirmą kartą gy- 
venime ji susidomėjusi žiūrėjo į save veidrodyje, o į šukuose- 
ną ir rūbus kreipė daugiau dėmesio negu į ją jaudinančius rim- 
tus klausimus. Ji nejučiomis ėmė puoštis, jai norėjosi būti gra- 
žiai. Ir tas jos koketiškumas nubudo ne tam, kad kurstytų ją 
mylinčių varžovų aistrą ir pavydą, — ji galvojo ir galėjo galvoti 
tik apie vieną iš jų. Albertas niekada nė žodeliu neužsiminė apie 
jos išvaizdą. Savo aistros apimtas, jis galbūt laikė ją net gražes- 
ne negu buvo iš tikrųjų. Bet jo mintys buvo tokios taurios, o 
meilė tokia didelė, kad jis nebūtų drįsęs suteršti ją, žvelgdamas 
susižavėjimo kupinomis įsimylėjėlio akimis arba tiriančiu artisto 
žvilgsniu. Jam ji visada buvo apgaubta šydu, pro kurį prasi- 
skverbti jo žvilgsnis nedrįsdavo ir kuris jo vaizduotėje virsdavo 
akinančia aureole. Į išorines permainas jis nekreipė dėmesio: jam 
ji visada buvo vienoda. Jis ją regėjo nepaprastai išblyškusią, 
sulysusią, kovojančią su mirtimi ir labiau panašią į šešėlį negu 
į moterį. Tada įdėmiai ir su nerimu jos bruožuose jis ieškojo 
daugiau ar mažiau pavojingų ligos požymių ir nepastebėjo, kad 
ji tapo negraži ir galbūt gali kelti pasibaisėjimą ar pasibjaurė- 
jimą. O kai ji atgavo jaunystės žvitrumą ir guvumą, jis net ne- 
pastebėjo, jos išvaizda dėl to tapo patrauklesnė ar ne. Jam ji ir 
gyva, ir mirties valandą buvo idealas viso to, kas jaunatviška, 
didinga, neprilygstamo grožio idealas. Štai kodėl Konsuela, sė- 
dėdama priešais veidrodį, niekada negalvodavo apie Albertą. 

Visai kitaip į ją žiūrėjo Andzoletas. Kaip įdėmiai jis stebėjo, 
tyrinėjo ją tą dieną, kai niekaip negalėjo nuspręsti, graži ji ar 
ne! Kaip jis pastebėdavo menkiausią jos išvaizdos detale, men- 
kiausias pastangas patikti jam! Kaip jis pažinojo jos plaukus, 
rankas, kojas, jos eiseną, spalvas, kurios jai tiko, visas jos rūbų 
klostes! Ir kaip karštai susižavėjęs jis girdavo jos išvaizdą, kaip 
geidulingai žvelgdavo į ją! Skaisti mergina tada nesuprato sa- 
vo širdies virpesio. Ji ir dabar nenorėjo jo suprasti, bet ir vėl 
jautė jį, beveik tokį pat smarkų, kai pagalvojo, kad tuojau iš- 
vys Andzoletą. Ji širdo ant savęs, raudo iš gėdos ir apmaudo, 
stengėsi puoštis vien Albertui —ir vis dėlto rinkosi ir šukuose- 
ną, ir kaspinus, ir net žvilgsnius, kurie patiko Andzoletui. ,,„De- 
ja! Deja! — mąstė ji baigusi rengtis ir atsitraukdama nuo veidro- 

džio.— Argi aš tikrai galiu galvoti vien apie jį ir buvusi laimė 
man turi daugiau reikšmės negu panieka tam žmogui ir naujos 
meilės pažadai? Kad ir kaip atidžiai žiūriu į ateitį, be jo ji man 
lemia tik siaubą ir neviltį. Bet kokia ta ateitis būtų su juo? Argi 
aš nežinau, kad nuostabios Venecijoje praleistos dienos niekada 
nebegrįš, kad tarp mūsų nebebus tyrumo, kad Andzoleto siela iš- 
tvirkusi, jo glamonės gali tik pažeminti mane, o mano gyveni- 
mą nuolat nuodytų gėda, pavydas, baimė ir atgailavimas?" 

Priekabiai ir griežtai panarsčiusi savo jausmus, Konsuela su- 
prato, kad hė kiek neklysta dėl Andzoleto ir kad iš jos meilės 
jam neliko nė pėdsako. Dabar ji jo nebemylėjo, bijojo ir beveik 
nekentė, galvodama apie ateitį, kuri galėjo tik dar labiau išpai- 
kinti jį, bet ji taip dievino praeities Andzoletą, kad nepajėgė iš- 
plėšti jo nei iš savo gyvenimo, nei iš širdies. Dabar jis jai buvo 
kaip portretas, primenantis mylimą būtybę ir palaimingas dienas, 
ir, panašiai kaip našlė, kuri slapta nuo naujo vyro gėrisi jo pirm- 
tako atvaizdu, jautė, kad mirusysis jos širdyje užima daugiau 
vietos nei gyvasis. 

Konsuela buvo nuovoki mergina ir turėjo taurią širdį, todėl 
ji negalėjo nežinoti, kad iš dviejų jos kurstomų jausmų nuošir- 
džiausias, kilniausias ir vertingiausias, be abejo, buvo Alberto 
jausmas. Dabar, kai abu atsidūrė priešais ją, jai iš pradžių pasi- 
rodė, kad nugalėjo savo priešą. Skvarbus Alberto žvilgsnis, tar- 
si įsismelkęs į jos sielą, ilgas ir stiprus jo ištikimos rankos spus- 
telėjimas leido jai suprasti, kad jis žino, kaip baigėsi jos pokalbis 
su grafu Kristianu, ir yra pasirengęs nuolankiai ir su dėkin- 
gumu laukti nuosprendžio. Iš tiesų, Albertas nesitikėjo net to- 
kio atsakymo, ir dabar jį džiugino pats Konsuelos neryžtingu- 
mas, tad jam buvo visai svetimas pernelyg didelis Andzoleto 
pasipūtimas. Šis atvirkščiai — be galo pasikliovė savimi. Šiek 
tiek nutuokdamas, kas dedasi pilyje, jis nutarė veikti beatodai- 
riškai, net jei būtų išmestas už durų. Jo pernelyg laisvos ma- 
nieros, ironiškas, akiplėšiškas žvilgsnis kėlė didžiulį Konsuelos 
dygėjimąsi juo, o kai jis įžūliai priėjo prie jos, ketindamas vesti 
ją prie stalo, ji nusisuko ir įsikibo į Alberto pasiūlytą parankę. 

Kaip visada, jaunasis grafas atsisėdo priešais Konsuelą,— se- 
nasis Kristianas pasisodino ją į kairę nuo savęs, į tą vietą, kurią 
seniau užimdavo Amalija, o jai išvykus užėmė Konsuela. Bet. vie- 
toje kapeliono, paprastai sėdėdavusio į kairę nuo Konsuelos, ka- 
nonisė pakvietė tarp jų atsisėsti tariamą brolį; taigi kandžios ty- 
liai tariamos Andzoleto pastabos galėjo pasiekti jaunos merginos 
ausis, o nepagarbūs sąmojai, kaip jis ir tikėjosi, kėlė seno dva- 
sininko pasipiktinimą. 

Andzoleto planas buvo be galo paprastas: jis norėjo sukelti 
tų šeimos narių, kurie, kaip jis jautė, priešiškai žiūri į spėjamą 
santuoką, neapykantą, tapti jiems nepakenčiamu; savo bjaurio- 
mis manieromis, familiariu tonu, nederamomis kalbomis jis tikė- 
josi sudaryti kuo prasčiausią nuomonę apie Konsuelos aplinką 
ir giminaičius. ,„Pažiūrėsim,— kalbėjo jis sau,— ar jie pakęs tą 
„broliuką“, kurį jiems pavaizduosiu.“ 

Nebaigęs mokslų dainininkas ir vidutinis tragikas, Andzole- 
tas buvo apsigimęs komikas. Jis pakankamai prisižiūrėjo į diduo- 
menę ir išmoko mėgdžioti gerai išauklėtų žmonių rafinuotas ma- 
nieras, jų malonias kalbas, bet vaidindamas tokį aukštuomenės 
žmogų jis būtų padėjęs kanonisei priprasti prie minties apie že- 
mą sužadėtinės kilmę, todėl jis ėmė vaidinti visai priešingą vaid- 
menį, visai jam nesunkų, nes kur kas artimesnį. Įsitikinęs, kad 
Venceslava, tyčia kalbėjusi tik vokiškai, kaip įprasta rūmuose 
ir padorioje draugijoje, vis dėlto nepraleidžia pro ausis nė vieno 
jo pasakyto itališko žodžio, Andzoletas ėmė neužsičiaupdamas 
plepėti, nuolat gurkštelėdamas gero vengriško vyno, kurio po- 
veikio nė kiek nesibaimino, nes jau seniai buvo pripratęs prie 
stipriausių gėrimų; tačiau, norėdamas pasirodyti esąs nepataiso- 
mas girtuoklis, jis apsimetė, kad jį labai veikia deginantis vynas. 

Jo sumanymas kuo geriausiai pasisekė. Grafas Kristianas, iš 
pradžių atlaidžiai juokęsis iš jo paikų išsišokimų, netrukus ėmė 
tik nenatūraliai šypsotis; jis turėjo pasitelkti visą savo aristokra- 
tišką mandagumą, visus savo tėviškus jausmus, kad neparodytų 
tikrosios vietos nepakenčiamam jaunuoliui, kursi galėjo tapti jo 
kilniojo sūnaus svainiu. Kapelionas ne kartą pasipiktinęs pašoko 
nuo kėdės ir vokiškai murmėjo kažką panašaus į piktų dvasių 
užkeikimą. Taigi pietūs jam buvo visai sugadinti, ir niekada gy- 
venime jo virškinimas nebuvo taip nukentėjęs. Kanonisė visų 
nesantūrių, storžieviškų svečio šnekų klausėsi su slapta panieka 
ir šiek tiek piktdžiugišku pasitenkinimu. Vos tik Andzoletas išsi- 
šokdavo, ji pakeldavo akis į brolį tarsi ragindama jį būti liudy- 
tojų, Oo geraširdis Kristianas nuleisdavo galvą ir mėgindavo 
kokia nors, ne visada vykusia, pastaba atitraukti klausytojų dė- 
mesį. Tada kanonisė žvilgtelėdavo į Albertą, bet šis buvo nesu- 
drumsčiamai ramus — atrodė, jis nemato ir negirdi savo nesivaI- 
žančio linksmo svečio. 

Be abejo, labiausiai iš visų susikrimto vargšė Konsuela. Iš 
pradžių ji pamanė, kad Andzoleto išdykumas ir ciniškumas, ku- 
rių anksčiau buvo nepastebėjusi, yra jo palaido gyvenimo pada- 
rinys, nes seniau jos akivaizdoje jis niekada toks nebuvo. Ji 
taip pasipiktino ir apstulbo, kad net norėjo nueiti nuo stalo. Bet 
kai suprato, kad tai tėra karinė gudrybė, ši kukli, savo vertę 
žinanti mergina atgavo jai būdingą šaltakraujiškumą. Ji niekada 
nesistengė perprasti Rudolštadtų šeimos paslapčių ir tarpusavio 
santykių, kad įvairiomis gudrybėmis užimtų dabar jai siūlomą 
padėtį. Mintis apie tą padėtį niekada neglostė jos savimeilės, ir 

jos sąžinė jai kuždėjo, kad kanonisė slapta nepagrįstai ją kalti- 
na. Ji žinojo, ji puikiai matė, kad Alberto meilė, jo tėvo pasiti- 
kėjimas yra aukščiau šio niekingo išbandymo. Panieka, kurią 
kėlė negarbingai ir piktai kerštaujantis Andzoletas, suteikė jai 
dar daugiau jėgų. Jos akys tik vieną kartą susitiko su Alberto 
akimis, ir jiedu suprato vienas kitą. Konsuela pasakė: „Taip“, o 
Albertas atsakė: „Nieko nepaisant!“ 

— Neskubėk džiaugtis — šnipštelėjo jai Andzoletas sugavęs 
tą žvilgsnį ir savaip jį supratęs. 

— Jūs man labai geras, dėkoju jums,— atsakė Konsuela. 

Jiedu kalbėjosi greitai, kaip visi venecijiečiai; jų tarmei būdin- 
ga tai, kad visi žodžiai tarsi susideda vien iš susiliejančių balsių, 
tad Romos ir Florencijos italai iš pradžių vargiai juos supranta. 

— Aš suprantu, kad šią minutę tu nekenti manęs, — kalbėjo 
Andzoletas,— ir įsivaizduoju, kad nekęsi amžinai, bet vis dėlto 
tu nuo manęs nepabėgsi. 

— Jūs per anksti nusiėmėt kaukę,— pasakė Konsuela. 

— Bet ne per vėlai, — paprieštaravo Andzoletas.— Būkit ma- 
lonus, padre mio benedetto *,— kreipėsi jis į kapelioną ir taip 
pastūmė jo alkūnę, kad šis ant savo žabo išliejo pusę vyno, kurį 
jau kėlė prie burnos.— Drąsiau gerkite tą puikų vyną, jis sielai 
ir kūnui toks pat naudingas, kaip ir Šventųjų Mišių vynas. 

— Jūsų didenybe,— kreipėsi jis į senąjį grafą ir ištiesė jam 
savo bokalą,— ten jums iš kairės, prie pat širdies, yra geltono 
krištolo buteliukas, švytintis kaip saulė. Esu tikras, kad kai tik 
išgersiu vieną šio nektaro lašą, tapsiu pusdieviu. 

— Saugokitės, mano vaike,— ištarė grafas ir uždėjo liesą žie- 
duotą ranką ant grafino briaunoto kaklelio,— senių vynas nere- 
tai sustingdo jaunuolių lūpas. 

— Iš pykčio tu tapai graži kaip velniūkštis,— pasakė Andzo- 
letas savo kaimynei gryna italų kalba, kad visi suprastų.— Tu 
man primeni Kipšienę iš Galupio operos, — jūs ją pernai Veneci- 
joje taip puikiai suvaidinote. Beje, jūsų didenybe, ar ilgai keti- 
nate laikyti mano sesutę savo paauksuotame, šilku išmuštame 
narvelyje? Įspėju: ji yra paukštis giesmininkas, o paukštis, ku- 
riam neleidžia čiulbėti, greitai meta plunksnas. Aš suprantu, kad 
ji „čia laiminga, bet ta puiki publika, kurią ji išvedė iš proto, 
primygtinai reikalauja, kad ji grįžtų. O aš, jei jūs man padova- 
notumėt savo pavardę, savo pilį, visą vyną iš savo rūsio ir dar 
savo garbingąjį kapelioną, nė už ką neatsisakyčiau savo teatro 
lempų, savo koturnų ir savo ruliadų. 

— Jūs tikriausiai taip pat aktorius“ — sausai, su šalta panie- 
ka paklausė kanonisė. 


— Aktorius, juokdarys, jūsų paslaugoms, illustrisima **,— nė 
kiek nesutrikes atsakė Andzoletas. 


* Pamaldusis mano tėve (1t.). 
** Jūsų šviesybe (it.). 

— Ir jis turi talentą? — paklausė Konsuelą senasis grafas Kris- 
tianas, kaip visada geraširdiškai ramus. 

— Jokio, — ištarė Konsuela su apgailestavimų žiūrėdama į sa- 
vo priešininką. 

— Jei taip, tai tu pati save žemini,— pasakė Andzoletas,— 
juk aš tavo mokinys. Tačiau tikiuosi, — toliau kalbėjo venecijie- 
tiškai, — kad man užteks talento tavo kortoms sumaišyti. 

— Jūs pakenksite tik pats sau,— paprieštaravo Konsuela ta 
pačia tarme,— pikti kėslai bjauroja širdį, o jūsų širdis, be to, 
neteks kur kas daugiau, negu jūs priversite mane netekti kitų 
akyse. 

— Labai džiaugiuosi, kad priimi mano iššūkį. Tad pradėk, 
gražioji kariautoja! Kad ir kaip nuleidžiate savo antveidį, vis 
tiek jūsų spindinčiose akyse matau apmaudą ir baimę. 

— Deja! Jose galite išvysti tik didžiulę širdgėlą. Maniau, kad 
užmiršiu, kokios paniekos esate vertas, bet jūs stengiatės man 
tai priminti. 

— Panieka ir meilė neretai puikiai gyvuoja drauge. 

— Niekingose sielose. 

— Išdidžiausiose sielose, taip buvo ir bus visada. 

Taip praėjo pietūs. Kai visi perėjo į svetainę, kanonisė, ma- 
tyt, norėdama pasišaipyti iš Andzoleto įžūlumo, paprašė jį ką 
nors padainuoti. Jo nereikėjo ilgai prašyti, ir stipriais pirštais 
trenkęs į seno, klerkiančio klavesino klavišus jis uždainavo vieną 
iš tų šaunių dainelių, kuriomis pagyvindavo intymias Dzustinja- 
nio vakarienes. Žodžiai buvo nelabai padorūs, ir kanonisė nesu- 
prato jų, bet ją linksmino, su kokiu užsidegimu Andzoletas dai- 
navo. Grafas Kristianas negalėjo nesižavėti gražiu dainininko 
balsu ir nepaprastai lengvu dainavimu, ir dabar atviraširdiškai 
mėgavosi klausydamasis jo. Po pirmos dainos jis paprašė An- 
dzoletą dar padainuoti. Albertas, sėdėdamas šalia Konsuelos, at- 
rodė, nieko negirdėjo ir neištarė nė žodžio. Andzoletas įsivaiz- 
davo, kad jaunasis grafas jaučia apmaudą ir supranta pagaliau 
pralaimėjęs. Jis užmiršo savo ketinimą išvaikyti klausytojus ne- 
švankiomis arijomis ir įsitikinęs, kad arba dėl šeimininkų naivu- 
mo, arba dėl to, kad jie nesupranta venecijiečių tarmės, tai yra 
visai tuščios pastangos, neatsispyrė pagundai pasipuikuoti ir 
uždainavo vien iš malonumo; be to, jis norėjo parodyti Konsue- 
lai savo laimėjimus. Jis iš tikrųjų padarė pažangą — tokią, kokią 
pajėgė. Jo balsas galbūt nebeturėjo ankstesnio sodrumo, dėl 
nuolatinio lėbavimo jis neteko jaunatviško švelnumo, bet dabar 
Andzoletas geriau valdė jį ir sumaniau įveikdavo kliūtis, kurios 
visada jį viliojo. Jis dainavo gerai, ir jį labai gyrė grafas Kris- 
tianas, kanonisė ir net kapelionas, virtuoziškų pasažų mėgėjas, 
nesugebėjęs įvertinti Konsuelos manieros, per daug paprastos ir 
natūralios, kad galėtų būti įmantri. 

— Jūs sakėte, kad jis neturi talento, — tarė grafas kreipdama- 
sis į Konsuelą,-- jūs per daug griežta ar per daug kukli savo mo- 

kinio atžvilgiu. Jis labai talentingas, ir pagaliau matau, kad turi 
kažką bendra su jumis. 

„Gerasis Kristianas tuo mažu Andzoleto triumfu norėjo iš- 
pirkti tariamosios sesers pažeminimą, patirtą dėl jo išsišokimų. 
Jis ypač aukštino dainininko teigiamybes, o šiam pernelyg pati- 
ko kuo nors išsiskirti, be to, bjaurus vaidmuo, kurį pats pasirin- 
ko, jau ėmė jam įgristi, ir pastebėjęs, kad grafas Albertas vis 
labiau susimąsto, Andzoletas vėl sėdo prie klavesino. Kanonisė, 
paprastai snausdavusi, kai būdavo atliekamos ilgos muzikinės 
pjesės, paprašė padainuoti dar kokią nors venecijiečių dainelę, ir 
šįkart Andzoletas pasirinko padoresnę. Jis žinojo, kad jam ge- 
Iiausiai sekasi dainuoti liaudies dainas. Net Konsuela venecijiečių 
tarmės ypatumų neperteikdavo taip natūraliai ir aiškiai, kaip šis 
lagūnų sūnus, apsigimęs dainininkas ir mimas. 

Jis taip puikiai pavaizdavo šiurkštoką Istrijos žvejų laisvu- 
mą, Venecijos gondoljerų sąmojingumą, padūkusį nerūpestingu- 
mą, kad buvo neįmanoma nesusidomėjus klausyti jo ir žiūrėti į 
jį. Jo gražus, gyvas ir išraiškus veidas tapdavo tai rūstus ir išdi- 
dus, kaip pirmųjų, tai malonus ir pašaipiai linksmas, kaip ant- 
Iųjų. Jo neskoningi, koketiški rūbai, per mylią dvelkę Venecija, 
dar labiau sustiprino įspūdį ir dabar ne tik negadino jo, bet net 
tiko. Konsuela, iš pradžių buvusi abejinga, netrukus buvo pri- 
versta apsimesti atsainia ir išsiblaškiusia. Ji vis labiau jaudinosi. 
Žiūrėdama į Andzoletą, ji matė visą Veneciją, o Venecija — tai 
anų dienų Andzoletas, nerūpestingas, tyrai mylintis ir vaikiškai 
išdidus. Jos akys pritvinko ašarų, o smagūs Andzoleto pasažai, 
juokinę kitus, jos širdyje sukėlė didelį švelnumą. 

Kai Andzoletas padainavo liaudies dainas, grafas Kristianas 
paprašė atlikti bažnytinių giesmių. 

— O, aš moku visas giesmes, kokios tik atliekamos Veneci- 
joje, bet jos giedamos dviem balsais, ir jei sesuo — o ji jas taip 
pat moka — nenorės su manimi giedoti, tai negalėsiu patenkinti 
jūsų šviesybių noro. 

Visi tuojau ėmė įkalbinėti Konsuelą. Ji ilgai atsisakinėjo, nors 
jai pačiai labai norėjosi dainuoti. Pagaliau ji nusileido, prašoma 
gerojo Kristiano, kuris norėjo sutaikinti ją su broliu ir stengėsi 
parodyti, kad jis visiškai atleido jam; ji atsisėdo šalia Andzoleto 
ir virpėdama ėmė giedoti vieną iš ilgiausių dvibalsių bažnytinių 
giesmių, suskirstytų į posmelius po tris eilutes; Venecijoje per 
gavėnią tos giesmės ištisas naktis giedamos priešais kiekviename 
kryžgatvyje pastatytą madonos statulėlę. Tų giesmių ritmas grei- 
čiau linksmas negu liūdnas, bet priedainio monotoniškumas ir 
poetiški žodžiai suteikia kažkokio pagoniško dievobaimiškumo, 
kerinčios melancholijos, kuri pamažu užvaldo jus ir pagaliau vi- 
sai užburia. 

Kaip ir Venecijos moterys, Konsuela giedojo švelniu, duslo- 
ku balsu, o Andzoletas — šaižiu, gerkliniu, kaip gieda tenykščiai 
Jaunuoliai. Be to, jis klavesinu improvizavo akompanimentą, ty- 

lų, nenutrūkstamą ir lengvą, jo draugei primenantį vandens čiur- 
lenimą prie akmeninių plokščių ir vėjelio dvelksmą vynuogieno- 
juose. Jai pasivaideno, kad ji Venecijoje nuostabią vasaros naktį, 
viena po atviru dangumi prie kažkokios vynuogių apraizgytos 
koplytėlės, kurią apšviečia virpanti lempelė, atsispindinti ribu- 
liuojančiame kanalo vandenyje. O, koks skirtumas tarp šiurpu- 
lingo, kraupaus jaudulio, kurį ji patyrė rytą, kai klausėsi Alber- 
to smuiko prie kitokio vandens — nejudančio, juodo, tylaus, pil- 
no šešėlių, ir šios Venecijos vizijos — jos nuostabaus dangaus, 
švelnių melodijų, žydrų bangų, kuriose mirguliuoja tai greitai 
slystančių žiburių atšvaitai, tai spindulingos žvaigždės! Andzo- 
letas tarsi grąžino jai tą žavų reginį, jai reiškusį gyvenimą ir 
laisvę, tuo tarpu ola, keistos ir rūsčios senosios Čekijos melodi- 
jos, kaulai, apšviesti gąsdinančios deglų šviesos, atsispindinčios 
vandenyje, kuriame galbūt yra tokių pat siaubą keliančių relik- 
vijų, asketiškas, išbalęs, įkvėptas Alberto veidas, mintys apie 
nepažįstamą pasaulį, simboliški paveikslai, skausmingas jaudulys 
dėl nesuprantamų burtų — visa tai buvo per slogu ramiai ir pa- 
prastai Konsuelos sielai. Kad suprastų tas abstrakčias idėjas, ji 
turėjo dėti pastangų, — jos laki vaizduotė tai sugebėjo, bet kartu 
ji pati išseko, nukamuota paslaptingų kančių, nepakeliamo ža- 
vesio. Aistringa pietuose gimusios Konsuelos prigimtis negalėjo 
sutikti su aukojimusi mistiškai meilei. Albertas jai įkūnijo Šiau- 
Ię — rūsčią, galingą, kai kada didingą, bet visada liūdną, kaip 
ledinių naktų vėjas, kaip duslus srauto gurgenimas žiemą. Jos 
svajinga, smalsi siela vis. klausinėjo, ji viską paversdavo simbo- 
liais — ir audrotas naktis, ir meteorų kelią, ir griežtą, harmonin- 
gą miško ošimą, ir beveik nusitrynusius senųjų antkapių užra- 
šus. Andzoletas atvirkščiai — įkūnijo pietus, karštos saulės įkai- 
tintą ir ryškios šviesos nutviekstą gamtą, kurios poezija — tai 
žydėjimas, o pasididžiavimas — begalinis gyvybingumas. Jis va- 
dovavosi tik jausmais, troško malonumų, jo artistiška prigimtis 
buvo nerūpestinga, jis nenutuokė apie gėrio ir blogio vertinimą 
arba nekreipė į tai dėmesio, jis mokėjo gaudyti laimę, niekino 
proto balsą arba nesugebėjo svarstyti — žodžiu, jis buvo visko, 
kas dvasiška, priešas ir priešininkas. 

Tarp tų dviejų žmonių, kurių kiekvienas buvo susijęs su ki- 
tam priešiška aplinka, Konsuela buvo tokia pat bejėgė, tokia 
pat neenerginga ir neveikli, kaip nuo kūno atskirta siela. Ji mė-. 
go grožį, troško idealo, ir Albertas supažindino ją su tuo, kas 
yra gražu, siūlė jai tą idealą. Bet Albertas, kuriam lavintis truk- 
dė liga, per daug buvo pasinėręs į dvasinį gyvenimą. Jis taip 
menkai nusimanė apie tikrojo gyvenimo reikmes, kad dažnai 
nebejausdavo, jog egzistuoja. Jis neįsivaizdavo, kad niūrios idė- 
jos ir daiktai, prie kurių buvo pripratęs, jo sužadėtinei gali kelti 
kitokių jausmų, ne tik entuziastišką tikėjimą ir švelnų prieraišu- 
ma. Jis nenumanė, nesuprato, kad vilioja ją į atmosferą, kur ji 
žūtų kaip tropikų augalas poliariniame šaltyje. Žodžiu, jis ne- 

suprato, kaip ji turėtų įveikti save, kad visiškai suvoktų jo min- 
tis ir jausmus. 

> Andzoletas, atvirkščiai — žeidė Konsuelos sielą ir visais at- 
žvilgiais piktino jos protą; į savo galingą krūtinę, sustiprėjusią, 
dvelkiant gaiviems pietų vėjams, jis buvo įkvėpęs vėsaus oro, 
kurio Ispanijos Gėlelei (kaip jis vadindavo Konsuelą) reikėjo, 
kad atgytų. Jis jos atmintyje atgaivino gyvenimą, kupiną ža- 
vaus nerūpestingumo, paprastų, šviesių ir lengvų melodijų pa- 
saulį, ramią, lengvabūdišką praeitį, kurioje buvo tiek daug 
judėjimo, naivaus tyrumo, paprasto sąžiningumo, natūralaus die- 
vobaimingumo. Tai buvo tarsi paukščio:'gyvenimas. O argi artis- 
tas nepanašus į paukštį ir argi žmogui nereikia truputį nugerti 
iš gyvenimo taurės, bendros visiems padarams, kad pats taptų 
tobulesnis ir gėriui skirtų savo proto lobius! 

Konsuelos balsas skambėjo tuo švelniau ir jautriau, kuo la- 
biau ji nejučia pasidavė įtakai tų neaiškių jėgų, apie kurias už- 
siminiau vietoj jos ir kurioms skyriau galbūt per daug laiko. Te- 
būnie man atleista! Kitaip būtų sunku suprasti, dėl kokios lem- 
tingos jausmų kaitos ši mergina, tokia išmintinga, tokia nuoširdi, 
prieš ketvirtį valandos visai pagrįstai nekentusi klastingo- 
jo Andzoleto, taip užsimiršo, kad su pasigėrėjimu klausėsi jo 
balso, lietė jo plaukus, jautė jo kvėpavimą. Svetainė, kaip skai- 
tytojai jau žino, buvo per didelė, kad būtų pakankamai šviesi, 
o ir diena jau ėjo vakarop. Klavesino piupitras, kur Andzoletas 
„padėjo storą natų sąsiuvinį, slėpė juos nuo tų, kurie sėdėjo per 
tam tikrą atstumą, ir dainininkų galvos vis labiau artėjo viena 
prie kitos. Andzoletas jau akomponavo tik viena ranka, o kita 
apkabino liauną savo draugės liemenį ir nepastebimai prisitrau- 
kė ją prie savęs. Šeši piktinimosi ir skausmo mėnesiai dingo 
iš jaunos merginos atminties kaip sapnas, Jai atrodė, kad yra 
Venecijoje ir prašo Madoną palaiminti jos meilę gražuoliui su- 
žadėtiniui, kurį jai skyrė motina, o dabar jis meldžiasi kartu su 
ja, sutartinai, vieningai. Ji nepastebėjo, kaip Albertas išėjo iš 
kambario, bet pats oras dabar jai pasirodė lengvesnis, prieblan- 
„da — švelnesnė. Staiga, baigus vieną posmelį, ji ant savo lūpų 
pajuto karštas pirmojo sužadėtinio lūpas. Vos nesurikusi, ji pa- 
linko virš klaviatūros ir ėmė raudoti. 

Tą minutę grįžo grafas Albertas; jis išgirdo jos raudą, pa- 
matė įžeidžiamą Andzoleto džiugesį. Jaudulys, nutraukęs jaunos 
artistės dainavimą, nenustebino kitų šios trumpalaikės scenos ste- 
bėtojų. Niekas nematė bučinio, ir visi manė, kad Konsuelą pra- 
virkdė vaikystės prisiminimai ir meilė savo menui. Grafą Kristia- 
ną truputį nuliūdino tas jautrumas, rodęs, kaip mergina yra pri- 
sirišusi prie to, ką jis prašė paaukoti. Kanonisė ir kapelionas 
džiūgavo tikėdamiesi, kad tokia auka negalima. Albertas dar 
negalvojo, ar grafienė Rudolštadt galės vėl tapti artiste, ar turės 
atsisakyti scenos. Jis buvo pasirengęs su viskuo sutikti, viską 
leisti, net. reikalauti, kad tik ji būtų laiminga ir laisva, ar vie- 

natvėje, ar aukštuomenėje, ar teatre — kaip ji norės. Jis nebu- 
vo prietaringas ir egoistas, todėl negalėjo numatyti labai pa- 
prastų dalykų. Pavyzdžiui, jam ir į galvą netoptelėjo, kad Kon- 
suelai galėjo kilti mintis pasiaukoti dėl jo, nors jis nenorėjo jo- 
kių aukų. Bet nematydamas to, kas buvo šalia, jis, kaip visada, 
pamatė tai, kas buvo paslėpta; jis tarsi įsiskverbė iki pat medžio 
šerdies ir pamatė ten kirminą. Jis akimirksniu suprato, kas iš 
tikrųjų buvo Andzoletas Konsuelai, ko siekė ir kokį jausmą jai 
įkvėpė. Albertas įdėmiai pažiūrėjo į tą jam nemalonų žmogų, 
į kurį iki šiol nė nedirstelėjo, nes nenorėjo nekęsti Konsuelos 
brolio. Ir jis pamatė meilužį — įžūlų, atkaklų, klastingą. Kilnia- 
širdis AJbertas nepagalvojo apie save; jo širdyje nebuvo nei 
abejonės, nei pavydo. Jis tik suprato, kad Konsuelai gresia pavo- 
jus, nes savo tiriamų, akylu žvilgsniu šis žmogus, kurio silpnos 
akys nepakėlė saulės šviesos ir neskyrė nei spalvų, nei formų, 
skaitė širdies gilumoje ir dėl paslaptingos galios nuspėti perpras- 
davo slapčiausius niekšų ir apgavikų kėslus. Man sunku paaiš- 
kinti tą jo keistą sugebėjimą. Kai kurios jo savybės, mokslinin- 
kų neištirtos ir neaprašytos, taip ir liko nesuprastos nei jo arti- 
mųjų, nei pasakotojo, kuris, praėjus šimtui metų po aprašomų 
įvykių, taip pat mažai nusimano apie tokius dalykus kaip ir di- 
dieji to amžiaus protai. Albertas, aiškiai išvydęs egoistišką, iš- 
puikusią savo varžovo sielą, nepasakė sau: „Stai mano priešas“, 
bet pamanė: „Štai Konsuelos priešas“, ir, neišduodamas savo at- 
radimo, prisiekė sau nenuleisti akių nuo jos ir saugoti ją. 

